
I + VILFORŲ ŠEIMOS KAPŲ RŪSYS 


Po dviejų dienų, apie dešimtą valandą ryto, prie 
pono de Vilforo vartų susirinko nemaža minia, o per Sent 
Onorė priemiestį ir Pepinjero gatvę nusitęsė ilga virtinė 
gedulo karietų ir privačių ekipažų. 

Tarp jų buvo viena keistos išvaizdos, atrodo, iš 
tolo atvykusi karieta. Tai buvo lyg ir koks juodai dažy- 
tas furgonas. Jis atvyko į laidotuvių eiseną vienas iš 
pirmųjų. 

Pasiteiravus buvo sužinota, kad keisto sutapimo dė- 
ka tas ekipažas kaip tik atgabeno markizo de Sen Me- 
rano palaikus, ir atvykusieji lydėti vieną dabar lydės 
du mirusiuosius. 

Lydinčiųjų buvo nemaža: markizas de Sen Meranas, 
vienas iš uoliausių bei ištikimiausių Liudviko XVIII ir 
Karolio X didžiūnų, turėjo daug draugų. Kartu su visais 
Vilforo pažįstamais susidarė didokas būrys. 

Tuoj pat buvo pranešta valdžios organams ir gau- 
tas leidimas sujungti abi eisenas į vieną. Prie karališ- 
kojo prokuroro namų privažiavo kitas katafalkas, iš- 
puoštas su tokia pat gedulinga prabanga, ir iš pašto 
furgono karstas buvo perkeltas į jį. 

Abu kūnai turėjo būti palaidoti Per Lašezo kapinėse, 
kur jau seniai Vilforas buvo pastatydinęs visai savo 
šeimai rūsį. 

Ten jau gulėjo vargšės Renė palaikai, kur po dešimt 
metų išsiskyrimo turėjo dabar prisijungti ir jos tėvas su 
motina. 

Paryžius, visada smalsus, visada nešykštus jaudin- 
tis, matydamas iškilmingas laidotuves, pamaldžiai susi- 
kaupęs, stebėjo didingą procesiją, lydinčią į paskutinę 
poilsio vietą du senosios aristokratijos atstovus, kurie 
garsėjo prisirišimu prie tradicijų, ištikimybe savo luo- 
mui ir begaliniu atsidavimu savo principams. 

Sėdėdami kartu gedulingoje karietoje, Bošanas, Al- 
beras ir Sato Reno šnekėjosi apie netikėtą ponios Sen 
Meran mirtį. 

— Aš mačiau ją dar pernai, grįždamas iš Alžyro, 
Marselyje, — kalbėjo Šato Reno.— Ta moteris, rodos, 

galėjo išgyventi šimtą metų: puikiausios sveikatos, švie- 
saus proto, nuostabiai veikli. Kiek jai buvo metų? 

— Šešiasdešimt šešeri, — atsakė Alberas, — bent 
Francas taip tvirtino. Ją pribaigė ne senatvė, o širdgėla 
po markizo mirties. Atrodo, kad jo mirtis labai ją sukrė- 
tė, ir nuovokaus, sveiko proto ji jau nebeatgavo. 

— O tai nuo ko ji mirė? — paklausė Bošanas. 

— Atrodo, kad nuo kraujo išsiliejimo į smegenis 
ar nuo apopleksijos. O gal tai tas pat? 

— Maždaug. 

— Nuo apopleksijos? — pakartojo Bošanas.— Sun- 
ku patikėti. Aš porą kartų esu matęs ponią de Sen Me- 
ran, ji buvo maža, liesa, nervinga, bet anaiptol ne stam- 
bi ir nutukusi. Retai pasitaiko, kad dėl skaudžių išgyve- 
nimų apopleksija ištiktų tokios kūno sudėties žmogų. 

— Šiaip ar taip,— tarė Alberas,— kokia bebūtų li- 
ga, nuo kurios ji mirė, arba gydytojas, kuris ją numa- 
rino, bet ponas de Vilforas arba, geriau pasakius, Va- 
lentina, arba, dar tiksliau, mano draugas Francas, dabar 
gauna puikų palikimą: man rodos, ar tik ne aštuonias- 
dešimt tūkstančių livrų metinių pajamų. 

— Tas palikimas beveik padvigubės po senojo ja- 
kobino Nuartjė mirties. 

— Tas tai atkaklus seniokas! — tarė Bošanas.— Te- 
nacem propositi virum'. Tikriausiai jis susilažino ne- 
mirsiąs ir, manau, palaidos visus savo įpėdinius. Garbės 
žodis, jis taip padarys. Matyt, kad tai tas pats devynias- 
dešimt trečiųjų metų Konvento narys, kuris tūkstantis 
aštuoni šimtai keturioliktaisiais metais Napoleonui pa- 
sakė: 

„Jūs smunkate, nes jūsų imperija — jaunas, augimo 
nusilpnintas stiebas. Remkitės respublika, duokite gerą 
konstituciją ir grįžkite į kautynių laukus — ir aš jums 
prižadu penkis šimtus tūkstančių kareivių, antrąjį Ma- 
rengą ir antrąjį Austerlicą. Idėjos nemiršta, jūsų dide- 
nybe, jos kartais tik snaudžia, bet nubunda dar galin- 
gesnės negu prieš tai.“ 

— Atrodo,— tarė Alberas,— jam žmonės irgi idė- 


Tvirto nusistatymo vyras (lot.). (Horacijus, Odės, III, 3.) 


jos. Aš tik norėčiau žinoti, kaip Francas d'Epinė sugy- 
vens su seniu, kuris negali apsieiti be jo žmonos. Bet 
kur Francas? 

— Jis pirmoje karietoje, su Vilforu. Tas jau žiūri į 
jį kaip į šeimos narį. 

Kiekvienoje iš karstą lydėjusių karietų kalbėtasi 
maždaug apie tą patį. Visi stebėjosi tomis staigiomis, 
viena po kitos sekusiomis mirtimis, tačiau niekas neįtarė 
šiurpios paslapties, kurią naktinio pasivaikščiojimo me- 
tu d'Avrinji atskleidė Vilforui. 

Po kokios valandos visi privažiavo kapinių vartus. 
Oras buvo ramus, bet darganotas, taigi labai gerai deri- 
nosi su gedulingomis apeigomis. Tarp atskirų būrelių, 
traukiančių šeimos rūsio link, Šato Reno pažino Morelį, 
kuris buvo atvykęs vienas savo kabrioletu. Labai išbalęs, 
susikaupęs, jis atsiskyręs ėjo kukmedžiais apsodintu ta- 
2 Jūs čia? — užkalbino jaunąjį kapitoną Šato Re- 
no, imdamas jį už parankės.— Argi jūs pažįstami su 
Vilforu? Kodėl aš niekada nesu jūsų matęs pas jį? 

— Nepasižįstu su ponu de Vilforu, bet buvau pa- 
žįstamas su ponia de Sen Meran,— atsakė Morelis. 

Tuo metu juos prisivijo ir Alberas su Francu. 

— Vieta nelabai tinka pažintims užmegzti, — tarė 
Alberas, — bet nesvarbu, juk mes neprietaringi. Ponas 
Moreli, leiskite jus supažindinti su Francu d'Epinė, pui- 
kiu kelionės draugu, su kuriuo mes važinėjome po Italiją. 
Brangusis Francai, čia Maksimilijanas Morelis, puikus 
draugas, kurį įsigijau su tavimi persiskyręs ir kurio 
vardą minėsiu kiekvieną kartą, kalbėdamas apie drąsą, 
protą ir lipšnumą. 

Morelis akimirksnį svyravo. Jis klausė save, ar tas 
beveik draugiškas pasisveikinimas su savo slaptu var- 
žovu nėra peiktina veidmainystė. Tačiau, prisiminęs 
savo priesaiką bei rimtas šios valandos aplinkybes, jis 
pasistengė niekuo neišsiduoti ir santūriai nusilenkė 


Francui. 
— „Ar panelė de Vilfor labai liūdi? — paklausė De- 


brė Francą. 
— Nepaprastai,— atsakė Francas,— šįryt ji taip 
atrodė, kad aš vos bepažinau ją. 

Tie, rodos, tokie nekalti žodžiai pervėrė Morelio 
širdį. Vadinasi, šitas vyras matė Valentiną, kalbėjo su ja? 

Tuo metu jaunam, karštam karininkui prireikė visų 
valios jėgų susitvardyti ir nesulaužyti priesaikos. 

Jis paėmė Šato Reno po ranka ir greit nusivedė jį 
prie rūsio, prieš kurį laidotuvių biuro tarnautojai jau 
buvo pastatę abu karstus. 

— Nuostabi buveinė,— tarė Bošanas, metęs akį į 
mauzoliejų, — kartu ir vasaros, ir žiemos rūmai! Kai 
ateis eilė, jūs irgi čia apsigyvensite, brangusis d'Epinė, 
nes netrukus įeisite į jų šeimą. O aš, kaip filosofas, la- 
biau norėčiau kuklaus namelio, mažo kotedžo va ten, po 
medžiais, ir kuo mažiau akmens luistų ant savo vargano 
kūno. Mirdamas aš pasakysiu visiems tai, ką Volteras 
rašė Pironui: „Eo rus“!, ir viskas bus baigta. Na, po 
velnių, aukščiau galvą, Francai, juk jūsų žmona gauna 
didžiulį palikimą. 

— Iš tikrųjų, Bošanai, jūs nepakenčiamas,— tarė 
Francas.— Politika jus pripratino iš visko juoktis, nie- 
kuo netikėti. Vis dėlto, kada jūs turite garbės bendrauti 
su paprastais mirtingaisiais ir turite laimės bent valan- 
dėlei atsikratyti politikos, pasistenkite vėl atgauti širdį, 
kurią visada paliekate kartu su lazda Deputatų arba 
Perų rūmų vestibiulyje. 

— Ak, Viešpatie,— tarė Bošanas.— O kas tas gyve- 
nimas? Laukimas mirties prieškambaryje. 

— Aš pradedu nepakęsti Bošano,— tarė Alberas ir 
atsiliko nuo jo drauge su Francu per keletą žingsnių, 
palikdamas Bošaną tęsti savo filosofinius išvedžiojimus 
su Debrė. 

Vilforų šeimos rūsį sudarė maždaug dvidešimt pėdų 
aukščio baltų akmenų keturkampis. Viduje jis buvo per- 
skirtas į du skyrius Sen Meranų ir Vilforų šeimoms. 
Kiekvienas skyrius turėjo atskiras duris. 

Čia nebuvo matyti, kaip kituose rūsiuose, tų bjau- 
rių lentynų, kuriose, taupant vietą, karstai sustatomi 
vienas viršum kito su užrašais lyg su kokiomis etiketė- 
mis. Už bronzinių durų atsiduri tartum kažkokiame 


Vykstu į kaimą (lot.). 


prieškambaryje, rūškaname ir rūsčiame, mūro siena ati- 
tvertame nuo kapo. 

Toje sienoje buvo mūsų jau minėtos dvejos durys į 
Vilforų ir Sen Meranų skyrius. 

Čia artimieji laisvai galėdavo apverkti mirusiuosius, 
ir lengvabūdiški vaikštinėtojai, pasirinkę Per Lašezą sa- 
vo piknikams arba meilės pasimatymams, dainomis, šū- 
kavimais ir lakstymu netrukdydavo nebyliems rūsio lan- 
kytojams susikaupti arba graudžiai melstis. 

Abu karstai buvo įnešti į dešinįjį skyrių, į Sen Me- 
ranų šeimos pusę. Jie buvo pastatyti ant paruoštų, jau 
laukiančių savo gedulingos naštos paaukštinimų. Vilfo- 
ras, Francas ir dar keletas artimų giminaičių vieni suėjo 
į šventovę. 

Kadangi religinės apeigos jau buvo atliktos prie 
rūsio angos, tai lydintieji tuojau išsiskirstė. Šato Reno, 
Alberas ir Morelis nuėjo į vieną pusę, o Debrė ir Boša- 
nas — į kitą. 

Francas liko su Vilforu. Prie kapinių vartų kažko- 
dėl Morelis atsiliko nuo kitų. Jis matė, kaip Francas ir 
Vilforas susėdo į laidotuvių karietą, ir spėjo, kad jų po- 
kalbis gali jam lemti ką nors negera. Grįždamas į Pary- 
žių vienoje karietoje su Šato Reno ir Alberu, jis negir- 
dėjo nė žodžio, apie ką jie kalbėjo. 

Iš tikrųjų tuo metu, kada Francas norėjo atsisvei- 
kinti su Vilforu, šis paklausė jį: 

— Barone, kada vėl pasimatysime? 

— Kada jums bus patogu, pone,— atsakė Francas. 

— Kaip galima greičiau. 

— Aš jūsų paslaugoms, pone. Jei norite, važiuo- 
jame kartu. 

— Jeigu jūsų nevaržysiu. 

— Nė kiek. 

Štai kodėl būsimasis uošvis ir būsimasis žentas 
susėdo į vieną karietą, o Morelis, pro kurį jie pravažiavo, 
visai pagrįstai susirūpino. 

Vilforas ir Francas grįžo į Sent Onorė priemiestį. 

Karališkasis prokuroras, niekur neužsukęs, nepasi- 
kalbėjęs nei su žmona, nei su dukterimi, įsivedė svečią į 
savo kabinetą ir pasiūlė jam sėstis. 


— Ponas d'Epinė,— tarė jis,— aš turiu jums šį tą 
priminti, ir gal tai nebus taip jau ne laiku, kaip gali 
kartais pasirodyti, nes mirusiųjų valios įvykdymas yra 
pirmoji auka, kurią reikia sudėti ant jų karsto. Taigi 
turiu jums priminti pageidavimą, kurį užvakar pareiškė 
ponia de Sen Meran mirties patale: Valentinos vestuvės 
jokiu būdu neturi būti atidėliojamos. Jūs žinote, kad 
velionės reikalai visiškai tvarkoje, pagal jos testamentą 
Valentinai tenka visas Sen Meranų turtas. Vakar nota- 
ras rodė man dokumentus, kurie leidžia sudaryti vedy- 
bų sutartį. Galite nuvykti pas notarą ir mano vardu pa- 
prašyti, kad jums parodytų tuos dokumentus. Mūsų no- 
taras — Dešanas, Bovo aikštė, Sent Onorė priemiestis. 

— Pone,— atsakė d'Epinė,— panelė Valentina šiuo 
metu dar labai sielvartauja, galbūt ji nenorės galvoti 
apie vestuves? Iš tikrųjų aš baiminuosi... 

— Karščiausias Valentinos noras bus įvykdyti pa- 
skutinę savo senelės valią, — pertraukė Vilforas,— tai- 
gi čia jokių kliūčių nebus, drįstu jus užtikrinti. 

— Jeigu taip,— tarė d'Epinė,— kadangi ir aš sutin- 
ku, tai elkitės, kaip jums atrodo geriau. Aš daviau žodį 
ir tesėsiu jį ne tik su džiaugsmu, bet ir jausdamasis lai- 
mingas. 

— Tad nėra ko atidėlioti, — pasakė Vilforas.— Su- 
tartis turėjo būti pasirašyta užvakar, ji visiškai paruoš- 
ta: galima pasirašyti ją kad ir šiandien. 

— Bet kaip su gedulu? — paabejojo Francas. 

— Būkite ramus, pone,— nenusileido Vilforas,— 
mano namuose nebus nusižengta padorumui. Panelė de 
Vilfor galės apsigyventi trims reikalaujamiems mėne- 
siams savo Sen Meranų dvare, sakau savo, nes tas dva- 
ras dabar jos. Ten, jeigu jūs sutiksite, be triukšmo, be 
iškilmių, tyliai ir kukliai, už savaitės atliksime civilinę 
metrikaciją. Ponia de Sen Meran norėjo, kad jos anūkės 
vestuvės įvyktų kaip tik tame dvare. Po vestuvių jūs 
galėsite grįžti į Paryžių, o jūsų žmona praleis gedulo 
laiką su savo pamote. 

— Kaip norite, pone, — sutiko Francas. 

— Tada,— tarė Vilforas,— paprašysiu jus pusva- 
landį palaukti. Valentina ateis į svetainę. Aš nusiųsiu 

Dešano, mes perskaitysime ir čia pat pasirašysime su- 
tartį, o po to, dar šįvakar, ponia de Vilfor išveš Valenti- 
ną į jos dvarą. Po savaitės ir mes nuvyksime pas jas. 

— Pone,— tarė Francas, — turiu į jūs vieną pra- 
šy mą. 

— Kokį? 

— Noriu, kad pasirašant dalyvautų Alberas de 
Morseras ir Raulis de Šato Reno. Kaip žinote, jie mano 
liudininkai. 

— Jiems galima pranešti per pusvalandį. Ar pats 
norite važiuoti jų, ar ką nors pasiųsti? 

— Geriau pats nuvažiuosiu. 

— Tai už pusvalandžio aš jūsų lauksiu, barone. Va- 
lentina taip pat bus pasirengusi. 

Francas nusilenkė Vilforui ir išėjo. 

Vos tik Francas išėjo, Vilforas liepė perspėti Va- 
lentiną, kad už pusvalandžio ji turi būti svetainėje, nes 
atvyks notaras ir d'Epinė liudininkai. 

Ši netikėta žinia sukėlė ant kojų visus namus. Po- 
nia de Vilfor nenorėjo ja patikėti, o Valentiną ji pritren- 
kė kaip perkūno trenksmas. 

Ji apsidairė tarsi ieškodama, ką prašyti pagalbos. 

Norėjo nulipti pas senelį, bet ant laiptų susitiko 
Vilforą, kuris paėmė ją už rankos ir nusivedė į svetainę. 

Prieškambaryje Valentina pamatė Barua ir pažiū- 
rėjo į seną tarną nevilties kupinu žvilgsniu. 

Netrukus po Valentinos į svetainę įėjo ponia de Vil- 
for, mažuoju Eduaru vedina. Matyt, kad ir jaunąją 
moterį smarkiai paveikė šeimos rūpesčiai: ji buvo iš- 
blyškusi ir atrodė baisiai nuvargusi. 

Ji atsisėdo, pasiėmė Eduarą ant kelių ir kartkartė- 
mis beveik mėšlungiškai glaudė prie krūtinės berniuką, 
kuriame tarsi susikoncentravo visas jos gyvenimas. 

Netrukus pasigirdo dviejų į kiemą įvažiuojančių ka- 
rietų dardesys. 

Viena jų atvyko notaras, kita — Francas ir jo drau- 
gai. 

Po valandėlės visi jau buvo svetainėje. 

Valentina atrodė tokia išbalusi, kad aplink akis ir 
smilkiniuose ryškėjo melsvos gyslelės. 


11 


Francas gerokai jaudinosi ir niekaip negalėjo nusi- 
raminti. 

Šato Reno ir Alberas nustebę žvilgčiojo vienas į 
antrą: kapinėse tik ką pasibaigusi ceremonija jiems at- 
rodė ne liūdnesnė už prasidedančiąją. 

Ponia Vilfor atsisėdo šešėlyje prie aksominės užuo- 
laidos ir kadangi nepakėlė nuleistos prie vaiko galvos, 
tai iš veido sunku buvo atspėti, kas darėsi jos širdyje. 

Vilforas, kaip visada, buvo nepaprastai ramus. 

Notaras su teisininkams būdingu metodiškumu iš- 
dėliojo ant stalo dokumentus, atsisėdo į krėslą ir, užkė- 
les ant kaktos akinius, kreipėsi į Francą. 

— Jūs esate ponas Francas de Kenelis baronas 
d'Epinė? — paklausė jis, nors ir puikiausiai tai žinojo. 

— Taip, pone, — atsakė Francas. 

Notaras nusilenkė. 

— Turiu jus įspėti, pone, — tarė jis,— ir darau tai 
pono de Vilforo vardu, kad, sužinojęs apie jūsų vedy- 
bas su panele de Vilfor, ponas Nuartjė pakeitė savo ke- 
tinimus anūkės atžvilgiu ir visiškai atėmė iš jos teisę į 
palikimą, kuris turėjo jai atitekti. Skubu pridurti, — tęsė 
notaras, — kad testatorius turėjo teisę atimti tik dalį 
savo turto. Atimdamas jį visą, suteikė galimybę testa- 
mentą užprotestuoti, o užprotestavus jis bus pripažintas 
negaliojančiu. 

— Taip,— patvirtino Vilforas,— bet aš iš anksto 
įspėju poną d'Epinė, kad iki mano gyvos galvos tėvo tes- 
tamentas nebus užprotestuotas, nes dėl savo užimamos 
vietos negaliu kelti nė mažiausio žmonių pasipiktinimo. 

— Pone,— tarė Francas,— man labai nemalonu, 
kad taks klausimas keliamas girdint panelei Valentinai. 
Aš niekada nesiteiravau, koks jos turtas, kuris, nors ir 
labai sumažėjęs, vis tiek bus didesnis už mano. Mūsų 
šeima, norėdama susigiminiuoti su ponu de Vilforu, 
vadovavosi vien garbės sumetimais, o aš ieškojau tik 
laimės. 

Valentina nežymiai linktelėjo, išreikšdama jam dė- 
kingumą, ir dvi ašaros tyliai nuriedėjo per jos skruostus. 

— Tiesa, — kreipėsi į būsimąjį žentą Vilforas,— jūs 
gausite mažiau, negu tikėjotės, bet testamento pakeiti- 

mas neturėtų jūsų įžeisti asmeniškai: tai įvyko dėl to, 
kad Nuartjė silpno proto. Mano tėvui nepatinka ne tai, 
kad Valentina išteka už jūsų, bet tai, kad ji apskritai 
išteka. Vedybos su bet kuo kitu jam būtų sukėlusios tiek 
pat širdgėlos. Senatvė egoistiška, pone, o panelė de Vil- 
for praleisdavo su juo tiek daug laiko, kiek jau nebegalės 
praleisti baronienė d'Epinė. Dėl apgailėtinos mano tėvo 
sveikatos būklės su juo retai kalbama apie rimtus reika- 
lus, kurių jis nebepajėgia suprasti. Aš visiškai įsitiki- 
nęs, kad šiuo metu, nors ir atsimindamas, kad anūkė iš- 
teka, jis užmiršo net kuo vardu jo būsimasis anūkas. 

Vos tik Vilforas tai ištarė ir Francas atsakė į jo 
žodžius nusilenkdamas, atsidarė svetainės durys ir pasi- 
rodė Barua. 

— Ponai,— tarė jis pernelyg valdingu balsu, netin- 
kančiu tarnui, tokią iškilmingą valandą besikreipian- 
čiam į savo šeimininkus, — ponas Nuartjė de Vilforas 
nori tuojau pasikalbėti su ponu Francu de Keneliu ba- 
ronu d'Epinė. 

Kaip ir notaras, jis išskaičiavo visus jaunikio titu- 
lus, norėdamas išvengti kokių nors nesusipratimų. 

Vilforas krūptelėjo, ponia de Vilfor nuleido nuo 
kelių sūnų, Valentina atsistojo išblyškusi ir nebyli it 
statula. 

Alberas ir Šato Reno žvilgtelėjo viens į kitą, stebė- 
damiesi dar labiau negu pirma. 

Notaras pažvelgė į Vilforą. 

— Tai neįmanoma,— tarė karališkasis prokuro- 
ras, — be to, ponas d'Epinė dabar negali išeiti iš svetainės. 

— Ponas Nuartjė, mano šeimininkas, kaip tik dabar 
nori labai svarbiu reikalu pasikalbėti su ponu Francu 
d'Epinė,— taip pat valdingai spyrėsi Barua. 

— Tai kaip, ar senelis Nuartjė prašneko? — kaip 
visuomet akiplėšiškai paklausė Eduaras. 

Tačiau net ponia Vilfor nešyptelėjo iš jo išsišokimo, 
taip visų galvos buvo užimtos kuo kitu, tokia įtempta 
buvo padėtis. 

— Pranešk ponui Nuartjė, kad jo noras negali būti 
išpildytas, — pareiškė Vilforas. 

— Tokiu atveju ponas Nuartjė perspėja,— nenusi- 

leido Barua,— kad jis pats atvažiuos į svetainę. 

Visi tiesiog išsižiojo. 

Ponios de Vilfor veidu šmėkštelėjo vos pastebima 
šypsenėlė. 

Valentina nejučiomis pakėlė akis aukštyn, tarsi dė- 
kodama dangui. 

— Valentina, — tarė Vilforas, — prašau nueiti ir su- 
žinoti, ką reiškia ta nauja jūsų senelio užgaida. 

Valentina greitai žengė link durų, bet Vilforas apsi- 
galvojo. 

— Palaukite,— tarė jis,— ir aš eisiu kartu. 

— Atsiprašau, pone,— įsikišo Francas,— aš ma- 
nau, kad jeigu jau ponas Nuartjė siunčia manęs, tai rei- 
kia man ir išpildyti tą jo norą. Be to, aš džiaugiuosi 
galėdamas pareikšti jam savo pagarbą, nes iki šiol dar 
neturėjau progos tai padaryti. 

— Ak, Dieve mano,— aiškiai nerimaudamas tarė 
Vilforas.— Jums iš tikrųjų neverta vargintis. 

— Atleiskite, pone,— tarė Francas tonu žmogaus, 
kurio sprendimas nepajudinamas.— Aš noriu išnaudoti 
šią progą ir įrodyti ponui Nuartjė, kad jis klysta iš 
anksto manęs nemėgdamas, ir esu pasiryžęs įveikti jo 
antipatiją savo pasiaukojimu. 

Daugiau nebeklausydamas Vilforo, Francas taip pat 
atsistojo ir nuėjo paskui Valentiną, kuri leidosi laiptais 
džiaugdamasi kaip skestantysis, paskutinę akimirką nu- 
sitvėręs ranka už uolos. 

Vilforas nusekė paskui juos. 

Šato Reno ir Morseras trečią kartą pasižiūrėjo vie- 
nas į kitą, dar labiau nesusigaudydami negu anksčiau. 


II + PROTOKOLAS 


Nuartjė, aprengtas juodais drabužiais, laukė savo 
krėsle. 

Kai visi trys, kuriuos jis ir tikėjosi pamatyti, suėjo, 
senis pažvelgė į duris ir tarnas tučtuojau jas uždarė. 

— Žinok,— tyliai tarė Vilforas džiūgaujančiai Va- 
lentinai, — jeigu ponas Nuartjė ketina pranešti jums ką 

nors tokio, kas gali sukliudyti jūsų santuoką, tai aš drau- 
džiu jums jį suprasti. 

Valentina paraudo, bet nieko neatsakė. 

Vilforas priėjo prie Nuartjė ir tarė: 

— Štai ponas Francas d'Epinė, jūs jį pakvietėte, 
ir jis atėjo. Žinoma, mes jau seniai norėjome to pasima- 
tymo, ir man bus labai malonu, jeigu jūs įsitikinsite, 
kaip nepagrįstai priešinotės Valentinos vedyboms. 

Nuartjė atsakė jam tokiu žvilgsniu, nuo kurio Vil- 
foro kūnu perbėgo šiurpas. 

Paskui jis akimis pasikvietė Valentiną. 

Po valandėlės tomis priemonėmis, kuriomis ji visuo- 
met naudodavosi kalbėdamasi su seneliu, Valentina ra- 
do žodį „raktas“. 

Paskui ji pasekė Nuartjė žvilgsnį. Žvilgsnis sustojo 
ant stovinčios tarp langų spintelės stalčiaus. 

Valentina atsidarė stalčių ir tikrai rado raktą. 

Ji paėmė iš ten raktą, ir senio akys patvirtino, kad 
kaip tik to jis reikalavo. Dabar paralitiko akys nukrypo 
į senovišką, daug metų nenaudojamą rašomąjį stalą, 
kurio stalčiuose, kaip visi manė, galėjo būti nebent seni 
nereikalingi popiergaliai. 

— Ar man atrakinti stalą? — paklausė Valentina. 

— Taip,— parodė senis. 

— Ir ištraukti stalčius? 

— Taip. 

— Ar šoninius? 

— Ne. 

— Vidurinį? 

— Taip. 

Valentina jį ištraukė ir išėmė pluoštą popierių. 

— Šitų jums reikia, seneli? — paklausė ji. 

— Ne. 

Vieną po kito Valentina traukė visus popierius, kol 
stalčiuje nieko nebeliko. 

— Bet stalčius jau visai tuščias, — tarė ji. 

Nuartjė įsmeigė akis į žodyną. 

— Taip, seneli, suprantu,— tarė mergina. 

Ir ji vėl ėmė sakyti vieną po kitos visas abėcėlės 
raides. Po „s“ Nuartjė ją sustabdė. 

Ji atvertė žodyną ir ieškojo iki žodžio „slėptuvė“. 

— Šis stalčius su slėptuve? — paklausė Valentina. 

— Taip,— parodė Nuartjė. 

— O kas ją žino? 

Nuartjė pažvelgė į duris, pro kurias buvo išėjęs 
tarnas. 

— Barua? — tarė ji. 

— Taip,— parodė Nuartjė. 

— Reikia jį pašaukti? 

— Taip. 

Valentina priėjo prie durų ir pašaukė Barua. 

Tuo metu Vilforo kaktą nuo nekantravimo išmušė 
prakaitas, o Francas stovėjo apstulbęs iš nustebimo. 

Senasis tarnas įėjo. 

— Barua,— tarė Valentina, — senelis liepė man pa- 
imti iš anos spintelės raktą, atrakinti stalą ir ištraukti 
šį stalčių. Pasirodo, stalčius su slėptuve, jūs ją, matyt, 
žinote: atidarykite. 

Barua pasižiūrėjo į senį. 

— Padaryk tai,— liepė jam protingas Nuartjė žvil- 
gsnis. 

Barua paklausė. Dvigubas dugnas atsidarė, ir pasi- 
rodė pluoštas juodu kaspinu perrištų popierių. 

— Šitų jums ir reikia, pone? — paklausė Barua. 

— Taip,— parodė Nuartjė. 

— Kam aš turiu įteikti tuos popierius? Ponui de 
Vilforui? 

— Ne. 

— Panelei Valentinai? 

— Ne. 

— Ponui Francui d'Epinė? 

— Taip. 

Nustebęs Francas žengė žingsnį pirmyn. 

— Man, pone? — paklausė jis. 

— Taip. 

Francas paėmė iš Barua popierius, pasižiūrėjo į 
viršelį ir perskaitė: 

„Po mirties perduoti mano draugui generolui Diu- 
ranui, kuris mirdamas tepalieka šį ryšulį savo sūnui ir 
teliepia saugoti jį, nes jame labai svarbus dokumentas.“ 

— O ką man daryti su tais popieriais? — paklausė 
Francas. 

— Matyt, saugoti ir toliau juos užantspauduotus, — 
tarė karališkasis prokuroras. 

— Ne, ne,— skubiai parodė Nuartjė. 

— (Gal norite, kad ponas d'Epinė perskaitytų juos? — 
paklausė Valentina. 

— Taip,— atsakė senis. 

— Matote, barone, senelis prašo jus perskaityti tuos 
popierius, — tarė Valentina. 

— Tuomet sėskime,— apmaudžiai tarė Vilforas,— 
nes tai užtruks ilgiau. 

— Sėskite,— akimis parodė senis. 

Vilforas atsisėdo, bet Valentina tik atsirėmė į sene- 
lio krėslą, o Francas tebestovėjo prieš juos. 

Rankoje jis laikė paslaptingąjį popierių. 

— Skaitykite,— paragino senio akys. 

Francas atrišo viršelį, ir kambaryje stojo mirtina 
tyla. Visiems atidžiai klausant, jis perskaitė: 

— „Ištrauka iš bonapartistų klubo posėdžio, įvyku- 
sio Sen Žako gatvėje tūkstantis aštuoni šimtai penkio- 
liktųjų metų vasario penktą dieną, protokolo.“ 

Francas stabtelėjo. 

— Tūkstantis aštuoni šimtai penkioliktųjų metų 
vasario penktą dieną! Tą dieną buvo nužudytas mano 
tėvas! 

Valentina ir Vilforas tylėjo, tik senio akys aiškiai 
bylojo: skaitykite toliau. 

— Juk mano tėvas dingo kaip tik išėjęs iš to klu- 
bo! — tesė Francas. 

Nuartjė žvilgsniu tebeliepė: skaitykite. 

Francas skaitė toliau: 

— „Mes, žemiau pasirašiusieji, artilerijos pulkinin- 
kas leitenantas Lui Žakas Boreperas, brigados generolas 
Etjenas Diušampi ir Vandens ir miškų valdybos direk- 
torius Klodas Lešarpalis, pareiškiame, jog tūkstantis aš- 
tuoni šimtai penkioliktųjų metų vasario ketvirtą dieną 
iš Elbės salos atėjo laiškas, rekomenduojąs bonapartistų 
klubui susidomėti ir pasitikėti generolu Flavjenu de Ke- 
neliu, kuris nuo tūkstantis aštuoni šimtai ketvirtųjų iki 

tūkstantis aštuoni šimtai penkioliktųjų metų tarnavo im- 
peratoriui, todėl turėjo būti ištikimas Napoleono dinas- 
tijai, nepaisant barono d'Epinė titulo, kurį Liudvikas 
XVIII neseniai buvo suteikęs generolui, remdamasis jo 
dvaro vietovardžiu. 

Todėl generolui de Keneliui buvo pasiųstas raštelis, 
prašąs dalyvauti rytdienos, t. y. vasario penktosios, po- 
sėdyje. Raštelyje nebuvo nurodyta nei gatvė, nei namo 
numeris, kur turėjo vykti susirinkimas. Jame nebuvo 
nė parašo, o tik pranešta, kad, jeigu generolas bus pasi- 
rengęs, devintą valandą vakare žmonės užeis jo pasiimti. 

Posėdžiai paprastai trukdavo nuo dešimtos iki dvy- 
liktos. 

Devintą valandą vakare klubo prezidentas atvyko 
pas generolą. Generolas buvo pasirengęs. Prezidentas 
jam pranešė, kad į klubą jis pateks tik su sąlyga, jeigu 
nenorės sužinoti susirinkimų vietos ir leisis užrišamas 
akis, prisiekęs, jog nemėgins nusiimti raiščio. 

Generolas Kenelis sutiko su ta sąlyga ir davė garbės 
žodį, kad nemėgins pamatyti, kur bus vežamas. 


Generolas buvo liepęs pakinkyti jam karietą, bet 
prezidentas paaiškino, jog nebus galima ja pasinaudoti, 
nes nebūtų prasmės rišti akių ponui, jeigu jo vežėjas 
pasiliktų neužrištom ir matytų gatves, kuriomis teks 
važiuoti. 

— Tai ką daryti? — paklausė generolas. 

— Yra mano karieta, — tarė prezidentas. 

— Ar jūs toks tikras dėl savo vežėjo, jeigu patikite 
jam paslaptį, kurios iš atsargumo nenorite atskleisti 
mano vežėjui? 

— Mūsų vežėjas — klubo narys,— tarė preziden- 
tas, — mus veš valstybės tarėjas. 

— Jei taip, — nusijuokė generolas,— tai mes rizi- 
kuojame išvirsti. 

Tą juokavimą mes pažymime kaip įrodymą, kad ge- 
nerolas jokiu būdu nebuvo verčiamas dalyvauti posėdyje 
ir kad jis važiavo savo noru. 


Įsėdus į karietą, prezidentas priminė generolui paža- 
dą leist užrišti akis. Generolas nesipriešino tam forma- 

lumui, akys buvo užrištos skarele, iš anksto padėta ka- 
rietoje. 

Važiuojant prezidentui pasirodė, kad generolas mė- 
gina žvilgtelėti pro raiščio apačią, ir jis priminė jam 
pažadą. 

— Taip, taip, jūs teisus, — tarė generolas. 

Karieta sustojo netoli vienos Sen Žako gatvės alėjų. 
Generolas išlipo iš karietos remdamasis į prezidento ran- 
ką. Jis nežinojo nė prezidento užimamos vietos ir jį laikė 
eiliniu klubo nariu. Jie perėjo alėją, užlipo į antrąjį 
vieno namo aukštą ir įžengė į pasitarimų kambarį. 

Posėdis jau buvo prasidėjęs. Klubo nariai, įspėti 
apie tą vakarą įvyksiantį lyg ir susipažinimą su nauju 
nariu, buvo susirinkę visi. Atvedus genėrolą į salės vi- 
durį, jam buvo leista nusiimti raištį. Jis tuojau tai pada- 
rė ir gerokai nustebo radęs tiek daug pažįstamų veidų to- 
je draugijoje, apie kurią nieko nežinojo. 

Buvo paklausta, kokios jo pažiūros, bet jis pasiten- 
kino atsakęs, kad laiškuose iš Elbės turėjo būti apie tai 
pasakyta...“ 


Francas liovėsi skaitęs ir tarė: 

— Mano tėvas rojalistas, nebuvo jokio reikalo klaus- 
ti, kokios jo pažiūros, jos visiems žinomos. 

— Dėl to ir užsimezgė mano pažintis su jūsų tėvu, 
brangusis Francai,— tarė Vilforas,— vienodų pažiūrų 
žmonės greitai suartėja. 

— Skaitykite,— ragino senio akys. 

Francas skaitė toliau: 

— „Tada pradėjo kalbėti prezidentas ir paprašė ge- 
nerolą pasisakyti aiškiau, bet ponas Kenelis atsakė, kad 
pirma jis pageidauja sužinoti, ko iš jo norima. 

Tuomet generolas buvo supažindintas su tuo laišku 
iš Elbės, kuriuo jis buvo rekomenduojamas klubui kaip 
žmogus, iš kurio galima tikėtis bendradarbiavimo. Visa 
ta laiško pastraipa buvo skirta galimam grįžimui iš El- 
bės. Kitą laišką su išsamesne informacija turėjo atgaben- 
ti „Faraonas“, Marselio komersanto Morelio laivas, ku- 
rio kapitonas buvo visiškai atsidavęs imperatoriui. 

Skaitant laišką, generolas, kuriuo visi dabar pasiti- 

kėjo kaip broliu, aiškiai rodė savo nepasitenkinimą ir 
net pasibjaurėjimą. 

Baigus skaityti, jis suraukė antakius ir tylėjo kaip 
žemė. 

— Na, generole, tai ką jūs pasakysite dėl to laiš- 
ko? — paklausė prezidentas. 

— Pasakysiu, jog pernelyg neseniai prisiekėme ka- 
raliui Liudvikui XVIII, kad jau galėtume laužyti tą 
priesaiką eksimperatoriaus naudai. 

Šį kartą atsakymas buvo labai aiškus, ir generolo 
įsitikinimai daugiau nekėlė jokių abejonių. 

— Generole,— tarė prezidentas,— mums nėra nei 
karaliaus Liudviko XVIII, nei eksimperatoriaus. Yra tik 
jo didenybė imperatorius ir karalius, prieš dešimt mė- 
nesių prievarta ir išdavyste ištremtas iš savo valstybės 
Prancūzijos. 

— Atsiprašau, ponai,— pastebėjo generolas, — gal- 
būt jums nėra karaliaus Liudviko XVIII, bet man jis yra: 
jis mane padarė baronu ir feldmaršalu, ir aš niekada 
nepamiršiu, kad už abu tuos titulus turiu būti dėkingas 
jo laimingam grįžimui į Prancūziją. 

— Pone,— atsistojęs labai rimtu balsu prabilo pre- 
zidentas, — pagalvokite, ką sakote. Jūsų žodžiai mums 
aiškiai įrodo, kad Elbės saloje dėl jūsų buvo suklysta ir 
mes esame suklaidinti. Jums atskleista paslaptis, nes 
jumis buvo pasitikima, taigi jums parodyta pagarba. 
Dabar mes matome, kad apsirikome: titulas ir laipsnis 
jus surišo su naująja valdžia, kurią mes norime nu- 
versti. Mes nereikalausime jūsų bendradarbiauti su mu- 
mis, mes netraukiame į savo pusę nė vieno prieš jo sąži- 
nę ir norą, bet priversime jus pasielgti, kaip dera gar- 
bingam žmogui, net jeigu jūs ir nebūtumėte linkęs taip 
elgtis. 

— Jūs vadinate garbingų žmogumi tokį, kuris žino- 
tų apie jūsų sąmokslą ir jo neatskleistų? Aš tokį pava- 
dinčiau jūsų sėbru. Kaip matote, aš dar atviresnis už 
jus...“ 

— Tėve, tėve! — tarė Francas, nustojęs skaityti. — 
Dabar aš suprantu, kodėl jie tave nužudė. 

Valentina nejučiom pažvelgė į Francą: jaunuolis iš 

tikrųjų buvo grąžus, degdamas karšta sūnaus meile 
tėvui. 

Vilforas vaikščiojo šen bei ten po kambarį. 

Nuartjė, vis toks pat rūstus ir orus, sekė akimis 
kiekvieno jų veido išraišką. 

Francas vėl ėmėsi rankraščio ir skaitė toliau: 

— „Pone,— tarė prezidentas,— jūs buvote kvies- 
tas dalyvauti posėdyje, o ne jėga čia atitemptas. Jums 
buvo pasiūlyta užsirišti akis, ir jūs su tuo sutikote. Sutik- 
damas su šiais dviem dalykais, jūs puikiai žinojote, kad 
mes rūpinamės ne Liudviko XVIII sostą stiprinti, kitaip 
nebūtume taip uoliai saugojęsi policijos. Žinote, tai 
būtų pernelyg paprasta — užsidėti kaukę, leidžiančią 
prasiskverbti į kitų žmonių paslaptis, o paskui nusimesti 
tą kaukę ir pražudyti tuos, kurie jumis pasitikėjo. Ne, ne, 
pirmiausia jūs atvirai pasakykite, už ką jūs: ar už atsitik- 
tinį karalių, kuris dabar viešpatauja, ar už jo didenybę 
imperatorių? 

— Aš esu rojalistas,— atsakė generolas,— aš pri- 
siekiau Liudvikui XVIII ir liksiu savo priesaikai išti- 
kimas. į 

Tuos žodžius palydėjo visuotinis murmesys, ir dau- 
gelio klubo narių akys rodė, kad jie norėtų priversti 
d'Epinė pasigailėti tokių neatsargių savo žodžių. 

Prezidentas vėl atsistojo ir nutildė susirinkusius. 

— Pone,— tarė jis generolui,— jūs per daug rim- 
tas ir protingas žmogus, kad nesuprastumėte, kokios pa- 
sekmės gali būti tos padėties, kurioje mes visi atsidū- 
rėme. Puikus jūsų atvirumas pakužda mums tas sąly- 
gas, kurias turėsite priimti: jūs prisieksite savo garbe 
niekam nieko nepasakyti, ką čia išgirdote. 

Generolas griebė savo kardą ir suriko: 

— Jeigu jūs kalbate apie garbę, tai pirmiausia ne- 
laužykite jos dėsnių ir nieko neprimeskite jėga! 

— O jūs, pone,— tęsė prezidentas, ir jo ramumas 
vargu ar nebuvo baisesnis už generolo pyktį, — nelies- 
kite savo kardo, toks mano patarimas jums. 

Generolas apsidairė aplinkui, ir jo akyse atsispin- 
dėjo didėjąs nerimas. Tačiau jis dar nepasidavė, prie- 
šingai, sukaupęs visą savo drąsą, tėškė: 


21 


— Aš jums neduosiu tokios priesaikos. 

— Tuomet, pone,— ramiai atsakė prezidentas, — 
jums teks mirti. 

Ponas d'Epinė smarkiai išblyško. Jis dar kartą apsi- 
dairė aplinkui. Kai kurie klubo nariai kuždėjosi ir grai- 
bėsi po savo apsiaustais ginklo. 

— Generole, — tarė prezidentas, — nesijaudinkite. 
Jūs esate tarp garbingų žmonių, kurie išbandys visas 
priemones, norėdami jus įtikinti, prieš griebdamiesi pas- 
kutiniosios. Bet, antra vertus, kaip pats sakėte, jūs esate 
tarp sąmokslininkų, jūsų rankose mūsų paslaptis, kurią 
turite mums grąžinti. 

Reikšminga tyla įsivyravo po šių žodžių. Genero- 
las nieko neatsakė. 

— Užrakinkite duris! — paliepė tuomet prezidentas. 

Mirtina tyla viešpatavo ir po šių žodžių. 

Tuomet generolas žengė pirmyn ir, šiaip taip nuga- 
lėjęs save, tarė: 

— Aš turiu sūnų. Atsidūręs tarp žmogžudžių, esu 
priverstas pagalvoti apie jį. 

— Generole,— oriai atsakė susirinkimo pirminin- 
kas, — vienas žmogus visada turi teisę įžeisti penkiasde- 
šimt. Tai silpnojo privilegija. Tačiau jis negerai daro tą 
teise naudodamas piktam. Patariu jums, generole, prisie- 
kite ir neužgauliokite mūsų. 

Generolas, kurį vėl sutramdė moralinis pirmininko 
pranašumas, valandėlę pasvyravo, pagaliau priėjo prie 
prezidento stalo ir paklausė: 

— Kokia priesaikos formulė? 

— Štai ji: „Prisiekiu savo garbe niekam pasaulyje 
neišduoti to, ką mačiau ir girdėjau tūkstantis aštuoni 
šimtai penkioliktųjų metų vasario penktą dieną tarp 
devintos ir dešimtos valandos vakaro, ir pripažįstu nusi- 
pelnęs mirtį, jei sulaužysiu šią priesaiką.“ 

Generolą, matyt, ėmė krėsti nervinis drebulys, va- 
landėlę neleidęs jam nieko atsakyti. Pagaliau, sunkiai 
slėpdamas aitrų bjaurėjimąsi, jis ištarė reikalaujamą 
priesaiką, bet taip tyliai, kad vos buvo galima girdėti, 
todėl daugelis klubo narių pareikalavo, kad generolas 
pakartotų ją garsiau ir suprantamiau. Jis taip ir padarė. 

— Dabar norėčiau išeiti, — tarė generolas,— ar aš 
pagaliau laisvas? 

Prezidentas atsistojo, paskyrė tris susirinkimo daly- 
vius juos lydėti ir atsisėdo su generolu į karietą, vėl jam 
užrišęs akis. Tarp tų trijų palydovų buvo ir tas, kuris 
ėjo vežėjo pareigas. 

Kiti klubo nariai tylėdami išsiskirstė. 

— Kur norite, kad jus nuvežtume? — paklausė 
prezidentas. 

— Bet kur, kad tik greičiau jumis atsikratyčiau,— 
atsakė ponas d'Epinė. 

— Pone,— perspėjo tada prezidentas, — saugokitės, 
jūs jau nebe susirinkime, dabar jau kalbatės su atskirais 
žmonėmis. Neįžeidinėkite mūsų, jei nenorite, kad priver- 
stume atsakyti už įžeidimą. 

Tarsi nenorėdamas suprasti įspėjimo, ponas d'Epinė 
atkirto: 

— Gerbiamasis, savo karietoje jūs toks pat drą- 
suolis kaip ir savo klube, nes keturi vyrai visada stipresni 
už vieną. 

Prezidentas sustabdė karietą. 

Jie buvo kaip tik toje Ormo krantinės vietoje, kur 
yra laiptai į upę. 

— Kodėl jūs čia sustojote? — paklausė ponas 
d'Epinė. 

—- Todėl, gerbiamasis,— tarė prezidentas, — kad 
jūs įžeidėte žmogų, ir tas žmogus nenori toliau žengti nė 
žingsnio, nepareikalavęs iš jūsų teisėtos satisfakcijos. 

— Ką gi, yra ir toks būdas nužudyti, — gūžtelėjo 
pečiais generolas. 

— Nekelkite triukšmo,— atsakė prezidentas, — jei 
nenorite, kad jus laikyčiau vienu iš tokių žmonių, apie 
kuriuos tik ką kalbėjote, kitaip sakant, bailiu, besislaps- 
tančiu už savo silpnumo. Jūs esate vienas, vienas stos ir 
prieš jus. Jūs turite prie šono špagą, aš taip pat ją turiu 
šitoje lazdoje. Jūs neturite sekundanto,— vienas iš tų 
ponų pabus juo. Dabar, jeigu norite, galite nusiimti 
raištį. 

Generolas negaišdamas nusitraukė nuo akių skarelę. 

— Pagaliau,— tarė jis,— sužinosiu, su kuo turiu 
reikalą. 

Atidarė karietos dureles. Keturi vyrai išlipo...“ 

Francas vėl liovėsi skaitęs. Jis nusišluostė nuo kak- 
tos šaltą prakaitą. Buvo kažkaip kraupu žiūrėti, kaip 
išblyškęs ir virpėdamas sūnus skaito balsu iki šiol jam 
nežinomas savo tėvo mirties smulkmenas. 

Valentina sudėjo rankas tarsi melsdamasi. 

Nuartjė žiūrėjo į Vilforą kupinas neapsakomo iš- 
didumo ir paniekos. 

Francas skaitė toliau: 

— „Kaip jau sakėme, tai buvo vasario penktoji. 
Jau trys dienos laikėsi penkių šešių laipsnių šaltis, laip- 
tai buvo apledėję. Generolas buvo stambus, aukštas, ir 
prezidentas, lipdamas prie upės, užleido jam tą laiptų 
pusę, kur buvo turėklai. 

Abu sekundantai sekė iš paskos. 

Visai sutemo, pakrantė tarp laiptų ir vandens buvo 
patižusi nuo sniego ir šlapdribos. Pro juos tekėjo upė, 
juoda, gili, kai kur nubarstyta plaukiančiais ledokšniais. 

Vienas iš sekundantų nuėjo prie anglių baržos ir 
paėmė žibintą, kurio šviesoje apžiūrėjo ginklus. 

Prezidento špaga, kaip jis pats sakė, nešiojama laz- 
doje, buvo gerokai trumpesnė negu priešininko ir be 
saugiklio. 

Generolas d'Epinė pasiūlė traukti burtus dėl špagų, 
bet prezidentas atsakė, kad jis iššaukęs jį kautis ir iš- 
šaukdamas turėjęs galvoje, jog kiekvienas naudosis savo 
ginklu. 

Sekundantai mėgino jį perkalbėti, bet prezidentas 
juos nutildė. 

Žibintas buvo pastatytas ant žemės, priešininkai 
sustojo abipus jo, ir dvikova prasidėjo. 

Žibinto šviesoje špagos atrodė lyg du žaibai. Žmonės 
buvo tiesiog sunkiai įžiūrimi, taip buvo tamsu. 

Generolas garsėjo kaip vienas geriausių fechtuoto- 
jų visoje armijoje. Tačiau nuo pat pirmųjų kirčių jis 
taip veržliai buvo puolamas, kad teko trauktis. Besitrauk- 
damas pargriuvo. 

Sekundantai pamanė, kad jis nukautas, bet prieši- 
ninkas, jausdamas, jog jo nepalietė, padavė jam ranką 
ir padėjo atsistoti. Tatai ne tik nenuramino generolo, 

bet dar labiau suerzino, ir jis savo ruožtu puolė prieši- 
ninką. 

Bet priešininkas nesitraukė nė per pėdą, atmušda- 
mas kirčius savo špaga. Tris kartus generolas atsitraukė 
ir tris kartus vėl mėgino atakuoti. 

Trečią kartą jis vėl pargriuvo. 

Visi pagalvojo, kad jis paslydo. Po kiek laiko, ma- 
tydami jį nesikeliant, sekundantai priėjo prie jo ir bandė 
pastatyti. Tačiau tas, kuris suėmė jį už pažastų, pajuto 
po ranka kažką drėgna ir šilta. Tai buvo kraujas. 

Generolas, pusiau apalpęs, atsigavo. 

— A,— tarė jis,— ant manęs užsiundė samdomąjį 
žudiką, kokį nors kareivių fechtavimo mokytoją. 

Prezidentas, nieko jam neatsakęs, priėjo prie to se- 
kundanto, kuris laikė žibintą, atraitojo rankovę ir paro- 
dė kiaurai pervertą dviem špagos dūriais savo ranką. 
Paskui, atlapojęs fraką ir atsegiojęs liemenę, apnuogino 
šoną, kuriame taip pat žiojėjo žaizda. 

Tačiau jis nė karto net neaiktelėjo. 

Generolas d'Epinė pradėjo merdėti ir po penkių mi- 
nučių mirė...“ 

Tuos paskutinius žodžius Francas perskaitė tokiu 
dusliu balsu, kad juos vos buvo galima išgirsti. Paskui 
jis nutilo ir perbraukė ranka per akis, tarsi nušluos- 
tydamas nuo jų rūką. 

Valandžiukę patylėjęs, jis vėl skaitė: 

— „Prezidentas įsikišo špagą į lazdą ir vėl užlipo 
laiptais. Kraujo pėdsakai sniege rodė jo kelią. Dar nepa- 
siekęs viršaus, jis išgirdo duslų vandens pūkštelėjimą: 
tai sekundantai, įsitikinę, kad generolas miręs, įmetė į 
vandenį jo kūną. 

Taigi generolas žuvo garbingoje dvikovoje, o nebuvo 
nukautas iš pasalų, kaip gali kam nors atrodyti. 

Šitai patvirtindami, mes ir surašėme šį protokolą, 
norėdami išdėstyti tikrus įvykius, nes gali ateiti laikas, 
kada kas nors iš tos baisios scenos dalyvių gali būti ap- 
kaltintas iš anksto apgalvota žmogžudyste arba garbės 
taisyklių pažeidimu. 

Pasirašė: Boreperas, Diušampi, Lešarpalis.“ 

Kai Francas baigė skaityti šį tokį skaudų sūnui 

raštą, išbalusi iš susijaudinimo Valentina nusišluostė 
ašaras, o Vilforas, drebąs ir susitraukęs kampe, mal- 
daujamai pažiūrėjo į nepalenkiamąjį senį, mėgindamas 
nukreipti beužgriūvančią audrą. 

— Pone,— kreipėsi d'Epinė į Vilforo tėvą,— jūs 
žinote visas tos baisios istorijos smulkmenas, jos patvir- 
tintos garbingų žmonių parašais. Kadangi jūs, matyt, 
domitės manimi, nors iki šiol jūsų domėjimasis man 
suteikė tik skausmo, padarykite man paskutinę paslau- 
gą: pasakykite klubo prezidento pavardę, kad pagaliau 
sužinočiau, kas nužudė mano vargšą tėvą. 

Vilforas, visiškai sutrikęs, ėmė graibytis durų ran- 
kenos. Valentina, greičiau už kitus įspėjusi, ką atsakys 
senis, ant kurio rankos ne kartą buvo mačiusi dviejų 
špagos dūrių randus, pasitraukė žingsnį atgal. 

— Dangaus vardu, panele, — kreipėsi Francas į savo 
jaunąją, — paremkite mano prašymą, kad galėčiau suži- 
noti, kas tas žmogus, kuris padarė mane našlaičiu, kai 
buvau vos dvejų metų. 

Valentina stovėjo nebyli ir nejudėdama. 

— Žinote ką,— tarė Vilforas,— paklausykite ma- 
nes, baikime tą sunkią sceną. Tie vardai tyčia nuslėpti. 
Mano tėvas nė pats nepažino, kas buvo tas prezidentas, 
o jei ir žinotų, negalėtų pasakyti, nes asmenvardžių 
žodyne nėra. 

— Kokia nelaimė! — sušuko Francas.— Vienintelė 
viltis, palaikiusi mane per visą tą skaitymą ir davusi 
jėgų jį baigti, — tai viltis sužinoti tėvo žudiko vardą! 
Pone, pone, — sušuko jis, kreipdamasis į Nuartjė,— dan- 
gaus vardu, padarykite viską, kas galima... maldauju 
jus, pamėginkite nurodyti man, kaip nors paaiškinti... 

— Taip,— tarė Nuartjė akys. 

— Panele! — sušuko Francas.— Jūsų senelis parodė, 
kad jis gali pasakyti... Kas tas žmogus... Padėkite man... 
jūs jį suprantate... 

Nuartjė pažiūrėjo į žodyną. 

Francas paėmė jį nervingai tirtančiomis rankomis 
ir pradėjo tarti abėcėlės raides. 

Bet vos tik ištarus A senis parodė taip. 

— A? — pakartojo Francas. 

Vaikinas pirštu vedžiojo per žodžius, į visus juos 
Nuartjė atsakinėjo neigiamai. 

Valentina užsidengė veidą rankomis. 

Pagaliau Francas priėjo prie žodžio „aš“. 

— Taip,— parodė senis. 

— Jūs! — sušuko Francas, ir jo plaukai ant galvos 
atsistojo.— Jūs, ponas Nuartjė? Tai jūs nužudėte mano 
tėvą? 

— Taip,— atsakė senis, didingai žvelgdamas jam į 
veidą. 

Francas bė jėgų krito į fotelį. 

Vilforas atidarė duris ir išbėgo iš kambario, nes 
pajuto karštą norą užpūsti tą menką gyvybės kibirkštį, 
kuri dar ruseno nenumaldomoje senio širdyje. 


III 4 JAUNAJAM KAVALKANCIUI 
SEKASI 


Tuo metu Bartolomėjus Kavalkantis iš Paryžiaus 
išvyko į savo tarnybą, tik ne į jo didenybės Austrijos 
imperatoriaus kariuomenę, o prie Lukos mineralinių 
vandenų ruletės, kurios jis buvo vienas iš uoliausių ger- 
bėjų. 

Savaime suprantama, kad su didžiausiu tikslumu, 
iki paskutinio skatiko, pasiėmė visus pinigus, kurie buvo 
skirti už jo kelionę ir už tą pasipūtimą bei orumą, su 
kuriais jis vaidino tėvo vaidmenį. 

Jam išvykus, Andrea gavo visus dokumentus, įro- 
dančius, kad jis tikrai turi garbės būti markizo Bartolo- 
mėjaus ir markizės Leonoros Korsinari sūnus. 

Taigi jis jau, galima sakyti, buvo išmetęs inkarą 
Paryžiaus aukštuomenėje, kuri taip lengvai priima sve- 
timšalius ir elgiasi su jais ne pagal tai, kas jie yra, o 
pagal tai, kuo dedasi esą. 

Pagaliau ir ko gi Paryžiuje reikalaujama iš jau- 
nuolio? Truputį kalbėti prancūziškai, būti padoriai 
apsirengusiam, drąsiai lošti ir mokėti auksu. 

Savaime suprantama, kad svetimšaliui tie reikala- 
vimai dar mažesni negu paryžiečiui. 

Taigi per porą savaičių Andrea užsikariavo gana 
neblogą padėtį. Visi jį vadino ponu grafu, manė jį turint 
penkiasdešimt tūkstančių livrų metinių pajamų, kalbėjo 
apie milžiniškus jo tėvo turtus, neva užkastus Saravecos 
akmenų laužyklose. 

Vienas mokslininkas, kuriam girdint pastaroji ap- 
linkybė buvo paminėta kaip tikras faktas, pareiškė ma- 
tes tas laužyklas, ir tai dar labiau patvirtino iki tol abe- 
jotinus spėjimus, kurie dabar virto neginčijama tikrove. 

Tokia buvo padėtis tame Paryžiaus aukštuomenės 
būrelyje, į kurį mes jau įvedėme skaitytojus, kai vieną 
vakarą pas Danglarą atvažiavo vizito Montekristas. 
Danglaro nebuvo namie, bet grafui buvo pasiūlyta užeiti 
pas baronienę, kurią buvo aplankę svečiai. Grafas sutiko. 

Nuo pietų Oteilyje ir po jų sekusių įvykių ponia 
Danglar negalėdavo be šiurpo girdėti Montekristo var- 
do. Jeigu, kam nors jį ištarus, jis pats nepasirodydavo, 
tai jai darydavosi dar baisiau. Bet jeigu grafas įeidavo, 
tai jo atviras veidas, blizgančios akys, jo lipšnumas, net 
galantiškumas poniai Danglar tuojau nuvydavo mažiau- 
sią baimės šešėlį. Baronienei atrodė neįmanoma, kad iš 
pažiūros toks žavingas žmogus galėtų turėti blogų kės- 
lų. Be to, net labiausiai sugedusios širdys negali tikėti 
blogiu, daromu be jokios priežasties. Nenaudinga ir nie- 
kuo nepagrįsta piktadarybė kelia pasibjaurėjimą nely- 
ginant išsigimimas. 

Kai Montekristas įėjo į buduarą, į kurį jau kartą 
buvome įvedę mūsų skaitytojus, baronienė neramiu žvil- 
gsniu permetinėjo piešinius, kuriuos jai padavinėjo duk- 
tė, pirma peržiūrėjusi juos drauge su jaunuoju Kaval- 
kančiu. Grafo pasirodymas sukėlė įprastą įspūdį, ir 
baronienė, iš pradžių kiek sutrikusi, sutiko grafą šyp- 
sodamasi. 

O šis savo ruožtu, vos užmetęs akį, tuojau įvertino 
visą tą sceną. 

Šalia baronienės, patogiai įsitaisiusi ant sofutės, 
sėdėjo Eženi, o prieš ją stovėjo Kavalkantis. 

Kavalkantis, visas juodai apsirengęs kaip Gėtės he- 
rojus, su lakuotais pusbačiais ir baltomis ažūrinėmis 
kojinėmis, glostė gana balta ir išpuoselėta ranka savo 

šviesius plaukus, blikčiodamas deimantu, kurį, neatsi- 
spyręs pagundai ir nepaisydamas Montekristo patari- 
mų, tuštuolis vaikinas buvo užsimovęs ant mažojo piršto. 

Šį dabitos gestą lydėjo žudą žvilgsniai, svaidomi į 
panelę Danglar, ir atodūsiai, siunčiami tuo pačiu adresu. 

Panelė Danglar buvo vis tokia pat: graži, šalta ir 
pašaipi. Nė vienas Andrea žvilgsnis, nė vienas jo ato- 
dūsis neliko jos nepastebėtas, bet jie, atrodė, atsitrenkia 
į Minervos šarvus, kuriais, anot kai kurių filosofų, kar- 
tais būna pridengta ir Safo krūtinė. 

Eženi šaltai linktelėjo grafui ir, pasinaudojusi užsi- 
mezgusiu pokalbiu, išėjo į savo muzikos kambarį, iš kur 
netrukus su pirmaisiais rojalio akordais pasigirdo juo- 
kas ir garsi kalba, įrodanti Montekristui, kad panelė 
Danglar mieliau pasirenka Luizos d'Armilji, savo dai- 
navimo mokytojos, draugiją negu jo ir Kavalkančio. 

Tuo tarpu grafas, kalbėdamas su ponia Danglar ir 
neva domėdamasis jos žodžiais, netruko pastebėti, kaip 
susirūpinęs Andrea Kavalkantis gaudė muzikos garsus 
ir gestais rodė susižavėjimą, kaip kartkartėmis jis nu- 
slimpindavo prie durų, bet nedrįsdavo jų pradaryti. 

Netrukus grįžo ir bankininkas. Tiesa, visų pirma 
jis žvilgtelėjo į Montekristą, bet paskui tučtuojau į 
Andrea. 

O su savo žmona jis pasisveikino taip, kaip kai kurie 
vyrai paprastai sveikinasi su žmonomis, bet viengun- 
giams tai paaiškės tik tada, kai bus išleistas platus ve- 
dusiųjų santykių kodeksas. 

— Ar tos panelės nepakvietė jūsų pakoncertuoti 
drauge su jomis? — paklausė Danglaras Andrea. 

— Deja, ne, pone,— atsakė Andrea, atsidusdamas 
dar garsiau negu pirma. 

Danglaras tuojau priėjo prie durų ir atidarė jas. 

Abi merginos sėdėjo ant tos pačios kėdės prie to 
paties rojalio. Kiekviena akompanavo sau viena ranka, — 
tai buvo jų pačių išmonė, kuri joms labai gerai sekėsi. 

Panelė d'Armilji, kuri su Eženi atvirų durų rėmuose 
sudarė lyg ir kokį gyvąjį paveikslą, tokį mėgstamą 
Vokietijoje, buvo labai dailutė arba, tiksliau pasakius, 
žavingai miela. Ji buvo maža, grakšti, pavargusių akių 

ir šviesiaplaukė it fėja, kurios ilgi garbanoti plaukai 
krito ant truputį per ilgo kaklo, kokius Perudžinas ta- 
pydavo savo madonoms. Žmonės kalbėjo, kad jos silpna 
krūtinė ir kad vieną gražią dieną ji mirs dainuodama 
kaip „Kremono smuiko“ Antonija. 

Montekristas greit ir smalsiai žvilgtelėjo į tą moterų 
karalystę, kur pirmą kartą pamatė panelę d'Armilji, 
nors apie ją dažnai buvo kalbama šiuose namuose. 

— O mes kas tokie,— paklausė bankininkas duk- 
terį, — kad nuo mūsų bėgate? 

Paskui jis nuvedė Andrea į svetainę, tyčia ar ne- 
tyčia pridarė duris taip, kad nei Montekristas, nei baro- 
nienė nieko negalėjo matyti. Bet kadangi ir pats baro- 
nas įėjo ten su jaunikaičiu, tai ponia Danglar tartum 
nepastebėjo tos smulkmenos. 

Netrukus grafas išgirdo, kaip Andrea dainavo kaž- 
kokią korsikietišką dainelę ir jam akompanavo rojaliu. 

Kai grafas šypsodamasis klausėsi tos dainos, už- 
miršęs Andrea ir prisiminęs Benedetą, ponia Danglar 
susižavėjusi gyrė Montekristui dvasinį savo vyro tvir- 
tumą. Tą rytą dėl kažkokios Milano firmos bankroto 
jis buvo praradęs tris ar keturis šimtus tūkstančių 
frankų. 

Iš tikro baronas vertas žavėtis. Jeigu grafas apie 
tai nebūtų sužinojęs iš baronienės arba vienu iš savų 
būdų, kurių dėka jis viską žinodavo, tai iš barono veido 
nebūtų nieko išskaitęs. 

„Šit kaip! — pagalvojo Montekristas.— Jis jau sle- 
pia savo nuostolius, o prieš mėnesį jais dar gyrėsi“. 

O garsiai tarė: 

— Na, ponas Danglaras taip puikiai pažįsta biržą, 
kad visuomet atsiims joje tai, ko neteko kitur. 

— Matau, jūs apsirinkate taip pat kaip ir kiti, — 
atsakė ponia Danglar. 

— Kuo apsirinku? — paklausė Montekristas. 

— Manydamas, kad Danglaras lošia biržoje. Jis 
niekuomet nelošia. 

— Ak, iš tikrųjų, ponia, prisimenu, Debrė man sa- 
kė... Beje, kur dingo ponas Debrė? Jau trys ar keturios 
dienos nematau jo. 

— Aš taip pat,— su nuostabiu aplombu tarė ponia 
Danglar.— Bet jūs kažką pradėjote sakyti ir nebaigėte. 

— Ką? 

— Ką Debrė jums sakė... 

— Taip, tikrai, Debrė sakė, kad jūs dėdavote au- 
kas azarto demonui. 

— Prisipažįstu, kurį laiką taip ir buvo, — tarė po- 
nia Danglar,— bet dabar lioviausi. 

— Ir be reikalo, ponia. Juk žinote, laimė nepastovi, 
o spekuliaciją lemia sėkmė ar nesėkmė. Jeigu aš būčiau 
moteris, ir dar netyčia bankininko žmona, tai nors ir 
labai tikėčiau savo vyro žvaigžde, bet vis dėlto steng- 
čiausi užsitikrinti nepriklausomą nuo jo turtą, nors dėl 
to tektų patikėti savo reikalus jam nežinomai rankai. 

Ponia Danglar nejučiom paraudo. 

— Na va, pavyzdžiui, — kalbėjo Montekristas, tarsi 
nieko nepastebėjęs, — jūs girdėjote, kad vakar išėjo puiki 
kombinacija su Neapolio bonais. 

— Aš jų neturiu,— greitai atsakė baronienė,— ir 
niekuomet neturėjau. Bet iš tikrųjų gana tų šnekų apie 
biržą, grafe, tarsi mes kokie makleriai. Verčiau pakalbė- 
kime apie tuos vargšus Vilforus, kuriuos ištinka tokie 
skaudūs smūgiai. 

— O kas jiems atsitiko? — kuo naiviausiai paklau- 
sė Montekristas. 

— Juk žinote, ponas de Sen Meranas mirė trys ar 
keturios dienos po savo išvažiavimo, o dabar mirė mar- 
kizė — trys ar keturios dienos po savo atvažiavimo. 

— Tiesa, girdėjau,— tarė Montekristas,— bet tai 
gamtos dėsnis, kaip sako Klaudijus Hamletui: jų tėvai 
mirė anksčiau už juos, ir jie apverkė juos. Jie patys mirs 
anksčiau už savo sūnus, ir jų sūnūs apverks juos. 

— Bet čia dar ne viskas. 

— Kaip tai ne viskas? 

— Ne. Žinote, jie ruošėsi ištekinti savo dukterį... 

— Taip, už Franco d'Epinė... Negi vestuvės iširo? 

— Atrodo, kad vakar rytą Francas atsiėmė žodį 
atgal. 

— Negali būti!.. O dėl ko taip atsitiko? 

— Nežinia. 

— Dieve mielaširdingas, ką jūs sakote!.. O kaip 
pakelia visas tas nelaimes ponas de Vilforas? 

— Kaip įpratęs — filosofiškai. 

Tuo metu grįžo Danglaras. 

— Kas gi čia dabar,— tarė baronienė,— jūs palie- 
kate poną Kavalkantį vieną su savo dukterimi? 

— O kuo gi jūs laikote panelę d'Armilji? — atšovė 
bankininkas ir kreipėsi į Montekristą. 

— Žavingas jaunuolis tas kunigaikštis Andrea, 
tiesa, grafe? Tik ar jis iš tikrųjų kunigaikštis? 

— Negaliu tikrai pasakyti, — tarė Montekristas.— 
Jo tėvą man rekomendavo kaip markizą, vadinasi, jis 
turėtų būti grafas. Bet, man rodos, jis ir pats nelabai 
pretenduoja į kunigaikščio titulą. 

— Kodėl? — paklausė bankininkas.— Jeigu jis ku- 
nigaikštis, ar verta šitai slėpti? Kiekvienas turi savo 
teises. Aš nemėgstu, kai žmonės išsižada savo kilmės. 

— O, jūs didelis demokratas, — nusišypsojo Monte- 
kristas. 

— Bet klausykite,— priekaištavo baronienė, — būtų 
labai nepatogu, jeigu netyčia atvyktų de Morseras, jis 
rastų poną Kavalkantį tame kambaryje, į kurį pats, 
būdamas Eženi sužadėtinis, niekuomet nebuvo įsilei- 


džiamas. . . . . . . we . 
— Jūs visai teisingai pasakėte „netyčia“,— tarė 


bankininkas.— Tiesą sakant, mes jį taip retai matome, 
kad jis, galima sakyti, iš tikrųjų pasirodo pas mus tik 
netyčia. 

— Žodžiu, jeigu jis ateitų ir rastų tą jaunuolį pas 
mūsų dukterį, tai galėtų būti nepatenkintas. 

— Nepatenkintas, jis? Labai apsirinkate! Ponas vi- 
kontas nesuteikia mums tiek garbės, kad pavyduliautų 
savo nuotakos, ne taip jau smarkiai jisai ją myli. Paga- 
liau kas man darbo, ar jis bus patenkintas, ar ne! 

— Vis dėlto, kada jau iki to prieita... 

— Ak, iki to prieita! Norite žinoti, iki ko prieita? 
Per savo motinos balių jis tik vieną kartą šoko su mano 
dukterimi, o Kavalkantis — tris, ir jis to net nepaste- 
DoS. Vikontas Alberas de Morseras! — pranešė lio: 
kajus. 

Baronienė pašoko. Ji norėjo eiti į muzikos kambarį 
perspėti dukters, bet Danglaras sulaikė ją už rankos 
sakydamas: 

— Neikite. 

Ji nustebusi pažvelgė į jį. 

Montekristas apsimetė tos scenos nepastebėjęs. 

Įėjo Alberas. Jis buvo labai gražus ir labai links- 
mas. Laisvai nusilenkė baronienei, Danglarui familiariai 
ir Montekristui draugiškai, paskui kreipėsi į baronienę: 

— Ar jūs man leisite pasiteirauti, kaip jaučiasi 
panelė Danglar? 

— Puikiai, gerbiamasis,— skubiai atsakė Dangla- 
ras, — dabar ji koncertuoja muzikos kambaryje su ponu 
Kavalkančiu. 

Alberas tebebuvo ramus ir abejingas: galbūt jam 
kiek ir gnybtelėjo apmaudas, bet jis jautė, kad į jį žiūri 
Montekristas. 

— Pono Kavalkančio labai gražus tenoras, o pane- 
lės Eženi — puikus sopranas, be to, ji skambina rojaliu 
lyg Talberg. Turbūt tai žavingas koncertas. 

— Kaip ten bebūtų, bet jie puikiai susidainavo, — 
tarė Danglaras. 

Alberas, atrodo, nepastebėjo to dviprasmiškumo, 
tokio grubaus, kad ponia Danglar paraudo. 

— Aš taip pat muzikalus, — tesė jaunuolis, — bent 
taip sakydavo mano mokytojai, bet va keista, niekada ir 
su niekuo negalėdavau susidainuoti, o su sopranais tai 
visai nieko neišeidavo. 

Danglaras rūgščiai šyptelėjo, tarsi sakydamas: „Na- 
gi supyk pagaliau!“ 

— O vakar,— tarė jis, matyt, vis dėlto tikėdamasis 
pasiekti savo, — kunigaikštis ir mano duktė visus suža- 
vėjo. Ar jūs, gerbiamasis, pas mus vakar nebuvote? 


— Koks kunigaikštis? — paklausė Alberas. 

— Kunigaikštis Kavalkantis,— atsakė Danglaras, 
atkakliai vadinąs Andrea šituo titulu. 

— Ak, atleiskite,— tarė Alberas,— nežinojau, kad 
jis kunigaikštis. Tai vakar kunigaikštis Kavalkantis dai- 
navo drauge su panele Eženi? Iš tikrųjų turėjo būti 
žavu, aš baisiai gailiuosi, kad jų negirdėjau. Bet negalė- 

jau pasinaudoti jūsų kvietimu, man teko lydėti savo 
motiną pas senąją baronienę Sato Reno, ten dainavo 
vokiečiai. 

Paskui, truputį patylėjęs, lyg niekur nieko paklausė: 

— Ar aš galiu pareikšti savo pagarbą panelei Dan- 
glar? 

— Ne, palaukite, prašau jus,— tarė bankininkas, 
stabdydamas jaunuolį, — paklausykite, ta kavatina nuos- 
tabi,— ta, ta, ta, ti, ta, ti, ta, ta. Tiesiog žavinga, tuojau 
baigs... dar sekundė: puiku! Bravo, bravo, bravo! 

Ir bankininkas ėmė pašėlusiai ploti. 

— Iš tikrųjų,— pritarė Alberas, — stačiai puiku, ne- 
įmanoma geriau suprasti savo gimtinės muzikos, kaip 
ją supranta kunigaikštis Kavalkantis. Juk sakėte „kuni- 
gaikštis“, jeigu neapsirinku? Pagaliau jeigu jis ir ne ku- 
nigaikštis, tai jį padarys kunigaikščiu, Italijoje šitai 
nesunku. Bet grįžkime prie mūsų žavingųjų dainininkų. 
Jūs turėtumėte suteikti mums malonumo, ponas Dang- 
larai: neįspėdamas, kad čia yra pašalinių, paprašyti pa- 
nelę Danglar ir poną Kavalkantį dar ką nors padainuoti. 
Taip malonu grožėtis muzika šiek tiek iš tolo, nuošaliai, 
kada tavęs niekas nemato ir tu pats nieko nematai, ne- 
varžai dainininko, kuris gali laisvai atsiduoti savo talen- 
to platybėms arba širdies polėkiams. 

Šį kartą Danglaras sutriko dėl tokio Albero šalta- 
kraujiškumo. 

Jis nusivedė Montekristą į šalį ir paklausė: 

— Na, ką jūs pasakysite apie mūsų įsimylėjėlį? 

— Mano supratimu, jis gana šaltas, tai aišku. Bet 
ką darysi? Davėte žodį! 

— Taip, žinoma, aš daviau žodį, tik kokį? Išleisti 
dukterį už tokio vyro, kuris ją myli, o ne už tokio, kuris 
jos nemyli. Pažiūrėkite į jį: šaltas it marmuras, pasipū- 
tęs kaip ir jo tėvas. Kad nors turtingas būtų, kad nors 
Kavalkančio milijonus turėtų, tuomet galima būtų žiūu- 
rėti į jo elgesį pro pirštus. Teisybė, aš dar neklausiau 
dukters nuomonės, bet jeigu ji turėtų gerą skonį... 

— Nežinau,— tarė Montekristas,— gal mane akina 
palankumas jam, bet, patikėkite, vikontas de Morseras 
labai mielas jaunuolis, jis padarys jūsų dukterį laimingą 

ir anksčiau ar vėliau ko nors pasieks. Šiaip ar taip, 
jo tėvo padėtis tokia puiki. 

— Hm! — numykė Danglaras. 

— Jūs abejojate? 

— Kad mat praeitis... tamsi praeitis. 

— Bet juk tėvo praeitis sūnaus neliečia. 

— O kaipgi! 

— Klausykite, nekalkite sau to į galvą. Dar prieš 
mėnesį tos vedybos jums atrodė labai tinkamos... Žinote, 
man baisiai nemalonu: juk pas mane jūs sutikote tą 
jaunąjį Kavalkantį, kartoju, aš jo visai nepažįstu. 

— Bet aš jį pažįstu, — tarė Danglaras,— ir to visai 
gana. 

— Pažįstate? Surinkote apie jį žinias? — paklausė 
Montekristas. 

— Argi jau žinios taip svarbu? Argi iš pirmo žvil- 
gsnio nematyti, kas jis per žmogus? Pirmiausia, jis tur- 
tingas. 

— Aš tuo nesu tikras. 

— Betgi jūs atsakote už jį? 

— Menkniekis, penkiasdešimt tūkstančių frankų. 

— Jis puikiai išauklėtas. 

— Hm! — dabar numykė Montekristas. 

— Muzikalus. 

— Visi italai tokie. 

— Žinote, grafe, jūs neteisingai apie jį galvojate. 

— Taip, prisipažįstu, man skaudu: juk jis žino apie 
jūsų duotą žodį Morserams ir vis dėlto, piktnaudžiau- 
damas savo turtingumu, stoja skersai kelio. 

Danglaras nusijuokė. 

— Koks jūs puritonas! — tarė jis.— Aukštuome- 
nėje visuomet taip esti. 

— Bet vis dėlto jūs negalite be niekur nieko lau- 
žyti susitarimo, brangusis ponas Danglarai: Morserai 
tikisi tų vedybų. 

— Argi? 

— Tikriausiai. 

— Tai tegu jie aiškinasi. Jums, brangusis grafe, 
vertėtų tarstelėti porą žodelių tėvui, juk jūs ten savas. 

— Aš? Ir kur tai ištraukėte? 

— Ogi kad ir baliuje pas juos. Kur tai matyta, gra- 
fienė, išdidžioji Mersedesa, pasipūtusi katalanietė, kuri 
vos teikiasi prasižioti savo seniausiems pažįstamiems, 
ima jus už parankės, išeina į sodą, suka į pačius tam- 
siuosius užkampėlius ir grįžta tik po pusvalandžio. 

— Ak, barone, barone,— tarė Alberas,— jūs truk- 
dote klausyti. Tikras barbariškumas, jei taip elgiasi toks 
didelis muzikos mėgėjas. 

— (Gerai, gerai, ponas šaipūneė,— atšovė Danglaras 
ir vėl pasisuko į Montekristą: 

— Sutinkate šnektelėti apie tai su tėvu? 

— Mielai, jeigu taip norite. 

— Bet šį kartą viskas turi būti atlikta aiškiai ir 
kaip reikiant. Pirmiausia jis turi mane paprašyti mano 
dukters rankos, numatyti sutuoktuvių laiką, pareikšti 
savo piniginius reikalavimus. Žodžiu, mums reikia arba 
galutinai susitarti, arba visai susibarti. Atidėlioti jokiu 
būdu negalima! 

— Gerai! Jis pradės derybas. 

— Nepasakysiu, kad laukčiau jų su ypatingai dide- 
liu malonumu, bet vis dėlto laukiu. Žinote, bankininkas 
yra savo žodžio vergas. 

Ir Danglaras atsiduso taip pat, kaip prieš pusva- 
landį dūsavo jaunasis Kavalkantis. 


— Bravo, bravo, bravo! — sušuko Alberas, pamėg- 
džiodamas bankininką ir plodamas tik ką padainuotam 
romansui. 

Danglaras pradėjo šnairuoti į Alberą, bet jo tar- 
nas kažką jam pašnibždėjo. 

— Tuojau grįšiu,— tarė bankininkas Montekris- 
tui, — palaukite manęs, galbūt man dar reikės jums kai 
ką pasakyti. 

Ir jis išėjo. 

Baronienė tuo pasinaudojo ir atidarė duris į duk- 
ters muzikos kambarį. Andrea, sėdėjęs prie rojalio drau- 
ge su panele Eženi, pašoko nuo kėdutės it adatos įgel- 
tas. 

Alberas šypsodamasis nusilenkė panelei Danglar. Ši, 
matyt, nė kiek nesumišusi, atsakė jam šaltai, kaip visuo- 
met. 

Kavalkantis aiškiai jautėsi nesmagiai. Jis nusilen- 
kė Morserui, šis atsakė jam kiek galėdamas įžūliau. 

Tada Alberas išsijuosęs ėmė girti panelės Danglar 
balsą ir pareiškė apgailestaująs, kad negalėjo dalyvauti 
vakarykščiame koncerte, kuris, visų nuomone, buvo toks 
puikus. 

Kavalkantis, paliktas vienas, pasivedėjo į šalį Mon- 
tekristą. 

— Na,— tarė ponia Danglar,— gana ir muzikos, ir 
komplimentų, eime arbatos. 

— Eikš, Luiza,— pakvietė panelė Danglar savo 
draugę. 

Visi suėjo į gretimą svetainę, kurioje buvo paruošta 
arbata. 

Tuo metu, kai pagal anglų madą svečiai vienas po 
kito pradėjo dėlioti šaukščiukus į puodelius, durys atsi- 
darė ir pasirodė smarkiai susijaudinęs Danglaras. 

Montekristas pirmiausia pastebėjo tą jaudinimąsi 
ir žvilgsniu paklausė bankininką, kas atsitiko. 

— Tik ką gavau laišką iš Graikijos, — paaiškino jis. 

— Dėl to jus ir iškvietė? — tarė grafas. 

— Taip. 

— Kaip gyvuoja karalius Otonas? — juokais pasi- 
teiravo Alberas. 

Danglaras pašnairavo į jį ir nieko neatsakė, o Monte- 
kristas nusigręžė, slėpdamas savo veide šmėkštelėjusią 
ir tuoj pat dingusią užuojautą. 

— Mudu eisime kartu, gerai? — tarė Alberas grafui. 

— (Gerai, jei norite, — atsakė šis. 

Alberas negalėjo suprasti bankininko žvilgsnio, to- 
dėl paklausė Montekristą, kuris puikiai viską suprato. 

— Ar pastebėjote, kaip jis į mane dėbtelėjo? 

— Taip,— atsakė grafas,— bet ar jums atrodo tas 
žvilgsnis kuo nors ypatingas? 

— Kalbos nėra. O ką reiškia tos naujienos iš Grai- 
kijos? 

— Iš kur aš galiu žinoti? 

— Man atrodo, kad jūs turite su ta šalimi kai kurių 
ryšių. 

Montekristas nusišypsojo, kaip šypsomasi tuo atveju, 
kai nenorima nieko atsakyti. 

— Žiūrėkite,— tarė Alberas,— jis ateina pas jus. 
Aš eisiu pas panelę Danglar, pagirsiu jos kamėją, o tėve- 
liukas tuo metu pasikalbės su jumis. 

— Jeigu jau girsite, tai bent jos balsą pagirkite,— 
patarė Montekristas. 

— Kad ne,.šitai kiekvienas padarytų. 

— Brangusis vikonte,— tarė Montekristas,— jūs 
puikaujatės savo akiplėšiškumu. 

Alberas šypsodamasis priėjo prie Eženi. 

Tuo metu Danglaras pasilenkė prie grafo ausies ir 
sušnibždėjo: 

— Jūs man buvote davęs puikų patarimą! Dvie- 
juose žodžiuose, būtent: „Fernanas“ ir „Janina“, slypi 
kraupi istorija. 

— Bet ką jūs! — nustebo Montekristas. 

— Taip, aš jums viską papasakosiu. Bet veskite iš 
čia tą vyruką, man sunku būti kartu su juo. 

— Aš taip ir padarysiu, mes išeisime drauge. Jūs 
vis dar norite, kad atsiųsčiau pas jus jo tėvą? 

— Labiau negu bet kada. 

— Gerai. 

Grafas linktelėjo Alberui. 

Abu jie nusilenkė damoms ir išėjo: Alberas visišku 
abejingumu atsakęs į panelės Danglar panieką, o Mon- 
tekristas — dar sykį pakartojęs poniai Danglar savo pa- 
tarimą, kad bankininko žmona privalo būti atsargi ir 
pasirūpinti savo ateitimi. 

Ponas Kavalkantis mūšio lauke liko nugalėtojas. 


IV + HAIDĖ 


Vos tik arkliai pasuko už bulvaro kampo, Alberas 
atsigręžė į grafą ir nusikvatojo taip garsiai, kad gali- 
ma buvo pagalvoti, jog jis juokiasi nenuoširdžiai. 

— Na štai,— tarė jis,— dabar noriu paklausti jus, 
kaip karalius Karolis IX po šv. Baltramiejaus nakties 


38 


klausė Kateriną Mediči: kaip jums patiko mano suvai- 
dintas mažutis vaidmuo? 

— Kokia proga? — paklausė Montekristas. 

— Nagi ryšium su mano varžovo įsikūrimu pas 
poną Danglarą. 

— Kokio varžovo? 

— Kaip tai kokio? Andrea Kavalkančio, jūsų glo- 
botinio. 

— Meskite kvailus pokštus, vikonte. Andrea nė 
kiek aš negloboju, bent jau pas poną Danglarą. 

— Ir aš nepagirčiau jūsų už tai, jeigu vyrukas būtų 
reikalingas globos. Bet, mano laimė, jis pats skinasi 
kelią. 

— Kaip, negi manote, kad jis meilinasi Eženi? 

— Esu visai tikras: jis dūsauja, varto akis ir bur- 
kuoja kaip iš patrankos. Jis siekia puikuolės Eženi ran- 
kos. Žiūrėkite, eilėmis prabilau! Garbės žodis, visai ne- 
tyčia. Bet nesvarbu, kartoju: jis siekia puikuolės Eženi 
rankos. 

— Tai menkniekis, jeigu šiuose namuose tik apie 
jus galvojama. 

— Nekalbėkite taip, brangusis grafe, abi man buvo 
labai šiurkščios. 

—- Kaip tai abi? 

— Labai paprastai: panelė Eženi vos teikėsi man 
atsakyti, o jos patikėtinė panelė d'Armilji visai neat- 
sakė. 

— Taip, bet tėvas jus dievina, — tarė Montekristas. 

— Jis? O ne, jis įbedė man į širdį tūkstantį durklų. 
Tiesa, jo durklų ašmenys sulenda į rankeną, tokius var- 
toja scenoje, bet jis pats laiko juos tikrais. 


— Pavydas — meilės ženklas. 

— Taip, bet aš nepavydžiu. 

— Užtat jis pavydi. 

— Kam? Debrė? 

— Ne, jums. 

— Man? Kertu lažybų, nepraeis nė savaitė, ir jis 
lieps manęs neįsileisti pro duris. 

— Apsirinkate, mielas vikonte. 

— Įrodykite. 

— Norite? 

— Taip. 

— Aš įgaliotas paraginti grafą de Morserą atvykti 
pas baroną ir paprašyti jo dukters rankos. 

— Kas įgaliojo? 

— Pats baronas. 

— Bet, brangusis grafe,— kaip bemokėdamas mei- 
liau tarė Alberas, — juk jūs to nepadarysite, tiesa? 

— Klystate, Alberai, padarysiu, nes esu pažadėjęs. 

— Na va,— atsiduso Alberas,— atrodo, kad jūs 
būtinai užsispyręs mane apvesdinti. 

— Aš noriu būti su visais geruoju. Beje, kaip ten 
su Debrė, aš jo nebesutinku pas baronienę. 

— Jie susibarė. 

— Su ponia? 

— Ne, su baronu. 

— Tai jis ką nors pastebėjo? 

— Jūs tikras vaikas. 

— Ar manote, kad jis įtarė? — su žaviu naivumu 
paklausė Montekristas. 

— Viešpatie! Bet iš kur jūs atsiradote, brangusis 
grafe? 

— Sakysim, iš Kongo. 

— Tai dar ne taip toli. 

— Iš kur aš galiu žinoti Paryžiaus vyrų įpročius? 

— Ak, brangusis grafe, vyrai visur vienodi. Iš- 
studijavęs vieną tos rūšies atmainą kurioje nors šalyje, 
pažinsite visą jų giminę. 

— Bet tuomet dėl ko Danglaras ir Debrė galėjo 
susibarti? Atrodo, jie taip gražiai sutardavo,— vis vai- 
dindamas naivų, tarė Montekristas. 

— Taigi čia ir prasideda Izidės paslaptys, o aš jų 
nežinau. Kada jaunasis Kavalkantis pasidarys jų šei- 
mos nariu, jį paklauskite. 

Karieta sustojo. 

— Štai mes ir namie,— tarė Montekristas.— Da- 
bar tik pusė vienuoliktos, užeikite pas mane. 

— Mielai. 

— Paskui mano karieta parvažiuosite namo. 

= Ne, ačiū, turėjo važiuoti iš paskos ir mano eki- 
pažas. 

— Aha, štai jis,— tarė Montekristas, lipdamas iš 
karietos. 

Jie įėjo į namą. Svetainėje buvo šviesu, nuėjo ten. 

— Duokite mums arbatos, Batistenai,— paliepė 
Montekristas. 

Netaręs nė žodžio, Batistenas išėjo. Po valandėlės 
jis grįžo su apkrautu padėklu, kuris, panašiai kaip per 
fantastinių pasakų puotas, atsirado lyg iš po žemių. 

— Iš tikrųjų, — kalbėjo Morseras,— labiausiai ma- 
ne žavi, brangusis grafe, ne jūsų turtai, — galbūt yra ir 
turtingesnių už jus. Ne jūsų protas — jei Bomaršė buvo 
ir ne protingesnis už jus, tai bent toks pat protingas. 
Mane žavi jūsų mokėjimas priversti sau tarnauti — be 
žodžio, tą pačią minutę, tą pačią sekundę, tarsi vien iš 
skambinimo tarnai įspėja, ko jūs norite, ir tarsi tai, ko 
norite, visada paruošta. 

— Neklystate. Jie žino mano įpročius. Va tuojau 
pamatysite: ar nenorėtumėte ko nors prie arbatos? 

— Prisipažinsiu, ne pro šalį būtų užsirūkius. 

Montekristas priėjo prie skambučio ir paskambino 
vieną kartą. 

Akies mirksniu atsidarė šoninės durelės ir pasirodė 
Ali su dviem ilgomis pypkėmis, prikimštomis puikiausio 
tabako. 

— Stačiai neįtikima,— tarė Morseras. 

— Ne, tai visai paprasta,— paaiškino Montekris- 
tas.— Ali žino, kad po arbatos ar kavos aš dažniausiai 
rūkau, jis žino, kad paprašiau arbatos, kad parvažiavau 
kartu su jumis, girdi, kad aš jį šaukiu, nujaučia, kam 
šaukiu, o kadangi jo tėvynėje pypkė — didžiausias vai- 
šingumo ženklas, tai, užuot atnešęs vieną, jis atnešė dvi. 

— Taip, žinoma, viską galima paaiškinti, ir vis 
dėlto tik jūs vienas... Bet kas čia? 

Ir Morseras linktelėjo į duris, už kurių pasigirdo 
lyg ir gitaros garsai. 

— Brangusis vikonte, iš tikrųjų šį vakarą jūs pa- 
smerktas muzikai. Nespėjote pasprukti nuo panelės 
Danglar rojalio, ir štai skamba Haidės kanklės. 

— Haidė! Koks nuostabus vardas! Nejaugi ne tik 
lordo Bairono poemose esama moterų, vardu Haidė? 

— Žinoma. Haidės vardas labai retas Prancūzijoje, 
bet gana paplitęs Albanijoje ir Epire. Jis reiškia skaisty- 
be, kuklumą, nekaltybę. Tai toks pat vardas kaip paryžie- 
čių krikšto vardai. 

— Kaip tai žavu! — tarė Alberas.— Labai norėčiau, 
kad mūsų prancūzaitės vadintųsi panelė Ramybė, pa- 
nelė Tyla, panelė Artimo meilė! Tik pamanykite, jeigu 
panelė Danglar vietoj Mari Eženi vadintųsi Skaistybė 
Kuklybė Nekaltybė Danglar! Kaip įspūdingai skambėtų 
užsakai! 

— Pamišėlis! Nekalbėkite tokių niekų garsiai, Hai- 
dė gali išgirsti, — perspėjo grafas. 

— Ir ji supyktų už tai? 

— Ne, kodėl? — išdidžiai atsakė grafas. 

— Ar ji gera? — paklausė Alberas. 

— Čia ne gerumas, bet pareiga: vergė negali pykti 
ant savo pono. 

— Na, dabar jūs pats kalbate niekus! Argi dar 
esama vergų? 

— Be abejo, nes Haidė yra mano vergė. 

— Iš tikrųjų jūs darote ne taip, kaip kiti žmonės, 
ir turite ne tai, ką turi kiti! Grafo Montekristo vergė! 
Prancūzijoje — tai bent pareigos! Matant, kaip jūs švai- 
stotės auksu, galima pamanyti, kad tokia vieta duoda jai 
per metus kokį šimtą tūkstančių ekiu. 

— Simtą tūkstančių ekiu! Vargšė mergaitė turėjo 
daugiau. Ji išvydo pasaulį tarp tokių turtų, prieš ku- 
riuos blanksta „Tūkstančio ir vienos nakties“ lobiai. 

— Tai ji tikrai kunigaikštytė? 

— Ir net viena iš pačių žymiausių savo tėvynėje. 

— Taip ir maniau. Bet kaip atsitiko, kad žymi kuni- 
gaikštytė tapo verge? 

— O kaip atsitiko, kad tironas Dionizas tapo kaimo 
mokyklos mokytoju? Karo laimė, brangusis vikonte, li- 
kimo užgaida. 

— O jos kilmė — paslaptis? 

— Kitiems — taip, bet ne jums, brangusis vikonte, 
nes jūs mano draugas ir tylėsite, jei pažadėsite, ar ne? 

— Duodu garbės žodį! 

— Ar jūs žinote Janinos pašos istoriją? 


— Ali Tebelino? Aišku, juk mano tėvas savo tur- 
tus įsigijo tarnaudamas jam. 

— Tiesa, buvau ir pamiršęs. 

— O ką bendra turi Haidė su Ali Tebelinu? 

— Nieko ypatingo, ji tiktai jo duktė. 

— Kaip, ji Ali Pašos duktė? 

— Ir gražiosios Vasilikos. 

— Ir jinai jūsų vergė? 

— Taip. 

— Kokiu būdu? 

— Ogi tokiu: ėjau kartą pro Konstantinopolio tur- 
gų ir nusipirkau ją. 

— Lyg pasaka! Su jumis, brangusis grafe, ne gy- 
veni, o sapnuoji. Sakykite, ar galima jus paprašyti, nors 
tai ir nediskretiška... 

— Klausau. 

— Bet kadangi jūs rodotės su ja, vežatės į operą... 

— Kas toliau? 

— Tai ar galiu paprašyti jus? 

— Galite visko prašyti. 

— Tuomet, brangusis grafe, supažindinkite mane 
su savo kunigaikštyte. 

— Mielai. Bet tik su dviem sąlygomis. 

— Sutinku su jomis iš anksto. 

— Pirmoji: jūs niekada niekam nepasakosite apie 
tą pažintį. 

— Gerai, — Morseras pakėlė ranką.— Prisiekiu! 

— Antroji: nė žodeliu neužsiminkite jai, kad jūsų 
tėvas tarnavo pas jos tėvą. 

— Irgi prisiekiu. 

— Puiku, vikonte, jūs neužmiršite tų savo priesai- 
kų, tiesa? 

— O grafe! — teištarė Alberas. 

— Labai gerai, aš žinau, kad jūs garbingas žmo- 
gus. 

Grafas vėl sudavė į gongą, įėjo Ali. 

— Įspėk Haidę,— tarė jam grafas, — kad aš ateisiu 
pas ją kavos gerti, ir pasakyk, kad prašau leisti supa- 
žindinti ją su vienu iš savo draugų. 

Ali nusilenkė ir išėjo. 

— Taigi susitariame, vikonte: jokių tiesioginių 
klausimų. Jei norėsite ką nors sužinoti, paklauskite ma- 
ne, o aš ją. 

— Sutarta. 

Ali atėjo trečią kartą ir pakėlė portjerą, rodyda- 
mas savo ponui ir Alberui, kad jie gali eiti. 

— Eime,— tarė Montekristas. 

Alberas perbraukė ranka plaukus ir pasiraitė ūsus, 
grafas pasiėmė skrybėlę, užsimovė pirštines ir įvedė 
Alberą į gretimus kambarius, kuriuos saugojo Ali kaip 
pirmųjų linijų sargybinis ir gynė juos lyg avanpostas 
trys prancūzės kambarinės, vadovaujamos Mirtos. 

Išplėtusi nustebusias akis, Haidė laukė pirmajame 
kambaryje, svetainėje. Tai buvo pirmas kartas, kada, be 
Montekristo, pas ją atėjo kažkoks vyras. Ji sėdėjo pa- 
rietusi kojas sofos kampe, tarsi kokiame brangių dry- 
žuotų ir siuvinėtų rytietiškų medžiagų lizdelyje. Šalia 
gulėjo instrumentas, kurio garsus girdėjo Alberas. Ji 
buvo žavinga. 

Pamačiusi Montekristą, ji kilstelėjo, šypsodamasi 
jai būdinga dukters ir mylimosios šypsena. Montekris- 
tas priėjęs padavė jai ranką, prie kurios, kaip visada, ji 
priglaudė lūpas. 

Alberas tebestovėjo prie durų, užburtas to keisto 
grožio, kurį jis matė pirmą kartą ir kurio Prancūzijoje 
niekas negalėjo įsivaizduoti. 

— Ką tu atvedei pas mane? — graikiškai paklausė 
ji Montekristą.— Brolį, draugą, paprastą pažįstamą ar 
priešą? 

— Draugą,— ta pačia kalba atsakė Montekristas. 

— Jo vardas? 

— Grafas Alberas. Tai tas pats, kurį Romoje iš- 
traukiau iš plėšikų rankų. 

— Kokia kalba man su juo kalbėti? 

Montekristas grįžtelėjo į Alberą ir paklausė jį: 

— Ar jūs mokate nūdienę graikų kalbą? 

— Deja,— atsakė Alberas,— nė senosios nemoku, 
brangusis grafe. Dar niekuomet Homeras ir Platonas ne- 
turėjo tokio nevykusio ir, drįstu net pasakyti, tokio abe- 
jingo mokinio kaip aš. 

— Tuomet,— prabilo Haidė, tuo pačiu įrodydama, 
kad suprato ir Montekristo klausimą, ir Albero atsaky- 
mą,— aš kalbėsiu prancūziškai arba itališkai, jei tik 
mano viešpats nori, kad kalbėčiau. 

Montekristas valandėlę pagalvojo ir tarė: 

— Kalbėsi itališkai. 

Paskui kreipėsi į Alberą: 

— Gaila, kad jūs nemokate nei naujosios, nei seno- 
sios graikų kalbos, Haidė jomis kalba tobulai. Vargšė 
mergina turės kalbėti itališkai, užtat galbūt jūs susida- 
rysite apie ją klaidingą nuomonę. 

Jis davė ženklą Haidei. 

— Būk pasveikintas, drauge, atėjęs su mano viešpa- 
čiu ir ponu,— tarė mergina puikiausia toskaniečių tar- 
me su tuo švelniu Romos akcentu, dėl kurio Dantės kal- 
ba darosi tokia pat skambi kaip ir Homero.— Ali, kavos 
ir pypkes! 

Haidė rankos mostu pakvietė Alberą arčiau, o Ali 
tuo metu išėjo pildyti jaunosios savo šeimininkės įsa- 
kymų. 

Montekristas parodė Alberui sudedamą kėdę, pats 
pasiėmė kitą tokią pat, ir jie susėdo prie apvalaus sta- 
liuko, ant kurio aplink nargilę buvo padėta gyvų gėlių, 
piešinių ir muzikinių albumų. 

Ali atnešė kavos ir kandiklius. Batistenui buvo už- 
drausta rodytis šioje namų dalyje. 

Alberas atstūmė nubijiečių pypkę. 

— Imkite, imkite,— tarė Montekristas,— Haidė be- 
veik tokia pat civilizuota kaip bet kuri paryžietė: cigaro 
dūmai jai nemalonūs, nes ji nepakenčia dvoko, bet juk 
Rytų tabakas, jūs žinote, tikri kvepalai. 

Ali išėjo. 

Puodukai jau buvo pripilti kavos. Alberui padėjo ir 
cukrinę. Montekristas su Haide gėrė tą arabišką gėri- 
mą, kaip jį geria arabai, tai yra be cukraus. 

Haidė ištiesė ranką, savo plonų rožinių pirštų ga- 
liukais paėmė japoniško porceliano puodelį ir su naiviu 
mėgstamą patiekalą geriančio arba valgančio vaiko 
džiaugsmu pakėlė jį prie lūpų. 

Tuo metu įėjo dvi tarnaitės, nešdamos padėklus, ap- 

krautus ledais bei šerbetu, kuriuos sudėjo ant dviejų ne- 
didelių tam skirtų staliukų. 

— Brangusis mano šeimininke, ir jūs, sinjora,— 
tarė Alberas itališkai, — atleiskite, kad aš taip stebiuosi. 
Aš visiškai apstulbęs, ir tai suprantama: prieš mane at- 
siskleidžia Rytai, tikrieji Rytai, tokie, kokių, deja, nieka- 
da nesu matęs, bet apie kokius visuomet svajodavau. 
Ir pačioje Paryžiaus širdyje! Juk aš tik ką girdėjau om- 
nibusų ratų bildesį ir limonado pardavėjų skambučių 
tilindžiavimą... Ak, sinjora!.. Kodėl aš nemoku graikiš- 
kai! Jūsų žodžiai kartu su ta pasakiška aplinka sudarytų 
tokį įspūdį, kad to vakaro nepamirščiau visą gyvenimą. 

— Itališkai aš moku pakankamai, kad galėčiau su 
jumis kalbėtis,— ramiai pasakė Haidė.— Pasistengsiu, 
kad jūs jaustumėtės Rytuose, jeigų tas kraštas jums 
patinka. 

— Apie ką man galima kalbėti? — tylomis paklau- 
sė Alberas Montekristą. 

— Apie ką tik norite: apie jos gimtinę, apie jos 
vaikystę, prisiminimus arba pagaliau apie Romą, Neapo- 
lį ar Florenciją. 

— Na, nevertėtų tuomet susipažinti su graike, kad 
kalbėtum su ja apie tai, apie ką gali kalbėtis su pary- 
žiete. Leiskite man pašnekėti su ja apie Rytus,— pa- 
prašė Alberas. 

— Prašau, brangusis vikonte, ši tema jai pati mie- 
liausia. 

Alberas pasisuko į Haidę ir paklausė: 

— Kelerių metų jūs palikote Graikiją, sinjora? 

— Penkerių, — atsakė Haidė. 

— Ir prisimenate savo tėvynę? — klausinėjo AI- 
beras. 

— Kai užmerkiu akis, prieš mane išnyra viskas, 
ką tuomet mačiau. Žmogus regi dvejopai: kūno akimis 
ir sielos akimis. Kūno akys kartais užmiršta, bet sielos 
akys atsimena visada. 

— O kokie jūsų pirmieji atsiminimai? 

— Aš vos buvau pradėjus vaikščioti. Mano motina 
Vasilika (Vasilika reiškia karališkoji), — pridūrė, pakel- 
dama galvą, mergina,— imdavo mane už rankos, ir mudvi, 

npsigaubusios skraistėmis, susidėjusios į kapšiuką visus 
suvo auksinius pinigus, eidavome prašyti išmaldos kali- 
niams. Mes sakydavome: „Kas duoda vargšams, tas sko- 
lina Praamžiui“'. Kai mūsų kapšiukas būdavo pilnas, 
mes grįždavome į rūmus ir, nieko nesakiusios tėvui, 
nusiųsdavome visus tuos pinigus, kuriuos žmonės su- 
mesdavo, palaikę mus elgetomis, vienuolyno igumenui, 
kuris išdalydavo juos kaliniams. 

— Kelerių metų jūs tuomet buvote? 

— Trejų, — tarė Haidė. 

— Tai jūs nuo trejų metų atsimenate viską, kas 
dėjosi aplinkui? 

— Viską. 

— Grafe,— vėl sušnibždėjo Alberas Montekris- 
tui, — leiskite sinjorai papasakoti mums ką nors iš jos 
gyvenimo. Jūs uždraudėte man minėti savo tėvą, bet gal 
ji pati apie jį užsimins. Neįsivaizduojate, kaip būtų ma- 
lonu išgirsti jo vardą iš tokių gražių lūpų. 

Montekristas atsigręžė į Haidę, krustelėjo antakiais, 
įspėdamas, kad ji atkreiptų ypatingą dėmesį į jo žodžius, 
ir pasakė graikiškai: 

— Papasakok mums apie savo tėvo likimą, bet nei 
išdaviko vardo, nei paties išdaviko neminėk. 

Haidė gailiai atsiduso, ir liūdesio šešėlis užtemdė 
giedrą jos kaktą. 

— Ką jūs jai sakėte? — tyliai paklausė Morseras. 

— Pakartojau, kad jūs esate draugas ir kad jai 
nėra ko slėpti nuo jūsų. 

— Vadinasi,— tarė Alberas, — pirmasis jūsų atsi- 
minimas — tai tas išmaldų rinkimas kaliniams. Ką dar 
atsimenate? 

— Dar? Regiu save sikomorų pavėsyje ant ežero 
kranto. Jo ribantį veidrodį kaip dabar matau pro lapus. 
Atsišliejęs į storiausią ir kupliausią medį, ant pagalvių 
sėdi mano tėvas. Motina guli prie jo kojų, o aš, mažytė, 
taršau ant tėvo krūtinės baltą barzdą ir žaidžiu už diržo 
užkištu durklu, kurio rankena tviska deimantais. Kart- 
kartėmis prie jo prieina albanas ir pasako jam keletą 

žodžių, į kuriuos aš nekreipiu jokio dėmesio, o tėvas vie- 
nodu balsu atsako jam: „Nužudykite“ arba „Paleiskite“. 

— Keista girdėti tokius dalykus iš jaunos merginos 
lūpų ne nuo scenos ir sakyti sau: čia ne prasimanymas, — 
tarė Alberas.— O kaip jums po tokios poetiškos praei- 
ties, po tų nuostabių tolių patinka Prancūzija? 

— Manau, kad tai puikus kraštas,— tarė Haidė,— 
bet aš matau Prancūziją tokią, kokia ji yra, nes žiūriu į 
ją suaugusios moters akimis, o mano tėvynė, kurią ma- 
čiau vaikystėje, man iki šiol atrodo apgaubta arba spin- 
dulingu, arba tamsiu šydu, priklausomai nuo to, kokią 
ją regi mano akys: mielą tėviškę ar sunkių kančių vietą. 

— Jūs tokia jauna, sinjora,— tarė Alberas, neju- 
čiom pasiduodamas ogumui,— kada jūs spėjote kentėti? 

Haidė nukreipė akis į Montekristą, kuris, padaręs 
jai nežymų ženklą, šnipštelėjo: 

— Pasakok. 

— Niekas nepalieka sieloje tokio gilaus įspūdžio 
kaip pirmieji atsiminimai, ir visi mano vaikystės atsimi- 
nimai, be dviejų, apie kuriuos jau kalbėjau, yra liūdni. 

— Pasakokite, pasakokite, sinjora! — tarė Albe- 
ras.— Prisiekiu, aš neapsakomai laimingas jūsų klau- 
sydamasis. 

Haidė liūdnai nusišypsojo. 

— Tai jūs norite, kad papasakočiau ir kitus savo 
atsiminimus? — paklausė ji. 

— Maldauju jus. 

— Ką gi, gerai. Buvau ketverių metų, kai vieną va- 
karą mane pažadino motina. Tada mes gyvenome Jani- 
nos rūmuose. Ji paėmė mane nuo pagalvių, ant kurių 
miegojau, ir atsimerkusi aš pastebėjau, kad jos akys 
pilnos ašarų. 

Nieko nesakydama ji nusinešė mane. 

Matydama jos ašaras ir aš vos nepravirkau. 

— Tylėk, vaikeli, — pasakė ji. 

Būdama aikštinga kaip ir visi vaikai, aš dažnai ne- 
sileisdavau numaldoma nei motinos raminimais, nei gra- 
sinimais,bet šį kartą mano vargšės mamos balse skam- 
bėjo toks siaubas, kad aš bematant nutilau. 

Ji greit nešėsi mane. 

Pamačiau, kad mes leidžiamės plačiais laiptais že- 
myn. Prieš mus lipo ar, geriau pasakius, bėgo motinos 
vergės, skryniomis, maišais, papuošalais, brangenybė- 
mis ir aukso kapšais nešinos. 

Paskui moteris ėjo gal dvidešimt sargybinių su 
ilgais šautuvais bei pistoletais, apsirengusių tais drabu- 
Žiais, kuriuos Prancūzijoje jūs pažįstate nuo to laiko, kai 
(sraikija vėl pasidarė nepriklausoma. 

— Patikėkite manimi,— pasakojo Haidė, linguo- 
dama galvą ir blykšdama vien tai prisiminusi,— buvo 
kažkokia kraupi ta ilga virtinė vergų ir moterų, dar ne- 
ntsikvošėjusių iš miego, bent man taip atrodė, kad jos 
mieguistos, nes ir man pačiai akys dar lipo. 

Laiptais bėgo milžiniški šešėliai, juos, rodos, metė 
utgal plastanti smalingų fakelų šviesa. 

— Pasiskubinkite! — nuaidėjo kažkieno balsas ga- 
lerijos gilumoje. 

Visi nuo to balso palinko, kaip palinksta varpos, 
kada-virš laukų nušlama vėjas. 

Aš krūptelėjau, išgirdusi tą balsą. 

Tai buvo mano tėvo balsas. 

Jis ėjo paskutinis, apsirengęs puošniais drabužiais, 
laikydamas rankoje karabiną, kurį jam buvo dovanojęs 
jūsų imperatorius. Pasirėmęs į savo numylėtinį Selimą, 
jis varė mus prieš save, kaip piemuo varo išgąsdintą 
bandą. 

— Mano tėvas,— tęsė Haidė, aukštai pakeldama 
galvą,— buvo didelis žmogus, Janinos paša. Europa jį 
pažinojo Ali Tebelino vardu. Prieš jį drebėjo Turkija. 

Alberas nejučiom krūptelėjo, išgirdęs tuos žodžius, 
persunktus neapsakomu išdidumu ir orumu. Jam pasiro- 
dė, kad merginos akyse blykstelėjo kažkas niūraus ir 
grėsmingo, kai ji, tartum šmėklą iššaukianti pitija, paža- 
dino kruviną šešėlį žmogaus, kurį taip išaukštino to 
meto Europos akyse jo siaubinga mirtis. 

— Netrukus eisena sustojo,— toliau kalbėjo Hai- 
dė.— Mes buvome laiptų apačioje, ant ežero kranto. 
Motina, sunkiai kvėpuodama, spaudė mane prie krūti- 
nės. Už poros žingsnių nuo jos pamačiau tėvą, kuris 
neramiai dairėsi aplinkui. 


4. Grafas Montekristas, III t. 49 


Prieš mus ėjo žemyn keturios marmurinės pakopos, 
o prie apatinės ant bangų suposi valtis. 

Iš tos vietos, kur mes stovėjome, buvo matyti vidu- 
ryje ežero dunksąs pastatas: tai buvo pilaitė, į kurią mes 
ir bėgome. 

Buvo tamsu, gal todėl toji pilaitė man atrodė labai 
toli. 

Sulipome į valtį. Atsimenu, kad irklai, smigdami į 
vandenį, visiškai nepliaukšėjo, tad aš pasilenkiau pažiū- 
rėti kodėl: jie buvo apvynioti mūsų palikarų juostomis. 

Be irkluotojų, valtyje buvo tik vergės, tėvas, moti- 
na, Selimas ir aš. 

Palikarai liko krante ir suklaupė ant žemutinės pa- 
kopos, kad persekiojami galėtų šiek tiek užsiglausti už 
trijų pirmųjų. 

Mūsų valtis skriejo it vėjas. 

— Kodėl valtis taip greit plaukia? — paklausiau 
motiną. 

— Cit, vaikeli, — pasakė ji,— todėl, kad mes bė- 
game. 

Aš nieko nesupratau. Kodėl bėga mano tėvas, būda- 
mas toks galingas? Nuo jo visuomet bėgdavo kiti, jis 
buvo pasirinkęs šūkį: „Jie manęs nekenčia, vadinasi 
bijo“. 

Bet dabar mano tėvas iš tikrųjų gelbėjosi bėgda- 
mas per ežerą. Paskui jis man pasakė, kad Janinos pilies 
įgulai nusibodo ilga tarnyba... 

Čia Haidė reikšmingai žvilgtelėjo į Montekristą, ku- 
ris jau nebenuleido nuo jos akių. Dabar mergina ėmė 
pasakoti lėčiau, kaip daro kalbėtojas, kada jis ką nors 
prikuria arba nutyli. 

— Jūs sakėte, sinjora,— priminė Alberas, su di- 
džiausiu dėmesiu klausęsis jos pasakojimo,— kad Jani- 
nos įgulai nusibodo ilga tarnyba... 

— Ir ji susimokė su seraskiru Kuršidu, kurį sulto- 
nas buvo atsiuntęs sučiupti mano tėvą. Tuomet tėvas, iš 
anksto nusiuntęs pas sultoną vieną prancūzų karininką, 
kuriuo visiškai pasitikėjo, nutarė pasitraukti į seniaį 
paruoštą mažą tvirtovę, kurią jis vadino katafigijonu, 
tai yra prieglobsčiu. 

— O jūs prisimenate to karininko vardą, sinjora? — 
paklausė Alberas. 

Montekristas persimetė su mergina žaibiškais žvil- 
gsniais, kurių Alberas nepastebėjo. 

— Ne,— tarė ji,— neprisimenu. Gal vėliau prisi- 
minsiu, tada pasakysiu jums. 

Alberas jau norėjo ištarti savo tėvo vardą, bet Mon- 
tekristas perspėdamas pakėlė pirštą. Jaunuolis atsiminė 
savo priesaiką ir nieko nepasakė. 

— Į tą prieglobstį mes ir plaukėme,— tęsė Haidė.— 
Arabeskomis išpuoštas pirmasis aukštas, kurio terasas 
plovė bangos, ir antras aukštas su langais į ežerą,— štai 
ir viskas, ką mes matėme, plaukdami į tuos mažyčius 
rūmus. 

Tačiau po pilaite, einant gilyn į salą, buvo požemis, 
didžiulis urvas. Į jį buvom nuvestos mano motina, aš ir 
mūsų tarnaitės. Čia riogsojo vienoje krūvoje šešiasdešimt 
maišelių ir du šimtai statinių. Maišeliuose buvo dvide- 
šimt penki milijonai auksinėmis monetomis, o statinėse — 
trisdešimt tūkstančių svarų parako. 

Prie statinių atsistojo tėvo numylėtinis Selimas. Jis 
budėjo dieną naktį, laikydamas rankoje ietį su pririšta 
degančia dagtimi. Jam buvo įsakyta, gavus iš tėvo ženk- 
lą, viską susprogdinti: pilaitę, sargybą, pašą, moteris ir 
auksą. 

Prisimenu, kad mūsų vergės, žinodamos apie tą siau- 
bingą kaimynystę, ištisas dienas ir naktis meldėsi, verkė, 
dejavo. 

Man ir dabar tebestovi akyse tas jaunas karys, iš- 
balusiu veidu ir juodom akim. Kada prie manęs nusileis 
mirties angelas, aš tikriausiai pažinsiu, jog tai Selimas. 

Negalėčiau pasakyti, kiek dienų ir naktų mes taip 
praleidome. Tuomet apie laiką aš dar neturėjau supra- 
timo. Kartais, labai retai, tėvas išsikviesdavo mudvi su 
motina į rūmų terasą. Man tai būdavo džiaugsmingos 
valandos, nes požemyje matydavau vien dejuojančius 
šešėlius ir liepsnojančią Selimo ietį. Tėvas, atsisėdęs prie 
plačios angos, rūškanas žiūrėdavo į tolimą horizontą, 
sekdamas kiekvieną juodą tašką, pasirodžiusį ežero pa- 
viršiuje. Motina, susirietusi šalia jo, pasidėdavo galvą 

jam ant peties, o aš žaisdavau prie jų kojų ir su vaikišku 
nustebimu, kuris visa.ką regi aplinkui, gerokai padidina, 
grožėdavausi horizonte dunksančiais Pindo kalnagūb- 
riais, baltomis ir grakščiomis Janinos pilimis, išnyran- 
čiomis iš mėlynų ežero vandenų, tamsiai žaliais auga- 
lijos masyvais, apkibusiais lyg vijokliai kalnyno uolas. 
Iš tolo jų žaluma panaši į samanas, o iš tikrųjų tai buvo 
milžiniškos eglės ir didžiulės mirtos. 

Vieną rytą tėvas liepė pašaukti mus. Radome jį 
ramų, bet išbalusį labiau negu paprastai. 

— Pakentėk dar, Vasilika, šiandien viskas išaiškės. 
Šiandien turi ateiti valdovo firmanas, ir mano likimas 
bus nulemtas. Jeigu man bus visiškai atleista, tai mes 
iškilmingai grįšime į Janiną, o jeigu bus blogos žinios, 
tai šiąnakt bėgsime. 

— Bet jeigu jie neleis mums pabėgti? — tarė =mo- 
tina. 

— Nesijaudink,— atsakė šypsodamas Ali,— Selimas 
su savo degančia ietimi atsako už juos. Jie labai norėtų, 

Motina tik atsiduso į tuos paguodos žodžius, ku- 
riuos tėvas kalbėjo ne visai nuoširdžiai. 

Ji paruošė jam vandens su ledais, kurį jis nuolat 
gėrė, nes vos tik pabėgus jį ėmė kankinti karštligė. Ji 
iškvėpino jo žilą barzdą ir uždegė pypkę, kurios dūmų 
kamuolius kartais išsiblaškęs jis sekdavo ištisas valandas. 

Staiga jis taip smarkiai krūptelėjo, kad aš išsigandau. 

Paskui, neatitraukdamas akių nuo dėmesį prikaus- 
čiusio taško, jis liepė paduoti žiūroną. 

Motina padavė jį, ir jos veidas pasidarė baltesnis 
negu gipsinė kolona, į kurią buvo atsirėmusi. 

Mačiau, kaip tėvo ranka drebėjo. 

— Viena valtis!.. Dvi!.. Trys!..— šnibždėjo jis.— 
Keturios!.. 

Prisimenu, kaip jis atsistojo, čiupo šautuvą ir ėmė 
pilti paraką į savo pistoletus. 

— Vasilika,— tarė jis motinai, ir buvo matyti, kaip 
visas dreba,— atėjo valanda, kuri nulems mūsų likimą. 
Po pusvalandžio žinosime didžiojo valdovo atsakymą. 
Eik su Haide į požemį. 

— Aš nenoriu jūsų palikti, — tarė Vasilika,— jeigu 
jums lemta mirti, mano pone, aš noriu mirti kartu su 
jumis. 

— Eik pas Selimą! — sušuko tėvas. 

— Sudie, mano pone,— paklusniai sušnibždėjo mo- 
tina ir žemai nusilenkė, tarsi jau pasitikdama mirtį. 

— Išveskite Vasiliką,— įsakė tėvas savo palikarams. 

Bet aš, valandėlę užmiršta, pribėgau ir ištiesiau į jį 
rankas. Jis pamatė mane, pasilenkė ir prispaudė lūpas 
prie mano kaktos. 

Ak, tą pabučiavimą, paskutinį pabučiavimą aš ir 
dabar tebejaučiu! 

Lipdamos mes matėme pro terasos vynuoges valtis. 
Jos vis augo ir, dar neseniai panašios į juodus taškus, 
dabar jau atrodė kaip paukščiai, sklendžią vandens pa- 
viršiumi. 

Tuo metu dvidešimt palikarų, susėdę prie tėvo kojų 
ir dengiami turėklų, krauju pasruvusiomis akimis sekė 
artėjančias valtis ir laikė paruoštus ilgus, perlamutru 
bei sidabru inkrustuotus šautuvus. Ant grindų buvo pri- 
mėtyta daugybė šovinių. Tėvas, nerimastingai vaikštinė- 
damas pirmyn ir atgal, nuolat žvilgčiojo į laikrodį. 

Štai kas neišdilo iš mano atminties, kai aš palikau 
tėvą, gavusi paskutinį jo pabučiavimą. 

Mudvi su motina nulipome į požemį. Selimas tebe- 
stovėjo savo vietoje, jis mums liūdnai šyptelėjo. Mes 
pasiėmėme iš kito urvo galo pagalvius ir susėdome prie 
Selimo. Ištikimos širdys pavojaus valandą glaudžiasi 
viena prie kitos, o aš, nors ir buvau mažytė, nujaučiau, 
kad virš mūsų galvų pakibo didelis pavojus... 

Alberas dažnai buvo girdėjęs — ne iš savo tėvo, jis 
apie tai niekuomet nekalbėdavo, bet iš kitų — apie pasku- 
tiniąsias Janinos vizirio valandas, buvo skaitęs daugybę 
pasakojimų apie jo mirtį. Bet ši apysaka, atgijusi Haidės 
akyse ir jos balse, ta jaudinanti ir graudi elegija sukrė- 
tė jį neapsakomu žavesiu ir siaubu. 

O Haidė, įsitraukusi į tuos šiurpius prisiminimus, 
valandėlę nutilo. Jos galva it gėlė, palinkusi nuo audros, 
nusviro ant rankos, o apniukusios akys, rodos, dar matė 
horizonte žaliuojantį Pindą bei mėlyną Janinos ežero 

vandenį, magišką veidrodį, kuriame atsispindėjo jos pie- 
šiamas kraupus paveikslas. 

Montekristas žiūrėjo į ją kupinas neapsakomos už- 
uojautos ir gailesčio. 

— Pasakok, mano kūdiki,— paragino jis graikiškai. 

Haidė pakėlė galvą, tarsi Montekristo balsas būtų 
pažadinęs ją iš sapno, ir ėmė pasakoti toliau. 

— Buvo ketvirta valanda po pietų. Nors lauke tvis- 
kėjo giedra, saulėta diena, mes tūnojome požemio tam- 
soje. 

Urve plastėjo tik viena švieselė, panaši į juodame 
danguje mirksinčią žvaigždę: Selimo fakelas. 

Mano motina buvo krikščionė, ji meldėsi. 

Selimas retkarčiais kartojo šventus žodžius: 

„Didis yra Dievas!“ 

Vis dėlto motina dar nebuvo praradusi paskutinės 
vilties. Lipdama į požemį, ji lyg ir pažino prancūzą, 
kuris buvo nusiųstas į Konstantinopolį ir kuriuo mano 
tėvas visiškai pasitikėjo, nes žinojo, kad prancūzų sul- 
tono kariai paprastai būna taurūs ir kilnūs žmonės. 
Ji žengė keletą žingsnių laiptų link ir ėmė -klausytis. 

— Jie artinasi, — tarė ji, — ak, kad tik jie atneštų 
taiką ir gyvenimą! 

— Ko tu bijai, Vasilika? — atsakė jai Selimas švel- 
niai ir kartu išdidžiai.— Jeigu jie neatneš taikos, mes 
jiems padovanosime mirtį. 

Ir jis pataisė savo ieties liepsnelę tokiu judesiu, 
kuris jį darė panašų į antikinės Kretos Dionizą. 

Bet aš, mažytė ir kvaila, bijojau tos drąsos, kuri 
man atrodė žiauri ir beprotiška, mane gąsdino siaubinga 
mirtis ore ir liepsnoje. 

Mano motina jautė tą pat, ir aš mačiau, kaip ji 
dreba. 

— Dieve mano, mamyte! — sušukau aš.— Nejaugi 
mes dabar mirsime? 

Išgirdusios mano žodžius, vergės dar garsiau ėmė 
dejuoti ir melstis. 

— Tesaugo tave Dievas, vaikeli, — tarė man moti- 
na,— kad tau netektų trokšti mirties, kurios taip bijai 
šiandien! 

Paskui vos girdimai paklausė Selimą: 

— Kokį įsakymą davė ponas? 

— Jeigu jis atsiųs man savo durklą, vadinasi, sul- 
tonas jam neatleido, ir aš padegsiu paraką. Jeigu atsiųs 
savo žiedą, vadinasi, sultonas jam atleido, ir aš jiems 
atiduosiu parako rūsį. 

— Drauge,— tarė jam Vasilika,— jei ponas atsiųs 
durklą, neleisk mums mirti tokia baisia mirtimi. Mes 
ištiesime tau savo kaklus, ir tu nužudyk mus tuo durklu. 

— Gerai, Vasilika,— ramiai pažadėjo Selimas. 

Staiga pasigirdo garsūs šauksmai. Mes įsiklausėme: 
tai buvo džiaugsmo šauksmai. Mūsų palikarai kartojo į 
Konstantinopolį nusiųstojo prancūzo -vardą. Buvo aišku, 
kad jis atvežė didžiojo valdovo atsakymą ir kad tas atsa- 
kymas teigiamas. 

— Ir jūs vis dėlto neatsimenate to vardo? — pa- 
klausė Morseras, pasiruošęs padėti pasakotojos atmin- 
čiai. R 

Montekristas vėl ją perspėjo. 

— Neatsimenu,— atsakė Haidė.— Triukšmas didėjo. 
Sudundėjo artėją žingsniai: kažkas lipo laiptais į požemį. 

Selimas atstatė ietį. 

Netrukus melsvoje, pro rūsio angą besiveržiančios 
šviesos prieblandoje pasirodė šešėlis. 

— Kas čia? — suriko Selimas.— Kas bebūtum, nė 
žingsnio tolyn! 

— Garbė sultonui! — atsakė šešėlis.— Viziriui Ali 
suteikta didžiausia malonė. Jam dovanojama ne tik gy- 
vybė, bet grąžinami ir visi turtai. 

Motina džiaugsmingai suriko ir prispaudė mane 
prie savo širdies. 

— Palauk! — tarė jai Selimas, matydamas, kad ji 
jau puola prie angos.— Žinai, juk man reikia žiedo. 

— Tiesa,— tarė motina, puldama ant kelių ir iškel- 
dama mane aukštyn, tarsi besimelsdama Dievui ji norėjo, 
kad ir aš būčiau arčiau prie jo. 

Ir vėl Haidė nutilo, ji taip susijaudino, kad išblyš- 

rodos, nebegalėjo prasiveržti užkimęs balsas. 

Montekristas įpylė į stiklinę truputį vandens su le- 
dais ir padavė jai, tardamas švelniai, bet kartu ir įsak- 
miai: 

— Būk drąsi, mano vaike! 

Haidė nusišluostė akis ir kaktą ir ėmė pasakoti 
toliau: 

— Tuo laiku mūsų akys, apsipratusios su tamsa, 
pažino tėvo pasiuntinį: tai buvo draugas. 

Selimas taip pat jį pažino, bet narsusis jaunuolis 
žinojo tik viena — klausyti. 

— Kieno vardu atėjai? — paklausė jis. 

— Mūsų pono, Ali Tebelino vardu! 

— Jeigu atėjai Ali vardu, tai privalai žinoti, ką 
turi man įteikti. 

— Taip,— tarė pasiuntinys,— aš tau atnešiau jo 
žiedą. 

Tai sakydamas jis pakėlė virš galvos ranką. Bet pa- 
siuntinys stovėjo per toli, o rūsyje nebuvo taip šviesu, 
kad Selimas būtų galėjęs įžiūrėti ir pažinti rodomą 
daiktą. 

— Aš nematau, ką tu turi, — pasakė Selimas. 

— Prieik arčiau,— tarė pasiuntinys, — arba aš pri- 
eisiu prie tavęs. 

— Nei tu, nei aš, — atsakė jaunasis karys, — padėk 
daiktą apšviestoje vietoje, kur tu stovi, o pats pasitrauk, 
kol aš į jį pasižiūrėsiu. 

— Tebūnie taip, — atsakė pasiuntinys. 

Ir jis atsitraukė, padėjęs į nurodytą vietą atpaži- 
nimo ženklą. 

Mūsų širdys virpėjo. Mums atrodė, kad tai iš tikrųjų 
žiedas. Bet ar tai buvo tėvo žiedas? 

Selimas, tebelaikydamas rankoje degantį fakelą, 
priėjo, pasilenkė, šviesos pluošto nutviekstas, ir pakėlė 
ženklą. 

— Žiedas pono,— tarė jis, bučiuodamas jį, — gerai! 
„„ Nulenkęs ietį žemėn, jis užmynė fakelą ir užgesino 
JĮ. 

Pasiuntinys džiaugsmingai šūktelėjo ir suplojo ran- 
komis. Tai išgirdę įbėgo keturi seraskiro Kuršido karei- 
viai, ir Selimas, pervertas penkiais durklais, pargriuvo 
žemėn. 

Apsvaigę nuo žmogžudystės, nors dar išblyškę iš 
baimės, jie įsiveržė į požemį, visur ieškodami ugnies, 
griuvinėdami ant maišų su auksu. 

Tuo tarpu motina nutvėrė mane ant rankų ir leng- 
vai, mikliai nubėgo tik mums žinomais užkaboriais prie 
slaptų laiptų, einančių į viršutinę pilaitės dalį, kur vieš- 
patavo baisiausias triukšmas. 

Salės buvo pilnos Kuršido čodoarų — mūsų priešų. 

Tą akimirksnį, kada motina jau buvo beatidaranti 
duris, sugriaudėjo grėsmingas pašos balsas. 

Motina prigludo prie plyšio tarp lentų. Prieš mano 
akis irgi pasitaikė skylutė, pažvelgiau ir aš. 

— Ko jūs norite? — kalbėjo tėvas vyrams, kurių 
rankose buvo kažkoks aukso raidėmis prirašytas po- 
pierius. 

— Norime tau pranešti jo didenybės valią,— at- 
sakė vienas jų.— Matai šį firmaną? 

— Matau,— atsakė tėvas. 

— Tai perskaityk: jis reikalauja tavo galvos. 

Tėvas nusikvatojo, ir tas juokas nuskambėjo baisiau 
už bet kokį grasinimą. Vis dar tebekvatodamas, jis atlau- 
žė dviejų pistoletų gaidukus. Sudrioksėjo du šūviai, ir 
du vyrai krito negyvi. 

Palikarai, gulėję kniūbsti aplink mano tėvą, pašoko 
ir ėmė šaudyti. Kambarys pokšėjo, rūko ir degė. 

Tuo pat akimirksniu šaudymas prasidėjo ir iš kitos 
pusės, kulkos ėmė smigti į lentas aplink mus. 

O, koks gražus, koks didingas tarp tų kulkų buvo vi- 
ziris Ali Tebelinas, mano tėvas, pajuodusiu nuo parako 
veidu, su lenktu kardu rankoje! Kaip bėgo nuo jo priešai! 

— Selimai! Selimai! — šaukė jis.— Ugnies saugo- 
tojau, atlik savo pareigą! 

— Selimas negyvas! — atsakė kažkieno balsas, tarsi 
einąs iš rūsio gilumos.— O tu, mano valdove Ali, tu 
esi Žuvęs! 

Tuo pačiu metu pasigirdo dusli papliūpa, ir grindys 
aplink tėvą išlėkė šipuliais. 

Čodoarai šaudė pro grindis. Trys ar keturi palika- 
rai krito, perverti kulkų nuo kojų iki galvos. 

Tėvas suriaumojo, įsikibo pirštais į skyles grindyse 
ir atplėšė vieną lentą. 

Bet tuo metu per tą angą sudrioksėjo gal dvidešimt 
šūvių, ir liepsna, verždamasi tartum iš ugnikalnio krate- 
rio, apėmė sienų apmušalus ir prarijo juos. 

Pro visą tą siaubingą triukšmą, pro tuos baisius 
klyksmus dukart nuaidėjo garsūs šūviai ir dukart pasi- 
girdo kraupus riksmas, nuo kurio man sustingo gyslose 
kraujas. Tie du šūviai mirtinai sužeidė mano tėvą, tai jis 
du kartus taip šiurpiai suriko. 

Tačiau jis dar tebestovėjo įsikibęs į langą. Motina 
iš visų jėgų purtė duris, norėdama įbėgti ir mirti kartu 
su juo, bet durys buvo užsklęstos iš kitos pusės. 

Aplink tėvą raičiojosi priešmirtinės agonijos tampo- 
mi palikarai. Du ar trys, likę sveiki ar tik lengvai su- 
žeisti, iššoko pro langus. Tuo pat metu subraškėjo iš apa- 
čios laužiamos grindys. Tėvas priklaupė ant vieno kelio. 
Tą akimirksnį į jį nukrypo gal dvidešimt rankų, ginkluo- 
tų kardais, pistoletais, durklais, smūgių kruša krito ant 
vieno žmogaus, ir tėvas dingo ugnies sūkuryje, ugnies, 
užkurtos tų staugiančių demonų, tarsi po jo kojomis būtų 
atsivėręs pragaras. 

Pasijutau griūvanti: motina apalpo. 

Sudejavusi Haidė nuleido rankas ant kelių ir pa- 
žvelgė į grafą, tarsi norėdama sužinoti, ar jis patenkin- 
tas jos klusnumu. 

Grafas atsistojo, priėjo, paėmė jos ranką ir graikiškai 
tarė: 

— Pailsėk, mieloji, ir nusiramink. Atmink, kad yra 
Dievas, kuris baudžia išdavikus. 

— Kokia šiurpi istorija, grafe,— tarė Alberas, kurį 
smarkiai išgąsdino Haidės išblyškimas,— aš labai nejau- 
kiai jaučiuosi dėl savo žiauraus smalsumo. 

— Nieko,— atsakė Montekristas. 

Paskui, uždėjęs ranką ant Haidės nuleistos galvos, 
pridūrė: 

— Haidė drąsi moteris, kartais jai palengvėja išsi- 
pasakojus savo kančias. 

— Todėl, kad tos kančios,— gyvai tarė mergina, — 
man primena tavo gerumą, pone. 

Alberas susidomėjęs pažvelgė į ją. Ji dar nebuvo 

papasakojusi to, ką jis labiausiai norėjo sužinoti: kaip 
ji tapo grafo verge. 

Ir grafo, ir Albero akyse Haidė išskaitė tą patį pa- 
geidavimą. 

Ji kalbėjo toliau: 

— Kai motina atsipeikėjo, mudvi jau stovėjome 
prieš seraskirą. 

— Nužudykite mane,— tarė ji,— bet neatimkite 
Ali našlei garbės. 

— Kreipkis ne į mane, — atsakė Kuršidas. 

— Tai į ką? 

— Į savo naująjį poną. 

— Kas jis? 

— Stai. į 

Ir Kuršidas parodė mums vieną žmogų, labiausiai 
prisidėjusį prie mano tėvo mirties,— su niūriu įniršiu 
tesė Mergina. 

— Vadinasi,— paklausė Alberas, — pasidarėte to 
žmogaus nuosavybė? 

— Ne,— atsakė Haidė,— jis neišdrįso mūsų pasi- 
laikyti, jis pardavė vergų pirkliams, vykstantiems į 
Konstantinopolį. Mes perėjome visą Graikiją ir vos gyvos 
atsidūrėme prie imperatoriaus rūmų vartų. Čia grūdosi 
daugybė žioplių. Jie prasiskyrė, duodami mums kelią. 
Motina pažvelgė ten, kur spoksojo visi, staiga sukliko ir 
pargriuvo žemėn, rodydama man virš vartų iškeltą 
galvą. 

Po ta galva buvo parašyta: 

„Tai Ali Tebelino, Janinos pašos, galva“. 

Verkdama aš bandžiau pakelti motiną, bet ji buvo 
mirusi! 

Mane nuvedė į turgų. Nupirko mane vienas turtin- 
gas armėnas. Jis auklėjo mane, davė man mokytojų, o 
kai sulaukiau trylikos metų, pardavė sultonui Mahmudui. 

— Iš kurio aš ją atpirkau,— tarė Montekristas, — 
kaip jau esu jums minėjęs, už tokį pat smaragdą, ku- 
riame laikau hašišo piliules. 

— O, tu geras, tu didis, mano viešpatie,— kalbėjo 
Haidė, bučiuodama Montekristo ranką, — ir aš labai lai- 
minga, priklausydama tau. 


59 


Alberas sėdėjo apstulbintas viso to, ką išgirdo. 
— Išgerkite savo kavą,— tarė jam grafas,— pa- 
sakojimas baigtas. 


V + MUMS RAŠO Iš JANINOS 


Francas išėjo iš Nuartjė kambario toks sukrėstas ir 
pritrenktas, kad Valentinai jo pagailo. 

Vilforas, kuris per visą tą slogią sceną burbtelėjo 
vos keletą neaiškių žodžių ir paskui protekinis smuko į 
savo kabinetą, po dviejų valandų gavo tokį laišką: 

„Po to, kas šiandien paaiškėjo ponui Nuartjė de 
Vilforui, vargu ar įmanoma "mintis apie kokius nors 
ryšius tarp jo šeimos ir Franco d'Epinė šeimos. Francui 
d'Epinė baisu ir pagalvoti, kad ponas de Vilforas, kaip 
atrodo, žinojęs apie šiandien paaiškėjusį įvykį, pats jo 
apie tai anksčiau neįspėjo.“ 

Tas, kas būtų matęs šiuo metu karališkąjį prokuro- 
rą, parblokštą sunkaus smūgio, būtų galėjęs pagalvoti, 
kad Vilforas to smūgio nelaukė. Iš tikrųjų jam nė į gal- 
vą nebuvo atėję, kad tėvas galėtų taip atvirai, geriau 
pasakius, negailestingai pasielgti. Teisybė, ponas Nuart- 
jė, niekada per daug nepaisęs sūnaus nuomonės, nesitei- 
kė painformuoti jį apie tą įvykį, ir Vilforas visą laiką 
manė, kad generolas de Kenelis arba, jei norite, baronas 
d'Epinė, krito nuo žudiko rankos, o ne garbingoje dvi- 
kovoje. 

Tas žiaurus visuomet tokio džentelmeniško jaunuo- 
lio laiškas smogė mirtiną smūgį Vilforo savimeilei. 

Vos tik jis įėjo į savo kabinetą, pas jį atskubėjo 
žmona. 

Senajam Nuartjė iškvietus Francą, visi taip nuste- 
bo, kad ponia de Vilfor, pasilikusi su notaru ir liudinin- 
kais svetainėje, kas valandėlę jautėsi vis nesmagiau. 
Pagaliau ji ryžosi išeiti, sakydama norinti sužinoti, kas 
ten darosi. 

Vilforas jai pranešė tik tiek, kad po pasiaiškinimo 
tarp Nuartjė ir d'Epinė Valentinos ir Franco vedybos 
iširo. 


60 


Sunku buvo tą naujieną pranešti laukiantiems, už- 
tat grįžusi į svetainę ponia de Vilfor pasakė, kad poną 
Nuartjė ištiko lyg ir smūgis, todėl sutarties pasirašymą 
keletui dienų teks atidėti. 

Nors tai buvo ir netiesa, tačiau dar viena apopleksi- 
ja po dviejų tokių pat mirčių atrodė tokia nepaprasta, jog 
klausytojai nustebę susižvalgė ir, nepratarę nė žodžio, 
išėjo. 

Tuo tarpu Valentina, laiminga ir išsigandusi, švel- 
niai pabučiavo bejėgį senį, vienu mostelėjimu nutrau- 
kusį tą grandinę, kuri jai atrodė jau nebeįveikiama, ir 
pasiprašė išeiti prasiblaivyti. Nuartjė neprieštaravo. 

Bet, užuot lipus į savo kambarį, Valentina pasuko 
koridoriumi ir pro mažąsias dureles išbėgo į sodą. Per 
visas pastarąsias valandas vieni įvykiai vijo kitus, ir jos 
širdį be paliovos slėgė kraupi baimė. Kas valandėlę ji 
laukė, kad pasirodys Morelis, išblyškęs ir grėsmingas, 
kaip lordas Revensvudas „Lamermuro sužadėtinėje“. 

Ji labai pataikė ateiti prie vartų. Maksimilijanas, 
pamatęs Francą grįžtant iš kapinių kartu su Vilforu, 
numanė, kas turi įvykti, ir nuvažiavo paskui. Jis matė 
Francą įeinant į namus, vėl išeinant ir po kiek laiko par- 
važiuojant kartu su Alberu ir Šato Reno. Nebuvo jokios 
abejonės. Tuomet jis šoko į savo daržą, pasirengęs bet 
kokiam netikėtumui ir įsitikinęs, kad Valentina, kai tik 
galės, atidums pas jį. 

Jis neapsiriko. Žvilgtelėjęs pro plyšį, jaunuolis pa- 
matė Valentiną, kuri nieko nesisaugodama bėgo tiesiog 
prie vartų. Vos tik pažvelgęs į ją, Maksimilijanas nusi- 
ramino, 0 nuo pirmojo jos ištarto žodžio pašoko iš džiau- 
gsmo. 

— Išgelbėti! — sušuko Valentina. 

— Išgelbėti! — pakartojo Morelis, netikėdamas sa- 
vo laime.— Bet kas gi mus išgelbėjo? 

— Senelis. Visada mylėkite jį, Moreli. 

Morelis prisiekė mylėti senį iš visos širdies. Prisiekti 
tai jam buvo nesunku, nes tą akimirką jis mylėjo Nuart- 
jė ne kaip draugą ar tėvą, o kaip patį Dievą. 

— Bet kaip tai atsitiko? — paklausė Morelis.— Ką 
jis padarė? 

Valentina jau norėjo viską papasakoti, bet jai ding- 
telėjo, kad čia esama baisios paslapties, su kuria susietas 
ne tik jos senelis. 

— Kada nors jums viską papasakosiu, — tarė ji. 

— Kada gi? 

— Kai būsiu jūsų žmona. 

Tokia sąlyga buvo galima priversti Morelį su vis- 
kuo sutikti. Užtat jis nesispirdamas pasitenkino tuo, 
ką išgirdo, ir net sutiko tučtuojau pasišalinti, jei tik 
Valentina prižadės pasimatyti su juo kitos dienos vakare. 

Valentina pažadėjo. Viskas jai dabar atrodė kitaip. 
Šiuo metu ji lengviau galėjo patikėti, jog ištekės už Mak- 
similijano, negu kad prieš valandą būtų tikėjusi, jog ne- 
ištekės už Franco. 

Tuo laiku ponia de Vilfor užlipo pas Nuartjė. 

Nuartjė, kaip paprastai, pažvelgė į ją niūriai ir rūs- 
čiai. 

— Pone,— kreipėsi ji į senį, — man nėra reikalo 
jums sakyti, kad Valentinos vedybos iširo, nes jos iš- 
iro čia. 

Nuartjė akys nejudėjo. 

— Bet jūs nežinote,— kalbėjo ponia de Vilfor,— 
kad aš visą laiką buvau priešinga toms vedyboms, kad 
jos buvo ruošiamos be mano sutikimo. 

Nuartjė pažvelgė į marčią, tarsi laukdamas paaiški- 
nimų. 

— O kadangi dabar tos vedybos, kurioms jūs ne- 
pritarėte, iširo, aš atėjau pas jus su prašymu, su kuriuo 
nei mano vyras, nei Valentina negali į jus kreiptis. 

Nuartjė akys ją klausė, koks tas prašymas. 

— Aš atėjau prašyti jus, — tęsė ponia de Vilfor,— 
ir tik aš viena turiu tą teisę, nes aš viena čia nieko ne- 
laimiu,— atėjau prašyti, kad jūs grąžintumėte savo anū- 
kei ne meilę, — jos ji nebuvo nustojusi, — bet savo turtą. 

Valandėlę Nuartjė akyse šmėkštelėjo svyravimas: 
matyt, jis ieškojo to prašymo motyvų ir nerado jų. 

— Ar aš galiu turėti vilties, pone,— paklausė ponia 
de Vilfor,— kad jūsų ketinimai sutampa su mano pa- 
geidavimu? 

— Taip, — parodė Nuartjė. 

— Jeigu taip, pone, aš palieku jus patenkinta ir 
dėkinga,— tarė ponia de Vilfor. 

Ir nusilenkusi seniui ji išėjo iš kambario. 

Iš tikrųjų kitą dieną Nuartjė liepė pašaukti notarą. 
Pirmasis testamentas buvo panaikintas ir sudarytas nau- 
jas, kuriuo jis visą savo turtą paliko Valentinai su ta 
sąlyga, kad jo neišskirtų su ja. 

Aukštuomenėje kai kurie žmonės tuojau paskaičia- 
vo, kad panelė de Vilfor, markizo ir markizės de Sen 
Meranų įpėdinė, be to, vėl atgavusi savo senelio malonę, 
vieną gražią dieną turės apie tris šimtus tūkstančių 
livrų metinių pajamų. 

Tuo metu, kai pas Vilforus suiro vedybų planas, 
Montekristas atvyko vizitui pas grafą de Morserą, ir tas, 
norėdamas parodyti Danglarui savo palankumą, užsivil- 
ko generolo leitenanto paradinę uniformą, prisisegė visus 
savo kryžius ir įsakė pakinkyti geriausius arklius. Taip 
išsipuošęs jis nuvažiavo į Sosė d'Anteno gatvę ir liepė 
pranešti apie save Danglarui, kuris tuo metu kaip tik 
žiūrėjo savo mėnesinį balansą. 

Jau kuris laikas tai buvo pati netinkamiausia va- 
landa lankytojui, norinčiam užtikti Danglarą gerai nu- 
siteikusį. 

Pamatęs savo senąjį draugą, Danglaras pasipūtė ir 
išdidžiai atsilošė kėdėje. 

Morseras, paprastai toks ceremoningas, šį kartą 
stengėsi būti linksmas ir meilus. Beveik įsitikinęs, kad 
jo pasiūlymas bus priimtas su džiaugsmu, jis nežiūrėjo 
jokios diplomatijos ir stačiai tarė: 

— Aš pas jus, barone. Seniai mudu šnekame užuo- 
minomis apie jau kurį laiką mūsų puoselėjamus planus... 

Morseras vylėsi, kad po tų žodžių bankininko vei- 
das nušvis, nes manė, jog šis surūgęs dėl to, kad jis ilgai 
tylėjo. Bet atvirkščiai: jo veidas dar labiau suakmenėjo 
ir sustingo — tai buvo tiesiog neįtikima. 

Stai kodėl Morseras nutilo nebaigęs sakinio. 

— Kokius planus, grafe? — paklausė bankininkas, 
tarsi nesuprasdamas, apie ką generolas kalba. 

— Jūs tikras pedantas, brangusis barone,— tarė 
grafas, — ir primenate man, kad ceremonija turi būti 

atlikta pagal visas taisykles. Ką gi, prašau atleisti. 
Beturiu tik vieną sūnų ir kadangi pirmą kartą rengiuosi 
jį vesdinti, tai esu naujokas tvarkyti šituos reikalus. 
Gerai, atliksiu, kaip pridera. 

Priverstinai šypsodamasis, Morseras atsistojo, že- 
mai nusilenkė Danglarui ir išpoškino: 

— Ponas barone, turiu garbės prašyti jūsų dukters 
panelės Eženi Danglar rankos savo sūnui vikontui Albe- 
rui de Morserui. 

Tačiau Danglaras, užuot sutikęs tuos žodžius pa- 
lankiai, kaip buvo tikėjęsis Morseras, suraukė antakius 
ir, nekviesdamas vis tebestovinčio grafo sėstis, atsakė: 

— Prieš jums atsakant, grafe, man reikia pagalvoti. 

— Pagalvoti! — vis labiau stebėdamasis pakartojo 
Morseras.— Argi jūs neturėjote laiko pagalvoti per tuos 
beveik aštuonerius metus, kai mudu pirmą sykį svarstė- 
me tą projektą? 

— Grafe,— atsakė Danglaras,— kasdien iškyla nau- 
jų aplinkybių, jos verčia keisti jau priimtus nutarimus. 

— Ką tai reiškia? — paklausė Morseras.— Aš jūsų 
nesuprantu, barone! 

— Aš noriu pasakyti, pone, kad per paskutiniąsias 
dvi savaites naujos aplinkybės... 

— Atleiskite, — pertraukė jį Morseras,— kam mums 
reikia tos komedijos? 

— Kokios komedijos? 

— Išsiaiškinkime atvirai. 

— Aš nieko kito ir nenoriu. 

— Jūs matėtės su grafu Montekristu? 

— Matausi su juo labai dažnai, — puikuodamasis 
atšovė Danglaras,— jis mano draugas. 

— Ir visai neseniai jūs jam sakėte, kad jus stebina 
mano užmaršumas, mano neaiški pozicija dėl tų vedybų. 

— Visiškai teisingai. 

— Tai va, kaip matote, aš nesu užmaršus, ir čia 
nėra jokios neaiškios pozicijos, priešingai, aš atvykau 
prašyti, kad jūs išpildytumėte savo pažadą. 

Danglaras nieko neatsakė. 

— Galbūt jūs persigalvojote,— pridūrė Morseras, — 
arba skatinote mane tam žingsniui, kad turėtumėte ma- 
lonumą mane pažeminti? 

Danglaras suprato, kad, tęsdamas pokalbį tuo pa- 
čiu tonu, gali susilaukti nemalonumų. 

— Grafe,— tarė jis,— aš suprantu, kad jus visai 
teisėtai stebina mano santūrumas. Patikėkite, man pa- 
čiam dėl to labai nemalonu, bet taip elgtis mane verčia 
labai rimtos priežastys. 

— Tai tik tušti žodžiai, gerbiamasis, — atšovė gra- 
fas,— kitas manim dėtas gal jais ir pasitenkintų, bet 
grafas de Morseras — ne šiaip koks pirmas pasitaikėlis. 
Kai jis atvyksta pas žmogų ir primena jam duotą žodį, 
o tas žmogus nenori savo žodžio tesėti, tai jis turi teisę 
reikalauti, kad jam būtų bent įtikinamai pasiaiškinta. 

Danglaras buvo bailys, bet nenorėjo tokiu pasiro- 
dyti. Jį kiek įžeidė Morsero tonas. 

— Paaiškinimų, suprantama, aš turiu, — atkirto jis. 

— Ką tuo norite pasakyti? 

— Aš noriu pasakyti, kad nors paaiškinimų ir turiu, 
bet išdėstyti juos nėra lengva. 

— Jūs gi pats jaučiate,— spyrėsi Morseras,— kad 
aš negaliu pasitenkinti užuominomis. Šiaip ar taip, viena 
man aišku: jūs atmetate mūsų šeimų susigiminiavimo 
2 Ne, pone,— atsakė Danglaras,— aš tik atidedu 
savo galutinį žodį. 

— Bet ar tik jūs nemanote, kad aš nusilenksiu jūsų 
įgeidžiams ir nuolankiai lauksiu, kol teiksitės vėl būti 
man palankus? 

— Jeigu negalite laukti, grafe, tai tarkime, kad 
jokių planų mes neturėjome. 

Grafas iki kraujo prikando lūpą, norėdamas su- 
tramdyti savo išdidumą ir ūmumą. Jis suprato, jog 
tokiomis aplinkybėmis pats vienas atsidurs juokingoje 
padėtyje. Jau buvo beeinąs prie durų, bet staiga apsi- 
galvojo ir grįžo. 

Jo veidu nuslinko šešėlis, vietoj įžeisto išdidumo 
palikdamas kažkokio nerimo pėdsakus. 

— Klausykite, brangusis Danglarai,— tarė jis, — 
mudu pažįstami jau daug metų, todėl privalome viens 
kitam būti nuolaidesni. Prašau jus pasiaiškinti. Galų 
gale juk aš turiu žinoti, dėl kokio nelemto įvykio mano 
sūnus nustojo jūsų palankumo? 

— Šitai nė kiek neliečia paties vikonto, štai ir vis- 
kas, ką aš galiu jums pasakyti, — atsakė Danglaras, vėl 
darydamasis įžūlus, nes pamatė, kad Morseras truputį 
atlyžo. 

— O ką tai liečia? — pasikeitusiu balsu paklausė 
blykšdamas Morseras. 

Pastebėjęs, kad šis jaudinasi, Danglaras pažvelgė 
į jį drąsesniu žvilgsniu negu paprastai. 

— Padėkokite man už tai, kad plačiau neaiškinu, — 
tarė jis. 

Tikriausiai nuo tramdomo įniršio Morserą ėmė pur- 
tyti nerviškas drebulys. 

— Aš turiu teisę, — sunkiai valdydamasis tarė jis, — 
ir aš reikalauju, kad jūs pasiaiškintumėte. Gal norite 
ką nors prikišti poniai de Morser? Gal jums atrodo, kad 
aš nepakankamai turtingas? Gal kad mano pažiūros ne- 
sutampa su jūsiškėmis?.. 

— Nei viena, nei antra, nei trečia,— tarė Dang- 
laras.— Šitai būtų neatleistina, nes, duodamas jums žo- 
dį, visa tai žinojau. Ne, nespėliokite, man tiesiog nejauku 
versti jus atlikti tokią sąžinės sąskaitą. Patikėkite ma- 
nimi — geriau palikime tai. Eikime kompromiso keliu: 
atidėkime kuriam laikui. Kam skubėti? Mano dukteriai 
septyniolika, jūsų sūnui dvidešimt vieneri metai. Pa- 
laukime. Tegu laikas eina. Kas iš vakaro neaišku, rytą 
dažnai paaiškėja. Kartais taip per vieną dieną niekais 
pavirsta bjauriausi šmeižtai. 

— Šmeižtai? — sušuko Morseras, mirtinai išblyš- 
kęs.— Mane apšmeižė? 

— Grafe, kartoju, nereikalaukite aiškintis. 

— Vadinasi, gerbiamasis, aš turiu tylėdamas pri- 
imti jūsų atsisakymą? 

— Jis man ypač skaudus, pone. Taip, man jis 
sunkesnis negu jums, nes aš tikėjausi, kad turėsiu garbės 
susigiminiuoti su jumis, o iširusios vedybos visada di- 
desnį šešėlį meta nuotakai negu jaunikiui. 

— Gerai, gerbiamasis, baikime tą pašnekesį, — tarė 
Morseras. 

Ir, piktai sugniaužęs pirštines, išėjo iš kambario. 

Danglaras pastebėjo, kad Morseras nė karto neiš- 

drįso paklausti, ar ne dėl jo Danglaras atsiima savo žodį. 

Vakare jis ilgai tarėsi su kai kuriais draugais. Ir 
Kavalkantis, visą laiką sėdėjęs svetainėje su poniomis, 
iš bankininko namų išėjo paskutinis. 

Rytą atsibudęs Danglaras pareikalavo laikraščių. 
Kai tik juos atnešė, jis išsirinko iš visų „Objektyvųjį 
žodį“. 

Jo redaktorius buvo Bošanas. 

Danglaras greitai nuplėšė banderolę, nekantriai 
atskleidė laikraštį, su panieka praleido vedamąjį, priėjo 
prie įvairenybių ir piktai šypsodamasis sustojo prie ži- 
nutės, prasidedančios šiais žodžiais: „,„Mums rašo iš Ja- 
ninos...“ 

— (Gerai,— tarė jis, perskaitęs žinutę,— štai kele- 
tas eilučių apie pulkininką Fernaną, tikriausiai jos iš- 
vaduos mane nuo pareigos aiškintis grafui Morserui. 

Tuo pat metu, mušant devintą valandą ryto, juodai 
apsirengęs, tvarkingai susisagstęs Alberas de Morseras, 
susijaudinęs ir rūstus, atvyko į namus Eliziejaus lau- 
kuose. 

— Grafas išėjo maždaug prieš pusvalandį,— pra- 
nešė durininkas. 

— Ar jis pasiėmė Batisteną? — paklausė Morseras. 

— Ne, ponas vikonte. 

— Pašaukite Batisteną, aš noriu su juo šnektelėti. 

Durininkas nuėjo ieškoti kamerdinerio ir po trum- 
pos valandėlės grįžo kartu su juo. 

— Drauguži,— tarė jam Alberas,— atsiprašau už 
savo įkyrumą, bet norėjau iš paties sužinoti, ar jūsų 
pono tikrai nėra namie? 

— Nėra, pone,— atsakė Batistenas. 

— Net man? 

— Aš žinau, kaip mano šeimininkas džiaugiasi jums 
atvykus, todėl jokiu būdu nesumaišyčiau jūsų su kitais. 

— Tavo teisybė. Man reikia su juo pasikalbėti rim- 
tu reikalu. Kaip manai, ar jis tuojau grįš? 

— Manau, kad tuojau: pusryčius užsisakė dešimtai 
valandai. 

— Puiku, aš pereisiu per Eliziejaus laukus ir dešim- 

tą valandą vėl būsiu čia. Jeigu grafas grįš anksčiau, 
tai pasakyk, kad aš prašau jį palaukti. 

— Klausau, pone. 

Alberas paliko prie grafo vartų samdytą kabrioletą 
ir nuėjo pėsčias. 

Einant pro Našlių alėją, jam pasirodė, kad prie 
Gosė šaudyklos vartų stovi grafo karieta. Priėjęs artyn, 
jis pažino vežėją. 

— Grafas šaudykloje? — paklausė jį Morseras. 

— Taip, pone, — atsakė vežėjas. 

Iš tikrųjų, dar tik artėdamas prie šaudyklos, Albe- 
ras girdėjo joje lygiais laiko tarpais pokšinčius šūvius. 

Jis įėjo. Sodelyje jį sutiko tarnautojas. 

— Atsiprašau,— tarė jis, — gal, ponas vikonte, teik- 
tumėtės valandėlę palaukti? 

— Kodėl, Filipai? — paklausė Alberas, stebėda- 
masis ir nesuprasdamas, kad jam, nuolatiniam lankyto- 
jui, neleidžiama įeiti. 

— Asmuo, kuris dabar lavinasi, paima pats vienas 
visą šaudyklą ir niekuomet nešaudo kitiems matant. 

— Net ir jums matant, Filipai? 

— Aišku, pone, juk aš stoviu čia. 

— O kas užtaiso pistoletus? 

— Jo tarnas. 

— Nubijietis? 

— Negras. 

— Taip ir yra. 

— Jūs pažįstate tą poną? 

— Aš ir atėjau pas jį, jis mano draugas. 

— Tuomet kas kita. Aš jam pranešiu. 

Filipas, skatinamas smalsumo, įėjo į šaudyklą. Tuč- 
tuojau ant slenksčio pasirodė Montekristas. 

— Atleiskite, brangusis grafe, kad aš braunuosi 
pas jus čia, — tarė jam Alberas.— Pirmiausia turiu pasa- 
kyti, kad jūsų tarnai nekalti. Aš pats taip atkakliai ver- 
žiausi. Buvau pas jus, man pasakė, kad jūs išvykęs, bet 
dešimtą valandą grįšite pusryčių. Tuomet nutariau iki 
dešimtos pasivaikštinėti ir netikėtai pamačiau jūsų ka- 
rietą. 

— Vadinasi, aš su malonumu darau išvadą, kad 

jūs atvykote su manimi papusryčiauti. 

— Ačiū, man dabar ne pusryčiai galvoje. Galbūt 
vėliau mes ir papusryčiausime, bet tik truputį nema- 
lonioje kompanijoje! 

— Kas atsitiko, nesuprantu? 

— Brangusis grafe, turiu šiandien dvikovą. 

— Jūs? Ir kam? 

— Kautis, aišku! 

— Suprantu, bet dėl ko? Kautis galima dėl dauge- 
lio priežasčių. 

— Paliesta mano garbė. 

— Čia jau reikalas rimtas. 

— Toks rimtas, kad aš atvykau prašyti jus vienos 
paslaugos. 

— Kokios? 

— Būti mano sekundantu. 

— Juokai menki, nekalbėkime čia, važiuojam pas 
mane. Ali, vandens. 

Grafas atsismaukė rankoves ir nuėjo į mažą kamba- 
rėlį, kur šaudyklos lankytojai paprastai plaudavosi 
rankas. 

— Įeikite, ponas vikonte,— sušnibždėjo Filipas, — 
pamatysite šį tą įdomaus. 

Morseras įėjo. Ant lentos vietoje taikinių buvo pri- 
klijuotos kortos. 

Iš tolo Morserui pasirodė, kad ten jų visa kaladė, 
tik be figūrų, — nuo tūzo iki dešimtakės. 

— Jūs lošėte piketą? — paklausė Alberas. 

— Ne,— atsiliepė grafas, — aš gaminau kaladę. 

— Kaip tai? 

— Taip. Jūs matote, ten tik tūzai ir dviakės, o 
mano kulkos iš jų padarė triakes, penkiaakes, septynakes, 
aštuonakes, devynakes ir dešimtakes. 

Alberas priėjo arčiau. 

Iš tikrųjų visiškai tiesiomis linijomis ir visiškai ly- 
giais tarpais kulkos atstoja nesančius ženklus, pramuš- 
damos kartoną tose vietose, kur tie ženklai turėjo būti 
atspausdinti. Be to, eidamas prie lentos, Morseras pakė- 
lė tris nušautas kregždes, tokias neatsargias, kad skrido 
grafo pistoleto pasiekiamame nuotolyje. 

— Velniai griebtų! — tarė Morseras. 

— Ką padarysi, brangusis vikonte,— tarė Monte- 
kristas, šluostydamasis rankas Ali atneštu rankšluos- 
čiu, — juk laisvalaikiu reikia ką nors daryti. Bet eikime, 
aš laukiu jūsų. 

Abu susėdo į Montekristo karietą, kuri per keletą mi- 
nučių atgabeno juos prie namo Nr. 30 vartų. 

Montekristas įvedė Morserą į savo kabinetą ir pa- 
rodė jam kėdę. Abu susėdo. 

— Dabar pakalbėkime ramiai, — tarė grafas. 

— Matote, aš juk visiškai ramus. 

— Su kuo ketinate kautis? 

— Su Bošanu. 

— Tai vienas iš jūsų draugų? 

— Su draugais visuomet ir kaunamasi. 

— Bet tam reikia priežasties. 

— Priežastis yra. 

— Ką jis padarė? 

— Vakar vakare jo laikraštyje... Bet štai, skaity- 
kite. 

Alberas ištiesė Montekristui laikraštį, kuriame tas 
perskaitė: 

„Mums rašo iš Janinos: 

Pavyko sužinoti iki šiol nežinomą ar bent nepaskelb- 
tą faktą. Miestą gynusias tvirtoves turkams išdavė vie- 
nas prancūzų karininkas, kuriuo viziris Ali Tebelinas vi- 
siškai pasitikėjo ir kuris buvo vardu Fernanas.“ 

— Na ir kas? — paklausė Montekristas.— Ką jūs 
čia matote įžeidžiamo? 

— Kaip tai ką matau? 

— Taip. Kas jums rūpi, kad Janinos tvirtoves iš- 
davė karininkas, vardu Fernanas? 

— O tas rūpi, kad mano tėvo, grafo de Morsero, 
vardas Fernanas. 

— Ir jūsų tėvas tarnavo Ali Pašai? 

— Jis kovojo už Graikijos nepriklausomybę. Čia ir 
yra šmeižtas. f 

— Klausykite, brangusis vikonte, pakalbėkime pro- 
tingai. 

— Prašau. 

— Sakykite man, kas Prancūzijoje žino, kad kari- 
ninkas Fernanas ir grafas de Morseras — tas pats žmogus, 
ir kas dabar kvaršins sau galvą dėl Janinos, kuri buvo 
paimta berods tūkstantis aštuoni šimtai dvidešimt antrai- 
siais ar tūkstantis aštuoni šimtai dvidešimt trečiaisiais 
metais? 

— Čia ir yra šuo pakastas. Tiek laiko tylėjo, o dabar 
prisimena seniai užmirštus įvykius, kad sukeltų skanda- 
lą ir apjuodintų žmogų, einantį aukštas pareigas. Aš 
tėvo vardo paveldėtojas ir nenoriu, kad ant jo kristų 
net šešėlis įtarimo. Aš nusiųsiu pas Bošaną sekundan- 
tus (jo laikraštyje išspausdinta ta žinutė), ir jisai ją 
paneigs. 

— Bošanas nieko nepaneigs. 

— Tuomet mes kausimės. 

— Ne, nesikausite, nes jis atsakys, kad graikų armi- 
joje galėjo būti pusšimtis karininkų Fernanų. 

— Nesvarbu, mes kausimės. Šito aš taip nepralei- 
siu. O, aš noriu sunaikinti tą įtarimą... Mano tėvas toks 
taurus karys, toks garsus žmogus... 

— Arba jis parašys: „Mes turime pagrindo manyti, 
kad tas Fernanas neturi nieko bendra su grafu de Mor- 
seru, kuris taip pat yra Fernanas.“ 

— Man reikia visiško, pilnutinio paneigimo. Tokiu 
aš nepasitenkinsiu! 

— Ir siųsite jam sekundantus? 

— Taip. 

— Be reikalo. 

— Vadinasi, jūs nenorite padaryti man paslaugą, 
kurios prašau? 

— Juk žinote mano pažiūrą į dvikovas. Prisime- 
nate, aš jums ją išdėsčiau Romoje? 

— Ir vis dėlto, brangusis grafe, ne kada nors, o 
šiandien aš jus užtikau užsiėmusį tokiomis pratybomis, 
kurios ne visai derinasi su jūsų pažiūra. 

— Brangusis drauge, niekuomet nereikia būti išim- 
timi. Jei gyveni tarp bepročių, tai ir pats išmok būti 
bepročiu. Bet kada gali atsirasti koks nors papaikėlis, 
turįs ne daugiau pagrindo pyktis su manimi, kaip kad 
jūs su Bošanu, ir bala žino dėl kokios nesąmonės iššauks 

mane į dvikovą, atsiųs savo sekundantus arba viešai 
įžeis. Nori nenori, tokį papaikėlį man teks nudėti. 

— Vadinasi, sau jūs neišsižadate dvikovos? 

— Aišku, ne! 

— Tai kodėl nenorite, kad aš kaučiausi? 

— Aš visiškai nesakau, kad jums nereikia kautis, 
aš sakau, kad dvikova — dalykas rimtas ir reikia rimtai 
pagalvoti. 

— O ar jis galvojo, įžeisdamas mano tėvą? 

— Jeigu jis pasielgė neapgalvotai ir prisipažins, 
už tai nereikėtų ant jo pykti. 

— Brangusis grafe, jūs pernelyg atlaidus! 

— O jūs pernelyg griežtas. Gali būti prielaida... jūs 
girdite: prielaida... Tik nesupykite už tai, ką jums pasa- 
kysiu! 

— Klausau. 

— Gali būti prielaida, kad paskelbtas faktas teisin- 
gas... 

— Sūnus negali daryti prielaidų, kurios klibina jo 
tėvo garbę. 

— Mūsų laikais gali būti daugybė prielaidų. 

— "Tuo ir blogi mūsų laikai. 

— O jūs ketinate juos taisyti? 

— Taip, jeigu tai liečia mane. 

— Nežinojau, kad jūs toks rigoristas! 

— Toks jau esu. 

— Ir niekada neklausote gerų patarimų? 

— Klausau, jeigu juos duoda draugas. 

— Mane jūs laikote savo draugu? 

— Taip. 

— Tuomet, prieš siųsdamas pas Bošaną sekundantą, 
pasiklausinėkite. 

— Ką? 

— Kad ir Haidę. 

— Painioti čia moterį? Ką ji man galės pasakyti? 

— Tarkime, patikins jus, kad jūsų tėvas nekaltas 
dėl jos tėvo mirties, arba duos jums tikslių žinių, jei kar- 
tais pasirodytų, kad jūsų tėvas, nelaimei... 

— Jau sakiau, brangusis grafe, kad negaliu sutikti 
su tokia prielaida. 

Vadinasi, atsisakote griebtis šitokios priemonės? 
Atsisakau. 

Griežtai? 

Griežtai. 

Tuomet paskutinis mano patarimas. 

Gerai, bet tik paskutinis. 

Ar jūs jo nenorite? 

Kodėl ne, sakykite. 

Nesiųskite pas Bošaną sekundantų. 

Kodėl? 

Nueikite pas jį pats. 

Tai nesiderina su visų pripažintomis taisyklėmis. 
Jūsų reikalas ne toks kaip visų. 

O kodėl man pačiam pas jį eiti? 

Todėl, kad tuomet viskas liks tik tarp judviejų. 
Aš jūsų nesuprantu. 

Tai labai aišku: jei Bošanas bus linkęs paneigti, 


jūs leisite jam tai padaryti gera valia ir išdava bus ta 
pati: žinutė paneigta. O jeigu jis atsisakys, tai jūs visuo- 
met spėsite atskleisti savo paslaptį dviem pašaliniams. 


Ne pašaliniams, o draugams. 

Šiandien draugai — rytoj priešai. 

Ką jūs! 

O Bošanas? 

Taigi... 

Taigi būkite atsargus. 

Vadinasi, jūs manote, kad aš pats turiu eiti pas 


Bošaną? 


mylos, 


Taip. 

Vienas? 

Vienas. Jei nori, kad žmogus atsižadėtų savi- 
reikia labai rūpintis tos savimylos neerzinti. 
Ko gero, jūsų teisybė. 

Labai džiaugiuosi. 

Eisiu vienas. 

Eikite, nors būtų dar geriau, jei visai neitumėte. 
Šitai neįmanoma. 

Kaip žinote. Vis dėlto tai jau geriau, negu siųsti 


sekundantus. 


Bet jeigu, nepaisant viso atsargumo, visų mano 

pastangų, dvikova vis dėlto įvyktų, ar jūs būsite mano 
sekundantu? 

— Brangusis vikonte,— labai rimtai atsakė Monte- 
kristas, — vieną kartą jūs jau turėjote progos įsitikinti, 
kad aš pasirengęs padaryti jums paslaugą, bet dabar 
jūs prašote tai, kas negalima. 

— Kodėl? 

— Galbūt kada nors sužinosite. 

— O kol kas? 

— Prašau leisti man neatskleisti šitos paslapties. 

— Gerai. Paprašysiu Francą ir Šato Reno. 

— Paprašykite Francą ir Sato Reno. 

— Bet jeigu aš kausiuos, ar jūs negalėtumėte duoti 
man bent vieną fechtavimo ar šaudymo iš pistoleto pa- 
moką? 

— Ne, tai irgi neįmanoma. 

— Koks jūs keistas žmogus! Vadinasi, nenorite į 
nieką kištis? 

— Į nieką. 

— Tuomet apie tai nebekalbėkime. Sudie, grafe. 

— Sudie, vikonte. 

Morseras pasiėmė skrybėlę ir išėjo. 

Prie vartų jis rado savo kabrioletą ir, iš visų jėgų 
tramdydamas pyktį, liepė važiuoti pas Bošaną. Bošanas 
buvo redakcijoje. 

Alberas nuvažiavo į redakciją. 

Bošanas sėdėjo savo tamsiame, dulkiname kabine- 
te. Nuo pat įsisteigimo dienos visų laikraščių redakcijos 
tokios. 

Jam buvo pranešta, kad atvyko Alberas de Morse- 
ras. Jis paprašė tarną pakartoti tą vardą ir, vis dar ne- 
labai tikėdamas, sušuko: 

— Prašau! 

Alberas įėjo. Bošanas aiktelėjo pamatęs savo drau- 
gą žengiant per pundus popieriaus, griozdiškai mindant 
įvairiausių formatų laikraščius, kuriais buvo užverstos 
raudonų plytelių kabineto grindys. 

— Čia, čia, brangusis, — tarė jis, tiesdamas Alberui 
ranką, — koks velnias jus čia atvijo? Ar paklydote it 
Nykštukas, ar tiesiog norite su manimi papusryčiauti? 


74 


Pasiieškokite kėdę, antai viena prie tos gėlės, kuri vie- 
nintelė čia man primena, kad esama pasaulyje ir kitokių 
lapų, ne tik laikraščio. 

— Kaip tik dėl jūsų laikraščio aš ir atvykau, — tarė 
Alberas. 

— Jūs? Kas atsitiko? 

— Reikalauju, kad paneigtumėte. 

— Kad paneigtume? Ką, Alberai? Betgi sėskitės! 

— Ačiū,— atsakė Alberas, lengvai linktelėdamas. 

— Pasiaiškinkite. 

— Aš noriu, kad jūs paneigtumėte vieną žinutę, 
kuri liečia mūsų šeimos nario garbę. 

— Bet ką jūs! — tarė Bošanas, neapsakomai nu- 
stebęs.— Kokią žinutę? Negalimas daiktas! 

— Žinutę, kurią jūs gavote iš Janinos? 

— Iš Janinos? 

— Taip. Argi nenujaučiate, ką aš turiu galvoje? 

— (Garbės žodis... Batistai, duokite vakarykštį laik- 
raštį! — šūktelėjo Bošanas. 

— Nereikia, aš turiu. 

Bošanas perskaitė mikčiodamas: 

„Mums rašo iš Janinos“ — ir t. t. ir t. t. 

— Dabar suprantate, kad reikalas rimtas,— tarė 
Morseras, Bošanui baigus skaityti. 

— Tai tas karininkas jums giminė? — paklausė 
žurnalistas. 

— Taip,— rausdamas atsakė Alberas. 

— Ką aš turėčiau padaryti, kad jums įtikčiau? — 
švelniai paklausė Bošanas. 

— Norėčiau, brangusis Bošanai, kad jūs įdėtumėte 
paneigimą. 

Bošanas pažiūrėjo į Alberą atidžiai ir draugiškai. 

— Išsiaiškinkime,— tarė jis,— juk paneigimas — 
labai rimtas dalykas. Sėskitės, aš dar kartą perskaitysiu 
žinutę. 

Alberas atsisėdo, ir Bošanas perskaitė draugo pyktį 
sukėlusią žinutę labiau susikaupęs negu pirma. 

— Na, matote,— tvirtai, net šiurkštokai tarė Al- 
beras,— jūsų laikraštis įžeidė mano šeimos narį, ir aš 
reikalauju paneigti. 

— Jūs... reikalaujate... 

— Taip, reikalauju! 

— Leiskite jums pasakyti, brangusis vikonte, kad 
jūs blogas diplomatas. 

— Aš ir nenoriu juo būti, — atšovė stodamas jau- 
nuolis.— Aš reikalauju, kad paneigtumėte tą žinutę, ir 
turėsite paneigti. Jūs mano draugas, — pro sukąstus dan- 
tis tęsė Alberas, matydamas, kad Bošanas išdidžiai pa- 
kėlė galvą, — todėl, manau, pakankamai mane pažįstate 
ir žinote, kad atkaklumo man užteks. 

— Aš jūsų draugas, Morserai. Bet galiu tai pa- 
miršti, jeigu jūs ir toliau kalbėsite šitokiu tonu... Bet 
nesipykime, kol tai įmanoma... Jūs susijaudinęs, susi- 
erzinęs... Sakykite, kas jums tas Fernanas? 

— Mano tėvas,— tarė Alberas.— Fernanas Mon- 
degas, grafas de Morseras, senas karys, dalyvavęs dvi- 
dešimtyje kautynių, o kažkas nori apdrabstyti jo kilnius 
randus purvais. 

— Jūsų tėvas? — pakartojo Bošanas.— Tai visiš- 
kai kas kita. Dabar suprantu jūsų pasipiktinimą, bran- 
gusis Alberai... Perskaitykime dar kartą... 

Ir jis vėl perskaitė žinutę, šį kartą apgalvodamas 
kiekvieną žodį. 

— Bet kurgi čia pasakyta, kad tas Fernanas — jūsų 
tėvas? — paklausė Bošanas. 4 

— Niekur, aš žinau, bet kiti tai įžiūrės. Todėl aš ir 
reikalauju, kad žinutė būtų paneigta. 

Po žodžio „reikalauju“ Bošanas pakėlė į Morserą 
akis ir, tučtuojau jas nuleidęs, valandėlę susimąstė. 

— Paneigsite? — vis labiau niršdamas, bet dar 
tvardydamasis pakartojo Morseras. 

— Taip,— tarė Bošanas. 

— Na ir ačiū Dievui! — tarė Alberas. 

— Bet tik tuomet, kai įsitikinsiu, kad pranešimas 
neteisingas. 

— Kaip tai? 

— Taip, tą dalyką verta ištirti, ir aš tai padarysiu. 

— Bet ką gi čia tirti, gerbiamasis? — sušuko ne- 
besitverdamas Alberas.— Jeigu netikite, kad čia turima 
galvoje mano tėvas, taip ir sakykite. Jeigu manote, kad 

čia kalbama apie jį, tai aš reikalauju satisfakcijos. 

Bošanas pažvelgė į Alberą su jam būdinga šypsena, 
kurioje atsispindėjo įvairiausi jausmai. 

— Gerbiamasis, jeigu jums jau malonus šitas krei>* 
pimasis,— atkirto jis,— kadangi jūs atėjote reikalauti 
satisfakcijos, tai nuo to reikėjo ir pradėti, o ne kalbėti 
su manimi apie draugiškumą ir apie kitus niekus, kurių 
aš jau visas pusvalandis kantriai klausausi. Jūs norite, 
kad mudu stotume į šitą kelią? 

— Taip, jeigu nepaneigsite to bjauraus šmeižto! 

— Palaukit, palaukit! Paprašyčiau jus be grasini- 
mų, ponas Alberai de Mondegai, vikonte de Morserai. 
Aš jų nepakenčiu nei iš savo priešų, nei tuo labiau iš 
draugų. Vadinasi, jūs norite, kad aš paneigčiau žinutę 
apie pulkininką Fernaną, žinutę, dėl kurios, garbės žo- 
dis, aš visai niekuo dėtas? 

— Taip, aš to reikalauju! — atsakė Alberas, im- 
damas karščiuotis. 

— Kitaip dvikova? — vis taip pat ramiai tęsė Bo- 
šanas. 

— Taip! — atkirto Alberas, pakėlęs balsą. 

— Na, tai štai mano atsakymas, mielasis pone,— tarė 
Bošanas,— tą žinutę įdėjau ne aš, apie ją aš nieko neži- 
nojau. Bet jūs atkreipėte į ją mano dėmesį, ji mane sudo- 
mino. Kol kas viskas liks taip, kaip yra, kol tą faktą pa- 
neigs arba patvirtins tie, kurie žino visą teisybę. 

— Vadinasi, gerbiamasis pone,— pareiškė Alberas 
stodamas,— aš turėsiu garbės atsiųsti jums savo se- 
kundantus. Jūs susitarsite su jais dėl vietos ir ginklų. 

— Puiku, gerbiamasis pone. 

— Ir šį vakarą arba, jeigu norite, vėliausiai rytoj 
mudu susitiksime. 

— Ne, ne! Aš atvyksiu į dvikovą, kai ateis tam 
laikas, ir, mano manymu (aš turiu teisę pareikšti savo 
nuomonę, nes jūs mane iššaukėte), tas laikas dar neatėjo. 
Žinau, kad jūs puikiai darbuojatės špaga, aš irgi paken- 
čiamai. Žinau, kad iš šešių kartų tris pataikote į taikinį, 
maždaug ir aš tiek pat. Žinau, kad mudviejų dvikova 
bus rimta, nes jūs drąsus, o aš... taip pat. Užtat aš ir 
nenoriu nukauti jus arba būti jūsų nukautas be pakanka- 

mo pagrindo. Dabar aš savo ruožtu keliu jums klausimą, 
ir ka-te-go-riš-ką. Ar jūs spiriatės to paneigimo taip 
beatodairiškai, kad pasiryžęs nudėti mane, jeigu aš jo 
neišspausdinsiu, nors aš jums jau sakau ir kartoju, gar- 
bės žodžiu patikinu: nieko apie tą žinutę nežinojau, ir 
niekam daugiau, be tokio keistuolio kaip jūs, niekuo- 
met nė į galvą neateis, kad tas Fernanas yra grafas de 
Morseras? 

— Aš to būtinai reikalauju! 

— Na, ką gi, gerbiamasis pone, sutinku, kad mudu 
perpjautume vienas kitam gerkles, bet reikalauju trijų 
savaičių. Po trijų savaičių aš jums pasakysiu: „Tai me- 
laginga žinutė“, ir aš ją atšauksiu, arba: „Tai tiesa“, ir 
mes ištrauksime iš makštų špagas arba iš dėžių pistole- 
tus, ką jūs panorėsite. 

— Trijų savaičių! — sušuko Alberas.— Bet juk 
man tai trys nešlovės amžiai! 

— Jeigu mes būtume likę draugais, aš jums būčiau 
pasakęs: kantrybės, drauge. Bet jūs pasidarėte mano 
priešas, ir aš jums sakau: o kas man darbo, gerbiamasis 
pone? 

— Gerai, po trijų savaičių, — tarė Morseras.— Bet 
įsidėmėkite, po trijų savaičių jau nebus jokių atidėlio- 
jimų, jokių atsikalbinėjimų, kurie padėtų jums... 

— Ponas Alberai de Morserai,— pertraukė jį Boša- 
nas, taip pat atsistodamas,— aš neturiu teisės išmesti 
jus pro langą anksčiau negu po trijų savaičių, o jūs anks- 
čiau to laiko neturite teisės manęs nudurti. Šiandien 
rugpjūčio dvidešimt devintoji, vadinasi, iki rugsėjo dvi- 
dešimt pirmosios. O kol kas patikėkite — ir tai džentel- 
meno patarimas: bus geriau, jeigu mudu iš tolo nelo- 
sime viens į kitą lyg du grandinėmis pririšti šunys. 

Santūriai nusilenkęs Alberui, Bošanas nusisuko nuo 
jo ir nuėjo į spaustuvę. 

Alberas išgiežė pyktį krūvai laikraščių, kuriuos įnir- 
tingais lazdos smūgiais ištaškė po kambarį. Paskui, ke- 
letą kartų atsigręžęs į spaustuvės duris, išėjo. 

Apdaužęs niekuo nekaltus parudavusius popierius, 
Alberas dabar liejo savo pyktį pliekdamas priekinę kab- 
rioleto lentelę. Važiuodamas bulvaru, jis pastebėjo Mo- 

relį, kuris, užvertęs galvą, blizgančiomis akimis, paki- 
liai nusiteikęs, ėjo pro kiniškas pirtis nuo Sen Marteno 
vartų Magdalenos bažnyčios link. 

— Štai kur laimingas žmogus! — atsiduso Mor- 
seras. 

Sį kartą Alberas neapsiriko. 


VI + LIMONADAS 


Iš tikrųjų Morelis buvo labai laimingas. 

Nuartjė tik ką buvo atsiuntęs tarną jo pakviesti, ir 
jis taip skubėjo sužinoti, kam seniui jo prireikė, kad 
nevažiavo kabrioletu, labiau pasitikėdamas savo kojo- 
mis negu vežiko arkliu. Taigi jis beveik tekinas dūmė į 
Sent Onorė priemiestį. 

Morelis žengė sportiniu žingsniu, ir vargšas Barua 
vos spėjo jam iš paskos. Moreliui buvo trisdešimt vie- 
neri metai, o Barua — šešiasdešimt. Morelis buvo apsvai- 
gęs meile, o Barua kentė troškulį ir kaitrą. Tie du vy- 
rai, tokių skirtingų interesų, tokio nevienodo amžiaus, 
buvo panašūs į trikampio kraštines: pagrindo išskirtos, 
jos jungiasi viršūnėje. 

Ta viršūnė buvo Nuartjė, išsiuntęs pakviesti Mo- 
relį, prašęs jį paskubėti, o Morelis, didžiam Barua nusi- 
minimui, visa tai kuo tiksliausiai vykdė. 

Morelis atėjo net uždusęs: meilė suteikia sparnus, 
o Barua, jau seniai užmiršęs apie meilę, visas varvėjo 
prakaitu. 

Senasis tarnas įvedė Morelį mums žinomu atskiru 
įėjimu, uždarė kabineto duris, ir netrukus suknelės šla- 
mėjimas pranešė, kad ateina Valentina. 

Valentina su gedulo drabužiais buvo tiesiog ža- 
vinga. 

Moreliui atrodė, kad jis sapnuoja atmerktomis aki- 
mis, jis būtų mielai atsisakęs pasikalbėti su Nuartjė, bet 
tuo metu sugirgždėjo įvežamas senio krėslas. 

Nuartjė patenkintas klausėsi Morelio padėkos už 
nuostabų įsikišimą, išgelbėjusį juodu su Valentina iš 
nevilties. Paskui klausiamas Morelio žvilgsnis nukrypo 

į Valentiną, kuri sėdėjo atokiau ir droviai laukė, kada 
ateis jos eilė kalbėti. 

Nuartjė taip pat pažvelgė į ją. 

— Ar man reikia pasakyti, ką jūs liepėte? — pa- 
klausė ji. 

— Taip,— atsakė Nuartjė. 

— Ponas Moreli,— kreipėsi Valentina į Maksimi- 
lijaną, ryjantį ją akimis,— per pastarąsias tris dienas 
mano senelis pasakė man daug tokių dalykų, kuriuos jis 
norėjo pasakyti jums. Šiandieną jis pakvietė jus, kad aš 
jums jo vardu visa tai pasakyčiau. Aš jums viską žodis 
žodin pakartosiu, nes jis pasirinko mane savo vertėja. 

— Nekantriai laukiu, panele,— atsakė Morelis,— 
labai prašau, sakykite. 

Valentina nuleido akis. Tatai žadėjo Moreliui tik 
gera: Valentina būdavo silpna tik laimės valandėlėmis. 

— Senelis nori išsikelti iš šių namų,— tarė ji.— 
Barua ieško jam buto. 

— O jūs? — tarė Morelis.— Juk jūs tokia brangi 
ir tokia reikalinga ponui Nuartjė? 

— Aš nepaliksiu senelio,— kalbėjo mergina, — taip 
jau mūsų sutarta. Mano butas bus šalia jo. Jeigu tėvas 
sutiks, kad gyvenčiau su seneliu, tai aš tuojau persi- 
kraustysiu. O. jeigu priešinsis, tai teks palaukti pusantrų 
metų, kol pasidarysiu pilnametė. Tada aš būsiu laisva, 
pati valdysiu savo turtą ir... 

— Ir?..— paklausė Morelis. 

— „„ir, seneliui sutinkant, ištesėsiu jums duotą 
žodį. 

Tuos paskutinius žodžius ji ištarė visai tyliai, ir 
Morelis nebūtų jų išgirdęs, jei nebūtų taip godžiai klau- 
sęsis. 

— Ar aš teisingai persakiau jūsų mintį, seneli? — 
kreipėsi Valentina į Nuartjė. 

— Taip,— parodė senis. 

— Kai aš gyvensiu su seneliu,— pridūrė Valenti- 
na,— ponas Morelis galės lankyti mane pas mano gerąjį, 
gerbiamąjį globėją. Jeigu tas ryšys, kuris jungia mūsų 
galbūt nepatyrusias ir nepastovias širdis, pasirodys jam 
tinkamas, išlaikys bandymą ir leis ateityje tikėtis lai- 

mės (deja, sakoma, kad kliūčių įkaitintos širdys ataušta 
s1ugioje ramybėje!), tada ponas Morelis galės prašyti 
muno rankos. 

— Kuo aš nusipelniau tokią laimę? — sušuko Mo- 
relis, pasiruošęs klauptis prieš senį kaip prieš Dievą, o 
prieš Valentiną kaip prieš angelą. 

— Iki tol,— savo skambiu rimtu balsu tesė mer- 
gaitė, — mes gerbsime tėvų valią, jeigu tik jie nebandys 
mūsų išskirti. Trumpai sakant, lauksime. 

— O su tomis aukomis, kurių iš manęs pareika- 
laus laukimas, — tarė Morelis, kreipdamasis į senį,-- aš 
sutinku ne tik nuolankiai, bet ir džiaugsmingai. 

— Todėl,— tesė Valentina, pažvelgusi į Maksimili- 
janą meiliu žvilgsniu, kuris nusmelkė jam širdį, — gana 
paikysčių, mano drauge. Saugokite garbę tos, kuri nuo 
šios dienos pasižada ateityje garbingai ir vertai nešioti 
jūsų vardą. 

Morelis prispaudė ranką prie širdies. 

Nuartjė švelniai žiūrėjo į juos. Barua, tebestovė- 
damas netoliese, kaip žmogus, nuo kurio nieko neslepia- 
ma, šypsojosi ir šluostėsi nuo plikos kaktos stambius 
prakaito lašus. 

— Dieve, kaip tas vargšelis Barua suplukęs! — 
tarė Valentina. 

— Taip, bet ir bėgau, panele,— tarė Barua,— tik 
ponas Morelis, turiu būti teisingas, bėgo dar greičiau 
už mane. 

Nuartjė parodė akimis padėklą, ant kurio stovėjo 
grafinas su limonadu ir stiklinė. Grafinas buvo nepil- 
nas — prieš pusvalandį iš jo buvo gėręs Nuartjė. 

— Mielasis Barua,— tarė mergina,— išgerk, aš 
matau, kad tu nenuleidi akių nuo to grafino. 

— Teisybę sakant, — tarė Barua,— mirštu iš troš- 
kulio ir mielai išgersiu stiklinę į jūsų sveikatą. 

— Išgerk, o paskui vėl grįžk čia,— tarė Valentina. 

Barua pasiėmė padėklą, išėjo į koridorių, ir pro 
atdaras duris visi matė, kaip jis užvertė galvą ir vienu 
mauku ištuštino Valentinos pripiltą stiklinę. 

Valentina ir Morelis jau norėjo atsisveikinti, bet 
staiga ant laiptų, einančių į Vilforo kambarius, pasi- 
girdo skambutis. 


6. Grafas Montekristas, III t. 81 


Vadinasi, kažkas atvyko. 

Valentina pažiūrėjo į laikrodį. 

— Kaip tik vidudienis,— tarė ji, — o šiandien šeš- 
tadienis, seneli, tikriausiai gydytojas. 

Nuartjė parodė akimis, kad ir jis taip mano. 

— "Tuojau jis ateis čia. Ponui Moreliui geriau išėjus, 
ar ne tiesa, seneli? 

— Taip, — ženklu atsakė senelis. 


-— Barua! — pašaukė Valentina.-- Barua, ateikite 
šen! 


Pasigirdo senojo tarno atsakymas: 

— Einu, panele. 

— Barua palydės jus iki durų, — tarė Valentina Mo- 
reliui.— O dabar atsiminkite viena, ponas karininke: 
mūsų senelis pataria jums nesiimti jokių žygių, nes jie 
gali tik pakenkti mūsų laimei. 

— Aš prižadėjau laukti, — atsakė  Morelis,— ir 
lauksiu. 

Tuo metu įėjo Barua. 

— Kas skambino? — paklausė Valentina. 


„„ — Daktaras d'Avrinji,— atsakė Barua, vos pasto- 
vėdamas. 


— Kas gi jums, Barua? — paklausė Valentina. 

Senis nieko neatsakė. Išsigandusiomis akimis jis žiū- 
rėjo į savo šeimininką ir mėšlungiškai sutraukta ranka 
graibėsi kokios nors atramos, kad nepargriūtų. 

— Jis tuojau pargrius! — suriko Morelis. 

Iš tiesų Barua drebulys vis smarkėjo. Perkreiptas 
jo veidas rodė, kad prasidėjo labai stiprus nervinis prie- 
puolis. 

Matydamas Barua kančias, Nuartjė svaidė aplinkui 
nerimastingus žvilgsnius, kuriuose aiškiai atsispindėjo 
visi jo širdį apėmę jausmai. 

Barua žengė prie savo pono. 

— Dievuli mano, Dievuli! Kas gi čia man darosi?..-— 
sudejavo jis.— Man skauda... akyse tamsu... Galva tie- 
siog dega. Nelieskite manęs, nelieskite! 

Jo akys iššoko ir sustingo, galva atsilošė, visas 
kūnas pastiro. 

Išsigandusi Valentina suriko. Morelis apkabino ja, 
tarsi gindamas nuo nematomo pavojaus. 

Ponas d'Avrinji! Ponas d'Avrinji! — dusliai su- 
riko Valentina.— Eikite čia, padėkite! 

Barua apsisuko, žengė trejetą žingsnių atgal, su- 
sverdėjo ir krito prie Nuartjė kojų, čiupdamasis ranka 
už jo kelio. 

— Mano pone! Mano gerasis pone! — šaukė jis. 

Tą akimirką, išgirdęs riksmus, tarpduryje pasirodė 
Vilforas. 

Morelis paleido beveik apalpusiąa Valentina, šoko 
utgal ir pasislėpė už portjeros. 

Baltas kaip drobė jis su siaubu žiūrėjo į mirštantįjį, 
tarsi staiga būtų pamatęs prieš save gyvatę. 

Nuartjė tiesiog kunkuliavo iš nekantrumo ir skaus- 
mo. Visa širdimi jis veržėsi padėti vargšui seniui, kuris 
buvo greičiau jo draugas negu tarnas. Baisi kova tarp 
gyvybės ir mirties, vykusi prieš paralitiko akis, atsi- 
spindėjo ir jo veide: gyslos ant kaktos išsipūtė, paraly- 
žiaus nenumarinti raumenėliai paakiuose trūkčiojo. 

Spazmų tampomu veidu, krauju pasruvusiomis aki- 
mis, atmesta galva Barua gulėjo ant grindų, graibyda- 
masis už jų rankomis, o jo kojos taip sustiro, kad, rodos, 
greičiau būtų lūžusios negu linkusios. 

Ant lūpų pasirodė putos, jis duso. 

Nustėręs Vilforas akimirksnį stovėjo, negalėdamas 
atplėšti akių nuo to vaizdo, kuris patraukė jo dėmesį 
vos peržengus slenkstį. 

Morelio jis nepamatė. 

Valandėlę jis žiūrėjo tylėdamas, išblyškęs. Paskui 
puolė prie durų išsigandęs, šaukdamas: 

— Daktare! Daktare! Eikite čia! Greičiau! 

— Ponia! — šaukė Valentina savo pamotę, tverda- 
masi už laiptų turėklų.— Ateikite čia, greičiau! Atsi- 
neškite savo uostomąją druską! 

— Kas yra? — paklausė metalinis, santūrus po- 
nios de Vilfor balsas. 

— Ak, ateikite čionai! 

— Bet kur gydytojas? — šaukė Vilforas.— Kur jis? 

Ponia Vilfor palengva lipo laiptais, po jos kojomis 
girgždėjo medinės pakopos. Viena ranka ji šluostėsi no- 
sine veidą, kitoje laikė buteliuką su uostomąja druska. 

Priėjusi prie durų, ji pirmiausia žvilgtelėjo į Nuart- 
jė, kurio veidas, nors dėl gerai suprantamos priežasties 
ir labai susijaudinęs, liudijo, kad sveikatos būklė nepasi- 
keitusi. Paskui pamatė mirštantįjį. 

Ji išbalo, ir jos žvilgsnis, jeigu taip galima pasa- 
kyti, atšoko nuo tarno ir vėl įsmigo į poną. 

— Dėl Dievo, ponia, kurgi daktaras? — pakartojo 
Vilforas.— Jis nuėjo pas jus. Juk matote, čia apoplek- 
sija, jį galima išgelbėti nuleidus kraują. 

— Gal jis kuo nors apsivalgė? — paklausė ponia de 
Vilfor, neatsakydama į klausimą. 

— Jis dar be pusryčių,— tarė Valentina, — sene- 
lis buvo išsiuntęs jį skubiu reikalu. Jis labai pavargo 
ir grįžęs išgėrė tik stiklinę limonado. 

— Tai kodėl ne vyno? — tarė ponia de Vilfor.— 
Limonadas labai kenksmingas. 

— Limonado buvo čia pat, senelio grafine. Vargšas 
Barua buvo labai ištroškęs, todėl išgėrė, ką rado po 
ranka. 

Ponia de Vilfor krūptelėjo. Nuartjė žiūrėjo į ja 
savo giliu žvilgsniu. 

— Jo toks trumpas kaklas! — pastebėjo ji. 

— Ponia,— tarė Vilforas,— aš klausiu jus, kur 
d'Avrinji? Dėl Dievo, sakykite! 

— Jis Eduaro kambaryje, berniukas sirguliuoja,— 
atsakė ji, nebegalėdama išsisukti. 

Vilforas šoko ant laiptų ir nubėgo daktaro. 

— Šekite,— tarė ponia de Vilfor, duodama Valen- 
tinai buteliuką,— tikriausiai jam leis krauja. Aš einu į 
savo kambarį, negaliu žiūrėti į krauja. 

Ir ji nuėjo paskui vyrą. 

Morelis išėjo iš savo tamsaus kampo. Kilus tokiai 
suirutei, jo niekas nepastebėjo. 

— Greičiau išeikite, Maksimilijanai,— tarė jam Va- 
lentina,— ir nesirodykite, kol jūsų nepašauksiu. Eikite. 

Morelis pasisuko į Nuartjė. Šis, atgavęs šaltakrau- 
jiškumą, pritarė, kad eitų. 

Morelis prispaudė prie širdies Valentinos ranka ir 
išėjo šoniniu koridoriumi. 

Tuo metu pro kitas duris įėjo Vilforas ir gydytojas. 

Barua po truputį atsipeikėjo. Priepuolis praėjo, jis 
ėmė dejuoti ir pasikėlęs priklaupė ant vieno kelio. 

D'Avrinji su Vilforu paguldė Barua ant kušetės. 

— Ko reikia, daktare? — paklausė Vilforas. 

— Tegu atneša vandens ir eterio. Turite jo na- 
muose? 

— Taip. 

— Tegu kas nors nubėga terpentino aliejaus ir vim- 
domųjų. 

— Greičiau bėkite! — įsakė Vilforas. 

— O dabar tegu visi išeina. 

— Man taip pat išeiti? — baikščiai paklausė Va- 
lentina. 

— Taip, panele, ypač jums, — šiurkščiai atsakė gy- 
dytojas. 

Valentina nustebusi pažvelgė į gydytoją, pabučiavo 
Nuartjė kaktą ir išėjo. 

Gydytojas paniuręs uždarė paskui ją duris. 

— Žiūrėkite, žiūrėkite, daktare, jis atsigauna. Tai 
buvo tik priepuolis. 

D'Avrinji rūškanai nusišypsojo. 

— Kaip jūs jaučiatės, Barua? — paklausė jis. 

— Truputį geriau, pone. 

— Ar galite išgerti šitą stiklinę vandens su eteriu? 

— Pabandysiu, tik nelieskite manęs. 

— Kodėl? 

— Man atrodo, kad jeigu paliesite mane nors vienu 
piršteliu, priepuolis vėl prasidės. 

— Išgerkite. 

Barua paėmė stiklinę, pakėlė prie savo pamėlusių 
lūpų ir maždaug pusę išgėrė. 

— Ką jums skauda? — paklausė daktaras. 

— Viską. Baisiai tampo mėšlungis. 

— (Galva svaigsta? 

— Taip. 

— Ausyse spengia? 

— Nežmoniškai. 

— Kada tai prasidėjo? 

— Tik dabar. 

— Staigiai? 

-— Kaip perkunui trenkus. 

— O vakar nieko? Užvakar? 

— Nieko. 

— Nei susnūdimo? Nei sunkumo skrandyje? 

— Ne. 

— Ką valgėte šiandien? 

— Dar nieko nevalgiau, tik išgėriau stiklinę pono 
limonado, ir viskas. 

Ir Barua linktelėjo galvą į Nuartjė, kuris, nejudė- 
damas savo krėsle, stebėjo šiurpią sceną, nepraleisda- 
mas nė vieno krustelėjimo, nė vieno žodžio. 

— Kur tas limonadas? — gyvai paklausė gyds- 


tojas. 

— (Grafine, žemai. 

— Kur žemai? 

— Virtuvėje. 

— Norite, aš atnešiu, daktare? — paklausė Vil- 
foras. 


— Ne, pasilikite čia ir pamėginkite sugirdyti ligo- 
niui visą stiklinę. 

— O limonadas?.. 

— Aš pats nueisiu. 

D'Avrinji pašoko, atidarė duris, puolė tarnų laip- 
tais žemyn ir vos neparvertė ponios de Vilfor, kuri taip 
pat ėjo į virtuvę. 

Ji aiktelėjo. 

D'Avrinji nekreipė į ją nė mažiausio dėmesio. Ge- 
namas vienos minties, jis peršoko tris ar keturias pasku- 
tines pakopas, įbėgo į virtuvę ir pastebėjo ant padėklo 
grafiną, kurio dar ketvirtadalis buvo neišgertas. 

Jis puolė jį kaip erelis grobį. 

Uždusęs vėl užlipo į antrąjį aukštą ir grįžo į Nuart- 
jė kambarį. 

Ponia de Vilfor tuo tarpu iš lėto kopė į savo miega- 
mąjį. 

— Tas pats grafinas? — paklausė d'Avrinji. 

— Taip, ponas daktare. 

— Ar čia tas pats limonadas, kurį jūs gėrėte? 

— Turbūt. 

— Koks buvo jo skonis? 

— Kartus. 

Daktaras užsipylė keletą lašų ant delno, paėmė lū- 
pomis ir, palaikęs tą gurkšnelį burnoje, tarsi ragauda- 
mas vyną, išspjovė į židinį. 

— Teisingai,— patvirtino jis.— Jūs jo taip pat gė- 
rėte, ponas Nuartjė? 

— "Taip,— parodė senis. 

— Jums tas limonadas irgi atrodė kartus? 

— Taip. 

— Ponas daktare! — sudejavo Barua.— Mane vėl 
suėmė! Viešpatie mielaširdingas, susimylėk manęs! 

Gydytojas puolė prie ligonio. 

— Kur vimdomieji, Vilforai? 

Vilforas išbėgo šaukdamas: 

— Kur vimdomieji? Ar atnešė? 

Niekas neatsakė. Visus namus buvo apėmęs siau- 
bas. 

— Jei galėčiau įpūsti jam į plaučius oro, — kalbė- 
jo d'Avrinji, dairydamasis aplinkui,— gal pavyktų iš- 
vengti uždusimo. Nejaugi nieko nėra? Nieko! 

— Daktare,— šaukė Barua,— neleiskite man nu- 
mirti! Aš mirštu, Viešpatie, mirštu!.. 

— Plunksną! Ar nėra plunksnos? — paklausė dak- 
taras. 

Staiga jis pastebėjo ant stalo plunksną. 

Jis pabandė įkišti ją ligoniui į burną, bet neįmano- 
ma buvo pražiodyti mėšlungio surakintų žandikaulių. 

Barua prasidėjo dar smarkesnis priepuolis negu pir- 
miau. Jis nuslinko nuo kušetės ir sustiro ant žemės. 

Gydytojas paliko jį, priepuolio kamuojamą, nes nie- 
kuo negalėjo padėti, ir priėjo prie Nuartjė. 

— Kaip jaučiatės? — skubiai pašnibždomis pa- 
klausė jis.— Gerai? 

— Taip. 

— Sunkumo skrandyje nėra? 

— Ne. 

— Taip, kaip po tos piliulės, kurią praryjate kas 
sek madienis? 

— Taip. 

— Kas jums paruošė tą limonadą? Barua? 

— Taip. 

— Ar jūs jam pasiūlėte jo išgerti? 

— Ne. 

— Vilforas? 

— Ne. 

— Ponia? 

— Ne. 

— Tuomet Valentina? 

— Taip. 

D'Avrinji dėmesį patraukė sunkus Barua atodūsis ir 


žiovulys, nuo kurio braškėjo žandai. Jis nuskubėjo pas 
ligonį. 


— Barua, ar jūs galite kalbėti? — paklausė dak- 


taras. 


Barua sumurmėjo keletą nesuprantamų žodžių. 
— Pasistenk, drauguži. 

Barua atmerkė krauju pasruvusias akis. 

— Kas paruošė limonadą? 

— Aš. 

— Ar atnešėte savo ponui tuojau, kai tik paruošėte? 
— Ne. 

— Tai kur jį buvote palikęs? 

— Valgomajame, nes mane pašaukė. 

— Kas jį atnešė čia? 

— Panelė Valentina. 

D'Avrinji delnu sudavė sau per kaktą. 

— Viešpatie! — sumurmėjo jis. 

— Daktare, daktare! — šaukė Barua, jausdamas, 


kad prasideda trečias priepuolis. 

— Kodėl neatneša vimdomųjų? — suriko gydy- 
tojas. 

— Štai jie,— tarė įeidamas Vilforas. 

— Kas paruošė? 

— Vaistininko mokinys, jis atėjo kartu su manimi. 

— Išgerkite. 

— Negaliu, daktare, per vėlu! Veržia gerklę, dūs- 
tu!.. Širdis! Galva... Kokia kančia... Ar ilgai taip ken- 


tėsiu? 


— Ne, ne, drauguži,— tarė daktaras,— greitai 


jums nieko nebeskaudės. 

— Suprantu! — sušuko nelaimingasis.— Dieve, pa- 
sigailėk manęs! 

Ir suklikęės jis griuvo aukštielninkas it perkūno 
trenktas. 

D'Avrinji uždėjo jam ant širdies ranką, prikišo prie 
lūpų veidrodį. 

— Na, ką? — paklausė Vilforas. 

— Pasakykite, kad man tučtuojau atneštų truputį 
žibuoklių sirupo. 

Vilforas skubiai nulėkė žemyn. 

— Neišsigąskite, ponas Nuartjė,— tarė d' Avrinji, — 
aš išnešiu ligonį į kitą kambarį nuleisti kraujo. Tikrai 
į tokius priepuolius baisu žiūrėti. 

Ir, paėmęs Barua už pažastų, išvilko jį į gretimą 
kambarį. Paskui tučtuojau grįžo pas Nuartjė paimti 
likusio limonado. 

Nuartjė užmerkė dešinę akį. 

— Jums reikia Valentinos? Tuoj pasakysiu, kad ja 
pašauktų. 

Vilforas lipo aukštyn. D'Avrinji jį sutiko korido- 
riuje. 

— Na, ką? — paklausė Vilforas. 

— Eime,— tarė d'Avrinji, įvesdamas jį į kambarį, 
kur gulėjo Barua. 

— Vis dar be sąmonės? — paklausė karališkasis 
prokuroras. 

— Mirė. 

Vilforas žengė tris žingsnius atgal, susiėmė ranko- 
mis galvą ir, su nuoširdžia užuojauta žiūrėdamas į miru- 
sįjį, tarė: 

— Taip netikėtai mirė! 

— Labai netikėtai, tiesa? — pakartojo d'Avrinji.— 
Bėčt jūs be reikalo tuo stebitės: ponas ir ponia de Sen 
Meranai mirė taip pat netikėtai. Taip, jūsų namuose 
mirštama netikėtai, ponas de Vilforai. 


— Kaip! — sušuko karališkasis prokuroras, o jo 
balse skambėjo siaubas ir nusiminimas.— Jūs vėl grįž- 
tate prie tos šiurpios minties? 

— "Taip, pone, ji manęs nė valandėlei nepaliko! — 
iškilmingai tarė d'Avrinji.— O kad jūs įsitikintumėte, 


89 


jog aš tikrai neklystu, atidžiai manęs paklausykite, po- 
nas de Vilforai. 

Vilforą krėtė šiurpas. 

— Yra nuodų, kurie žudo beveik nepalikdami pėd- 
sakų. Aš gerai žinau tuos nuodus: ištyriau visus jų 
sukeliamus reiškinius, visus padarinius. Iš karto paži- 
nau, kaip tie nuodai veikia vargšą Barua, kaip buvau 
pažinęs ir ponios de Sen Meran nuodus. Yra būdas įsiti- 
kinti, ar į kokį nors skystį tų nuodų įdėta, ar ne: mėly- 
nas lakmusinis popierius, kokia nors rūgštimi nudažytas 
raudonai, pamirkytas juose, vėl atgauna mėlyną spalvą, 
o žibuoklių sirupą jie nudažo žaliai. Mes neturime čia 
lakmusinio popieriaus, bet štai jau atneša žibuoklių si- 
rupąa. 

Iš tikrųjų koridoriuje pasigirdo žingsniai. Gydyto- 
jas pravėrė duris, paėmė iš kambarinės indą, kurio dug- 
ne buvo kokie du trys šaukštai sirupo, ir vėl jas uždarė. 

— Žiūrėkite,— tarė jis karališkajam prokurorui, 
kurio širdis pašėlusiai daužėsi,— štai šitame puodelyje 
yra žibuoklių sirupas, o grafine — likutis to limonado, 
kurį gėrė Nuartjė ir Barua. Jeigu limonadas grynas ir 
nekenksmingas, sirupo spalva nepasikeis, jeigu limona- 
das užnuodytas, sirupas pažaliuos. Žiūrėkite! 

Gydytojas pamažu įpylė iš grafino į puodelį keletą 
lašų limonado, ir tuojau pat sirupas puodelio dugne susi- 
drumstė. Iš pradžių jis pamėlynavo lyg safyras, paskui 
pasidarė opalinis ir pagaliau — smaragdinis. Taip ir liko 
žalias, daugiau nesikeitė. Bandymas išsklaidė bet kokias 
abejones. 

— Nelaimingasis Barua nunuodytas angusturos su- 
rogatu arba ,.švento Ignoto riešutu, — tarė d'Avrinji, — 
dabar aš galiu laiduoti už tai prieš žmones ir prieš Dievą. 

Vilforas netarė nė žodžio. Jis pakėlė rankas aukš- 
tyn, išplėtė paklaikusias akis ir parblokštas susmuko 
krėsle. 


VII + APKALTINIMAS 


D'Avrinji greitai atgaivino karališkąjį prokurorą, 
kuris tame nelemtame kambaryje atrodė kaip antras 
lavonas. 

— Mano namai pasidarė mirties namai! — sudeja- 
vo Vilforas. 

— Ir nusikaltimo namai,— pridūrė gydytojas. 

— Ponas d 'Avrinji! — sušuko Vilforas.— Negaliu 
apsakyti, ką aš dabar jaučiu — siaubą, skausmą, be- 
protybę... 

— Taip,— ramiai, svariai prabilo d'Avrinji, — 
mums metas veikti. Man atrodo, metas užkirsti kelią 
tam mirčių srautui. Jaučiu, jog nebepajėgiu ilgiau dangs- 
tyti paslaptį neturėdamas vilties, kad už pamintus įsta- 
tymus ir nekaltas aukas bus atkeršyta. 

Vilforas apmetė kambarį rūškanu žvilgsniu. 

— Mano namuose! — sušnibždėjo jis.— Mano na- 
muose! 

— Klausykite, prokurore,— tarė d'Avrinji,— bū- 
kite vyras. Jūs ginate įstatymus, jūsų garbė reikalauja 
sudėti tą auką! 

— Baisus dalykas, daktare. Paaukoti save! 

— „Apie tai ir kalbame. 

— Vadinasi, jūs kažką įtariate? 

— Aš nieko neįtariu. Mirtis pasibeldžia į jūsų du- 
ris, ji įeina, ji eina ne aklai, o apgalvotai, sėlina iš kam- 
bario į kambarį, o aš seku jos pėdsakais, matau jos kelią. 
Aš laikausi senovės žmonių išminties, vaikštau apgrai- 
bomis, mano draugiškumas jūsų šeimai ir pagarba 

— Kalbėkite, daktare, man užteks drąsos jus iš- 
klausyti. 

— Ir vis dėlto savo namuose, galbūt savo šeimoje 
jūs turite vieną iš tų pabaisų, kurios gimsta retai, kartą 
per šimtmetį. Lokusta ir Agripina, gyvenusios vienu 
metu, sudaro išimtį, įrodančią, su kokiu įniršiu apvaiz- 
da norėjo pražudyti daugybės nusikaltimų subjaurotą 
Romos imperiją. Brunhilda ir Fredegonda — išdavos 
skausmingų pastangų, su kuriomis gimstanti civiliza- 
cija veržiasi pažinti žmogaus dvasią, nors ir tamsos 
pasiuntinio padedama. Visos tos moterys buvo jaunos ir 
gražios. Kadaise jų kaktas puošė ta pati nekaltybės gėlė, 
kuri puošia ir jūsų namuose gyvenančios nusikaltėlės 
kaktą. 

Vilforas riktelėjo, sunėrė rankas ir maldaujamai 
pažvelgė į daktarą. Bet šis negailestingai tęsė: 

— Ieškok, kam nusikaltimas buvo naudingas — 
skelbia vieno teisių mokslo aksioma. 

— Daktare! — sušuko Vilforas.— Deja! Kiek jau 
kartų žmonių teisingumą apgavo tie pragaištingi žo- 
džiai! Nežinau, bet man rodos, kad tas nusikaltimas... 

— Vis dėlto jūs pripažįstate, kad tai nusikaltimas? 

— Taip, pripažįstu. Kas man belieka daryti? Bet 
leiskite man baigti. Jaučiu, kad aš — pagrindinė to nu- 
sikaltimo auka. Už visų tų paslaptingų mirčių slypi 
mano paties žuvimas. 

— Žmogus,— sušnibždėjo d'Avrinji,— pats egois- 
tiškiausias iš visų gyvių, savimeiliškiausias iš visų su- 
tvėrimų! Jis įsitikinęs, kad tik jam vienam sukasi žemė, 
šviečia saulė ir šienauja mirtis. Tai skruzdė, nuo žoly- 
tės viršūnėlės keikianti Dievą! O tie, kurie neteko gyvy- 
bės, ar jie nieko neprarado? Ponas ir ponia de Sen Me- 
ranai, Nuartjė... 

— Kaip tai Nuartjė? 

— Taip! Nejaugi manote, kad buvo kėsintasi į tą 
vargšą tarną? Ne, jis mirė vietoje kito, kaip Šekspyro 
Polonijus. Nuartjė — štai kas turėjo gerti limonadą. 
Nuartjė ir gėrė jį. O tas išgėrė atsitiktinai. Nors mirė 
Barua, bet turėjo mirti Nuartjė. 

— Bet kaipgi tada mano tėvas nenusinuodijo? 

— Aš jums jau aiškinau tą vakarą sode, kai mirė 
ponia de Sen Meran. Jo organizmas pripratęs prie tų 
nuodų. Ta dozė jam nepavojinga, o kitiems mirtina. Nie- 
kas pasaulyje, net žudikas nežino, kad jau ištisi metai 
aš gydau poną Nuartjė brucinu, tuo tarpu žudikas gerai 
žino, nes įsitikino iš patirties, kad brucinas yra stiprūs 
nuodai. 

— Dieve mano! — sušnibždėjo Vilforas, grąžyda- 
mas rankas. 


— Pasekite nusikaltėlio pėdsakais: jis nužudo Sen 
Meraną. 


— Daktare! 

— Galėčiau prisiekti. Simptomai, kuriuos man nu- 
pasakojo, pernelyg sutampa su tais, kuriuos mačiau savo 
akimis. 

Vilforas jau neginčijo. Jis kurčiai sudejavo. 

— Jis nužudo markizą, — pakartojo gydytojas, — 
paskui ponią de Sen Meran, šitai žada dvigubą pali- 
kimą. 

Vilforas nusišluostė per kaktą žliaugiantį prakaitą. 

— Klausykite atidžiai. 

— Aš gaudau kiekvieną jūsų žodį, — sulemeno Vil- 
foras. 

— Ponas Nuartjė savo testamentu visa, ką turi, 
paskyrė vargšams, šituo pačiu nuskriaudė jus ir jūsų 
šeimą,— be jokio pasigailėjimo kalbėjo toliau dakta- 
ras, — todėl prieš Nuartjė nesikėsinama — iš jo nėra ko 
laukti. Bet vos tik jis panaikino savo pirmąjį testamen- 
tą, vos spėjo sudaryti antrą, tuojau nuodijamas ir jis: 
nusikaltėlis, matyt, būgštauja, kad nesudarytų trečio. 
Testamentas berods buvo surašytas užvakar, matote, žu- 
dikas negaišta. 

— Pasigailėkite, d'Avrinji! 

— Jokio pasigailėjimo, gydytojui skirta šventa pa- 
reiga žemėje, kurią atlikdamas jis pakyla iki gyvybės 
ištakų ir nusileidžia į paslaptingas mirties tamsybes. 
Kada padaromas nusikaltimas ir kada net pats Dievas 
pasibaisėjęs nugręžia akis nuo kaltininko, gydytojas pri- 
valo pasakyti: štai jis! 

— Pasigailėkite mano dukters! — sumurmėjo Vil- 
foras. 

— Jūs pats sakote dukters — jūs tėvas. 

— Pasigailėkite Valentinos! Ne, negalimas daiktas. 
Greičiau aš pats save apkaltinčiau! Valentina, aukso šir- 
dis, ji nekalta it lelija! 

— Jokio pasigailėjimo, ponas karališkasis proku- 
rore. Ji nutverta už rankos: panelė de Vilfor pati suvy- 
niojo markizui de Sen Meran vaistus, ir markizas 
mirė. 

Panelė de Vilfor ruošė gėrimą markizei de Sen Me- 
ran, ir markizė mirė. 

Panelė de Vilfor paėmė iš Barua, kurį išsiuntė į 
miestą, grafiną limonado, kurį paralitikas paprastai iki 
pietų išgeria, ir senis liko gyvas tik per stebuklą. 

Panelė de Vilfor — štai kas nusikaltėlė, štai kas 

nuodytoja! Ponas karališkasis prokurore, aš kaltinu pa- 
nelę de Vilfor, atlikite savo pareigą! 

— Daktare, aš neprieštarauju, nesiginu, aš tikiu 
jumis, bet nežudykite manęs, mano garbės! 

— Ponas Vilforai,— vis karščiau kalbėjo gydyto- 
jas, — yra aplinkybių, kuriomis aš nesutinku laikytis kvai- 
lų sąlygotumų. Jeigu jūsų duktė būtų padariusi tik vie- 
ną nusikaltimą ir aš matyčiau ją besiruošiant antrajam, 
tai pasakyčiau jums: perspėkite, nubauskite, tegu ji pra- 
leidžia visą likusį gyvenimą kokiame nors vienuolyne ir 
ašarodama temeldžia atleidimo. Jei ji būtų padariusi 
antrą nusikaltimą, aš pasakyčiau jums: klausykite, Vil- 
forai, štai nuodai, priešnuodžių nuo jų nėra. Jų veiki- 
mas greitas it mintis, staigus kaip žaibas, neišvengiamas 
tarsi perkūno trenksmas. Duokite jai tų nuodų, paves- 
damas jos sielą Dievo gailestingumui, ir tokiu būdu 
gelbėkite savo garbę ir gyvybę, nes ji kėsinasi į jus. Ma- 
tau, kaip ji prieina prie jūsų galvūgalio su veidmainiška 
šypsena ir švelniais žodžiais! Vargas jums, Vilforai, jei- 
gu nesmogsite pirmas! Štai ką pasakyčiau jums, jeigu 
ji būtų nužudžiusi tik du žmones. Bet ji matė tris ago- 
nijas, ji stebėjo tris merdinčius, ji klūpojo prie trijų 
lavonų!.. Į budelio rankas nuodytoją, į budelio rankas! 
Jūs kalbate apie savo garbę: padarykite tai, ką aš jums 
sakau, ir jūs tapsite nemirtingas! 

Vilforas puolė ant kelių. 

— Aš neturiu tokios stiprios valios kaip jūs, — tarė 
jis, — bet ir jūs jos neturėtumėte, jeigu būtų liečiama 
ne mano duktė, o jūsų. 

Gydytojas išbalo. 

— Daktare, kiekvienas žmogus, moters pagimdytas, 
skirtas kančiai ir mirčiai. Aš kentėsiu ir kentėdamas 
lauksiu mirties valandos. 

— Saugokitės, — tarė d'Avrinji, — ji negreitai ateis... 
jinai jus tik tada užklups, kai bus pakirtusi jūsų tėvą, 
jūsų žmoną, galbūt sūnų. 

Vilforas dusdamas pagriebė gydytojo ranką. 

— Pasigailėkite manęs,— sušuko jis,— pasigailė- 
kite... Ne, mano duktė nekalta... Nutempkite mus į teis- 
mą, bet aš vis tiek kartosiu: ne, mano duktė nekalta... 

Mano namuose nebuvo nusikaltimo... Aš nenoriu, girdi- 
te, nenoriu, kad mano namuose būtų įvykęs nusikalti- 
mas... Jeigu į kieno namus įėjo nusikaltimas, tai jis, 
kaip ir mirtis, niekuomet nežengia vienas. Klausykite, 
kas jums rūpi, jeigu aš būsiu nužudytas?.. Argi jūs man 
draugas?.. Argi jūs žmogus?.. Argi jūs turite širdį?.. 
Ne, jūs gydytojas!.. Ir aš jums sakau: ne, aš neatiduosiu 
savo dukters į budelio rankas! Viena mintis degina ma- 
ne, aš lyg beprotis, gatavas nagais draskyti sau krūti- 
ne!.. Kas bus, jeigu jūs apsirinkate, daktare? Jeigu tai 
kas kitas, o ne mano duktė? Jeigu vieną dieną išblyškęs 
kaip šmėkla aš ateisiu pas jus ir pasakysiu: žmogžudy, 
tu nužudei mano dukterį!.. Jei šitaip atsitiktų, d'Avrin- 
ji... aš krikščionis, bet nusižudyčiau. 

— Gerai,— valandėlę patylėjęs, tarė gydytojas, — 
palauksiu. 

Vilforas pažiūrėjo į jį nepasitikėdamas. 

— Bet jeigu jūsų namuose kas nors apsirgs,— lėtai 
ir iškilmingai tęsė d'Avrinji, — jeigu jūs patys pajusite, 
kad atėjo jūsų eilė, nekvieskite manęs, aš neisiu. Sutinku 
dalytis su jumis ta baisia paslaptimi, bet nenoriu, kad 
mano sieloje šaknytųsi gėda ir sąžinės graužimas, augda- 
mi ir daugindamiesi taip, kaip nusikaltimai ir nelaimės 
jūsų namuose, 

— Jūs mane paliekate, daktare? 

— Taip, negaliu eiti kartu su jumis, aš ir taip jau 
priėjau iki ešafoto. Dar vienas toks įvykis, ir ta kraupi 
tragedija pasibaigs. Sudie. 

— Daktare, maldauju! 

— Visos tos baisenybės teršia mano galva. Neken- 
čiu jūsų namų. Sudie, pone. 

— Dar vieną žodį, tik vieną žodį, daktare! Jūs ma- 
ne paliekate siaubingoje padėtyje, tą siaubą dar padi- 
dina tai, ką man pasakėte. Bet ką pasakys žmonės apie 
staigią senojo tarno mirtį? 

— Teisybė,— tarė  d'Avrinji, — palydėkite mane. 

Gydytojas išėjo pirma, Vilforas paskui. Susijaudinę 
tarnai stoviniavo koridoriuose ir ant laiptų, kur turėjo 
praeiti daktaras. 

— Vargšas Barua jau keleri metai per mažai judėda- 

vo,— garsiai, kad visi girdėtų, tarė d'Avrinji Vilforui.— 
Anksčiau jis taip mėgdavo raitas arba važiuotas basty- 
tis su savo ponu po visą Europą, todėl vienodas gulinčio 
ligonio slaugymas ir pribaigė jį. Kraujo apytaka sutriko. 
Jis buvo aptukęs, stambaus trumpo sprando, jį trenkė 
apopleksija, o mane iškvietė per vėlai. Beje, — pridūrė 
jis pašnibždomis,— neužmirškite išpilti į krosnį tą Ži- 
buoklių sirupą iš puodelio. 

Nepadavęs Vilforui rankos ir nė žodžio neprataręs 
apie tai, kas buvo kalbėta, tarnų ašarų bei aimanavimų 
lydimas, gydytojas išėjo. 

Tą patį vakarą visi tarnai susirinko virtuvėje, ilgai 
tarėsi ir pagaliau nuėjo pas ponią de Vilfor, prašydami 
juos atleisti. Jokie įkalbinėjimai, jokie siūlymai pakelti 
algą nieko nepadėjo. Jie tvirtai laikėsi savo: 

— Mes norime išeiti, nes šiuose namuose viešpa- 
tauja mirtis. 

Nors ir labai prašomi, jie paliko namus, įtikinėdami, 
kad jiems labai gaila skirtis su tokiais gerais šeiminin- 
kais ir ypač su panele Valentina, tokia jautria ir meilia. 

Tariant pastaruosius žodžius, Vilforas pažvelgė į 
Valentiną. 

Ji verkė. 

Keistas dalykas: nors tos ašaros jį sugraudino, bet 
jis pažiūrėjo taip pat ir į savo žmoną, ir jam pasirodė, 
kad plonomis jos lūpomis šmėkštelėjo niūrus šypsnys, 
panašus į kraupų meteorą, kuris tarp debesų lekia že- 
myn audringo dangaus fone. 


VIII + IS SANTAUPŲ GYVENANČIO 
KEPĖJO KAMBARYS 


Tos pačios dienos vakarą, kada grafas de Morseras 
išėjo iš Danglaro, jo šaltumo sugėdintas ir įsiutintas, 
Andrea Kavalkantis, garbanotas ir pomaduotas, užrai- 
tytais ūsais, užsitempęs baltas pirštines, beveik stačias 
savo fajetone įvažiavo į bankininko kiemą Šosė d'Ante- 
no gatvėje. 

Siek tiek pasisukiojęs svetainėje, jis nutaikė patogų 
momentą, pasivedėjo Danglarą prie lango ir po vingrios 
įžangos išdėstė savo rūpesčius, išvykus jo kilmingajam 
tėvui. Tėvui išvažiavus, kalbėjo jis, bankininko šeimoje, 
kurioje jį priėmę kaip tikrą sūnų, jis radęs tikrą laimės 
viltį, kurią kiekvienas žmogus privaląs vertinti labiau 
negu aistros įgeidžius. Be to, jis turėjęs laimės gražių 
panelės Danglar akių dėka patirti ir pačią aistrą. 

Danglaras klausė jo su nepaprastu dėmesiu. Jau 
trys ar keturios dienos jis laukė to pareiškimo, o kai 
pagaliau sulaukė, jo veidas nušvito taip, kaip jis buvo 
apsiniaukęs klausantis Morsero. 

Vis dėlto, prieš priimdamas jaunuolio piršimąsi, jis 
manė, kad reikia pareikšti kai kurias abejones. 

— Ponas Andrea,— tarė jis,— ar jūs ne per daug 
jaunas galvoti apie vedybas? 

— Nė kiek ne per jaunas,— atsakė Kavalkantis, — 
bent man taip neatrodo. Didikai Italijoje veda jauni — 
tai labai išmintingas paprotys. Gyvenimas toks permai- 
ningas, jog laimę reikia čiupti tada, kada gali ją nutverti. 

— Sakysime, kad jūsų pasipiršimą, kuriuo aš labai 
patenkintas, palankiai sutiks mano žmona ir duktė, bet 
su kuo mes aptarsime materialinius reikalus? Mano ma- 
nymu, tai svarbus klausimas, ir tik tėvai gali jį tinkamai 
išspręsti savo vaikų labui. 

— Pone, mano tėvas — žmogus išmintingas ir pra- 
matus. Jis nujautė, kad aš galbūt panorėsiu vesti Pran- 
cūzijoje. Išvažiuodamas jis paliko su mano kilmės doku- 
mentais ir laišką, kuriuo įsipareigoja duoti man kasmet 
po šimtą penkiasdešimt tūkstančių livrų nuo vestuvių 
dienos, jeigu tik pritars mano pasirinkimui. Kiek galiu 
spręsti, šitai sudaro ketvirtadalį jo pajamų. 

— O aš,— tarė Danglaras,— tekindamas dukterį 
visada ketinau duoti jai penkis šimtus tūkstančių fran- 
kų kraičio. Be to, ji juk vienintelė mano įpėdinė. 

— Na matote,— tarė Andrea,— kaip viskas puikiai 
klostosi, jeigu tik mano prašymo ponia Danglar ir pa- 
nelė Eženi neatmes. Mes turėsime šimtą septyniasdešimt 
penkis tūkstančius livrų metinių pajamų. Tarkime, jog 
man pavyks įtikinti markizą, kad jis mokėtų man ne 

rentą, o atiduotų mano žinion patį kapitalą (žinau, tai 
nebus lengva pasiekti, bet vis dėlto gal ir pavyks). Tuo- 
met jūs paleisite mūsų du ar tris milijonus apyvarton, o 
apsukriose rankose tokia suma visuomet duos dešimt 
procentų. 

— Aš niekuomet nemoku daugiau kaip keturių, — 
pastebėjo bankininkas, — arba, tiksliau, tris ir pusę. Bet 
žentui duočiau penkis, o pelną dalytumėmės pusiau. 

— Na ir puiku, tėveliuk,— tarė Kavalkantis, pa- 
rodydamas savo kiek prasčiokišką prigimtį. Kad ir kiek 
vaikinas dėjo pastangų, ji kartais prasiverždavo pro 
aristokratiškumo blizgesį, kurio jis taip rūpestingai 
vaikėsi. 

Bet tučtuojau susigriebęs pridūrė: 

— Atleiskite, barone, jūs matote, vien tik dėl vil- 
ties aš jau netenku galvos, o kas bus, jeigu ji išsipildys? 

— Bet juk tikriausiai yra dalis turto, — tarė Dang- 
laras, net nepastebėdamas, kaip tas pokalbis, iš pradžių 
visai nesavanaudiškas, virto piniginių reikalų aptari- 
mu,— kurios tėvas negali jums neatiduoti? 

— Kokia būtent? — paklausė Andrea. 

— Ta, kuri priklausė jūsų motinai. 

— Taip, žinoma, ta kuri priklausė mano motinai, 
Leonorai Korsinari. 

— O kokio didumo ta jūsų turto dalis? 

— Prisipažinsiu,— tarė Andrea,— niekada ja nesi- 
domėjau, bet manau, kad mažiausia kokie du milijonai. 

Danglarui iš džiaugsmo užėmė kvapą. Taip jau- 
čiasi šykštuolis, atgavęs prarastą lobį, arba skęstąs, stai- 
ga pajutęs po kojomis kietą žemę. 

— Taigi, barone,— paklausė Andrea, švelniai ir pa- 
garbiai lenkdamasis bankininkui,— ar aš galiu tikėtis?.. 

— Vikonte,— atsakė Danglaras,— jūs galite tikė- 
tis, ir jeigu tik kokia nors kliūtis iš jūsų pusės neatsistos 
skersai kelio, tai viskas nuspręsta. Bet kaip čia yra, — 
pridūrė jis pagalvojęs,— kad jūsų globėjas Paryžiaus 
aukštuomenėje grafas Montekristas neatvyko kartu su 
jumis tuo reikalu? 

Andrea nežymiai paraudo. 

— Aš tiesiog iš grafo,— paaiškino jaunikaitis,— 

negalima ginčyti, tai puikus vyras, bet labai originalus. 
Jis visiškai pritaria mano pasirinkimui, pareiškė esąs 
tikras, jog mano tėvas sutiks atiduoti man patį kapita- 
14 vietoje pajamų ir žadėjo padėti man jį išgauti. Bet jis 
pasakė man, kad niekada nesiėmė ir nesiims atsakomy- 
bės prašyti kam nors kieno nors rankos. Tiesa, jis tei- 
kėsi pridurti, kad jeigu ir tektų jam kada nors apgailėti 
tą savo nusistatymą, tai tik šiuo atveju, nes jis mano, 
jog šitos vedybos bus laimingos ir darnios. Be to, jeigu 
jis ir nenori nieko daryti oficialiai, tai sakė pareikš savo 
nuomonę, kai jūs jį paklausite. 

— Puiku. 

— O dabar,— tarė Andrea, žavingai šypsodama- 
sis, — su uošviu pokalbis baigtas, ir aš kreipiuos į ban- 
kininką. 

— Ko jūs norėtumėte iš bankininko? — taip pat 
Juokdamasis paklausė Danglaras. 

— Poryt aš turiu gauti iš jūsų maždaug apie ketu- 
ris tūkstančius frankų. Bet grafas supranta, jog ateinan- 
tį mėnesį tikriausiai turėsiu žymių išlaidų ir mano kuk- 
lių viengungiškų pajamų gali neužtekti, todėl jis man 
pasiūlė štai šį čekį dvidešimčiai tūkstančių frankų. Kaip 
matote, čia grafo parašas. Ar to pakanka? 

— Atneškite man tokių nors milijonui, ir aš juos 
visus priimsiu,— tarė Danglaras, kišdamas čekį kiše- 
nėn.— Paskirkite valandą, kuri jums rytoj bus patogi, 
mano kasininkas ateis pas jus, ir jūs pasirašysite gavęs 
dvidešimt keturis tūkstančius frankų. 

— Dešimtą ryto, jeigu jums patogu. Kuo anksčiau, 
tuo geriau, nes rytoj norėčiau išvykti už miesto. 

— Gerai, dešimtą valandą. Princų viešbutyje, kaip 
visada? 

— Taip. 

Kitą dieną su bankininkui teikiančiu garbės punk- 
tualumu dvidešimt keturi tūkstančiai frankų buvo įteik- 
ti Kavalkančiui, kuris, palikęs du šimtus Kadrusui, tik- 
rai išėjo iš namų. 

Svarbiausia, jis norėjo išvengti susitikimo su pavo- 
jingu draugu, todėl Andrea grįžo vakare kiek begalė- 
damas vėliau. Bet vos tik įžengė į kiemą, prieš jį išniro 

viešbučio šveicorius, laukęs jo su kepure rankose. 

— Jūsų šviesybe,— tarė jis,— tas žmogus buvo 
atėjęs. 

— Koks žmogus? — atsainiai paklausė Andrea, 
tarsi būtų pamiršęs tą, kurį anaiptol labai gerai prisi- 
minė. 

— Tas, kuriam jūsų šviesybė mokate pensijėle. 

— A, senasis mano tėvo tarnas,— tarė Andrea.— 
Atidavėte jam tuos du šimtus frankų? 

— Atidaviau, jūsų šviesybe. 

Andrea pageidavimu tarnai į jį kreipėsi „jūsų švie- 
sybe“. 

— Bet jis neėmė tų pinigų,— tęsė durininkas. 

Andrea išblyško, bet kadangi buvo jau tamsu, tai 
niekas to nepastebėjo. 

— Kaip!  Neėmė? — pakartojo jis virptelėjusiu 
balsu. 

— Ne. Jis norėjo pasikalbėti su jūsų šviesybe. Atsa- 
kiau, kad jūsų nėra namie, jis vis tiek spyrėsi. Pagaliau 
nusileido ir paliko jums laišką, kurį atsinešė užantspau- 
duotą. 

— Duokite,— tarė Andrea. 

Fajetono žibinto šviesoje jis perskaitė: 

„Žinai, kur aš gyvenu. Aš tavęs lauksiu rytoj devin- 
tą valandą ryto.“ 


Andrea patikrino antspaudą, ar jis nebuvo perlauž- 
tas, ar smalsios kieno nors akys nebuvo žvelgusios į 
laišką. Bet jis buvo sulankstytas tokiais rombais bei 
trikampiais, kad norint jį perskaityti reikėjo perlaužti 
antspaudą, o antspaudas buvo nepaliestas. 

— (Gerai,— tarė jaunuolis.— Vargšas! Koks jis pui- 
kus žmogelis. 

Ir Andrea paliko durininką, sugraudintą tokios 
artimo meilės, nežinantį, kuo labiau žavėtis,— ar jau- 
nuoju ponu, ar senuoju tarnu. 

— Greit iškinkyk ir ateik pas mane, — įsakė Kaval- 
kantis savo grumui. 

Keliais šuoliais Andrea atsidūrė savo kambaryje ir 
tuojau sudegino Kadruso laišką, sunaikindamas net jo 
pelenus. 


100 


Vos jam baigus tą operaciją, įėjo grumas. 

— Tu tokio pat ūgio kaip ir aš, Pjerai,— tarė jam 
ponas. 

— Ir man tai garbė, jūsų šviesybe,— atsakė grumas. 

— Tau vakar atnešė naują livrėją? 

— Taip, šviesybe. 

— Aš merginuosi vienai grizetei, kuriai nenoriu 
išduoti nei savo titulo, nei padėties. Paskolink man liv- 
rėją ir asmens dokumentus, kad prireikus galėčiau per- 
nakvoti smuklėje. 

Pjeras paklausė. 

Po valandėlės persirengęs, niekieno nepažintas, An- 
drea išėjo iš viešbučio, pasisamdė kabrioletą ir liepė nu- 
vežti jį į „Raudonojo žirgo“ smuklę Pikpiuse. 

Kitą dieną jis išėjo iš „Raudonojo žirgo“, taip pat 
niekieno nepastebėtas kaip ir iš Princų viešbučio, perėjo 
Sent Antuano priemiestį, pasuko bulvaru iki Menilmon- 
tano gatvės ir, sustojęs prie trečio namo iš kairės, ėmė 
dairytis, ką čia reikėtų pasiklausti, nes durininko prie 
namų nebuvo. 

— Ko ieškote, gražuoli? — paklausė iš anapus gat- 
vės vaisių pardavėja. 

— Pono Paiteno, storule, — atsakė Andrea. 

— Buvusio kepėjo? 

— Taigi. 

— Kiemo gale, kairėje pusėje, ketvirtas aukštas. 

Andrea nuėjo, kur buvo nurodyta, ir ketvirtame 
aukšte prie durų piktai timptelėjo už kiškio kojos. Gar- 
siai sudžerškė skambutis. 

Tučtuojau už grotuotos skylės duryse pasirodė Kad- 
ruso veidas. 

— Tu punktualus! — tarė jis ir atšovė velkes. 

— O kaip kitaip! — burbtelėjo Andrea įeidamas. 

Ir jis taip šveitė savo kepurę, kad ji, pralėkusi pro 
kėdę, nukrito ant grindų ir nusirito per kambarį. 

— Na, na, vaikeli, nepyk! — tarė Kadrusas.— Ma- 
tai, aš galvojau apie tave, tik pasižiūrėk, kokius puikius 
pusryčius turėsime: visi tavo mėgstamiausi valgiai, vel- 
niai rautų! 

Andrea patraukė nosimi ir iš tikrųjų užuodė virtu- 
vės kvapsnius, nors ir prasčiokiškus, bet vis dėlto labai 

malonius jo alkanam skrandžiui. Kvepėjo šviežiais tau- 
kais ir česnaku — tas mišinys labai būdingas žemesnio 
luomo provansiečių virtuvei,— kvepėjo ir kepta žuvimi, 
bet labiausiai kuteno nosį aštrus muškato riešutų ir 
gvazdikėlių kvapas. Visi tie kvapai sklido iš dviejų už- 
dengtų dubenų, pastatytų ant viryklės skylių, ir iš pri- 
kaistuvio orkaitėje, kuriame kažkas spirgėjo. 

Gretimame kambaryje Andrea pamatė gana švarų 
stalą, padengtą dviem asmenims, papuoštą dviem vyno 
buteliais, kurių vienas buvo užlietas žaliu laku, kitas — 
geltonu, vidury puikavosi puspilnis grafinas degtinės, 
buvo taip pat krūvelė supjaustytų vaisių, dailiai išdė- 
liotų ant kopūstlapio fajansinėje lėkštėje. 

— Na, kaip atrodo, mažiuli? — teiravosi Kadru- 
sas.— Neblogai kvepia? Juk žinai, aš buvau geras virė- 
jas! Atsimeni, kaip jūs visi net pirščiukus laižydavotės. 
O tu pats pirmas smaližiaudavai mano padažais ir, atro- 
do, neniekindavai jų. 

Ir Kadrusas ėmė lupti svogūną. 

— Gerai, gerai,— tarė nepatenkintas Andrea,— 
bet jeigu tu mane sutrukdei vien dėl to, kad pavaišintum 
pusryčiais, tai eik po velnių! 

— Sūnau,— pamokomai tarė Kadrusas,— valgy- 
dami žmonės pasišneka, be to, nedėkingasis, argi tau ne- 
malonu pasimatyti su senu draugu? Aš net verkiu iš 
džiaugsmo. 

Kadrusas iš tiesų verkė, tačiau sunku būtų pasa- 
kyti, kas paveikė buvusiojo smuklininko ašarų liaukas, — 
džiaugsmas ar svogūnas. 

— Tylėk, veidmainy! — sudraudė Andrea.— Tu ma- 
ne myli, tu? 

— Taip, žinai kad myliu,— tarė Kadrusas,— čia 
jau mano silpnybė, ir nieko nepaveiksi. 

— Ir ta meilė nekliudo tau iškviesti mane kažkokiai 
kiaulystei. 

— Ką tu! — tarė Kadrusas, šluostydamasis savo 
platų peilį į prijuostę.— Jeigu tavęs nemylėčiau, argi 
pakęsčiau tą varganą gyvenimą, kuriam tu mane pa- 
smerkei? Tik žiūrėk: tau ant nugaros tarno livrėja, 
vadinasi, tu turi tarną, o aš jo neturiu ir esu privers- 

tas pats luptis daržoves. Tau nusispjaut į mano virtu- 
vę, nes pietauji Princų viešbučio arba Kafe de Pari sve- 
tainėse. O juk ąš irgi galėčiau turėti tarną, karietą, 
galėčiau pietauti kur norėdamas. O kodėl gi to visko 
atsisakau? Kad nepridaryčiau nesmagumų savo maža- 
jam Benedetui. Bent pripažink, kad aš neklystu. 

Ir nedviprasmiškas Kadruso žvilgsnis patvirtino 
paskutiniuosius jo žodžius. 

— Gerai,— tarė Andrea,— sakysim, kad tu mane 
myli. Bet kam tau prireikė, kad aš ateičiau pusryčių? 

— Kad pasimatyčiau su tavimi, vaikeli. 

— O kuriam galui tau matytis su manimi? Juk 
mudu jau dėl visko susitarę. 

— Ak, drauguži,— tarė  Kadrusas,— argi būna 
testamentų be prierašų? Bet pirmiausia papusryčiau- 
kime. Sėsk, pradėkime nuo sardinių ir šviežio sviesto, 
kurį tavo garbei padėjau ant vynuogienojų lapų, pik- 
čiurna tu. A, tu apžiūrinėji mano kambarį, mano šiau- 
dines kėdes, paveikslus su poros frankų vertės rėmais. 
Ką padarysi, čia ne Princų viešbutis! 

— Štai tu jau skundiesi, tu nepatenkintas, o juk 
pirma svajojai gyventi kaip kepėjas, metęs savo verslą. 

Kadrusas atsiduso. 

— Na, ką dabar pasakysi? Juk tavo svajonė išsi- 
pildė. 

— Pasakysiu, kad tai tik svajonė. Versla metes 
kepėjas, mielasis Benedetai, yra turtingas, turi pajamų. 

— Po plynių, o tu neturi pajamų? 

— Aš? 

— Žinoma, tu, aš gi atnešiau tuos du šimtus frankų. 

Kadrusas gūžtelėjo pečiais. 

— Mane žemina tie nenoromis duodami pinigai, — 
tarė jis,— nepatikimi pinigai, kiekvieną dieną aš jų ga- 
liu netekti. Pats matai, kad aš priverstas taupyti. O jeigu 
tavo geros dienos pasibaigtų? Ak, drauguži, laimė ne- 
pastovi, kaip sakydavo kunigas mūsų... pulke. O juk aš 
žinau, kad tu dabar kaip inkstas taukuose, niekše: tu 
vedi Danglaro dukterį. 

— Kaip? Danglaro? 

— Žinoma, Danglaro! Gal nori, kad sakyčiau baro- 

no Danglaro? Būtų lygiai tas pat kas grafas Benedetas! 
Juk mudu su Danglaru bičiuliai, ir jeigu jis turėtų ge- 
resnę atmintį, privalėtų mane pakviesti į tavo vestuves... 
nes buvo atėjęs į mano... taip, taip, į mano vestuves! 
Taip, tais laikais jis nebuvo toks pasipūtęs, tai buvo smul- 
kus gerojo Morelio tarnautojas. Ne kartą esu pietavęs 
su juo ir su grafu de Morseru... Matai, aš turiu aukštų 
pažinčių, ir jei tik panorėčiau jas palaikyti, tai mudu 
susitiktume tose pačiose svetainėse. 

— Iš pavydo tu visiškai nežinai, ką šneki, Kadrusai. 

— Gerai, Benedeto mio. Aš žinau, ką šneku. Galbūt 
vieną gražią dieną mes irgi apsivilksime išeiginius dra- 
bužius ir tarsime prie kokių nors turtingų vartų: „Pra- 
šome atidaryti!“ O kol kas sėsk ir valgykime. 

Kadrusas parodė pavyzdį godžiai valgydamas ir 
girdamas visus patiekalus, kuriais vaišino savo svečią. 
Pastarasis, matyt, nusilenkė būtinybei, vikriai atkimšo 
butelius ir kibo į žuvienę bei keptą menkę su alyva ir 


česnaku. S 3 | 
— Na, bičiuli,— tarė Kadrusas,— atrodo, kad nori 


susitaikyti su savo senuoju virėju? 

— Žinoma,— atsakė Andrea, kuris, būdamas jau- 
nas ir sveikas, šiuo metu apie nieką daugiau negalvojo 
kaip tik apie valgį. 

— Na ir ką, skanu, nenaudėli? 

— Taip skanu, kad tiesiog nesuprantu, kaip žmo- 
gus, gaminąs ir valgąs tokius gardumynus, gali būti ne- 
patenkintas savo gyvenimu. 

— Matai, visą mano laimę nuodija viena mintis,-- 
paaiškino Kadrusas. 

— Kokia? 

— Kad aš, visuomet sąžiningai užsidirbdavęs duo- 
ną, dabar gyvenu draugo sąskaita. 

— Nekvaršink dėl to galvos,— nuramino jį An- 
drea,— mano pinigų pakaks abiem, nesivaržyk. 

— Ne, iš tikrųjų, nori tikėk, nori netikėk, bet kiek- 
vieną kartą, baigiantis mėnesiui, mane ima graužti są- 
žinė. 

— (Gana, Kadrusai! 

— Ir taip graužia, kad vakar aš net neėmiau tų 
dviejų šimtų frankų. 

— Taip, tu norėjai šnektelėti su manimi, bet argi 
dėl sąžinės graužimo? 

— Kaip tik dėl to, o paskui man šovė į galvą vie- 
nas sumanymas. 

Andrea krūptelėjo — jį visuomet nukrėsdavo šiur- 
pas nuo Kadruso sumanymų. 

— Žinai,— tęsė jis, — kažkaip bjauru visą laiką gy- 
venti laukiant mėnesio pirmosios. 

— Et,— filosofiškai tarė Andrea, štengdamasis 
suvokti, kur suka jo pašnekovas, — argi visas gyveni- 
mas nepraeina belaukiant? O aš kaip gyvenu? Kantriai 
laukiu, ir tiek. 

— Taip, tik, užuot laukęs kokių nors bėdinų dviejų 
šimtų, tu lauki penkių ar šešių, o gal ir dešimties, gal ir 
dvylikos tūkstančių frankų. Juk tu slapukas. Ir ten tu 
nuolat turėdavai visokių kapšiukų, taupyklėlių, kurias 
stengdavaisi paslėpti nuo vargšo Kadruso. Laimė, jo 
gera uoslė, to Kadruso. 

— Vėl tu niekus paistai, — sudraudė jį Andrea.— 
Vis apie praeitį ir apie praeitį! Susimilaamas, kuriam 
galui tas gromulavimas? 

— Tau tik dvidešimt vieneri metai, tau nesunku už- 
miršti praeitį, o man — penkiasdešimt, užtat, nori ne- 
nori, aš turiu grįžti į ją. Bet šnektelėkime apie reikalus. 

— Pagaliau. 

— Tavim dėtas... 

— Na? 

— Aš realizuočiau savo kapitalą. 

— Realizuotum? 

— Taip, aš paprašyčiau už pusmetį iš anksto ta 
dingstimi, kad noriu nušipirkti nekilnojamo turto ir tuo 
įsigyti rinkimų teises, o paskui su tais pinigėliais iš- 
dumčiau. 

— Žiūrėk tu man, gal tai ir neblogas sumanymas! — 
tarė Andrea. 

— Brangusis, valgyk mano valgius ir vykdyk mano 
patarimus, ir šitai nepakenks nei tavo kūnui, nei sielai. 

— O kodėl gi tu pats taip nedarai, kaip patari? — 
paklausė Andrea.— Kodėl tu nerealizuoji pinigų už pus- 
metį, net už metus ir neišvažiuoji į Briuselį? Užuot vaiz- 

davęs buvusį kepėją, galėtum vaidinti ir subankruta- 
vusį pirklį — dabar tai madinga. 

— Bet ką aš padarysiu turėdamas kišenėje dvylika 
šimtų frankų? 

— Kadrusai, koks tu reiklus pasidarei! — tarė 
Andrea.— O juk prieš porą mėnesių tu stačiai badu 
mirei. 

— Apetitas didėja bevalgant,— atsakė Kadrusas, 
iššiepdamas dantis kaip besivaipanti beždžionė ar kaip 
riaumojąs tigras.— Užtat aš ir apmečiau planą,— pri- 
dūrė jis, suleisdamas savo baltus ir aštrius, nepaisant 
amžiaus, dantis į didžiulę žiauberę duonos. 

Kadruso planai Andrea gąsdindavo dar labiau negu 
jo sumanymai. Sumanymas — tai tik gemalas, o pla- 
nas — vykdymas. 

— Koks tas planas? — paklausė jis.— Manau, kad 
nieko gero! 

— Kodėl? O kas sugalvojo planą, kurio dėka mes 
palikome vieną įstaigą? Atrodo, kad aš. Ir jis buvo visai 
neblogas, kitaip mudu čia nesėdėtume! 

— Šito neginčiju,— atsakė Andrea,— kartais tavo 
galva dirba. Tai koks tas tavo planas? 

— Klausyk,— tesė Kadrusas,— ar tu gali, nepridė- 
damas nė vieno su iš savo kišenės, gauti man kokius 
penkiolika tūkstančių frankų... ne, penkiolikos tūkstan- 
čių maža, tapti padoriu žmogumi aš nesutinku pigiau 
kaip už trisdešimt tūkstančių. 

— Ne,— sausai atkirto Andrea,— šito aš negaliu. 

— Atrodo, kad tu manęs nesupratai,— šaltai ir 
ramiai atsakė Kadrusas,— aš pasakiau: nepridėdamas 
nė vieno su iš savo kišenės. 

— Ar tu nori, kad aš apsivogčiau, viską sugadin- 
čiau ir kad mudu vėl tenai nuvarytų? 

— O man visiškai vis tiek,— tarė Kadrusas,— tegu 
varo. Juk žinai, aš keistuolis, aš kartais pasiilgstu drau- 
gų, aš ne toks kaip tu, stuobry! Tu džiau;, /umeis, jei 
niekada daugiau su jais nesusitiktum! 

Andrea šį kartą ne tik krūptelėjo,— jis pabalo. 

— Nekvailiok, Kadrusai,— tarė jis. 

— Ne, ne, būk ramus, mano mažyti Benedetai. Bet 

vis dėlto nurodyk būdą, kaip man užsidirbti tuos tris- 
dešimt tūkstančių ir tavęs neįklampinti. Visa kita pa- 
lik man! 

— (Gerai, pagalvosiu, — prižadėjo Andrea. 

— O kol kas tu pakelsi man pensiją iki penkių 
šimtų frankų, gerai? Aš, matai, nutariau pasisamdyti 
tarnaitę! 

— Gerai, gausi penkis šimtus frankų,— tarė An- 
drea,— bet man tai nelengva, Kadrusai... tu piktnau- 
džiauji. 

— Ką tu šneki! — tarė Kadrusas.— Juk tu semi iš 
bedugnių skrynių! 

Galėjai pamanyti, kad Andrea tik ir laukė tų savo 
sėbro žodžių, jo akys blykstelėjo, bet tuojau vėl užgeso. 

— Tas teisybė,— atsakė Andrea,— mano globėjas 
man labai geras. 

— Koks mielas globėjas! — tarė Kadrusas.— Tai 
jis duoda tau per mėnesį... 

— Penkis tūkstančius frankų,— užbaigė Andrea. 

— Tiek pat tūkstančių, kiek tu man žadėjai šimtų, — 
pastebėjo Kadrusas.— Teisybę žmonės sako, kad tik pa- 
vainikiams sekasi. Penki tūkstančiai frankų per mėnesį... 
Velniai rautų, kur galima dėti tiek pinigo? 

— Dievuli mano! Išleisti netrunki. Ne vien tu, ir aš 
svajoju apie kapitalą. 

— Kapitalą... taip... kiekvienas norėtų turėti kapi- 
talą. 

— Aš jį ir turėsiu. 

— O kas tau duos? Tavo kunigaikštis? 

— Taip, mano kunigaikštis. Deja, aš turiu dar pa- 
laukti. 

— Ko palaukti? — paklausė Kadrusas. 

— Jo mirties. 

— Savo kunigaikščio mirties? 

— Taip. 

— Kodėl? 

— Todėl, kad jis man šį tą užrašė savo testamente. 

— Tikrai? 

— (Garbės žodis! 

— Kiek? 

— Penkis šimtus tūkstančių! 

— Nusišnekėjai! 

— Tikrai. 

— Negali būti! 

— Kadrusai, tu man draugas? 

— Kaip mane gyvą matai. 

— Aš tau atskleisiu paslaptį. 

— Sakyk. 

— Bet įsidėmėk... 

— Tylėsiu kaip žuvis. 

— Tai štai, man atrodo... 

Andrea nutilo ir apsidairė. 

— Tau atrodo... Bet tu nebijok, mes visiškai vieni. 

— Man atrodo, kad radau savo tėvą. 

— Tikrą tėvą? 

— Taip. 

— Ne tėvą Kavalkantį? 

— Ne, tas išvažiavo. Tikrą, kaip tu sakai. 

— Ir tas tėvas... 

— Kadrusai, grafas Montekristas. 

— Še tau kad nori! 

— Taip. Tuomet, matai, viskas darosi aišku. Atro- 
do, jis negali manęs pripažinti viešai, užtat mane pripa- 
žįsta senis Kavalkantis ir gauna už tai penkiasdešimt 
tūkstančių frankų. 

— Penkiasdešimt tūkstančių už tai, kad pabūtų ta- 
vo tėvu! Aš būčiau sutikęs už pusę, už dvidešimt, už 
penkiolika tūkstančių. Kaip tu apie mane nepagalvojai, 
nedėkingasai? 

— Bet argi aš apie tai ką nors žinojau? Viskas buvo 
suruošta, kai mes dar tenai buvome. 

— Taip, teisybė. Ir tu sakai, kad savo testamentu... 

-— Jis palieka man penkis šimtus tūkstančių livrų. 

— Esi tikras? 

-— Jis pats man rodė. Bet tai dar ne viskas. 

— Yra prierašas, kaip sakiau? 

— Greičiausiai. 

— Ir tuo prierašu?.. 

— Jis mane pripažįsta sūnumi. 

— Velniškai geras tėvas, šaunus, garbingas! — su- 

šuko Kadrusas, pametėdamas aukštyn lėkštę ir sugauda- 
mas ją abiem rankomis. 

— Taigi! Gal dar sakysi, kad ką nors slepiu nuo 
tavęs! 

— Tu teisus. O tavo pasitikėjimas manimi daro 
tau garbę. Na ir ką, tas kunigaikštis, tavo tėvas, — tur- 
tingas žmogus, labai turtingas? 

— Kalbos nėra. Jis pats nežino, kiek turi pinigų. 

— Negali būti! 

— Geriau nėra kam žinoti kaip man. Juk aš būnu 
pas jį kasdien. Visai neseniai banko pasiuntinys atnešė 
jam penkiasdešimt tūkstančių frankų tokio didumo port- 
felyje kaip tavo staltiesė. O valkar pats bankininkas at- 
vežė jam šimtą tūkstančių frankų auksu. 

Kadrusas apstulbo. Andrea žodžiuose jis girdėjo me- 
talo skambesį, žeriamų luidorų džerškėjimą. 

— Ir tu būni tuose namuose? — naiviai sušuko jis. 

— Kada tik noriu. 

Valandėlę Kadrusas sėdėjo susimąstęs. 

Lengva buvo numanyti, kad jis kažką uoliai svarstė. 

Paskui staiga sušuko: 

— Kaip norėčiau visa tai pamatyti! Kaip ten turėtų 
būti gražu! 

— Iš tiesų ten puiku! — sutiko Andrea. 

— Jis berods gyvena Eliziejaus laukuose? 

— Trisdešimtas numeris. 

— Trisdešimtas numeris? — pakartojo  Kadrusas. 

— Taip, gražus atskiras namas su kiemu ir sodu, 
turėtum žinoti! 

— (Gal ir žinau. Bet mane domina ne išorė, o vidus. 
Turbūt ten neapsakomai gražiai įrengta. 

— Ar buvau kada nors Tiuilri? 

— Ne. 

— Pas jį kur kas gražiau. 

— Sakyk, Andrea, turbūt malonu pasilenkti, kada 
tam gerajam Montekristui iškrinta iš rankų piniginė? 

— Netenka laukti tokio momento, — tarė Andrea, — 
nes ir šiaip jau pinigai tuose namuose mėtosi kaip obuo- 
liai sode. 

— Žinai, tu kada pasiimtum ir mane kartu. 

— Kaipgi galima? Kuo pasiteisinsi? 

— Teisybė. Bet nuo tavo kalbų net seilė ištįso. Bū- 
tinai turiu visa tai pamatyti savo akimis. Aš rasiu kaip. 

— Be kvailybių, Kadrusai! 

— Pasisakysiu, kad esu grindų vaškuotojas. 

— Ten visur kilimai. 

— Ak, velnias, teks pasitenkinti vien įsivaizdavus 
visa tai. 

— Patikėk, šitai bus geriausia. 

— Tai nors nupasakok man, kas ten yra. 

— Kaipgi aš tau nupasakosiu? 

— Argi sunku? Namas didelis? 

— Nedidelis ir nemąžas. 

— O kaip išdėstyti kambariai? 

— Na, žinai, jeigu tau reikia plano, duok rašalo ir 
popieriaus. 

— Tuojau duodu! — paskubom tarė Kadrusas. 

Ir jis paėmė nuo išklibusio rašomojo stalo popie- 
riaus lapą, rašalą ir plunksną. 

— Še! — tarė Kadrusas.— Pabrėžk man popieriu- 
je, sūneli. 

Andrea nežymiai šyptelėjo, paėmė plunksną ir ėmė- 
si darbo. 

— Namas, kaip sakiau, yra tarp kiemo ir sodo, 
štai, žiūrėk. 

Ir Andrea nubraižė sodą, kiemą ir namą. 

— Tvoros aukštos? 

— Ne, kokios aštuonios ar dešimt pėdų. a 

— Didelis neatsargumas, — pastebėjo Kadrusas. 

— Kieme — apelsinmedžiai dėžėse, veja, gėlynai. 
— = kokių žabangų nėra? 

e. 


— O kur arklidės? 

— Abipus vartų, va čia ir šičia. 

Andrea braižė toliau. 

— Dabar pirmąjį aukštą, — tarė Kadrusas. 

— Pirmajame aukšte — valgomasis, dvi svetainės, 
biliardas, laiptai vestibiulyje ir siauri šoniniai laipteliai. 

— O langai? 

— Puikūs langai, dideli, platūs. Aš manau, toks 
vyras kaip tu lengvai įlįstų pro kiekvieną stiklą. 

— Ir kuriam velniui dar laiptai, kai namuose tokie 
langai? 

— Ką padarysi? Prabanga! 

— O langinės yra? 

— Yra ir langinės, bet jų niekada neuždaro. La- 
bai originalus žmogus tas grafas Montekristas, mėgsta 
vėpsoti į dangų ir naktimis. 

— O kur miega tarnai? 

— Jie turi atskirą namą. Į dešinę nuo durų yra 
puiki daržinė, kur sudėtos gaisrininkų kopėčios. O ant 
tos daržinės tarnų kambariai, kiekvienam atskiras, ir 
iš namo į juos nuvesti skambučiai. 

— Skambučiai, velniai rautų! 

— Ką sakai? 

— Nieko. Sakau, kad skambučiai brangus dalykas. 
Ir kuriam galui jie, sakyk, kad gudrus? 

— Anksčiau dar buvo šuo, kurį paleisdavo nakčiai 
kieme, bet dabar jį išvežė į Oteilį, žinai, kur tu buvai 
nuėjęs? 

— Žinau. 

— Aš dar vakar sakiau jam: „Grafe, labai neatsar- 
giai darote. Išvažiuodamas į Oteilį, kartais jūs išsive- 
žate visus tarnus, ir namai lieka vieni“. „Na ir kas?“ — 
paklausė jis. „O tas, kad vieną gražią dieną jus apvogs“. 

— Ką jis į tai? 

— Ką jis? 

— Taip. 

— Jis atsakė: „Na ir tegu apvagia“. 

— Andrea, ten, matyt, yra koks nors staliukas su 
mechanizmu. 

— Su kokiu mechanizmu? 

— O štai su kokiu: lyg replėmis nutveria vagį už 
rankos, ir tuojau muzika ima groti. Man pasakojo, kad 
paskutinėje parodoje buvo toks. 


— Ten yra paprasčiausias raudonmedžio rašoma- 
sis stalas, kurio stalčiuje visada įkištas raktas. 

— Ir tavo grafo niekas neapvagia? 

— Ne, visi jo tarnai labai patikimi. 

— Tai tame stalčiuje turi būti gražaus pinigo! 


— Ten galbūt... O pagaliau kas jį žino! 

— (O kur jis stovi? 

— Antrame aukšte. 

— Nubraižyk man, vaikeli, ir antrojo aukšto planą. 

— Tai visai lengva. 

Ir Andrea vėl paėmė plunksną. 

— Antrajame aukšte, žiūrėk, štai čia prieškamba- 
ris, svetainė. Į dešinę nuo svetainės biblioteka ir kabi- 
netas, į kairę — miegamasis ir buduaras. Buduare ir 
stovi tas stalas. 

— O langas ten yra? 

— Net du: štai čia ir čia. 

Andrea nubraižė du langus nedideliame kampinia- 
me kambaryje, kuris plane atrodė kaip mažesnis ketur- 
kampis, prisišliejęs' prie ilgesnio stačiakampio, kuriuo 
buvo pažymėtas grafo miegamasis. 

Kadrusas susimąstė. 

— O jis dažnai išvažiuoja į Oteilį? — paklausė jis. 

— Du tris kartus per savaitę. Pavyzdžiui, rytoj ruo- 
šiasi ten visai dienai, ten ir nakvos. 

— Tikrai žinai? 

— Jis mane kvietė pietų į Oteilį. 

— Tai bent gyvenimas! — tarė Kadrusas.— Vieni 
namai mieste, kiti užmiestyje! 

— Todėl jis ir turtingas. 

— O tu važiuosi pietų? 

— Greičiausiai. 

— O kai pietauji pas jį, tai ir nakvoti pasilieki? 

— Kaip kada. Pas jį aš kaip namie. 

Kadrusas pažvelgė į vaikiną, tarsi norėdamas iš jo 
širdies gelmių išplėšti teisybę. Bet Andrea išsitraukė iš 
kišenės portsigarą, išsiėmė iš jo vieną havaną, ramiai 
prisidegė ir atsainiai ėmė pūsti dūmus. 

— Kada tu nori gauti tuos penkis šimtus frankų? — 
paklausė jis Kadrusą. 

— Kad ir dabar, jei tik turi. 

Andrea išėmė iš kišenės dvidešimt penkis luidorus. 

— Geltonukais? — tarė Kadrusas.— Ne, labai ačiū. 

— Tau jie nepatinka? 

— Kodėl, aš juos labai gerbiu, bet jų nenoriu. 

— Juk pelnysi iškeisdamas, žioply: už auksinį duo- 
da penkis su viršum. 

— Žinau, o paskui keitėjas lieps pasekti vargšelį 
Kadrusą, o paskui jį captelės ir lieps pasakyti, kokie 
nuomininkai moka jam grynu auksu. Be kvailysčių, vai- 
keli, — duok paprastu sidabru, apskritais pinigėliais su 
kokio nors karaliaus galva. Penkių frankų monetą gali 
kiekvienas turėti. 

— Bet juk aš negaliu nešiotis penkių šimtų frankų 
sidabru. Man reikėtų pasisamdyti nešiką. 

— Na tai palik viešbutyje pas šveicorių,— jis šaunus 
vyrukas. Iš jo pasiimsiu. 

— Siandien? 

— Ne, rytoj. Siandien būsiu užsiėmęs. 

— Gerai. Rytoj, vykdamas į Oteilį, paliksiu pinigus 
pas šveicorių. 

— Ar galiu tuo pasikliauti? 

— Visiškai. 

— Mat aš iš anksto noriu susitarti su tarnaite. 

— Tarkis. Bet tuo ir baigsi? Daugiau prie manes 
nesikabinsi? 

— Niekada. 

Kadrusas nutilo paniuręs, ir Andrea baiminosi, kad 
kaip nors neišsiduotų, jog tai pastebėjo. Todėl jis pa- 
sistengė dėtis dar linksmesnis ir nerūpestingesnis. 

— Ko taip įsilinksminai? — paklausė: Kadrusas.— 
Galima pagalvoti, kad palikimas jau tavo rankose. 

— Deja, dar ne!.. Bet tą dieną, kai jį gausiu... 

— Kas tada? 

— Tik tiek tau pasakysiu: tada draugų neužmiršiu. 

— Tikiu: juk žinau, kokia puiki tavo atmintis! 

— Taip, aš maniau, kad tu norėsi mane melžti. 

— Aš? Kas per mintis? Atvirkščiai, aš tau duosiu 
draugišką patarimą. 

— Kokį? 

— Palik čia žiedą su deimantu, kurį mūvi ant pirš- 
to. Negi nori, kad mus nutvertų? Nori mus abu pražu- 
dyti? 

— Kodėl? — nesuprato Andrea. 

— Tik pagalvok: tu apsivelki livrėją, vaidini tarną 

ir ant piršto nešioji keturių ar penkių tūkstančių frankų 
vertės deimantą! 

— Velniai griebtų! Įkainojai visai tiksliai. Kodėl 
nepasidarai komisaru kainotoju? 

— Taip, aš nusimanau apie deimantus, pats esu jų 
turėjęs. 

— Garsiau tuo pasigirk! — tarė Andrea ir, nors 
Kadrusas būgštavo, visai nesupykęs, kad tas vėl kaulija, 
kaip niekur nieko atidavė jam žiedą. 

Kadrusas ėmė prisikišęs jį apžiūrinėti, ir Andrea 
suprato, kad jis tiria akmens briaunas. 

— Čia netikras deimantas, — tarė Kadrusas. 

— Na jau,— tarė Andrea.— Juokauji? 

— Neširsk, tuojau patikrinsime. 

Kadrusas priėjo prie lango ir brūkštelėjo deimantu 
per stiklą. Pasigirdo džirkštelėjimas. 

— Confiteor! — tarė Kadrusas, maudamasis žiedą 
ant mažojo piršto.— Apsirikau, bet tie sukčiai juvelyrai 
taip gerai padirba akmenis, kad žmogus tiesiog nedrįsti 
vogti jų krautuvėse. Dar vienas verslas nyksta. 

— Tai ką,— tarė Andrea, — jau gana? Ko dar nori? 
Gal reikia mano liemenės? Kepurės? Nesivaržyk, kol 
aš čia. 

— Ne, tu, tiesą sakant, neblogas vaikinas. Nebe- 
gaišinsiu tavęs ir pasistengsiu pažaboti savo troškimus. 

— "Tik pasisaugok, kad parduodant šį deimantą tau 
neatsitiktų tai, ko bijojai dėl aukso. 

— Būk ramus, aš jo neketinu parduoti. 

„Žinoma, bent iki poryt“, — pagalvojo Andrea. 

— Laimingas tu, sukčiau! — tarė Kadrusas. — Grįž- 
ti pas savo liokajus, žirgus, karietą ir sužadėtinę. 

— Žinoma,— pritarė Andrea. 

— Tikiuosi, tu man įteiksi gražią dovaną savo ves- 
tuvių proga su mano draugo Danglaro dukterimi, ką? 
— Aš jau sakiau, kad čia vien tavo fantazija. 

— O kiek dalies? 

— Sakau gi tau... 

— Milijonas? 

Andrea gūžtelėjo pečiais. 


Gailiuosi (lot.). 

— Tegu milijonas,— kalbėjo Kadrusas,— bet kiek 
beturėtum, aš linkiu dar daugiau. 

— Dėkui,— tarė vaikinas. 

— Ir iš visos širdies! — pridūrė Kadrusas nusikva- 
todamas.— Palauk, palydėsiu. 

— Neverta vargintis. 

— Net labai verta. 

— Kodėl gi? 

— Todėl, kad mano durų spyna su mažute paslap- 
timi: griebiausi tam tikro atsargumo. Jurė ir Fišė siste- 
mos užraktas, Gasparo Kadruso peržiūrėtas ir patobu- 
lintas. Ir tau tokį įtaisysiu, kai pasidarysi kapitalistu. 

— Ačiū,— atsakė Andrea,— įspėsiu tave savaitę 
iš anksto. 

Jie išsiskyrė. Kadrusas pastovėjo laiptų aikštelėje, 
įsitikino savo akimis, kad Andrea ne tik nulipo visus 
tris aukštus, bet ir perėjo per kiemą. Tada jis greitai 
grįžo į savo kambarį, rūpestingai užsirakino duris ir 
kaip išmanąs architektas ėmė nagrinėti Andrea paliktą 
planą. 

— Mielasis Benedetas visai nepyks, jei gaus pali- 
kimą,— murmėjo jis,— o tas, kas jam priartins dieną, 
kada jo rankose atsidurs penki šimtai tūkstančių frankų, 
bus neblogiausias jo draugas. 


IX + ĮSILAUŽIMAS 


Kitą dieną po mūsų nupasakoto pasikalbėjimo gra- 
fas Montekristas iš tikrųjų nuvažiavo į Oteilį, lydimas 
Ali, keleto tarnų ir su arkliais, kuriuos norėjo išmėginti. 
Iš vakaro jis, o juo labiau Andrea, nė galvoti negalvojo 
apie Oteilį, bet išvykti jį paskatino grįžęs iš Norman- 
dijos Bertučijus, kuris atvežė jam naujienų apie namus 
ir korvetą. Namai buvo įrengti, o korvetas, atplaukęs 
prieš savaitę, su savo šešių vyrų įgula stovėjo nuleidęs 
inkarą mažoje įlankėlėje. Visi formalumai buvo atlikti, 
ir jis galėjo bet kada leistis į jūrą. 

Grafas pagyrė Bertučijų už stropumą ir paragino 

ruoštis greitam išvykimui, nes Prancūziją jis ketino pa- 
likti ne vėliau kaip už mėnesio. 

— Dabar man gali prireikti per vieną naktį iš Pa- 
ryžiaus nuvažiuoti į Treporą,— tarė jam grafas,— rei- 
kia paruošti aštuonias pamainas arklių, kad tas pen- 
kiasdešimt mylių galėčiau sukarti per dešimt valandų. 

— Jūsų šviesybė jau buvote pareiškęs tą savo pa- 
geidavimą,— atsakė Bertučijus,— ir arkliai paruošti. 
Aš pats juos supirkau ir išdėsčiau patogiausiose vietose — 
tuose kaimuose, kur paprastai niekas nesustoja. 

— Puiku,— tarė Montekristas,— dieną ar dvi aš 
dar pabūsiu čia, atitinkamai ir tvarkykitės. 

Kai Bertučijus jau ėjo duoti reikalingų patvarky- 
mų, Batistenas atidarė duris: ant paauksuoto padėklo 
jis nešė laišką. 

— Ko jums čia? — paklausė grafas, matydamas, 
kad tas visas apdulkėjęs.— Berods aš jūsų nešaukiau? 

Batistenas, nieko neatsakęs, priėjo prie grafo ir pa- 
davė jam laišką. 

— Svarbus ir skubus,— tarė jis. 

Grafas atplėšė laišką ir perskaitė: 

„Grafas Montekristas įspėjamas, kad šiąnakt į jo 
Eliziejaus laukų namus įsibraus žmogus pagrobti doku- 
mentų, kuriuos jis spėja esant rašomojo stalo stalčiuje 
buduare. Grafas Montekristas yra pakankamai drąsus, 
kad susitvarkytų be policijos, nes jos įsikišimas galėtų 
smarkiai pakenkti tam, kuris praneša grafui šią žinią. 
Grafas galėtų pats sudoroti įsibrovėlį arba pro angą 
miegamojo sienoje, ar pasislėpęs pačiame buduare. Dau- 
gelio žmonių buvimas ir pastebimos atsargumo prie- 
monės tikriausiai atbaidytų nusikaltėlį, tokiu būdu gra- 
fas Montekristas praleistų progą pažinti priešą, apie 
kurį atsitiktinai sužinojo asmuo, siunčiąs grafui šį įspė- 
jimą. Galbūt jis nebegalės perspėti jo antrą kartą, jeigu 
piktadarys, nepavykus šiam pasikėsinimui, sugalvotų 
dar kartą kėsintis.“ 

Pirmiausia grafui dingtelėjo, kad tai tėra vagių gu- 
drybė, naivūs spąstai, kad jam pranešama apie menką 
pasikėsinimą, norint įvilioti į daug didesnį pavojų. Ne- 
paisydamas įspėjimo, kurį jam atsiuntė nepažįstamas 

geradarys, o gal kaip tik dėl to įspėjimo, grafas buvo 
beliepiąs nunešti laišką policijos komisarui, bet staiga 
jam šovė į galvą mintis, kad iš tikrųjų tai gali būti koks 
nors asmeniškas jo priešas, kurį jis vienas tegalėtu pa- 
žinti ir kurį prireikus jis vienas galėtų panaudoti savo 
tikslams, kaip kad padarė Fieskas su bandžiusiu jį nužu- 
dyti mauru. 

Mes jau pažįstame grafą, užtat nereikia nė sakyti, 
kad tai buvo drąsus, stiprios dvasios vyras, griebda- 
vęsis neįmanomų dalykų su tokia energija, kuri būdinga 
tik jo tipo žmonėms. Visas grafo gyvenimas, jo stropiai 
vykdomas įsipareigojimas nesitraukti prieš jokius pavo- 
jus įgalino jį patirti niekam nežinomų malonumų susi- 
duriant su gamta, kuri yra dievas, ir su visuomene, 
kuri gali būti laikoma velniu. 

„Jie nori ne mano dokumentus pavogti,— pagalvo- 
jo Montekristas,— bet mane nužudyti. Tai ne vagys, 
bet žmogžudžiai. Neturiu jokio noro, kad policijos pre- 
fektas kištųsi į mano asmeninius reikalus. Iš tikrųjų aš 
pakankamai turtingas, ir nėra reikalo eikvoti prefektū- 
ros biudžetą“. 

Grafas pasišaukė Batisteną, kuris, atnešęs laišką, 
išėjo iš kambario. 

— Tučtuojau grįžkite į Paryžių, — tarė jis,— ir at- 
vežkite čia visus kitus tarnus. Man jie reikalingi čia, 
Oteilyje. 

— Tai namuose nieko neliks, ponas grafe? — pa- 
klausė Batistenas. 

— Liks vartininkas. 

— Teikitės atkreipti dėmesį, kad jo namelis stovi 
atokiai nuo rūmų. 

— Tai kas? 

— Gali išvogti viską, o jis nieko negirdės. 

— Kas gali išvogti? 

— Vagys. 

— Jūs asilas, gerbiamasis. Verčiau tegu vagys vis- 
ką išvagia, negu kad prireikus nebūtų tarnų. 

Batistenas nusilenkė. 

— Girdite,— pakartojo grafas, — atsivežkite čia vi- 
sut visus, bet name viskas tegu lieka kaip paprastai, tik 
uždarykite pirmojo aukšto langines. 

— O antrojo? 

— Jūs gi žinote, argi jos kada uždaromos? Eikite. 

Grafas liepė pasakyti, kad pietaus namie vienas, 
patarnaus Ali. 

Jis pavalgė kaip visuomet — ramiai ir saikingai, 
O po pietų, mostelėjęs Ali sekti paskui, išėjo pro šoninius 
vartelius, tarsi vaikštinėdamas, perėjo Bulonės mišką, 
nežymiai pasuko Paryžiaus keliu ir temstant atsidūrė 
prieš savo namus Eliziejaus laukuose. 

Name viešpatavo visiška tamsa, spingsėjo tik men- 
kas žiburėlis vartininko trobelėje, kuri stovėjo, kaip 
teisingai pastebėjo Batistenas, maždaug per keturiasde- 
šimt žingsnių nuo namų. 

Montekristas atsišliejo į medį ir savo retai apsirin- 
kančiomis akimis apmetė dvigubą alėją, apžiūrėjo ir 
gretimas gatves, norėdamas įsitikinti, ar niekas jo ne- 
tyko. Po valandėlės jis buvo tikras, kad niekas jo neseka. 
Tuomet su Ali pribėgo prie vartelių, skubiai įsmuko pro 
juos ir, atsirakinęs tarnų laiptus, nuėjo į miegamąjį, 
nepraskleidęs ir net nepajudinęs nė vienos užuolaidos. 
Vartininkui net nė į galvą neatėjo, kad į namą, kurį jis 
manė esant tuščią, grįžo jo šeimininkas. 

Miegamajame grafas davė Ali ženklą sustoti, o pats 
įėjo į buduarą ir apžiūrėjo jį. Viskas buvo kaip pa- 
prastai: rašomasis stalas stovėjo savo vietoje, jo stal- 
čiuje kyšojo raktas. Pasukęs porą kartų, jis ištraukė 
raktą, priėjęs prie durų, nuėmė velkės sąvarą ir grįžo 
į miegamąjį. 

Tuo tarpų Ali padėjo ant stalo grafui reikalingus 
ginklus: trumpą karabiną ir porą dvivamzdžių pisto- 
letų, kurie pataikydavo taip pat tiksliai kaip ir jo šaudyk- 
liniai pistoletai. Šitaip apsiginklavęs, grafas laikė savo 
rankose penkių žmonių gyvybes. 

Buvo maždaug pusė dešimtos. Grafas ir Ali pasku- 
bomis suvalgė po gabalėlį duonos ir išgėrė po stiklinę 
ispaniško vyno. Paskui Montekristas paspaudė spyruok- 
lę, ir viena sienos dalis pasislinko, leisdama jam matyti, 
kas darosi kitame kambaryje. Jam po ranka buvo padėti 
abu pistoletai ir karabinas, o Ali stovėjo šalia, nusitvėręs 
vieną tų arabiškų kirvukų, kurių forma nepakito nuo 
pat kryžiaus karų. 

Pro miegamojo langą, išeinantį, kaip ir buduaro 
langai, į Eliziejaus laukus, grafas galėjo matyti gatvę. 

Taip praslinko dvi valandos. Buvo visiškai tamsu, 
tačiau Ali dėl savo įgimto akylumo, o grafas dėl tos pat 
įgytos savybės matė tamsoje net menkiausią kiemo me- 
džių šakų lingavimą. 

Žiburėlis vartininko trobelėje seniai jau buvo už- 
gesęs. 

Galima buvo spėti, kad puolimas, — jeigu tik iš tik- 
rųjų buvo ketinama pulti, — vyks pro pirmojo aukšto 
laiptus, o ne pro langą. Montekristas manė, kad piktada- 
riai kėsinsis į jo gyvybę, o ne į pinigus. Taigi jie puls jo 
miegamąjį, ir puls arba pro šoninius laiptus, arba pro 
buduaro langą. 

Jis pastatė Ali prie durų į laiptus, o pats ir toliau 
stebėjo buduarą. 

Invalidų bokšto laikrodis išmušė tris ketvirčius 
dvyliktos. Vakarų vėjas savo drėgnais gūsiais atnešė 
duslų trijų dūžių gaudesį. 

Nutilus paskutiniajam dūžiui, grafui pasigirdo leng- 
vas krebždesys buduaro pusėje. Po to kažkas sukrebž- 
dėjo antrą ir trečią kartą. Trakštelėjus ketvirtą kartą, 
grafas liovėsi abejojęs. Tvirta ir įgudusi ranka iš ketu- 
rių pusių rėžė deimantu stiklą. 

Grafo širdis sudunksėjo smarkiau. Kad ir kaip žmo- 
nes būtų užgrūdinę visokie įvykiai, kad ir kaip jie būtų 
pasiruošę sutikti gresiantį pavojų, smarkiau plakanti 
širdis ir lengvas šiurpas jiems akivaizdžiai liudija, koks 
didžiulis skirtumas tarp vaizduotės ir realybės, tarp 
sumanymo ir jo vykdymo. 

Montekristas mostelėjo Ali, ir šis, supratęs, kad 
pavojus gresia iš buduaro pusės, žengė žingsnį artyn 
prie šeimininko. 

Montekristas baisiai nekantravo sužinoti, kas jo 
priešai ir kiek jų. 

Langas, kurį kažkas rėžė deimantu, buvo kaip tik 
prieš angą, pro kurią grafas žiūrėjo į buduarą. Todėl 
jo akys įsmigo į tą langą. Jis pamatė, kaip nakties tam- 
soje sujuodavo dar tamsesnis šešėlis, paskui vienas iš 
stiklų pasidarė visai nepermatomas, tarsi iš lauko pusės 

kas nors prie jo būtų prilipinęs popierių, po to stiklas 
trakštelėjo, bet neiškrito. Pro pasidarytą angą pralindo 
ranka ir ėmė graibytis kablio. Dar po akimirkos langas 
atsidarė ir pro jį įlindo žmogus. Jis buvo vienas. 

— Na ir drąsus nenaudėlis! — sušnibždėjo grafas. 

Tuo metu grafas pajuto, kad Ali švelniai palietė 
jo petį. Ir jis atsigręžė: Ali jam parodė pro miegamojo 
langą į gatvę. 

Montekristas žengė trejetą žingsnių artyn lango, nes 
žinojo, koks nuostabiai aštrus jo ištikimo tarno regė- 
jimas. Iš tikrųjų jis pamatė, kad nuo vartų pasitraukė 
žmogus, užsikorė ant šaligatvio stulpelio ir stengėsi įžiū- 
rėti, kas darosi grafo namuose. 

— Taip,— tarė jis,— jie dviese: vienas veikia, o 
kitas saugo. 

Jis davė ženklą Ali nenuleisti akių nuo vyro gatvėje 
ir grįžo prie įsibrovėlio. 

Stiklų raižytojas jau buvo įlindęs į kambarį ir iš- 
tiesęs rankas atsargiai slinko pirmyn. 

Pagaliau jis, matyt, susipažino su aplinka. Iš bu- 
duaro buvo dvejos durys, ir abejas jis užšovė velkėmis. 

Kai jis prisiartino prie miegamojo durų, Montekris- 
tas pamanė, kad rengiasi įeiti, ir pasiruošė šauti iš vieno 
pistoleto. Bet išgirdo tik pro varinius įtvarus slenkan- 
čios velkės garsą. Tai buvo padaryta iš atsargumo. Nak- 
ties svečias, nežinodamas, kad grafas nuėmė sąvarą, 
galėjo dabar jaustis kaip namie ir visiškai ramiai imtis 
darbo. 

Įsilaužėlis pamažu išsitraukė iš savo talpios kišenės 
kažkokį daiktą, padėjo jį ant mažo staliuko, paskui nu- 
ėjo tiesiog prie rašomojo stalo, apčiupinėjo spyną ir 
pamatė, kad, deja, rakto joje nėra. 

Bet vagis buvo atsargus, viską numatąs žmogus. 
Grafas netrukus išgirdo geležies žvangčiojimą: taip 
žvanga judinant visokiausių raktų ryšulys, kurį atsine- 
ša šaltkalviai, kai juos kas pakviečia atrakinti suge- 
dusią durų spyną. Vagys praminė tą ryšulį „lakštinga- 
la“ tikriausiai dėl to malonumo, kurį jie jaučia klausy- 
dami naktinės spynoje girgždančių raktų giesmės. 

— Čia tik paprasčiausias vagis,— nusivylęs su- 
murmėjo grafas. 

Bet tamsoje įsibrovėlis negalėjo aptikti reikiamą 
įrankį. Tada jam atėjo į pagalbą tas daiktas, kurį jis 
buvo pasistatęs ant staliuko. Jis paspaudė spyruoklė- 
lę, ir tučtuojau blausi, bet vis dėlto šviesa auksiniu 
atspindžiu nušvietė vagies rankas ir veidą. 

— Tai mat kaip! — staiga tyliai šūktelėjo Monte- 
kristas ir nustebęs žengė žingsnį atgal.— Betgi čia... 

Ali pakėlė kirvuką. 

— Nesijudink,— sušnibždėjo jam Montekristas,— 
padėk kirvį. Ginklų mums jau nebereikės. 

Paskui jis pridūrė keletą žodžių dar tyliau, nes, kad 
ir labai tyliai riktelėjo nustebęs grafas, įsibrovėlis krūp- 
telėjo ir dabar stovėjo antikinio tekintojo poza. Gra- 
fas kažką pašnibždėjo Ali, ir šis pirštų galais nuėjo į 
šoną, nukabino nuo sienos prie lovos kabantį juodą dra- 
bužį bei trikampę skrybėlę. Tuo metu Montekristas greit 
nusivilko savo surdutą, liemenę ir marškinius. Pro sie- 
nos plyšį sklindančioje šviesoje ant grafo krūtinės ga- 
lima buvo pastebėti vienus tų lanksčių ir plonų šarvi- 
nių marškinių, kurių Prancūzijoje, kur jau nebijoma 
durklų, niekas daugiau nebenešioja po Liudviko XVI, 
kuris bijojo į krūtinę peilio ir padėjo galvą po kirviu. 

Tuos šarvus tuojau pridengė ilga sutana, o grafo 
plaukus — perukas su tonzūra. Ant peruko uždėta tri- 
kampė skrybėlė pavertė grafą tikru abatu. 

Tuo tarpu įsilaužėlis, daugiau nebegirdėdamas nė 
garso, išsitiesė ir, Montekristui persirenginėjant, priėjo 
tiesiog prie rašomojo stalo, kurio užraktas jau ėmė braš- 
kėti nuo jo „lakštingalos“. 

— Gerai, gerai, valandėlę tu dar pasikrapštysi,— 
sušnibždėjo grafas, matyt, pasikliaudamas kokia nors 
užrakto paslaptimi, nežinoma gudriajam įsilaužėjui. Jis 
priėjo prie lango. 

Žmogus, kurį jis matė ant stulpelio, dabar žings- 
niavo šen bei ten gatve. Bet keistas dalykas: užuot domė- 
jęsis praeiviais, kurie galėjo užklysti ar iš Eliziejaus 
laukų alėjos, ar iš Sent Onorė priemiesčio, jis, matyt, 
rūpinosi tik tuo, kas dėjosi grafo name, ir visaip sten- 
gėsi įžiūrėti, kas vyksta buduare. 


121 


Staiga Montekristas pliaukštelėjo sau per kaktą; 
o jo lūpomis šmėkštelėjo tyli šypsena. 

Priėjęs prie Ali, jis sušnibždėjo: 

— Būk čia tamsoje, neik ten, nors ir labai didelį 
triukšmą išgirstum, nors ir kažkas ten dėtųsi. Nesirodyk, 
kol pašauksiu tave vardu. 

Ali linktelėjo galvą. 

Tada Montekristas išėmė iš spintos uždegtą žvakę 
ir tuo metu, kada vagis buvo itin įknibęs į užraktą, ty- 
liai atidarė duris, stengdamasis taip laikyti žvakę, kad 
šviesa kristų tiesiog jam į veidą. 

Durys atsidarė taip tyliai, kad vagis nieko neišgirdo. 
Tačiau, didžiausiam jo nustebimui, kambarys staiga nu- 
švito. 

Jis atsigręžė. 

— Labas vakaras, brangusis ponas Kadrusai! — 
tarė Montekristas.— Ką gi jūs čia darote tokiu vėlyvu 
metu? 

— Abatas Buzonis! — sušuko Kadrusas. 

Visai nesuprasdamas, kaip tas keistas ateivis atsi- 
rado prieš jį, nes jis juk buvo užšovęs abejas duris, Ka- 
drusas išmetė savo visrakčius ir stovėjo nustėręs it sta- 
bo ištiktas. 

Grafas atsistojo tarp Kadruso ir lango, tokiu būdu 
atkirsdamas išsigandusiam vagiui vienintelį kelią iš- 
smukti. 

— Abatas Buzonis! — pakartojo Kadrusas, apstul- 
busiomis akimis spoksodamas į grafą. 

— Taip, abatas Buzonis,— tarė Montekristas,— 
tas pats, ir aš labai džiaugiuosi, kad jūs mane paži- 
note, brangusis ponas Kadrusai. Tai įrodo jūsų gerą at- 
mintį, nes, jei neklystu, jau bemaž dešimt metų kaip 
mes nesimatėme. 

Tas ramumas, ta ironija, tas valdingas tonas sukėlė 
Kadrusui tokį siaubą, kad jam ėmė svaigti galva. 

— Abatas! Abatas! — murmėjo jis gniaužydamas 
kumščius ir kalendamas dantimis. 

— Vadinasi, mes nutarėme apvogti grafą Monte- 
kristą? — tęsė tariamasis abatas. 

— Ponas abate,— sušnibždėjo Kadrusas, mėginda- 

mas prislinkti prie lango, kurį be pasigailėjimo buvo 
užstojęs grafas,— ponas abate... aš nežinau... patikėki- 
te... prisiekiu jums... 

— Išpjautas stiklas, — kalbėjo toliau grafas, — pri- 
dengtas žibintas, visrakčių ryšulys, baigiamas laužti 
stalčius, — viskas aišku. 

Kadrusą smaugė kaklaraištis, jie beviltiškai dairėsi 
kampo, kur galėtų pasislėpti, arba skylės, pro kurią 
galėtų išsmukti. 

— Matau, jūs vis toks pat, ponas žudike,— tarė 
grafas. 

— Ponas abate, kadangi jūs žinote viską, tai turite 
žinoti, jog tai ne aš, o Karkontė. Šitai ir teismas pripa- 
žino, nes mane nuteisė tik į galeras. 

— Argi jūs jau atbuvote savo laiką, kad aš jus ran- 
du dirbant darbą, už kurį vėl ten pateksite? 

— Ne, ponas abate, vienas žmogus mane išvadavo. 

— Tas žmogus padarė visuomenei nepaprastą pas- 
laugą. 

— Bet aš buvau žadėjęs...— tarė Kadrusas. 

— Tai jūs pabėgote iš katorgos? — pertraukė jį 
Montekristas. 

— Deja, taip, — atsakė persigandęs Kadrusas. 

— Recidyvas be lengvinančių aplinkybių... Jei ne- 
klystu, už tai vedama į Grevo aikštę. Tuo blogiau, tuo 
blogiau, diavolo, kaip sako mano tėvynėje pasauliečiai. 

— Ponas abate, neatsispyriau pagundai... 

— Visi nusikaltėliai taip sako. 

— Skurdas... 

— Liaukitės,— pertraukė jį Buzonis su panieka, — 
skurdas gali priversti prašyti išmaldos, pavogti kepa- 
liuką duonos iš kepyklos, bet ne brautis į tuščius namus 
ir laužti stalčių. O kai juvelyras Žoanesas atskaitė jums 
keturiasdešimt penkis tūkstančius frankų už deimantą, 
kurį jums buvau atidavęs, ir kai jūs nužudėte jį norė- 
damas pasiglemžti ir deimantą, ir pinigus, ar taip pat 
skurdas privertė tai padaryti? 

— Atleiskite man, ponas abate,— tarė Kadrusas.— 
Vieną kartą jūs jau išgelbėjote mane, gelbėkite ir antrą. 

— Didelio noro nejaučiu pakartoti šitokį bandymą. 

— Ar jūs čia vienas, ponas abate? — paklausė Ka- 
drusas, sudėdamas rankas lyg maldai.— Gal čia kur 
pasislėpę žandarai, kurie tyko mane suimti? 

— Visai vienas, — tarė abatas,— ir jeigu jūs man 
viską prisipažinsite, aš pasiruošęs jūsų pasigailėti, net 
rizikuodamas, kad mano minkštaširdiškumas gali už- 
traukti naujas nelaimes. 

— Ponas abate! — sušuko Kadrusas, vėl sudėda- 
mas rankas ir žengdamas artyn prie Montekristo,— 
tikrai jeigu ne jūs, aš būčiau dukart pražuvęs! 

— Sakote, kad jus kažkas išvadavo iš katorgos? 

— Tikra teisybė, Kadruso žodis, ponas abate! 

— Kas? 

— Vienas anglas. 

— Kuo jis vardu? 

— Lordas Vilmoras. 

— Aš jį pažįstu ir sužinosiu, ar tik jūs nemeluo- 
jate. 

— Kaip Dievą myliu, ponas abate. 

— Tai tas anglas jus globojo? 

— Ne mane, bet jauną korsikietį, su kuriuo mes 
buvome sukaustyti viena grandine. 

— Kuo vardu tas jaunasis korsikietis? 

— Benedetas. 

— Čia tik vardas. 

— Pavardės jis neturėjo, nes buvo pamestinukas. 

— Tai tas jaunuolis pabėgo drauge su jumis? 

— Taip. 

— Kokiu būdu? 

— Mes dirbome Sen Mandrijė, netoli Tulono. Jūs 
žinote Sen Mandrijė? 

— Žinau. 

— Tai štai, pogulio valandą, nuo dvyliktos iki pir- 
mos... 

— Katorgininkai poguliauja! Ir gailėkis žmogus tų 
dykaduonių! — tarė abatas. 

— O kaipgi,— atsakė Kadrusas,— juk negalima 
visą laiką dirbti. Žmogus ne šuo. 

— Šunų laimei,— leptelėjo Montekristas. 

— Taigi, kol kiti miegojo, mudu paėjome į šalį, 

nubrūžinome savo pančius dilde, kurią mums davė tas 
anglas, ir nuplaukėme sau. 

— O kas ištiko tą Benedetą? 

— Nežinau. 

— Turite žinoti. 

— Ne, tikrai nežinau. Mes persiskyrėme Hiere. 

Norėdamas, kad jo žodžiai būtų įtikinamesni, Ka- 
drusas žengė dar žingsnį link abato, kuris tebestovėjo 
savo vietoje vis toks pat ramus, įsmeigęs į Kadrusą ti- 
riantį žvilgsnį. 

— Meluojate! — valdingai tarė Buzonis. 

— Ponas abate!.. 

— Meluojate! Tas žmogus tebėra jūsų bičiulis, o gal- 
būt ir sėbras. 

— Ponas abate!.. 

— Iš ko jūs gyvenote nuo to laiko, kai pabėgote iš 
Tulono? Atsakykite. 

— Verčiausi kaip įmanydamas. 

— Meluojate! — dar valdingiau atrėžė abatas tre- 
čią kartą. 

Kadrusas išsigandęs pažvelgė į grafą. 

— Jūs gyvenote iš pinigų, kuriuos jisai jums duo- 
davo,— tęsė šis. 

— Taip, teisybė,— prisipažino Kadrusas,— Bene- 
detas pasidarė didelio pono sūnumi. 

— Kaipgi jis gali būti didelio pono sūnumi? 

— Pavainikiu sūnumi. 

— O kuo tas didikas vardu? 

— Grafas Montekristas, tas pats, pas kurį mudu 
dabar esame. 

— Benedetas — grafo sūnus? — savo ruožtu nuste- 
bo Montekristas. 


— Po velnių, bent taip atrodo. Grafas rado jam ta- 
riamą tėvą, grafas duoda jam po keturis tūkstančius 
frankų per mėnesį, grafas užrašė jam testamente penkis 
šimtus tūkstančių frankų. 

— Taip mat kaip! — nustebo tariamasis abatas, 
pradėdamas suprasti, kur šuo pakastas.— O kokia dabar 
to vyruko pavardė? 

— Andrea Kavalkantis. 

— Tai tas pats jaunikaitis, kurį mano draugas Mon- 
tekristas priiminėja pas save ir kuris ruošiasi vesti pa- 
nelę Danglar? 

— Tas pats. 

— Ir jūs tai pakenčiate, nelaimingasai! Jūs tylite, 
žinodamas apie jo gyvenimą ir jo gėdos dėmę? 

— Kodėl aš turėčiau kliudyti draugui? — paklausė 
Kadrusas. 

— Teisybė, čia jau aš turiu įspėti poną Danglarą... 

— Nedarykite to, ponas abate!.. 

— Kodėl? 

— Todėl, kad atimsite iš mudviejų duonos kąsnį. 

— Manai, kad aš pasidarysiu jūsų suktybių sėbru, 
jūsų nusikaltimų bendrininku, kad užtikrinčiau dviem 
niekšams duonos kąsnį? 

— Ponas abate! — maldavo Kadrusas, žengdamas 
dar žingsnį artyn jo. 

— Aš viską pasakysiu. 

— Kam? 

— Ponui Danglarui. 

— Po šimts velnių! — sušuko Kadrusas, išsitrauk- 
damas peilį ir smogdamas grafui į krūtinę.— Tu nieko 
nepasakysi, abate! 

Didžiausiam Kadruso nustebimui, peilis ne įsmigo 
krūtinėn, bet atšoko nuo jos. 

Tuo pat metu kaire ranka grafas nutvėrė žmog- 
žudžio riešą ir suspaudė jį taip smarkiai, kad peilis iš- 
krito iš jo pastirusių pirštų, ir Kadrusas suriko iš 
skausmo. 

Bet grafas, nepaisydamas to riksmo, suko plėšiko 
riešą tol, kol šis persikreipęs iš pradžių krito ant kelių, 
o paskui kniūbsčias žemėn. 

Grafas pastatė jam ant galvos koją sakydamas: 

— Tau reikėtų sutriuškinti makaulę, niekše. 

— Pasigailėkite, pasigailėkite! — šaukė Kadrusas. 

Grafas atitraukė koją. 

— Stok! — tarė jis. 

Kadrusas atsistojo. 

— Na ir replės jūsų, ponas abate! — stebėjosi Ka- 
drusas, trindamas nutirpusią ranką.— Na ir jėga! 

— Tylėk. Dievas duoda man jėgos sutramdyti tokį 
kraujo ištroškusį žvėrį kaip tu. Dievo vardu aš ir veikiu. 
Įsidėmėk tai, niekše. Ir jeigu aš dar gailiu tavęs, tai tam, 
kad padėčiau įvykti Dievo valiai. 

— Och! — sumurmėjo Kadrusas, vargais negalais 
atsipeikėda mas. 

— Imk šitą plunksną ir popierių, rašyk, ką padik- 
tuosiu. 

— Aš nemoku rašyti, ponas abate. 

— Meluoji. Imk plunksną ir rašyk! 

Kadrusas, stipresnės jėgos priverstas, atsisėdo ir 
parašė: 

„Pone, žmogus, kurį jūs priiminėjate pas save ir už 
kurio ketinate išleisti savo dukterį, yra buvęs kalinys, 
su manimi pabėgęs iš Tulono katorgos. Jis buvo pažy- 
mėtas 59 numeriu, o aš — 58. 


Jis buvo vardu Benedetas, o savo pavardės nežino, 
nes niekada nepažinojo savo tėvų.“ 

— Pasirašyk! — tęsė grafas. 

— Jūs norite mane pražudyti? 

— Jei norėčiau tave pražudyti, kvaily, tai nutemp- 
čiau į artimiausią policijos būstinę. Be to, kai tas laiškas 
bus įteiktas adresatui, tau turbūt jau nebebus ko bijoti. 
Rašykis. 

Kadrusas pasirašė. 

— Adresas: ponui baronui Danglarui, bankininkui, 
Šosė d'Anteno gatvė. 

Kadrusas užrašė adresą. 

Abatas paėmė raštelį. 

— Dabar eik sau. 

— Pro kur? 

— Pro kur atėjai. 

— Norite, kad lipčiau pro tą patį langą? 

— Juk įlipai pro jį. 

— Jūs kažką kėslaujate prieš mane, ponas abate. 

— Kvaily, ką aš galiu kėslauti? 

— Kodėl jums neišleidus manęs pro vartus? 

— O kuriam galui budinti vartininką? 

— Ponas abate, pasakykite, kad nenorite mano 
mirties. 

— Aš noriu to, ko nori Dievas. 

— Bet prisiekite, kad nesmogsite man, kol aš lipsiu 
žemyn. 

— Tu paikšas ir bailys! 

— Ką jūs iš manęs darote? 

— Šito tavęs reikia klausti. Bandžiau padaryti iš 
tavęs laimingą žmogų, o tu pavirtai žmogžudžiu! 

— Ponas abate,— maldavo Kadrusas,— pamėgin- 
kite paskutinį kartą. 

— (Gerai,— sutiko grafas.— Tu žinai, kad aš vi- 
suomet ištesiu savo žodį? 

— Taip,— tarė Kadrusas. 

— Jei grįši namo gyvas ir sveikas... 

— Ko gi man bijoti, be jūsų? 

— Jei grįši namo gyvas ir sveikas, tai palik Pary- 
žių, palik Prancūziją, ir kur tu bebūtum, jei tik gyvensi 
padoriai, gausi iš manęs nedidelę pensiją. Jei grįši gyvas 
ir sveikas, tai... 

— "Tai?..— paklausė drebėdamas Kadrusas. 

— Tai aš žinosiu, kad Dievas tau atleido, todėl ir 
aš atleisiu. 

— Krikščionio garbės žodis, jūs mane mirtinai gąs- 
dinate,— sumurmėjo Kadrusas traukdamasis. 

— Dabar eik! — tarė grafas, rodydamas Kadrusui 
langą. 

Kadrusas, dar ne visiškai nuramintas grafo pažado, 
apžergė langą ir pastatė koją ant kopėčių. 

Bet ir vėl stabtelėjo drebėda mas. 

— Dabar lipk,— tarė abatas, sukryžiavęs ant krū- 
tinės rankas. 

Kadrusas pagaliau suprato, kad iš abato jam nie- 
kas negresia, ir ėmė lipti. 

Tada grafas su žvake rankoje priėjo prie lango, ir 
iš Eliziejaus laukų aiškiai buvo matyti, kaip žmogus 
lipa nuo lango kopėčiomis, o kitas jam šviečia. 

— Ką jūs darote, ponas abate? — išsigando Kad- 
rusas.— O jeigu patrulis... 

Ir jis užpūtė žvakę. Paskui vėl ėmė lipti ir visiškai 
nusiramino tik pajutęs po kojomis žemę. 

Montekristas grįžo į miegamąjį, greit permetė aki- 


128 


mis sodą bei gatvę ir pirmiausia pamatė jau nulipusį 
Kadrusą, kuris perėjo per visą sodą ir pastatė kopėčias 
prie tvoros kitame jo gale, matyt, norėdamas išlipti 
ne toje pat vietoje, kur buvo įlipęs. 

Žvilgtelėjęs į gatvę, Montekristas pastebėjo, kaip an- 
trasis vyras nubėgo patvoriu ir pasislėpė už kampo, ne- 
toli kurio turėjo pasirodyti Kadrusas. 

Kadrusas pamažu lipo kopėčiomis aukštyn ir, atsi- 
stojęs ant paskutinės pakopos, iškišo galvą iš anapus 
tvoros stogelio, norėdamas įsitikinti, ar gatvėje tikrai 
nieko nėra. 

Nebuvo matyti nė gyvos dvasios, nebuvo girdėti 
nė mažiausio šlamesio. 

Invalidų bokšte išmušė pirmą. 

Tada Kadrusas apžergė tvorą, užsitraukė kopėčias, 
perkėlė jas į gatvės pusę ir ėmė lipti ar, geriau pasa- 
kius, čiuožti išilginėmis kartimis taip vikriai, kad tuo- 
jau buvo matyti, jog tatai jam ne naujiena. 

Taip slysdamas jis jau negalėjo sustoti. Nors pu- 
siaukelėje jis ir pamatė, kad iš tamsos puola jį kažkoks 
žmogus, nors ir pamatė, jau pastatęs koją ant žemės, 
kad ant jo užsimojo puoliko ranka, bet nespėjo apsi- 
ginti, nes ta ranka su tokiu įniršiu smogė jam į nuga- 
rą, kad jis paleido kopėčias šaukdamas: 

— Gelbėkite! 

Tuojau pat į šoną gavo antrą smūgį ir pargriuvo. 

— Žudo! — suriko jis. 

Užpuolikas įsikibo jam į plaukus ir dūrė trečią 
kartą krūtinėn. 

Kadrusas norėjo vėl surikti, bet įstengė tik suvai- 
toti, o iš visų trijų jo žaizdų upeliais pasipylė kraujas. 

Žudikas, pamatęs, kad auka jau nebešaukia, kils- 
telėjo jo galvą už plaukų. Kadruso akys buvo užmerk- 
tos, burna perkreipta. Žudikas palaikė jį mirusiu, pa- 
leido galvą ir dingo. 

Tada Kadrusas, pajutęs, kad jis atsitolino, atsirėmė 
alkūne, pasikėlė ir iš paskutinių jėgų suriko dusliu 
balsu: 

— Nužudė! Mirštu! Gelbėkite, ponas abate, gel- 
bėkite! 


9. Grafas Montekristas, III t. 129 


Tas kraupus šauksmas perskrodė nakties tamsą. At- 
sidarė mažųjų laiptelių durys, paskui sodo varteliai, ir 
nešini žibintais atbėgo Ali su savo ponu. 


X + DIEVO RANKA 


Kadrusas gailiu balsu tebešaukė: 

— Ponas abate! Gelbėkite! Gelbėkite! 

— Kas atsitiko? — paklausė Montekristas. 

— Gelbėkite! — kartojo Kadrusas.— Mane nužudė! 

— Ateiname, pakentėkite! 

— Ak, baigta! Per vėlu! Jūs tik pažiūrėsite, kaip 
aš mirštu. Kokie dūriai! Šitiek kraujo! 

Ir jis apalpo. 

Ali su savo šeimininku pakėlė sužeistąjį ir įnešė 
į kambarį. Čia Montekristas liepė Ali jį nuvilkti ir pa- 
matė tris baisias žaizdas. 

— Dieve mano,— tarė jis, — kartais tavo kerštas ne- 
skuba, bet tada jis nusileidžia iš dangaus dar rūstesnis. 

Ali pažvelgė į savo šeimininką, tarsi klausdamas, 
ką toliau daryti. 

— Važiuok į Sent Onorė priemiestį pas karališkąjį 
prokurorą poną de Vilforą ir atgabenk jį čia. Prikelk 
vartininką ir nusiųsk jį gydytojo. 

Ali paklausė ir paliko tariamąjį abatą vieną su 
Kadrusu, gulinčiu vis dar be sąmonės. Kai nelaimin- 
gasis pagaliau atsimerkė, grafas sėdėjo už kelių žings- 
nių ir žiūrėjo į jį su niūria užuojauta, o jo lūpos judėjo, 
tarsi šnibždėdamos maldą. 

— Daktarą, daktarą, — suvaitojo Kadrusas. 

— Jau išėjo pakviesti, — atsakė abatas. 

— Žinau, kad jis nepadės, negrąžins man gyvybės, 
bet gal pastiprins mano jėgas ir aš spėsiu duoti paro- 
dymą. 

— Apie ką? 

— Apie savo žudiką. 

— Tai jūs jį pažįstate? 

— Nuluptą pažinčiau! Tai Benedetas. 

— Tas jaunasis korsikietis? 

— Taip. 

— Jūsų draugas? 

— Taip. Jis man nubraižė grafo namų planą, ma- 
tyt, tikėdamasis, kad aš nužudysiu grafą ir jis tuo būdu 
gaus palikimą, arba, jei grafas mane nužudys, tai jis 
manimi atsikratys... O paskui patykojo gatvėje ir subadė. 

— Aš nusiunčiau ne tik gydytojo, bet ir karališkojo 
prokuroro. 

— Jis pavėluos,— tarė Kadrusas,— jaučiu, baigia 
išbėgti visas kraujas. 

— Palaukite, — tarė Montekristas. 

Jis išėjo ir netrukus grįžo su buteliuku rankose. 

Mirštančiojo akys, baisios ir sustingusios, grafui 
išėjus nė akimirkai nenukrypo nuo durų, pro kurias — 
Kadrusas tai instinktyviai jautė — turėjo ateiti pagalba. 

— Greičiau, ponas abate, greičiau,— kalbėjo jis.— 
Aš vėl netenku sąmonės. 

Montekristas priėjo ir pro pamėlusias sužeistojo 
lūpas įlašino iš buteliuko tris ar keturis lašus skysčio. 

Kadrusas giliai atsiduso. 

— Dar... dar...— tarė jis.— Jūs man grąžinote gy- 
vybę... 

— Dar du lašai, ir jūsų nėra,— atsakė abatas. 

— Kodėl niekas neateina? Noriu duoti parodymą 
apie tą niekšą! 

— Jei norite, užrašysiu jūsų parodymą? Jūs tik 
pasirašysite. 

— Taip... taip...— tarė Kadrusas, ir jo akys subliz- 
gėjo nuo minties apie tą pomirtinį kerštą. 

Montekristas parašė: 

„Mane nužudė korsikietis Benedetas, su kuriuo kar- 
tu buvome katorgoje Tulone, jo numeris ten 59.“ 

— Greičiau, greičiau! — ragino Kadrusas.— Kitaip 
nespėsiu pasirašyti! 

Montekristas įspraudė plunksną Kadrusui į pirštus, 
o jis, sukaupęs paskutines jėgas, pasirašė ir vėl susmuko. 

— Kitką jūs papasakosite, ponas abate,— tarė jis. — 
Pasakykite, kad jis pasivadino Andrea Kavalkančiu, 
kad gyvena Princų viešbutyje, kad... Dievuli, mirštu. 

Ir Kadrusas vėl apalpo. 

Abatas davė jam pauostyti iš savo buteliuko, ir 
sužeistasis vėl atsimerkė. 

Keršto troškimas nebuvo palikęs jo ir apalpusio. 

— Jūs viską papasakosite, tiesa, ponas abate? 

— Taip, visa tai ir dar daug ką kita. 

— Ką dar? 

— Pasakysiu, kad greičiausiai jis davė jums šitų 
namų planą vildamasis, jog grafas užmuš jus. Pasa- 
kysiu, kad jis perspėjo grafą laišku, pasakysiu, kad, 
grafui išvykus, aš gavau tą laišką, nes grafas buvo iš- 
vykęs, ir jūsų laukiau. 

— Ir jam nukirs galvą? — teiravosi Kadrusas.— 
Nukirs, jūs prižadate? Aš mirštu su ta viltimi, ji man 
palengvina mirtį. 

— Pasakysiu,— tęsė grafas,— kad jis atsekė jus, 
kad visą laiką tykojo jūsų, o kai pamatė jus išlipant 
pro langą, nubėgo už kampo ir pasislėpė. 

— Tai jūs visa tai matėte? 

— Atsiminkite mano žodžius: „Jei grįši namo gyvas 
ir sveikas, tai aš žinosiu, kad Dievas tau atleido, todėl 
ir aš atleisiu“. 

— Ir jūs manęs neperspėjote? — sušuko Kadrusas, 
mėgindamas pasikelti ant alkūnių.— Žinojote, kad mane 
išėjusį nužudys, ir neperspėjote! 

— Neperspėjau, nes Benedeto ranka vykdė Dievo 
teisingumą, o prieštarauti Apvaizdos valiai — švent- 
vagystė. 

— Dievo teisingumas! Nekalbėkite man apie jį, po- 
nas abate. Jūs geriau žinote, kad jeigu būtų tas teisin- 
gumas, tai kai kurie žmonės būtų nubausti, o jie tebėra 
ramūs. 

— Kantrybės! — tarė abatas tokiu balsu, kad mirš- 
tantysis sudrebėjo.— Kantrybės! 

Kadrusas nustebęs pažiūrėjo į grafą. 

— Be to,— kalbėjo toliau abatas,— Dievas gailes- 
tingas visiems, jis ir tavęs buvo pasigailėjęs. Pirmiau- 
sia jis tėvas, o jau paskui teisėjas. 

— Tai jūs tikite į Dievą? — paklausė Kadrusas. 

— Jeigu, nelaimė, iki šiol būčiau į jį netikėjęs, — 
tarė Montekristas,— tai įtikėčiau dabar, žiūrėdamas į 
tave. 

Kadrusas pakėlė į dangų pastirusius kumščius. 

— Klausyk,— kalbėjo abatas, ištiesęs virš sužeis- 
tojo ranką, tarsi liepdamas jam tikėti, — štai ką tau 
gero padarė tas Dievas, kurio tu nenori pripažinti savo 
mirties valandą: jis tau davė sveikatos, jėgų, pelningą 
darbą, netgi draugų,— žodžiu, tokį gyvenimą, kokio gali 
tik pageidauti kiekvienas ramios sąžinės ir natūralių 
polinkių žmogus. O ką padarei tu, užuot pasinaudojęs 
šiomis dovanomis, kurias Viešpats retai kam taip ne- 
šykštėdamas teikia? Tu nugrimzdai į tinginystę, į gir- 
tavimą ir girtas išdavei vieną iš savo geriausių draugų. 

— Gelbėkite! — sušuko Kadrusas.— Man reikia ne 
kunigo, o gydytojo. Gal aš dar ne mirtinai sužeistas, 
aš nemirsiu, dar galima man padėti! 

— "Tu sužeistas mirtinai, ir be mano vaistų, kurių 
tau įlašinau, jau būtum išleidęs paskutinį kvapą. Taigi 
klausyk! 

— Keistas jūs kunigas,— sušnibždėjo Kadrusas.— 
Užuot guodęs mirštantįjį, jūs atimate iš jo paskutinę 
viltį! 

— Klausyk,— tęsė abatas,— kai tu išdavei savo 
draugą, Dievas dar nebaudė tavęs, bet įspėjo. Tu nu- 
skurdai, pažinai alkį. Pusę savo gyvenimo tu vien pa- 
vydėjai kitiems ir nė piršto nepajudinai, kad pats įsi- 
gytum žemiškųjų gėrybių. Tu jau tada galvojai apie 
nusikaltimą, teisindamasis pats prieš save, jog tave rie- 
čia vargas. Dievas padarė tau stebuklą, per mano rankas 
atsiųsdamas turtą, neapsakomai didelį tokiam plikšiui 
kaip tu, iki ausų įklimpusiam į skurdą. Bet to turto, 
netikėto, neregėto, negirdėto, tau jau atrodė per maža, 
kai tik jis atsidūrė tavo rankose. Panorai jį padvigu- 
binti. O kokiu būdu? Žmogžudyste. Tu jį padvigubinai, 
bet Dievas vėl jį atėmė iš tavęs ir pastatė tave prieš 
žmonių teismą. 

— Ne aš,— tarė Kadrusas,— ne aš norėjau nudėti 
žydą, bet Karkontė. 

— Taip,— tesė Montekristas.— Ir Viešpats, bū- 
damas be galo gailestingas, nenubaudė tavęs mirtimi, 
kurios buvai vertai nusipelnęs, bet leido, kad tu savo 
žodžiais sugraudintum teisėjus, ir jie paliko tau gyvybę. 

— Po velnių! Ir išsiuntė į katorgą iki gyvos gal- 
vos! Nieko sau malonė! 

— O vis dėlto, nenaudėli, ta malonė tau atrodė 
didelė. Tavo niekšinga širdis, kuri drebėjo apimta mir- 
ties baimės, suspurdėjo iš džiaugsmo, kai išgirdai apie 
savo amžiną gėdą, nes tu, kaip ir visi katorgininkai, 
tarei sau: „Katorga turi duris, o kape jų nėra“. Ir tu 
neklydai, nes kalėjimo durys netikėtai tau atsidarė. Į 
Tuloną atvyksta vienas anglas, padaręs įžadus ištraukti 
iš nešlovės du kalinius. Jis pasirenka tave ir tavo sėb- 
rą! Iš dangaus antrą kartą nusišypsojo tau laimė: tu 
turi ir pinigų, ir ramybę, gali vėl gyventi kaip visi 
žmonės, nors buvai pasmerktas katorgininko daliai. Bet 
tada, nenaudėli, tu imi gundyti Dievą trečią kartą. Man 
per maža, sakai tu, gavęs daugiau pinigų, negu kada 
nors turėjai, ir be jokio pagrindo, be jokio pateisini- 
mo nusikalsti trečią sykį. Dievo kantrybė baigėsi. Die- 
vas tave nubaudė. 

Kadrusas silpo beregint. 

— Gerti,— paprašė jis,— mane troškina... aš visas 
degu! 

Montekristas padavė jam stiklinę vandens. 

— Niekšas Benedetas! — tarė Kadrusas, grąžinda- 
mas stiklinę.— Ir vis dėlto jis išsisuks! 

— Niekas neišsisuks, sakau tau, Kadrusai... Bene- 
detas savo atsiims! 

— Tuomet jūs irgi būsite nubaustas,— tarė Kad- 
rusas,— nes neatlikote savo kunigiškos pareigos... Jūs 
turėjote sukliudyti Benedetui mane žudyti. 

— Aš? — tarė grafas, ir jo šypsena siaubu sukaus- 
tė merdintįjį. — Aš turėjau neleisti Benedetui tave nužu- 
dyti, ir po to, kai tu sulaužei savo peilį į šarvinius marš- 
kinius ant mano krūtinės!.. Taip, jeigu būčiau matęs 
tave nuolankų, atgailaujantį, gal ir būčiau Benedetui 
sukliudęs, bet tu buvai įžūlus ir klastingas, ir aš leidau 
įvykti Dievo valiai. 

— Aš netikiu į Dievą! — suriaumojo Kadrusas.— 
Nė tu į jį netiki... tu meluoji... meluoji!.. 

— Tylėk,— įsakė abatas, — tu netenki paskutiniųjų 
kraujo lašų, dar tebesančių tavo kūne... Tu netiki į 

Dievą, o miršti nuo jo rankos! Tu netiki į Dievą, o jis 
laukia iš tavęs tik vienos maldos, vieno žodžio, vienos 
ašaros, kad atleistų... Dievas juk galėjo pakreipti žudiko 
durklą, kad tu mirtum vietoje... Ir vis dėlto Dievas tau 
davė ketvirtį valandos atgailai... Pažvelk į savo širdį, 
nelaimingasai, ir gailėkis! 

— Ne,— tarė Kadrusas,— ne, aš dėl nieko nesigai- 
liu. Nėra nei Dievo, nei Apvaizdos, yra tik atsitiktinumas. 

— Yra Apvaizda, yra Dievas,— tarė Montekristas. — 
Žiūrėk: štai tu miršti iš nevilties, neigdamas Dievą, o 
aš stoviu prieš tave turtingas, laimingas, kupinas jėgų, 
ir siunčiu maldas tam Dievui, į kurį tu bandai netikėti 
ir vis dėlto širdies gilumoje tiki. 

— Bet kas jūs toks? — paklausė Kadrusas, smeig- 
damas į grafą gęstančias akis. 

— Gerai žiūrėk į mane,— tarė Montekristas, kiš- 
damas sau prie veido žvakę. 

— Jūs abatas... abatas Buzonis... 

Montekristas nusitraukė peruką ir papurtė savo 
juodus ilgus plaukus, taip gražiai paryškinančius jo 
blyškų veidą. 

— Dieve! — su siaubu tarė Kadrusas.— Jei ne tie 
juodi plaukai, sakyčiau, kad jūs tas anglas, lordas Vil- 
moras. 

— Aš nesu nei abatas Buzonis, nei lordas Vilmo- 
praeitį, siek pačius tolimiausius savo atsiminimus. 

Tų grafo žodžių magnetinė jėga paskutinį kartą 
atgaivino silpstančius nelaimingojo jausmus. 

— Iš tikrųjų,— tarė jis,— tarsi jau kažkada esu 
jus matęs, kažkada pažinojęs. 

— Taip, Kadrusai, tu esi mane matęs, esi pažinojęs. 

— Tai kas gi jūs pagaliau? Ir kodėl, jeigų mane 
pažinojote, leidžiate man mirti? 

— "Todėl, kad niekas negali tavęs išgelbėti, Kadru- 
sai, todėl, kad tavo žaizdos mirtinos. Jei būtų buvę ga- 
lima tave išgelbėti, tai būčiau manęs, kad tai paskuti- 
nis Viešpaties pasigailėjimo ženklas, ir tada, prisiekiu 
savo tėvo kapu, dar būčiau mėginęs grąžinti tau gyvy- 
bę ir galimybę atgailauti. 

— Savo tėvo kapu? — pakartojo Kadrusas, kuria- 
me tvykstelėjo paskutinė gyvybės kibirkštėlė. Jis pakėlė 
galvą, norėdamas iš arčiau įsižiūrėti į žmogų, ištarusį 
tą kiekvienam šventą priesaiką.— Tai kas tu? 

Grafas nesiliovė sekęs agonijos. Jis suprato, kad 
tai paskutinis gyvybės blykstelėjimas, užtat pasilenkė 
prie mirštančiojo ir įsmeigė į jį ramų ir liūdną žvilgsnį. 

— Aš...— tarė jam į ausį, — aš esu... 

Vos praviros jo lūpos sušnibždėjo vardą, sušnibž- 
dėjo taip tyliai, tarsi pats bijojo jį išgirsti. 

Kadrusas mėgino atsiklaupti, ištiesė rankas, atsi- 
lošė, paskui sudėjo delnus ir iš paskutinių jėgų iškėlė 
juos aukštyn. 

— O Dieve mano, Dieve mano,— tarė jis,— atleisk 
man, kad buvau tavęs išsižadėjęs! Tu esi, tu tikrai tėvas 
danguje ir teisėjas žemėje! Dieve mano, Viešpatie, aš 
ilgai netikėjau į tave! Viešpatie, priimk mano sielą! 

Užsimerkęs Kadrusas krito aukštielninkas, paskutinį 
kartą šūktelėjo ir paskutinį kartą atsiduso. 

Iš jo gilių žaizdų liovėsi almėjęs kraujas. 

Jis buvo miręs. 

— Vienas! — mįslingai tarė grafas, nenuleisdamas 
akių nuo baisios mirties sumaitoto lavono. 

Po valandėlės atvyko durininko pakviestas gydy- 
tojas ir Ali atsivežtas karališkasis prokuroras. Juos su- 
tiko prie mirusiojo meldęsis abatas Buzonis. 


XI + BOŠANAS 


Paryžiuje ištisas dvi savaites visi tik ir šnekėjo apie 
tą įžūlų pasikėsinimą apvogti grafą. Vagis prieš mir- 
damas pasirašė parodymą, kad jo žudikas esąs kažkoks 
Benedetas. Policija buvo įpareigota paleisti žmogžudžio 
pėdsakais visus savo agentus. 

Kadruso peilis, dengtas žibintas, visrakčių ryšulys 
ir drabužiai, be liemenės, kurios niekur niekas nerado, 
buvo pridėti prie bylos, o kūnas nugabentas į lavoninę. 

Grafas visiems atsakinėjo, kad viskas įvyko tuo lai- 
ku, kada jis pats buvo Oteilyje, tokiu būdu jis žinąs 

viską tik tiek, kiek jam pasakojęs abatas Buzonis, kuris 
tą vakarą visiškai atsitiktinai pasiprašęs nakčiai į namus, 
kad galėtų padaryti keletą išrašų iš labai retų knygų, 
esančių jo bibliotekoje. 

Tik Bertučijus kiekvieną kartą blykšdavo, kada jam 
girdint kas nors tardavo Benedeto vardą, tačiau nebuvo 
jokio pagrindo kam nors domėtis Bertučijaus veido 
spalva. 

Vilforas, iškviestas į nusikaltimo vietą, pats ėmėsi 
tos bylos ir tardė su tuo aistringu įkarščiu, su kokiu 
imdavosi visų kriminalinių bylų, kurios atsidurdavo jo 
rankose. 

Tačiau praėjo jau trys savaitės, o labai uolūs ieško- 
jimai nedavė jokių vaisių. Aukštuomenėje visi ėmė po 
truputį pamiršti, kad buvo kėsintasi apvogti grafą ir 
vagį nužudė jo sėbras, nes žmonės pradėjo šnekėti apie 
būsimąsias panelės Danglar vestuves su grafu Andrea 
Kavalkančiu. 

Tos vedybos buvo beveik jau oficialiai paskelbtos, 
ir jaunąjį vyrą bankininko namuose priimdavo kaip su- 
žadėtinį. 

Buvo parašyta Andrea tėvui, kuris karštai pritarė 
toms vedyboms ir, labai apgailestaudamas, kad tarnyba 
jokiu būdu neleidžia jam šiuo metu palikti Parmos, kur 
jis dabar yra, pareiškė, jog sutinka paskirti sūnui ka- 
pitalą, duodantį per metus šimtą penkiasdešimt tūks- 
tančių livrų. 

Buvo sutarta įdėti tuos tris milijonus į Danglaro 
banką ir paleisti juos apyvarton. Tiesa, kai kas bandė 
sukelti vaikino nepasitikėjimą netvirta jo būsimojo uoš- 
vio finansine padėtimi, nes iš tikrųjų pastaruoju metu 
Danglaras buvo patyręs biržoje daugybę nesėkmių. Bet 
Andrea su nesavanaudišku ir tauriu pasitikėjimu at- 
metė visus tuos nepagrįstus gandus ir buvo toks deli- 
katus, kad baronui nepasakė apie tai nė žodžio. 

Ne be reikalo baronas tiesiog rankas trynė dėl An- 
drea Kavalkančio. 


Kitaip buvo su panele Eženi Danglar. Instinkty- 
viai nekęsdama vedybų, iš pradžių ji žiūrėjo į Andrea 
kaip į priemonę atsikratyti Morseru. Bet kai Andrea 

pasidarė per daug artimas, ji ėmė ir juo bjaurėtis. 

Galbūt baronas tai pastebėjo, bet kadangi toks at- 
karumas galėjo atsirasti tik dėl įgeidžio, tai jis dėjosi 
nieko nematąs. 

Tuo tarpu Bošano reikalautas laikas ėjo į galą. Be- 
je, Morseras dabar galėjo pripažinti, kad Montekristas 
teisingai jam patarė leisti visam tam reikalui aprimti. 
Niekas nekreipė dėmesio į laikraščio žinutę apie gene- 
rolą, ir niekam neatėjo į galvą sutapatinti Janinos pilį 
išdavusį karininką su kilniu grafu, Perų rūmų nariu. 

Tačiau Alberas vis tiek jautėsi įžeistas, nes tose 
keliose jį įskaudinusiose eilutėse tikrai slypėjo sąmo- 
ningai į jį nukreiptas geluonis. Be to, Bošano elgsena 
jų pašnekesio pabaigoje paliko jo širdyje karčių nuosė- 
dų. Todėl jis puoselėjo mintį apie dvikovą ir vylėsi, jei- 
gu tik Bošanas sutiktų, nuslėpti tikrąją jos priežastį 
net nuo savo sekundantų. 

O Bošano niekas nematė nuo tos dienos, kada jį 
buvo aplankęs Alberas. Visiems apie jį besiteiraujan- 
tiems buvo atsakoma, kad jis kelioms dienoms išvykęs. 

O kur? Niekas to nežinojo. 

Vieną rytą Alberą pažadino jo kamerdineris ir pra- 
nešė, kad atėjo Bošanas. 

Alberas prasitrynė akis, liepė įvesti Bošaną į pir- 
mojo aukšto rūkomąjį, greitai apsirengė ir nulipo žemyn. 

Jis rado Bošaną vaikštinėjantį kambaryje iš kampo 
į kampą. Pamatęs jį, Bošanas sustojo. 

— Tai, kad jūs pats atvykote, nelaukdamas manęs 
apsilankant — o aš kaip tik šiandien ruošiausi pas jus 
vykti — man atrodo geras ženklas,— tarė Alberas.— 
Na, greičiau sakykite, ar aš galiu ištiesti jums ranką ir 
tarti: Bošanai, prisipažinkite, kad suklydote, ir būkite 
mano draugu. Arba gal aš turiu stačiai jus paklausti: 
kokius ginklus pasirenkate? 

— „Alberai,— tarė Bošanas tokiu liūdnu balsu, kad 
jaunuolis nustėro,— pirmiausia sėskime ir pasišnekėkime. 

— Bet man atrodo, gerbiamasis, kad prieš atsisė- 
dant jūs turėtumėte man atsakyti? 

— Alberai,— tarė žurnalistas,— būna aplinkybių, 
kada sunkiausia atsakyti. 

— Aš palengvinsiu jums, gerbiamasis, pakartoda- 
mas savo klausimą: ar jūs atšauksite žinutę, ar ne? 

— Morserai, negalima atsakyti taip ir ne, kada kal- 
bama apie tokio žmogaus kaip generolas leitenantas 
grafas de Morseras, Prancūzijos peras, garbę, visuo- 
meninę padėtį ir net gyvybę. 

— O ką tuomet reikia daryti? 

— Tai, ką aš padariau, Alberai. Reikia įsikalti: 
pinigai, laikas ir pastangos nieko nereiškia, jei kalba- 
ma apie visos šeimos reputaciją ir interesus. Reikia 
įsikalti: maža spėliojimų, turi būti įsitikinęs, jei ruo- 
šiesi į mirtiną dvikovą su draugu. Reikia įsikalti: jeigu 
kuriam trejus metus draugiškai spaudžiau ranką, tai pri- 
valau bent žinoti, kodėl tai darau, kad galėčiau stoti prie 
barjero su gryna širdimi ir ramia sąžine, o tai būtina 
žmogui, kai jis gina savo gyvybę. 

— Gerai, gerai, — nekantriai tarė Morseras,— bet 
ką visa tai reiškia? 

— Tai reiškia, kad aš ką tik grįžau iš Janinos. 

— Iš Janinos? Jūs? 

— Taip, aš. 

— Negali būti! 

— Brangusis Alberai, štai mano pasas, žvilgtelė- 
kite į vizas: Ženeva, Milanas, Venecija, Triestas, Del- 
vinas, Janina. Manau, patikėsite vienos respublikos, vie- 
nos karalystės ir vienos imperijos policija? 

Alberas permetė akimis pasą ir nustebęs pažvelgė 
į Bošaną. 

— Jūs buvote Janinoje? — pakartojo jis. 

— Alberai, jeigu jūs būtumėte buvęs man svetimas, 
nepažįstamas, koks nors lordas, kaip tas anglas, kuris 
prieš keletą mėnesių pareikalavo iš manęs satisfakcijos 
ir kurį aš nudėjau norėdamas juo atsikratyti, tai aš, 
žinoma, nebūčiau užsikrovęs tiek vargo. Bet aš pagal- 
vojau, kad iš pagarbos jums privalau tai padaryti. Sa- 
vaitė išėjo kelionei į vieną galą, savaitė į kitą, keturias 
dienas praleidau karantine ir keturiasdešimt aštuonias 

valandas išbuvau tenai — iš viso trys savaitės. Parva- 
žiavau šiąnakt, ir štai aš jau čia. 

— Dieve mano, kiek įžangų, Bošanai! Kodėl jūs 
gaištate ir nesakote, ko aš laukiu? 

— Atvirai kalbant, Alberai... 

— Atrodo, kad jūs nedrįstate. 

— Taip, aš bijau. 

— Bijote prisipažinti, kad jūsų korespondentas ap- 
gavo jus? Kam ta savimeilė, Bošanai! Prisipažinkite, 
jūsų drąsa juk niekas neabejoja. 

— Visai ne tas,— sumurmėjo žurnalistas,— visai 
priešingai... 

Alberas išbalo kaip drobė. Jis norėjo kažką sakyti, 
bet žodžiai sustingo ant jo lūpų. 

— Mano drauge,— prašneko Bošanas nuoširdžiu 
balsu, — patikėkite, aš būčiau laimingas galėdamas jūsų 
atsiprašyti ir atsiprašyčiau iš visos širdies, bet deja... 

— Bet kas? 

— Žinutė buvo teisinga, mano drauge. 

— Kaip! Tas prancūzų karininkas... 

— Taip. 

— Tas Fernanas? 

— Taip. 

— Žmogus, kuris išdavė pašos pilis, jam tarnau- 
damas? 

— Atleiskite man, bet aš turiu jums pasakyti, mano 
drauge, tas žmogus — jūsų tėvas! 

Alberas įnirtingai sujudėjo, norėdamas pulti Bo- 
šaną, bet tas sustabdė jį, ir ne tiek ranka, kiek švelniu 
žvilgsniu. 

— Žiūrėkite, mano drauge,— tarė jis, traukdamas 
iš kišenės popierių,— štai įrodymas. 

Alberas išskleidė popierių. Tai buvo keturių garbingų 
Janinos gyventojų liudijimas, kad pulkininkas Ferna- 
nas Mondegas, tarnavęs intruktoriumi vizirio Ali Te- 
belino kariuomenėje, išdavė Janinos pilį už du tūkstan- 
čius kapšų aukso. 

Parašai buvo patvirtinti konsulo. 

Alberas susverdėjo ir it pakirstas klastelėjo į krėslą. 

Dabar jau po visų abejonių: buvo įrašyta ir pavardė. 

Po valandėlės tyliai tvardomo skausmo jis neištvė- 
rė, kaklo venos išbrinko, ir iš akių pratrūko ašaros. 

Bošanas su didžiu sielvartu žiūrėjo į skausmo par- 
blokštą draugą, priėjo prie jo artyn. 

— Alberai,— tarė jis,— dabar suprantate mane, 
tiesa? Norėjau pats viską pamatyti, viskuo įsitikinti, 
turėdamas viltį, kad viskas išsispręs palankia jūsų tė- 
vui linkme ir kad aš galėsiu apginti gerą jo vardą. Bet, 
priešingai, surinkti duomenys rodo, kad tas karininkas 
instruktorius, tas Fernanas Mondegas, Ali Pašos pakel- 
tas generalgubernatoriumi, yra kaip tik grafas Ferna- 
nas de Morseras. Tuomet aš grįžau, prisimindamas 
garbę, kurią jūs man suteikėte, laikydamas mane savo 
draugu, ir atlėkiau pas jus. 

Alberas, vis dar susmukęs krėsle, užsidengė ran- 
komis veidą, tarsi norėdamas pasislėpti nuo dienos 
šviesos. 

— Aš atlėkiau pas jus, — kalbėjo toliau Bošanas, — 
norėdamas jums pasakyti: Alberai, šiais neramiais lai- 
kais mūsų tėvų prasižengimai nemeta šešėlio vaikams. 
Alberai, maža tėra žmonių, kurie perėjo per visas revo- 
liucijas, tarp kurių mes gimėme, ir nesuteršė savo ka- 
reiviškos uniformos ar teisininko togos purvo bei kraujo 
dėmėmis. Alberai, dabar, kai aš turiu visus įrodymus, 
kai turiu savo rankose jūsų paslaptį, niekas pasaulyje 
negali manęs priverst priimti iššūkį, kurį jūsų sąžinė, 
esu tikras, prikaišiotų jums kaip nusikaltimą. Bet štai 
pats jums siūlau tai, ko jūs neturite teisės iš manęs 
reikalauti. Ar norite, kad tie įrodymai, tie dokumen- 
tai, liudijimai, kurie yra mano vieno rankose, dingtų 
visiems laikams? Ar norite, kad ta baisi paslaptis liktų 
tik tarp mudviejų? Savo garbe pažadu, ji niekada ne- 
išeis iš mano lūpų. Sakykite, ar jūs to norite, Alberai? 
Ar norite, mano drauge? 

Alberas puolė Bošanui ant kaklo. 

— Mano taurusis drauge! — sušuko jis. 

— Imkite,— tarė Bošanas, paduodamas Alberui 
popierius. 

Alberas mėšlungiškai čiupo juos, sugniaužė, sumai- 
gė, norėjo suplėšyti, bet, bijodamas, kad menkiausia 

vėjo nunešta skiautelė kada nors vėl nesušertų jam per 
kaktą, jis priėjo prie žvakės, visada užžiebtos cigarams 
prisidegti, ir visut viską sudegino. 

— Brangus, neprilygstamas drauge! — murmėjo 
Alberas, degindamas dokumentus. 

— Užmirškime visa tai kaip slogų sapną,— tarė 
Bošanas, — tegu tai užgęsta kaip tos paskutinės kibirkš- 
tėlės, kurios bėga per pajuodusį popierių, tegu išnyksta 
kaip tie paskutinieji dūmai, kurie kyla nuo nebylių 
pelenų. 

— Taip, taip, — džiaugėsi Alberas,— ir tegu lieka 
tik amžina draugystė, kurią aš prisiekiu jums, savo iš- 
gelbėtojui. Tą draugystę gerbs mūsų vaikai, ji man vi- 
sada primins, kad jums aš turiu būti dėkingas už savo 
gyslų kraują, savo kūno gyvybę ir savo vardo garbę. 
Jei kas nors sužinotų apie tai, Bošanai, sakau jums, aš 
nusišaučiau. Arba ne, dėl savo vargšės motinos aš lik- 
čiau gyvas, bet išvažiuočiau iš Prancūzijos. 

— Brangusis Alberai! — tarė Bošanas. 

Bet Alberui greitai atslūgo tas nelauktas ir kiek 
dirbtinis džiaugsmas, jaunuolis dar giliau pasinėrė į 
liūdesį. 

— Kas atsitiko? — paklausė Bošanas.— Sakykite, 
kas jums? 

— Mano dvasioje kažkas lūžo,— tarė Alberas.— 
Žinote, Bošanai, ne taip lengva iš karto atsisveikinti 
su ta pagarba, su tuo pasitikėjimu ir pasididžiavimu, 
kurį sūnui įkvepia nesuteptas tėvo vardas. Ak, Boša- 
nai! Kaip aš dabar susitiksiu su tėvu?.. Ar aš atitrauksiu 
savo kaktą, jeigu jis norės ją pabučiuoti, neištiesiu ran- 
kos, jeigu jis norės ją paspausti?.. Bošanai, aš nelaimin- 
giausias iš visų žmonių. Nelaiminga mano vargšė mo- 
tina,— tesė Alberas, žiūrėdamas pro ašaras į grafienės 
portretą.— Jeigu ji tai žinojo, kiek ji turėjo iškentėti! 

— Drąsos, mano drauge! — ramino jį Bošanas, im- 
damas už abiejų rankų. 

— Bet kokiu būdu pateko ta žinutė į jūsų laikraš- 
tį? — sušuko Alberas.— Čia slypi kažkokia neapykanta, 
kažkoks nežinomas priešas. 

— Vadinasi, juo daugiau reikia drąsos, Alberai,— 

kalbėjo Bošanas.— Jūsų veide neturi būti jokių jaudi- 
nimosi žymių. Slėpkite skausmą savyje, kaip debesis sle- 
pia pražūtį ir mirtį, šiurpią paslaptį, kuri atsiskleidžia 
tik audrai kilus. Drauge mano, tausokite jėgas tai aki- 
mirkai, kada sugrumės audra. 

— Nejaugi manote, kad čia dar ne viskas? — pa- 
klausė išsigandęs Alberas. 

— Aš nieko nemanau, bet visko dar gali būti. Beje... 

— Kas yra? — nerimo Alberas, matydamas Bošaną 
svyruojant. 

— Ar jūs vis dar ruošiatės vesti panelę Danglar? 

— Kodėl jūs to klausiate mane kaip tik šiandien? 

— Todėl, kad, mano manymu, jūsų vedybų iširi- 
mas arba neiširimas glaudžiai susijęs su tuo dalyku, 
kuris mus dabar domina. 

— Kaip! — sušuko Alberas, ir jo kakta užkaito.— 
Jūs manote, kad Danglaras... 

— Aš tik klausiu, kaip ten su jūsų vedybomis. 
tik tai, ką sakau, ir neteikite jiems per didelės reikšmės. 

— Vedybos iširo,— prisipažino Alberas. 

— (Gerai,— pritarė Bošanas. 

Matydamas, kad vaikinas vėl grimzta į liūdesį, jis 
pridėjo: 

— Žinote, Alberai, paklausykite mano patarimo, 
eime į orą. Pasivažinėsime po Bulonės mišką fajetonu 
arba pajodinėsime, ir jūs prasiblaškysite. Paskui užsuksi- 
me kur nors pusryčių, o tada kiekvienas eisime prie 
savo darbo. 

— Mielai, — sutiko Alberas, — bet geriau pasivaikš- 
čiokime, man būtų ne pro šalį šiek tiek pavargti. 

— Galbūt,— pritarė Bošanas. 

Ir du draugai nuėjo per bulvarą. Pasiekus Mag- 
dalenos bažnyčią, Bošanas tarė: 

— Klausykite, jeigu mes jau čia, užsukime pas grafą 
Montekristą, jisai jus išblaškys. Jis puikiai moka ati- 
traukti žmones nuo jų minčių, nes niekuomet nieko 
neklausinėja. Mano nuomone, geriausi guodėjai tie, ku- 
rie nieko neklausinėja. 

— Gerai,— tarė Alberas, — užeikime, aš jį mėgstu. 

XII + KELIONĖ 


Montekristas džiaugsmingai šūktelėjo, pamatęs abu 
vaikinus kartu. 

— Vadinasi, viskas baigta, išsiaiškinta, sutvarky- 
ta? — tarė jis. 

— Taip,— atsakė Bošanas,— tie absurdiški liežuviai 
patys savaime nutilo, o jeigu jie vėl atgytų, aš pirmas 
stočiau prieš juos. Todėl nebekalbėkime apie tai. 

— Alberas jums pasakys,— tęsė grafas,— kad aš 
jam tą pat buvau pataręs. Žinote,— pridūrė grafas, — 
jūs užklumpate mane dirbant labai nemalonų darbą. 

— O ką jūs veikiate? — paklausė Alberas.— Savo 
raštus tvarkėte? 

— Tik ne savo, ačiū Dievui. Mano raštai visuomet 
pavyzdingai sutvarkyti, nes aš jų neturiu. Tvarkiau po- 
no Kavalkančio raštus. 

— Kavalkančio? — paklausė Bošanas. 

— Argi jūs nežinojote, kad grafas jį globoja? — 
tarė Morseras. 

— Ne, neperdėkite,— atsakė Montekristas,— aš nie- 
ko negloboju, o juo labiau Kavalkantį. 

— Jis ves vietoj manęs panelę Danglar, o tai,— 
tesė Alberas, bandydamas šypsotis, — kaip ir galite nu- 
manyti, brangusis Bošanai, mane tiesiog iš galvos varo. 

— Kaip? Kavalkantis veda panelę Danglar? — pa- 
klausė Bošanas. 

— Iš kur jūs, ar iš dangaus nukritęs? — tarė Mon- 
tekristas.— Jūs, žurnalistas, paskalų maišas! Visas Pa- 
ryžius tik apie tai ir šneka. 

— Ir jūs, grafe, juos supiršote? — paklausė Bo- 
šanas. 

— Aš? Būkite malonus, ponas naujienų kūrėjau, 
nesugalvokite skleisti tokius gandus. Dieve mano! Kad 
aš ką nors pirščiau! Ne, jūs manęs nepažįstate. Aš kaip 
tik priešinausi tam kaip įmanydamas. Net atsisakiau 
važiuot prašyti jos rankos. 

— Suprantu,— tarė Bošanas,— dėl mūsų draugo 
Albero? 

— Tik ne dėl manęs, — šoko Alberas.— Grafas pats 

paliudys, kad aš jį seniai prašau išardyti tas vedybas. 
Grafas tikina, kad už tai ne jam turiu dėkoti. Tebūnie 
taip, man teks, kaip darydavo senovėje, pastatyti altorių 
nežinomam dievui. 

— Klausykite,— kalbėjo Montekristas,— čia aš nie- 
kuo dėtas, ir net mano paties santykiai tiek su uošviu, 
tiek su jaunuoju truputį pašlijo. Tik panelė Eženi, kuri, 
matyt, neturi ypatingo polinkio tekėti, pastebėjusi, jog 
aš nesistengiu versti ją išsižadėti brangios jos širdžiai 
laisvės, tebėra man palanki. 

— Ir greitai tos vestuvės įvyks? 

— Taip, nepaisant visų mano perspėjimų. Aš juk 
nepažįstu to jaunikaičio. Sako, kad jis turtingas ir iš geros 
šeimos, bet man visa tai ir tėra tik „sako“. Aš ne kartą 
kalbėjau apie tai Danglarui, bet jis stačiai be galvos 
dėl savo italo. Pamaniau, kad reikia nupasakoti jam 
vieną dalyką, kuris, mano supratimu, gana svarbus: 
tą jaunuolį ar tai žindyvė sukeitė su kitu, ar tai čigo- 
nai jį buvo pavogę, ar tai kažkur auklėtojas jį buvo 
praradęs — tiksliai nežinau, kaip ten buvo. Viena tik 
aišku, kad jo tėvas apie jį nieko nežinojo daugiau kaip 
dešimt metų. Ką jis veikė per tuos dešimt klajonių me- 
tų, dievai žino. Bet ir tai nieko nepadėjo. Mane įparei- 
gojo parašyti majorui, paprašyti jį dokumentų, ir štai 
jie čia. Aš juos siunčiu Danglarui, bet kaip Pilotas nu- 
siplaunu rankas. 

— O panelė d'Armilji? — paklausė Bošanas.— Ne- 
purkštauja, kad atimate iš jos mokinę? 

— Tiksliai net nežinau, kaip ten ji, bet, rodos, iš- 
vyksta į Italiją. Ponia Danglar man kalbėjo apie ją ir 
prašė rekomendacinių laiškų impresarijams. Aš jai da- 
viau raštelį Valės teatro direktoriui, kuris man už kai 
ką dėkingas. Bet kas gi jums, Alberai? Jūs toks nuliū- 
dęs. Ar tik neįsimylėjote panelės Danglar, pats to visai 
nežinodamas? 

— Atrodo, ne,— tarė Alberas, liūdnai šypsodamasis. 

Bošanas ėmė žiūrinėti paveikslus. 

— Bet vis dėlto jūs nusiteikęs ne taip kaip visuo- 
met, — tesė Montekristas.— Sakykite, kas jums? 

— Mane kamuoja migrena,— tarė Alberas. 


10. Grafas Montekristas, III t. 145 


— Jeigu taip, mano brangusis vikonte,— kalbėjo 
Montekristas,— tai aš jums galiu pasiūlyti labai gerą 
vaistą, kuris man visuomet padeda, kai tik aš bjauriai 
jaučiuosi. 

— Koks tas vaistas? — paklausė jaunuolis. 

— Vietos pakeitimas. 

— Iš tikrųjų? — tarė Alberas. 

— Taip. Aš ir pats dabar gana bjauriai jaučiuosi, 
užtat ketinu išvažiuoti. Norite, važiuojam kartu? 

— Jūs nekaip jaučiatės, grafe? — paklausė Boša- 
nas.— Kodėl? 

— Bepigu jums kalbėti! Labai norėčiau pažiūrėti, 
kaip jūs jaustumėtės, jeigu jūsų namuose vyktų tar- 
dymas! 

— Tardymas? Koks tardymas? 

— O kaipgi, pats ponas de Vilforas atlieka tardymą 
mano gerbiamojo žudiko byloje,— tai, atrodo, kažkoks 
iš katorgos pabėgęs plėšikas. 

— Ak, teisybė,— prisiminė Bošanas,— skaičiau laik- 
raščiuose. O kas tas Kadrusas? 

— Berods kažkoks provansietis. Vilforas buvo apie 
jį girdėjęs dar gyvendamas Marselyje, Danglaras irgi 
jį prisiminė. Užtat ponas karališkasis prokuroras labai 
karštai imasi tos bylos. Atrodo, ir policijos prefektas 
nepaprastai ja susidomėjęs. Jie skiria tam tokį didelį 
dėmesį, už kurį aš jiems be galo dėkingas,— kad jau 
dvi savaitės man kasdien atveda visokiausių banditų, 
kokių tik nutveria Paryžiuje ir jo priemiesčiuose, at- 
veda ta dingstimi, kad tai Kadruso žudikai. Jei ir to- 
liau taip bus, tai po trijų mėnesių visoje puikioje Pran- 
cūzijos karalystėje neliks nė vieno vagies, nė vieno žmog- 
žudžio, kuris nežinotų mano namų kaip savo penkių 
pirštų. Man belieka tik atiduoti tuos namus jų visiškon 
žinion ir išvažiuoti kur akys veda, kur kojos neša. Va- 
žiuojame kartu, vikonte! 

— Mielai. 

— Vadinasi, sutarta? 

— Taip, bet kurgi? 

— Sakau jums, ten, kur oras grynas, kur ūžesys 
liūliuoja, kur ir labiausiai išdidus žmogus pasijunta 

nuolankus ir menkas. Aš mėgstu tokį nusižeminimą, 
nors mane kaip Augustą visi vadina pasaulio viešpačiu. 

— Tai kur jūs važiuojate? 

— Prie jūros, vikonte, prie jūros. Žinote, aš jūrei- 
vis. Dar vaikas būdamas, aš užmigdavau ant senojo 
Okeano rankų ir gražiosios Amfitritės krūtinės. Aš žais- 
davau su žaliu jo apsiaustu ir žydra jos suknia. Aš my- 
liu jūrą kaip mylimąją ir ilgiau jos nematydamas ilgiuosi. 

— Važiuojame, grafe! 

— Prie jūros? 

— Taip. 

— Sutinkate? 

— Sutinku. 

— Tuomet, vikonte, prie mano durų šįvakar lauks 
kelionės karieta, kurioje važiuoti nė kiek ne blogiau 
kaip lovoje. Ji bus pakinkyta ketvertu. Ponas Bošanai, 
mano karietoje labai patogiai galima tilpti keturiese. 
Ar norite važiuoti kartu? Aš jus kviečiu. 

— Ačiū, aš tik ką grįžau nuo jūros. 

— Kaip? Jūs buvote prie jūros? 

— Taip, maždaug. Atlikau nedidelę kelionę į Bo- 
romėjų salas. 

— Vis tiek važiuojam! — kvietė ir Alberas. 

— Ne, brangusis Morserai, jūs turite suprasti, kad, 
jeigu aš atsisakau tokios garbės, vadinasi, kitaip neįma- 
noma. Be to,— pridūrė jis tyliau,— dabar labai svarbu, 
kad aš sėdėčiau Paryžiuje, nors ir dėl korespondencijų, 
atsiunčiamų į laikraštį. 

— Jūs geras, ištikimas draugas, — tarė Alberas.— 
Taip, jūsų tiesa: stebėkite, žiūrėkite, Bošanai, ir pasi- 
stenkite rasti priešą, paskelbusį tą pranešimą. 

Alberas ir Bošanas atsisveikino. Į paskutinį rankų 
paspaudimą jie sudėjo visa, ko negalėjo pasakyti prie 
pašalinio žmogaus. 

— Puikus vaikinas tas Bošanas! — tarė Montekris- 
tas, žurnalistui išėjus.— Tiesa, Alberai? 

— Patikėkite manimi, aukso žmogus. Aš myliu jį iš 
visos širdies. O dabar pasakykite, nors iš tikrųjų man 
tas pat. Kur mes vykstame? 

— Į Normandiją, jeigu jūs nieko prieš. 

— Puiku. Mes ten būsime gamtos prieglobstyje, 
tiesa? Nei aukštuomenės, nei kaimynų? 

— Būsime visai vieni, turėsime tik arklius pajo- 
dinėti, šunis medžioklei ir valtį žūklei, o daugiau nieko. 

— Man to ir tereikia. Tik perspėsiu motiną, o pas- 
kui — jūsų paslaugoms. 

— Ar ji leis? — paklausė Montekristas. 

— Ką? 

— Važiuoti į Normandiją. 

— Man? Argi aš nesu laisvas? 

— Taip, jūs keliaujate vienas, kur norite, šitai aš 
žinau, juk mes susitikome Italijoje. 

— "Tai kas dar? 

— Bet ar leis jums važiuoti su žmogumi, kurio 
vardas grafas Montekristas? 

— Jūsų trumpa atmintis, grafe. 

— Kodėl? 

— Argi aš nesakiau, su kokia simpatija mano mo- 
tina žiūri į jus? 

— Moterys nepastovios, sakė Pranciškus Pirmasis, 
o moteris panaši į bangą, sakė Šekspyras. Vienas buvo 
didis karalius, antras — didis poetas, ir tikriausiai abu 
gerai pažino moteriškąją giminę. 

— Taip, bet mano motina ne šiaip sau moteris, ji 
Moteris. 

— Atleiskite, aš jus ne visai supratau. 

— Aš noriu pasakyti, kad mano motina šykšti jaus- 
mui, bet jeigu jau ką nors pamilo, tai visam gyvenimui. 

— Ak, taip,— atsiduso Montekristas,— ir jūs ma- 
note, kad ji daro man garbę žiūrėdama į mane kitaip 
negu visiškai abejingai? 

— Aš jums jau esu sakęs ir vėl kartoju, — karštai 
kalbėjo Alberas,— kad jūs iš tikrųjų labai savotiškas, 
nepaprastas žmogus. 

— Ką jūs? 

— Taip, nes mano motutė neliko svetima tam, ne- 
sakyčiau — smalsumui, bet susidomėjimui, kurį jūs žadi- 
nate. Kai mudu vieni, apie jus ir tekalbame. 

— Ir ji įspėja jus saugotis to Manfredo? 

— Kur ten, ji man sako: „Alberai, aš tikra, kad 

grafas — kilnus žmogus. Stenkis nusipelnyti jo meilę“. 

Montekristas nusigręžė ir atsiduso. 

— Iš tiesų? — paklausė jis. 

— Taigi ji ne tik nesipriešins mano kelionei, — tęsė 
Alberas,— bet pritars jai iš visos širdies, nes pati to 
nori. 

— Tai iki vakaro,— tarė Montekristas.— Laukiu 
jūsų penktą valandą. Dvyliktą ar pirmą nakties būsime 
vietoje. 

— Kaip? Trepore?.. 

— "Trepore ar jo apylinkėse. 

— Per aštuonias valandas jūs manote sukarti ke- 
turiasdešimt aštuonias mylias? 

— Ir tai dar ilgai važiuosime, — atsakė Montekristas. 

— Jūs tikras burtininkas! Tuojau pralenksite ne 
tik traukinius,— tai nėra jau taip sunku, ypač Prancū- 
zijoje,— bet ir telegrafą. 

— (O kol kas, vikonte, kelionei mums vis dėlto rei- 
kės septynių ar aštuonių valandų, užtat nevėluokite. 

— Būkite ramus, aš visiškai laisvas — man tik pa- 
siruošti kelionei. 

— Vadinasi, penktą valandą. 

— Penktą valandą. 

Alberas išėjo. Montekristas šypsodamasis linktelėjo 
jam galvą, o paskui valandėlę pastovėjo susimąstęs, 
kažką giliai svarstydamas. Pagaliau ranka perbraukė 
per kaktą, tarsi norėdamas nuvyti mintis, priėjo prie 
gongo ir sudavė du kartus. 

Įėjo Bertučijus. 

— Bertučijau,— kreipėsi į jį grafas,— važiuoju į 
Normandiją ne rytoj ir ne poryt, kaip buvau galvojęs, 
bet šiandien. Iki penktos valandos turite laiko daugiau, 
negu reikia, Duokite žinią pirmosios pamainos arkli- 
ninkams. Su manimi vyksta vikontas de Morseras. Eikite! 

Bertučijus išėjo, ir į Pontuazą nurūko raitelis įspėti, 
kad karieta pravažiuos lygiai šeštą valandą. Arklinin- 
kas iš Pontuazo nusiuntė raitelį kitai pamainai, ta savo 
ruožtu trečiai, ir po šešių valandų visos kelyje paruoštos 
pamainos buvo įspėtos. 

Prieš išvažiuodamas grafas užėjo pas Haidę, pra- 

nešė jai, kad išvyksta, pasakė kur ir visus namus pavedė 
jos valdžiai. 

Alberas atvyko laiku. Pradžioje jis buvo gana rūš- 
kanas, bet kaipmat pralinksmėjo: juk kiekvienam malonu 
greitai važiuoti! Alberas nė įsivaizduoti neįsivaizdavo, 
kad galima važiuoti tokiu greičiu. 

— Iš tikrųjų,— kalbėjo Montekristas,— Prancūzi- 
joje niekaip negalima žmoniškai judėti keliais. Siau- 
bingas dalykas tas važiavimas pašto arkliais, suka- 
riančiais per valandą po dvi mylias. O dar tas kvailas 
įstatymas, draudžiąs vienam keleiviui pralenkti kitą 
neatsiklausus jo leidimo. Tad koks nors paliegėlis arba 
užsispyrėlis gali užtverti kelią žvaliems ir sveikiems 
žmonėms. Aš išvengiu tų nepatogumų, važiuodamas 
su savo vežiku ir nuosavais arkliais. Tiesa Ali? 

Grafas iškišo galvą pro langą ir šūkčiojo arkliams, — 
šiems tarsi sparnai išaugo: jie ne bėgo, bet skrido. Ka- 
rieta dardėjo karališkuoju grindiniu nelyginant griaus- 
tinis, ir praeiviai atsigręždami lydėjo akimis tą spin- 
dintį meteorą. Ali kartojo grafo šūkčiojimus, šypsojosi 
atskleidęs savo baltus dantis, stipriomis rankomis įtem- 
pęs putotas vadžias, ir ragino arklius, kurių gražūs kar- 
čiai plevėsavo vėjyje. Ali, dykumos kūdikis, jautėsi savo 
stichijoje. Juodu veidu, degančiomis akimis ir baltu kaip 
sniegas apsiaustu jo paties sukeltų dulkių debesyje jis 
buvo panašus į samumo arba uragano dievą. 

— Štai malonumas, kurio niekad nebuvau patyręs, — 
tarė Morseras,— tai greičio malonumas. 

Ir nuo jo veido nyko paskutiniai šešėliai, tartum 
pro ausis švilpiąs vėjas neštųsi juos su savimi tolyn. 

— Bet kur, po velnių, jūs gaunate tokius žirgus? — 
paklausė Alberas.— Nebent jums užsakius pagamina? 

— Teisingai,— tarė grafas.— Prieš šešerius metus 
Vengrijoje užtikau savo greitumu išgarsėjusį eržilą. 
Nupirkau jį, jau neprisimenu už kiek, Bertučijus mo- 
kėjo. Tais pat metais atsirado trisdešimt du kumeliu- 
kai. Mes dabar ir pamatysime visus to tėvo įpėdinius. 
Visi jie kaip vienas juodi, be jokios dėmelės, tik balta 
žvaigždė kaktoje: tam žirgyno pasididžiavimui specia- 
liai būdavo parenkamos kumelės, kaip pašai meilužės. 

— Nuostabu!.. Bet sakykite, grafe, kuriam galui 
jums tiek arklių? 

— Juk matote, aš jais važiuoju. 

— Bet juk visą laiką nevažiuosite? 

— Kai man jų nereikės, Bertučijus parduos. Jis 
tvirtina, kad uždirbs trisdešimt ar keturiasdešimt tūks- 
tančių. 

— Bet juk nė vienas Europos karalius neįstengs 
jų nusipirkti. 

— Tuomet parduos juos kokiam nors Rytų viziriui, 
kuris ištuštins visą savo iždą norėdamas juos nusipirkti, 
o paskui vėl jį pripildys lazda perdamas savo pavaldi- 
nius per padus. 

— Grafe, ar norite, kad pasakyčiau, kas man atėjo 
į galvą? 

— Sakykite. 

— Aš manau, kad po jūsų turtingiausias privatus 
asmuo Europoje yra ponas Bertučijus. 

— Klystate, vikonte. Esu tikras, kad, išvertęs jo ki- 
šenes, nerastumėte nė dešimties su. 

— Nejaugi? — nustebo Alberas.— Tuomet jūsų Ber- 
tučijus irgi stebuklas? Ak, brangusis grafe, neveskite 
manęs taip toli į stebuklų pasaulį, nes, įspėju, liausiuos 
jumis tikėjęs. 

— Čia nėra jokių stebuklų, Alberai, remiuos vien 
skaičiais ir sveiku protu,— štai ir viskas. Tik pagalvo- 
kite: ekonomas vagia, bet kodėl jis vagia? 

— Man rodos, tokia jo prigimtis,— atsakė Albe- 
ras, — vagia tam, kad vogtų. 

— Ne, apsirinkate. Jis vagia todėl, kad turi žmo- 
ną, vaikus, nori sustiprinti savo ir savo šeimos padėtį, 
svarbiausia — nėra tikras, ar neteks kada nors išsiskirti 
su savo ponu, todėl nori susitaupyti ateičiai. Bertučijus 
vienas it pirštas pasaulyje, jis semia iš mano piniginės 
be jokios atskaitomybės ir yra tikras, kad niekada su 
manimi neteks skirtis. 

— Kodėl? 

— Todėl, kad geresnio už jį nerasiu. 

— Jūs sukatės po užburtą ratą, galimybių ratą. 

— Ne, čia jau tikimybė. Man geras tarnas tas, ku- 
rio gyvybė ir mirtis mano rankose. 

— O Bertučijaus gyvybė ir mirtis jūsų rankose? — 
paklausė Alberas. 

— "Taip,— šaltai atsakė grafas. 

Yra žodžių, kurie lyg geležinėmis durimis užtren- 
kia pokalbį. Šitaip nuskambėjo ir grafo „taip“. 

Visą kelią jie važiavo tokiu pat greičiu. Trisdešimt 
du arkliai, suskirstyti į aštuonias pamainas, sukorė ke- 
turiasdešimt aštuonias mylias per aštuonias valandas. 

Vidurnaktį karieta privažiavo prie puikaus parko. 
Vartininkas, įspėtas paskutiniosios pamainos arklininko, 
stovėjo prie atdarų geležinių vartų. 

Buvo pusė trečios ryto. Morserą nuvedė į jo aparta- 
mentus. Jis rado paruoštą vonią ir vakarienę. Tarnas, 
atvažiavęs kartu ant karietos užpakalinės sėdynės, tu- 
rėjo jam patarnauti, o Batistenas, sėdėjęs karietos prie- 
šakyje, aptarnavo grafą. 

Alberas išsimaudė, pavakarieniavo ir atsigulė. Visą 
naktį jį liūliavo melancholiškas bangų mūšos ūžesys. 
Atsikėlęs jis priėjo tiesiog prie įstiklintų durų, atidarė 
jas ir atsidūrė nedidelėje terasoje. Prieš jį plytėjo beribė 
jūra, o už namo žaliavo gražus parkas, susisiekiąs su 
miškeliu. 

Mažoje įlankėlėje siūbavo ant bangų nedidelis kor- 
vetas, siauru smaigaliu, grakščiais stiebais, ant vieno 
iš jų plevėsavo vėliava su Montekristo herbu: viršum 
žydros jūros auksinis kalnas, ant jo purpurinis kryžius. 
Tai galėjo būti Montekristo' vardo alegorija, lyg ir Gol- 
gota, kuri dėl Išganytojo kančių virto kalnu, brangesniu 
už auksą, ir gėdingas kryžius, kurį jo dieviškasis krau- 
jas pavertė šventu ženklu. Tie simboliai taip pat galėjo 
reikšti asmenišką to mįslingo žmogaus dramą, palai- 
dotą niekam nežinomą jo praeitį. Aplink korvetą su- 
posi keletas mažesnių burlaivių, priklausančių gretimų 
kaimų žvejams,— jų laiveliai buvo panašūs į ni:olan- 
kius tarnus, laukiančius savo karaliaus įsakyrių. 

Čia, kaip ir visur, kur tik Montekristas ap istodavo 
nors porai dienų, viskas buvo įrengta su didžiausia pra- 
banga, ir gyvenimas nuo pirmųjų akimirkų buvo le: yvas 
ir malonus. 


Kristaus kalnas. 

Savo prieškambaryje Alberas rado du šautuvus ir 
visus medžiotojo reikmenis, o vienas erdvus pirmojo 
aukšto kambarys buvo skirtas įvairiausiems gudriems 
prietaisams, kurių anglai — aistringi žūklautojai, nes 
jie kantrūs ir tinginiai — dar neįstengė primesti prisi- 
rišusiems prie senovės prancūzų žvejams. 

Visą dieną jie praleido įvairiai pramogaudami, ir 
visur Montekristas buvo nepralenkiamas. Parke nušovė 
daugiau kaip dešimt fazanų, upokšnyje pagavo tiek pat 
upėtakių, pietavo pavėsinėje netoli jūros ir bibliotekoje 
gėrė arbatą. 

Trečios dienos pavakare, išvargintas tokio gyve- 
nimo, kuris Montekristui atrodė lengvas kaip vaikams 
žaidimai, Alberas snaudė prie lango krėsle, o grafas 
tuo metu braižė su architektu oranžerijos planą, kurią 
ketino įrengti savo namuose. Staiga pasigirdo kanopų 
dundesys į kelio akmenis, ir Alberas pakėlė galvą. Jis 
pažiūrėjo pro langą ir, labai nemaloniai nustebintas, 
pamatė atjojant savo kamerdinerį, kurio nebuvo pasi- 
ėmęs, vengdamas apsunkinti grafą bereikalingais rū- 
pesčiais. 

— Porantenas! — sušuko jis, pašokdamas nuo krės- 
10.— Nejaugi motulė susirgo? 

Ir jis puolė prie durų. 

Montekristas nulydėjo jį akimis, matė pribėgant 
prie tarno, kuris uždusęs ištraukė iš kišenės nedidelį 
užantspauduotą ryšuliuką. Jame buvo laikraštis ir 
laiškas. 

— Iš ko laiškas? — skubiai paklausė Alberas. 

— Iš pono Bošano...— atsakė Florantenas. 

— "Tai Bošanas jus atsiuntė? 

— Taip, pone. Jis išsikvietė mane, davė pinigų ke- 
lionei, parūpino pašto arklį ir paėmė iš manęs garbės 
žodį, kad negaišdamas nugabensiu jums ryšuliuką. Aš 
atjojau per penkiolika valandų. 

Alberas virpančia širdimi atplėšė laišką. Perskai- 
tęs pirmąsias eilutes, jis suriko ir visas drebėdamas 
čiupo laikraštį. 

Staiga jam aptemo akyse, jis susverdėjo ir būtų 
pargriuvęs, jei Florantenas nebūtų jo sulaikęs. 

— Vargšas vaikinas! — sušnibždėjo  Montekristas 
taip tyliai, kad vargu ar pats girdėjo savo žodžius.— 
Ne veltui sakoma, kad tėvų kaltės krinta ant vaikų iki 
trečios ar net ketvirtos kartos. 

Tuo metu Alberas atsigavo ir ėmė skaityti toliau. 
Paskui nubraukė nuo suprakaitavusios kaktos plaukus, 
suglamžė laišką su laikraščiu ir paklausė: 

— Plorantenai, ar jūsų arklys pajėgs nubėgti atgal 
į Paryžių? 

— Tai nuvarytas pašto kuinas. 

— Dieve mano! O kas dėjosi namuose prieš jums 
išjojant? 

— Buvo gana ramu, tik grįžęs iš Bošano radau 
ponią verkiančią. Ji pasišaukė mane, norėdama suži- 
noti, kada jūs grįšite. Tuomet jai pasakiau, kad mane 
siunčia jus pakviesti Bošanas. Pradžioje ji buvo betie- 
sianti ranką, tarsi norėdama mane sulaikyti, bet pa- 
galvojusi tarė: „Jokite, Florantenai, tegu jis grįžta“. 

— Būk rami,— tarė Alberas, — aš grįšiu, ir — var- 
gas niekšui!.. Bet pirmiausia reikia joti. 

Ir jis nuėjo į kambarį, kur buvo palikęs Montekristą. 

Tai buvo jau nebe tas žmogus. Per kelias minutes 
jis neatpažįstamai pasikeitė. Jo balsas pasidarė duslus, 
veidą išmušė raudonos dėmės, akys degė po pabrinku- 
siais, melsvomis gyslelėmis išvagotais vokais, ėjo svir- 
duliuodamas it girtas. 

— Grafe,— tarė jis,— ačiū už jūsų malonų svetin- 
gumą, kuriuo būčiau mielai ir ilgiau pasidžiaugęs, bet 
būtinai turiu grįžti į Paryžių. 

— Kas atsitiko? 

— Didelė nelaimė. Leiskite man išvykti. Čia toks 
dalykas, kuris man brangesnis už gyvybę. Maldauju, 
nieko neklausinėkite, tik duokite arklį! 

— Mano arklidės jūsų paslaugoms, vikonte,— tarė 
Montekristas,— bet jūs neištversite kelionės raitas. Imki- 
te karietą, ekipažą, ką norite. 

— Ne, per daug ilgai užtrukčiau. Antra vertus, 
nuovargio aš nebijau, jis man kaip tik reikalingas. 

Alberas žengė keletą žingsnių svyrinėdamas it pa- 
šautas, paskui klastelėjo ant kėdės prie pat durų. 


154 


Montekristas nematė tos silpnumo valandėlės, jis 
stovėjo prie lango šaukdamas: 

— Ali, ponui Morserui arklį! Greičiau, jis skuba! 

Tie žodžiai atgaivino Alberą. Jis išbėgo iš kambario, 
grafas nuėjo paskui. 

— Ačiū! — sušnibždėjo Alberas, šokdamas į bal- 
ną.— Florantenai, grįžkite kaip galėdamas greičiau. Ar 
yra koks parolis, kad man duotų arklius? 

— Paliksite tą, kuriuo jojate, ir viskas, kaipmat 
jums pabalnos kitą. 

Alberas jau norėjo paleisti arklį šuoliais, bet sustojo. 

— Galbūt mano išvykimas jums atrodys keistas, 
absurdiškas. Jūs nežinote, kaip kelios laikraščio eilutės 
gali žmogų įstumti į neviltį. Štai, — pridūrė jis, mes- 
damas grafui laikraštį, — perskaitykite, bet tik tuomet, 
kai aš jau būsiu išjojęs, kad nematytumėte manęs raus- 
tant. 

Dabar jis įrėmė į žirgo šonus ką tik prisegtus prie 
savo batų pentinus, ir tas, nustebęs, kad atsirado raite- 
lis, manąs, jog jam reikia tokio paraginimo, išlėkė lyg 
strėlė, paleista iš arbaleto. 

Grafas palydėjo raitelį begalinės užuojautos kupinu 
žvilgsniu ir tik tada, kai šis visiškai dingo iš akių, pa- 
žvelgė į laikraštį ir perskaitė štai ką: 

„Ali, Janinos pašai, tarnavęs prancūzų karininkas, 
kurį prieš tris savaites minėjo „Kurjeris“ ir kuris ne tik 
išdavė Janinos pilis, bet ir pardavė savo geradarį tur- 
kams, iš tiesų tuo metu buvo vardu Fernanas, kaip rašo 
mūsų gerbiamas kolega. Vėliau prie savo krikšto vardo 
jis prikergė bajorišką titulą ir dvaro pavadinimą. 

Dabartiniu metu jo pavardė grafas de Morseras, ir 
jis yra Perų rūmų narys.“ 

Tokiu būdu baisioji paslaptis, kurią taip kilniai buvo 
palaidojęs Bošanas, vėl iškilo it ginkluota šmėkla, ir 
kitas laikraštis, kažkieno žiauriai painformuotas, trečią 
dieną po Albero išvykimo į Normandiją,išspausdino tas 
kelias eilutes, kurios nelaimingojo jaunuolio vos neišvarė 
iš proto. 

XIII + TEISMAS 


Aštuntą valandą ryto Alberas kaip viesulas įlėkė 
pas Bošaną. Kamerdineris jau buvo įspėtas ir nuvedė 
Morserą į kambarį pas savo poną, kuris ką tik buvo iš- 
lipęs iš vonios. 

— Na? — paklausė Alberas. 

— Na, mano vargšas drauguži, aš jūsų laukiau, — 
atsakė Bošanas. 

— Aš čia. Nereikia nė sakyti, Bošanai, kad aš įsiti- 
kinęs jūsų gerumu ir kilnumu ir nemanau, jog būtumėte 
kam nors apie tai pasakojęs. Ne, mano drauge. Be to, jūs 
mane iškvietėte čionai, o tai tik rodo jūsų draugiškumą 
man. Todėl negaiškime laiko tuščioms kalboms. Ar nu- 
manote, kas smogė tą smūgį? 

— Tuojau jums kai ką pasakysiu. 

— (Gerai, bet pirmiausia turite smulkiai papasakoti, 
kas čia dėjosi. 

Ir Bošanas štai ką papasakojo gėdos ir skausmo pri- 
trenktam draugui. 

Žinutė pasirodė užvakar rytą ne „Kurjeryje“, bet 
kitame vyriausybiniame laikraštyje, o tai rodo, kad rei- 
kalas darosi rimtas. Bošanas pastebėjo tą žinutę valgy- 
damas pusryčius. Jis tučtuojau pasiuntė vežiko ir nebai- 
gęs valgyti,nulėkė į to laikraščio redakciją. Nors Bošano 
politinės pažiūros buvo visai priešingos šito redaktoriaus 
pažiūroms, tačiau, kaip kartais net dažnai pasitaiko, 
jie artimai draugavo. 

Kai Bošanas įėjo, redaktorius laikė rankose savo 
laikraštį ir atrodė labai patenkintas, skaitydamas, matyt, 
savo paties parašytą vedamąjį apie runkelių cukrų. 

— Mielasis, kadangi jūsų rankose šios dienos nume- 
ris, tai Man nereikia nė sakyti, ko aš atėjau pas jus. 

— Nejaugi jūs švendrinio cukraus šalininkas? — 
paklausė vyriausybinio laikraščio redaktorius. 

— Ne,— atsakė Bošanas,— manęs nė kiek nedo- 
mina tas klausimas, atėjau pas jus visai kitu reikalu. 

— Kokiu? 

— Dėl žinutės apie Morserą. 


156 


— Ak, štai kas. Įdomu, tiesa? 

— Taip įdomu, kad tai kvepia apkaltinimu dėl gar- 
bės nuplėšimo, ir niekada nežinia, kaip tokia byla gali 
baigtis. 

— Nieko panašaus. Kartu su žinute mes gavome 
įrodančius dokumentus ir esame tikri, kad Morseras tylės. 
Be to, mes darome paslaugą tėvynei demaskuodami niek- 
šus, nevertus jiems rodomos pagarbos. 

Bošanas sutriko. 


— Bet kas gi jus taip gerai informavo? — paklausė 
jis.— Mano laikraštis pirmas užsiminė apie tai, bet dėl 
įrodymų stokos buvo priverstas nutilti. Mums kur kas 
labiau rūpi demaskuoti Morserą, nes jis Prancūzijos 
peras, o mes remiame opoziciją. 

— Viskas labai paprasta, mes visiškai nesivaikėme 
sensacijos, ji pati mums nukrito į rankas. Vakar iš Jani- 
nos atvyko vienas žmogus su demaskuojančiais doku- 
mentais, o kadangi mes dar abejojome, ar imtis tokio 
kaltinimo, jis pagrasino, kad, mums atsisakius, žinutė 
pasirodys kitame laikraštyje. Juk žinote, Bošanai, ką 
reiškia įdomus pranešimas, todėl ir nepanorėjome pra- 
žiopsoti progos. Dabar smūgis jau smogtas. Jis skaudus 
ir nuaidės per visą Europą. 

Bošanas suprato, kad belieka tik nuleisti galvą. Jis 
išėjo nusiminęs ir tuojau pasiuntė tarną pas Alberą. 

Bet jis negalėjo parašyti Alberui, kas įvyko vėliau, 
jau Florantenui išjojus. Tą pačią dieną Perų rūmuose 
kilo didelis sujudimas, sukrėtęs paprastai tokius ramius 
aukštos tarybos narius. Visi susirinko anksčiau, negu 
buvo nustatyta, ir kalbėjosi apie nelemtą žinią, kuri neiš- 
vengiamai turėjo atkreipti visuomenės dėmesį į vieną iš 
garsiausių Aukštųjų rūmų narių. 

Vieni pašnibždomis skaitė pranešimą, kiti jį komen- 
tavo ir dalijosi prisiminimais, dar labiau patvirtinančiais 
tą faktą. Grafas de Morseras nebuvo kolegų mėgstamas. 
Kaip ir visi prasisiekėliai, jis stengėsi palaikyti savo 
aukštą vietą visuomenėje perdėtu didžiavimusi. Tikrieji 
aristokratai juokėsi iš jo, gabieji žmonės bjaurėjosi, o 
kariškiai, kurių garbė niekuo nebuvo sutepta, instinkty- 
viai niekino jį. Grafui grėsė kartus atpirkimo aukos liki- 


157 


mas. Į jį nukrypo Aukščiausiojo pirštas, ir visi buvo 
pasiruošę pargriauti jį ant aukuro. 

Tik pats grafas de Morseras nieko nežinojo. Jis ne- 
gaudavo to laikraščio, kuriame buvo įdėta jį juodinanti 
žinutė, ir visą rytą rašė laiškus, o paskui jodė naują 
žirgą. 

Taigi jis atvyko įprastą valandą. Iškėlęs galvą, 
oriai žvelgdamas, jis išlipo iš karietos, pasipūtęs perėjo 
per koridorius ir įžengė į salę nepastebėjęs, kad kurjeriai 
sumišę ir kolegos sveikinasi atsainiai. 

Morserui įėjus posėdis jau buvo prasidėjęs. 

Grafas, kaip jau sakėme, nieko nežinojo, todėl jo 
išvaizda bei laikysena buvo tokia pat kaip visuomet, tačiau 
visiems pasirodė, kad jis riečia nosį labiau negu papras- 
tai. Patį faktą, kad jis tokią dieną atvyko, tas pavydžiai 
savo garbę ginąs susirinkimas vertino kaip įžūlų, ir visi 
įžiūrėjo, kad jo pasielgta mažiausiai nepadoriai, o gal ir 
akiplėšiškai arba net užgauliai. 

Buvo aišku, kad visi rūmai trokšta kuo greičiau 
pradėti debatus. 

Apkaltinęs laikraštis buvo visų rankose, bet, kaip 
visada, nė vienas nesiryžo imtis atsakomybės ir pulti 
pirmas. Pagaliau vienas iš labiausiai garbingų perų, 
žinomas Morsero priešas, užlipo į tribūną taip iškilmin- 
gai, jog visiems pasidarė aišku: lauktoji valanda atėjo. 

Įsiviešpatavo kraupi tyla. Morseras vienas nežinojo, 
dėl ko šį kartą su tokiu dėmesiu buvo laukiama pra- 
bylant oratoriaus, kurio paprastai taip palankiai niekas 
neklausydavo. 

Grafas ramiai praleido pro ausis įžangą, kurioje 
kalbėtojas pareiškė, jog kalbės apie tokį rimtą, tokį šven- 
tą, rūmams tokį gyvybingai svarbų dalyką, ir prašo kole- 
gas išklausyti jį su ypatingu dėmesiu. 

Po pirmųjų žodžių apie Janiną ir pulkininką Fer- 
naną grafas de Morseras išblyško taip baisiai, kad per 
sėdinčiųjų eiles perbėgo ūžesys ir visų akys įsmigo į jį. 

Dvasinės žaizdos nematomos, bet jos niekada neuž- 
gyja, visada jas maudžia, visada jos alma krauju, amži- 
nai jautrios ir atviros žmogaus širdyje. 

Mirtinoje tyloje kalbėtojas garsiai perskaitė žinutę. 

Suošė tramdomas kuždesys, tuoj pat nutrūkęs, kai tik 
oratorius vėl ėmė kalbėti. Pradžioje jis paaiškino, kokio 
sunkaus uždavinio ėmėsi: jis nori ginti pono de Morsero 
ir visų rūmų garbę, pradėdamas debatus, kurių metu bus 
paliesti asmeniški, bet visada tokie jautrūs klausimai. 
Baigdamas jis pareikalavo viską ištirti, ir kuo greičiau, 
kad būtų galima pačioje pradžioje užkirsti kelią šmeižtui, 
atstatyti gerą de Morsero vardą ir atkeršyti už viešosios 
nuomonės taip aukštai iškelto asmens įžeidimą. 

Morserą taip pritrenkė, taip sukrėtė ta didžiulė ir 
netikėta nelaimė, kad jis vos įstengė išspausti keletą 
žodžių, įsmeigęs į savo kolegas apsiblaususias akis. Tas 
sumišimas, galėjęs vienodai kalbėti ir apie nekaltojo 
nustebimą, ir kaltojo gėdą, sužadino kai kurių perų gai- 
lesį. Tikrai taurūs žmonės visada pasirengę užjausti, kai 
tik priešo nelaimė prašoka jų neapykantą. 

Pirmininkas pasiūlė balsuoti, ir buvo nutarta reikalą 
ištirti. 

Grafas buvo paklaustas, kiek jam reikės laiko pasi- 
ruošti gintis. 

Morseras spėjo šiek tiek atsipeikėti po to baisaus 
smūgio ir vėl atgavo drąsą. 

— Ponai perai,— atsakė jis,— nereikia laiko, kad 
galėtum atmušti puolimą nežinomų priešų, besislepiančių 
savo pačių niekšingumo šešėlyje. Aš privalau atsakyti 
tuojau, atsakyti perkūno trenksmu į tą valandėlei mane 
apakinusį žaibą. Kodėl aš negaliu, užuot pasiteisinęs, 
pralieti savo kraujo, kad įrodyčiau kolegoms, jog esu 
vertas būti jų eilėse! 

Tie žodžiai padarė teigiamą įspūdį. 

— Užtat aš prašau,— tęsė jis,— kad viskas būtų 
ištirta kaip galima greičiau. Aš pateiksiu rūmams visus 
reikalingus dokumentus. 

— Kokią dieną jūs tam pasirinktumėte? — paklausė 
pirmininkas. 

— Nuo šios dienos aš pavedu save rūmų nuožiūrai, — 
atsakė grafas. 

Pirmininkas paskambino. 

— Ar rūmai pritaria, — paklausė jis,— kad ištyri- 
mas būtų atliktas šiandien? 

— Taip, — vienbalsiai atsakė susirinkusieji. 

Buvo paskirta dvylikos narių komisija Morsero įteik- 
tiems dokumentams peržiūrėti. Pirmasis tos komisijos 
posėdis turėjo įvykti rūmų patalpose aštuntą valandą 
vakaro. Jeigu vieno posėdžio nepakaktų, kiti irgi turėjo 
vykti tą pačią dieną ir toje pat vietoje. 

Po šio nutarimo Morseras paprašė išeiti. Jam rei- 
kėjo parinkti reikalingus dokumentus, kuriuos krovė nuo 
senų laikų su visu jam būdingu suktumu ir klastingumu, 
nes šitokios audros jis seniai tikėjosi. 

Bošanas visa tai gyvai papasakojo Alberui. 

Alberas jo klausėsi drebėdamas iš pykčio ir gėdos. Jis 
nedrįso viltis, nes po Bošano kelionės į Janiną žinojo, 
kad jo tėvas kaltas, ir nesuprato, kaip jis galėtų įrodyti 
savo nekaltumą. 

Papasakojęs, kas darėsi tos dienos rytą, Bošanas 
nutilo. 

— O paskui? — paklausė Alberas. 

— Paskui? — pakartojo Bošanas. 

— Taip. 

— Drauge, tas žodis mane nepaprastai įpareigoja. 
Jūs būtinai norite žinoti, kas buvo paskui? 

— Turiu žinoti, ir verčiau iš jūsų, o ne iš kieno nors 
kito lūpų. 

— Gerai, — sutiko Bošanas,— tik sukaupkite visą 
savo drąsą, Alberai. Jos jums niekuomet labiau nereikėjo 
kaip šiandien. 

Alberas perbraukė ranka kaktą, tarsi norėdamas 
patikrinti savo jėgas: taip vyras, ruošdamasis ginti savo 
gyvybę, bando šarvus ir lanksto špagos ašmenis. 

Jis pasijuto tvirtas, nes karštligišką susijaudinimą 
palaikė energija. 

— Pasakokite,— tarė jis. 

— Atėjo vakaras, — tesė Bošanas.— Visas Paryžius 
laukė, kas bus. Daugelio manymu, jūsų tėvui reikėjo tik 
pasirodyti, ir kaltinimas savaime sugrius. Kiti kalbėjo, 
kad grafas neatvyks į posėdį. Buvo net tokių, kurie tvir- 
tino matę jį išvažiuojant į Briuselį, o kai kas net teiravosi 
policijoje, ar tiesa, kad grafas išsiėmęs pasą kelionei į 
užsienį. 

— Prisipažinsiu, padariau, ką galėjau,— pasakojo 
Bošanas,— kad vienas komisijos narys, jaunas peras, 
mano draugas, įvestų mane į salę. Septintą valandą jis 
užsuko manęs pasiimti ir, kol dar niekas nebuvo atvykęs, 
pavedė mane vienam kurjeriui, kuris ir uždarė mane 
kažkokioje ložėje. Mane užstojo kolona, aplinkui buvo 
visai tamsu. Galėjau tikėtis, kad pamatysiu ir išgirsiu nuo 
pradžios iki galo visą būsimą šiurpią sceną. 

Lygiai aštuntą valandą visi jau buvo susirinkę. 

Ponas de Morseras įėjo laikrodžiui mušant paskutinį 
dūžį. Rankose jis laikė kažkokius dokumentus ir atrodė 
visai ramus. Jis laikėsi ne taip kaip paprastai — buvo 
kuklus. Apsirengęs buvo elegantiškai ir oriai, pagal senų 
kariškių įprotį, susisagstęs nuo viršaus iki apačios. 

Jo pasirodymas padarė labai gerą įspūdį: komisija 
toli gražu nebuvo prieš jį nusistačiusi. Kai kurie iš jos 
narių pasitiko grafą ir padavė jam ranką. 

Alberui širdis plyšo besiklausant tų smulkmenų, 
tačiau kartu su skausmu jis jautė dėkingumą. Mielai 
būtų apkabinęs tuos žmones, kurie tokią sunkią valandą 
pagerbė jo tėvą. 

— Tuo metu įėjo kurjeris ir padavė pirmininkau- 
jančiajam laišką. 

— Žodis suteikiamas jums, ponas de „Morserai,— 
tarė pirmininkaujantis, atplėšdamas laišką. 

— Grafas pradėjo savo ginamąją kalbą, ir sakau 
tikrai jums, Alberai,— tesė Bošanas, — ji buvo nepapras- 
tai iškalbinga ir vykusi. Jis pateikė dokumentus, įrodan- 
čius, kad Janinos viziris iki paskutinės akimirkos juo 
visiškai pasitikėjo ir pavedė jam derėtis su pačiu sultonu, 
o nuo tų derybų priklausė jo gyvybė ar mirtis. Jis parodė 
žiedą, valdžios ženklą, kuriuo Ali Paša paprastai antspau- 
duodavo savo laiškus ir kurį jis davė grafui, kad tas grįžęs 
galėtų įeiti pas. jį bet kokią dienos ar nakties valandą 
nors ir į patį haremą. Nelaimė, kalbėjo jis, jo derybos su- 
žlugo, ir kada jis grįžo norėdamas ginti savo geradarį, 
šis buvo jau nebegyvas. Bet mirdamas Ali Paša, sakė 
grafas, pavedė jo globai mylimiausią savo žmoną ir 
dukterį, — štai kaip juo pasitikėjo. 

Alberas krūptelėjo po tų žodžių, nes Bošanui kalbant 

jis prisiminė Haidės pasakojimą, prisiminė visa tai, ką 
gražioji graikė buvo sakiusi apie Ali Pašos karininkui 
pavestą misiją, apie tą žiedą ir apie tai, kokiu būdu ji 
buvo parduota vergijon. 

— Kokį įspūdį padarė grafo kalba? — nerimau- 
damas paklausė Alberas. 

— Prisipažįstu, ji mane, o kartu ir visą komisiją, 
sujaudino,— tarė Bošanas.— Tuo tarpu pirmininkaujan- 
tis atsainiai permetė akimis jam paduotą laišką, bet po 
pirmųjų eilučių juo susidomėjo. Perskaitė jį kartą, ant- 
rą, paskui, įsmeigęs akis į grafą de Morserą, paklausė: 

— Ponas grafe, jūs tik ką sakėte, kad Janinos vizi- 
ris buvo patikėjęs jums savo žmoną ir dukterį? 

— Taip, pone,— atsakė Morseras,— bet čia, kaip 
ir visur, mane ištiko nesėkmė. Man grįžus, Vasilika ir 
jos duktė Haidė buvo jau dingusios. 

— Jūs jas pažinojote? 

— Kadangi aš buvau labai artimas pašai ir kadangi 
jis labai pasitikėjo manimi, tai buvau matęs jas daug 
kartų. 

— Ar numanote, kas joms atsitiko? 

— Taip, pone. Girdėjau kalbant, kad jos žuvusios 
iš sielvarto, o galbūt ir iš vargo. Aš pats buvau neturtin- 
gas, Mano gyvybei grėsė pavojus ir, nors labai apgailes- 
taudamas, negalėjau jų ieškoti. 

Pirmininkaujantis suraukė antakius. 

— Ponai,— tarė jis,— jūs girdėjote ir įsidėmėjote 
grafo de Morsero pasiaiškinimus. Grafe, ar jūs galite 
paremti savo parodymus kokiais nors liudininkais? 

— Deja, ne, — atsakė grafas.— Visi tie, kurie gyveno 
su viziriu ir pažinojo mane jo dvare, yra mirę arba išsi- 
blaškę po visas šalis. Kiek žinau, aš vienintelis iš visų 
savo tautiečių esu išlikęs po to baisaus karo. Aš turiu 
tik Ali Tebelino laiškus, kuriuos jums įteikiau, turiu tik 
žiedą, jo valios ženklą, štai jis. Pagaliau turiu įtikina- 
miausią iš visų galimų įrodymų: po anoniminių išpuolių 
neatsirado nė vieno liudijimo, kuris prieštarautų mano, 
garbingo žmogaus, žodžiams ir visai nesuteptai mano 
karinei karjerai. 

Tarp susirinkusiųjų perbėgo pritarimo šnabždesys. 
Jeigu po to nieko nebūtų atsitikę, Alberai, tai jūsų tėvo 
garbė būtų buvusi išgelbėta. 

Beliko tik balsuoti, bet tada prabilo pirmininkas. 

— Ponai,— tarė jis,— ir jūs, grafe, manau, su 
džiaugsmu išklausysite vieno labai svarbaus, bent jo pa- 
ties nuomone, liudininko, kuris pats panorėjo duoti paro- 
dymus. Po viso to, ką kalbėjo grafas, mes neabejojame, 
jog tas liudininkas tik patvirtins, kad mūsų kolega visiš- 
kai nekaltas. Tuo reikalu aš gavau štai laišką. Norite, 
kad jį perskaityčiau, ar nekreipsime į jį dėmesio ir nesu- 
stosime prie jo? 

Grafas de Morseras išblyško ir taip sugniaužė savo 
popierius, kad jie sutraškėjo po jo pirštais. 

Komisija nutarė išklausyti laišką. Grafas sėdėjo 
susimąstęs ir nepareiškė savo nuomonės. 

Tada pirmininkaujantis perskaitė šitokį laišką: 

„Ponas pirmininke! 

Aš galiu duoti labai vertingus parodymus komisijai, 
kuriai pavesta ištirti generolo leitenanto grafo de Mor- 
sero elgesį Epire ir Makedonijoje.“ 

Pirmininkaujantis valandėlę nutilo. 

Grafas de Morseras pabalo. Pirmininkas apmetė 
zvilgsniu komisijos narius. 

— Teęskite! — ėmė šaukti balsai iš visų pusių. 

Pirmininkas skaitė toliau: 

„Aš buvau Ali Pašos mirties vietoje, mačiau pasku- 
tines jo gyvenimo akimirkas, žinau, kas atsitiko Vasilikai 
ir Haidei. Esu komisijos paslaugoms ir net prašau suteikti 
man garbės išklausyti mane. Būsiu rūmų vestibiulyje, 
kada jums bus įteiktas šis laiškas.“ 

— O kas tas liudininkas ar, geriau pasakius, prie- 
šas? — paklausė grafas visiškai pasikeitusiu balsu. 

— Tuoj sužinosime, — atsakė pirmininkas.— Ar ko- 
misija teiksis išklausyti tą liudininką? 

— Taip, taip! — atsakė visi vienu balsu. 

Buvo pašauktas kurjeris. 

— Ar kas nors laukia vestibiulyje? — paklausė jį 
pirmininkas. 

— Taip, ponas pirmininke. 

— Kas? 

— Moteris, lydima tarno. 

Visi susižvalgė. 

— Įveskite tą moterį, — tarė pirmininkas. 

Po valandėlės kurjeris vėl pasirodė. Visų akys buvo 
įsmeigtos į duris, aš pats, — pridūrė Bošanas,— laukiau 
nerimaudamas kartu su kitais. 

Paskui kurjerį įėjo moteris, nuo galvos iki kojų 
apsisiautusi skraiste, kuri slėpė ją visą. Tačiau iš jos kūno 
formų, ryškėjančių pro skraistę, ir iš kvepalų, dvelkian- 
čių nuo jos, galima buvo spėti, kad ji jauna ir elegantiška. 

Pirmininkas paprašė nepažįstamąją  praskleisti 
skraistę, ir susirinkusieji pamatė jauną merginą, apsi- 
rengusią graikiškais drabužiais. Ji buvo nepaprastai 
graži. 

— Tai ji! — tarė Morseras. 

— Kas ji? 

— Haidė. 

— Kas jums sakė? 

— Deja, aš spėju. Bet prašau pasakoti, Bošanai. 
Matote, aš ramus ir tvirtas. Mes turbūt artėjame prie 


atomazgos. 
— Ponas de Morseras žiūrėjo į tą moterį nustėręs 


ir išsigandęs, — tęsė Bošanas.— Juk iš tų žavių lūpų tu- 
rėjo pasigirsti jo gyvybės arba mirties ištarmė. Nepa- 
žįstamoji visus labai nustebino ir sudomino, ir grafo de 
Morsero išsigelbėjimas ar žlugimas jau ne per daug jiems 
rūpėjo. 

Pirmininkas ranka parodė jaunajai moteriai kėdę, 
tačiau ji papurtė galvą. Grafas susmuko į krėslą, jam 
aiškiai pakirto kojas. 

— Ponia,— tarė pirmininkas,— jūs kreipėtės į 
komisiją norėdama duoti parodymus apie įvykius Janinoje 
ir pareiškėte, kad buvote tų įvykių liudininkė. 

— Aš pati juos mačiau,— atsakė nepažįstamoji ža- 
vingai liūdnu ir tuo melodingu balsu, kuris būdingas 
visiems Rytų gyventojams. 

— Tačiau,— tarė pirmininkas, — leiskite man paste- 
bėti, kad jūs tada buvote labai maža. 

— Man buvo ketveri metai, bet kadangi tie įvykiai 
man buvo nepaprastai svarbūs, tai nė mažiausia smulk- 

mena neišnyko iš mano širdies, nė mažiausias niekniekis 
neišdilo iš mano atminties. 

— Bet kuo gi tie įvykiai jums taip labai svarbūs ir 
kas jūs tokia, kad ta katastrofa paliko jums tokį gilų 
įspūdį? 

— Buvo sprendžiamas mano tėvo gyvybės ar mir- 
ties klausimas, — atsakė mergina, — aš esu Haidė, Jani- 
nos pašos Ali Tebelino ir jo mylimos žmonos Vasilikos 
duktė. 

Kuklumo ir kartu išdidumo raudonis užliejo jau- 
nosios moters skruostus, jos degančios akys ir jos pareiš- 
kimo svarba padarė neapsakomą įspūdį šusirinkusiems. 

O grafas nebūtų labiau apstulbęs, jeigu prie jo kojų 
būtų trenkęs perkūnas ar būtų atsivėrusi bedugnė. 

— Ponia,— pagarbiai jai nusilenkęs, tesė pirminin- 
kas, — leiskite man paklausti jus vieno dalyko,— tai 
jokiu būdu nereiškia, kad aš jumis abejočiau, ir tas klau- 
simas bus paskutinis: ar jūs galite kuo nors pagrįsti savo 
teigimą? 

— Taip, galiu,— atsakė Haidė, traukdama iš po 
skraistės iškvėpintą atlasinį vokelį, — štai mano gimimo 
pažymėjimas, tėvo surašytas ir jo karinių viršininkų 
pasirašytas. Štai mano krikšto liudijimas, nes tėvas su- 
tiko, kad aš priimčiau motinos tikėjimą. Šitą pažymėjimą 
patvirtino savo antspaudu didysis Makedonijos ir Epiro 
primas. Pagaliau štai pažymėjimas (ir čia, žinoma, svar- 
biausias dokumentas) apie mano ir mano motinos parda- 
vimą armėnų pirkliui El Kobirui,— mus pardavė pran- 
cūzų karininkas, kuris savo niekšingame sandėryje su 
Porta grobio sąskaita išsikaulijo savo geradario dukterį 
ir žmoną, kurias jis pardavė už tūkstantį kapšiukų aukso, 
tai yra maždaug už keturis šimtus tūkstančių frankų. 

Grafo Morsero skruostus išmušė žalsvas blyškumas, 
o jo akys pasruvo krauju, kada jis išgirdo tuos baisius 
kaltinimus, kuriuos susirinkusieji sutiko kraupiu tylėjimu. 

Haidė, vis tokia pat rami, bet dėl savo ramumo la- 
biau grėsminga negu būtų draskydamasi iš pykčio, ištiesė 
pirmininkui arabų kalba parašytą pardavimo liudijimą. 

Kadangi iš anksto buvo tikėtasi, kad kai kurie doku- 
mentai gali būti parašyti arabų, graikų arba turkų kal- 
ba, tai į posėdį buvo iškviestas rūmų vertėjas. Dabar 

pasiuntė žmogų atvesti jį. Vienas iš kilmingųjų perų, 
išmokęs arabų kalbos šlovingojo žygio į Egiptą metu, sekė 
akimis pergamentą, o vertėjas garsiai jį vertė: 

„Aš, El Kobiras, vergų pirklys ir jo didenybės 
sultono haremo tiekėjas, pažymiu gavęs šviesiausiam 
valdovui iš frankų didiko grafo Montekristo sma- 
ragdą, įkainotą dviem tūkstančiais kapšiukų aukso, 
už vienuolikos metų amžiaus krikščionę vergę, vardu 
Haidę, teisėtą velionio Ali Tebelino, Janinos pašos, 
ir jo mylimiausios žmonos Vasilikos dukterį, kurią 
drauge su jos motina, mirusia po atvykimo į Kons- 
tantinopolį, esu nupirkęs priėš septynerius metus iš 
vieno prancūzų pulkininko, tarnavusio viziriui Ali 
Tebelinui, kurio pavardė Fernanas Mondegas. 

Minimas verges buvau nupirkęs jo didenybei 
sultonui ir jo įgaliotas už tūkstantį kapšiukų aukso. 

Pažymėjimas išduotas Konstantinopolyje, su- 
tinkant jo didenybei, 1247 hidžros metais. 

Pasirašė: El Kobiras. 


Dėl didesnio įtikinamumo, patikimumo ir tik- 
rumo šis pažymėjimas bus patvirtintas sultono ant- 
spaudu, kurį įsipareigoja išrūpinti pardavėjas.“ 

Šalia pirklio parašo iš tikrųjų buvo padišacho ant- 
spaudas. 

Perskaičius pažymėjimą ir jį apžiūrėjus, stojo kraupi 
tyla. Visa, kas buvo gyva grafo kūne, susikaupė jo aky- 
se, kurios, žėrinčios, pasruvusios krauju, tarsi prieš 
Morsero valią, buvo įsmigusios į Haidę. 

— Ponia,— paklausė pirmininkas,— ar mes nega- 
lėtume apklausti grafą Montekristą, kuris, atrodo, yra 
kartu su jumis Paryžiuje? 

— Pone,— atsakė  Haidė,— grafas  Montekristas, 
mano antrasis tėvas, jau trečia diena išvykęs į Norman- 
diją. 

di — Tai kas jums patarė, — pasiteiravo pirmininkas, — 
duoti mums tuos parodymus, už kuriuos rūmai jums 
labai dėkingi? Žinoma, turint galvoje jūsų kilmę ir išken- 
tėtas nelaimes, šis jūsų poelgis visiškai suprantamas. 

— Taip pasielgti mane pastūmėjo pagarba miru- 
siems ir mano skausmas. Kad ir būdama krikščionė, — 

te Dievas man atleidžia, — aš visą laiką svajojau atkeršyti 
už savo įžymųjį tėvą. Nuo to laiko, kai įkėliau koją į 
Prancūziją ir sužinojau, kad išdavikas gyvena Paryžiuje, 
mano akys ir ausys visą laiką buvo atviros. Aš gyvenu vie- 
niša savo kilnaus globėjo namuose, bet taip gyvenu tik 
todėl, jog mėgstu vienumą ir tylą, kurios leidžia man 
susikaupti ir skendėti savo mintyse. Tačiau grafas Mon- 
tekristas tėviškai rūpinasi manimi, ir niekas iš aukštuo- 
menės gyvenimo man nesvetima. Tiesa, aš girdžiu tik 
jo atgarsius. Aš skaitau visus laikraščius, gaunu visus 
žurnalus, visas naujas kompozicijas. Taip iš šalies stebė- 
dama kitų gyvenimą, sužinojau, kas šįryt įvyko Perų 
rūmuose ir kas čia turėjo įvykti šį vakarą... Tada ir para- 
šiau jums. | 

— Vadinasi, grafas Montekristas niekuo nepaska- 
tino jus šitaip pasielgti? — paklausė pirmininkas. 

— Jis nieko nežino, ir net bijau, kad manęs nepa- 
girs, kai sužinos. Vis dėlto ši diena man didi diena, — 
tesė mergina, pakėlusi aukštyn žėrinčias akis, — nes 
pagaliau aš radau progą atkeršyti už savo tėvą. 

Per visą tą laiką grafas neištarė nė žodžio. Kolegos 
su užuojauta žiūrėjo į jį, kurio visą gyvenimą sugriovė 
saldus moters kvėptelėjimas. Nelaimė pamažu jau raižė 
jo veide savo pragaištingus ženklus. 

— Ponas de Morserai,— kreipėsi į jį pirmininkas, — 
ar jūs pripažįstate, kad ši mergina Janinos pašos Ali Te- 
belino duktė? 

— Ne,— atsakė Morseras, šiaip taip atsistodamas, — 


visa tai vien mano priešų pinklės. 

Visą laiką žiūrėjusi į duris, tartum kažko laukusi, 
Haidė staiga atsigręžė ir pamačiusi grafą baisiai suriko: 

— Tu manęs nepažįsti, — šaukė ji,— bet aš tave 
puikiai pažįstu! Tu esi Fernanas Mondegas, prancūzų 
karininkas, mokęs mano kilmingojo tėvo kariuomenę. Tai 
tu išdavei Janinos pilis! Tėvo pasiųstas į Konstantino- 
polį vesti derybų su sultonu dėl savo geradario gyvybės 
ar mirties, tu atnešei netikrą firmaną apie visišką val- 
dovo malonę! Su tuo firmanu tu išgavai pašos žiedą, dėl 
kurio tavęs paklausė Selimas, ugnies saugotojas! Tai tu 
nudūrei Selimą! Tai tu pardavei mano motiną ir mane 
pirkliui El Kobirui! Žmogžudys! Žmogžudys! Žmogžudys! 

Ant tavo kaktos iki šiol tebėra tavo pono kraujas! Pažiū- 
rėkite į jį visi! 

Tie žodžiai buvo ištarti su tokiu aistringu įsitiki- 
nimu, kad visų akys įsmigo į grafo kaktą, ir jis palietė ją 
ranka, tarsi būtų ant jos pajutęs dar drungną Ali Pašos 


kraują. : 
— Tai jūs sakote pažinusi, kad grafas de Morseras 


yra karininkas Fernanas Mondegas? 

— Ar aš jį pažįstu! — sušuko Haidė.— Mano motina 
man pasakė: „Tu buvai laisva, turėjai mylimą tėvą, tau 
buvo lemta tapti vos ne karaliene! Pažiūrėk gerai į šitą 
žmogų: tai jis tave pavertė verge, tai jis užmovė tavo 
tėvo galvą ant ieties smaigalio, jis mus pardavė, jis mus 
išdavė! Gerai įsižiūrėk į jo dešinę ranką su plačiu randu. 
Jei užmirštum jo veidą, tu pažinsi jį iš tos rankos, į kurią 
vieną po kitos sudėjo auksines monetas pirklys El Ko- 
biras!“ Ar aš jį pažįstu! Tegu jis išdrįsta dabar pasakyti, 
kad jis manęs nepažįsta! 

Kiekvienas žodis it peilio dūris smigo į Morserą, po 
truputį naikindamas jo atsparumą. Po paskutiniųjų Hai- 
dės žodžių jis nejučiom užsikišo už atlapo dešinę ranką, 
iš tikrųjų žaizdos sužalotą, ir, juodos nevilties parblokš- 
tas, susmuko į krėslą. 

Nuo visos tos scenos susirinkusiųjų mintys ėmė suktis 
viesulu, kaip nukritę lapai, papūsti galingų šiaurės vėjo 
dumplių. 

— Grafe de Morserai,— prabilo pirmininkas,— ne- 
pasiduokite nevilčiai, atsakykite. Karaliaus teisingumas 
yra aukščiau už viską, jis tolygus Dievo teisingumui, 
jis neleis priešams sugniuždyti jūsų, nedavęs jums gali- 
mybių su jais kovoti. Gal jūs norite, kad dar kartą ištir- 
tume? Gal pasiųsti porą rūmų narių į Janiną? Atsakykite! 

Morseras nieko neatsakė. 

Tuomet komisijos nariai su kažkokiu siaubu pasižiū- 
rėjo vienas į kitą. Visi žinojo valdingą ir smarkų gene- 
rolo būdą. Reikėjo visiškai netekti jėgų, kad tas žmogus 
liautųsi gynęsis. Visi manė, jog po tos tylos, panašios į 
miegą, ateis pabudimas, primenąs perkūniją. 

— Na, ką jūs nutarėte daryti? — paklausė jį pirmi- 
ninkas. 

— Nieko,— dusliu balsu tarė grafas atsistodamas. 

— Vadinasi, Ali Tebelino duktė iš tikrųjų sakė tei- 
sybę? Vadinasi, ji ir yra tas baisus liudininkas, kuriam 
nusikaltėlis nedrįsta atsakyti „ne“? Vadinasi, jūs iš tik- 
rųjų padarėte tai, kuo esate kaltinamas? 

Grafas apsidairė tokiu žvilgsniu, kurio beviltiška 
išraiška būtų sugraudinusi tigrus, bet nepajėgė permal- 
dauti teisėjų. Paskui jis pakėlė akis į salės skliautus, bet 
tuojau vėl nudelbė jas, tartum bijodamas, kad jie neatsi- 
vertų ir neatskleistų to kito rūstaus ir žėrinčio teismo, to 
kito aukščiausiojo teisėjo. 

Ir staiga smarkiu judesiu jis atplėšė jį smaugusią 
apykaklę, kad net sagos pabiro, ir tarsi niūrus pamišėlis 
išėjo iš salės. Jo žingsniai kraupiai aidėjo po gūdžiais 
skliautais, paskui florentiško portiko kolonas sudrebino 
šuoliais išvežančios jį karietos dardėjimas. 

— Ponai,— prabilo pirmininkas, kai vėl įsiviešpa- 
tavo tyla,— ar kaltas grafas de Morseras žodžio sulau- 
žymu, išdavimu ir negarbe? 

„— Taip,— vienu balsu atsakė visi tyrimo komisijos 
nariai. 

Haidė pasiliko iki posėdžio galo. Ji išklausė grafui 
paskelbtą nuosprendį, ir nė vienas jos veido bruožas ne- 
atspindėjo nei džiaugsmo, nei užuojautos. 

Paskui, vėl užsitraukusi ant veido šydą, ji didingai 
linktelėjo perams ir išėjo tuo žingsniu, kuriuo, pasak 
Virgilijaus, vaikščioja deivės. 


XIV + IŠŠŪKIS 


— Tada,— pasakojo toliau Bošanas,— aš pasinau- 
dojau stojusia tyla bei salės prietema ir išėjau niekieno 
nepastebėtas. Prie durų jau laukė tas pats kurjeris, kuris 
mane įleido į ložę. Koridoriais jis mane nuvedė prie nedi- 
delių durelių į Vožiraro gatvę. Aš išėjau iškankintas ir 
kartu sužavėtas, — atleiskite už tą žodį, Alberai,— iš- 
kankintas dėl jūsų ir sužavėtas tos jaunos merginos, 
keršijančios už savo tėvą. Taip, prisiekiu, Alberai, kas 
bebūtų kaltas dėl to praeities atskleidimo, pasakysiu tik 
tiek: galbūt tai padarė priešas, bet tas priešas tėra 
Apvaizdos įrankis. 

Alberas sėdėjo rankomis susiėmęs galvą, paskui pa- 
kėlė gėdos raudonio nutviekstą, nuo ašarų šlapią veidą 
ir pagriebė Bošano ranką sakydamas: 

— Drauge, mano gyvenimas baigtas. Man viena be- 
lieka: ne guostis tuo, kad Apvaizda smogė tokį smūgį, 
bet ieškoti žmogaus, kuris mane persekioja savo neapy- 
kanta. Radęs arba aš jį užmušiu, arba jis mane. Pasi- 
tikiu jūsų draugiška pagalba, Bošanai, jeigu tik panieka 
dar neužgesino jūsų širdyje draugiškumo. 

— Panieka, drauguži? O kuo gi jūs kaltas dėl tos 
nelaimės? Ne, ačiū Dievui, praėjo tie laikai, kada dėl 
neteisingų prietarų vaikai turėdavo atsakyti už savo tėvų 
poelgius. Peržvelkite visą savo gyvenimą, Alberai. Jis 
dar toks neilgas, tačiau ar galėjo būti kieno nors rytas 
giedresnis negu jūsų? Ne, Alberai, patikėkite manimi: jūs 
jaunas, turtingas — išvažiuokite iš Prancūzijos! Viskas 
greitai užmirštama tame didžiajame Babilone, kuriame 
gyvenimas kunkuliuoja, o nuomonės keičiasi. Sugrįšite 
už trejų ar ketverių metų, vedęs kokią nors rusų kuni- 
gaikštytę, ir niekas neprisimins, kas buvo atsitikę vakar, 
o juo labiau — prieš šešiolika metų. 

— Ačiū, mano brangusis Bošanai, ačiū už gerą širdį, 
pakuždėjusią jums tuos žodžius, bet tai neįmanoma. 
Jau esu minėjęs, koks mano „troškimas“, o dabar, jei 
reikia, žodį „troškimas“ pakeičiu „valia“. Jūs turite su- 
prasti, jog tai mane liečia be galo artimai, aš negaliu 
žiūrėti į šį dalyką taip kaip jūs. Tai, kas jums atrodo 
dangaus siųsta, mano manymu, kilo ne iš tokio tyro 
šaltinio. Turiu prisipažinti, aš esu tikras, kad Apvaizda 
čia niekuo dėta, ir labai gerai, nes vietoje nematomo ir 
neapčiuopiamo dangiškųjų atpildų ar bausmių šauklio aš 
rasiu matomą ir apčiuopiamą būtybę, kuriai atkeršysiu 
už viską, ką iškentėjau per tą mėnesį. Prisiekiu, taip ir 
bus. Kartoju, Bošanai, dabar aš noriu grįžti į žmonių pa- 
saulį, materialųjį pasaulį, ir jeigu jūs, kaip sakote, vis' 
dar mano draugas, tai padėkite man rasti tą ranką, kuri 
smogė šį smūgį. 

— Gerai! — sutiko Bošanas.— Jeigu jūs norite, kad 
nusileisčiau į žemę, aš taip ir padarysiu. Jeigu ryžtatės 
ieškoti priešo, aš jums padėsiu. Ir aš jį rasiu, nes beveik 

vienodai jį reikalauja rasti mudviejų abiejų garbė. 

— Tuomet, Bošanai, ieškoti mums reikia pradėti, 
kol pėdos karštos, tučtuojau. Kiekviena sugaišta minutė 
virsta man amžinybe. Įskundėjas dar nenubaustas, vadi- 
nasi, jis gali tikėtis, kad ir liks nenubaustas. Garbės 
žodis, jei jis to tikisi, tai žiauriai klysta! 

— Klausykite, Morserai... 

— Matau, Bošanai, jūs kažką žinote. Jūs grąžinate 
man gyvybę! 

— Nesakau, kad tai tikras dalykas, bet vis dėlto 
šioks toks spindulys tamsoje. Eidami į tą spindulį, mes 
gal išeisime ir į tikslą. 

— Bet sakykite! Aš tiesiog nenustygstu iš nekant- 


rumo. £ 
— Aš papasakosiu jums, ko nenorėjau sakyti grįžęs 


iš Janinos. 

— Klausau. 

— Štai kas atsitiko, Alberai. Janinoje, Alberai, ir 
tai visai suprantama, aš kreipiausi informacijų į žymiau- 
sią miesto bankininką. Vos tik užsiminus apie savo rei- 
kalą, dar net nepaminėjus jūsų tėvo pavardės, jis tarė: 

— Aha, numanau, kas jus atvedė pas mane. 

— Kaip tai? 


„— Nėra nė dviejų savaičių, kai manęs klausė to 
paties. 


— Kas? 


„ — Vienas Paryžiaus bankininkas, mano kompa- 
nionas. 
— Kas toks? 


— Danglaras. 

— Danglaras! — sušuko Alberas.— Iš tikrųjų jis 
jau seniai persekioja mano vargšą tėvą savo nirtulingu 
pavydu. Jis dedasi demokratu, bet negali atleisti grafui 
de Morserui, kad tas peras. Ir tos nežinia kodėl iširu- 
sios vedybos... taip, tikra tiesa! 

— Sužinokite, Alberai, tik nesikarščiuokite iš anksto, 
ir jeigu teisybė... 

— Jeigu teisybė, tai jis man sumokės už viską, ką 
aš iškentėjau! — sušuko jaunasis vyras. 

— Neskubėkite, Morserai, juk jis jau pagyvenęs 
žmogus. 

— Aš ne daugiau paisysiu jo amžiaus, kaip jis paisė 
mūsų šeimos garbės. Jeigu jis turėjo ką prieš mano tėvą, 


171 


kodėl nepuolė jo atvirai? Bet ne, jis pabūgo dorai stoti 
vienas prieš vieną! 

— Alberai, aš nesmerkiu, aš tik vėsinu jus. Veikite 
atsargiai! 

— Nebijokite! Be to, jūs mane palydėsite, Bošanai: 
apie tokius dalykus kalbamasi prie liudininkų. Jeigu 
Danglaras kaltas, tai jau šiandien mirs arba Danglaras, 
arba aš. Velniai griebtų, Bošanai, suruošiu šaunias savo 


garbės laidotuves! 
— Gerai, Alberai. Priėmus tokį nutarimą, reikia 


nedelsiant jį ir vykdyti. Norite važiuoti pas Danglarą? 
Važiuojame. 

Jiedu pasiuntė vežiko. Artėdami prie bankininko 
rūmų, pamatė prie vartų Andrea Kavalkančio fajetoną 
ir tarną. 

— Po velnių, kad sekasi! — niūriu balsu tarė Albe- 
ras.— Jei Danglaras atsisakys kautis su manimi, tai 
nudėsiu jo žentą. Kunigaikštis Kavalkantis — kaip jis 
drįstų nesikauti! 

Bankininkui buvo pranešta, kad jie atvyko, ir jis, 
išgirdęs Albero vardą ir žinodamas, kas įvyko vakar, 
liepė pasakyti, jog nepriima. Bet buvo jau per vėlu: Albe- 
ras ėjo paskui liokajų, girdėjo jam duotą įsakymą, pats 
atsidarė duris ir Bošano lydimas įsiveržė į bankininko 
kabinetą. 

— Kaipgi čia, pone! — sušuko pastarasis.— Argi 
aš jau nebe šeimininkas savo namuose, argi man nevalia 
priimti, ką noriu, ir nepriimti, ko nenoriu? Man rodos, 
jūs užsimirštate. 

— Ne, pone,— šaltai atšovė Alberas,— esti aplin- 
kybių, ir jūs kaip tik į tokias patekote, kada kai kurių 
lankytojų negalima nepriimti, jeigu nenori pasirodyti 
bailiu, — šita išeitis jums neužkirsta. 

— Tai ko jūs iš manęs norite? 

— Aš noriu,— tarė Morseras, prieidamas artyn ir 
nekreipdamas nė mažiausio dėmesio į Kavalkantį, kuris 
stovėjo atsirėmęs į židinį, — aš noriu jums pasiūlyti su- 
sitikti su manimi nuošalioje vietoje, kur valandėlę niekas 
mums netrukdytų, ir tiek. Iš dviejų vyrų, susitinkančių 
tokioje vietoje, vienas paprastai pasilieka gulėti medžių 
pavėsyje. 


172 


Danglaras išbalo. Kavalkantis sujudėjo. Alberas at- 
sigręžė į jį sakydamas: 

— Jei norite, grafe, atvykite ir jūs. Būdamas beveik 
šeimos narys, jūs turite tam visišką teisę. Tokius pasima- 
tymus skiriu kiekvienam. Kas tik turi noro į juos atvykti. 

Kavalkantis sutrikęs pažvelgė į Danglarą, kuris ne- 
norom pakilo ir atsistojo tarp jų. Albero išpuolis prieš 
Andrea sužadino jam viltį, kad Morseras atvyko visai ne 
dėl to, kaip jis buvo manęs iš pradžių. 

— Ak šitaip! — kreipėsi jis į Alberą.— Jeigu jūs 
atėjote kivirčytis su grafu dėl to, kad iš judviejų aš su- 
teikiau pirmenybę jam, tai įspėju, jog tą reikalą perduo- 
siu karališkajam prokurorui. 

— Jūs apsirinkate, pone,— niūriai šypsodamasis 
atsakė Morseras,— man visai ne vestuvės galvoje, aš 
kreipiuosi į poną Kavalkantį tik todėl, kad man pasirodė, 
ir teisus, šiandien aš pasirengęs susikibti su visais. Vis 
dėlto būkite ramus, ponas Danglarai, pirmenybė pri- 
klauso jums. 

— Gerbiamasis,— iš pykčio ir baimės išblyškęs, at- 
sakė Danglaras,— įspėju jus, kad, sutikęs pasiutusį šunį, 
aš jį nudedu ir ne tik nelaikau savęs kaltu, bet, priešin- 
gai, manau padaręs visuomenei gerą darbą. Jeigu jūs 
irgi pasiutęs ir taikotės man įkąsti, tai žinokite — nu- 
dėsiu jus be jokio pasigailėjimo. Argi aš kaltas, kad jūsų 
tėvui nuplėšė garbę? 

— Taip, niekše! — sušuko Morseras.— Tu dėl to 
kaltas! 

Danglaras žengtelėjo atgal. 

— Aš kaltas? Aš? — tarė jis.— Bet jūs iš proto iš- 
ėjote! Argi aš ką išmanau apie graikų istoriją? Argi aš 
basčiausi po tas šalis? Argi aš patariau jūsų tėvui par- 
duoti Janinos pilis, išduoti... 

— Nutilk! — iškošė pro dantis Alberas.— Ne, ne 
jūs tiesiogiai sukėlėte visą tą triukšmą, bet jūs klastin- 
gai jį paruošėte. 

— Aš? 

— Taip, jūs! Iš kur pasklido gandai? 

— Bet, kiek prisimenu, laikraštyje buvo parašyta: 
iš Janinos, po šimts pypkių! 

— O kas rašė į Janiną? 

— Į Janiną? 

— Taip. Kas rašė teiraudamasis apie mano tėvą? 
— Man atrodo, kad niekam neuždrausta rašyti į Ja- 


— Tačiau rašė tik vienas. 

— Vienas? 

— Taip, ir tas vienas buvote jūs. 

— Žinoma, aš rašiau. Man atrodo, kad, išleisdamas 
už jaunikaičio savo dukterį, gali pasiteirauti apie to 
jaunikaičio šeimą: šitai ne tik tėvo teisė, bet ir pareiga. 

— Gerbiamasis,— tarė Alberas, — jūs rašėte puikiai 
žinodamas, koks ateis atsakymas. 

— Aš? Prisiekiu jums,— sušuko Danglaras, ir jo 
balse nuskambėjo tikras nuoširdumas, kuris galbūt kilo 
ne tiek iš baimės, kiek iš užuojautos nelaimingam jau- 
nuoliui,— niekada man ir į galvą nebūtų atėję rašyti į 
Janiną. Aš neturėjau jokio supratimo apie Ali Pašos 
katastrofą! 

— Vadinasi, jums kas nors patarė rašyti? 


— Žinoma. 
— Patarė? 


— Taip. 

— O kas?.. Sakykite... Neslėpkite... 

— Viskas labai paprasta. Aš kalbėjau apie jūsų 
tėvo praeitį, sakiau, kad niekas nežino, koks aitvaras jam 
turtus sunešė. Mano pašnekovas paklausė, kur jūsų tėvas 
įsigijo savo turtus. Atsakiau: Graikijoje. Tada jis man 
patarė: parašykite į Janiną. 

— Kas jums šitai patarė? 

— Ogi jūsų draugas, grafas Montekristas. 

— Grafas Montekristas jums patarė rašyti į Janiną? 

— Taip, ir aš parašiau. Norite pamatyti mano susi- 
rašinėjimą? Parodysiu jums. 

Alberas ir Bošanas susižvalgė. 

— Pone,— tarė iki šiol tylėjęs Bošanas, — jūs kalti- 
nate grafą žinodamas, kad jo dabar nėra Paryžiuje ir 
kad jis šiuo metu negali pasiteisinti. 

— Aš nieko nekaltinu,— atsakė Danglaras,— aš 
tik pasakoju, kaip buvo, ir visa tai galiu pakartoti gir- 
dint pačiam grafui Montekristui. 


174 


— Ir grafas žino, kokį atsakymą gavote? 

— Aš jam rodžiau atsakymą. 

— Ar jis žinojo, kad mano tėvo vardas Fernanas ir 
kad jo pavardė Mondegas? 

— Taip, šitai aš jam seniai buvau sakęs. Žodžiu, aš 
padariau tik tai, ką būtų padaręs kiekvienas kitas manim 
dėtas, gal net gerokai mažiau padariau. Kai, gavus atsa- 
kymą, kitą dieną jūsų tėvas, Montekristo paragintas, 
atvyko pas mane ir oficialiai paprašė jums mano dukters 
rankos, kaip visuomet daroma, kada norima galutinai 
išspręsti klausimą, aš jam daviau neigiamą atsakymą, 
ir griežtą, tas teisybė, tačiau be kokių nors aiškinimųsi, 
be triukšmo. Ir iš tikrųjų kam man visa tai garsinti? 
Kas man rūpi pono de Morsero garbė ar negarbė? Abiejų 
akcijų kursas dėl jos juk nei kyla, nei krinta. 

Alberas pajuto, kaip kraujas plūsta jam į veidą. Ne- 
buvo jokios abejonės, Danglaras gynėsi kaip žemas, bet 
ne be tiesos grūdo žmogus, sakąs jeigu ne visą teisybę, 
tai bent jos dalį, žinoma, ne sąžinės, bet baimės spiriamas. 
Pagaliau ko gi Morserui reikėjo? Ne didesnės ar mažes- 
nės Danglaro ar Montekristo kaltės, o žmogaus, kuris 
atsakytų už įžeidimą, žmogaus, kuris sutiktų kautis. 
Danglaras kautis nesutiks, tai buvo visiškai aišku. 

Ir visa tai, kas spėjo nugrimzti į užmarštį arba pra- 
ėjo nepastebėta, aiškiai iškilo prieš Morsero akis ir atgijo 
jo atmintyje. Montekristas žinojo viską, jeigu jis pirko 
Ali Pašos dukterį. Viską žinodamas, jis ir patarė Dangla- 
rui parašyti į Janiną. Sužinojęs atsakymą, jis sutiko pa- 
tenkinti Albero norą ir supažindino jį su Haide. Nuvedęs 
pas ją, jis pakreipė kalbą apie Ali Pašos mirtį ir nekliudė 
Haidei pasakoti (bet, matyt, tais keliais žodžiais, pasaky- 
tais graikų kalba, jis liepė jai neminėti Albero tėvo vardo). 
Pagaliau argi jis neprašė ir patį Alberą neištarti savo 
tėvo vardo Haidei girdint? Ir vėl: juk jis išsivežė Alberą 
į Normandiją kaip tik tuo laiku, kada turėjo kilti tas 
baisusis skandalas. Jokios abejonės, visa tai buvo pada- 
ryta sąmoningai, ir Montekristas, aišku, jo tėvo priešų 
suokalbininkas. 

Alberas nusivedė Bošaną į šalį ir išdėstė jam visus 
savo samprotavimus. 

— Teisybė, — atsakė šis.— Toje istorijoje Danglaras 
vaidina tiktai grubų materialųjį vaidmenį. Pasiaiškinimo 
jūs turite reikalauti iš grafo Montekristo. 

Alberas atsigręžė į Danglarą sakydamas: 

— Gerbiamasis, jūs turite suprasti, kad aš dar ne 
visiškai su jumis atsisveikinu. Man dar reikia įsitikinti, 
ar jūsų kaltinimai teisingi, ir, norėdamas tai padaryti, 
tučtuojau vykstu pas grafą Montekristą. 

Ir, nusilenkęs bankininkui,jis išėjo su Bošanu, į Ka- 
valkantį nesiteikęs net žvilgtelėti. 

Danglaras palydėjo juos iki durų ir čia dar sykį pa- 
kartojo Alberui, kad asmeniškai jis neturįs nė mažiausio 
pagrindo nekęsti grafo de Morsero. 


XV + ĮŽEIDIMAS 


Išėjęs iš bankininko, Bošanas sustojo. 
— Klausykite, — tarė jis Alberui, — aš ką tik sakiau 
jums, kad jūs turite reikalauti pasiaiškinimo iš Mon- 


tekristo. || a . 
— Taip, ir mes važiuosime pas jį. 


— Palaukit. Prieš važiuodamas pas grafą, gerai 
pagalvokite. 

— Apie ką man galvoti? 

— Ar tas žingsnis rimtas. 

— Tai argi jis rimtesnis negu mano vizitas pas 
Danglarą? 

— Taip. Danglaras — pinigo žmogus, o jūs žinote, 
kad pinigo žmonės per daug vertina savo kapitalus, 
todėl nenoriai kaunasi. O šis, atvirkščiai, džentelmenas, 
bent toks atrodo. Ar nebijote po džentelmeno išore ap- 
tikti žudiką? 

— Bijau tik vieno: aptikti žmogų, kuris atsisakytų 
kautis. 

— Būkite ramus, — tarė Bošanas,— šitas kausis. Aš 


net bijau, kad jis kausis per daug gerai, saugokitės! 

— Drauge,— švelniai šypsodamasis tarė Alberas, — 
man to ir tereikia. Didžiausia laimė man — būti nukau- 
tam už savo tėvą: tada mes visi išgelbėti. 

— Jūsų motina to neišgyventų! 

— Vargšė motina! — tarė Alberas, perbraukdamas 
ranka akis.— Aš tai žinau, bet verčiau tegu ji miršta 
iš sielvarto negu iš gėdos. 

— Jūs tvirtai pasiryžęs, Alberai? 

— Taip. 

— Tuomet važiuokime! Ar manote, kad jį rasime? 

— Jis turėjo grįžti keliomis valandomis vėliau už 
mane, užtat tikriausiai jau Paryžiuje. 

Juodu sėdo į karietą ir nuvažiavo į Eliziejaus lau- 
kų Nr. 30. 

Bošanas norėjo eiti vienas, bet Alberas pasakė, kad 
jis nenusikals pažeisdamas etiketą, nes ta dvikova tru- 
putį nepaprasta. 

Jausmas, kuris skatino Alberą veikti, buvo toks 
šventas, kad Bošanui neliko nieko kita kaip sutikti su 
jo valia, todėl jis nusileido Morserui ir neprieštarau- 
damas nusekė paskui įį. 

Alberas kone tekinas nubėgo iki durų. Jį pasitiko 
Batistenas. 

Grafas jau buvo grįžęs. Dabar jis buvo vonioje ir 
įsakė Batistenui nieko nepriimti. 

— O po vonios? — paklausė Morseras. 

— Pietaus. 

— O po pietų? 

— Valandą ilsėsis. 

— O paskui? 

— Važiuos į operą. 

— Jūs tikrai žinote? — paklausė Alberas. 

— Tikriausiai, grafas liepė, kad lygiai aštuntą ka- 
rieta būtų prie durų. 

— Gerai, — atšovė Alberas, — tai viskas, ką norėjau 
sužinoti. 

Paskui jis atsisuko į Bošaną. 

— Drauge, jeigu jums reikia kur nors eiti, tai eiki- 
te dabar, jeigu šįvakar turite paskyręs kokį pasima- 
tymą, tai atidėkite rytdienai. Norėčiau, kad jūs važiuo- 
tumėte su manimi į operą. Jei galėsite, atsivežkite ir 
Šato Reno. 

Bošanas atsisveikino su Alberu, prižadėjęs užva- 
žiuoti jo be penkiolikos aštuntą. 

Grįžęs namo, Alberas nusiuntė tarną įspėti Francą, 

Debrė ir Morelį, kad labai norėtų pasimatyti su jais tą 
vakarą operoje. 

Paskui jis nuėjo aplankyti motinos, kuri po vaka- 
rykščių įvykių liepė nieko nepriimti ir užsidarė savo 
kambaryje. Jis rado ją lovoje, sukrėstą to skaudaus 
viešo pažeminimo. 

Atėjęs Alberas padarė Mersedesai tokį įspūdį, ko- 
kio ir buvo galima laukti: ji suspaudė sūnaus ranką ir 
graudžiai pravirko. Išsiverkus jai kiek palengvėjo. 

Alberas pasilenkė prie jos netardamas nė žodžio. 
Išblyškęs veidas ir suraukti antakiai liudijo, kad jo 
širdyje vis labiau stiprėja pasiryžimas keršyti. 

— Motute, gal jūs žinote,— paklausė Alberas, — ar 
ponas de Morseras turi priešų? 

Mersedesa krūptelėjo: ji pastebėjo, kad Alberas ne- 
ištarė „tėvas“. 

— Drauge mano,— atsakė ji, — žmonės, užimą tokia 
padėtį visuomenėje, kaip grafas, turi daug slaptų prie- 
šų. Atviri priešai, pats supranti, nėra patys pavojin- 
giausi. 

— Taip, aš tai žinau, todėl ir prašau jūsų padėti. 
Mama, jūsų akis įžvalgi, nuo jos niekas nepasislėps. 

— Kodėl man tai sakai? 

— Todėl, pavyzdžiui, kad jūs pastebėjote, jog mūsų 
pokylyje grafas Montekristas nieko nenorėjo valgyti. 


i Visa drebėdama, Mersedesa pasirėmė lovoje ant ran- 
OS. 
— Grafas Montekristas! — sušuko ji.— Bet ką 


bendra jis turi su tavo klausimu? 

— Juk žinote, motute, kad grafas Montekristas iš- 
tikimas daugeliui Rytų papročių, o Rytuose, kas nori 
išsaugoti sau keršto teisę, niekada nieko nevalgo ir ne- 
geria priešo namuose. 

— Grafas Montekristas mūsų priešas? — tarė Mer- 
sedesa, išbaldama kaip drobė.— Kas tau sakė? Kodėl? 
Tu kliedi, Alberai. Grafas Montekristas mums visą laiką 
buvo nepaprastai palankus. Grafas Montekristas išgelbėjo 
tau gyvybę, ir tu pats jį atvedei į mūsų namus. Maldau- 
ju tave, sūnau, varyk tą mintį šalin. Aš tau patariu, 
daugiau negu patariu, prašau tave: išsaugok jo drau- 
gystę. 

— Motute,— prieštaravo vaikinas, niūriai žiūrėda- 
mas į ją,— jūs kažkodėl gailitės to žmogaus. 

— Aš? — sušuko Mersedesa, parausdama taip pat 
staigiai, kaip buvo išbalusi, ir beveik tuoj pat dar labiau 
išblykšdama. 

— Taip,— tarė Alberas,— jūs prašote mane gai- 
lėtis to žmogaus dėl to, kad mes galime laukti iš jo tik 
bloga, juk taip? 

Mersedesa krūptelėjo, paskui įsmeigė į Alberą gilų 
žvilgsnį sakydama: 

— Nepaprastai keistai kalbi ir, man rodos, kaž- 
kodėl esi nusistatęs prieš jį. Ką tau padarė grafas? Prieš 
tris dienas viešėjai pas jį Normandijoje, prieš tris die- 
nas. aš ir tu pats žiūrėjai į jį kaip į geriausią draugą. 

Albero lūpomis šmėkštelėjo ironiška šypsena. Mer- 
sedesa ją pastebėjo ir moters bei motinos instinktu su- 
prato viską, tačiau, būdama atsargi ir stiprios dvasios, 
nuslėpė savo sutrikimą bei nerimą. 

Alberas tylėjo. Po valandėlės grafienė vėl prabilo: 

— Tu klausei, kaip aš jaučiuosi. Pasakysiu atvirai, 
drauguži mano, nekaip, nekaip. Pabūk su manimi, Al- 
berai, man taip sunku vienai. 

— Motute,— kreipėsi jaunuolis, — jūs žinote, kad aš 
mielai pabūčiau, bet šįvakar turiu jus palikti dėl vieno 
svarbaus ir neatidėliotino reikalo. 

— Ką padarysi, — atsidususi tarė Mersedesa,— eik, 
Alberai, aš visai nenoriu, kad tavo meilė man būtų 
vergiška. 

Alberas apsimetė neišgirdęs tų žodžių, atsisveikino 
su motina ir išėjo. 

Vos tik vaikinas uždarė duris, Mersedesa liepė pa- 
šaukti savo patikimiausią tarną ir įsakė jam sekti Al- 
berą visur, kur tik jis eitų tą vakarą, ir tučtuojau viską 
jai pranešti. 

Po to ji paskambino kambarinei ir, nors buvo labai 
silpna, apsirėdė, kad būtų pasirengusi bet kokiam neti- 
kėtumui. 

Tarnui nesunku buvo atlikti šią užduotį. Alberas 
grįžo į savo kambariųs ir apsirengė elegantiškai, ta- 
čiau kukliai. Be dešimties minučių aštuntą atvyko Bo- 

šanas. Jis pasakė, kad buvo susitikęs Šato Reno, kuris 
žadėjo pasirodyti parteryje dar prieš uždangai pakylant. 

Juodu susėdo į Albero karietą, ir šis, nematydamas 
reikalo slėpti, kur jie važiuoja, garsiai šūktelėjo: 

— Į Operą! 

Netverdamas iš nekantrumo, jis įėjo į teatrą dar 
prieš prasidedant spektakliui. Sato Reno jau sėdėjo savo 
vietoje. Kadangi Bošanas buvo jį įspėjęs, tai Alberui 
nereikėjo nieko jam aiškinti. Visiems suprantamas sū- 
naus veržimasis atkeršyti už tėvą, todėl Šato Reno ne- 
bandė jo perkalbėti ir tik pareiškė esąs jo paslaugoms. 

Debrė dar nebuvo, bet Alberas žinojo, kad tas retai 
kada praleidžia operos spektaklius... Kol pakilo uždanga, 
Alberas klaidžiojo po teatrą. Jis tikėjosi susitikti Mon- 
tekristą arba koridoriuje, arba ant laiptų. Po skambučio 
turėjo grįžti į savo vietą ir atsisėdo parteryje tarp Šato 
Reno ir Bošano. 

Bet jo akys nenukrypo nuo ložės tarp dviejų kolonų, 
kuri per visą pirmąjį veiksmą buvo uždaryta. 

Pagaliau, kai Alberas nežinia „kelintą kartą pasi- 
žiūrėjo į savo laikrodį, antrojo veiksmo pradžioje ložės 
durys atsidarė, įėjo juodai apsirengęs Montekristas, at- 
sirėmė į barjerą ir apsižvalgė po salę. Paskui jį įėjo 
Morelis, ieškodamas akimis sesers ir svainio. Pastebė- 
jęs juos vienoje antrojo aukšto ložėje, linktelėjo jiems 
galva. 

Dairydamasis po salę, grafas pastebėjo išblyškusį 
veidą, kurio degančios akys tartum stengėsi atkreipti 
į save jo dėmesį. Suprantama, grafas pažino Alberą, 
tačiau, pamatęs sutrikusį jo veidą, apsimetė jaunuolio 
nepastebėjęs. Nė mažiausiu krustelėjimu neišduodamas 
savo minčių, jis atsisėdo, išsiėmė iš makštų žiūroną ir 
nukreipė jį į kitą salės pusę. 

Dėdamasis Albero visai nepastebįs, grafas vis dėlto 
nepaleido jo iš akių, ir, uždangai nusileidus po antrojo 
veiksmo, nuo akylo ir neklystančio jo žvilgsnio nepa- 
spruko, kad jaunuolis, lydimas abiejų savo draugų, išėjo 
iš parterio. 

Netrukus jo veidas šmėkštelėjo pro gretimos ložės 
duris. Grafas jautė, kad audra artėja, ir, išgirdęs brakš- 

telint savo ložės durų rankeną, nors tuo metu kaip nie- 
kur nieko linksmai šnekėjosi su Moreliu, jis jau žinojo, 
kas bus toliau, tad viskam buvo pasiruošęs. 

Durys atsidarė. 

Tik tuomet Montekristas atsigręžė ir pamatė per- 
balusį, virpantį Alberą. Už jo stovėjo Bošanas ir Šato 
Reno. 

— A-a! Štai ir mano raitelis jau čia,— sušuko jis 
tuo maloniu ir mandagiu tonu, kuriuo paprastai skir- 
davosi jo sveikinimas nuo banalaus aukštuomenės eti- 
keto.— Labas vakaras, ponas de Morserai. 

Ir šito taip nuostabiai mokančio valdytis žmogaus 
veidas spindėjo meilumu. 

Tik dabar Morelis atsiminė vikonto laišką, kuriame 
šis be jokių paaiškinimų prašė jį būti vakare operoje, 
ir suprato, kad įvyks kažkas baisaus. 

— Mes atėjome čia ne tam, kad persimestume su 
jumis veidmainingo mandagumo ar tariamo draugiškumo 
pareiškimais,— tarė Alberas,— mes atėjome reikalauti 
pasiaiškinimo, grafe. 

Jis košė žodžius pro sukąstus dantis, jo balsas 
drebėjo. 

— Pasiaiškinimo operoje? — paklausė grafas ramiu 
tonu ir pervėrė jį tuo skvarbiu žvilgsniu, kuris būdin- 
gas tvirtai savimi pasitikinčiam žmogui.— Nors aš ir 
menkai susipažinęs su paryžiečių papročiais, vis dėlto, 
man rodosi, gerbiamasis, kad čia ne vieta pasiaiški- 
nimams. 

— Jeigu žmogus slepiasi, — tarė Alberas,— jeigu 
negalima pas jį patekti, nes jis maudosi vonioje, pie- 
tauja arba miega, tada tenka į jį kreiptis ten, kur sutinki. 

— Ne taip sunku mane sutikti, — tarė Montekris- 
tas,— ne kažkada, o vakar, gerbiamasis, jei aš gerai 
prisimenu, jūs pas mane svečiavotės. 

— Vakar, pone,— tarė Alberas, netekdamas savi- 
tvardos, — aš buvau pas jus, nes nežinojau, kas jūs toks. 

Tuos žodžius jaunasis Morseras ištarė garsiai, kad 
būtų girdėti gretimose ložėse ir koridoriuje. Išgirdę 
ginčą, sėdintieji greta atsigręžė, o einantieji korido- 
riumi sustojo už Bošano ir Šato Reno. 

— Ką jūs čia paistote, gerbiamasis! — pasakė Mon- 

tekristas ramiai ir šaltai.— Matyt, jums galvoj susi- 
maišė. 

— Mano galva pakankamai blaivi, kad suprastų 
jūsų klastą ir priverstų jus suprasti, jog aš noriu už ją 
atkeršyti, — atsakė įniršęs Alberas. 

— Gerbiamasis, aš jūsų nesuprantu, — atkirto Mon- 
tekristas, — ir, kaip ten bebūtų, manau, kad jūs vis dėlto 
pernelyg garsiai kalbate. Čia mano ložė, gerbiamasis, 
čia tik aš vienas turiu teisę kelti balsą. Išeikite! 

Ė Ir Montekristas ranka įsakmiai parodė Alberui 
uris. 


— Aš jus patį priversiu išeiti iš čia! — atšovė Al- 
beras, mėšlungiškai gniaužydamas pirštinę, nuo kurios 
grafas nenuleido akių. 

S Gerai,— ramiai tarė Montekristas.— Matau, jūs 
ieškote priekabių, gerbiamasis, bet leiskite jums duoti 
patarimą ir pasistenkite jį įsidėmėti: blogas įprotis kelti 
tokį triukšmą iššaukiant į dvikovą. Triukšmą ne visi 
mėgsta, ponas de Morserai. 

Ištarus tą pavardę, visi aplinkui sujudo, pasigirdo 
smalsumo kupinas šnabždesys. Nuo vakar dienos Mor- 
seras buvo visų lūpose. 

Jaunuolis pirmutinis ir geriau negu bet kas suprato 
užuominą ir kilstelėjo ranką, norėdamas tėkšti pirštinę 
grafui į veidą, bet Morelis nutvėrė jį už riešo, o Boša- 
nas su Šato Reno, bijodami, kad ginčas nepavirstų že- 
mu skandalu, sulaikė jį už pečių. 

Tuo tarpu Montekristas neatsistodamas ištiesė ranką 
ir ištraukė iš sugniaužtų Albero pirštų drėgną, sumai- 
gytą pirštinę. 

— (Gerbiamasis,— tarė jis rūsčiu balsu,— aš laikau 
jūsų pirštinę mesta ir grąžinsiu ją jums kartu su kulka. 
Dabar malonėkite išeiti iš čia, nes pašauksiu savo tarnus 
ir liepsiu išmesti jus už durų. 

Apsvaigęs, paklaikęs, krauju paplūdusiomis akimis 
Alberas žengė porą žingsnių atgal. Morelis tuo pasi- 
naudojo ir uždarė duris. 

Montekristas vėl pasiėmė žiūronus ir ėmė dairytis, 
tarsi nieko nebūtų įvykę. 

To žmogaus širdis buvo nulieta iš bronzos, o veidas 
iškaltas iš marmuro. Morelis pasilenkė prie grafo. 

— Ką jūs jam padarėte? — tyliai paklausė jis. 

— Aš? Nieko, bent jam, — atsakė Montekristas. 

— Tačiau tą keistą sceną sunku pateisinti be jokio 
pagrindo. 

— Grafo Morsero skandalas išmušė nelaimingąjį 
jaunuolį iš vėžių. 

— Ar jūs kuo nors prisidėjote prie to skandalo? 

— Haidė pranešė rūmams apie jo tėvo išdavystę. 

— Tiesa,— tarė Morelis,— girdėjau, kad ši vergė 
graikė, kurią mačiau su jumis ložėje, yra Ali Pašos 
duktė. Bet aš tuo netikėjau. 

— Tačiau taip yra. 

— Dievulėliau! Dabar aš viską suprantu! — pasa- 
kė Morelis.— Toji scena buvo iš anksto paruošta. 

— Kodėl taip manote? 

— Alberas man parašė ateiti šį vakarą į operą. 
Matyt, jis norėjo, kad aš būčiau jūsų įžeidimo liudi- 
S Labai galimas daiktas, — visiškai ramiai atsakė 
Montekristas. 

— Tai kaip jūs su juo pasielgsite? 

— Su kuo? 

— Su Alberu. 

— Kaip aš pasielgsiu su Alberu, Maksimilijanai? — 
pakartojo tuo pačiu tonu Montekristas.— Lygiai taip 
pat, kaip kad aš jus dabar matau ir spaudžiu jums 
ranką, rytoj prieš dešimtą valandą aš jį užmušiu. Štai 
kaip aš su juo pasielgsiu. 

Morelis taip pat paspaudė Montekristo ranką ir krūp- 
telėjo: ranka buvo šalta ir nuostabiai rami. 

— Ak, grafe, — tarė jis.— Jo tėvas jį taip myli! 

— Nekalbėkite man šito! — sušuko Montekristas, 
pirmą kartą išsiduodamas, kad ir jis moka pykti.— 
Ko gero, dar sumanysiu nukauti jį ne iš karto! 

Morelis apstulbęs paleido jo ranką sakydamas: 

— Grafe! Grafe! 

— Brangusis Maksimilijanai,— pertraukė jį gra- 
fas,— paklausykite, kaip nuostabiai Diuprė dainuoja 
šią ariją. 


O, Matilda! Mano sielos dievaite!.. 

— Žinote, aš pirmas Neapolyje įvertinau Diuprė ir 
pirmas jam plojau. Bravo! Bravo! 

Morelis suprato, kad kalba apie tai baigta, ir nutilo. 

Po valandėlės veiksmas pasibaigė, uždanga nusi- 
leido. Į duris kažkas pasibeldė. 

— Prašau,— tarė Montekristas, ir jo balse nebuvo 
justi nė mažiausio susijaudinimo. 

Įėjo Bošanas. 

— Labas vakaras, ponas Bošanai,— tarė Monte- 
kristas, tarsi matydamas jį tą vakarą pirmą sykį, — pra- 
šom sėstis. 

Bošanas nusilenkė, įėjo ir atsisėdo. 

— Grafe,— tarė jis Montekristui, — aš ką tik buvau 
čia, kaip jūs tikriausiai pastebėjote, kartu su ponu de 
Morseru. 

— Vadinasi, galima padaryti išvadą, — juokdamasis 
pastebėjo Montekristas, — kad jūs kartu pietavote. Džiau- 
giuosi, ponas Bošanai, jūs iš tikrųjų buvote santūresnis 
už jį. 

Iž Grafe,— kreipėsi Bošanas,— aš pripažįstu, kad 
Alberui nederėjo karščiuotis, ir norėčiau už tai savo 
vardu jūsų atsiprašyti. Dabar, kai aš atsiprašiau,— pa- 
kartoju, savo vardu,— tikiuosi, grafe, kad jūs, būda- 
mas kilnus žmogus, neatsisakysite man paaiškinti, kokiu 
būdu jūs susižinojote su Janinos gyventojais. Paskui 
aš tarsiu porą žodžių apie tą jaunąją graikę. 

Montekristas žvilgsniu sustabdė jį. 

— Štai ir žlugo visos mano viltys, — tarė jis juok- 
damasis. 

— Kaip tai? — paklausė Bošanas. 


— Labai paprastai. Jūs visi skubėjote apdovanoti 
mane kažkokio ekscentriko reputacija. Pasak jūsų, aš 
esu kažkoks ar tai Lara, ar Manfredas, ar lordas Rut- 
venas. Paskui, kai šitai jums įgriso, jūs gadinate pačių 
sukurtą tipą ir norite padaryti iš manęs visai banalų 
žmogų. Reikalaujate, kad aš būčiau menkas, vulgarus, 
žodžiu, reikalaujate iš manęs pasiaiškinimų. Ką jūs, 
ponas Bošanai! Negi juokiatės iš manęs? 

— Vis dėlto, — išdidžiai prieštaravo Bošanas,— bū- 
na atvejų, kai garbė reikalauja... 

— Ponas Bošanai, — pertraukė jį keistuolis grafas, — 

ko nors reikalauti iš grafo Montekristo gali tiktai gra- 
fas Montekristas. Užtat, būkite malonus, apie tai dau- 
giau nė žodžio. Aš darau ką noriu ir, patikėkite, visuo- 
met puikiai padarau. 

— Pone,— atsakė žurnalistas,— garbingi žmonės 
šitaip neatsiperka, garbė reikalauja garantijų. 

— (Gerbiamasis, aš pats — gyva garantija,— šaltai 
atšovė Montekristas, bet jo akys grėsmingai sužėravo.— 
Mūsų abiejų gyslose teka kraujas, ir mudu abu trokš- 
tame jį pralieti, — štai mūsų tarpusavio garantija. Nu- 
neškite šį atsakymą vikontui ir pasakykite, kad rytoj, 
dar neišmušus dešimtos, aš išvysiu jo kraujo spalvą. 

— Man belieka aptarti dvikovos sąlygas, — tarė 


Bošanas. | | | —— | 
— Gerbiamasis, man jos visai nesvarbu, — atsakė 


Montekristas, — be reikalo dėl tokio mažmožio man truk- 
dote žiūrėti spektaklį. Prancūzijoje kaunamasi špago- 
mis arba pistoletais, kolonijose — karabinais, Arabijo- 
je griebiamasi durklų. Praneškite savo įgaliotojui, kad, 
nors ir būdamas įžeistas, bet, norėdamas likti ekscentriš- 
kas iki galo, aš pavedu jam pačiam pasirinkti ginklus 
ir su viskuo sutinku be jokių ginčų, be prieštaravimų. 
Su viskuo, girdite, su viskuo, net su dvikova metant 
burtą, nors tai visuomet labai kvaila. Tačiau man ne- 
svarbu: aš esu tikras, kad nugalėsiu. 

— Tikras, kad nugalėsite? — pakartojo Bošanas, su- 
trikusiomis akimis žiūrėdamas į grafą. 

— Taip, žinoma! — tarė Montekristas, lengvai gūž- 
telėjęs pečiais.— Kitaip nesikaučiau su ponu de Mor- 
seru. Aš jį užmušiu, taip reikia, taip ir bus. Tiktai šį- 
vakar laiškeliu praneškite man apie pasirinktą ginklą, 
dvikovos laiką bei vietą. Nemėgstu, kad manęs kas nors 
lauktų. 

— Pistoletais, aštuntą valandą ryto Venseno miš- 
ke,— tarė Bošanas, nesusigaudydamas, ar jis susidūrė 
su tuščiu pagyrūnu, ar su antgamtine būtybe. 

— Tvarkoj, gerbiamasis,— sutiko Montekristas.— 
Dabar, kada viskas sutarta, leiskite man klausytis spek- 
taklio ir patarkite savo draugui Alberui daugiau čia 
nebegrįžti. Nepadorus elgesys tik pakenks jam. Tegu 
važiuoja namo ir eina miegoti. 

Bošanas išėjo visai nesusigaudydamas. 

— O dabar,— kreipėsi Montekristas į Morelį,— aš 
galiu pasikliauti jumis, tiesa? 

— Aišku, — atsakė Morelis, — aš jūsų žinioje, grafe, 
bet vis dėlto... 

— Kas? 

— Man būtų labai svarbu žinoti tikrąją priežastį... 

— Kitaip tariant, jūs atsisakote? 

— One. 

— Tikrąją priežastį, Moreli? — pakartojo grafas.— 
Tas jaunuolis veikia aklai ir jos nežino. Tikrąją prie- 
žastį žino tik Dievas ir aš, bet duodu jums garbės žodį, 
Maksimilijanai, kad Dievas, kuris ją žino, bus mūsų 
pusėje. 

— To pakanka, grafe,— tarė Morelis.— Kas jūsų 
antrasis sekundantas? 

— Paryžiuje nepažįstu nieko, kam galėčiau su- 
teikti tą garbę, išskyrus jus, Moreli, ir jūsų svainį Ema- 
nuelį. Kaip manote, ar Emanuelis sutiks padaryti man 
tą paslaugą? 

— Atsakau už jį, grafe, kaip pats už save. 

— Puiku! Man to ir tereikia. Vadinasi, rytoj, sep- 
tintą valandą, pas mane? 

— Būsime. 

— Tšš! Uždanga kyla, klausykime. Aš niekada ne- 
praleidžiu pro ausis nė vieno akordo iš šito veiksmo. 
Kokia nuostabi „Viliaus Telio“ muzika! 


XVI + NAKTIS 


Grafas Montekristas, kaip visuomet, palaukė, kol 
Diuprė padainavo savo garsiąją ariją „Paskui mane!“, 
o po jos atsistojo ir išėjo iš ložės. 

Prie durų Morelis atsisveikino su juo, dar sykį pri- 
žadėjęs atvykti su Emanueliu rytoj rytą lygiai septintą 
valandą. Paskui, vis taip pat ramiai šypsodamasis, gra- 
fas įsėdo į karietą. Po valandėlės jis buvo namie. Ta- 
čiau tik nepažįstąs grafo žmogus būtų neišgirdęs tvar- 
domo įtūžio jo balse, kai įėjęs jis tarė Ali: 

— Ali, mano pistoletus su dramblio kaulo ranke- 
nomis! 

Ali atnešė dėžutę, ir grafas atidžiai apžiūrėjo gink- 
lus, kaip padarytų kiekvienas, patikįs savo gyvybę ga- 
balėliui švino. Tai buvo ypatingi pistoletai, kuriuos Mon- 
tekristas buvo pasidirbdinęs šaudyti į taikinį kamba- 
ryje. Kulkai išstumti užtekdavo pistono, ir gretimame 
kambaryje niekas nebūtų nė pagalvojęs, kad grafas, 
kaip sakoma šaudykloje, lavina ranką. 

Jis ką tik buvo pasiėmęs ginklą ir akimis ieškojo 
taikinio skardinėje plokštelėje ant sienos, bet atsidarė 
kabineto durys ir įėjo Batistenas. 

Šiam dar nespėjus nė prasižioti, pro atviras duris 
prietemoje už tarno nugaros grafas pastebėjo šydu ap- 
sigaubusią moterį. 

Ji pamatė grafo rankoje pistoletą, pamatė ant sta- 
lo padėtas dvi špagas ir puolė prie Montekristo. 

Batistenas klausiamai pažvelgė į savo poną. Gra- 
fas jam mostelėjo, Batistenas išėjo ir uždarė duris. 

— Kas jūs, ponia? — paklausė grafas moterį su 
šydu. 

Nepažįstamoji apsidairė, norėdama įsitikinti, ar kam- 
baryje daugiau nieko nėra, paskui pasilenkė taip žemai, 
tarsi ruošdamasi atsiklaupti, sudėjo rankas ir nevilties 
kupinu balsu tarė: 

— Edmonai, jūs nenužudysite mano sūnaus! 

Grafas žengė žingsnį atgal, tyliai šūktelėjo ir iš- 
metė pistoletą. 

— Kieno vardą jūs ištarėte, ponia de Morser? — 
paklausė jis. 

— Jūsų! — sušuko ji, atmesdama nuo veido šydą.— 
Jūsų! Galbūt aš tik viena jo dar nepamiršau. Edmonai, 
į jus kreipiasi ne ponia de Morser, bet Mersedesa. 

— Mersedesa mirė, ir aš nieko daugiau nepažįstu 
šituo vardu, — tarė Montekristas. 

— Mersedesa gyva ir viską atsimena, ji vienintelė 
jus pažino ką tik pamačiusi ir dar net nemačiusi, vien 
iš jūsų balso, Edmonai, iš jūsų balso skambesio. Nuo 
to laiko ji seka kiekvieną jūsų žingsnį, nenuleidžia nuo 
jūsų akių, jūsų bijo. Jai nereikėjo spėlioti, kieno ranka 
smogė grafui de Morserui. 

— Fernanui, jūs norite pasakyti, ponia,— su kar- 

čia ironija atšovė Montekristas.— Jeigu jau ėmėte pri- 
simintfi vardus, prisiminkime juos visus. 

Fernano vardą Montekristas ištarė su tokia pagie- 
ža, kad Mersedesos kūnu perbėgo šiurpas. 

— Matote, Edmonai, aš neapsirikau ir turiu pagrindo 
jus prašyti: pasigailėkite mano sūnaus! — sušuko Mer- 
sedesa. 

— O kas jums sakė, ponia, kad aš kėsinuosi į jį? 

— Niekas, Dieve mano! Bet juk motina regi ir sielos 
akimis. Aš viską įspėjau: šįvakar nuvykau paskui jį į 
operą, pasislėpiau ložėje ir viską mačiau. 

— "Tuomet, ponia, jūs matėte ir tai, kaip Fernano 

Montekristas. 

— Pasigailėkite! 

— Jūs matėte,— kalbėjo toliau grafas,— kad jis 
būtų tėškęs man į veidą pirštinę, jeigu mano draugas 
ponas Morelis nebūtų nutvėręs jį už rankos. 

— Išklausykite mane. Mano sūnus viską perprato: 
jis mano, kad dėl tėvą ištikusios nelaimės kaltas jūs. 

— Ponia, reikia skirti, — tarė Montekristas,— čia 
ne nelaimė, čia atpildas. Ne aš smogiau ponui de Mor- 
serui, jį baudžia Apvaizda. 

— O kodėl jūs norite būti ta Apvaizda? — sušuko 
Mersedesa.— Kodėl jūs atsimenate, ką ji pamiršo? Kas 
jums rūpi, Edmonai, Janina ir jos viziris? Kuo jums 
nusidėjo Fernanas Mondegas, išduodamas Ali Tebeliną? 

— Teisingai, ponia,— atsakė Montekristas,— visa 
tai tik prancūzų kapitono ir Vasilikos dukters reika- 
las. Jūs teisi, man tai nerūpi, ir jeigu aš prisiekiau at- 
keršyti, tai ne prancūzų kapitonui ir ne grafui de Mor- 
serui, bet žvejui Fernanui, katalanietės Mersedesos.vyrui. 

— Koks baisus kerštas už klaidą, kurią man buvo 
lemta padaryti! — sušuko grafienė.— Vienintelė kalti- 
ninkė — tai aš, Edmonai, ir jeigu reikia kam nors ker- 
šyti, tai tik man, nes pristigau jėgų kovoti su jūsų ne- 
buvimu ir savo vienuma. 

— O kodėl manęs nebuvo? — sušuko Montekristas. — 
Kodėl jūs likote viena? 

— "Todėl, kad jūs buvote suimtas, Edmonai, todėl, 
kad jūs sėdėjote kalėjime. 

— O kodėl aš buvau suimtas? Kodėl aš sėdėjau 
kalėjime? 

— To aš nežinau, — tarė Mersedesa. 

— Taip, jūs to nežinote, ponia, bent tikiuosi, kad 
nežinote. Bet aš jums pasakysiu. Aš buvau suimtas, sė- 
dėjau kalėjime todėl, kad tos dienos išvakarėse, kai aš 
turėjau jus vesti, „Rezervo“ pavėsinėje žmogus, pavar- 
de Danglaras, parašė šį laišką, kurį žvejys Fernanas 
pats savo rankomis nunešė į paštą. 

Ir Montekristas, priėjęs prie stalo, ištraukė vieną 
stalčių, išėmė iš jo pageltusį popierių, prirašytą paru- 
davusiu rašalu, ir padėjo jį prieš Mersedesą. 

Tai buvo Danglaro laiškas karališkajam prokuro- 
rui, jį grafas Montekristas išsegė iš Edmono Danteso 
bylos tą dieną, kai, apsimetęs Tomsono ir Frenčio firmos 
agentu, užmokėjo Boviliui du šimtus tūkstančių frankų. 

Mersedesa su siaubu perskaitė: 

„Ištikimas sosto ir religijos bičiulis praneša ponui 
karališkajam prokurorui, kad Edmonas Dantesas, „Fa- 
raono“ laivo kapitono padėjėjas, šį rytą atplaukęs iš 
Smirnos per Neapolį ir Porto Ferają, įteikė Miurato 
laišką uzurpatoriui, o iš uzurpatoriaus atvežė laišką 
Paryžiaus bonapartistų komitetui. 

Jeigu Dantesas bus suimtas, jo nusikaltimą įrodan- 
tis laiškas bus rastas arba pas jį patį, arba pas jo tėvą, 
arba jo kajutėje „Faraone“. 

— Dieve mano! — suvaitojo Mersedesa, braukdama 
nuo kaktos prakaitą.— Ir šis laiškas... 

— Nupirkau jį už du šimtus tūkstančių frankų, 
ponia,— tarė Montekristas, — ir tai nebrangu, nes jo dėka 
galiu šiandien pasiteisinti prieš jus. 

— Ir dėl to laiško?.. 

— Aš buvau suimtas, jūs tai žinote. Bet jūs neži- 
note, kiek laiko aš kalėjau. Jūs nežinote, kad keturiolika 
metų kankinausi vos už ketvirčio mylios nuo jūsų, Ifo 
pilies vienutėje. Jūs nežinote, kad keturiolika ilgų metų 
kasdien kartojau priesaiką keršyti, kurią daviau pirmąją 
dieną, o tuo tarpu aš nežinojau, kad jūs ištekėjote už 
Fernano, kuris įskundė mane, kad mano tėvas mirė, 
ir mirė iš bado! 

— Dieve gailestingasis! — riktelėjo Mersedesa su- 
sverdėjusi. 

— Sužinojau tai išėjęs iš kalėjimo, kuriame pra- 
leidau keturiolika metų, ir štai kodėl gyvos Mersedesos 
ir mirusio tėvo vardu prisiekiau atkeršyti Fernanui ir... 
aš jam keršiju. 

— Ir jūs tikras, kad nelaimingasis Fernanas jus 
įskundė? 

— Prisiekiu savo siela, ponia, jis tai padarė. Tiesą 
sakant, tai nėra daug šlykščiau, negu prancūzų pilie- 
čiui parsiduoti anglams, ispanui — kovoti prieš ispa- 
nus, Ali tarnaujančiam karininkui — išduoti ir nužudyti 
Ali. Palyginus su tuo, laiškas, kurį jums rodžiau,— 
menkniekis. Įsimylėjėlio klasta, kurią turi atleisti — aš 
tai pripažįstu ir suprantu — už jo ištekėjusi moteris, 
bet kurios neatleis tas, už kurio ji turėjo ištekėti. Pran- 
cūzai neatkeršijo išdavikui, ispanai nesušaudė išdaviko, 
Ali, nužengęs į kapą, paliko nenubaustą išdaviką. Bet 
aš, jo išduotas, sutriuškintas, taip pat įstumtas į kapą, 
aš, per Dievo malonę išėjęs iš to kapo, aš jaučiu Dievo 
uždėtą pareigą atkeršyti. Jis mane atsiuntė kerštui, ir 
štai aš čia. 

Vargšė moteris užsidengė rankomis veidą ir puolė 
ant kelių kaip pakirsta. 

— Atleiskite, Edmonai,— maldavo ji,— atleiskite 
dėl manęs, dėl mano meilės jums! 

Ištekėjusios moters orumas neleido prasiveržti my- 
linčios širdies ir motiniškos meilės jausmui. Jos nulenkta 
kakta beveik lietė kilimą. 

Grafas prišoko ir pakėlė ją. 

Sėdėdama krėsle, ji pro ašaras žiūrėjo į vyrišką 
Montekristo veidą, kuriame grėsmingai atsispindėjo kan- 
čia ir neapykanta. 

— Nesutriuškinti tos prakeiktos padermės? — su- 
murmėjo jis.— Nepaklausyti Dievo, kuris liepia man jį 
nubausti? Ne, negaliu! 

— Edmonai,— nevilties apimta, prabilo vargšė mo- 
tina, — Dieve mano, aš jus vadinu Edmonu, kodėl jūs 
nevadinate manęs Mersedesa? 

— Mersedesa! — pakartojo Montekristas.— Merse- 

desa! Taip, teisybė, man iki šiol saldu ištarti tą vardą, 
ir šiandien pirmą kartą po daugybės metų jis taip aiškiai 
skamba mano lūpose! Mersedesa, aš kartojau jūsų var- 
dą su sielvarto atodūsiais, su skausmo dejonėmis, su 
nevilties šauksmu. Aš tardavau jį stingdamas iš šalčio, 
susirietęs ant kalėjimo šiaudų. Aš tardavau jį kamuo- 
jamas kaitros, raitydamasis ant akmeninių savo vienu- 
tės grindų. Mersedesa, aš turiu atkeršyti, nes keturio- 
lika metų kentėjau, keturiolika metų liejau ašaras ir 
keikiau. Sakau jums, Mersedesa, aš turiu atkeršyti! 

Ir grafas, bijodamas, kad neatsilaikys prieš mal- 
davimą tos, kurią jis taip mylėjo, į pagalbą savo nea- 
pykantai ėmė šauktis atsiminimus. 

— Tai keršykite, Edmonai! — sušuko nelaimingoji 
motina,— bet keršykite kaltiesiems, keršykite man, keršy- 
kite jam, o ne mano sūnui! 

— Šventajame rašte pasakyta,— tarė Montekris- 
tas: — „Tėvų kaltės kris ant jų vaikų iki trečios ar 
ketvirtos kartos“. Jeigu Dievas padiktavo šiuos žodžius 
savo pranašui, tai kodėl aš turiu būti gailestingesnis 
už Dievą? 

— Nes Dievo rankose laikas ir amžinybė, o žmo- 
gaus galioje jų nėra. 

Montekristas suaimanavo, bet ši aimana buvo pa- 
naši į riaumojimą. Paskui jis suleido abi rankas į savo 
gražius plaukus. 

— Edmonai,— kalbėjo Mersedesa, tiesdama į grafą 
rankas,— Edmonai, nuo tos dienos, kada jus pažinau, 
aš lenkiausi prieš jus, aš gerbiau jūsų atminimą. Ed- 
monai, mano drauge, palikite šviesų tą kilnų ir tyrą 
paveikslą, be paliovos atsispindintį mano širdies veid- 
rodyje! Edmonai, jeigu jūs žinotumėte, kiek aš meldžiausi 
už jus, kol dar tikėjausi, kad jūs gyvas, ir paskui, kai 
įtikėjau, kad jūs miręs. Taip, miręs! Aš maniau, kad 
jūsų lavonas palaidotas kokio nors niūraus bokšto gel- 
mėse, maniau, kad jūsų kūnas įmestas į kokią bedugnę, 
kur prižiūrėtojai meta mirusius kalinius, ir verkiau! 
Ką daugiau galėjau jums padaryti, Edmonai, jeigu ne 
melstis ir verkti? Paklausykite manęs: dešimt metų 
kasnakt aš sapnuodavau tą patį sapną. Žmonės kalbėjo, 

kad jūs mėginote pabėgti, kad užėmėte kito kalinio 
vietą, susisupote mirusiojo įkapėmis ir kad tas gyvas 
lavonas buvo įmestas į jūrą iš Ifo pilies aukštybių, ir, 
tik jums atsitrenkus į uolas ir surikus, kalėjimo sargai, 
jūsų duobkasiai, virtę budeliais, suprato jūsų gudrybę. 
Edmonai, prisiekiu savo sūnaus galva, sūnaus, už kurį 
jus maldauju, kad dešimt metų kiekvieną naktį aš sap- 
nuodavau vyrus, nuo uolos viršūnės sviedžiančius kaž- 
kokį beformį, neaiškų ryšulį. Dešimt metų kasnakt gir- 
dėdavau šiurpulingą riksmą, nuo kurio pabusdavau dre- 
bėdama ir stingdama. Patikėkite, Edmonai, nors ir labai 
sunki mano kaltė, aš taip pat daug kentėjau. 

— Ar jūs jautėte, kaip jūsų tėvas miršta toli nuo 
jūsų? — sušuko Montekristas, vėl panerdamas pirštus į 
plaukus.— Ar jus graužė mintis, kad mylima moteris 
tiesia rankas jūsų varžovui, tuo tarpu kai pats dūsti 
bedugnės gelmėse?.. 

— Ne,— pertraukė Mersedesa,— bet matau, kad tas, 
kurį mylėjau, pasiryžęs tapti mano sūnaus žudiku! 

Mersedesa ištarė tuos žodžius su tokiu skausmu, su 
tokia neviltimi, kad iš grafo lūpų išsiveržė rauda. 

Liūtas buvo sutramdytas, nepermaldaujamas ker- 
šytojas pasidavė. 

— Ko jūs reikalaujate? — paklausė jis.— Kad pasi- 
gailėčiau jūsų sūnaus gyvybės? Gerai, jis nemirs. 

Mersedesa džiaugsmingai riktelėjo, ir nuo to garso 
Montekristo akyse ištryško dvi ašaros, bet tučtuojau 
dingo. Matyt, Dievas atsiuntė angelą jų pasiimti, nes 
Viešpaties akyse jos buvo kur kas brangesnės už Guze- 
rato ir Ofiro perlus. 

— Ačiū tau, Edmonai, ačiū, — sušuko ji, nutvėrusi 
grafo ranką ir keldama ją prie lūpų.— Toks tu visuo- 
met man vaidendavaisi, tokį visuomet tave mylėjau. 

— Juo labiau,— atsakė Montekristas,— kad jums 
jau neilgai teks mylėti vargšą Edmoną. Numirėlis grįš 
į kapą, vaiduoklis grįš į nebūtį. 

— Ką jūs sakote, Edmonai? 

— Sakau, kad turiu mirti, jeigu jūs to norite, Mer- 


sedesa 
— Mirti! Kas gi tai sako? Kas kalba apie mirtį? 
Kodėl jums kilo tokia mintis? 

— Nejaugi manote, kad įžeistas viešai, visos salės, 
jūsų ir jūsų sūnaus draugų akivaizdoje, iššauktas į dvi- 
kovą berniuko, kuris puikausis mano atleidimu kaip sa- 
vo pergale, nejaugi manote, kad po to aš galėsiu gyventi? 
Be jūsų, Mersedesa, aš labiausiai mylėjau pats save, 
kitaip tariant, savo orumą, tą galią, kuri iškėlė mane 
virš kitų žmonių. Ta galia palaikė mano gyvybę. Jūs 
ją palaužėte vienu žodžiu. Aš turiu mirti. 

— Edmonai, bet juk ta dvikova neįvyks, jeigu jūs 
jam atleidžiate. 

— Ji įvyks, ponia,— iškilmingai pareiškė Monte- 
kristas,— tik vietoje jūsų sūnaus kraujo, kurį turėjo 
sugerti žemė, bus pralietas mano kraujas. 

Mersedesa garsiai suriko ir norėjo pulti prie Mon- 
tekristo, bet staiga sustojo. 

— Edmonai,— tarė ji, — yra danguje Dievas, jeigu 
jūs gyvas, jeigu aš vėl jus matau ir visas savo viltis su- 
dedu į jį. Laukdama jo pagalbos, aš pasitikiu jūsų žo- 
džiu. Jūs sakėte, kad mano sūnus liks gyvas, taip, Ed- 
monai? 

— Taip, ponia,— tarė Montekristas, užgautas, kad 
Mersedesa neprieštaraudama, nedvejodama, lengvai pri- 
ėmė jo didvyrišką auką. 

Mersedesa ištiesė grafui ranką. 

— Edmonai,— tarė ji, žiūrėdama į Montekristą 
pilnomis ašarų akimis, — koks jūs kilniaširdis! Kaip ne- 
paprastai tauriai pasielgėte pasigailėdamas vargšės mo- 
ters, kuri atėjo pas jus kone be jokio krislelio vilties 
jus permaldauti! Sielvartas susendino mane daugiau ne- 
gu metai, ir aš jau nei šypsena, nei žvilgsniu negaliu 
priminti savo Edmonui tos Mersedesos, kuria kadaise 
jis taip gėrėdavosi. Aš sakiau jums ir prašau patikėti, 
Edmonai, ir aš daug kentėjau. Skaudu matyti, kad gy- 
venimas tirpsta, o tu nepatyrei nė vienos džiaugsmin- 
gos akimirkos, širdyje — jokios vilties. Bet ne viskas 
baigiasi su žemiškuoju gyvenimu. Ne! Čia ne viskas 
baigiasi, aš tai jaučiu viskuo, kas dar nemirė mano sie- 
loje. Ak, Edmonai, dar kartą sakau: kaip gražu, kaip 
didinga, kaip kilnu atleisti taip, kaip jūs atleidote! 

— Jūs taip sakote, Mersedesa, ir vis dėlto neži- 

note, kokia sunki man ta auka. Įsivaizduokite, jog Aukš- 
čiausiasis, sutvėręs pasaulį, apvaisinęs chaosą, būtų 
nutraukęs savo darbą norėdamas patausoti vieno angelo 
ašaras, kurias mūsų nusikaltimai turėtų kada nors iš- 
spausti iš jo nemirtingų akių. Įsivaizduokite, jog, viską 
apgalvojęs, viską sutvėręs, belikus tik džiaugtis savo 
darbo vaisiais, Dievas būtų užgesinęs saulę ir nuspyręs 
pasaulį į amžinas tamsybes,— įsivaizduokite tai, ir jūs 
suprasite,— ne, jūs nė tuomet nesuprasite, ko aš ne- 
tenku atsisveikindamas dabar su savo gyvybe. 

Mersedesa pažvelgė į grafą, ir jos akyse atsispin- 
dėjo ir nuostaba, ir pasigėrėjimas, ir dėkingumas. 

Montekristas karštomis rankomis parėmė kaktą, tarsi 
jo galva nepajėgtų pakelti sunkios minčių naštos. 

— Edmonai,— tarė Mersedesa,— man belieka tik 
viena jums pasakyti. 

Edmonas karčiai šyptelėjo. 

— Edmonai,— vėl prabilo ji, — jūs pamatysite, kad 
jegu mano veidas nuvyto, akys užgeso, grožis dingo, 
žodžiu, jeigu Mersedesa nė vienu veido bruoželiu nepa- 
naši į pirmykštę Mersedesą, tai jos širdis liko ta pati!.. 
Sudie, Edmonai. Daugiau neturiu ko melsti Dievą... Aš 
vėl jus mačiau tokį pat taurų ir kilniaširdį kaip kadai- 
se. Sudie, Edmonai... sudie ir ačiū! 

Bet grafas neatsakė. 

Mersedesa atidarė kabineto duris ir dingo, jam ne- 
spėjus atsitokėti iš skausmingo gilaus susimąstymo. 

Invalidų namų laikrodis mušė pirmą, kai ponios 
de Morser karieta, riedėdama Eliziejaus laukų grindi- 
niu, savo dardėjimu privertė grafą Montekristą pakelti 
galvą. 

— Beprotis! — tarė jis.— Kodėl neišplėšiau iš savo 
krūtinės širdies tą dieną, kada ryžausi keršyti! 


XVII + DVIKOVA 


Mersedesai išėjus, viskas užgeso Montekristo sieloje. 
Aplinkui ir jo širdyje viskas apmirė. Jo energinga dva- 
sia užmigo nelyginant kūnas po didelio nuovargio. 

— Nejaugi! — kalbėjo jis sau tuo metu, kai lempa 
ir žvakės liūdnai baigė degti, o prieškambaryje nekantriai 
laukė tarnai.— Nejaugi taip rūpestingai paruoštas, taip 
sunkiai ir ilgai statytas pastatas akies mirksniu su- 
griuvo nuo vieno žodžio, vieno kvėptelėjimo! Kaip? 
Aš, kuris manė iškilęs aukščiau už kitus, kuris taip 
didžiavosi savimi, kuris buvo apgailėtinai menkas Ifo 
pilies vienutėje, o po to pasidarė neapsakomai galingas, 
tas aš rytoj pavirs sauja dulkių! Man gaila ne kūno 
mirties: argi tas gyvybinių procesų suirimas nėra visų 
nelaimingųjų geidžiamas poilsis, argi aš pats ilgą laiką 
nesišaukiau tos medžiaginės ramybės, argi nesiveržiau 
prie jos skausmingu bado keliu, kol mano kameroje 
pasirodė Farija? Kas man mirtis? Šiek tiek daugiau 
ramybės, šiek tiek daugiau tylos. Ne, man gaila ne gy- 
vybės, bet gaila, kad griūva taip ilgai svarstyti, taip 
kruopščiai ruošti projektai. Vadinasi, Apvaizda nepri- 
tarė jiems, nors aš buvau tikras, kad ji juos remia. Va- 
dinasi, Dievas nepanorėjo, kad jie būtų įgyvendinti! 

Ta mano sunki kaip pasaulis našta, kurią aš tikė- 
jausi nunešti iki galo, atitiko mano troškimus, bet ne 
jėgas, atitiko mano valią, bet ne galią, ir man tenka 
nusimesti ją pusiaukelėje. Ak, negi man vėl teks tapti 
fatalistu, man, kuris per keturiolika nevilties ir dešimtį 
vilties metų patikėjo, kad jis pats yra Apvaizdos ranka! 

Dieve mano! Ir visa tai vien dėl to, kad mano šir- 
dis, kurįą laikiau mirusia, buvo tik apmirusi. Dėl to, 
kad ji pabudo, vėl ėmė plakti, dėl to, kad pasidaviau 
skausmingam jos plakimui, kurį pažadino mano krūti- 
nėje moters balsas! 

— Bet juk negali būti, — galvojo grafas, vis aiškiau 
įsivaizduodamas baisiąją rytdieną, su kuria sutiko Mer- 
sedesa,— negali būti, kad moteris, tokia kilniaširdė, taip 
egoistiškai būtų pasmerkusi mane mirti, mane, tokį su- 
augusį su gyvenimu ir kupiną jėgų! Negali būti, kad 
ją taip smarkiai apkvaišintų motinos meilė arba, tiks- 
liau, motinos pamišimas! Būna dorybių, kurios, peržen- 
gusios ribas, virsta ydomis. Ne, ji tikriausiai sugal- 
vojo kokią patetišką sceną, ji puls tarp mudviejų, ir 
tai, kas čia spindėjo didingumu, dvikovos vietoje atro- 
dys juokinga. 

Ir grafo veidą užliejo įžeistos savigarbos nuoraudis. 

— Juokinga,— pakartojo jis,— ir juokingu pasiro- 
dysiu aš... Aš juokingas! Ne, geriau mirti. 

Taip iš anksto perdėdamas rytojaus nesėkmę, ku- 
riai jis pasmerkė save prižadėdamas Mersedesai palikti 
jos sūnų gyvą, grafas kalbėjo sau: 

— Kvaila, kvaila, kvaila vaidinti kilniaširdį atsisto- 
jus taikiniu prieš to vaikigalio pistoletą! Niekuomet jis 
nepatikės, kad mano mirtis — savižudybė, tuo tarpu mano 
vardo garbė (Dieve mano, juk tai visai ne tuštybė, o 
teisėtas išdidumas!)... mano vardo garbė reikalauja, kad 
žmonės žinotų, jog aš pats, savo paties valia, savo noru 
sutikau nuleisti jau smūgiui pakeltą ranką ir kad ta 
ranka, tokia pavojinga kitiems, aš smogiau pats sau, 
taip reikia, ir taip bus. 

Ir, pagriebęs plunksną, jis ištraukė iš slapto rašo- 
mojo stalo testamentą, padarytą tuojau atvykus į Pa- 
ryžių, ir apačioje prirašė prierašą, iš kurio net visai 
neįžvalgūs žmonės galėjo suprasti tikrąją jo mirties 
priežastį. 

— Viešpatie mano,— tarė jis, pakėlęs akis į dan- 
gų,— aš tai darau lygiai tiek pat dėl tavęs, kiek ir dėl 
savęs. Dešimt metų aš laikiau save tavo keršto įran- 
kiu, ir nedera, kad kiti niekšai, kaip tas jaunikliukas, 
kaip Danglaras, Vilforas, pagaliau ir pats Morseras, 
manytų, jog laimingas atsitiktinumas išvadavo juos 
nuo jų priešo. Priešingai, tegu jie žino, kad Apvaizda, 
kuri jau buvo paruošusi jiems atpildą, neįvykdė savo 
kėslo tik dėl mano valios. Kad bausmė, kurios jie iš- 
vengė šiame pasaulyje, jų laukia aname, kad vietoje 
laikinų kančių jie pasmerkti amžinoms. 

Tuo laiku, kada jį graužė tos niūrios abejonės, ne- 
lyginant slėgė koks sunkus, skausmingas slogutis, pro 
langus ėmė skverbtis blausi aušra, nušviesdama prieš jį 
padėtą blyškiai melsvą popierių, kuriame jis ką tik buvo 
įrašęs tuos priešmirtinius žodžius, pateisinančius Ap- 
vaizdą. 

Buvo penkta valanda ryto. 

Staiga jis išgirdo lyg ir tylią aimaną. Jam pasi- 
vaideno tartum slopinamas atodūsis. Montekristas atsi- 

gręžė, apsidairė, bet nieko nepastebėjo. Bet atodūsis 
taip aiškiai pasikartojo, kad visos jo abejonės išsisklaidė. 

Tuomet grafas atsistojo, tyliai atidarė svetainės 
duris ir pamatė Haidę. Mergina sėdėjo prisitraukusi 
krėslą prie durų, kad grafas negalėtų išeiti jos nepaste- 
bėjęs. Rankos buvo bejėgiškai nukarusios, graži galva 
atlošta: po varginančio budėjimo ją buvo įveikęs mie- 
gas, nenugalimas jaunystės miegas. 

Durų girgžtelėjimas jos nepažadino. 

Montekristas ilgai žiūrėjo į ją švelniu, gailestingu 
žvilgsniu. 

— Ji neužmiršo sūnaus,— tarė jis sau,— 0 aš pa- 
miršau savo dukterį. 

Paskui liūdnai palingavo galvą. 

— Vargšė Haidė! Ji norėjo mane pamatyti, norėjo 
pasikalbėti su manimi, ji viską nujautė ir būgštavo dėl 
manęs... Aš negaliu pasitraukti neatsisveikinęs su ja, 
negaliu mirti nepavedęs jos kieno nors globai. 

Jis vėl tyliai grįžo prie stalo ir po paskutiniosio- 
mis eilutėmis prirašė: 

„Kapitonui Maksimilijanui Moreliui, savo buvusio 
šeimininko Pjero Morelio, Marselio laivų savininko sū- 
nui, palieku dvidešimt milijonų. Tos sumos dalį jis turi 
atiduoti savo seseriai Žiuli ir svainiui Emanueliui, jeigu 
tik, jo manymu, šis turto perteklius nepakenks jų laimei. 
Tie dvidešimt milijonų užkasti Montekristo salos oloje, 
slaptą įėjimą į ją žino Bertučijus. 

Jeigu jo širdis laisva ir jis panorėtų vesti Jani- 
nos vizirio Ali dukterį Haidę, kurią aš tėviškai auklė- 
jau ir kuri mane mylėjo kaip švelni duktė, tai tuo jis 
išpildys ne mano paskutinę valią, bet mano paskutinį 
pageidavimą. 

Šiuo testamentu Haidė paveldi visą likusį mano 
turtą, kurį sudaro žemė, Anglijos, Austrijos ir Olan- 
dijos valstybinių paskolų lakštai ir visų mano rūmų 
bei namų daiktai. Atėmus minėtuosius dvidešimt mili- 
jonų, taip pat sumas, užrašytas mano tarnams, visa 
tai sudaro maždaug šešiasdešimt milijonų.“ 

Baigiant rašyti paskutinę eilutę, už nugaros pasi- 
girdo silpnas riktelėjimas, nuo kurio jam iš rankos iš- 
krito plunksna. 

— Haide,— tarė jis, — jūs perskaitėte? 

Merginą pažadino šviesos spindulys, paglostęs jos 
vokus. Ji atsistojo ir lengvais žingsniais minkštu ki- 
limu negirdimai priėjo prie grafo. 

— Mano pone,— tarė ji, maldaujamai sudėjusi 
rankas, — kodėl jūs taip rašote tokiu metu? Kodėl pa- 
liekate man visą savo turtą? Argi paliksite mane? 

— Leidžiuosi į tolimą kelionę, drauge mano,— tarė 
Montekristas be galo švelniu ir liūdnu balsu,— ir jeigu 
man kas nors atsitiktų... 

Grafas nutilo. 

— Kas tuomet? — paklausė mergina taip valdingai, 
kaip niekuomet su savo ponu nėra kalbėjusi, kad grafas 
net krūptelėjo. 

— Aš noriu, kad mano duktė būtų laiminga, kas 
man beatsitiktų,— tesė Montekristas. 

Haidė liūdnai nusišypsojo ir iš lėto papurtė galvą. 

— Jūs galvojate apie mirtį, mano pone? — pa- 
klausė ji. 

— Kūdiki mano, tai išganinga mintis, anot vieno 
išminčiaus. 

— Jeigu jūs mirsite,— pareiškė ji,— tai palikite 
savo turtus kitiems, nes tuomet... man nieko nebereikės. 

Ir pagriebusi testamentą suplėšė jį ir numetė skiau- 
tes ant žemės. Po to savavališko, vergei tokio neįprasto 
veiksmo apalpusi ji susmuko ant grindų. 


Montekristas pasilenkė, pakėlė ją ant rankų. Ma- 
tydamas jos gražų išblyškusį veidą, užmerktas ilgas 
blakstienas, grakštų bejėgį kūną, jis pirmą kartą pa- 
galvojo, kad ji galbūt myli jį ne vien kaip duktė. 

— Galbūt,— sušnibždėjo jis su didžiu liūdesiu, — 
aš dar būčiau radęs laimę! 

Jis nunešė bejausmę Haidę į jos kambarius ir pa- 
liko globoti tarnaitėms. Grįžęs į kabinetą, kurio duris 
šį kartą tuojau užrakino, perrašė suplėšytą testamentą. 

Baigiant rašyti kieme pasigirdo įvažiuojančio kab- 
rioleto dardėjimas. Montekristas priėjo prie lango ir 
pamatė iš jo išlipančius Maksimilijaną su Emanueliu. 

— Gerai,— tarė jis,— baigiau kaip tik laiku. 

Tr užantspaudavo testamentą trimis antspaudais. 

Po valandėlės jis išgirdo svetainėje žingsnius ir 
nuėjo atidaryti durų. Ant slenksčio pasirodė Morelis. 
Jis atvyko dvidešimt minučių prieš sutartą laiką. 

— Galbūt aš pasiskubinau, grafe, — tarė jis, — bet, 
atvirai prisipažinsiu, aš ir mano namiškiai prasivar- 
tėme visą naktį nė akių nesumerkę. Aš turėjau pama- 
tyti jus, jūsų ramų pasitikėjimą savimi, kad atsipei- 
kėčiau. 

Montekristą sugraudino tas nuoširdus prisirišimas, 
todėl jis, užuot ištiesęs Maksimilijanui ranką, apka- 
bino jį. 

— Moreli,— tarė jis susijaudinęs,— šiandien man 
puiki diena, nes pajutau, kad mane myli toks geras žmo- 
gus kaip jūs. Sveiki, ponas Emanueli. Tai jūs važiuo- 
jate su manimi, Maksimilijanai? 

— Po plynių! — nustebo kapitonas.— Negi jūs abe- 
jojate? 

— O jeigu aš neteisus... 

— Aš mačiau visą vakarykštę sceną, aš visą naktį 
galvojau apie jūsų savitvardą ir tariau sau: jeigu tik 
galima tikėti žmogaus veidu, teisybė jūsų pusėje. 

— Bet juk Alberas jūsų draugas. 

— Tik pažįstamas, grafe. 

— Su juo susipažinote tą pačią dieną kaip ir su 
manimi? 

— Taip, tas tiesa. Bet patys matote, jeigu dabar 
man to nebūtumėte pasakę, aš nebūčiau prisiminęs. 

— Ačiū, Moreli. 

Paskui grafas sudavė vieną kartą į gongą. 

— Liepk nunešti šitai pas mano notarą, — tarė 
jis tučtuojau įėjusiam Ali.— Čia mano testamentas, Mo- 
reli. Po mano mirties susipažinsite su juo. 

— Po jūsų mirties? — sušuko Morelis.— Ką tai 
reiškia? 

— Reikia viską numatyti, mano drauge. O ką jūs 
veikėte vakar, kai mes išsiskyrėme? 

— Buvau pas Tortoni, kur radau, kaip ir tikėjausi, 
Bošaną su Šato Reno. Prisipažinsiu, aš jų ieškojau, 

— O kam, jei viskas jau buvo sutarta? 

— Klausykite, grafe, dvikova rimta ir neišven- 
giama. 

— Negi jūs tuo abejojote? 

— Ne. Įžeidimas buvo viešas, visi apie tai jau kalba. 

— Na ir kas? 

— Aš tikėjausi perkalbėti juos pasirinkti kitą gink- 
lą, pistoletą pakeisti špaga. Kulka akla. 

— Ir jums pavyko? — gyvai paklausė Montekristas, 
o jo akyse žybtelėjo vilties spindulėlis. 

— Ne, nes visi žino, kaip puikiai jūs valdote špagą. 

— Šit kaip! O kas mane išdavė? 

— Fechtavimo mokytojai, kuriuos jūs nugalėjote. 

— Tai jums neišdegė? 

— Jie griežtai atsisakė. 

— Moreli,— paklausė grafas,— ar jūs kada nors 
matėte mane šaudant iš pistoleto? 

— Niekuomet. 

— Tai pažiūrėkite, laiko mes turime. 

Montekristas paėmė pistoletus, kuriuos laikė ran- 
kose, kai atėjo Mersedesa, prisegė kryžių tūzą prie plokš- 
telės ir keturiais šūviais pramušė vieną po kito tris 
jo lapelius ir kotelį. 

Po kiekvieno šūvio Morelis vis labiau blyško. 

Jis apžiūrėjo kulkas, kuriomis Montekristas atliko 
šį stebuklą, ir pamatė, kad jos ne didesnės už stambius 
šratus. 

— Stačiai  siaubinga,— tarė jis, — pasižiūrėkite, 
Emanueli! 

Paskui atsigręžė į Montekristą. 

— Dėl Dievo, grafe,— tarė jis,— nežudykite A1- 
bero! Juk vargšas jaunuolis turi motiną! 

— Tas tiesa, — tarė Montekristas, — o aš jos neturiu. 

Tuos žodžius jis ištarė tokiu balsu, kad Morelis 
krūptelėjo. 

— Bet įžeistas — jūs. 

— Taip, bet ką jūs tuo norėjote pasakyti? 

— Vadinasi, jūs šausite pirmas. 

— Aš šausiu pirmas? 

— Taip, aš tai išreikalavau iš jų. Mes jau gana 
jiems padarėme nuolaidų, ir jie turėjo sutikti. 

— O atstumas? 

— Dvidešimt žingsnių. 

Grafo lūpose šmėkštelėjo baisi šypsena. 

— Moreli,— tarė jis,— neužmirškite, ką dabar 
matėte. 

— Užtat vienintelė viltis Alberui išgelbėti, — tai 
jūsų jaudinimasis,— tarė jaunasis vyras. 

— Mano jaudinimasis? — paklausė Montekristas. 

— Arba jūsų kilnumas, drauge mano. Žinodamas, 
kad jūsų kulka pro šalį nelekia, galiu pasakyti jums tai, 
ką būtų juokinga sakyti kitam. 

— Būtent? 


— Peršaukite jam ranką, sužeiskite jį, bet nenu- 
šaukite. 


— Moreli, štai ką aš jums pasakysiu,— atsiliepė 
grafas, — jūs be reikalo įkalbinėjate mane pasigailėti 
Morsero. Iš anksto jums pranešu: jo bus pasigailėta, 
ir netgi taip, kad jis ramiai grįš su savo draugais na- 
mo, O aš... 


— O jūs? 
— (Čia jau kas kita: mane išneš neštuvais. 
— Ką jūs kalbate, grafe! — sušuko nustėręs Mo- 


relis. 

— Taip, brangusis Maksimilijanai, Morseras mane 
nukaus. 

Morelis žiūrėjo į grafą visiškai nieko nesuprasdamas. 

— Grafe, kas jums šiąnakt atsitiko? 

— Tas, kas atsitiko Filipų kautynių išvakarėse 
Brutui: aš mačiau šmėklą. 

— Ir ta šmėkla?.. 


— Pasakė, kad man jau užtenka gyventi šiame pa- 
saulyje. 


Maksimilijanas ir Emanuelis pažvelgė vienas į kitą, 
Montekristas išsitraukė laikrodį. 

— Važiuokime,— tarė jis,— jau penkios po septy- 
nių, o dvikova paskirta lygiai aštuntą. 

Einant koridoriumi, prie vienų durų Montekristas 
stabtelėjo. Maksimilijanui ir Emanueliui, kurie diskre- 
tiškai keletą žingsnių paėjėjo pirmyn, pasirodė, kad už 
durų jie girdi raudant, o į tą raudą grafas sunkiai 
atsiduso. 

Karieta jau laukė prie durų. Montekristas sėdo į 
ją drauge su abiem sekundantais. 

Lygiai aštuntą jie buvo sutartoje vietoje. 

— Štai ir atvykome,— tarė Morelis, iškišęs galvą 
pro karietos langą.— Jų dar nėra. 

— Atsiprašau, pone,— įsiterpė Batistenas, su neap- 
sakoma baime lydėjęs savo poną, — man rodosi, kad va 
ten po medžiais stovi ekipažas. 

— Iš tikrųjų,— pasakė Emanuelis, — antai ir kažko- 
kie du jaunuoliai vaikštinėja, matyt, ko laukia. 

Montekristas lengvai nušoko ant žemės ir ištiesė 
ranką Emanueliui ir Maksimilijanui, padėdamas jiems 
išlipti. 

Maksimilijanas sulaikė grafo ranką savojoje. 

— Ačiū Dievui,— tarė jis, — štai tokia ranka ir turi 
būti žmogaus, kuris, būdamas įsitikinęs savo teisumu, 
ramiai žvelgia į akis mirčiai. 

Montekristas pasivedėjo Morelį keletą žingsnių 
į šalį. 

— Maksimilijanai,— paklausė jis,— ar jūsų širdis 
laisva? 

Morelis nustebęs pažvelgė į grafą. 

— Aš nenoriu jūsų išpažinties, brangusis drauge, 
aš tik klausiu. Atsakykite man taip arba ne. Tik tiek 
jūsų prašau. 

— Aš myliu, grafe. 

— Labai mylite? 

— Labiau už gyvybę. 

— Dar viena viltis žlugo,— tarė Montekristas. 

Paskui atsidusęs sušnibždėjo: 

— Vargšė Haidė! 

— Iš tiesų, grafe, — sušuko Morelis,— jeigu taip ge- 
rai nepažinčiau jūsų, galėčiau pagalvoti, kad jūs ne 
toks jau drąsuolis! 

— Kodėl? Kad aš dūsauju išsiskirdamas su bran- 
gia man būtybe? Jūs karys, Moreli, jums netinka taip 
lėkštai spręsti apie drąsą. Argi man gaila gyvybės? Ar 
ne vis tiek man — gyventi ar mirti, man, dvidešimt 
metų praleidusiam tarp gyvenimo ir mirties? Be to, 
nesibaiminkite, Moreli, tą silpnybę, jeigu ją galima taip 
pavadinti, matote tik jūs vienas. Aš žinau, kad pasau- 
lis — tai svetainė, iš kurios reikia išeiti mandagiai ir 

garbingai, su visais atsisveikinus ir užmokėjus praloštus 
pinigus. 

— Ačiū Dievui,— tarė Morelis,— taip ir reikia kal- 
bėti. Beje, ar pasiėmėte pistoletus? 

— Aš? Kuriam galui? Tikiuosi, tie ponai atsivežė. 

— Einu paklausti, — tarė Morelis. 

— Gerai, bet tik jokių derybų. 

— Būkite ramus. 

Morelis nuėjo pas Bošaną ir Šato Reno. Šie, ma- 
tydami jį artinantis, žengė keletą žingsnių jam priešais. 

Visi trys jauni vyrai pasisveikino, jeigu ir ne mei- 
liai, tai bent mandagiai. 

— Atleiskite, ponai, — tarė Morelis,— bet aš nema- 
tau pono de Morsero. 

— Šįryt jis mums pranešė,— atsakė Šato Reno,— 
kad atvažiuos vienas tiesiog čia. 

— Šit kaip, — tarė Morelis. 

Bošanas išsitraukė laikrodį. 

— Penkios minutės devintos, dar ne taip jau vėlu, 
ponas Moreli,— tarė jis. 

— Aš visai ką kita turėjau galvoje, — atsakė Mak- 
similijanas. 

— Štai ir karieta,— pertraukė Šato Reno. 

Tikrai viena iš alėjų, susikertančių kryžkelėje, ku- 
rioje jie stovėjo, lėkė karieta. 

— Ponai,— tarė Morelis,— tikriausiai jūs pasirūpi- 
note pistoletais. Grafas Montekristas pareiškė, jog atsi- 
sako teisės pasinaudoti savais. 

— Mes numatėme, kad grafas gali būti toks deli- 
katus,— atsakė Bošanas,— todėl aš atsivežiau ginklus, 
kuriuos nusipirkau prieš kokią savaitę, manydamas, 
kad jų man netrukus prireiks. Jie visai nauji, ir dar 
niekas jais nesinaudojo. Norite apžiūrėti? 

— Jeigu jūs teigiate,— nusilenkdamas atsakė Mo- 
relis,— kad ponas de Morseras iš jų nešaudė, tai man, 
aišku, pakanka jūsų žodžio. 

— Ponai,— tarė Šato Reno,— čia visai ne Morse- 
ras atvyko. Žiūrėkite! 

Iš tikrųjų prie jų artinosi Francas ir Debrė. 

— Kaip jūs čia atsidūrėte, ponai? — paklausė Ša- 

to Reno, spausdamas kiekvienam ranką. 

— Alberas šįryt paprašė mus atvykti į dvikovos 
vietą, — atsakė Debrė. 

Bošanas ir Šato Reno nustebę susižvalgė. 

— Ponai, man rodos, jog aš supratau, ką tai reiš- 
kia, — tarė Morelis. 

— O ką? 

— Vakar po pietų aš gavau pono de Morsero laiš- 
ką, kuriame buvau prašomas atvykti į operą. 

— Ir aš, — pasakė Debrė. 

— Ir aš, — tarė Francas. 

— Ir mes, — pareiškė Bošanas su Šato Reno. 

— Pakvietęs jus būti iššūkio liudininkais,— tarė 
Morelis,— dabar jis nori, kad jūs būtumėte ir dvikovos 
liudininkai. 

— Taip ir bus, — atsakė jaunieji vyrai, — matyt, jūs 
įspėjote, ponas Moreli. 

— Bet vis dėlto Albero dar nėra,— sumurmėjo Ša- 
to Reno,— jis jau dešimt minučių vėluoja. 

— Antai ir jis,— tarė Bošanas,— raitas. Žiūrėkite, 
kaip viesulas lekia, o paskui jį tarnas. 

— Koks neatsargumas! — tarė Šato Reno.— Raitas 
prieš dvikovą pistoletais! O aš taip jį mokiau! 

— Be to, matote,— kalbėjo Bošanas,— su apykakle 
ir kaklaraiščiu, švarkas su atlapais, balta liemene. Kaip 
jis dar nenusipaišė rato ant pilvo — ir paprasčiau, ir 
greičiau! 

Tuo tarpu Alberas buvo jau už dešimties žingsnių 
nuo jų. Jis sustabdė arklį, nušoko ant žemės ir numetė 
pavadį tarnui. 

Alberas priėjo. 

Jis buvo išblyškęs, vokai paraudę ir papurtę. Aiš- 
kiai matyti, kad visą naktį vargšelis akių nesudėjo. 

Jo veidas, kaip niekada, buvo rimtas ir liūdnas. 

— Ačiū, ponai,— tarė jis,— kad paklausėte mano 
kvietimo. Patikėkite, aš labai jums dėkingas už tokį 
draugiškumą. 

Priėjus Alberui, Morelis pasitraukė kokių dešimt 
žingsnių į šalį. 

— Dėkoju ir jums, ponas Moreli,— kreipėsi į jį Al- 

beras.— Prašau artyn, jūs čia ne pašalinis. 

— Gerbiamasis,— tarė Maksimilijanas, — galbūt 
jums nėra žinoma, kad aš grafo Montekristo sekun- 
dantas? 

— Aš taip ir spėjau. Labai puiku! Juo daugiau 
čia garbingų žmonių, juo labiau aš būsiu patenkintas. 

— Ponas Moreli,— tarė Šato Reno,— jūs galite pra- 
nešti grafui Montekristui, kad Morseras atvyko ir kad 
mes pasirengę. 

Morelis pasisuko norėdamas išpildyti šį pageidavimą. 

Bošanas tuo laiku paėmė iš karietos dėžę su pisto- 
letais. 

— Palaukite, ponai, — sulaikė juos Alberas, — man 
reikia pasakyti porą žodžių grafui Montekristui. 

— Jam vienam? — paklausė Morelis. 

— Ne, visiems girdint. 

Albero sekundantai nustebę susižvalgė. Francas ir 
Debrė tyliai persimetė keliais žodžiais, o Morelis, džiaug- 
damasis netikėta gaištimi, nuėjo pas grafą, kuris su 
Emanueliu vaikštinėjo po alėją. 

— Ko jam iš manęs reikia? — paklausė Monte- 
kristas. 

— Nežinau, bet jis nori pasikalbėti su jumis. 

— Verčiau tegu jis neveja Dievo į medį kokiu nors 
nauju įžeidimu! — tarė Montekristas. 

— Nemanau, kad jis norėtų šitaip padaryti,— at- 
sakė Morelis. 

Maksimilijano ir Emanuelio lydimas, grafas pasu- 
ko pas Alberą. Ramus ir giedras jo veidas keistai sky- 
rėsi nuo Albero susijaudinusio veido. Jaunasis Morse- 
ras, lydimas keturių savo draugų, ėjo pasitikti grafo. 

Per tris žingsnius vienas nuo kito Alberas ir grafas 
sustojo. 

— Ponai, prieikite arčiau,— tarė Alberas. — Noriu, 
kad nė vienas žodis, kuriuos turėsiu garbės pasakyti 
grafui Montekristui, neliktų neišgirstas, nes juos jūs 
turėsite pakartoti visiems, kas tik panorės išgirsti, nors 
ir labai keista atrodytų jums mano kalba. 

— Aš klausau, gerbiamasis,— tarė Montekristas. 

— Grafe,— pradėjo Alberas drebančiu balsu, kuris 

pamažu vis tvirtėjo.— Aš jus apkaltinau, kad jūs pa- 
skelbėte apie pono de Morsero elgesį Epire, nes, nors 
ir labai būtų kaltas grafas de Morseras, vis dėlto man 
neatrodė, kad jūs turite teisės jį bausti. Bet dabar aš 
žinau, kad jūs turite šią teisę. Jus pateisina mano akyse 
ne išdavystė, kuria Fernanas Mondegas nusikalto prieš 
Ali Pašą, bet tas išdavimas, kuriuo žvejys Fernanas 
nusikalto jums, ir tos neišpasakytai skaudžios nelaimės, 
kilusios dėl to išdavimo. Todėl aš sakau jums ir pareiš- 
kiu, kad visi girdėtų: taip, pone, jūs turėjote teisę ker- 
šyti mano tėvui, ir aš, jo sūnus, dėkoju, kad jūs nepada- 
rėte ko nors baisesnio! 

Jeigu perkūnas būtų trenkęs į tos nelauktos scenos 
liudininkus, tai nebūtų juos taip nustebinęs kaip tas 
Albero pareiškimas. 

Montekristas iš lėto pakėlė į dangų kupinas dėkin- 
gumo akis. Jam sunku buvo atsistebėti, kaip smarkuo- 
lis Alberas, kurio drąsą, pakliuvus tarp Romos plėšikų, 
jis gerai žinojo, netikėtai įstengė taip nusižeminti. Jis 
pajuto, kad čia Mersedesos įtaka, ir suprato, kodėl jos 
tauri širdis nesipriešino jo aukai. 

— Dabar, pone, jeigu jums pakanka mano atsipra- 
šymo,— tesė Alberas, — ištieskite man savo ranką. Be 
neklaidingumo, tokios retos dorybės, kurią turite jūs, 
aš labiausiai vertinu mokėjimą prisipažinti klydus. Bet 
tas prisipažinimas liečia tik mane. Mano poelgis buvo 
teisingas vertinant jį žmonių akimis, bet jūs — jūs el- 
gėtės vykdydamas Dievo valią. Tik angelas vieną mūsų 
galėjo išgelbėti iš mirties, ir tas angelas nusileido į žemę 
jei ir nesujungti mus draugystės ryšiais, — deja, tai ne- 
įmanoma,— tai bent tam, kad mes vienas antrą visa- 
da gerbtume. 

Su ašaromis akyse, sunkiai kvėpuodamas, Monte- 
kristas ištiesė Alberui ranką, kurią šis nutvėrė ir su- 
spaudė su kažkokia pagarbia baime. 

— Ponai,—- tarė jis,— grafas Montekristas priėmė 
mano atsiprašymą. Aš pasielgiau neapgalvotai. Neap- 
galvotumas — blogas patarėjas. Aš pasielgiau bjauriai. 
Dabar mano klaida atitaisyta. Tikiuosi, kad žmonės 
nepalaikys manęs bailiu, jeigu aš padariau taip, kaip 

man liepė sąžinė. Šiaip ar taip, jei mano poelgis būtų 
klaidingai suprastas, — pridūrė jaunuolis, išdidžiai pakel- 
damas galvą ir tarsi mesdamas iššūkį visiems savo 
draugams bei priešams, — aš pasistengsiu pakeisti jų nuo- 
monę apie save. 

— Kas čia atsitiko šiąnakt? — paklausė Bošanas 
Šato Reno.— Atrodo, mūsų vaidmuo čia nepavydėtinas. 

— Iš tikrųjų Albero poelgis arba labai žemas, arba 
labai taurus, — atsakė baronas. 

— Ką visa tai reiškia? — kreipėsi Debrė į Fran- 
cą.— Grafas Montekristas nuplėšia Morserui garbę, ir 
pastarojo sūnus pripažįsta, kad tai teisinga! Jeigu ma- 
no šeimoje būtų dešimt Janinų, aš jausčiau tik vieną 
pareigą: kautis dešimt kartų. 

O Montekristas, nulenkęs galvą, bejėgiškai nuko- 
ręs rankas, prislėgtas dvidešimt ketverių metų atsimi- 
nimų naštos, negalvojo nei apie Alberą, nei apie Bo- 
šaną, nei apie Šato Reno, nei apie kurį kitą iš esan- 
čiųjų. Jis galvojo apie drąsią moterį, atėjusią pas jį 
maldauti sūnaus gyvybės, galvojo apie tą, kuriai jis pa- 
siūlė savo gyvybę ir kuri ją išgelbėjo atskleisdama bai- 
sią šeimos paslaptį, galbūt visiems laikams užmušusią 
jaunuolio širdyje sūnaus meilę tėvui. 

— Vėl Apvaizdos ranka! — sumurmėjo jis.— Tik 


XVIII + MOTINA IR SUŪNUS 


Grafas Montekristas su liūdna ir oria šypsena link- 
telėjo atsisveikindamas penkiems vyrams ir įsėdo į savo 
karietą su Maksimilijanu ir Emanueliu. 

Alberas, Bošanas ir Šato Reno liko vieni mūšio 
lauke. 

Jaunuolis įsmeigė į savo sekundantus žvilgsnį, kad 
ir ne baikštų, bet vis dėlto tartum klausiantį jų nuo- 
monės dėl to, kas buvo įvykę. 

— Garbės žodis, brangusis drauge,— pirmutinis 
prabilo Bošanas ar dėl to, kad buvo jautresnis, ar dėl 

didesnio atvirumo,— leiskite jus pasveikinti: štai kur 
visai netikėta labai bjauraus reikalo atomazga. 
Alberas susikaupęs ir susimąstęs tylėjo. Sato Reno 
pliaukšėjo savo lanksčia lazdele per batus. 
— Ar ne metas važiuoti? — paklausė jis po nejau- 
kios tylos. 


— Kaip norite, — atsakė Bošanas, — tik leiskite man 
dar kartą pasveikinti Morserą: šiandien jis tikrai buvo 
kilnus kaip riteris... o tai reta mūsų laikais! 

— Taip,— tarė Šato Reno. 

— (Galima tik stebėtis tokia savitvarda! — tęsė Bo- 
šanas. 

— Žinoma, aš nebūčiau pajėgęs to padaryti, — šal- 
tai ir labai reikšmingai tarė Šato Reno. 

— Ponai,— pertraukė Alberas, — man rodos, kad jūs 
nesupratote, jog tarp grafo Montekristo ir manęs įvyko 
kažkas ne visai paprasta... 

— Ne, ne, supratome,— skubiai užginčijo Boša- 
nas,— bet mūsų ilgaliežuviai vargu ar pajėgs įvertinti 
jūsų herojiškumą, ir anksčiau ar vėliau jūs pasijusite 
priverstas aiškinti jiems savo elgesį, ir aiškinti taip 
energingai, kad tai gali žalingai paveikti jūsų sveikatą 
ir ilgą amžių. Ar norite, kad jums duočiau draugišką 
patarimą? Važiuokite į Neapolį, Hagą arba Sankt Pe- 
terburgą — vietos ramios, o ten žmonės protingiau žiūri 
į garbės klausimus negu mūsų pakvaišusiame Pary- 
žiuje. Ten uoliai mokykitės šaudymo iš pistoleto ir fech- 
tavimosi. Po keleto metų visi jus arba užmirš, arba 
garsas apie jūsų mokėjimą valdyti ginklą pasieks Pa- 
ryžių, tada ramiai grįžkite į Prancūziją, ir jūsų niekas 
nebelies. Ar aš ne tiesą kalbu, ponas Šato Reno? 

— Esu visiškai tokios pat nuomonės, — pritarė ba- 
ronas.— Niekas taip neskatina labai rimtų dvikovų kaip 
neįvykusi dvikova. 

— Ačiū, ponai,— šaltai šypsodamasis atsakė AL- 
beras.— Aš priimu jūsų patarimą ne todėl, kad jūs man 
jį davėte, bet dėl to, kad vis tiek aš nutariau palikti 
Prancūziją. Taip pat dėkoju, kad jūs sutikote būti mano 
sekundantais. Spręskite patys, kaip labai aš vertinu tą 
paslaugą, jeigu po jūsų žodžių atsimenu tik ją. 


208 


Šato Reno ir Bošanas susižvalgė. Albero žodžiai 
padarė jiems vienodą įspūdį, o jo padėkos tonas buvo 
toks ryžtingas, kad, pokalbiui užsitęsus, visi būtų pa- 
sijutę labai nejaukiai. 

— Sudie, Alberai,— suskatęs eiti tarė Bošanas ir 
atsainiai ištiesė jaunuoliui ranką, bet Alberas, matyt, 
buvo giliai susimąstęs. Pagaliau, šiaip ar taip, jis niekuo 
neparodė, kad mato tą ištiestą ranką. 

— Sudie, — tarė ir Šato Reno, kairėje tebelaikyda- 
mas lazdelę, o dešinę kilstelėdamas atsisveikinti. 

— Sudie! — pro sukąstus dantis sumurmėjo Albe- 
ras. Bet jo žvilgsnis buvo iškalbingesnis: jame glūdėjo 
visas tramdomas pyktis, išdidi panieka ir taurus pasi- 
piktinimas. 

Kai abu jo sekundantai sulipo į karietą ir nuva- 
žiavo, jis dar kurį laiką pastovėjo lyg apmiręs. Paskui 
staiga atrišo žirgą nuo medelio, aplink kurį tarnas buvo 
apnarpliojęs jo pavadį, lengvai liuoktelėjo į balną ir 
nušuoliavo Paryžiaus link. Po ketvirčio valandos jis 
grįžo į namus Eldero gatvėje. 

Nulipant nuo arklio jam pasirodė, kad anapus lango 
užuolaidos šmėkštelėjo išblyškęs grafo de Morsero vei- 
das. Alberas atsidusęs nusigręžė ir nuėjo į savo flygelį. 

Nuo slenksčio jis paskutinį kartą permetė akimis 
visą tą prabangą, kuri iš pat vaikystės puošė ir saldino 
jo gyvenimą. Paskutinį kartą žvilgtelėjo į savo paveiks- 
lus. Iš drobių veidai, atrodė, šypsosi jam, o peizažai 
tartum sutviska gyvomis varsomis. 

Paskui jis išėmė iš ąžuolinių rėmų savo motinos 
portretą ir susuko jį, palikdamas paauksuotus rėmus 
tuščius. 

Po to tvarkingai sudėliojo savo puikius turkiškus 
ginklus ir angliškus šautuvus, japonišką porcelianą, si- 
dabru išpuoštas taures, meniškus bronzos dirbinius su 
Fešero ar Bari parašais, apžiūrėjo spintas ir užrakino 
jas, neištraukdamas raktų. Į rašomojo stalo stalčių, kurį 
taip ir paliko ištrauktą, sumetė pinigus ir daugybę 
brangių niekučių, gulėjusių taurėse, dėkleliuose ir etaže- 
rėse. Padarė tikslų viso turto sąrašą ir padėjo jį regi- 
miausioje vietoje ant stalo, nuėmęs nuo jo visas knygas 
bei popierius. 

Pradėjus jam šį darbą, į kambarį įėjo tarnas, nors 
Alberas buvo liepęs jo netrukdyti. 

— Ko jums reikia? — paklausė Alberas ne tiek 
piktu, kiek liūdnu balsu. 

— Atsiprašau, pone,— tarė liokajus,— žinau, už- 
draudėte jus trukdyti, bet mane šaukia grafas de Mor- 


seras. 
— Na tai kas? — paklausė Alberas. 


— Jūsų neatsiklausęs, aš nedrįsau eiti pas grafą. 
— Kodėl? 


„— Grafas tikriausiai žino, kad aš lydėjau jus į 
dvikovą. 


— Galimas daiktas, — sutiko Alberas. 

— Jeigu jis mane šaukia, tai tikriausiai nori su- 
žinoti, kas ten įvyko. Ką liepsite jam atsakyti? 

— Teisybę. 

— Vadinasi, aš turiu pranešti, kad dvikova neįvyko? 

— Pasakykite, kaip buvo: aš atsiprašiau grafą 
Montekristą. Eikite. 

Tarnas nusilenkė ir išėjo. 

Alberas vėl ėmėsi savo inventorizacijos. 

Baigiant darbą jo dėmesį patraukė arklių kanopų 
skambčiojimas kieme ir ratų dardesys, nuo kurio ėmė 
blerbti langų stiklai. Jis priėjo prie lango ir pamatė, 
kad jo tėvas sėdo į karietą ir išvažiavo. 

Kai tik vartai užsidarė.išdardėjus grafui, Alberas 
nuėjo į motinos kambarius. Neradęs, kas praneštų apie 
jo atėjimą, jis nuėjo tiesiog į Mersedesos miegamąjį 
ir sustojo ant slenksčio, sujaudintas to, ką pamatė. 

Motina ir sūnus turėjo tarsi vieną sielą: Mersedesa 
darė tą pat, ką jau buvo baigęs Alberas. Viskas sutvar- 
kyta: nėriniai, papuošalai, brangenybės, skalbiniai, si- 
dabras sudėti į stalčius, ir grafienė rūpestingai atrin- 
kinėjo jų raktus. 

Alberas viską pamatė, suprato, ką tai reiškia, ir 
surikęs „Mama!“ puolė Mersedesai ant kaklo. 

Jei koks dailininkas būtų sugebėjęs perteikti jų 
abiejų veidų išraiškas tuo metu, jis būtų nutapęs puikų 
paveikslą. 

Ruošdamasis drąsiam žingsniui, Alberas nebijojo dėl 
savęs, bet motinos pasiruošimas jį išgąsdino. 

— Ką jūs darote? — paklausė jis. 

— O ką tu darei? — atsakė ji. 

— Bet aš — visai kas kita! — sušuko Alberas taip 
susijaudinęs, kad vos galėjo ištarti žodį. — Negalimas 
daiktas, kad jūs būtumėte nutarusi tą pat, ką ir aš, 
nes aš palieku šiuos namus, aš atėjau su jumis atsi- 
sveikinti. 

— Aš taip pat, Alberai,— atsakė Mersedesa,— aš 
irgi palieku. Tikėjausi, kad mano sūnus lydės mane, — 
argi aš apsirikau? 

— Mama,-— tvirtai tarė Alberas, — aš negaliu jums 
leisti dalytis su manimi tuo likimu, kuris laukia manęs: 
nuo šiol neturėsiu nei vardo, nei turtų. Mano gyveni- 
mas bus sunkus, pradžioje man teks kreiptis į kurį nors 
draugą paramos, kol pats galėsiu užsidirbti kąsnį duo- 
nos. Užtat aš tuojau einu pas Francą ir prašysiu jį pa- 
skolinti man tą nedidelę sumą. 

— Vargšas berniukas! — sušuko Mersedesa.— Tau 
teks patirti vargą, kęsti badą!, Ak, nekalbėk šitaip, tu 
palauši mano ryžtą! 

— Bet ne savo, — atsakė Alberas.— Aš jaunas, stip- 
rus ir, tikiuosi, drąsus, o vakar sužinojau, ko verta 
tvirta valia. Mama, juk yra tiek kentėjusių žmonių, ir 
jie ne tik nemirė, bet pasistatė naują gyvenimą ant 
dangaus žadėtosios laimės griuvėsių, ant savo vilčių 
skeveldrų! Aš tai sužinojau, motute, aš mačiau tokius 
žmones. Žinau, kad iš bedugnės, į kurią įstūmė juos 
priešas, jie pakilo kupini tokios jėgos ir apsupti tokios 
šlovės, kad įveikė savo nugalėtoją ir patys nutrenkė 
jį į bedugnę. Ne, mama, nuo šios dienos aš nutraukiu 
ryšius su praeitimi ir visko atsižadu, net vardo, nes 
juk suprantate, mama, kad jūsų sūnus negali vadintis 
vardu to, kuris turi rausti prieš žmones. 

— Alberai, vaikeli, — tarė Mersedesa,— jei aš bū- 
čiau stipresnės dvasios, aš pati tau būčiau šitai pata- 
rusi. Mano silpnas balsas tylėjo, bet tavo sąžinė prabilo. 
Klausyk jos, sūnau. Tu turėjai draugų, Alberai,— kol 
kas užmiršk juos, bet tik nenusimink, maldauju moti- 
nos vardu! Gyvenimas dar gražus, kai turi tiek metų 
kiek tu. Kadangi tyrai tavo širdžiai reikia nesutepto 

vardo, tai imk mano tėvo pavardę: Ererą. Aš tave pa- 
žįstu, mielas Alberai: ko tu besiimtum, netrukus iš- 
garsinsi tą vardą. Tuomet, mano drauge, grįši į Pa- 
ryžių, o patirtos kančios dar labiau išaukštins tave. Bet 
jeigu, priešingai mano lūkesčiams, tau šitai nebus lem- 
ta, palik man bent tą viltį, aš dabar gyvensiu tik min- 
timis apie tave, nes neturiu ateities, ir už šių namų 
slenksčio prasideda mano kapas. 

— Padarysiu, kaip jūs norite, mama,— tarė jau- 
nuolis,— aš taip pat viliuosi, kad dangaus rūstybė ne- 
persekios mūsų: juk jūs tokia tyra, o aš toksai nekal- 
tas. Jeigu jau pasiryžome, veikime greitai. Ponas de 
Morseras išvažiavo iš namų prieš kokį pusvalandį, dabar 
patogi proga išvengti triukšmo ir aiškinimosi. 

— Lauksiu tavęs, sūneli, — tarė Mersedesa. 

Alberas tuojau nubėgo į bulvarą ir grįžo su veži- 
ku. Jis prisiminė nedidelį pensioną šv. Tėvų gatvėje ir 
ketino išnuomoti ten motinai kuklų, bet padorų butą. 

Vežikui sustojus prie vartų ir Alberui išlipus, prie 
jo prisiartino kažkoks vyras ir padavė laišką. 

Alberas pažino Bertučijų. 

— Iš grafo,— tarė ekonomas. 

Alberas paėmė laišką ir atplėšė jį. 

Baigęs skaityti, jis apsidairė Bertučijaus, bet šis 
jau buvo dingęs. 

Tada susijaudinęs, ašarų pilnomis akimis Alberas 
įėjo pas Mersedesą ir, netardamas nė žodžio, padavė jai 
laišką. 

Mersedesa perskaitė: 

„Alberai! 

Aš atspėjau planą, kurį jūs dabar vykdote,— 
taigi, matote, ir aš esu truputį jautrus. Jūs lais- 
vas, jūs paliekate grafo namus ir pasiimate motiną, 
laisvą kaip ir jūs. Bet pagalvokite, Alberai, jūs 
jai skolingas daugiau, negu galite duoti, vargšas 
taurus jaunuoli! Imkite ant savo pečių kovą ir kan- 
čias, bet apsaugokite ją nuo skurdo, kuris neišven- 
giamai lydės pirmuosius jūsų žingsnius. Jinai juk 
nenusipelnė nė šešėlio tos nelaimės, kuri ją ištiko, 
ir Apvaizda neleis, kad nekaltasis mokėtų už kaltąjį. 

Aš žinau, jūs abu paliekate Eldero gatvės na- 
mus nieko iš jų nepasiimdami. Neklauskite, kaip 
aš tai patyriau. Žinau, ir to pakanka. 

Klausykite, Alberai. 

Prieš dvidešimt ketverius metus išdidus ir ku- 
pinas džiaugsmo grįžau į tėvynę. Turėjau suža- 
dėtinę, Alberai, šventą mergaitę, kurią dievinau 
ir kuriai vežiau šimtą penkiasdešimt luidorų, už- 
dirbtų sunkiu nepaliaujamu darbu. Tie pinigai buvo 
jos, juos aš paskyriau jai ir, nepasitikėdamas klas- 
tinga jūra, užkasiau tą mūsų lobį sodelyje, prie 
namų, kuriuose gyveno mano tėvas, Marselyje, Mel- 
janų alėjose. 

Jūsų motutė, Alberai, gerai žino tą skurdų 
mielą namelį. 

Neseniai, vykdamas į Paryžių, važiavau pro 
Marselį. Buvau nuėjęs pažiūrėti to namelio, suke- 
liančio tiek skaudžių prisiminimų, o vakare, pasi- 
ėmęs kastuvą, patikrinau kampą, kuriame buvau 
užkasęs savo lobį. Geležinė skrynutė tebebuvo toje 
pačioje vietoje. Ji tame kampe, kurį dengia savo 
šešėliu gražus figmedis, tėvo pasodintas mano gi- 
mimo dieną. 

Tie pinigai kadaise turėjo užtikrinti ramybę 
ir pragyvenimą tai moteriai, kurią aš dievinau, ir 
šiandien keisto, skaudaus atsitiktinumo dėka jie 
skiriami tam pačiam tikslui. Supraskite mane, Al- 
berai. Aš galėčiau pasiūlyti tai vargšei moteriai 
milijonus, bet grąžinu jai vien kąsnį duonos, pa- 
liktą mano varganoje pastogėje tą dieną, kai buvau 
atskirtas nuo tos, kurią mylėjau. 

Jūs esate taurus žmogus, Alberai, bet vis dėl- 
to gal jus dar akina išdidumas ar nuoskauda. Jeigu 
atmesite šitai, jei prašysite iš kito to, ką aš turiu 
teisę jums pasiūlyti, tai aš pasakysiu, kad žiauru 
atstumti motinos pragyvenimo išteklius, pasiūlytus 
žmogaus, kurio tėvas mirė dėl jūsų tėvo kaltės, 
kentėdamas badą ir neviltį.“ 


Baigus jai skaityti, Alberas, išbalęs ir sustingęs, 
laukė, ką nuspręs motina. 

Mersedesa pakėlė į dangų nenusakomo jausmo skli- 
dinas akis. 

— Aš priimu,— tarė ji,— jis turi teisę sumokėti 
mano įnašus vienuolynui! 

Paslėpusi laišką ant krūtinės, ji paėmė sūnų po 
ranka ir tvirtesniu, negu galbūt pati tikėjosi, žingsniu 
pasuko laiptų link. 


—— 


XIX + SAVIŽUDYBĖ 


Montekristas su Emanueliu ir Maksimilijanu taip 
pat grįžo į miestą. 

Važiavo linksmai. Emanuelis nesitvėrė džiaugsmu, 
kad kivirčas baigėsi taikiai, ir gražbyliavo apie huma- 
niškumą. Morelis tylėjo sėdėdamas karietos kampe, nors 
iš jo akių taip pat spindėjo nuoširdus pasitenkinimas. 

Prie Trono užkardos jie pamatė Bertučijų, kuris 
lyg sargybinis poste laukė jų nejudėdamas. 

Montekristas iškišo galvą pro karietos langą, tyliai 
„šnektelėjo su juo, ir ekonomas dingo. 

— Grafe,— tarė Emanuelis, kai jie privažiavo Rua- 
jalio aikštę, — išsodinkite mane prie namų, kad kuo grei- 
čiausiai galėčiau nuraminti žmoną, kuri dabar jaudi- 
nasi ir dėl jūsų, ir dėl manęs. 

— Jei neatrodytų juokinga puikautis savo trium- 
fu,— tarė Morelis, — aš pakviesčiau grafą užeiti pas mus. 
Bet grafui tikriausiai irgi reikia nuraminti kieno nors 
neramiai plakančią širdį. Štai mes ir namie, Emanueli, 
atsisveikinkime su savo draugu ir leiskime jam važiuoti 
toliau. 

— Palaukite,— tarė Montekristas,— nepalikite ma- 
nęs abu taip staigiai. Jūs, Emanueli, grįžkite pas savo 
žavingąją žmonelę, kuriai perduokite ir mano širdin- 
gus linkėjimus, o jūs, Moreli, palydėkite mane iki Eli- 
ziejaus laukų. 

— Mielai, — sutiko Maksimilijanas, — juo labiau kad 
turiu reikalų jūsų kvartale. 

— Ar tavęs laukti pusryčių? — paklausė Emanuelis. 

— Ne,— atsakė Maksimilijanas. 

Durelės trinktelėjo, ir karieta nudardėjo tolyn. 

— Matote, aš jums atnešiau laimę,— tarė More- 
lis, likęs su grafu vienas.— Ar jūs nepagalvojote apie 
tai? 

— Pagalvojau,— atsakė Montekristas,— todėl ir no- 
rėčiau visada turėti jus šalia savęs. 

— Stačiai stebuklas! — tesė Morelis, tarsi atsaky- 
damas sau pačiam. 

— Kas? — paklausė Montekristas. 

— Tai, kas atsitiko. 

— Taip,— sutiko grafas šyptelėjęs.— Teisingai pa- 
sakėte, Maksimilijanai: stačiai stebuklas! 

— Kaip ten bebūtų,— kalbėjo Morelis,— Alberas, 
šiaip ar taip, drąsus vyras. 

— Labai drąsus,— tarė Montekristas,— pats esu 
matęs, kaip ramiai jis miega, kada į jo galvą užsimota 
durklu. 

— O aš žinau, kad jis jau du kartus kovėsi, ir pui- 
kiai kovėsi, — kalbėjo Morelis.— Tai va ir suderink kad 
gudrus viską su tuo, kas šiandien atsitiko. 

— Čia jūsų įtaka,— šypsodamasis paaiškino Mon- 
tekristas. 

— Laimė, kad Alberas ne kariškis,— tarė Morelis. 

— Kodėl? 

— Atsiprašyti prie barjero! — papurtė galvą jau- 
nasis kapitonas. 

— Na, na, Moreli,— švelniai tarė grafas.— Nejaugi 
jūs dar neatsikratėte pilkų žmogelių prietarais! Argi 
jums neaišku, kad Alberas negali būti bailys, jeigu jis 
drąsus vyras? Matyt, jis turėjo pagrindo pasielgti taip, 
kaip pasielgė šį rytą, todėl jo poelgis veikiau didvyriš- 
kas negu silpnadvasiškas. 

— Taip, neabejoju,— sutiko Morelis,— bet šiuo at- 
veju tinka ispanų išmintis: šiandien jis ne toks drąsus 
kaip vakar. 

— Moreli, jūs papusryčiausite su manimi, tiesa? — 
paklausė grafas, norėdamas pakeisti pokalbio temą. 

— Ne, aš atsisveikinsiu su jumis dešimtą valandą. 

— Susitarėte su kuo nors pusryčiauti drauge? 

Morelis nusišypsojo ir papurtė galvą. 

— Bet juk kur nors jums teks papusryčiauti? 

— Aš nealkanas,— spyrėsi Maksimilijanas. 

— Man žinomi tik du jausmai, nuo kurių žmogus 
praranda apetitą: skausmas ir meilė, — juokavo grafas. — 
Laimė, aš matau, kad jūsų nuotaika kuo puikiausia, — 
vadinasi, ne skausmas. Po to, ką jūs man sakėte šįryt, 
turiu pagrindo manyti... 

— Ką gi, grafe,— linksmai atšovė Morelis,— aš 
nesiginu. 

— Ir man nepasipasakosite, Maksimilijanai? — gy- 
vai paklausė susidomėjęs grafas. 

— Šį rytą juk išsidaviau, kad turiu širdį, argi ne, 
grafe? 

Užuot atsakęs, Montekristas ištiesė jaunajam vyrui 
ranką. 

— Dabar,— tęsė Morelis,— kai mano širdis jau ne 
su jumis Venseno miške, bet kitur, aš vykstu pas ją. 

— Vykite,— palengva tarė grafas,— vykite, mano 
drauge, bet prašau jus, jei sutiksite kokią kliūtį, atsi- 
minkite, kad šiame pasaulyje aš daug ką galiu pada- 
ryti ir kad jausiuosi laimingas padėdamas mylimiems 
žmonėms, o jus, Moreli, aš myliu. 

— Ačiū,— atsakė vaikinas, — aš tai atsiminsiu, kaip 
savimylos vaikai atsimena savo tėvus, kada reikia kreip- 
tis į juos pagalbos. Kai man jūsų prireiks,— o tai gali 
atsitikti, — aš kreipsiuos į jus, grafe. 

— (Gerai, davėte žodį. Tai iki pasimatymo. 

— Iki pasimatymo. 

Karieta privažiavo prie namo Eliziejaus laukuose. 
Montekristas atidarė dureles. Morelis iššoko. 

Prieangyje laukė Bertučijus. 

Morelis nuėjo Marinji alėja, o Montekristas nusku- 
bėjo pasitikti Bertučijaus. 

— Na, kaip? — paklausė grafas. 

— Ji ruošiasi palikti savo namus,— atsakė eko- 
nomas. 

— O sūnus? 

— Florantenas, jo kamerdineris, mano, kad jis pa- 
darys tą pat. 

— Eikite su manimi. 

Montekristas nusivedė Bertučijų į kabinetą, parašė 
jau mums žinomą laišką ir padavė jį ekonomui. 

— Eikite,— tarė jis, — paskubėkite. Beje, praneškite 
Haidei, kad aš grįžau. 

— Aš čia,— atsakė pati Haidė, kuri, išgirdusi at- 
važiavusią karietą, jau nulipo žemyn ir spindėjo iš lai- 
mės, Matydama grafą gyvą ir sveiką. 

Bertučijus išėjo. 

Haidė nekantriai laukė grafo, todėl dabar karštai 
džiaugėsi kaip duktė, pamačiusi brangų tėvą, ir visa 
svaigte svaigo kaip mylimoji, išvydusi dievinamą my- 
limąjį. 

Kad ir ne toks audringas, tačiau Montekristo džiaugs- 
mas buvo ne mažesnis. Ilgai kentėjusioms širdims 
džiaugsmas tas pat, kas kaitros išdžiovintai žemei rasa: 
širdis ir žemė sugeria palaimingąją drėgmę, nors pa- 
šalinė akis to ir nepastebi. Pastarosiomis dienomis Mon- 
tekristas suprato tai, kuo seniai nedrįso tikėti: pasau- 
lyje egzistavo dvi Mersedesos, ir jis dar gali būti lai- 
mingas. 

Džiaugsmu žėrintis jo žvilgsnis godžiai smigo į 
blakstienų pridengtas Haidės akis, bet staiga atsidarė 
durys. Grafas suraukė antakius. 

— Ponas de Morseras! — pranešė Bertučijus, tarsi 
teisindamasis ta pavarde. 

Iš tikrųjų grafo veidas nušvito. 

— Katras? — paklausė jis.— Vikontas ar grafas? 

— Grafas. 

— Dieve mano! — sušuko Haidė.— Nejaugi dar ne 
galas? 

— Nežinau, mielas vaikeli, — tarė Montekristas, 
imdamas merginą už rankų,— bet tau nėra ko bijoti. 

— Bet juk tas niekšas... 

— Haide, tas žmogus bejėgis prieš mane,— kal- 
bėjo Montekristas,— bijoti reikėjo tik tada, kai buvau 
susidūręs su jo sūnumi. 

— Mano pone, tu niekada nesužinosi, kiek aš išken- 
tėjau dėl to,— tarė mergina. 

Montekristas nusišypsojo. 

— Prisiekiu savo tėvo kapu,— tarė Montek:istas, 

tiesdamas ranką virš merginos galvos,— jei ką nors ir 
ištiks nelaimė, tai tik jau ne mane! 

— Tikiu tavimi lyg Dievu, mano pone,— tarė Hai- 
dė, atkišdama grafui kaktą. 

Montekristas pabučiavo tą gražią, skaisčią kaktą, 
ir nuo to pabučiavimo sudunksėjo dvi širdys, viena smar- 
kiai, kita dusliai. 

— Dieve mano! — sušnibždėjo grafas. — Negi tu leisi 
man vėl pamilti!.. Paprašykite grafą de Morserą į sve- 
tainę,— tarė jis Batistenui, vesdamas gražuolę graikę 
prie slaptų laiptų. 

Trumpai paaiškinsime tą vizitą, kurio galbūt ir laukė 
Montekristas, bet kuris netikėtas mūsų skaitytojams. 

Tuo metu, kada Mersedesa kaip ir jos sūnus sura- 
šinėjo savo turtą, kada ji rankiojo brangenybes, rakino 
stalčius, rinko raktus, kad viskas būtų palikta tvar- 
kingai, ji nepastebėjo, kaip anapus stiklinių durų, ei- 
nančių į koridorių, pasirodė išblyškęs, rūškanas veidas. 
Tas, kuris žiūrėjo pro tas duris, pats nematomas ir ne- 
girdimas, matė ir girdėjo viską, kas darėsi pas Mer- 
sedesą. 

Išblyškęs žmogus nuo tų stiklinių durų nuėjo į mie- 
gamąjį ir sustirusia ranka pakėlė į kiemą išeinančio 
lango užuolaidą. Jis čia pastovėjo valandėlę nejudė- 
damas, be žodžio, klausydamasis savo širdies plakimo. 
Ši valandėlė jam neišpasakytai prailgo. 

Kaip tik tada, grįždamas iš neįvykusios dvikovos, 
Alberas pastebėjo tėvą, lūkuriuojantį jo prie lango, ir 
nusigręžė nuo jo. 

Grafas išplėtė akis: jis žinojo, kad Alberas skau- 
džiai įžeidė Montekristą, kad toks įžeidimas visame pa- 
saulyje baigiasi mirtina dvikova. Alberas grįžo gyvas 
ir sveikas, vadinasi, už tėvą atkeršyta. 

Neapsakomas džiaugsmas nutvieskė apsiniaukusį jo 
veidą, nelyginant paskutinis spindulys, gęstantis debe- 
syse, kurie primena greičiau saulės kapą negu jos patalą. 

Bet, kaip jau sakėme, jis bergždžiai laukė, kad 
Jaunuolis ateitų pas jį ir papasakotų apie savo triumfą. 
Buvo suprantama, kad prieš dvikovą sūnus nenorėjo 
pasimatyti su tėvu, už kurio įžeidimą jis keršijo, bet 

kodėl jis, nuplovęs tą garbę, neatėjo ir nepuolė į tėvo 
glėbį? 

Nesulaukęs Albero, grafas nusiuntė jo pašaukti tar- 
ną. Kaip žinome, Alberas leido pastarajam papasakoti 
visą tiesą. 

Po valandėlės prieangyje pasirodė generolas de Mor- 
seras su juodu surdutu kariško kirpimo apykakle, su 
juodomis kelnėmis ir juodomis pirštinėmis. Matyt, jis 
jau iš anksto buvo davęs paliepimą, nes, nespėjus jam 
nulipti nuo laiptelių, prie jo pririedėjo karieta. 

Tarnas tučtuojau įdėjo į ją kariška miline susuktas 
dvi špagas, uždarė dureles ir atsisėdo šalia vežėjo. 

Vežėjas pasisuko, lyg klausdamas, kur važiuoti. 

— Į Eliziejaus laukus, — tarė generolas, — pas grafą 
Montekristą. Spausk! 

Arkliai pašoko, gavę botagu, ir po penkių minučių 
sustojo prieš grafo namus. 

Morseras pats atidarė dureles ir, karietai dar ne- 
sustojus, kaip jaunuolis nušoko žemėn, paskambino ir 
įėjo kartu su savo tarnu pro plačiai atsidariusias duris. 


Po akimirkos Batistenas pranešė Montekristui, kad 
atvyko grafas de Morseras, ir Montekristas, palydėjęs 
Haidę, liepė nuvesti Morserą į svetainę. 

Generolas jau trečią kartą žingsniavo per kamba- 
rį, kai atsigręžęs pamatė ant slenksčio stovintį Mon- 
tekristą. 

— A, čia ponas de Morseras,— ramiai tarė Mon- 
tekristas.— Maniau nenugirdęs. 

— Taip, čia aš,— vos ištarė grafas pro mėšlun- 
giškai suspaustas lūpas. 

— Man belieka sužinoti, — tęsė Montekristas,— kam 
turiu būti dėkingas už malonumą matyti grafą de Mor- 
serą taip anksti? 

— Gerbiamasis, šįryt jūs turėjote dvikovą su mano 
sūnumi? — paklausė generolas. 

— Jūs tai žinote? — nustebo grafas. 

— Taip, žinau ir tai, kad mano sūnus turėjo gana 
svarbių priežasčių kautis su jumis ir pasistengti jus 
nudėti. 

— Iš tikrųjų, pone, jis turėjo tam gana svarbių 

priežasčių. Bet vis dėlto, kaip matote, jis manęs nenu- 
dėjo ir net nesikovė. 

— Tačiau Albero akyse jūs kaltas dėl jo tėvo gėdos, 
jūs kaltas dėl baisios nelaimės, kuri užgriuvo mano 
namus. 

— Tas tiesa, pone, — siaubingai ramiai patvirtino 
Montekristas,— kaltas, tik, beje, ne savaime, o dėl susi- 
dėjusių aplinkybių. 

— Matyt, jūs atsiprašėte jį arba kaip nors pasi- 
aiškinote? 

— Nieko aš jam nesiaiškinau, ir atsiprašė jis, o 
ne aš. 

— Bet ką, jūsų manymu, reiškia toks jo poelgis? 

— Greičiausiai jis įsitikino, kad kas nors kitas kal- 
tesnis už mane. 

— O kas tas kitas? 

— Jo tėvas. 

— Tebūnie taip, — blykšdamas tarė grafas, — bet jūs 
turite žinoti, kad kaltininkas nemėgsta, kai jam pirštu 
prikišama jo kaltė. 

— Žinau... Užtat tikėjausi to, kas įvyko. 

— Tikėjotės, kad mano sūnus pasirodys bailys?! — 
suriko grafas. 

— Alberas de Morseras toli gražu ne bailys,— ta- 
rė Montekristas. 

— Jei vyras laiko rankoje špagą ir nesikauja, kai 
prieš jį stovi jo mirtinas priešas, — vadinasi, jis bailys! 
Gaila, nėra čia mano sūnaus, pasakyčiau jam tai į akis. 

— (Gerbiamasis,— šaltai atsakė Montekristas,— ne- 
manau, kad atvykote pas mane pasakotis savo šeimy- 
ninių reikalų. Išdėstykite visa tai savo sūnui, galbūt 
jis žinos, ką jums atsakyti. 

— Ne, ne,— atšovė generolas, trumpai šyptelėjęs, — 
jūsų teisybė, atvykau ne dėl to! Atvykau jums pasa- 
kyti, kad ir aš jus laikau priešu! Atvykau pasakyti, 
kad instinktyviai nekenčiu jūsų! Man rodos, kad aš 
visada jus pažinojau ir visada jūsų nekenčiau! Jeigu 
šių dienų jaunimas atsisako kautis, tai mums reikia 
kautis... Ar jūs sutinkate su manim, pone? 

— Visiškai. Užtat, kai sakiau jums, kad tikėjausi 

to, kas įvyks, aš ir turėjau galvoje šį jūsų vizitą. 

— Juo geriau... Vadinasi, jūs pasiruošęs? 

— Aš visuomet pasiruošęs. 

— Mes kausimės tol, kol vienas iš mūsų žus, su- 
prantate? — iškošė pro sukąstus dantis įtūžęs generolas. 

— Kol vienas iš mūsų žus,— pakartojo grafas Mon- 
tekristas, lengvai linktelėjęs galvą. 

— Tai važiuokime, sekundantų mums nereikia. 

— Aišku, nereikia,— sutiko  Montekristas,— mes 
pernelyg gerai pažįstame vienas kitą! 

— O ne,— atkirto grafas, — mes visiškai vienas ki- 
to nepažįstame. 

— Ką jūs! — tarė Montekristas, savo ramumu ves- 
damas pašnekovą iš kantrybės,— ką jūs sakote! Argi 
jūs ne tas pats kareivis Fernanas, dezertyravęs Vaterlo 
mūšio išvakarėse? Argi jūs ne tas pats leitenantas Fer- 
nanas, prancūzų armijos vedlys ir šnipas Ispanijoje? 
Argi jūs ne tas pats pulkininkas Fernanas, išdavęs, 
pardavęs ir nužudęs savo geradarį Ali? Argi visi tie 
Fernanai, drauge paėmus, nepavirto generolu leitenantu 
grafu de Morseru, Prancūzijos peru? 

— Niekše,— suriko generolas, kurį tie Žodžiai de- 
gino kaip įkaitinta geležis,— tu badai man akis mano 
gėda, galbūt prieš nukaudamas mane! Ne, aš nesakau, 
kad tu manęs nepažįsti! Puikiai matau, šėtone, kad tu 
prasiskverbei į mano praeities tamsybes ir kažkokio 
paslaptingo žibinto šviesoje perskaitei kiekvieną mano 
gyvenimo puslapį! Bet gal mano gėda slepia savy dau- 
giau garbės negu tavo tuščias tviskėjimas? Taip, tu 
mane pažįsti, neabejoju, bet aš nepažįstu tavęs, auksu 
ir brangakmeniais apsikarstęs avantiūriste! Paryžiuje tu 
vadiniesi grafu Montekristu, Italijoje — jūrininku Sind- 
badu, Maltoje — velniai žino kuo, jau nebeprisimenu. 
Bet aš reikalauju pasisakyti, aš klausiu tave tikrojo 
vardo, kad žinočiau jį tarp daugybės kitų vardų ir su- 
rikčiau jį tuo metu, kada smeigsiu į tavo širdį špagą. 

Grafas Montekristas mirtinai išbalo, jo akyse sužė- 
rėjo baisi ugnis. Jis vienu šuoliu atsidūrė gretimame 
kambaryje, žaibiškai nusimetė kaklaryšį, surdutą ir lie- 
menę, užsivilko jūrininko palaidinę bei užsidėjo kepurę, 

iš po kurios buvo nudribę žemyn ilgi juodi jo plaukai. 

Toks jis grįžo, baisus, nepermaldaujamas ir, sukry- 
žiavęs ant krūtinės rankas, žengė prie generolo, kuris 
nesuprato, ko tas buvo išbėgęs, ir laukė jo. Pamačius 
persirengusį Montekristą, jo dantys ėmė barškėti, pa- 
kirto kojas. Pamažu jis ėmė trauktis ir, užkliudęs kaž- 
kokį stalą, sustojo. 

— Fernanai! — suriko jam Montekristas.— Iš dau- 
gybės savo vardų gana ištarti tik vieną, ir tuoj par- 
blokši tave. Tu atspėjai tą vardą, tiesa? Tu jį prisimi- 
nei? Nors aš ir patyriau daug vargo ir kančių, tu matai 
nuo keršto saldybės atjaunėjusį mano veidą, veidą, kurį 
gal ne kartą sapnavai po vestuvių... su mano sužadėtine 
Mersedesa! 

Atlošęs galvą, ištiesęs pirmyn rankas, įsmeigęs į 
jį akis, generolas tylėdamas ryte rijo tą siaubingą šmėk- 
lą. Paskui prišlitiniavo prie sienos, atsirėmė į ją ranka, 
pamažu prislinko prie durų ir atatupstas išėjo pro jas, 
kraupiai, gailiai, skausmingai surikęs: 

— Edmonas Dantesas! 

Įtempęs visas savo jėgas, jis nuslimpino iki prie- 
angio, svirduliuodamas perėjo kiemą ir susmuko į savo 
tarno rankas, vos girdimai murmėdamas: 

— Namo, namo! 

Važiuojant nuo gaivaus oro ir gėdos prieš tarnus 
jis susitvardė, bet kelias buvo neilgas, ir artėjant prie 
namų grafą vėl apėmė ką tik patirtas siaubas. 

Už keleto žingsnių nuo namų grafas liepė sustoti 
ir išlipo iš karietos. Vartai buvo atdari iki galo. Vidu- 
ryje kiemo laukė vežikas, stebėdamasis, kad jį pašaukė 
prie tokių puošnių rūmų. Grafas išgąstingai pažvelgė 
į fiakrą, bet nieko nedrįso teirautis, ir puolė į savo 
kambarius. 

Laiptais lipo du žmonės, jis vos spėjo įsmukti į 
vieną kambarį, kad jų nesusitiktų. 

Tai buvo Mersedesa, atsirėmusi į sūnaus ranką. Jie 
abu važiavo iš rūmų. 

Jie praėjo pro pat nelaimingąjį, kurį, pasislėpusį 
už sunkių portjerų, beveik palietė šilkinė Mersedesos 
suknelė ir kuris kone pajuto šiltą savo sūnaus kvėpavimą. 

— Nenuleiskite galvos, motule,— išgirdo Albero 
žodžius.— Eime, greičiau, eime, čia jau nebe mūsų namai. 

Žodžiai nutilo, žingsniai nutolo. 

Generolas atsitiesė, sustingusiais pirštais įsikibęs į 
sunkią portjerą. Jis stengėsi tramdyti tokią siaubingą 
raudą, kokia vargu ar kada besiveržė iš tėvo krūtinės, 
tėvo, kurį vienu metu paliko žmona ir sūnus... 

Netrukus jis išgirdo, kaip užsitrenkė fiakro dure- 
lės, paskui riktelėjo vežikas, nuo sunkių ratų dardėjimo 
ėmė blerbti stiklai. Tada jis puolė į savo miegamąjį, 
norėdamas dar sykį pamatyti tuos, kuriuos vienus my- 
lėjo pasaulyje. Bet fiakras jau buvo už vartų, ir pro jo 
langelį nepasirodė nei Mersedesos, nei Albero galva, kad 
pasiųstų ištuštėjusiam namui, paliekamam tėvui ir vyrui 
paskutinį atsisveikinimo ir užuojautos žvilgsnį. 

Ir štai tą pačią akimirką, kai ekipažo ratai ėmė 
dardėti grindiniu, nelauktai trinktelėjo šūvis, ir tamsus 
dūmelis išsiveržė pro miegamojo langą, kurio vienas 
stiklas nuo trenksmo išdužo. 


XX + VALENTINA 


Nesunku įspėti, kur skubėjo Morelis ir su kuo no- 
rėjo susitikti. 

Atsisveikinęs su Montekristu, jis palengva nuėjo 
Vilforo namų linkui. 

Taip, palengva, nes Morelis turėjo daugiau negu 
pusvalandį, o eiti bereikėjo maždaug penkis šimtus žings- 
nių. Bet nors laiko jis turėjo per akis, vis dėlto pasku- 
bėjo atsisveikinti su Montekristu, kadangi labai knietėjo 
atsiduoti savo mintims. 

Jis gerai žinojo paskirtą jam valandą: tai tas me- 
tas, kada Valentina valgydindavo Nuartjė pusryčių, už- 
tat galėdavo būti tikra, jog niekas netrukdys jai atlikti 
tą artimo meilės kupiną pareigą. Nuartjė ir Valentina 
leido jam lankytis du kartus per savaitę, ir jis ketino 
pasinaudoti savo teise. 

Kai Morelis įėjo, lūkuriuojanti jo Valentina pačiupo 
jį už rankos ir nusivedė pas senelį. Ji buvo išblyškusi ir 
smarkiai susijaudinusi. 

Ji nerimavo ir jaudinosi dėl skandalo operoje: visi 
jau žinojo (aukštuomenė visuomet viską žino) apie A1- 
bero ir Montekristo kivirčą. Vilforų namuose niekas 
neabejojo, kad po jo neišvengiama dvikova. Moters nuo- 
jauta Valentinai kuždėjo, kad Morelis bus Montekristo 
sekundantas. Žinodama Maksimilijano drąsą, nepaprastą 
jo draugiškumą grafui, Valentina būgštavo, kad jis ten 
nebus vien pasyvus stebėtojas. 

Todėl visai suprantama, kaip godžiai ji klausė 
Maksimilijano pasakojimų apie visas smulkmenas, ir 
Morelis savo mylimosios akyse išskaitė neapsakomą 
džiaugsmą, kai ji išgirdo apie netikėtą ir laimingą viso 
to pavojingo įvykio pabaigą. 

— O dabar,— tarė Valentina, kviesdama Morelį 
sėstis šalia senelio ir pati sėsdama ant suoliuko prie 
ligonio kojų, — dabar pakalbėkime ir apie savo reikalus. 
Jūs žinote, Maksimilijanai, kad vienu metu senelis bu- 
vo norėjęs išsikelti iš šių namų ir išsinuomoti butą atski- 
rai nuo Vilforų? 

— Taip,— atsakė Maksimilijanas, — prisimenu tą 
sumanymą, aš labai jam pritariau. 

— Galiu jus nudžiuginti, Maksimilijanai, — kalbėjo 
Valentina,— nes senelis vėl apie tai galvoja. 

— Puiku! — sušuko Maksimilijanas. 

— O ar žinote,— paklausė Valentina,— dėl ko se- 
nelis nori išsikelti? 

Nuartjė reikšmingai pažvelgė į anūkę, akimis liep- 
damas jai nutilti, bet Valentina nežiūrėjo į jį: jos akys, 
žvilgsniai, šypsena — viskas priklausė Moreliui. 

— Kokia bebūtų priežastis,— sušuko Morelis,— aš 
sveikinu pono Nuartjė ketinimą. 

— Ir aš, iš visos širdies, — nusišypsojo Valentina.— 
Senelis teigia, kad Sent Onorė priemiesčio oras kenks- 
mingas mano sveikatai. 

— O žinote ką, Valentina, — tarė Morelis,— mano 
supratimu, ponas Nuartjė neklysta: štai jau kokios dvi 
savaitės kaip jūsų sveikata, man atrodo, šlubuoja. 

— Taip, jaučiuosi gana prastai,— atsakė Valenti- 
na,— užtat senelis pasidarė mano gydytoju, o kadangi 
jis viską žino, aš juo labai pasitikiu. 

— Tai jums iš tikrųjų ką nors skauda? — skubiai 
paklausė Morelis. 

— Koks čia skaudėjimas! Aš tik jaučiuosi nekaip, 
o daugiau nieko. Nustojau apetito, ir man atrodo, tarsi 
mano organizmas su kažkuo kovoja. 

Nuartjė nepraleido nė vieno Valentinos žodžio. 

— O kuo jūs gydotės nuo tos nežinomos ligos? 

— Beveik niekuo, tik geriu kas rytas po arbatinį 
šaukštelį tų vaistų, kuriuos vartoja senelis. Pradėjau 
nuo vieno šaukštelio, o dabar geriu po keturis. Senelis 
sako, kad tie vaistai gydo visas ligas. 

Valentina nusišypsojo, bet jos šypsena buvo liūdna 
ir skausminga. 

Maksimilijanas, iš meilės apsvaigęs, tylėdamas žiū- 
rėjo į ją. Ji buvo labai dailutė, bet jos blyškumas pa- 
sidarė kažkoks vaiskus, akys blizgėjo stipriau negu vi- 
sada, o rankos, paprastai baltos kaip perlamutras, atro- 
dė nulipintos iš seno, šiek tiek pageltusio vaško. 

Paskui Maksimilijanas pažvelgė į Nuartjė. Tas žiū- 
rėjo savo keistu mąsliu žvilgsniu į anūkę, skendinčią 
savo meilėje. Kaip ir Morelis, jis matė tuos slapto nega- 
lavimo požymius, tokius dar nežymius, kad niekas, be 
senelio ir mylimojo, nebūtų jų pastebėjęs. 

— Bet juk tie vaistai prirašyti ponui Nuartjė? — 
paklausė Morelis. 

— Taip, ir jie labai kartūs,— atsakė Valentina, — 
tokie kartūs, kad po jų viskas man atrodo kartu. 

Nuartjė klausiamai pažvelgė į anūkę. 

— Tikrai, seneli, — patvirtino Valentina.— Ką tik, 
eidama pas jus, išgėriau saldinto vandens, bet pusės 
stiklinės neįveikiau, toks jis man kartus pasirodė. 

Nuartjė išbalo ir parodė, kad nori kažką pasakyti. 

Valentina atsistojo pasiimti žodyno. 

Nuartjė aiškiai nerimaudamas sekė ją akimis. 

Iš tikrųjų merginai suplūdo į galvą kraujas, jos 
skruostai paraudo. 

— Žiūrėk tu man,— sušuko ji linksmai, — man galva 
apsisuko! Nejaugi nuo saulės? 

Ir ji įsikibo į stalo kraštą. 

— Bet juk nėra jokios saulės, — tarė Morelis, kurį 

labiau išgąsdino Nuartjė veido išraiška negu Valenti- 
nos savijauta. 

Jis pribėgo prie Valentinos. Ši nusišypsojo. 

— Nesijaudink, seneli,— tarė ji Nuartjė.— Nusira- 
minkite, Maksimilijanai. Niekis, viskas jau praėjo. Bet 
klausykite, berods, kažkas atvažiavo? 

Ji atidarė duris, pribėgo prie koridoriaus lango 
ir skubiai grįžo atgal. 

— Taip,— pasakė ji, — atvažiavo ponia Danglar su 
dukterimi. Sudie, aš bėgu, nes ateis manęs šaukti. Bet 
ne, iki pasimatymo! Pabūkite su seneliu, Maksimilijanai, 
prižadu ilgai jų neužlaikyti. 

Morelis nulydėjo ją akimis, matė, kaip ji uždarė 
duris, ir girdėjo lipant siaurais laiptais, kurie ėjo į po- 
nios Vilfor ir į jos pačios kambarius. 

Likęs su Moreliu, Nuartjė akimis parodė jam pasi- 
imti žodyną. Morelis pasiėmė. Vadovaujamas Valenti- 
nos, jis buvo išmokęs greitai suprasti senio mintis. 

Vis dėlto kadangi kiekvieną kartą tekdavo sakyti 
abėcėlę ir ieškoti žodyne atskiro žodžio, praėjo dešimt 
minučių, kol senio mintis buvo išreikšta šiais žodžiais: 

„Pasirūpinkite, kad atneštų iš Valentinos kambario 
stiklinę su vandeniu ir grafiną“. 

Morelis tuojau paskambino tarnui, kuris dabar buvo 
vietoj Barua, ir Nuartjė vardu liepė jam tai padaryti. 

Po trumpos valandėlės tarnas grįžo. 

Grafinas ir stiklinė buvo visai tušti. 

Nuartjė parodė, kad nori kažką pasakyti. 

— Kodėl ir stiklinė, ir grafinas tušti? — paklausė 
jis. — Juk Valentina sakė, jog išgėrė tik pusę stiklinės. 

Kol tą mintį išreiškė žodžiais, praėjo vėl penkios 
minutės. 

— Nežinau,— atsakė tarnas, — bet panelės Valenti- 
nos kambaryje buvo jos tarnaitė: gal ji išpylė. 

— Paklauskite,— tarė Morelis, supratęs Nuartjė 
mintį iš jo akių. 

Tarnas išėjo ir netrukus grįžo. 

— Panelė Valentina pas ponią de Vilfor ėjo per 
savo kambarį,— aiškino jis,— ir pabaigė gerti stiklinę, 
o iš grafino viską išpylė ponaitis Eduaras, norėdamas 
pasidaryti savo antims kūdrą. 

Nuartjė pakėlė akis į dangų nelyginant lošikas, už- 
statęs visą savo turtą. 

Paskui senio akys įsmigo į duris ir jau nebenu- 
krypo nuo jų. 

Valentina neapsiriko: tikrai atvažiavo ponia Dang- 
lar su dukterimi. Jos buvo nuvestos pas ponią de Vil- 
for, kuri tarnui pasakė priimsianti viešnias savo budu- 
are. Štai kodėl Valentina ėjo per savo kambarį, kurį 
nuo pamotės buduaro skyrė tik Eduaro miegamasis. 

Viešnios įėjo į buduarą atrodydamos bent kiek ofi- 
cialiai, todėl buvo galima spėti, kad jos ruošiasi pra- 
nešti svarbią naujieną. 

To paties luomo žmonės greit sugauna įvairius elg- 
senos atšešėlius. Į viešnių iškilmingumą ponia de Vilfor 
atsakė tokiu pat iškilmingumu. 

Tuo metu įėjo Valentina, ir vėl prasidėjo sveiki- 
nimosi ceremonija. 


— Brangioji drauge,— tarė baronienė, merginoms 
susiėmus už rankų,— aš atvykau drauge su Eženi pir- 
moji pranešti jums apie netrukus įvyksiančias mano 
dukters ir kunigaikščio Kavalkančio vestuves. 

Danglarai laikėsi įsikibę į tą kunigaikščio titulą. 
Bankininkui demokratui atrodė, kad kunigaikštis skam- 
ba geriau negu grafas. 

— Jeigu taip, tai leiskite jus nuoširdžiai pasvei- 
kinti, — atsakė ponia de Vilfor.— Neabejoju, kad kuni- 
gaikštis Kavalkantis — retais privalumais apdovanotas 
Jaunuolis. 


— Kalbėdama kaip su drauge,— šypsodamasi tarė 
baronienė, — turėčiau pasakyti, jog kunigaikštis dar nėra 
tas vaikinas, koks jis bus vėliau. Jis dar neatsikratęs 
tų keistenybių, iš kurių mes, prancūzai, vos metę akį, 
pažįstame italų arba vokiečių aristokratiją. Vis dėlto 
matyti, kad jis turi gerą širdį, šviesų protą, o apie 
aukštuomenės nuomonę mano vyras yra taip pasakęs: 
„Turtas priverčia save gerbti“. 


— Be to,— tarė Eženi, vartydama ponios de Vil- 
for albumą,— pridurkite, kad jūs jaučiate tam jauni- 
kaičiui ypatingą palankumą. 

— "Turbūt nereikia nė klausti, ar jūs tą pat jaučia- 
te? — pasiteiravo ponia de Vilfor. 

— Aš? Nė truputėlio, ponia,— kaip visuomet, šiek 
tiek puikaudamasi atrėžė Eženi.— Mano pašaukimas — 
ne šeimininkavimo rūpesčiai ir ne vyro užgaidų pan- 
čiai, nors tas vyras dievaižin kas būtų. Mano pašauki- 
mas — būti artiste, vadinasi, laisvai tvarkyti ir savo šir- 
dies bei asmens reikalus, ir savo mintis. 

Eženi ištarė tuos žodžius tokiu ryžtingų ir tvirtu 
balsu, kad Valentinos skruostus užliejo raudonis. Baikšti 
mergaitė negalėjo suprasti tokio charakterio, kuriam vi- 
sai svetimas moteriškas drovumas. 

— Be to,— kalbėjo toliau Eženi,— jeigų jau man 
lemta tekėti, tai turiu būti dėkinga Apvaizdai, apsau- 
gojusiai mane bent nuo pono de Morsero. Jeigu ne Ap- 
vaizda, šiandien jau būčiau garbės netekusio vyro žmona. 

— O juk tiesa,— patvirtino baronienė su tuo keistu 
naivumu, kurio kartais turi aristokratės ir nuo kurio 
jos negali atprasti net bendraudamos su žemesniais, — 
tikra tiesa, jeigu Morserai nebūtų delsę, mano duktė 
jau būtų ištekėjusi už Albero. Generolas labai norėjo 
tų vestuvių, buvo net atvykęs pas Danglarą žūtbūt 
gauti jo sutikimą, bet mes laimingai išsisukome. 

— Tai argi tėvo gėda meta šešėlį sūnui? — dro- 
viai paklausė Valentina.— Man atrodo, kad Alberas visai 
nekaltas dėl generolo išdavystės. 

— Atleiskite, mieloji, — tarė nepermaldaujamoji Eže- 
ni,— Alberas pats ne kažko vertas. Sako, vakar jis iš- 
šaukęs operoje Montekristą į dvikovą, o šįryt prie bar- 
jero atsiprašęs jį. 

— Negali būti! — sušuko ponia de Vilfor. 

— Ak, brangioji, — atsakė ponia Danglar vėl taip 
pat naiviai, — tikriausiai viskas teisybė, man sakė ponas 
Debrė, kuris pats viską girdėjo. 

Valentina taip pat žinojo tiesą, bet nieko nesakė. 
Tie žodžiai priminė jai Nuartjė kambarį, kur jos laukė 
Morelis. 

Nugrimzdusi į svajingas mintis, Valentina jau ku- 
ris laikas nedalyvavo pokalbyje. Jai net sunku būtų 
buvę pasakyti, apie ką buvo neseniai šnekėta, kai ponia 

Danglar staiga paėmė ją už alkūnės ir pažadino iš 
svajonių. 

— Kas yra, ponia? — paklausė Valentina, krūpte- 
lėjusi nuo to prisilietimo it nuo elektros srovės. 

— Jūs sergate, brangioji Valentina? — paklausė 
baronienė. 

— Aš? — nustebo mergina, perbraukdama delnu per 
degančią kaktą. 

— Taip, žvilgtelėkite į veidrodį. Per trumpą va- 
landėlę jūs tris ar keturis kartus tai raudote, tai balote. 

— Iš tikrųjų, — sušuko Eženi, — tu baisiai išblyškusi! 

— Nesirūpink, mieloji, jau ne pirma diena, kai aš 
tokia. 

Ir nors būdama atviraširdė, Valentina suprato, kad 
galima tuo pasinaudoti ir išeiti. Be to, jai padėjo ir ponia 
de Vilfor. 

— Eikite į savo kambarį, Valentina,— tarė ji,— 
tikrai jūs negaluojate, mūsų viešnios atleis jums, iš- 
gerkite stiklinę šalto vandens, ir viskas praeis. 

Valentina pabučiavo Eženi, nusilenkė poniai Dang- 
lar, jau pakilusiai atsisveikinti, ir išėjo. 

— Vargšė mergina,— tarė ponia de Vilfor, Valen- 
tinai išėjus, — ne juokais aš bijau dėl jos ir visai nesi- 
stebėčiau, jeigu jai atsitiktų kas nors rimta. 

Tuo tarpu Valentina, kažkaip nejučiom pakiliai 
nusiteikusi, perėjo Eduaro kambarį, neatsakydama į 
kažkokią piktą berniuko išdaigą, ir per savo miegamąjį 
nuėjo prie siaurų laiptų. Beliko tik trys pakopos, jau girdė- 
jo Morelio balsą, bet staiga rūkas apvilko jos akis, nutir- 
pusi koja nepataikė ant pakopos, turėklai išslydo iš po 
rankos, ir, atsišliejusi į sieną, ji jau nebelipo, bet nusi- 
rito per pakopas. 

Morelis prišoko prie durų ir rado Valentiną, išsi- 
tiesusią aikštelėje. 

Žaibo greitumu jis pakėlė ją ant rankų ir pasodino 
senelio kambaryje į krėslą. Valentina atsimerkė. 

— Kokia aš nemikli! — su karštligišku linksmumu 
tarė ji. — Turbūt užmiršau vaikščioti. Kaip aš galėjau 
nepastebėti, kad iki aikštelės liko dar trys pakopos! 

— Ar neužsigavote, Valentina? — sušuko Morelis. 

Valentina apsidairė ir Nuartjė akyse išskaitė bai- 
siausią išgąstį. 

— Nusiramink, seneli,— tarė ji, mėgindama šyp- 
sotis,— tai niekis, niekis... man tik galva apsisuko. 

— Vėl svaigulys! — tarė nusiminęs Morelis, gniau- 
žydamas rankas.— Pasisaugokite, Valentina, maldauju. 

— Kad jau viskas praėjo,— ramino jį Valentina, — 
sakau jums, čia menkniekis. O dabar klausykite, aš jums 
pasakysiu naujieną: po savaitės išteka Eženi, ir po trijų 
dienų bus didelis sužadėtuvių pokylis. Mes visi pakvies- 
ti — tėvas, ponia de Vilfor ir aš... Bent aš taip supratau. 

— Kada gi ateis mūsų eilė visu tuo rūpintis? Ak, 
Valentina, jūs turite tokią įtaką savo seneliui, pasisten- 
kite, kad jis jums atsakytų: „Netrukus!“ 

— Tai jūs norite, kad aš raginčiau senelį ir vis 
jam priminčiau? — paklausė Valentina. 

— Taip! — sušuko Morelis.— Dėl Dievo, paskubė- 
kite. Valentina, kol jūs nebūsite mano, man visuomet 
atrodys, kad aš jus prarandu. 

— "Tikrai, Maksimilijanai? — atsakė Valentina, kon- 
vulsyviai krūptelėjusi.— Jūs pernelyg baikštus. Juk jūs 
karininkas, apie kurį sakoma, kad jis nepažįsta baimės. 
Cha, cha, cha! 

Ir ji šaižiai, liguistai nusikvatojo. Jos rankos įsi- 
tempė, galva atsišliejo į krėslo atramą, ir ji visa su- 
stingo. 

Siaubo riksmas, kurį Dievas sukaustė Nuartjė lū- 
pose, ištryško jo žvilgsnyje. 

Morelis suprato: reikia šaukti pagalbos. 

Iš visų jėgų jis trūktelėjo skambutį. Iš Valentinos 
miegamojo įbėgo tarnaitė ir liokajus. 

Valentina buvo tokia išbalusi, tokia šalta ir be- 
jausmė, kad juodu spiegdami pasileido koridoriais, visai 
neklausydami, ką jiems sako Morelis, ir apimti baimės, 
seniai jau slėgusios tuos prakeiktus namus. 

Kaip tik tuo laiku ponia Danglar ir Eženi ėjo iš 
buduaro ir dar spėjo sužinoti, dėl ko kilo šis triukšmas. 

— Ar aš jums nesakiau?! — sušuko ponia de Vil- 
for.— Vargšė mažytė! 

XXI + PRISIPAZINIMAS 


Tuo metu iš Vilforo kabineto pasigirdo jo balsas: 

— Kas atsitiko? 

Morelis pažvelgė į Nuartjė, kuris jau buvo aprimęs, 
ir tas akimis parodė jam nišą. Čia jis jau buvo kartą 
pasislėpęs maždaug tokiomis aplinkybėmis. 

Jis vos spėjo pagriebti skrybėlę ir užlįsti už port- 
jeros. Koridoriuje jau buvo girdėti karališkojo proku- 
roro žingsniai. 

Vilforas įbėgo į kambarį, puolė prie Valentinos ir 
paėmė ją ant rankų. 

— Gydytoją! Gydytoją! D'Avrinji! — suriko Vilfo- 
ras.— Ne, geriau aš pats bėgsiu pas jį. 

Ir jis galvotrūkčiais išrūko iš kambario. 

Pro kitas duris išbėgo Morelis. 

Jo širdį pervėrė baisus prisiminimas: jis atsiminė 
Vilforo ir gydytojo pokalbį, kurį netyčia nugirdo tą 
naktį, kada mirė ponia de Sen Meran. Simptomai, nors 
ne tokie stiprūs, buvo tie patys kaip ir prieš Barua 
mirtį. 

Jam pasivaideno, tarsi ausyse skamba Montekristo 
žodžiai, tarti vos prieš porą valandų: 

„Ko jums bereikėtų, Moreli, kreipkitės į mane: aš 
daug ką galiu“. 

Kaip strėlė nurūko jis Sent Onorė priemiesčiu link 
Matinjono gatvės, o iš jos į Eliziejaus laukus. 

Tuo tarpu Vilforas samdytu kabrioletu privažiavo 
prie d'Avrinji namų. Jis taip smarkiai paskambino, kad 
durininkas atidarė jam visas persigandęs. Vilforas šoko 
laiptais aukštyn, neįstengęs nė žodžio ištarti. Durinin- 
kas jį pažino ir tik suriko jam įkandin: 

— Daktaras kabinete, ponas karališkasis prokurore! 

Vilforas jau ėjo ar, geriau pasakius, laužėsi pro 
duris. 

— A, tai jūs! — tarė gydytojas. 

— Taip, daktare,— atsakė Vilforas, uždarydamas 
paskui save duris.— Šį kartą aš jūsų klausiu, ar mes 
čia vieni? Daktare, mano namai prakeikti! 

— Kas atsitiko? — paklausė tas, dėdamasis abe- 
jingas, bet iš tikrųjų labai susijaudinęs.— Ar vėl kas 
susirgo? 

— Taip, daktare! — sušuko Vilforas, griebdamasis 
už galvos.— Taip! 

D'Avrinji žvilgsnis sakyte sakė: „Aš tai buvau iš- 
pranašavęs“. 

Paskui jo lūpos palengva ištarė: 

— Kas gi šį kartą miršta? Kas ta nauja auka, kuri 
stos prieš Dievą, kaltindama mus nusikalstamu silpnumu? 

Iš Vilforo krūtinės išsiveržė skausmingas kūkčio- 
jimas. Jis priėjo prie gydytojo, pagriebė jo ranką ir 
tarė: 

— Valentina! Dabar Valentinos eilė! 

— Jūsų duktė! — su siaubu ir nuostaba sušuko 
d'Avrinji. 

— Dabar jūs matote, kad klydote,— sušnibždėjo 
Vilforas.— Padėkite jai ir prašykite kankinę atleisti už 
savo įtarimą. 

— Visada, kai jūs mane kviesdavote, būdavo jau 
per vėlu, — tarė d'Avrinji,— bet nesvarbu, einu. Pasku- 
bėkime, turint tokių priešų gaišti negalima. 

— Šį kartą, daktare, jums jau nebeteks man prie- 
kaištauti silpnumą. Šį kartą suseksiu žudiką ir nepa- 
gailėsiu jo. 

— Pabandykime pirma išgelbėti auką, o paskui gal- 
vosime apie kerštą,— tarė d'Avrinji.— Važiuojam! 

Vežikas, kuris buvo atvežęs Vilforą, šuoliais nuga- 
beno jį kartu su d'Avrinji namo kaip tik tuo metu, ka- 
da Morelis beldėsi į Montekristo duris. 

Grafas buwo savo kabinete ir labai susirūpinęs skai- 
tė skubų, Bertučijaus ką tik atsiųstą laiškelį. 

Išgirdęs atvykus Morelį, su kuriuo išsiskyrė vos 
prieš porą valandų, grafas nustebęs pakėlė galvą. 

Moreliui, kaip ir grafui, per tas dvi valandas, ma- 
tyt, atsitiko kažkas svarbaus, nes jis, atsisveikinęs su 
grafu linksmas, dabar grįžo labai susirūpinęs. 

Montekristas pašoko ir puolė jam priešais. 

— Kas atsitiko, Maksimilijanai? — paklausė gra- 
fas.— Jūs išblyškęs, uždusęs! 

Morelis bemaž smukte susmuko į krėslą. 

— Taip, aš bėgau, man reikia su jumis pasikalbė- 
ti, — tarė jis. 

— Ar jūsų namiškiai visi sveiki? — su užuojauta 
paklausė grafas, ir jo tono nuoširdumu niekas nebūtų 
drįsęs abejoti. 

— Ačiū, grafe,— atsakė Morelis, matyt, nežinoda- 
mas, kaip pradėti kalbą, — taip,namiškiai visi sveiki. 

— Labai džiaugiuosi. Bet jūs norėjote man kažką 
pasakyti? — klausinėjo vis labiau nerimaudamas grafas. 

— Taip,— tarė Morelis,—-aš bėgau pas jus iš namų, 
į kuriuos įžengė mirtis. 

— Tai jūs iš Morserų? — paklausė Montekristas. 

— Ne,— atsakė Morelis,— bet argi pas juos kas nors 
mirė? 

— Generolas nusišovė,— paaiškino Montekristas. 

— Kokia šiurpi nelaimė! — sušuko Maksimilijanas. 

— Tik ne grafienei ir ne Alberui,— tarė Monte- 
kristas.— Verčiau netekti tėvo ir vyro, negu matyti jį be 
šlovės. Kraujas nuplaus gėdą. 

— Vargšė grafienė! — tarė Maksimilijanas.— Man 
ypač gaila jos. Tokia tauri moteris! 

— Pagailėkite ir Albero, Maksimilijanai. Būkite 
tikras, jis grafienės vertas sūnus. Bet grįžkime prie 
jūsų: jūs sakote, kad bėgote pas mane. Aš labai džiaug- 
siuosi, jei galėsiu būti jums naudingas. 

— Taip, aš atėjau pas jus puoselėdamas beprotišką 
viltį, kad jūs galėsite padėti man tokiu reikalu, kur 
nebent tik Dievas galėtų padėti. 

— Nesvarbu, sakykite! 

— Pats nežinau,— kalbėjo Morelis,— ar turiu teisę 
atskleisti žmogaus ausims tokią paslaptį, bet tai verčia 
padaryti lemtis, kitaip negaliu, grafe. 

Ir jis dvejodamas nutilo. 

— Ar tikite, kad aš myliu jus? — jautriai tarė 
Montekristas, suspausdamas Morelio ranką. 

— Jūsų žodžiai teikia man drąsos, o širdis kužda, 
kad neprivalau nieko nuo jūsų slėpti. 

— Taip, Moreli. Pats Dievas kalba jūsų širdžiai. 
Pasakykite man viską, ką jinai jums liepia. 

— Grafe, leiskite man pasiųsti Batisteną pasiteirauti 
jūsų vardu, kaip jaučiasi vienas jums pažįstamas asmuo? 

— Aš pats jūsų paslaugoms, o ką jau bekalbėti 
apie mano tarnus? 

— Turiu sužinoti, kad jai geriau, kitaip iš proto 
išeisiu. 

— Tai pašaukti Batisteną? 

— Ne, aš pats jam pasakysiu. 

Morelis išėjo, pasišaukė Batisteną ir pusbalsiu tarė 
jam keletą žodžių. Tarnas tučtuojau išskubėjo. 

— Na, išsiuntėte? — paklausė Montekristas grįžusį 
Morelį. 

— Taip, dabar man bus kiek ramiau. 

— Laukiu jūsų pasakojimo,— nusišypsojo Monte- 
kristas. 

— Taip, viską jums papasakosiu. Klausykite. Vieną 
vakarą aš atsidūriau viename sode. Mane slėpė krūmai, 
niekas neįtarė, kad aš ten esu. Pro mane praėjo du žmo- 
nės, — leiskite kol kas nesakyti jų vardų. Jie šnekėjosi 
tyliai, bet man nepaprastai buvo svarbu, ką jie kalba, 
ir aš, įtempęs ausis, girdėjau kiekvieną jų Žodį. 

— Atrodo, kad tai kažkas kraupaus, nes jūs iš- 
blyškote. 

— Taip, mano drauge, visa tai siaubinga! Tuose 
namuose buvo ką tik kažkas miręs. Vienas iš atėjusiųjų 
į sodą buvo šeimininkas, kitas — gydytojas. Pirmasis 
skundėsi antrajam savo būgštavimais ir sielvartu, nes 
tą mėnesį jau antrą kartą staigi ir netikėta mirtis buvo 
aplankiusi tuos namus, tarsi keršto angelas būtų už- 
traukęs jiems Dievo rūstybę. 

— Šit kaip! — tarė Montekristas, atidžiai žiūrė- 
damas į jaunuolį ir nežymiai pasukdamas savo krėslą 
taip, kad pats atsidurtų šešėlyje, o šviesa kristų svečiui 
tiesiog į veidą. 

— Taip, — pasakojo Maksimilijanas, — du kartus per 
vieną mėnesį mirtis pabuvojo tuose namuose. 

— O ką atsakė gydytojas? — pasiteiravo Monte- 
kristas. 

— Jis atsakė... jis atsakė, kad tos mirtys jam atro- 
dančios nenatūralios ir kad jas galima paaiškinti tik 
vienu... 

— Kuo? 

— Nuodais! 

— Iš tikrųjų? — paklausė Montekristas, lengvai kos- 
čiodamas, kaip jis visuomet darydavo labai susijaudinęs, 
norėdamas nuslėpti paraudimą ar išblyškimą, ar stačiai 
tą gyvą susidomėjimą, su kuriuo klausėsi pašnekovo.— 
Iš tikrųjų, Maksimilijanai? Ir jūs visa tai girdėjote? 

— Taip, brangusis grafe, aš visa tai girdėjau, ir 
daktaras net pridūrė, kad jeigu dar kartą taip pasikar- 
tos, jis turės kreiptis į teisingumo organus. 

Gal ir apsimetęs, Montekristas klausėsi ramiai. 

— Paskui mirtis smogė ir trečią kartą,— tęsė Mak- 
similijanas,— bet nei šeimininkas, nei gydytojas niekam 
nieko nesakė. Dabar galbūt sėlina mirtis ketvirtą kar- 
tą. Kaip jūs manote, grafe, kokią pareigą turiu atlikti 
aš, žinodamas šią paslaptį? 

— Brangusis drauge,— atsakė Montekristas,— jūs 
pasakojate atsitikimą, kuris niekam ne paslaptis. Na- 
mas, kur jūs visa tai girdėjote, man pažįstamas, arba 
aš bent žinau lygiai tokį pat. Ten yra sodas, šeimos tė- 
vas, daktaras, ten viena po kitos keistai ir netikėtai 
užgeso trys gyvybės. Pažvelkite į mane: nors aš negir- 
dėjau konfidencialaus pokalbio, bet viską žinau ne blogiau 
už jus. Bet argi mane graužia sąžinė? Ne, manęs tai 
visai neliečia. Sakote: tarsi keršto angelas būtų užtrau- 
kęs tiems namams Dievo rūstybę. O kas jums sakė, kad 
iš tikrųjų ne taip! Užmerkite akis į nusikaltimus, kurių 
nenori matyti net tie, kam reikėtų juos matyti. Jeigu 
tuose namuose Dievas vykdo savo teismą, brangusis 
Maksimilijanai, tai nusigręžkite ir nekliudykite Dievo 
teisingumui. 

Morelis krūptelėjo. Grafo balse nuskambėjo kažkas 
niūraus, šiurpaus ir iškilmingo. 

— Beje, — tarė jis, taip staigiai pakeitęs toną, kad, 
atrodė, prašneko visai kitas žmogus, — kodėl jūs manote, 
kad prasideda vėl tas pat? 

— Prasideda, grafe! — sušuko Morelis.— Todėl aš 
ir atbėgau pas jus. 

— Ką gi aš galiu padaryti, Moreli? Gal norite, kad 
aš įspėčiau karališkąjį prokurorą? 


235 


Šiuos žodžius Montekristas ištarė taip aiškiai, taip 
reikšmingai pabrėždamas, kad Morelis net pašoko. 

— Grafe,— suriko jis, — ar žinote, apie ką aš kalbu? 

— Puikiausiai, mano drauge, ir jums tai įrodysiu, 
sudėliodamas taškus ant „i“, tai yra vadindamas vei- 
kėjus vardais. Jūs vaikštinėjote tą vakarą Vilforo sode. 
Iš jūsų pasakojimo spėju, kad tai buvo ponios de Sen 
Meran mirties vakaras. Jūs girdėjote Vilforą kalbant 
su d'Avrinji apie markizo de Sen Merano ir apie ne 
mažiau stebėtiną markizės mirtį. D'Avrinji sakė, kad 
įtaria nunuodijimą ir net du nunuodijimus. Ir štai jūs, 
žmogus stebėtinai padorus, nuo to laiko kankinatės, tar- 
dote savo sąžinę, norėdamas išspręsti dilemą: atskleisti 
tą paslaptį ar nutylėti? Mes gyvename ne viduramžiais, 
brangusis drauge. Dabar jau nebėra nei šventosios inkvi- 
zicijos, nei laisvųjų teisėjų. Gana jums graužtis dėl tų 
žmonių! „Sąžine, ko tu iš manęs nori?“ — pasakė Ster- 
nas. Numok ranka, brangusis, tegu jie miega, jeigu 
miegas ima, tegu džiūsta nuo nemigos, jeigu jinai juos 
kankina, o patys ramiai sau gulkite į patalą, nes jūsų 
sąžinė švari. 

Siaubinga kančia atsispindėjo Morelio veide, jis pa- 
griebė Montekristo ranką. 

— Betgi tai vėl prasideda! Suprantate? 

— Ir kas čia tokio? Tegu,— atšovė grafas, stebė- 
damasis jam nesuprantamu Maksimilijano atkaklumu ir 
atidžiai žiūrėdamas į jį. — Tai Atridų šeima. Dievas 
pasmerkė juos, ir jie eina savo bausmės keliu. Jie visi 
dings it popieriniai žmogiukai, kuriuos vaikai iškarpo 
ir kurie virsta vienas po kito nuo vieno jų gamintojo 
pūstelėjimo, nors jų būtų sustatyta kokie du šimtai. 
Prieš tris mėnesius mirė markizas de Sen Meranas, prieš 
du — markizė, visai neseniai — Barua. Šiandieną, matyt, 
eilė seniui Nuartjė ar jaunajai Valentinai. 

— Jūs tai žinojote? — sušuko Morelis, apimtas to- 
kio siaubo, kad Montekristas krūptelėjo, nors jis nebūtų 
krustelėjęs, jei net dangus griūtų.— Jūs tai žinojote 
ir nieko nesakėte? 

— O kas man darbo? — atkirto gūžtelėjęs pečiais 
Montekristas.— Kas man tie žmonės, ir kuriam galui 

žudyti vieną, kad išgelbėtum kitą? Žudikas ar auka — 
man tas pat. 

— Bet man, man! — suriaumojo iš skausmo More- 
lis.— Aš gi ją myliu! 

— Mylite? Ką? — sušuko Montekristas, pašokdamas 
ir griebdamas Morelį už rankų. 

— Karštai myliu, beprotiškai, nepagailėčiau viso 
savo kraujo, kad nudžiovinčiau nors vieną jos ašarą. 
Klausykite! Aš myliu Valentiną de Vilfor, o ją žudo! 
Myliu ją, klausdamas Dievą ir jus, kaip vargšę Valen- 
tiną išgelbėti! 

Montekristas suriko, tą šiurpų riksmą gali įsivaiz- 
duoti tik tas, kas girdėjo riaumojant sužeistą liūtą. 

— Nelaimingasis! — sušuko jis, grąžydamas ran- 
kas.— Tu myli Valentiną! Tu myli tos prakeiktos gi- 
minės dukterį! 

Kaip gyvas Morelis niekuomet nebuvo matęs tokio 
veido, tokio baisaus žvilgsnio. Niekuomet dar Siaubo 
genijus, kurį jis ne kartą regėjo ir mūšio lauke, ir šiur- 
pulingų Alžyro naktų tamsoje, nebuvo nutvieskęs jo 
akių tokiais kraują stingdančiais žaibais. 

Jis atsitraukė persigandęs. 

O Montekristas po to kraupaus protrūkio akimirksnį 
užsimerkė, tarsi apakintas vidaus liepsnų. Nežmoniško- 
mis pastangomis jis susitvardė, pamažu rimo sujau- 
dintos jo krūtinės bangavimas, kaip po audros saulės 
spindulių nužerti rimsta įnirtę, putoti vandenys. 

Ta slogi tyla, ta vidinė kova truko tik akimirką. 

Po to grafas pakėlė išbalusį veidą. 

— Jūs matote, brangusis drauge,— tarė jis beveik 
nepasikeitusiu balsu,— kaip Dievas baudžia išpuikusius 
ir abejingus žmones, šaltai žiūrinčius į siaubingas ne- 
laimes. Su ramiu smalsumu stebėjau, kaip klostosi ma- 
no akyse ta šiurpi tragedija. Kaip nuodėmingas ange- 
las aš juokiausi iš blogio, kurį daro žmonės, paslapties 
dengiami (o turtingiems ir galingiems lengva išlaikyti 
paslaptį). Štai dabar ir mane įgėlė ta gyvatė, kurios 
vingrų kelią seniai seku, ir įgėlė į pačią širdį! 

Morelis dusliai suvaitojo. 

— Gana dejuoti,— tęsė grafas, — būkite vyras, bū- 

kite tvirtas, nepraraskite vilties, nes aš su jumis, aš 
budžiu prie jūsų. 

Morelis liūdnai palingavo galvą. 

— Sakau jums — nepraraskite vilties! — sušuko 
Montekristas.— Žinokite, aš niekuomet nemeluoju, nie- 
kuomet neapsirinku. Dabar vidurdienis, Maksimilijanai. 
Dėkokite Dievui, kad atėjote pas mane šiandien vidur- 
dienį, o ne vakare, ne rytoj rytą. Klausykite, ką jums 
pasakysiu, Moreli: dabar vidurdienis, jeigu Valentina 
dar gyva, ji nemirs. 

— Dieve mano! — sušuko Morelis.— Tai aš ja pa- 
likau mirštančią! 

Montekristas parėmė ranka galvą. 

Kas vyko tose smegenyse, slegiamose baisingų pa- 
slapčių ? 

Ką pakuždėjo šviesos arba tamsos angelas tam pro- 
tui, nepermaldaujamam ir kartu gailestingam? 

Vienas Dievas žino! 

Montekristas vėl pakėlė galvą, ir šį kartą jo veidas 
buvo giedras kaip nubundančio kūdikio. 

— Maksimilijanai,— tarė jis, — grįžkite ramiai na- 
mo. Aš jums įsakau nieko nedaryti, nesiimti jokių žy- 
gių ir netemdyti sau veido jokiais rūpesčiais. Laukite 
žinių iš manęs. Eikite. 

— Mano Dieve! — tarė Morelis.— Jūsų šaltakrau- 
jiškumas mane gąsdina. Nejaugi jūsų galioje ir mir- 
tis? Ar jūs žmogus? Gal angelas? Dievas? 

Ir jaunas karininkas, kurio joks pavojus neprivers- 
davo trauktis nė per žingsnį, apimtas neapsakomo siau- 
bo, ėmė trauktis nuo Montekristo. 

Bet Montekristas pažvelgė į jį taip liūdnai ir kartu 
švelniai šypsodamasis, kad Maksimilijanas pajuto trykš- 
tant ašaras. 

— Daug kas mano galioje, drauge mano, — atsakė 
grafas.— Eikite, man reikia pabūti vienam. 

Morelis, veikiamas tos nesuvokiamos galios, kuriai 
paklusdavo visi, susidūrę su Montekristu, net nebandė 
jai priešintis. Jis paspaudė grafui ranką ir išėjo. 

Bet prie vartų stabtelėjo laukdamas Batisteno, kurį 
pamatė atbėgant nuo Matinjono gatvės. 

Tuo metu Vilforas su d'Avrinji atskubėjo į kara- 
liškojo prokuroro namus. Valentina buvo dar be sąmo- 
nės, ir daktaras apžiūrėjo ligonę taip rūpestingai, kaip 
reikalavo aplinkybės iš gydytojo, žinančio baisia pas- 
laptį. 

Vilforas, nenuleisdamas akių nuo daktaro veido, lau- 
kė, ką jis pasakys. Nuartjė, dar labiau išblyškęs negu 
Valentina, dar nekantriau laukiąs atsakymo negu Vil- 
foras, taip pat labai nerimavo, ir visos jo sielos bei proto 
galios susitelkė jo žvilgsnyje. 

Pagaliau d'Avrinji lėtai tarė: 

— Ji dar gyva. 

— Dar! — sušuko Vilforas.— Koks baisus žodis, 
daktare! 

— Taip, aš pakartoju: ji dar gyva, ir tai labai ma- 
ne stebina. 

— Bet ji išgelbėta? — paklausė tėvas. 

— Taip, jeigu ji gyva. 

Tuo metu d'Avrinji pažvelgė į Nuartjė akis: jos 
spindėjo tokiu neapsakomu džiaugsmu, tokia gilia ir 
skvarbia mintimi, kad daktaras tiesiog apstulbo. 

Jis vėl paguldė į krėslą ligonę, kurios blyškios lū- 
pos bemaž visai buvo susiliejusios su išbalusiu veidu, 
ir atsistojo prieš Nuartjė, visą laiką įdėmiai sekusį kiek- 
vieną gydytojo judesį. 

— Ponas de Vilforai,— pagaliau tarė d'Avrinji, — 
prašom pakviesti panelės Valentinos kambarinę. 

Vilforas nuleido dukters galvą, kurią laikė ant ran- 
kos, ir pats nuėjo kambarinės. 

Vos tik Vilforas uždarė duris, d'Avrinji priėjo prie 
Nuartjė. 

— Jūs norite man kažką pasakyti? — paklausė jis. 

Senis išraiškingai sumirkčiojo, o kaip mes žinome, 
tai buvo vienintelis ženklas, kuriuo jis išreikšdavo 
teigimą. 

— Man vienam? 

— Taip,— parodė Nuartjė. 

— Gerai, aš pasistengsiu, kad mes liktume dviese. 

Tuo metu grįžo kambarinės lydimas Vilforas. Pas- 
kui juos ėjo ponia de Vilfor. 

— Kas atsitiko vargšei mergytei? — sušuko pamo- 
tė.— Ji ką tik buvo pas mane, tiesa, skundėsi negaluo- 
janti, bet man nė į galvą neatėjo, kad liga tokia rimta. 

Jaunoji moteris su ašaromis akyse ir jautriai, kaip 
tikra motina, priėjo prie Valentinos, paėmė jos ranką. 

D'Avrinji tebežiūrėjo į Nuartjė, matė, kaip išsiplėtė, 
kone iššoko senio akys, kaip išblyško skruostai, o kaktą 
išpylė prakaitas. 

— Tai šit kaip! — nejučiom tarė jis, sekdamas Nu- 
artjė, kuris nenuleido akių nuo ponios de Vilfor. O ši 
kalbėjo: 

— Vargšei mergytei reikia į lovą. Eikš, Fani, mudvi 
ją paguldysime. 

D'Avrinji pritariamai linktelėjo galvą, nes tokiu bū- 
du galėjo pasilikti su Nuartjė vienas, bet griežtai už- 
draudė duoti ką nors ligonei be jo žinios. 

Valentina buvo išnešta. Ji atgavo sąmonę, bet prie- 
puolio buvo taip išvarginta, kad neįstengė nei judėti, 
nei kalbėti. Tačiau ji dar pajėgė akimis atsisveikinti 
su seneliu, kuris žiūrėjo į ją su tokiu skausmu, tarsi 
jam būtų plėšę iš krūtinės širdį. 

D'Avrinji palydėjo ligonę, davė reikalingus nuro- 
dymus, liepė Vilforui pačiam važiuoti į vaistinę, ten 
žiūrėti, kad prirašytas mikstūras paruoštų prie jo, pas- 
kui parvežti jas ir laukti savo dukters kambaryje. 

Po to, dar sykį įspėjęs, kad niekas nieko neduotų 
Valentinai gerti, jis nulipo pas Nuartjė, rūpestingai už- 
darė duris, patikrino, ar niekas nesiklauso, ir tarė: 

— Jūs kažką žinote apie savo anūkės ligą? 

— Taip,— parodė senis. 

— Mes negalime gaišti. Aš jums duosiu klausimus, 
o jūs atsakysite. 

Nuartjė parodė, jog jis pasirengęs atsakinėti. 

— Ar jūs buvote numatę tai, kas šiandien atsitiko 
Valentinai? 

— Taip. 

D'Avrinji valandėlę susimąstė, paskui priėjo prie 
Nuartjė artyn. 

— Atleiskite man už tai, ką aš dabar pasakysiu, 
bet visko reikia žiūrėti, atsidūrus tokioje baisioje pa- 

dėtyje. Ar matėte, kaip mirė vargšas Barua? 

Nuartjė pakėlė akis į dangų. 

— Ar žinote, nuo ko jis mirė? — paklausė d'Av- 
rinji, uždėdamas ranką ant Nuartjė peties. 

— Taip, — atsakė senis. 

— Ar manote, kad jis mirė sava mirtimi? 

Nejudančiomis Nuartjė lūpomis šmėkštelėjo lyg ir 
kokia šypsena. 

— Tai jūs įtariate, kad Barua buvo nunuodytas? 

— Taip. 

— Ar manote, kad nuodai, kurių auka jis tapo, buvo 
skirti jam? 

— Ne. 

— Kaip jums atrodo, ar ta pati ranka, kuri per 
klaidą smogė Barua, šiandien smogė Valentinai? 

— Taip. 

— Tai ji taip pat žus? — paklausė d'Avrinji, įdė- 
miai žiūrėdamas į Nuartjė akis. 

Jis laukė, kokį įspūdį padarys seniui tas klausimas. 

— Ne! — atsakė šis su tokiu triumfu, kad gudriau- 
sias spėjikas būtų suklupęs. 

— Tai jūs turite vilties? — nustebęs paklausė d'Av- 
rinji. 

— Taip. 

— Kokios? 

Senis parodė akimis, kad negali į tai atsakyti. 

— Ak, tiesa,— sušnibždėjo d'Avrinji. 

Paskui vėl kreipėsi į Nuartjė. 

— Jūs tikitės, kad žudikas daugiau nebesikėsins? 

— Ne. 

— Tai jūs tikitės, kad nuodai Valentinai nepa- 
vojingi? 

— Taip. 

— Suprantama, jūs žinote ne blogiau už mane, kad 
ją buvo mėginta nunuodyti, — pridūrė d'Avrinji. 

Senis parodė akimis, kad jis tuo nė kiek neabejoja. 

— Tai kodėl jūs tikitės, kad Valentina išliks gyva? 

Nuartjė atkakliai žiūrėjo į vieną tašką. D'Avrinji 
pasekė tą žvilgsnį ir pamatė, kad jis įsmeigtas į butelį 
su vaistais, kuriuos jam atnešdavo kas rytą. 

— Ak, tai šit kas! — tarė d'Avrinji, kuriam šovė 
į galvą viena mintis.— Nejaugi jūs būtumėte sugalvojęs... 

Nuartjė nebedavė jam baigti rodydamas: 

— Taip. 

— Apsaugoti ją nuo nuodų veikimo... 

— Taip. 

— Pratindamas po truputį... 

— Taip, taip, taip, — rodė Nuartjė, džiaugdamasis, 
kad daktaras jį suprato. 

— Vadinasi, jūs girdėjote, kai aš sakiau, kad vais- 
tuose, kuriuos jums duodu, yra brucino? 

— Taip. 

— Ir, pratindami ją prie tų nuodų, norėjote neut- 
ralizuoti jų veikimą? 

Nuartjė vis taip pat triumfavo. 

— Ir jums tai pavyko! — sušuko d'Avrinji.— Be 
šitos atsargumo priemonės nuodai šiandien būtų patiesę 
Valentiną, patiesę akies mirksniu, negailestingai, prie- 
puolis buvo nepaprastai smarkus. Bet viskas baigėsi 
tik sukrėtimu, ir bent šį kartą Valentina nemirs. 

Nežemiškas džiaugsmas suspindo senio akyse, su 
begaliniu dėkingumu pakeltose į dangų. 

Tuo metu įėjo Vilforas. 

— Štai, daktare, vaistai, kurių jūs reikalavote. 

— „Juos paruošė prie jūsų? 

— Taip, — atsakė karališkasis prokuroras. 

— Iš rankų jų nebuvote išleidęs? 

— Ne. 

D'Avrinji paėmė butelį, nupylė iš jo keletą lašų 
ant delno ir paragavo. 

— (Gerai,— tarė jis,— eime pas Valentiną, aš ten 
pasakysiu, ką daryti, o jūs, ponas Vilforai, prižiūrė- 
kite, kad viskas būtų griežtai pildoma. 

Tuo pat metu, kai Vilforo lydimas d'Avrinji ėjo į 
Valentinos kambarį, kažkoks italas kunigas, orus, ra- 
miai ir su pasitikėjimu kalbąs, greta karališkojo pro- 
kuroro išsinuomojo namą. 

Nežinia, kokių derybų dėka visi trys to namo nuo- 
mininkai po dviejų valandų iš jo išsikraustė, bet visame 
kvartale pasklido kalbos, kad to namo pamatai netvirti 

ir pastatas gali sugriūti, tačiau tai visai nesukliudė nau- 
jajam nuomininkui dar tą pačią dieną, apie penktą va- 
landą, įsikurti jame su visais savo kukliais rakandais. 

Naujasis nuomininkas sudarė sutartį trejiems, še- 
šeriems ar devyneriems metams ir pagal namų savinin- 
kų nustatytą tvarką sumokėjo už šešis mėnesius iš anks- 
to. Tas naujasis nuomininkas, kaip jau sakėme, buvo 
italas, vardu Džakomas Buzonis. 

Tučtuojau buvo pasamdyti darbininkai, ir dar tą 
pačią naktį reti praeiviai, pasitaikę tame gatvės gale, 
nustebę žiūrėjo, kaip dailidės ir mūrininkai remontavo 
sukežusį namą. 


XXII + BANKININKAS IR 
JO DUKTĖ 


Iš paskutiniojo skyrelio žinome, kad ponia Danglar 
buvo atvykusi pas ponią de Vilfor oficialiai pranešti 
jai apie būsimas Eženi Danglar ir Andrea Kavalkančio 
vestuves. 

Tas oficialus pranešimas tarsi liudijo, kad visiems 
tuo svarbiu reikalu suinteresuotiems asmenims pavyko 
susitarti, bet vis dėlto prieš tai įvyko viena scena, apie 
kurią mes turime papasakoti skaitytojams. 

Todėl prašome juos truputėlį grįžti atgal į didžiųjų 
katastrofų dienos rytą ir persikelti į tą gražią auksu 
tviskančią svetainę, su kuria mes juos jau supažindinome 
ir kuria taip didžiavosi jos savininkas baronas Danglaras. 

Apie dešimtą valandą ryto toje svetainėje jau kelios 
minutės vaikštinėjo šen bei ten susimąstęs ir,, matyt, 
kažko susirūpinęs pats baronas, žvalgydamasis į duris 
ir stabtelėdamas, kai tik išgirsdavo kokį nors šnaresį. 

Pagaliau netekęs kantrybės jis pašaukė liokajų. 

— Etjenai,— tarė jis,— paklauskite, kodėl panelė 
Eženi prašė mane laukti šitoje svetainėje ir kodėl esu 
verčiamas laukti taip ilgai. 

Šitaip išgiežęs savo blogą nuotaiką, baronas tru- 
putį nurimo. 

Iš tikrųjų rytą panelė Danglar paprašė tėvą au- 
diencijos ir tai audiencijai paskyrė auksingąją svetainę. 
Tas keistas prašymas ir ypač oficialus jo pobūdis gero- 
kai nustebino baroną, kuris tuojau išpildė dukters norą 
ir pirmas atėjo į svetainę. 

Etjenas netrukus grįžo įvykdęs įsakymą. 

— Panelės Danglar kambarinė man pranešė,— tarė 
jis, — kad panelė Eženi baigia rengtis ir tuoj ateis. 

Danglaras linktelėjo galva, jog atsakymu paten- 
kintas. 

Aukštuomenės ir net savo tarnų akyse Danglaras 
dėjosi geraširdišku vyru ir atlaidžiu tėvu, — šito reika- 
lavo demokratiško veikėjo vaidmuo toje komedijoje, 
kurią jis vaidino. Baronui atrodė, kad šitai jam tinka, — 
panašiai ir antikiniame teatre tėvų kaukių dešinysis 
nuleistas ir verksmingas. 

Pasiskubinkime pridurti, kad intymiame ratelyje 
guoju, tokiu būdu geraširdiškas žmogelis paprastai ding- 
davo, užleisdamas vietą grubiam vyrui ir despotiškam 
tėvui. 

— Kodėl ta pakvaišėlė mergiotė, jeigu jai reikia 
su manimi pasikalbėti, neateina tiesiog pas mane į ka- 
binetą? — murmėjo Danglaras.— Ir apie ką ji nori kal- 
bėtis? 

Jis svarstė ir svarstė tą nerimastingą mintį, kai 
staiga atsidarė durys ir pasirodė Eženi, apsirengusi 
juodo tos pat spalvos gėlėmis siuvinėto atlaso suknele, 
vienplaukė, bet su pirštinėmis, tarsi pasiruošusi eiti į 
savo ložę Italų teatre. 

— Na, Eženi, kas yra? — sušuko tėvas.— Ir kam, po 
plynių, ta iškilminga svetainė, kai taip jaukiai galima 
pasėdėti mano kabinete? 

— Jūs visiškai teisus, pone,— atsakė Eženi, gestu 
kviesdama tėvą sėstis.— Jūs iškėlėte man du klausimus, 
kurie sąlygoja mūsų būsimąjį pašnekesį. Aš jums dabar 
atsakysiu į abu, bet pradėsiu, nors ir ne pagal tvarką, 
nuo antrojo, nes jis paprastesnis. Aš pasirinkau mūsų 
pasimatymui svetainę, kad išvengtume nemalonių įspū- 


244 


džių ir įtakų, susijusių su bankininko kabinetu. Kasos 
knygos, nors ir labai paauksuotos, spintos, užrakintos 
lyg tvirtovių vartai, krūvos nežinia iš kur suplaukusių 
banknotų ir daugybė laiškų, atėjusių iš Anglijos, Olan- 
dijos, Ispanijos, Indijos, Kinijos ir Peru, visuomet kaž- 
kaip keistai veikia tėvo protą ir priverčia jį užmiršti, 
kad pasaulyje esama didesnių ir šventesnių reikalų negu 
visuomeninė padėtis ir jo indėlininkų nuomonė. Štai 
kodėl aš pasirinkau tą svetainę, kur jūs matote tarp 
puikių rėmų besišypsančius, laimingus mūsų portretus: 
savo, mano ir motinos, ir įvairiausius idiliškus peiza- 
žus bei jausmingas piemenėlių scenas. Aš labai tikiu 
išorinių įspūdžių galia. Galbūt tai, ypač jūsų manymu, 
ir klaidinga, bet ką padarysi? Nebūčiau artistė, jei ne- 
turėčiau kai kurių iliuzijų. 

— Labai gerai, — atsakė Danglaras, šaltakraujiškai 
išklausęs tirados, nors nė žodžio nesupratęs, nes, kaip 
ir kiekvienas klastūnas, jis pašnekovo mintyse atkakliai 
mėgino rasti savo paties minčių atspindį. 

— Vadinasi, į antrąjį klausimą maždaug atsaky- 
ta,— tesė Eženi, nė kiek nesutrikusi, kupina to bemaž 
vyriško pasitikėjimo savimi, būdingo jos judesiams ir 
kalbai, — atrodo, kad jūs patenkintas mano pasiaiški- 
nimu. Dabar grįžkime prie pirmojo. Jūs klausėte, kodėl 
aš prašiau šios audiencijos. Atsakysiu trumpai: neno- 
riu tekėti už grafo Andrea Kavalkančio. 

Danglaras pašoko krėsle, pakeldamas į dangų ir 
rankas, ir akis. 

— Taip, pone,— visiškai ramiai atsakė Eženi.— 
Matau, jūs nustebote? Tiesa, visą laiką, kol buvo tik 
kalbama apie tas vestuves, aš nė kiek nesipriešinau, 
nes, kaip visuomet, buvau tikra, jog atėjus laikui mo- 
kėsiu atvirai pareikšti savo laisvą ir nepalenkiamą va- 
lią tiems žmonėms, kurie neklausė, ar aš sutinku. Ta- 
čiau šį kartą mano ramumas, mano pasyvumas, anot 
filosofų, plaukė iš kito šaltinio: kaip nuolanki ir my- 
linti duktė... (lengva šypsena šmėkštelėjo rausvomis 
merginos lūpomis) aš bandžiau paklusti jūsų norui. 

— Ir kas? — paklausė Danglaras. 

— O tas, pone,— atsakė Eženi,— nors stengiausi 

iš visų jėgų, bet dabar, kai atėjo laikas, jaučiu, jog, 
nepaisant visų mano pastangų, negalėsiu būti paklusni. 

— Vis dėlto, — tarė Danglaras, kuris, būdamas ne 
tokio lakaus proto, pradžioje atrodė stačiai pritrenktas 
dukters nepermaldaujamos logikos ir jos šaltakraujiš- 
kumo, bylojančio apie tvirtą valią ir toli numatantį 
protą, — kodėl tu atsisakai, Eženi? 

— Kodėl? — pakartojo duktė.— Dieve mano! An- 
drea Kavalkantis nėra nei bjauresnis, nei kvailesnis ar 
įkyresnis už bet kurį kitą. Tiems, kurie sprendžia apie 
vyrą iš jo veido ir stuomens, jį gali palaikyti net gana 
pakenčiamu modeliu. Net pasakyčiau, kad jis mažiau 
mielas mano širdžiai nei kuris nors kitas, taip galėtų 
samprotauti pensiono auklėtinė, bet aš — tai ne ji. Aš 
nieko nemyliu, pone, jūs tai žinote? Užtat ir nesuprantu, 
kuriam galui užsikarti sau ant kaklo be būtino reikalo 
palydovą visam gyvenimui. Negi nėra sakęs vienas iš- 
minčius: „Nieko bereikalingo“ ir kitas: „Kas mano, 
viską nešuosi“? Tuos abu aforizmus mane išmokė net 
lotyniškai ir graikiškai: vienas jų berods Fedro, o kitas 
Bianto. Tai va, brangusis tėve, gyvendama sudužusį 
gyvenimą,— o gyvenimas tai nuolatinis mūsų vilčių 
dužimas,— aš metu į jūrą nereikalingą balastą, štai ir 
viskas. Pasilieku teisę likti vieniša, vadinasi, likti laisva. 

— Nelaimingoji,— blykšdamas sumurmėjo Dangla- 
ras, nes iš patyrimo žinojo, kokia neįveikiama netikėtai 
jo sutikta kliūtis. 

— Nelaimingoji? — pakartojo Eženi.— Būkite ra- 
mus, nė trupučio! Jūsų sušukimas, pone, atrodo man 
pernelyg teatrališkas ir dirbtinis. Priešingai, laiminga. 
Sakykite, ko man trūksta? Aukštuomenės nuomone, 
aš graži, o tai jau šis tas, jei nori, kad tau būtų visi 
palankūs. Aš mėgstu, kai žmonės man palankūs: besi- 
šypsą veidai ne tokie bjaurūs. Aš nekvaila, be to, apdo- 
vanota tam tikru, kad ir sąlyginiu, jautrumu, o tos 
ypatybės leidžia man išplėšti iš gyvenimo visa, kas man 
patinka, kaip darė beždžionė, pragrauždama riešutą 
ir išsiimdama branduolį. Aš turtinga, nes jūsų turtas — 
vienas didžiausių Prancūzijoje, o Eženi jūsų vienturtė 
duktė, ir jūs ne toks kietas kaip Sen Marteno vartų ir 

Geto teatrų pjesių tėvai, kurie atima savo dukterims 
paveldėjimo teisę, kai tos atsisako apdovanoti juos anū- 
kais. Be to, viską numatą įstatymai neduoda jums tei- 
sės atimti iš manęs palikimą, bent jau visą, lygiai kaip 
neduoda jums teisės versti mane tekėti. Tai va: esu graži, 
protinga, tviskanti talentais, kaip sakoma komiškose ope- 
rose, ir dar turtinga! Argi tai ne laimė, pone? O jūs va- 
dinate mane nelaiminga? 

Matydamas įžūlią ir išdidžią dukters šypseną, Dang- 
laras nesusivaldė ir pakėlė balsą. Bet kai įsmigo į jį 
klausiamas Eženi žvilgsnis ir nustebę susiraukę gražūs 
juodi antakiai, jis protingai nusigręžė ir beregint apsi- 
ramino, sutramdytas geležinės atsargumo rankos. 

— Viskas teisybė,— šypsodamasis atsakė jis,— tu 
ir esi tokia, kokią save vaizduoji, dukra mano, išsky- 
rus vieną dalyką, nenoriu jo tiesiai pasakyti, verčiau tu 
pati atspėk. 

Eženi žvilgtelėjo į Danglarą gerokai nustebusi, kad 
jai ginčija teisę į vieną perlą iš to puikybės vainiko, 
kurį ji taip išdidžiai užsidėjo ant savo galvos. 

— Dukra,— tęsė bankininkas, — tu puikiai man iš- 
aiškinai, kokiais jausmais vadovaudamasi tokia duktė 
kaip tu atsisako tekėti. Dabar aš turiu pasakyti, kokie 
motyvai privertė tokį tėvą kaip aš reikalauti, kad tu 
tekėtum. 

Eženi linktelėjo, bet ne kaip nuolanki ir klusni duk- 
tė, o kaip ginčytis pasirengęs priešininkas. 

— Dukra,— vėl tarė Danglaras,— kai tėvas pagei- 
dauja, kad jo duktė ištekėtų, jis visuomet turi kokį nors 
pagrindą tų vedybų norėti. Vienus yra apsėdusi tavo 
jau minėtoji manija atgimti savo vaikaičiuose. Pasa- 
kysiu tau iš anksto, šitos silpnybės aš neturiu, šei- 
mos džiaugsmams esu gana abejingas. Aš galiu tuo 
prisipažinti dukteriai, kuri pakankamai filosofiškai žiūri 
į tikrovę, kad suprastų tą abejingumą, už tai manęs 
nesmerkdama. 

— Puiku, — tarė Eženi,— kalbėkime atvirai, tai kur 
kas geriau. 

— Tu pati matai, — kalbėjo Danglaras,— kad, ap- 
skritai nepritardamas tavo polinkiui į per didelį atvi- 

rumą, aš vis dėlto neatsisakau jo, kai to reikalauja 
aplinkybės. Taigi toliau. Aš tau išrinkau vyrą ne tavo 
laime rūpindamasis, nes, teisybę pasakius, tuo metu už- 
vis mažiausiai galvojau apie tave. Tu mėgsti atvirumą,— 
tikiuosi, aš pakankamai atviras. Man tiesiog pasidarė 
būtina, kad tu kuo greičiau ištekėtum už to žmogaus 
dėl tam tikrų komercinių sumetimų. 

Eženi kilstelėjo antakius. 

— Taip ir yra, mano dukra, kaip turėjau garbės 
tau pasakyti, ir nepyk už tai, nes pati mane privertei 
aiškintis. Patikėk, aš visai ne savo noru leidžiuosi į tuos 
finansinius aiškinimus kalbėdamasis su tokia artistiška 
natūra, kuri bijo įeiti į bankininko kabinetą nenorė- 
dama patirti nemalonių ir nepoetiškų įspūdžių bei iš- 
gyvenimų. 

Bet tame bankininko kabinete, į kurį vis dėlto tei- 
keisi ateiti užvakar to tūkstančio frankų, kurį kas mė- 
nesį duodu tau smeigtukams,— tame kabinete, žinok, 
mano brangioji, galima daug ko pasimokyti, kas pra- 
verstų net jaunoms, tekėti nenorinčioms merginoms. 
Pavyzdžiui, ten galima sužinoti,— bet, gailėdamas tavo 
jautrių nervų, tą dalyką mielai pasakysiu čia, svetai- 
nėje,— kad bankininkui kreditas — tai siela kūnui, ban- 
kininkas laikosi kreditu kaip kūnas kvėpavimu. Vieną 
sykį grafas Montekristas šituo klausimu išdrožė man 
visą paskaitą, kurios aš niekada neužmiršau. Ten ga- 
lima sužinoti, kad kreditui senkant bankininkas virsta 
lavonu, ir labai netolimoje ateityje tai atsitiks tam ban- 
kininkui, kuris turi garbę būti taip logiškai sampro- 
taujančios dukters tėvu. 

Tačiau Eženi ne tik nesulinko nuo smūgio, bet iš- 
didžiai išsitiesė: 

— Bankrotas? — tarė ji. 

— Labai tikslus žodis, dukra mano,— tarė Dang- 
laras, draskydamas nagais krūtinę, bet vis dar tebesi- 
šypsodamas, kaip šypsosi beširdis, bet nekvailas žmo- 
gus.— Taip, aš bankrutavau. 

— A ja jai! — tarė Eženi. 

— Aš bankrutavau! Taigi baisioji paslaptis atskleis- 
ta, kaip sako poetas. O dabar, dukra mano, paklausyk, 

kaip tu gali padėti iš tos bėdos išsikapstyti — ne dėl 
manęs, o dėl pačios savęs. 

— Pone, jūs blogas psichologas,— sušuko Eženi,— 
jeigų manote, kad ta katastrofa mane labai liūdina. 
Bankrotas? O kas man darbo? Argi man nelieka mano 
talentas? Ar aš negalėsiu kaip Pasta, kaip Malibran 
arba Grizi užsidirbti tiek, kiek jūs niekuomet man ne- 
duotumėte, nors ir tiesiog pasakiški būtų jūsų turtai: 
šimtą ar šimtą penkiasdešimt tūkstančių livrų metinių 
pajamų, už kuriuos turėčiau dėkoti tik sau pačiai ir 
kuriuos gaučiau ne taip kaip tuos varganus dvylika 
tūkstančių — jie man visuomet įteikiami varstant rūška- 
nais žvilgsniais ir priekaištaujant išlaidumą, — aš gausiu 
tuos pinigus gėlėse paskendusi, aidint entuziastingiems 
šūksniams bei plojimams. Jeigu net neturėčiau talen- 
to,— jūs šypsotės, netikite juo,— argi man nelieka ver- 
žimasis gyventi nepriklausomai, o nepriklausomumas 
man brangesnis už visus pasaulio turtus, brangesnis 
už pačią gyvybę. 

Ne, dėl savęs aš nenusimenu, aš visuomet pajėgsiu 
susitvarkyti. Man negresia netekti savo knygų, pieštu- 
kų, rojalio, tie daiktai kaštuoja nebrangiai, aš juos vi- 
suomet pajėgsiu įsigyti. Galbūt manote, kad aš siel- 
vartausiu dėl ponios Danglar? Šito neatsitiks. Jei aš 
neapsirinku, ji ėmėsi visų atsargumo priemonių, ir gre- 
sianti jums katastrofa jos nepalies. Tikiuos, ji apsisau- 
gojo,— bent jau ne rūpinimasis manimi kliudė jai rū- 
pintis savo turtu. Ačiū Dievui, ji nesikišdavo į mano 
gyvenimą vadovaudamasi ta mintimi, kad aš myliu 
laisvę. 

Ne, pone, iš pat mažumės aš daug ką mačiau, daug 
ką pernelyg puikiai suprantu, ir jūsų bankrotas nedaro 
man didesnio įspūdžio, negu jis vertas. Nuo to laiko, 
kaip save atsimenu, manęs niekas nemylėjo. Ką pada- 
rysi, savaime suprantama, kad ir aš nieko nemyliu. Da- 
bar jums pasakiau viską apie save. 

— Vadinasi,— tarė Danglaras, perbalęs iš įniršio, 
kilusio anaiptol ne dėl įžeistų tėvo jausmų,— vadinasi, 
tu atkakliai nori mane pribaigti? 

— Pribaigti? Aš? Nieko nesuprantu, — atsakė Eženi. 

— Labai džiaugiuosi, tai palieka man vilties spin- 
dulėlį. Paklausyk manęs. 

— Klausau,— tarė Eženi, taip įdėmiai žiūrėdama 
į tėvą, jog šiam teko gerokai pasitempti, kad valdingas 
dukters žvilgsnis nepriverstų jį nuleisti akių. 

— Ponas Kavalkantis, vesdamas tave,— tęsė Dang- 
laras,— atsineša tris milijonus dalies ir sutinka įdėti 
juos į mano banką. 

— Tai labai miela! — niekinamai pareiškė Eženi, 
lygindama savo pirštinaites. 

— Tu, berods, manai, kad aš ketinu pasiglemžti 
tuos tris milijonus? — paklausė Danglaras.— Visiškai 
ne, tie trys milijonai turi pavirsti mažiausia dešimčia 
milijonų. Su dar vienu bankininku mes gavome kon- 
cesiją geležinkeliui. Tai vienintelė pramonės šaka, kuri 
mūsų laikais užtikrina neįtikimą pasisekimą, panašų į 
tą, kurį kadaise turėjo Lou tarp mūsų gerųjų paryžie- 
čių, tarp tų išvėpėlių spekuliantų su savo fantastine 
Misisipi. Mano apskaičiavimais, pakaks turėti vieną mi- 
lijoninę nutiestų bėgių kelio, kaip Lou laikais kiekvie- 
nas stengėsi įsigyti bent po akrą plėšinių ant Ohajo 
krantų. Čia jau pinigų skolinimas už užstatą,— o tai 
pažanga, nes už savo pinigus gauni dešimt, dvidešimt 
ar šimtą svarų geležies. Tai va, lygiai po savaitės aš 
turiu įnešti savo dalį — keturis milijonus! Tie keturi 
milijonai, kaip aš jau minėjau, duos dešimt ar dvylika. 

— Bet kai užvakar buvau pas jus,— o tai jūs gerai 
prisimenate, — pastebėjo Eženi,— aš mačiau, kaip jūs in- 
kasavote — taip, rodos, sakoma? — pusšešto milijono. 
Jūs net parodėte man dvi iždo obligacijas ir buvote 
kiek nustebęs, kad tokios vertės popieriai neapakino 
manęs it žaibas. 

— Taip, bet tie pusšešto milijono ne mano, jie tik 
įrodo žmonių pasitikėjimą manimi. Demokrato reputa- 
cija užkariavo man Prieglaudų valdybos pasitikėjimą, 
ir tie pusšešto milijono yra jos. Bet kuriuo kitu metu 
nesvyruodamas jais pasinaudočiau, bet dabar visi žino, 
kokių didelių nuostolių esu patyręs, todėl, kaip jau mi- 
nėjau, imu nustoti kredito. Kiekvienu metu Prieglaudų 
valdyba gali pareikalauti savo indėlio, ir jei aš jį būčiau 

paleidęs į apyvartą, man tektų pasiskelbti bankrutavus. 
Aš ne prieš bankrotą, jeigu jis, užuot elgetos krepšį 
užkabinęs, padaugina turtus. Jeigu tu išteki už Kaval- 
kančio ir aš gaunu jo tris milijonus, pagaliau jei žmo- 
nės bent manys, kad aš juos gavau, mano kreditas be- 
regint sutvirtės, ir mano turtai, kurie jau antras mė- 
nuo smenga į neišaiškinamos lemties man po kojomis 
kasamas bedugnes, vėl užaugs. Dabar supratai mane? 

— Puikiausiai. Jūs atiduodate mane, gaudamas už- 
stato tris milijonus, tiesa? 

— Kuo didesnė suma, tuo daugiau garbės. Tas 
skaitmuo parodo tavo vertę. 

— Ačiū. Dar vienas klausimas, pone: ar jūs pri- 
žadate naudotis Kavalkančio dalimi tiktai kaip faktu, 
visai neliesdamas kapitalo? Aš apie tai kalbu ne iš sa- 
vanaudiškumo, bet iš sąžiningumo. Sutinku padėti jums 
atstatyti savo turtą, bet nenoriu būti jūsų bendrininke 
žlugdant kitus. 

— Bet juk sakiau tau,— sušuko Danglaras,— kad 
su tais trimis milijonais... 

— Ar manote, kad galėsite išsinarplioti tų trijų 
milijonų nepaliesdamas? 
| — Tikiuosi, bet su viena sąlyga: tos vestuvės turi 
įvykti. 

— Ar galėsite išmokėti Kavalkančiui tuos penkis 
šimtus tūkstančių frankų, kuriuos skyrėte man dalies? 

— Grįžęs iš merijos, jisai juos gaus. 

— Gerai! 

— Ką nori tuo pasakyti? 

— Noriu pasakyti, kad, duodama savo parašą, aš 
pasiliksiu visišką laisvę disponuoti savo asmeniu. 

— Jokių abejonių dėl to. 

— Tuomet — gerai. Pareiškiu jums, pone, kad esu 
pasirengusi tekėti už Kavalkančio. 

— Bet ką manai daryti? 

— Čia jau paslaptis. Aš juk netekčiau savo pra- 
našumo, jeigu, sužinojusi jūsų paslaptį, atskleisčiau 
jums savo? 

Danglaras prikando lūpą. 

— Vadinasi, tu sutinki padaryti keletą oficialių 
vizitų, kurie būtinai reikalingi? 

— Taip,— atsakė Eženi. 

— Ir po trijų dienų pasirašyti sutartį? 

— Taip. 

— Tuomet ir aš tau galiu pasakyti: gerai! 

Danglaras paėmė dukters ranką ir paspaudė ją. 

Bet keistas dalykas,— spausdamas dukters ranką, 
tėvas nedrįso ištarti: „Ačiū, vaikeli“, o duktė net ne- 
šyptelėjo tėvui. 

— Pasitarimas baigtas? — paklausė Eženi atsi- 
stoda ma. 

Danglaras linktelėjo galva, tuo parodydamas, kad 
jis jau viską pasakė. 

Penkioms minutėms praslinkus, po panelės d'Ar- 
milji pirštais suskambo rojalis, o panelė Danglar uždai- 
navo Brabancijaus prakeikimą Dezdemonai. 

Bebaigiant ariją įėjo Etjenas ir pranešė Eženi, kad 
karieta pakinkyta ir baronienė jos laukia. 

Mes jau matėme abi tas moteris pas Vilforą, iš kur 
išėjusios jos tęsė savo vizitus. 


XXIII + VEDYBŲ SUTARTIS 


Praslinko trys paros nuo mūsų nupasakoto pokal- 
bio, ir išaušo diena, kada turėjo būti pasirašyta Eženi 
Danglar ir Andrea Kavalkančio, kurį bankininkas at- 
kakliai tebetitulavo kunigaikščiu, vedybų sutartis. Buvo 
penkta valanda po pietų. Lengvas vėjelis šiureno medžių 
lapus sodelyje prieš Montekristo namą. Grafas rengėsi 
išvykti, ir jau gal ketvirtis valandos kieme trypė pakin- 
kyti arkliai, kuriuos vos nulaikė ant pasostės sėdįs vežė- 
jas. Tuo metu pro vartus įrūko elegantiškas fajetonas, 
su kuriuo mes jau keletą kartų esame susidūrę, kad ir, 
sakysime, tą atmintiną vakarą Oteilyje. Ir iš jo ne išlipo, 
o greičiau šokte iššoko ant prieangio laiptų Andrea Ka- 
valkantis, toks tviskantis, toks spindintis, tarsi ir jis būtų 
rengęsis vesti kunigaikštytę. 

Savo papratimu jis familiariai pasiteiravo apie gra- 
fo sveikatą ir, lengvai užbėgęs laiptais į antrąjį aukštą, 
laiptų aikštelėje susidūrė su juo pačiu. 

Pamatęs svečią, grafas sustojo. O Andrea Kaval- 
kantis jau buvo įsibėgėjęs, ir tuomet jo niekas jau nega- 
lėdavo sustabdyti. 

— Laba diena, brangusis ponas Montekristai! — 
pasveikino jis grafą. 

— A, ponas Andrea! — tarė šis kaip visada kiek 
pašaipiu balsu.— Kaip gyvuojate? 

— Kaip matote, puikiausiai. Atvykau pas jus šnek- 
telėti apie daugybę dalykų. Bet pirmiausia sakykite, ar 
jūs ruošėtės išvažiuoti, ar tik ką grįžote? 

— Ruošiuosi išvažiuoti. 
karietą, jei leisite, o Tomas seks paskui su mano fajetonu. 

— Ne,— tarė grafas su vos pastebima paniekos 
šypsena, anaiptol nenorėjęs rodytis viešumoje su tuo 
vyrukų, — verčiau išklausysiu jus čia, brangusis ponas 
Andrea. Kambaryje patogiau šnekėtis, ir nėra vežėjo, 
kuris gaudytų kiekvieną žodį. 

Grafas įėjo į nedidelę antrojo aukšto svetainę, atsi- 
sėdo, užmetė koją ant kojos ir rankos mostu pakvietė 
svečią sėstis. 

Spindėdamas džiaugsmu Andrea pranešė: 

— Jūs žinote, brangusis grafe, kad sužieduotuvės 
numatytos šįvakar: devintą valandą pas mano uošvį pa- 
sirašysime sutartį. 

— Šit kaip? — tarė Montekristas. 

— Kaip, argi jums tai naujiena? Argi Danglaras 
nepranešė jums apie tas iškilmes? 

— Taip, — tarė grafas, — vakar gavau iš jo laišką, 
bet, kiek prisimenu, valanda jame nenurodyta. 

— Labai gali būti. Mano uošvis tikriausiai pagal- 
vojo, kad tai visiems žinoma. 

— Na ką gi, sveikinu, ponas Kavalkanti,— tarė 
Montekristas,— jums neblogai sekasi, be to, panelė Dan- 
glar visai nieko sau. 

— Žinoma,— kukliai atsakė Kavalkantis. 

— Svarbiausia, ji labai turtinga, bent aš taip girdė- 
jau,— pasakė Montekristas. 

— Manote, kad ji labai turtinga? 

— Be abejo. Kai kas tvirtina, kad Danglaras ma- 
žiausiai pusę savo turtų slepia. 

— O prisipažįsta turįs penkiolika ar dvidešimt mi- 
lijonų,— pastebėjo Andrea, visas švytėdamas. 

— Be to,— pridūrė Montekristas,— jis ketina imtis 
dar vienos piniginės operacijos, šiek tiek jau atgyvenu- 
sios Jungtinėse Valstijose ir Anglijoje, bet visai dar nau- 
jos Prancūzijoje. 

— Taip, žinau, jūs turite galvoje geležinkelio kon- 
cesiją, kurią jis neseniai gavo? 

— Tikrai! Visi mano, kad čia jis pelnys mažiausiai 
dešimt milijonų. 

— Dešimt milijonų! Jūs taip manote? Tiesiog pui- 
ku,— tarė Kavalkantis, apsvaigęs nuo šaižaus tų auk- 
singų žodžių garso. 

— Nekalbant apie tai,— tęsė Montekristas,— kad 
visi tie turtai atiteks jums, ir visai teisėtai, nes panelė 
Danglar — vienintelė jo duktė. Be to, jūsų paties turtas, — 
bent taip man sakė majoras Kavalkantis,— ne ką ma- 
žesnis už jūsų nuotakos turtą. Bet palikime tuos pinigi- 
nius reikalus. Žinote, ponas Andrea, mano supratimu, 
jūs labai vikriai ir gudriai apsisukote! 

— Neblogai, neblogai, — sutiko jaunikaitis,— turiu 
diplomato gabumų. 

— Ką gi, jūs ir būsite diplomatas. Žinoma, diploma- 
tijos negalima išmokti,— tam reikia gyslelės... Tai jūsų 
širdis jau nelaisvėje? 

— Bijau, kad taip,— atsakė Andrea tokiu tonu, 
kokiu Prancūzų teatre jis yra girdėjęs atsakant Alcestui 
Dorontą ar Valerą. 

— Ir jus taip pat myli? 

— Matyt, jei už manęs teka,— pergalingai šypso- 
damasis atsakė Andrea.— Bet vis dėlto negalima užmiršti 
vienos svarbios aplinkybės. 

— Kokios? 

— Kai kas man labai pagelbėjo siekiant šios per- 
galės. 

— Ką jūs! 

— Tikrai. 

— Aplinkybės? 

— Ne, jūs. 

— Aš? Niekai, kunigaikšti, — tarė Montekristas, 


254 


pabrėždamas titulą.— Ką aš galėjau jums pagelbėti? 
Argi neužteko jūsų vardo, jūsų visuomeninės padėties ir 
teigiamų asmens bruožų? 

— Ne,— atsakė Andrea,— ką jūs besakytumėte, 
grafe, aš tebetvirtinu, kad jūsų ryšiai aukštuomenėje 
padarė daugiau negu mano vardas, visuomeninė padėtis 
ir mano teigiami bruožai. 

— Jūs labai apsirinkate, pone,— tarė Montekristas, 
pajutęs Andrea klastingą gudrumą ir supratęs, ko jis 
siekia,— aš ėmiau jus globoti tik po to, kada sužinojau 
apie gerbiamo jūsų tėvo aukštą padėtį ir turtą. Kam aš 
turiu būti dėkingas už malonumą būti pažįstamam su 
jumis? Juk aš niekuomet nebuvau matęs nei jūsų, nei 
jūsų garbingojo tėvo. Dviem savo draugams: lordui Vil- 
morui ir abatui Buzoniui. Kas mane pastūmėjo — ne- 
sakau laiduoti už jus, bet įvesti į aukštuomenę? Tik jūsų 
tėvo vardas, toks žinomas ir gerbiamas Italijoje. O aš 
jūsų nepažįstu. 

Tas ramumas, tas laisvumas privertė Andrea supras- 
ti, kad kol kas jį laiko raumeningesnė ranka ir kad to 
gniaužto ne taip lengva atsikratyti. 

— Sakykite, grafe, — paklausė jis,— ar mano tėvas 
iš tiesų toks turtingas? 

— Atrodo, taip, — atsakė Montekristas. 

— O kaip, ar Danglarui žadėtieji pinigai jau at- 
siųsti? 

— Gavau pranešimą. 

— Vadinasi, trys milijonai... 

— Greičiausiai jau kelyje. 

— Ir aš juos gausiu? 

— Man atrodo,— atkirto grafas,— kad iki šiol jūs 
gaudavote viską, kas jums buvo žadėta! 

Andrea taip nustebo, kad valandėlę sutrikęs tylėjo. 

— Jeigu taip,— tarė jis atsipeikėjęs,— man belieka 
kreiptis į jus su prašymu. Tikiuosi, mane pateisinsite, 
jeigu net jis ir būtų jums nemalonus. 

— Sakykite,— paragino Montekristas. 

— Savo turtų dėka aš užmezgiau santykius su dau- 
geliu įžymių žmonių ir bent dabar turiu krūvą draugų. 
Bet, vesdamas tokią nuotaką, visos Paryžiaus diduome- 

nės akyse aš privalau remtis kokiu nors garsiu asmeniu, 
ir jeigu prie altoriaus mane ves ne mano tėvo ranka, tai 
vis tiek ji turi būti kieno nors galinga ranka. O juk mano 
tėvas neatvažiuos, tiesa? 

— Jisai senas, keliaujant jam senas žaizdas maudžia. 

— Suprantu. Tai va aš ir kreipiuos į jus su prašymu. 

— Į mane? 

— Taip, į jus. 

— Su kokiu gi, Dieve mano? 

— Pavaduoti man tėvą. 

— Ką, mano mielas? Nors aš turėjau laimės taip 
dažnai bendrauti su jumis, bet jūs absoliučiai manęs ne- 
pažįstate, jei kreipiatės į mane su tokiu prašymu. Prašy- 
kite paskolinti pusę milijono, ir nors tokia paskola gana 
nepaprasta, bet, garbės žodis, tokį prašymą man būtų 
lengviau išpildyti! Aš jau berods jums minėjau, kad, net 
dalyvaudamas čionykštės aukštuomenės gyvenime, gra- 
fas Montekristas niekada neužmiršta Rytų moralės dės- 
nių, gal ir jų prietarų. Juk aš turiu haremą Kaire, kitą 
Smirnoje ir trečią Konstantinopolyje, ir nei iš šio, nei iš 
to padarys mane svotu! Niekuomet! 

— Tai atsisakote? 

— Griežtai. Net jeigu jūs būtumėte mano sūnus, 
mano brolis, vis tiek atsisakyčiau. 

— Kaip gaila! — sušuko nusivylęs Andrea.— Ką čia 
man padarius? 

— Turite krūvą draugų, jūs gi pats sakėte. 

— Taip tai taip, betgi jūs įvedėte mane į Danglaro 
namus. 

— Nieko panašaus! Nepainiokite faktų: aš jus pa- 
kviečiau pietų į Oteilį, ir jūs pats susipažinote su juo. Tai 
didelis skirtumas. 

— Taip, bet mano vedybos... jūs padėjote... 

— Aš? Būkite tikras, nė piršto nepajudinau. Prisi- 
minkite, ką jums atsakiau, kai prašėte, kad pabūčiau 
piršliu. Ne, aš niekuomet nekišu nagų prie jokių vestu- 
vių, Mano brangusis kunigaikšti, toks jau mano prin- 
cipas. 

Andrea prikando lūpą. 

— Bet vis dėlto jūs ten būsite šiandien? 

— "Ten bus visas Paryžius? 

— Žinoma! 

— Na, tuomet ir aš ten būsiu, — tarė grafas. 

— Pasirašysite vedybų sutartį? 

— Čia nematau nieko smerktino: nesu pernelyg 
skrupulingas. 

— Ką padarysi! Jei nenorite duoti daugiau, reikia 
pasitenkinti tuo, ką gaunu. Bet dar vieną žodį, grafe. 

— Prašau. 

— Patarkite man. 

— Čia ne juokai! Patarimas — daugiau negu pa- 
slauga. 

— Tokį patarimą galite duoti, jisai jus niekuo ne- 
įpareigoja. 

— Sakykite. 

— Ar mano žmonos kraitis penki šimtai tūkstančių 
livrų? 

— Man minėjo tą skaičių pats baronas Danglaras. 

— "Tuos pinigus man paimti ar palikti pas notarą? 

— Paprastai šitaip daroma: pasirašius sutartį, abie- 
jų pusių notarai rytoj ar poryt susitaria susitikti, o susi- 
tikę pasikeičia abiejų pusių kraičiais ir vienas kitam iš- 
duoda pakvitavimus. Paskui, po vestuvių, tuos visus 
milijonus jie įteiks jums, kaip šeimos galvai. 

— Mat aš nugirdau,— aiškiai nerimaudamas pa- 
sakė Andrea,— kad mano uošvis ketina įdėti mūsų kapi- 
talą į tą garsųjį geležinkelio biznį, apie kurį jūs man ką 
tik Minėjote. 

— Na ir kas? — atsakė Montekristas.— Šitokiu 
būdu, — bent visi taip tvirtina, — jūsų kapitalas per me- 
tus trigubai išaugs. Baronas Danglaras geras tėvas ir 
moka skaičiuoti. 


— Jeigu taip, tai viskas gerai,— tarė Andrea,— 
žinoma, išskyrus jūsų atsakymą, kuris kaip akmuo man 
slegia širdį. 

— Čia yra tik skrupulingumas, kuris tokiomis aplin- 
kybėmis visai suprantamas. 

— Ką padarysi, — tarė Andrea,— tebūnie, kaip jūs 
norite. Iki vakaro! 

— Iki vakaro. 

Ir, nekreipdamas dėmesio į vos juntamą Montekristo 
priešinimąsi, — grafo lūpos pabalo, nors ir nesiliovė man- 
dagiai šypsojusios, — Andrea nutvėrė jo ranką, paspaudė, 
įšoko į fajetoną ir dingo. 

Iki vakaro Andrea darė vizitus, kurie turėjo suža- 
dinti jo draugams norą atvykti pas bankininką su puoš- 
niausiomis savo karietomis, nes jis akino juos pažadais 
duoti jiems tų pasakiškų akcijų, kurios pastaraisiais mė- 
nesiais visiems susuko galvas, bet kol kas buvo Danglaro 
rankose. 

Taigi pusę devynių vakare didžioji Danglarų sve- 
tainė, gretima galerija ir trys kitos to paties aukšto sve- 
tainės buvo pilnos išsikvėpinusių svečių, kuriuos čia 
subūrė ne palankumas šeimininkams, bet neįveikiamas 
noras būti ten, kur galima pamatyti ką nors nauja. 

Akademijos narys pasakytų, kad aukštuomenės va- 
karai nelyginant gėlynai, kurie traukia į save lengva- 
budžius drugelius, godžias bites ir dūzgiančias kamanes. 

Savaime aišku, kad svetainės akinamai tviskėjo dau- 
gybe žvakių, paauksuoti lipdiniai ir sienų šilkas buvo 
nužerti šviesos srautu, ir visi tie neskoningi rakandai, 
liudiją vien tik apie turtingumą, puikuodamiesi spindėjo 
ir Zėrėjo. 

Panelė Eženi buvo apsirengusi labai paprastai ir 
drauge elegantiškai: balto šilko suknelė su įaustomis 
baltomis gėlėmis, balta rožė juoduose lyg derva plaukuo- 
se,— tai ir visas jos apdaras, kuriame neblizgėjo nė vie- 
nas brangakmenis. 

Bet jos akyse buvo galima išskaityti begalinį pasi- 
tikėjimą savimi, neatitinkantį to mergiško apdaro, kuris 
jai pačiai atrodė juokingas ir banalus. 

Už kelių žingsnių nuo jos ponia Danglar šnekučia- 
vosi su Debrė, Bošanu ir Šato Reno. Šios dienos iškilmių 
proga Debrė vėl atvyko į tuos namus, tačiau kaip papras- 
tas svečias, be kokių nors ypatingų privilegijų. 

Deputatų ir finansininkų apsuptas Danglaras aiškino 
jiems naują mokesčių sistemą, kurią jis buvo pasiryžęs 
įgyvendinti, kai aplinkybės privers vyriausybę paskirti 
jį ministru. 

Andrea, įsikibęs į parankę vienam iš elegantiškiau- 

sių operos mėgėjų, nesivaržydamas,— kad neatrodytų 
sumišęs, jis turėjo elgtis įžūliai, — dėstė jam savo ateities 
planus ir piešė savo prašmatnią prabangą. Turėdamas 
šimtą septyniasdešimt penkis tūkstančius livrų metinių 
pajamų, jis ruošėsi sublizgėti Paryžiaus diduomenėje. 

Visi kiti svečiai vilnijo iš vienos svetainės į kitą kaip 
biriuzų, rubinų, smaragdų, opalų ir briliantų bangos. 

Kaip visuomet, labiausiai išsipusčiusios buvo pagy- 
venusios moterys, o šlykščiausios nepaprastai atkakliai 
lindo visiems į akis. Jei ir buvo čia kokia baltoji lelija 
arba švelni kvapi rožė, tai jos reikėjo ieškoti kur nors 
kamputyje už tiurbanuotos motinos arba tetos su rojaus 
paukščiu ant galvos. 

Pro tą kamšatį, erzeliavimą ir juokus nuolat nuskam- 
bėdavo liokajų balsai, pranešą atvykusiųjų pavardes, 
žinomas finansininkų pasaulyje, gerbiamas armijoje arba 
išgarsėjusias literatūros srityje. Tuomet lengvu pagyvė- 
jimu minia sutikdavo atvykusįjį. 

Vienoms pavardėms gal ir pavykdavo išjudinti tą 
žmogiškąjį okeaną, bet kiek buvo tokių, kurias sutikdavo 
abejingai arba net niekinamai nusišiepę! 

Tuo metu, kada miegantį Endimioną vaizduojančio 
masyvaus laikrodžio rodyklės rodė devynias ir kūjelis, 
tikslus mechaninės minties reiškėjas, sudavė devynis 
kartus, nuaidėjo grafo Montekristo vardas, ir visi susi- 
rinkusieji, tarsi elektros srovės pakreipti, atsigręžė į 
duris. 

Grafas, kaip visuomet, buvo apsivilkęs juodu fraku. 
Balta liemenė ryškino plačią jo krūtinę. Juodas kakla- 
raištis atrodė ypač juodas, atsimušdamas nuo vyriškai 
blyškaus jo veido. Vienintelė brangenybė — laikrodžio 
grandinėlė, tokia plonutė, kad per baltą liemenės šilką 
vos žybčiojo menkutis aukso siūlelis. 

Prie durų tuoj pat susispietė būrys svečių. 

Grafas iš karto pastebėjo viename svetainės gale 
ponią Danglar, kitame — Danglarą, o prieš duris — 
panelę Eženi. 

Pirmiausia jis priėjo prie baronienės, ji kalbėjo su 
ponia de Vilfor, kuri buvo atvykusi viena, nes Valentina 
vis dar tebesirgo. Paskui pro prasiskyrusius prieš jį sve- 

čius priėjo prie Eženi ir pasveikino ją tokiais sausais ir 
šykščiais žodžiais, kad išdidžioji artistė tiesiog apstulbo. 

Greta jos stovėjo Luiza d'Armilji, kuri padėkojo 
Montekristui už rekomendacinius laiškus, — ruošdamasi 
į Italiją, iš grafo keletą jų buvo gavusi, kuriais, tariant 
jos žodžiais, ketino netrukus pasinaudoti. 

Palikęs merginas, grafas atsigręžė ir pamatė Dang- 
larą, ateinantį paspausti jam rankos. 

Atlikęs visus etiketo reikalavimus, Montekristas su- 
stojo, apmesdamas aplinkinius savimi pasitikinčio žmo- 
gaus žvilgsniu, būdingu tiems, kurie priklauso tam tikram 
visuomenės sluoksniui ir, svarbiausia, turi tam tikrą 
visuomeninį svorį. Jo žvilgsnis tartum sakė: „Padariau 
viską, kas reikia. Dabar tegu kiti atlieka savo pareigas 
man“. 

Andrea, tuo metu buvęs gretimoje svetainėje, pajuto 
tą savotišką minios virpulį, sužadintą Montekristo, ir 
atskubėjo pasveikinti grafo. 

Jaunasis rado jį glaudžiai apsuptą svečių. Visi go- 
džiai gaudė jo žodžius, kaip dažniausiai būna tais atve- 
jais, kai žmogus kalba mažai, bet visuomet turi ką pa- 
sakyti. 

Tuo metu įėjo notarai ir išsidėliojo primargintus 
popierius ant auksu išsiuvinėtos aksominės staltiesės, 
kuria buvo užtiestas paauksuotas stalas, skirtas sutarčiai 
pasirašyti. 

Vienas notaras atsisėdo, kitas liko stovėti. 

Buvo pradėta skaityti sutartis, kurią turėjo pasira- 
šyti visi iškilmių dalyviai,— kitaip sakant, pusė Pa- 
ryžiaus. 

Svečiai, tiksliau, viešnios, susėdo ratu, o vyrai, labiau 
abejingi „energingajam stiliui“, anot Bualo, komentavo 
karštligišką Andrea jaudinimąsi, dėmesingą Danglaro 
rimtumą, Eženi šaltumą ir lengvą bei žaismingą baronie- 
nės požiūrį į tokį svarbų reikalą. 

Sutartis buvo perskaityta visiškoje tyloje. Bet vos 
tik baigus skaityti svetainėse vėl visi suklego, suerzėjo, 
ir dar garsiau negu pirma. Tos milžiniškos sumos, tie 
milijonai, kuriais žėrėjo jaunavedžių ateitis ir kuriuos 
papildė specialiame kambaryje suruošta nuotakos kraičio 

ir brangakmenių paroda, apstulbino pavydžią minią. 

Jaunų vyrų akyse tie turtai pakėlė panelės Danglar 
žavingumą, ir tuo metu jinai užtemdė jiems saulę. 

O kalbant apie moteris, tai jos, aišku, nors ir pavy- 
dėjo tų milijonų, bet manė, kad jų pačių grožiui jie ne- 
reikalingi. 

Andrea, apsuptas savo draugų, sveikinamas, meili- 
kaujamas, pradėjo net pats tikėti, kad šis sapnas yra tik- 
rovė, ir pasijuto netenkąs galvos. 

Notaras iškilmingai paėmė plunksną, iškėlė ją virš 
galvos ir tarė: 

— Ponai, dabar pasirašysime sutartį. 

Pirmiausia turėjo pasirašyti baronas, paskui Kaval- 
kančio tėvo įgaliotinis, po to baronienė, po jos — būsi- 
mieji sutuoktiniai, kaip sakoma tuo pasibaisėtinu stiliu- 
mi, kuriuo rašoma ant herbinio popieriaus. 

Baronas paėmė plunksną ir pasirašė, paskui jį — 
Kavalkančio tėvo įgaliotinis. 

Priėjo baronienė už parankės su ponia de Vilfor. 

— Drauguži,— tarė ji vyrui, imdama plunksną,— 
argi ne apmaudu? Nenumatytas įvykis, susijęs su ta 
žmogžudyste ir įsilaužimu, kurių auka vos netapo grafas 
Montekristas, sukliudė ponui de Vilforui atvykti pas mus. 

— Ak Dieve mano! — atsakė Danglaras tokiu pačiu 
tonu, kokiu būtų pasakęs: „O kas man darbo!“ 

— Bijau, kad visai nenorėdamas aš esu dėl to kal- 
tas, — tarė prieidamas Montekristas. 

— Jūs, grafe? Kokiu būdu? — paklausė pasirašy- 
dama ponia Danglar.— Jeigu taip, saugokitės, aš jums 
to niekada neatleisiu. 

Andrea ištempė ausis. 

— Bet iš tikrųjų aš čia niekuo dėtas, — atsakė gra- 
fas,— pamatysite patys. 

Visi atidžiai sukluso: juk Montekristas ruošiasi pra- 
šnekti, o tai atsitinka nedažnai. 

— (Gal jūs atsimenate,— tarė grafas visiems nuti- 
lus,— kad mano namuose mirė tas nelaimingasis, kuris 
kėsinosi mane apvogti ir kurį, išeinantį iš sodo, nužudė, 
kaip manoma, jo sėbras? 

— Taip,— tarė Danglaras. 

— Norėdami jam padėti, žmonės jį išrengė ir jo dra- 
bužius numetė į kampą, iš kur policija juos ir paėmė, 
kad perduotų tardytojui. Bet paėmė tik švarką ir kelnes, 
o liemenę pamiršo. 

Andrea pastebimai išblyško ir tylutėliai ėmė slinkti 
link durų. Horizonte jis pamatė debesį, ir jam pasirodė, 
kad tai audros debesis. 

— Ir va šiandien atsirado ta nelemta liemenė, visa 
kruvina, nugara subadyta. 

Ponios aiktelėjo, o dvi ar trys jau pasiruošė alpti. 

— Atnešė ją man. Niekas negalėjo suprasti, iš kur 
tas skuduras atsirado. Bet man atėjo į galvą, kad tai tik- 
riausiai nužudytojo liemenė. Staiga mano tarnas, atsar- 
giai ir su pasibjaurėjimu vartydamas tuos kraupius pa- 
laikus, užčiuopė kišenėje popierių ir ištraukė jį. Tai buvo 
laiškelis, adresuotas — žinote kam? Jums, barone. 

— Man? — sušuko Danglaras. 

— Taip, tikrai jums. Man pavyko perskaityti jūsų 
pavardę po kraujo dėmėmis, kurių ant to raštelio nesti- 
g0,— atsakė Montekristas, visiems garsiai stebintis. 

— Bet kokiu būdu tai galėjo sukliudyti ponui de 
Vilforui atvažiuoti? — paklausė ponia Danglar, su neri- 
mu žiūrėdama į vyrą. 

— Visai paprastai, ponia,— atsakė Montekristas. — 
Toji liemenė ir tas laiškas yra vadinamieji daiktiniai įro- 
dymai, todėl aš juos ir nusiunčiau ponui karališkajam 
prokurorui. Suprantate, brangusis barone, kriminalinėse 
bylose geriausiai neprasižengti nustatytai tvarkai: gal 
ten slypi koks nors nusikalstamas kėslas prieš jus. 

Andrea atidžiai pažiūrėjo į Montekristą ir dingo 
gretimame kambaryje. 

— Galimas daiktas, — tarė Danglaras,— juk berods 
tas nužudytasis — pabėgęs katorgininkas? 

— Taip,— atsakė grafas, — pabėgęs katorgininkas, 
jo pavardė Kadrusas. 

Danglaras truputį pabalo. Andrea išslinko iš antrojo 
kambario ir atsidūrė prieškambaryje. 

— Bet ko gi jūs nesirašote? — tarė Montekristas. — 
Matau, savo pasakojimu visus sujaudinau, užtat ponią 
baronienę, taip pat panelę Danglar nuolankiai prašau 
man atleisti. 

Baronienė, ką tik pasirašiusi sutartį, atidavė plunks- 
ną notarui. 

— Kunigaikštis Kavalkantis,— pašaukė notaras.— 
Kunigaikšti Kavalkanti, kur jūs? 

— Andrea! Andrea! — riktelėjo keli vyrukai, kurie 
tiek jau buvo susidraugavę su įžymiuoju italu, kad va- 
dindavo jį vardu. 

— Pašaukite kunigaikštį, pasakykite, kad dabar jis 
turi pasirašyti! — paliepė Danglaras vienam iš liokajų. 

Bet tą akimirką apstulbę svečiai sugužėjo į didžiąją 
svetainę, tarsi į namus būtų įsiveržusi kokia siaubinga 
pabaisa, guaerens guem devoret'. 

Ir iš tikrųjų buvo nuo ko trauktis, išsigąsti, surikti. 

Žandarų karininkas, pastatęs prie kiekvienos svetai- 
nės durų po du žandarus, ėjo paskui šerpe apsijuosusį 
policijos komisarą tiesiog prie bankininko. 

Ponia baronienė suriko ir apalpo. 

Danglaras, manydamas, kad ateina jo suimti (kai 
kurių žmonių sąžinė niekuomet nebūna rami), stovėjo 
svečiams matant baimės iškreiptu veidu. 

— Ko jums reikia, pone? — paklausė Montekristas, 
išeidamas prieš komisarą. 

— Kuris iš jūsų, ponai,— paklausė šis, neatsaky- 
damas grafui,— Andrea Kavalkantis? 

Visa svetainė iš nustebimo aiktelėjo. 

Ėmė ieškoti, klausinėti. 

— Bet kas gi jis toks, tas Andrea Kavalkantis? — 
paklausė nustėręs Danglaras. 

— Iš Tulono pabėgęs katorgininkas. 

— O kuo jis nusikalto? 

— Jis kaltinamas,— ramiu balsu atsakė komisa- 
ras, — nužudęs tokį Kadrusą, su kuriuo buvo sukausty- 
tas katorgoje, kai tas lipo per tvorą iš grafo Montekristo 
sodo. 

Montekristas greit apsižvalgė. 

Andrea buvo dingęs. 


' Ieškodama, ką praryti (lot.). 

XXIV + KELIAS Į BELGIJĄ 


Tučtuojau po to, kai nelauktas policijos karininko 
pasirodymas Danglaro namuose ir po jo sekęs pareiški- 
mas sukėlė visuotinį sąmyšį, erdvūs rūmai ištuštėjo taip 
greitai, lyg kas juose būtų paskleidęs gandą apie pasiro- 
džiusį tarp svečių maro arba choleros susirgimą. Pro 
visas duris, visais laiptais ritosi svečiai, skubėdami išeiti 
ar, tiksliau pasakius, išbėgti. Tai buvo vienas tų atvejų, 
kada nė nemėginama sakyti banalių paguodos žodžių, 
kurių, ištikus didelėms nelaimėms, taip sunku klausytis 
net tada, kai juos taria artimiausių draugų lūpos. 

Bankininko rūmuose liko tik pats Danglaras, kuris 
užsidarė savo kabinete ir davė žandarų karininkui paro- 
dymus, persigandusi ponia Danglar mūsų jau žinomame 
buduare ir Eženi, kuri išdidi, nenuleisdama akių ir panie- 
kinamai patempusi lūputę, nuėjo į savo kambarį su ne- 
perskiriama drauge Luiza d'Armilji. 

O daugybė tarnų, kurių tą vakarą dar padaugėjo, 
nes dėl iškilmių buvo pasitalkinti Kafe de Pari ledų spe- 
cialistai, virėjai ir padavėjai, atvirai niršo ant šeimininkų 
už tai, ką jie laiko sau įžeidimu, ir būriavosi šeimyninėje, 
virtuvėse bei kituose kambariuose, bemaž visai nesirū- 
pindami savo pareigomis, kurių vykdyti, tiesą sakant, 
savaime nebereikėjo. 

Tarp visų tų žmonių, kuriuos jaudino įvairiausios 
mintys, dabar tik du verti mūsų dėmesio: tai Eženi Dang- 
lar ir Luiza d'Armilji. 

Jaunoji nuotaka, kaip sakėme, išdidi ir patempusi 
lūpą, įžeistos karalienės eisena išėjo iš svetainės, lydima 
savo draugės, kur kas labiau išblyškusios ir susijaudi- 
nusios negu ji pati. 

Atsidūrusi savo kambaryje, Eženi užsirakino iš vi- 
daus, o Luiza susmuko krėsle. 

— O Dieve mano, koks siaubas! — sudejavo jaunoji 
muzikė.— Kas galėjo pagalvoti? Andrea Kavalkantis 
sukčius... žmogžudys... pabėgęs katorgininkas! 

Eženi lūpas iškreipė ironiškas šypsnys. 

— Iš tikrųjų mane persekioja kažkokia pikta lem- 
tis, — tarė ji.— Nuo meškos bėgau, ant vilko užbėgau! 

— Kaip tu gali juos lyginti, Eženi? 

— Tylėk, visi vyrai niekšai, ir aš džiaugiuosi galė- 
dama ne tik neapkęsti jų. Dabar aš juos niekinu. 

— Ką mes toliau darysime? — paklausė Luiza. 

— Ką darysime? 

— Taip. 

— Tai, ką ketinome daryti po trijų dienų... Išva- 
žiuosime. 

— Tu vis tiek nori bėgti, nors vestuvių jau nebebus? 

— Klausyk, Luiza, mane purto nuo to aukštuomenės 
gyvenimo, sutvarkyto, surikiuoto, suliniuoto it gaidų 
popierius. Ko aš visuomet troškau, apie ką svajojau, — 
tai apie artistės gyvenimą, laisvą, nepriklausomą, kur 
pasikliauji tik savimi ir tik prieš save atsiskaitai. Likti 
čia? Kam? Kad po mėnesio mane vėl tekintų? Už ko? 
Galbūt už Debrė? Toks sumanymas kartą jau buvo kilęs. 
Ne, Luiza. Šio vakaro įvykiai pateisins mane: aš neieš- 
kojau tokios avantiūros, neprašiau jos, bet Dievas ją at- 
siuntė, ir aš ja džiaugiuosi. 

— Kokia tu tvirta ir drąsi! — tarė šviesiaplaukė 
gležnutė mergina savo juodaplaukei draugei. 

— Argi tu manęs nepažinojai? Žinai ką, Luiza, pa- 
kalbėkime apie savo reikalus. Pašto karieta... 

— Laimė, nupirkta jau prieš tris dienas. 

— Ar nusiuntei ją ten, iš kur mes turime važiuoti? 

— Taip. 

— O mūsų pasas? 

— Štai jis! 

Eženi, kaip visada, šaltai išskleidė popierių ir per- 
skaitė: 

„Ponas Leonas d'Armilji, dvidešimties metų, artistas, 
plaukai juodi, akys juodos, keliauja su savo seserimi“. 

— Puiku! Kaip tu gavai tą pasą? 

— Prašydama grafą Montekristą rekomendacinių 
laiškų Romos ir Neapolio teatrų direktoriams, pasisakiau, 
kad bijau važiuoti moteriškais drabužiais. Jis visiškai 
sutiko su manimi ir prižadėjo išrūpinti vyrišką pasą. Po 
poros dienų aš jį gavau ir pridėjau savo ranka: „Keliauja 
su seserimi“. 

— Tuomet,— linksmai tarė Eženi, — mums belieka 

tik susikrauti daiktus. Užuot išvažiavusios vestuvių va- 
karą, išvažiuosime sutarties pasirašymo vakarą. 

— Apsigalvok, Eženi. 

— Aš jau seniai apsigalvojau. Iki gyvo kaulo įgriso 
amžinos šnekos apie pakilimus, nukritimus, mėnesio pa- 
baigą, ispanų fondus, Haičio paskolas. Tik pagalvok, 
Luiza, vietoj viso to — grynas oras, laisvė, paukščių 
giesmės, Lombardijos lygumos, Venecijos kanalai, Romos 
rūmai, Neapolio pajūris. Kiek mes turime pinigų? 

Luiza išsitraukė iš inkrustuoto rašomojo stalo nedi- 
delę užrakintą piniginę ir atidarė ją. Piniginėje buvo 
dvidešimt trys banknotai. 

— Dvidešimt trys tūkstančiai frankų,— tarė ji. 

— Ir mažiausiai tokia pat suma perlų, deimantų bei 
kitų brangenybių,— pridūrė Eženi.— Mudvi turtingos. 
Su keturiasdešimt penkiais tūkstančiais mes galime gy- 
venti porą metų kaip princesės arba ketverius metus 
gana padoriai. Bet nepraeis nė pusmetis, ir mes savo 
menu pakelsime tą kapitalą. Štai kas: tu laikyk pinigus, 
o aš saugosiu brangenybes. Jeigu viena mudviejų praras 
savo turtą, pas kitą vis dėlto pusė liks. Dabar kraukimės! 

— Palauk, — tarė Luiza, prieidama prie durų į po- 
nios Danglar kambarį. 

— Ko tu bijai? 

— Kad mūsų neužkluptų. 

— Durys užrakintos. 

— Gali liepti atrakinti. 

— Tegu sau liepia, o mes nerakinsime. 

— Tu tikra amazonė, Eženi! 

Ir abi merginos vikriai ėmė krauti į lagaminą visa 
tai, ką jos manė praversiant kelionėje. 


— Dabar aš persirengsiu,— tarė Eženi,— o tu užda- 
ryk lagaminą. 


Luiza iš visų jėgų savo baltomis rankytėmis stengėsi 
užspausti viršų. 

— Negaliu,— tarė ji, — neturiu jėgų. Pati uždaryk. 

— Aš ir užmiršau, kad esu Herkulis, o tu tik blyš- 
kioji Omfalė,— nusijuokė Eženi. 

Ji įrėmė kelią į lagamino viršų ir tol spaudė savo 
baltomis raumeningomis rankomis, kol abi pusės suėjo, 
ir Luiza brakštelėjo sankabą. 

Baigusi tą operaciją, Eženi atrakino komodą, kurios 
raktą nešiodavosi su savimi, ir išsitraukė šiltą kelioninį 
apsiaustą. 

— Matai,— kalbėjo ji, — apie viską pagalvojau. Su 
tuo apsiaustu tau nebus šalta. 

— O tau? 

— Juk žinai, man niekuomet nešalta. Be to, vyriškas 
kostiumas... 

— Tu čia ir persirengsi? 

— Žinoma. 

— Ar spėsi? 

— Nebijok, bailute. Visiems namams dabar kas kita 
rūpi. Be to, kas čia nuostabaus, jei aš užsirakinau. Pa- 
galvok tik, juk aš turėčiau nagus graužtis! 

— Tikrai, galime būti ramios. 

— Eikš, padėk man. 

Ir iš to pat stalčiaus, iš kurio buvo ištraukusi ap- 
siaustą, kuris jau dengė panelės d'Armilji pečius, Eženi 
išėmė visą vyrišką aprangą — pradedant bateliais, bai- 
giant surdutu ir skalbinių atsarga. Čia nebuvo nieko 
nereikalingo, bet ir nieko nestigo. 

Paskui taip mikliai, kad aiškiai buvo matyti, jog 
Eženi nebe pirmą kartą persirengia kitos lyties apdaru, 
ji apsiavė batelius, užsimovė kelnes, užsirišo kaklaraištį, 
užsisagstė iki pat kaklo uždarą liemenę ir apsivilko sur- 
dutą, gražiai apgulusį jos laibą, grakštų liemenį. 

— Kaip gražu! Kaip tau tinka! — tarė Luiza, susi- 
žavėjusi žiūrėdama į draugę.— Bet savo puikiąsias ka- 
sas, kurių pavydėdavo visos moterys, kaip tu sugrūsi po 
ta vyriška skrybėle? 

— Pamatysi,— tarė Eženi. 

Kaire ranka suspaudusi storą kasą, kurią vos apėmė 
jos ilgi pirštai, dešine ji nutvėrė ilgas žirkles,— ir štai 
sugrikšėjo plienas, kirpdamas tuos vešlius plaukus, ir 
kaip sunki banga nukrito jie prie merginos kojų. Mer- 
gina atsilošė, kad neapveltų surduto. 

Paskui, nė kiek negailėdama, Eženi nukirpo garbanas 
prie smilkinių, ir iš po juodų lyg derva antakių jos akys 
spindėjo dar skaisčiau ir linksmiau negu bet kada. 

— Ak, kokie puikūs plaukai! — su liūdesiu tarė 
Luiza. 

— O juk šitaip šimtą kartų geriau! — sušuko Eženi, 
spausdama savo trumpas garbanas.— Argi aš dabar ne 
gražesnė? 

— Tu gražuolė, tu visuomet graži! — sušuko Lui- 
za.— Tai kur mes dabar važiuosime? 

— Na kad ir į Briuselį, jei sutinki. Ta kryptimi ar- 
čiausiai siena. Keliausime per Briuselį, Lježą, Aacheną, 
paskui Reinu iki Štrasburgo, pervažiuosime Šveicariją 
ir per Sen Gotardą į Italiją. Gerai? 

— Gerai. 

— Ko tu taip žiūri į mane? 

— Tu žavingai atrodai. Iš tikrųjų galima pagalvoti, 
kad tu mane pagrobei. 

— Velniai griebtų, taip ir yra. 

— Eženi, tu berods keiktis išmokai? 

Ir abi merginos, kurios, visų manymu, turėjo lieti 
ašaras — viena dėl savęs, antroji iš meilės draugei, — 
prapliupo kvatoti ir kibo naikinti labiausiai į akis krin- 
tančius savo pasiruošimo ilgai kelionei pėdsakus. 

Paskui užgesino šviesą ir, ištempusios kaklus bei 
pastačiusios ausis, abi pabėgėlės atsidarė buduaro duris 
į tarnų laiptus, kurie ėjo tiesiog į kiemą. Eženi žengė 
pirma, viena ranka laikydama už rankenos lagaminą, 
kurį už kitos rankenos Luiza vos išlaikė abiem rankomis. 

Kiemas buvo tuščias. Mušė dvyliktą nakties. 

Durininkas dar nebuvo atsigulęs. 

Eženi tyliai priėjo ir pamatė, kad garbingasis sar- 
gas snaudžia kambarėlio gilumoje ant savo kėdės. 

Ji atsigręžė į Luizą, vėl pakėlė lagaminą, kurį buvo 
padėjusios ant žemės, ir abi, spausdamosi prie sienos, 
nunešė jį po vartų skliautais. Eženi paslėpė Luizą tam- 
siame kamputyje, kad sargas, jei kartais teiktųsi nubusti, 
matytų tik vieną žmogų. O pati atsistojo taip, kad žibinto 
šviesa kristų tiesiog ant jos, ir pabeldė į durų langelį, 
šaukdama skambiu kontraltu: 

— Vartus! 

Kaip Eženi ir buvo numačiusi, vartininkas atsistojo 
ir net žengė keletą žingsnių prie lango, norėdamas pa- 
žiūrėti, kas toks išeina, bet, pamatęs jaunuolį, nekantriai 
daužantį lazdele sau per blauzdą, negaišdamas trūktelėjo 
virvelę. 

Luiza it žaltys tuojau smuko pro pravirus vartus ir 
kaipmat atsidūrė gatvėje, o Eženi, iš pažiūros visai rami, 
nors jos širdis greičiausiai taip pat plakė dažniau negu 
paprastai, išėjo paskui ją. 

Lagaminą jos padavė pro šalį ėjusiam nešikui ir, 
pasakiusios jam adresą — Viktuaro gatvė, 36,— nusekė 
paskui jį. Tas žmogus Luizą veikė raminamai, o Eženi 
tai nejautė nė mažiausios baimės, nelyginant Judita ar 
Dalila. 

Kai jos atėjo prie nurodyto namo, Eženi liepė nešikui 
pastatyti lagaminą ant žemės, atsiskaitė su juo ir, pabel- 
dusi į langinę, atleido jį. 

Už lango, į kurį pasibeldė Eženi, gyveno kukli skal- 
binių siuvėja, su kuria merginos buvo iš anksto susita- 
rusios. Ji nemiegojo ir tuojau atidarė. 

— Panele,— tarė jai Eženi,— pasakykite, kad varti- 
ninkas ištrauktų iš pašiūrės karietą ir nueitų į paštą 
arklių. Štai jam penki frankai už tą vargą. 


' — Žaviuosi tavimi, — tarė Luiza, — ir net imu gerbti 
ave. 


Siuvėja nustebusi pažiūrėjo į jas, bet kadangi jai 
buvo žadėta dvidešimt luidorų, tai nė žodžio neištarė. 

Netrukus grįžo vartininkas, vesdamas vežėją ir ark- 
lius, kurie kaipmat buvo pakinkyti į karietą. Lagaminą 
pririšo užpakalyje. 

— Štai kelionlapis,— tarė vežėjas.— Kuriuo keliu 
suksime, ponaiti? 

— Į Fonteneblo,— beveik vyrišku balsu atsakė 
Eženi. 

— Kur? Ką tu sakai? — paklausė Luiza. 

— Aš mėtau pėdsakus,— atsakė Eženi.— Tai mote- 
riai mes davėme dvidešimt luidorų, bet ji gali mus išduoti 
už keturiasdešimt. Išvažiavusios į bulvarus, pasuksime 
kitu keliu. 

Ir ji, beveik neliesdama pakojos, įšoko į karietą, kuri 
buvo taip įrengta, kad galima būtų ir miegoti. 

— Tu visada pasielgi kaip reikiant, Eženi,— tarė 
dainavimo mokytoja, sėsdama šalia draugės. 

Eženi nurodymu pakeitęs kryptį, vežėjas, pliaukšė- 
damas botagu, po ketvirčio valandos pravažiavo Sen 
Marteno užkardą. 

— Ak! — lengviau atsikvėpė Luiza.— Pagaliau mes 
už Paryžiaus ribų! 

— Taip, mano brangioji, pagrobimas puikiai pavy- 
ko,— atsakė Eženi. 

— Tikrai, ir net be prievartos, — tarė Luiza. 

— Tatai bus nusikaltimą švelninanti aplinkybė, — 
atsakė Eženi. 

Tuos žodžius užtrenkė ratų dardėjimas La Vijeto 
grindiniu. 

Danglaras jau nebeturėjo dukters. 


XXV + „VARPO IR BUTELIO“ 
VIEŠBUTIS 


Dabar leiskime panelei Danglar ir jos draugei dumti 
Briuselio keliu, o patys grįžkime pas vargšą Andrea Ka- 
valkantį, kurio skridimas į laimę buvo taip nelemtai 
sustabdytas. 

Nors ir būdamas jaunas, tas Andrea Kavalkantis 
buvo labai apsukrus ir nekvailas berniokas. 

Mes jau matėme, kad po pirmo sujudimo svetainėje 
jis po truputį ėmė slinkti prie durų, perėjo vieną, paskui 
kitą kambarį ir dingo. 

Užmiršome paminėti vieną smulkmeną, kuri vis dėlto 
neturi būti praleista: viename tų kambarių, per kuriuos 
ėjo Kavalkantis, buvo išdėliotas apžiūrai jaunosios krai- 
tis: deimantų dėžutės, kašmiro šalikai, Valansjeno nė- 
riniai, angliški šydai, žodžiu, visas tas gundančių daiktų 
rinkinys, nuo kurio vien tik pavadinimo mergaičių šir- 
dys pradeda smarkiau spurdėti ir kuris vadinamas 
kraičiu. 

Taigi, eidamas per tą kambarį, Andrea įrodė, kad 
jis vaikinas ne tik labai apsukrus ir nekvailas, bet ir toli 
numatąs, o įrodė pagriebdamas stambiausias iš visų iš- 
dėliotų brangenybių. 

Apsirūpinęs šitokia parama, Andrea pasijuto dvigu- 
bai lengvesnis ir galėjo iššokti pro langą ir išslysti žan- 
darams iš nagų. 

Aukštas, stambus kaip antikinis atletas, raumenin- 

gas kaip spartietis Andrea bėgo visą ketvirtį valandos 
pats nežinodamas kur, kad tik atsidurtų toliau nuo tos 
vietos, kurioje vos neįkliuvo. 

Išbėgęs iš Monblano gatvės ir genamas to instinkto, 
kuris vagį atveda prie užkardos, o kiškį prie guolio, jis 
pasijuto esąs Lafajeto gatvės gale. 

Uždusęs, apsipylęs prakaitu, Andrea čia sustojo. 

Jis buvo visai vienas. Kairėje plytėjo aptverta Sen 
Lazaro dykynė, o dešinėje — milžiniškas Paryžius. 

— Negi aš jau žuvęs? — klausė jis pats save.— Ne, 
jeigų būsiu apsukresnis už savo priešus. Mano išgelbė- 
jimą lemia tik atstumas nuo jų. 

Tuo metu jis pastebėjo fiakrą, artėjantį iš Puason- 
jero priemiesčio. Rūškanas vežikas su pypke dantyse, 
matyti, grįžo į savo įprastinę vietą Sen Deni priemies- 
tyje. 

— Ei bičiuli! — šūktelėjo Benedetas. 

— Ko nori, pilieti? — paklausė vežikas. 

— Ar jūsų arklys pavargęs? 

— Ko jis bus pavargęs! Visą dieną nieko neveikė. 
Keturi trumpi galiukai kelio ir dvidešimt su arbatpini- 
gių, viso labo septyni frankai, iš kurių dešimt turiu ati- 
duoti šeimininkui. 

— Ar nenorėtumėte prie septynių frankų pridėti 
dar dvidešimt? 

— Su malonumu, pilieti, dvidešimt frankų po kojom 
nesimėto. O ką reikės padaryti? 

— Nieko ypatingo, jei tik jūsų arklys nepavargęs. 

— Aš gi sakau jums, jisai lėks kaip vėjas, tik saky- 
kite, į kurią pusę leisti. 

— Į Luvrą. 

— A, žinau, į antpilų šalį. 

— Teisingai, man reikia tiesiog pavyti vieną drau- 
gą, su kuriuo susitariau rytoj pamedžioti Šapel en Ser- 
valyje. Jis turėjo laukti manęs čia su savo kabrioletu iki 
pusės dvyliktos, o dabar jau dvylika. Matyt, jam nusi- 
bodo, ir nuvažiavo sau vienas. 

— Gali būti. 

— Na tai va, ar pamėginsite jį pavyti? 

— O kodėl ne. 

— Jeigu iki Buržė jo nepavysime, gausite dvidešimt 
frankų, o jei nepavysime iki Luvro — trisdešimt. 

— O jei pavysime? 

— Keturiasdešimt! — tarė Andrea, trumpai padve- 
jojes, bet tuojau sumetė, kad žadėdamas jis nieko neri- 
zikuoja. 

— (Gerai,— tarė vežikas,— sėskitės! 

Andrea įsėdo į fiakrą, kuris greit pralėkė Sen Deni 
priemiestį, paliko šone Sen Marteną, pravažiavo užkardą 
ir įsuko į nesibaigiančią La Vijetą. 

Nelengva buvo pavyti tą chimerišką draugą. Vis 
dėlto vėlyvus praeivius ir dar neuždarytų smuklių šei- 
mininkus Kavalkantis retkarčiais klausinėjo apie žalią 
keršu arkliu pakinkytą kabrioletą. Kadangi Belgijos 
keliu važiuoja daugybė kabrioletų, kurių iš dešimt devyni 
žali, tai nurodymai byrėjo iš visų pusių. 

Visi tvirtino jį tik ką pravažiavus, jis esąs ne toliau 
kaip už penkių šimtų, dviejų šimtų, šimto žingsnių. Pa- 
galiau tokį kabrioletą pralenkdavo, bet paaiškėdavo, 
kad čia ne tas. 

Kartą juos pačius pralenkė, tai buvo šuoliais lekianti 
dviem pašto arkliais pakinkyta karieta. 

— Kad taip man šitą karietą,— pagalvojo Kaval- 
kantis,— porą gerų arklių ir, svarbiausia, dokumentą, 
be kurio jų negausi. 

Ir jis giliai atsiduso. 

Tai buvo ta pati karieta, kuri vežė panelę Danglar 
ir panelę d'Armilji. 

— Greičiau! Greičiau! — ragino Andrea.— Dabar 
jau tikriausiai netrukus jį pasivysime. 

Ir vargšas arklys vėl dūmė ta pačia risčia, kokia jis 
pasileido nuo užkardos, ir visas putotas pasiekė Luvrą. 

— Dabar matau,— tarė Andrea,— kad nepasivysiu 
draugo, tik nuvarysiu nuo kojų arklį. Geriau bus, jei iš- 
lipsiu čia. Stai jums trisdešimt frankų, o aš pernakvosiu 
„Bėrajame žirge“ ir rytoj sėsiu į pirmą pasitaikiusią 
pašto karietą. Labanakt, drauguži. 

Ir Andrea, įspraudęs į vežiko delną šešias monetas 
po penkis frankus, vikriai nušoko ant grindinio. 

Vežikas džiaugdamasis įsidėjo į kišenę pinigus ir 

žingine pasuko į Paryžių. Andrea dėjosi einąs į „Bėrojo 
žirgo“ viešbutį, bet, valandžiukę stabtelėjęs prie vartų 
ir pasiklausęs, kaip tilsta tolstančio fiakro dardėjimas, 
patraukė toliau ir tikro gimnasto žingsniu nejučiom su- 
korė dvi mylias. 

Po to jis pailsėjo. Kažkur netoli turėjo būti ir Šapel 
en Servalis, į kurį jis vežikui sakėsi vykstąs. 

Tačiau ne nuovargis privertė Andrea Kavalkantį 
sustoti: jis norėjo apsispręsti, susidaryti veikimo planą. 

Į diližaną lipti buvo negalima. Taip pat negalima 
samdytis pašto karietos. Norint keliauti šiomis priemo- 
nėmis, būtinai reikėjo turėti pasą. 

Pasilikti Uazos departamente, viename iš labiausiai 
atvirų ir saugomų, taip pat buvo neįmanoma, ypač žmo- 
gui, turinčiam tokį patyrimą kriminalistikos srityje, 
kaip Benedetas. 

Andrea atsisėdo ant griovio krašto, abiem rankom 
parėmė galvą ir susimąstė. 

Po valandėlės jis pakėlė galvą: jau buvo nuspren- 
dęs, ką reikia daryti. 

Jis ištepė dulkėmis vieną šoną palto, kurį buvo spė- 
jęs nusikabinti prieškambaryje ir užsimesti ant frako, 
tuomet pasuko į Šapel en Servalį ir drąsiai pasibeldė į 
vienintelę kaimelio užeigą. 

Šeimininkas jam atidarė. 

— Drauguži,— kreipėsi į jį Andrea,— aš jojau iš 
Montrefonteno į Sanlisą, bet nartus arklys pasimuistė ir 
nutėškė mane žemėn. Man reikia dar šiąnakt pasiekti 
Kompjeną, kitaip namiškiai labai susirūpins. Ar galėtu- 
mėte išnuomoti man arklį? 

Gerą ar blogą, bet užeigos namų šeimininkas visada 
turi išnuomojamą arklį. Jis pašaukė arklininką, liepė 
jam pabalnoti širmį ir pažadino sūnų, kokių septynerių 
metų berniuką, kuris turėjo sėsti ant arklio už pono nu- 
garos ir parjoti širmį namo. 

Andrea padavė smuklininkui dvidešimt frankų. 
Traukdamas juos iš kišenės, neva netyčia išmetė ir vizi- 
tinę kortelę. 

Ta kortelė buvo vieno iš jo draugų, su kuriuo suei- 
davo Kafe de Pari. Andrea išjojus, šeimininkas pakėlė 

ją nuo žemės ir įsitikino, kad savo arklį išnuomojo grafui 
de Moleonui, gyvenančiam Sen Dominiko gatvėje, 25. 
Ta pavardė ir adresas buvo kortelėje. 

Širmis bėgo negreitai, bet lygia ir sparčia risčia. 
Devynias mylias nuo Servalio iki Kompjeno jis sukorė 
per pusketvirtos valandos. Rotušės laikrodis mušė ketu- 
rias, kai jis įjojo į aikštę, kurioje sustoja diližanai. 

Kompjene yra puikus viešbutis, kurį prisimena netgi 
tas, kam bent sykį teko jame nakvoti. 

Važinėdamas Paryžiaus apylinkėse, Andrea vieną 
kartą buvo jame apsistojęs, užtat ir dabar jis atsiminė 
„Varpo ir butelio“ viešbutį, žibinto šviesoje pamatė kel- 
rodę iškabą ir, atleidęs berniuką, kuriam atidavė visus 
savo smulkius pinigus, pasibeldė į duris, labai teisingai 
galvodamas, kad prieš akis turi tris ar keturias valan- 
das, kad ne pro šalį jam būtų pasistiprinus gera vakariene 
ir sveikai numigus. 

Jam atidarė tarnas. 

— Drauguži,— kreipėsi į jį Andrea,— aš atvykau 
iš Sen Žan o Bua, ten buvau pakviestas pietų. Maniau, 
kad pakliūsiu į diližaną, kuris pravažiuoja vidurnaktį, 
bet paklydau kaip koks vėpla ir keturias valandas bas- 
čiausi po mišką. Duokite man vieną iš tų puikių savo 
kambariukų į kiemo pusę ir atneškite ten šaltą viščiuką 
su buteliu bordo. 

Tarnas nieko neįtarė: Andrea kalbėjo labai ramiai, 
jo dantyse rūko cigaras, rankos sukištos į palto kišenes. 
Jo drabužiai buvo elegantiški, veidas švariai nuskustas, 
batai be priekaištų. Jis atrodė panašus į susivėlinusį 
miestietį. 

Tarnui beruošiant kambarį atsikėlė ir šeimininkė. 
Andrea sutiko ją kuo maloniausiai šypsodamasis ir pa- 
klausė, ar negalėtų gauti trečio numerio, kuriame jau 
kartą buvo apsistojęs pravažiuodamas pro Kompjeną. 
Deja, trečią numerį jau buvo užėmęs vienas jaunuolis, 
keliaująs su seserimi. 

Andrea atrodė labai nusiminęs ir apsiramino tik 
tuomet, kai šeimininkė jį patikino, kad jam ruošiamas 
septintas numeris, lygiai toks pat kaip ir trečias. Šildy- 
damasis prie židinio kojas ir šnekučiuodamasis apie pas- 

kutiniąsias arklių lenktynes Šantiji, jis laukė, kada pra- 
neš, kad kambarys paruoštas. 

Andrea ne be reikalo užsiminė apie kambarius, iš- 
einančius į kiemą: „Varpo“ viešbučio kiemas su trijų 
aukštų galerijomis, dėl kurių jis panašus į teatro salę, 
su savo jazminais ir raganėmis, besivyniojančiomis apie 
lengvas kolonėles, — vienas iš gražiausių kiemų, kokių 
tik galima rasti prie viešbučių. 

Viščiukas buvo šviežias, vynas senas, ugnis linksmai 
traškėjo. Andrea pats nustebo, kad valgo su tokiu ape- 
titu, tarsi jam nieko nebūtų atsitikę. 

Paskui jis atsigulė ir tuojau užmigo tokiu kietu mie- 
gu, kaip užminga dvidešimties metų žmogus, net jeigu 
jo sąžinė ir nešvari. 

Vis dėlto mes turime pripažinti, kad Andrea nors ir 
turėjo pagrindo jausti sąžinės graužimą, bet jo nejautė. 

Stai koks tas Andrea planas, kurį susidaręs jis buvo 
toks ramus. 

Auštant jis atsikels, kuo sąžiningiausiai apsimokės 
už viešbutį ir išeis iš čia, pasieks mišką ir apsistos pas 
kokį nors valstietį, dėdamasis dailininku, susidomėjusiu 
gamtos vaizdais. Paskui įsigis kirtėjo drabužius ir kirvį. 
Aukštuomenės liūto apdarą pakeis darbininko palaidine. 
Po to, išsitepęs rankas, švininėmis šukomis patamsinęs 
plaukus, nusidažęs veidą tam tikru skysčiu, kurio receptą 
kadaise buvo gavęs iš draugų Tulone, mišku jis nueis iki 
artimiausios sienos, keliaus naktį, dieną tankmėse ir 
griovose miegos, pas žmones užeidinės tik retkarčiais, 
nusipirkti duonos. 

Perėjęs per sieną, savo deimantus pavers pinigais, 
pridės juos prie dešimties banknotų, kuriuos turėjo ir 
dėl viso pikto visada nešiodavosi kišenėje, ir tada, šiaip 
ar taip, jam susidarys penkiasdešimt tūkstančių frankų, 
o tai ne taip jau bloga po visų pirmykščių negandų. 

Be to, jis tvirtai tikėjo, jog Danglaras padarys viską, 
kad kalbos apie juos ištikusią negandą plačiai nepasklistų. 

Stai kodėl Andrea, jau gana pavargęs, užmigo taip 
greitai ir kietai. 

Norėdamas kaip galima anksčiau pabusti, Andrea 
neuždarė langinių, bet tik užsklendė durų velkę ir pasi- 

dėjo ant staliuko prie lovos atlenktą aštrų peilį, kurio 
užgrūdinti ašmenys jau buvo išbandyti ir su kuriuo jis 
niekada nesiskirdavo. 

Apie septintą valandą ryto Andrea pažadino skais- 
tus saulės spindulys, šiltai paglostęs jo veidą. 

Kiekvienose tiksliai veikiančiose smegenyse svarbiau- 
sias Žmogaus rūpestis užminga paskutinis ir pirmasis 
nutvieskia atbundančią sąmonę. 

Andrea kaip reikiant dar nė atsimerkti nespėjo, o 
svarbiausias jo rūpestis jau buvo nubudęs ir kuždėjo 
jam, kad jis smarkiai pamigęs. 

Jis šoko iš lovos ir pribėgo prie lango. 

Per kiemą ėjo žandaras. 

Žandarai apskritai pasaulyje yra vienas labiausiai į 
akis krintančių reiškinių net nekalčiausiam žmogui, o 
neramiai sąžinei jų uniformos geltona, mėlyna ir balta 
spalva yra labiausiai gąsdinančios spalvos. 

— Ko čia tas žandaras? — paklausė savęs Andrea. 

Ir netrukus pats sau atsakė su ta logika, kurią skai- 
tytojas jau galėjo jame pastebėti: 

— Nieko čia ypatingo, jei žandaras atėjo į viešbutį. 
Metas rengtis. 

Ir jis apsirengė su tokiu greitumu, nuo kurio liokajus 
per keletą mėnesių prabangaus gyvenimo Paryžiuje dar 
nebuvo spėjęs jo atpratinti. 

— Tvarkoj,— galvojo Andrea rengdamasis,— pa- 
lauksiu, kol jis išeis, o paskui iškiūtinsiu ir aš. 

Taip sau sakydamas, jau apsiavęs ir pasirišęs kakla- 
raištį, Andrea tyliai priėjo prie lango ir antrą kartą pa- 
kėlė muslininę užuolaidą. 

Tačiau ne tik pirmasis žandaras neišėjo, bet prie 
vienintelių laiptų, einančių į kiemą, pasirodė ir antra tų 
pačių spalvų uniforma. Tuo tarpu trečias žandaras, rai- 
tas, su šautuvu rankose, saugojo didžiuosius vartus į 
gatvę, — tik pro juos Andrea tegalėjo išeiti. 

Tas trečiasis žandaras buvo nepaprastai įdomus, 
nes prieš jį grūdosi smalsuoliai, visiškai užtverdami vieš- 
bučio vartus. 

„Manęs ieško! — šovė į galvą mintis.— Po velnių!“ 

Vaikinas išblyško ir neramiai apsidairė. 

Iš jo kambario, kaip ir iš visų kitų to aukšto kamba- 
rių, galima buvo išeiti tik į atvirą, visiems matomą ga- 
leriją. 

„Žuvęs!“ — buvo antroji jo mintis. 

Iš tikrųjų Žmogui, atsidūrusiam Andrea kailyje, 
areštas reiškė teismą, nuosprendį ir mirties bausmę — 
be pasigailėjimo, be atidėliojimų. 

Vieną akimirką jis mėšlungiškai suspaudė rankomis 
galvą. 

Per tą akimirksnį jis vos nepamišo iš baimės. 

Bet netrukus jo galvoje knibždančių minčių spiečiuje 
blykstelėjo viltis. Blausi šypsena šmėkštelėjo ant jo pa- 
mėlusių lūpų. 

Jis apsidairė. Viskas, ko jam reikėjo, buvo ant mar- 
murinio rašomojo stalo: plunksna, rašalas ir popierius. 

Andrea padažė plunksną į rašalą ir įtempęs ranką, 
kad nevirpėtų, ant sąsiuvinio puslapio parašė šias eilutes: 

„Neturiu pinigų apsimokėti už viešbutį, bet, būda- 
mas sąžiningas, palieku šią sagę, kurios vertė dešimt 
kartų prašoka mano skolą. Atleiskite, kad išėjau auš- 
tant: man buvo gėda!“ 

Jis ištraukė iš kaklaraiščio sagę ir padėjo ją ant 
popieriaus. 

Paskui atšovė velkę, pradarė duris, tarsi išeidamas 
būtų pamiršęs jas uždaryti, įlindo į kaminą, kaip žmo- 
gus, pripratęs prie tokių gimnastikos pratimų, vėl pri- 
traukė popierinį ekraną, vaizduojantį Achilą pas Dei- 
damiją, kojomis užlygino savo pėdas pelenuose ir išran- 
gytu dūmtraukiu ėmė šliaužti aukštyn, tikėdamasis 
išsigelbėti tuo vieninteliu jam dar likusiu keliu. 

Tuo pat metu žandaras, kurį pirmą buvo pastebėjęs 
Andrea, lipo laiptais aukštyn, lydimas policijos komi- 
saro. Šitam žandarui buvo pasirengęs ateiti į talką antra- 
sis, saugąs laiptų apačią, o antrasis visuomet galėjo tikė- 
tis, kad jam padės trečiasis, saugojęs vartus. 

Štai kokioms aplinkybėms Andrea turėjo būti dė- 
kingas už tą vizitą, kurio taip rūpestingai stengėsi iš- 
vengti. 

Švintant Paryžiaus telegrafai ėmė veikti visomis 
kryptimis, užtat visuose įspėtuose apylinkės miesteliuose 

sukelti ant kojų valdžios pareigūnai ir ginkluoti polici- 
ninkai šoko ieškoti Kadruso žudiko. 

Kompjenas — karaliaus rezidencija,  Kompjenas 
mėgstamoji medžioklės vieta, Kompjenas — įgulos mies- 
tas, jis knibždėte knibžda valdžios pereigūnais, žanda- 
rais ir policijos komisarais, todėl visi ėmė ieškoti tučtuo- 
jau, kai tik gavo įsakymą telegrafu, o kadangi „Varpo ir 
butelio“ viešbutis — svarbiausias miestelyje, tai, žinoma, 
nuo jo ir pradėjo. 

Be to, sargybiniai, stovėję tą naktį prie rotušės (o 
rotušė visai greta „Varpo“ viešbučio), pranešė matę ke- 
letą keleivių, atvykusių nakties metu į viešbutį. 

Sargybinis, kurį pakeitė šeštą valandą ryto kitas, 
atsiminė, kad, vis tik atėjęs į postą, tai yra kelios minutės 
po keturių, jis matė jauną vyrą, atjojusį širmu arkliu su 
berniuku už nugaros. Tas vyras nusėdo aikštėje, paleido 
berniuką su arkliu ir pasibeldė į „Varpo“ viešbutį, kur 
jį ir įleido. 

Tas vėlyvas keleivis ir buvo įtariamas. 

O jis buvo kaip tik mūsų Andrea. 

Tais duomenimis remdamiesi, policijos komisaras su 
žandaru puskarininkiu pasuko prie Andrea durų. Jie 
rado jas praviras. 

— Oho! — tarė puskarininkis, senas vilkas, praėdęs 
dantis tarnyboje.— Atviros durys — blogas ženklas! 
Man labiau patiktų trimis spynomis užrakintos! 

Ir iš tikrųjų ant stalo paliktas raštelis ir sagė bylojo 
apie nemalonų faktą: Andrea buvo pabėgęs. 

Sakome bylojo, nes žandarų puskarininkis buvo ne 
iš tų žmonių, kurie lengvai kuo nors patiki. 

Jis apsidairė, žvilgtelėjo po lova, praskėtė užuolai- 
das, atidarė spintą ir pagaliau sustojo prie kamino. 

Andrea apdairumo dėka pelenuose nebuvo likę jokių 
jo pėdsakų. 

Vis dėlto čia buvo išėjimas, o ieškant pabėgėlio kiek- 
vienas išėjimas turėjo būti kruopščiai ištirtas. Užtat 
žandaras liepė atnešti žabų ir šiaudų, prigrūdo jų į židi- 
nį, nelyginant užtaisydamas mortyrą, ir padegė. 

Ugnis suūžė židinyje, tiršti dūmai plūstelėjo į kami- 
ną ir it išsiveržęs ugnikalnis stulpu ėmė kilti į dangų, 

bet nusikaltėlis nenudribo į žarijas, kaip tikėjosi žan- 
daras. 

Andrea, iš mažumės kovodamas su visuomene, buvo 
vertas bet kokio žandaro, tegu tas žandaras netgi turėtų 
garbingą puskarininkio laipsnį. Numatydamas, kad ži- 
dinį gali užkurti, jis užkopė ant stogo ir prisiglaudė prie 
kamino. 

Jam net šmėkštelėjo viltis išsigelbėti, išgirdus, kaip 
puskarininkis garsiai suriko abiem žandarams: 

— Jo čia nėra! 

Bet, atsargiai ištempęs kaklą, jis pastebėjo, kad žan- 
darai, ne tik nenuėjo po tokio pranešimo, bet dar atidžiau 
ėmė dairytis. 

Andrea taip pat apsidairė: rotušė, milžiniškas XVI 
amžiaus pastatas, dunksojo dešinėje nelyginant niūri 
tvirtovė. Pro jos langus kaip slėnį nuo aukšto kalno buvo 
galima matyti visus viešbučio stogo kampus ir užkam- 
pius, kurių viename jis tūnojo. 

Andrea suprato, kad pro kurį nors rotušės langą 
tuojau pasirodys žandarų puskarininkio galva. 

Jei jį pamatys, tai žuvęs: bėgimas stogais nežadėjo 
nė menkiausios vilties išsigelbėti. 

Tuomet jis ryžosi leistis žemyn, bet ne tuo keliu, 
kuriuo buvo užlipęs, o panašiu. 

Jis paieškojo akimis nerūkstančio kamino, prišliaužė 
prie jo, ir niekieno nepastebėtas dingo jame. 

Tuo pat metu atsidarė vienas rotušės langelis, ir 
jame pasirodė žandarų puskarininkio galva. 

Valandėlę galva nejudėjo kaip akmeninis barelje- 
fas, puošiąs pastatą. Paskui su gilaus nusivylimo ato- 
dūsiu dingo. 

Ramus ir orus, tartum pats jo atstovaujamas įsta- 
tymas, neatsakydamas į jokius klausimus, puskarininkis 
praėjo pro minią ir grįžo į viešbutį. 

— Na, kaip? — paklausė abu žandarai. 

— O taip, vyručiai, — atsakė puskarininkis, — kad 
plėšikas, matyt, iš tikrųjų paspruko nuo mūsų anksti 
rytą. Bet mes pasiųsime žmonių Viler Kotrė ir Nuajono 
keliu, iškrėsime mišką ir tikrai jį sučiupsime. 

Vos tik garbingasis pareigūnas ištarė žandarų pus- 

karininkiams būdinga intonacija šituos skambius žo- 
džius, viešbučio kieme pasigirdo pratisas išgąsčio riks- 
mas ir nepaliaujamas skambučio tilindžiavimas. 

— O kas gi čia dabar? — sušuko puskarininkis. 

— Matyt, ne juokais kažkas skuba! — tarė šeimi- 
ninkas.— Iš kurio numerio skambina? 

— Iš trečio. 

— Bėk, Žanai. 

Tuo tarpu riksmas ir skambinimas dar labiau pa- 
smarkėjo. 

Tarnas puolė prie laiptų. 

— Ne, ne,— tarė žandaras, jį sulaikydamas,— man 
rodos, skambintojas reikalauja ne jūsų paslaugų, mes 
patys jam patarnausime. Kas apsistojęs trečiame nume- 
ryje? 

— Jaunas vaikinukas su seserimi. Atvyko šiąnakt 
pašto arkliais ir pareikalavo kambario su dviem lovomis. 
Trečią kartą nuaidėjo aliarmingas skambutis. 

— (Čionai, ponas komisare! — suriko puskarinin- 
kis.— Greičiau kartu su manim. 

— Palaukite,— perspėjo šeimininkas, — į trečią nu- 
merį yra dveji laiptai: vidiniai ir laukujai. 

— Gerai,— tarė puskarininkis, — aš eisiu vidiniais, 
tai atitinka mano specialybę. Šautuvai užtaisyti? 

— Taip. 

— O jūs saugokite iš lauko pusės ir, jeigu bandys 
bėgti, šaukite. Sprendžiant iš telegramos, čia svarbus 
nusikaltėlis. 

Puskarininkis drauge su komisaru tučtuojau dingo 
prie vidinių laiptų. Paveikta žandaro žodžių, minia gar- 
siau suklego. 

O atsitiko štai kas. 

Andrea labai vikriai nusileido dūmtraukiu du treč- 
dalius kelio, bet čia jo koja paslydo, ir jis, nors ir labai 
įrėmęs rankas į sienas, nučiuožė žemyn daug greičiau 
ir, svarbiausia, daug triukšmingiau, negu būtų norėjęs. 
Didelės tragedijos čia nebūtų buvę, jei kambarys būtų 
buvęs tuščias, bet, deja, jis buvo užimtas. 

Lovoje miegojo dvi moterys. Triukšmas jas paža- 
dino. 

Jų akys įsmigo į tą vietą, kur pasigirdo žnegtelėji- 
mas, ir jos pamatė, kaip iš kamino išlindo vyras. 

Viena iš tų moterų, šviesiaplaukė, taip siaubingai 
rėkė, kad visas namas aidėjo, o antroji, juodaplaukė, 
čiupo varpelį ir ėmė tilindžiuoti kiek turėdama svei- 
katos. 

Pikta lemtis aiškiai persekiojo Andrea. 

— Dėl Dievo! — sušuko jis išbalęs, sutrikęs, net ne- 
matydamas, į ką kreipiasi. — Nešaūkite, nežudykite ma- 
nęs. Nieko bloga jums nedarysiu. 

— Andrea žmogžudys! — sušuko viena iš jaunųjų 
moterų. 

— Eženi! Panelė Danglar! — sumurmėjo Kavalkan- 
tis, dabar jau nustebęs. 

— Gelbėkite! Gelbėkite! — sušuko panelė d'Armilji, 
ištraukdama iš nustėrusių Eženi pirštų skambutį ir tam- 
pydama jį dar smarkiau. 

— Padėkite man, manęs ieško! — maldavo Andrea, 
sudėjęs rankas. — Pasigailėkite, neišduokite! 

— Per vėlu, jau ateina, — atsakė Eženi. 

— Paslėpkite mane kur nors. Pasakykite, kad šiaip 
kažko išsigandote. Užtušuokite įtarimą ir išgelbėsite 
man gyvybę. 

Abi merginos, prisiglaudusios viena prie kitos ir 
susivyniojusios į antklodę, nieko neatsakė į jo maldavi- 
mus. Jų širdyse baimė kovojo su pasibjaurėjimu. 

— Gerai,— tarė Eženi,— eikite tuo pačiu keliu, 
kuriuo atėjote, eikite, nelaimingasis, mes nieko nesaky- 
sime. 

— Va jis! Va jis! — sušuko balsas už durų.— Aš 
jį matau! 

Tai šaukė puskarininkis, kuris, prisikišęs prie rakto 
skylutės, pastebėjo kambaryje stovintį ir maldaujantį 
Andrea. 

Stiprus smūgis šautuvo buože į duris išmušė spyną, 
kiti du smūgiai nutrenkė vyrius: sulaužytos durys griuvo 
į vidų. 

Andrea puolė prie durų į galeriją ir atidarė jas, no- 
rėdamas pabėgti. 

Ten stovėję žandarai atstatė į jį šautuvus. 


281 


Andrea apmirė vietoje. Išblyškęs, šiek tiek atsilošęs, 
jis laikė mėšlungiškai suspaudęs niekam nereikalingą 
peilį. 

— Bėkite! — suriko panelė d' Armilji, į kurios širdį, 
praėjus baimei, ėmė grįžti pasigailėjimas.— Bėkite! 

— Arba nusižudykite! — tarė Eženi tokiu balsu ir 
taip mostelėjusi ranka, kaip cirkuose vestalės, kurios 
durdavo nykščiu žemyn, liepdamos gladiatoriui pribaigti 
savo partrenktą priešą. 

Andrea krūptelėjo ir pažvelgė į merginą su paniekos 
šypsena. Jo žemai sielai buvo nesuprantama ta didinga 
auka, kurios reikalauja garbė. 

— Žudytis? — tarė jis, numetęs peilį — O kam? 

— Jūs gi pats sakėte,— sušuko panelė Danglar,— 
kad jus nuteis mirti, nukirs galvą kaip paskutiniam 
niekšui! 

— Niekai! — atšovė Kavalkantis, sukryžiuodamas 
ant krūtinės rankas.— Aš juk turiu draugų! 

Puskarininkis žengė prie jo su kardu rankoje. 

— Na, na,— tarė jam Kavalkantis,— slėpkite savo 
gelžgalį, drauguži, kam tas triukšmas, jei aš pasiduodu. 

Ir jis ištiesė rankas. Ant jų tučtuojau buvo uždėti 
antrankiai. 

Abi merginos su siaubu žiūrėjo į tą šlykščią permai- 
ną. Jų akyse žmogus nusimetė savo kaukę ir vėl tapo 
katorgininku. 

Andrea atsigręžė į jas ir begėdiškai šypsodarnas 
paklausė: 

— (Gal jūs norite ką nors perduoti savo tėvui, panele 
Eženi? Greičiausiai man teks grįžti į Paryžių. 

Eženi užsidengė veidą rankomis. 

— Nesidrovėkite,— tarė Andrea,— ant jūsų aš ne- 
pykstu, kad vijotės mane pašto arkliais... Kiek čia bestigo, 
kad būčiau buvęs jūsų vyru? 

Šitaip pasityčiojęs, Andrea išėjo, palikdamas abi 
bėgles degančias iš gėdos ir apkalbamas susirinkusių 
smalsuolių. 

Po valandos abi, jau apsirengusios moteriškais dra- 
bužiais, vėl įsėdo į savo kelionės karietą. 

Norėdamas apsaugoti jas nuo pašalinių akių, šeimi- 

ninkas liepė uždaryti vartus, bet, vėl juos atidarius, joms, 
šiaip ar taip, teko pravažiuoti pro dvi eiles žioplių, kurie 
kuždėdamiesi lydėjo jas pašaipiais žvilgsniais. 

Eženi nuleido užuolaidas, tačiau, nors nieko nema- 
tydama, vis tiek girdėjo, kaip aplinkui visi pašaipiai 
kikena. 

— Kodėl pasaulis ne dykuma? — sušuko ji, pulda- 
ma į glėbį panelei d'Armilji. Jos akys degė tuo įniršiu, 
kuris vertė Neroną gailėtis, kad romėnų tauta turi ne 
vieną galvą ir kad jos negalima nukirsti vienu smūgiu. 

Kitą dieną jos atvyko į Briuselį ir sustojo Flandrijos 
viešbutyje. 

O Andrea dar iš vakaro buvo uždarytas Konsjeržeri 
kalėjime. 


XXVI + ĮSTATYMAS 


Mes jau matėme, kaip laimingai pabėgo iš namų 
panelės Danglar ir d'Armilji. Kiekvienas per akis turėjo 
savų rūpesčių, ir niekas nekreipė į jas dėmesio. 

Paliksime bankininką, grasinamą artimo bankroto 
šmėklos, šalto prakaito išmušta kakta raizgantį ilgiau- 
sius savo pasyvo stulpelius, ir paseksime baronienę, kuri, 
vos tik atsikvošėjusi nuo baisaus smūgio, nuskubėjo pas 
savo nuolatinį patarėją Liusjeną Debrė. 

Baronienė nekantriai laukė dukters vedybų, norė- 
dama pagaliau atsikratyti pareigos ją globoti, nes ta 
pareiga dėl Eženi charakterio buvo ne iš maloniųjų. Pagal 
žodinį susitarimą, kuriuo remiasi šeimos hierarchija, 
motina tik tada gali tikėtis visiško dukters paklusnumo, 
kai ji pati visur kur elgiasi be priekaištų ir yra tobulumo 
pavyzdys. 

Reikia pasakyti, kad ponia Danglar prisibijojo Eženi 
įžvalgumo bei panelės d'Armilji įtakos jai: ji ne kartą 
buvo pastebėjusi kupinus paniekos žvilgsnius, kurių jos 
duktė nešykštėdavo ponui Debrė. Jos manymu, tie žvilgs- 
niai rodė, jog Eženi žino meilės ir piniginių motinos ryšių 
paslaptį su pirmuoju ministro sekretoriumi. Tačiau, jei 
baronienė būtų buvusi įžvalgesnė, ji būtų supratusi, kad 

Eženi nekentė Debrė visai ne dėl papiktinimo ir apkalbų, 
kurių nestigdavo tėvo namams ryšium su jo dažnais vi- 
zitais, bet vien dėl to, kad jinai skyrė jį prie tų gyvūnų, 
kurių Diogenas nenorėjo vadinti žmonėmis, o Platonas 
alegoriškai juos pavadino dvikojais gyvūnais ir be 
plunksnų. 

Taigi ponios Danglar požiūriu,— deja, šiame pasau- 
lyje kiekvienas turi savo požiūrį, trukdantį matyti kitų 
požiūrius, — buvo labai liūdna, kad Eženi vestuvės iširo, — 
liūdna ne dėl to, kad tos vestuvės būtų buvusios tinka- 
mos, vykusios, galinčios padaryti jos dukterį laimingą, 
bet dėl to, kad jos būtų davusios visišką laisvę pačiai po- 
niai Danglar. 

Taigi, kaip Jau sakėme, ji nulėkė pas Debrė. Liusje- 
nas, kaip ir visas Paryžius, dalyvavo iškilmėse pas Dang- 
larus ir matė kilusį skandalą. Jis nuskubėjo į savo klubą, 
kur jo draugai jau šnekėjosi apie tą įvykį, apie kurį tą 
vakarą liežuvavo trys ketvirtadaliai paskalas mėgstan- 
čio miesto, vadinamo pasaulio sostine. 

Tuo metu, kai juodai apsirengusi, tankiu šydu pri- 
dengusi veidą ponia Danglar, nepaisydama durininko 
tvirtinimo, kad šeimininko nėra namie, lipo laiptais į 
Debrė butą, Liusjenas ginčijosi su draugu, įrodinėjančiu 
jam, jog dabar, po tokio skandalingo įvykio, jo, kaip šei- 
mos draugo, pareiga vesti Eženi Danglar ir du jos mili- 
jonus. 

Debrė neva gynėsi, bet iš tikrųjų tik ir norėjo, kad 
jį įtikintų, nes ta mintis ir jam pačiam ne kartą buvo 
atėjusi į galvą. Tačiau, pažindamas Eženi, žinodamas 
savarankišką ir išdidų jos būdą, jis tarpais visai išsiža- 
dėdavo to sumanymo, sakydamas sau, kad tai neįmano- 
mas dalykas. Ir vis dėlto nejučiom leisdavosi kutenamas 
nuodėmingos minties, kuri, pasak moralistų, niekados 
neatstoja net nuo tiesiausių ir skaisčiausių žmonių, tū- 
nodama jų sielos gilumoje, kaip kad už kryžiaus tūno 
šėtonas. Arbata, lošimas ir pokalbiai, kaip matome, labai 
įdomūs, nes buvo aptariamas nepaprastai svarbus klau- 
simas, užtruko iki pirmos valandos nakties. 

Tuo tarpu ponia Danglar, Liusjeno liokajaus įleista 
į žalią mažą svetainę, laukė jo drebėdama po šydu, tarp 

dviejų pintinių gėlių, kurias ji pati iš ryto buvo atsiun- 
tusi ir kurias Debrė,— reikia tiesą pasakyti, — pats buvo 
sutvarkęs ir sudėstęs taip rūpestingai, jog vargšė moteris 
atleido jam, kad jis taip ilgai nepasirodo. 

Be dvidešimt minučių dvyliktą, nusibodus bergždžiai 
laukti, ji pasiėmė fiakrą ir nuvažiavo namo. 

Aukštuomenės ponios turi vieną bendrą bruožą su 
iškilusiomis į viršūnės grizetėmis: jos visuomet grįžta 
namo prieš vidurnaktį. 

Baronienė grįžo į namus taip pat saugodamasi, kaip 
Eženi ką tik iš jų išėjo. Suspausta širdimi ji patyliukais 
užlipo laiptais į savo kambarį, kaip žinome, gretimą su 
Eženi miegamuoju. 

Ji taip bijojo bet kokių paskalų, taip tvirtai tikėjo, — 
vargšė moteris bent už tai verta pagarbos, — savo duk- 
ters skaistumu ir jos ištikimybe gimtųjų namų židiniui! 

Įėjusi ji pasiklausė prie Eženi durų ir, neišgirdusi 
nė jokio garso, pamėgino įeiti, bet durys buvo užrakintos. 

Ponia Danglar pagalvojo, kad Eženi, stiprių to va- 
karo išgyvenimų nukamuota, jau atsigulė ir užmigo. 

Ji pasišaukė kambarinę ir išklausinėjo ją. 

— Panelė Eženi,— atsakė kambarinė,— grįžo į savo 
kambarį su panele d'Armilji, abi kartu pagėrė arbatos 
ir atleido mane sakydamos, kad aš joms daugiau nebe- 
reikalinga. 

Nuo to laiko kambarinė nebuvo išėjusi iš šeimyninės 
ir, kaip visi namuose, manė, kad abi merginos savo kam- 
baryje. 

Taigi ponia Danglar atsigulė, nė trupučio neįtarda- 
ma ką nors blogo. Nors ir nurimusi dėl dukters, ji vis 
galvojo apie tą įvykį. 

Kuo daugiau ji galvojo, tuo labiau jai aiškėjo, koks 
svarbus visas tas įvykis: tai buvo jau nebe skandalas, o 
tikra katastrofa, nebe gėda, o tikra nešlovė. 

Tuomet ponia Danglar nejučiom prisiminė, kaip 
griežtai ji smerkė vargšę Mersedesą, kurią dėl jos vyro ir 
sūnaus neseniai buvo ištikusi tokia pat skaudi nelaimė. 

„Eženi žuvusi, mes irgi, — mąstė ji.— Šita istorija 
bus komentuojama tokiu būdu, kad visa negarbė kris 


ant mūsų. Juk mūsų luomo žmonėms pajuoka padaro 
mirtinas, neišgydomas žaizdas“. 

— Kokia laimė, — sušnibždėjo ji, — kad Dievas davė 
Eženi tokį keistą būdą, kuris taip dažnai man įvarydavo 
baimės! 

Ir ji pažvelgė į dangų, dėkodama Apvaizdai, paslap- 
tingai vairuojančiai ateitį, kurios dėka kartais koks trū- 
kumas ar net yda išeina žmogui į gera. 

Paskui jos mintis įveikė erdvę, kaip kad paukštė, 
suplasnojusi sparnais, perskrenda bedugnę, ir apsistojo 
prie Kavalkančio. 

Tas Andrea buvo nenaudėlis, vagis, žmogžudys, ir 
vis dėlto jo elgsena tarpais liudijo, kad jis gavęs šiokį 
tokį, jeigu ir ne visai išbaigtą, auklėjimą. Jis įėjo į aukš- 
tuomenę kaip stambaus turto savininkas, jį globojo ži- 
nomi, gerbiami asmenys. 

Kaip suprasti visą šią painiavą? Kas padės išsikaps- 
tyti iš tos siaubingos padėties? 

Debrė, pas kurį ji buvo nubėgusi, raginama moters 
pirmosios paskatos kreiptis pagalbos į žmogų, kurį ji 
myli, galėjo jai duoti tik patarimą. Reikėjo kreiptis į ką 
nors galingesnį. 

Tada baronienė prisiminė Vilforą. 

Vilforas davė įsakymą suimti Kavalkantį, Vilforas 
taip negailestingai sukėlė sąmyšį jos šeimoje, tarsi jis 
būtų jai visiškai svetimas. 

— Ne,— pamažu atlyžo ji,— geriau pagalvojus, 
karališkasis prokuroras nėra toks jau visai beširdis, jis — 
teisingumo atstovas, savo pareigos vergas. Jis doras ir 
patikimas draugas, nors ir negailestinga, bet tvirta ranka 
patraukęs skalpeliu per pūlinį. Jis ne budelis, o chirur- 
gas, aukštuomenės akyse norėjęs apsaugoti Danglarų 
garbę nuo to žuvusio vaikino, kurį jie pristatė žmonėms 
kaip savo būsimąjį žentą. 

Jeigu Vilforas, Danglarų šeimos draugas, taip pasi- 
elgė, tai jokiu būdu negalima įtarti jį ką nors iš anksto 
žinojus ir pritarus Andrea siekiams. 

Taip pagalvojus Vilforo poelgis ėmė rodytis baro- 
nienei visai kitoje šviesoje, ji išsiaiškino jį sau palankia 
prasme. 

Bet tuo turi ir baigtis karališkojo prokuroro griež- 
tumas. Rytoj ji nuvažiuos pas jį ir pasieks, kad jis jeigu 

ir nenusižengs tarnybinei pareigai, tai bent bus kiek ga- 
lima atlaidesnis. 

Baronienė apeliuos praeitimi, griebsis prisiminimų, 
ji maldaus nuodėmingo, bet laimingo jų gyvenimo laiko- 
tarpio vardu. Vilforas numarins bylą arba bent leis Ka- 
valkančiui pabėgti (jam tereikia nugręžti akis į šalį) ir 
nuteis jį už akių. 

Taip apsiraminusi ji užmigo. 

Kitą dieną, devintą valandą, ji atsikėlė nesišaukda- 
ma kambarinės, niekam nesirodydama, apsirengė taip 
pat kukliai kaip vakar, nulipo žemyn ir išėjo iš rūmų. 
Ties Provanso gatve pasisamdė fiakrą ir liepė vežti į 
Vilforo namus. 

Jau visas mėnuo tas prakeiktas namas buvo panašus 
į kraupią maru sergančiųjų ligoninę. Dalis kambarių 
buvo aklinai uždaryta ir iš vidaus, ir iš lauko. Langines 
atidarydavo tik trumpai valandėlei įleisti tyro oro, ir tada 
lange pasirodydavo išsigandusio liokajaus galva. Paskui 
langas užsitrenkdavo lyg antkapio plokštė, ir kaimynai 
šnibždėdavosi: 

— Negi ir šiandien iš karališkojo prokuroro namų 
išneš karstą? 

Ponia Danglar sudrebėjo pamačiusi tą niūrų namą. 
Ji išlipo iš fiakro, lyg ne savo kojomis priėjo prie užra- 
kintų vartų ir paskambino. 

Tik trečią kartą sudžirškus skambučiui, kurio gū- 
dus garsas, rodos, derinosi prie visuotinio liūdesio, pasi- 
rodė durininkas ir truputėlį pravėrė vartus. 

Jis pamatė moterį, aukštuomenės damą, apsirengusią 
elegantiškai, tačiau vartų plačiau neatidarė. 

— Atidarykite! — tarė baronienė. 

— Pirmiausia, kas jūs tokia? — paklausė duri- 


ninkas. 

— Kas aš? Betgi jūs mane puikiausiai pažįstate. 

— Dabar mes nieko nepažįstame, ponia. 

— Žmogau, jūs iš proto išėjote! — sušuko baro- 
nienė. 


— Kas jus atsiuntė? 

— Ne, vis dėlto tai per daug! 

— Atsiprašau, ponia, man taip įsakyta. Kaip jūsų 
pavardė? 

— Baronienė Danglar. Jūs mane šimtą kartų matėte. 

— Galimas daiktas, ponia. O dabar sakykite, ko 
jums reikia? 

— Koks įžūlumas! Aš pasiskųsiu ponui de Vilforui. 

— Ponia, tai ne įžūlumas, tai atsargumas. Niekas 
neturi teisės įeiti čia be pono d'Avrinji leidimo arba be 
kokio reikalo pas karališkąjį prokurorą. 

— Tai va, aš kaip tik ir turiu reikalą pas karališkąjį 
prokurorą. 

— Skubų reikalą? 

— Matyt, jei iki šiol aš dar čia. Bet gana: štai mano 
kortelė, nuneškite ją savo šeimininkui. 

— Ar palauksite, kol aš grįšiu? 

— Taip. Eikite. 

Durininkas vėl užrakino vartus, palikęs ponią Dang- 
lar gatvėje. 

Tiesa, jai neilgai teko laukti: po valandėlės vartai 
atsidarė tiek, kad ji galėjo įeiti. Jai įėjus vartai vėl užsi- 
trenkė. 

Baronienei einant per kiemą, vartininkas, nė aki- 
mirką nenuleisdamas akių nuo vartų, išsitraukė iš kišenės 
švilpuką ir sušvilpė. 

Prie durų pasirodė Vilforo liokajus. 

— Ponia, atleiskite tam geram vaikinui,— tarė jis, 
eidamas pasitikti baronienės,— tačiau jam taip liepta 
daryti, ir ponas de Vilforas prašė mane pasakyti jums, 
kad vartininkas kitaip pasielgti negalėjo. 

Taip pat atsargiai į kiemą buvo įleistas ir pirklys 
tiekėjas, kurio prekes apžiūrinėjo vienas tarnas. 

Baronienė užlipo į prieangį. Ją labai sukrėtė aplin- 
kui viešpataująs liūdesys, tarsi dar labiau pagilindamas 
jos pačios sielvartą. Liokajus, nė valandėlę nenuleisda- 
mas nuo jos akių, įvedė ją į karališkojo prokuroro kabi- 
netą. 

Nors ir labai ponia Danglar buvo susirūpinusi tuo, 
dėl ko čia atėjo, bet tarnų elgesys pasirodė jai toks už- 
gaulus, kad ji ėmė jais skųstis. 

Bet Vilforas pakėlė nuo skausmo apsunkusią galvą 
ir pažvelgė į ją taip liūdnai šypsodamasis, kad skundai 
apmirė jos lūpose. 

— Atleiskite mano tarnams baimę, dėl kurios nega- 
liu jų kaltinti: įtariami jie patys pasidarė įtarūs. 

Ponia Danglar ne kartą buvo girdėjusi kalbant aukš- 
tuomenėje apie Vilforo namuose viešpataujančią baimę, 
bet niekuomet nebūtų patikėjusi, kad tas jausmas galėtų 
būti taip išsikerojęs, jei pati nebūtų tuo įsitikinusi. 

— Tai jūs taip pat nelaimingas? 

— Taip, ponia,— atsakė karališkasis prokuroras. 

— Vadinasi, jums ir manęs gaila? 

— Nuoširdžiai gaila, ponia. 

— Ar jūs suprantate, ko aš atėjau? 

— Jūs atėjote pasikalbėti su manimi apie tai, kas 
atsitiko jūsų namuose? 

— Tai siaubinga nelaimė, pone. 

— Tikriau sakant, nemalonumas. 

— Nemalonumas! — sušuko baronienė. 

— Ponia, — kaip visada, ramiai atsakė karališkasis 
prokuroras, — dabar aš vadinu nelaime tik nepataisomą 
dalyką. 

— Nejaugi manote, jog tai bus galima užmiršti? 

— Viskas užmirštama, ponia,— kalbėjo Vilforas.— 
Jūsų duktė ištekės rytoj, jeigu ne šiandien, po savaitės, 
Jeigu ne rytoj. O dėl panelės Eženi jaunikio, tai nemanau, 
kad jo gailėtumėte. 

Ponia Danglar pažiūrėjo į Vilforą nustebusi dėl to 
kone pašaipaus ramumo. 

— Ar aš pas draugą atėjau? — paklausė ji skaus- 
mingai ir kartu oriai. 

— Juk žinote, kad taip,— atsakė Vilforas, ir jo 
skruostai truputį paraudo. 

Ir jam, ir baronienei šis jo „taip“ priminė kitokius 
įvykius negu tie, kurie dabar abu juos jaudino. 

— Tuomet būkite nuoširdesnis, brangusis Vilforai, — 
tarė baronienė.— Elkitės su manimi kaip draugas, o ne 
kaip valdininkas. Kada aš skaudžiai nelaiminga, nerei- 
kalaukite iš manęs linksmumo. 

Vilforas nusilenkė. 

— Per pastaruosius tris mėnesius aš įgavau netikusį 
įprotį, — tarė jis.— Kai girdžiu kalbant apie nelaimes, 
tuojau prisimenu savo paties nelaimes ir nejučiom egois- 

tiškai lyginu jas. Štai kodėl, ponia, šalia mano nelaimių 
jūsiškės atrodo man paprasčiausi nemalonumai, šalia 
mano tragiškos padėties jūsiškė man tiesiog pavydėtina. 
Bet tai jus erzina, liaukimės. Taigi jūs sakėte, ponia?.. 

— Aš norėčiau sužinoti, mano drauge,— tarė baro- 
nienė,— kas laukia to išsišokėlio? 

— Išsišokėlio! — pakartojo Vilforas.— Tikrai, po- 
nia, jūs nusiteikusi vienus dalykus menkinti, kitus perdė- 
ti. Andrea Kavalkantis, arba, teisingiau pasakius, Bene- 
detas,— išsišokėlis! Jūs klystate, ponia, Benedetas yra 
užkietėjęs žmogžudys. 

— Pone, aš neginčiju, jūsų patikslinimas teisingas. 
Bet kuo griežčiau jūs nubausite tą nelaimingąjį, tuo 
skaudžiau tai atsilieps mūsų šeimai. Palikite jį kurį laiką 
ramybėje, nepersekiokite, leiskite jam pabėgti. 

— Per vėlai, ponia, aš jau daviau įsakymą. 

— Na, o jeigu jį sugaus... Kaip jūs manote, ar 
sugaus? 

— Tikiuosi. 

— Jeigu sugaus (aš nuolat girdžiu, kad kalėjimai 
kimšte prikimšti), palikite jį kalėjime. 

Karališkasis prokuroras papurtė galvą. 

— Nors kol mano duktė ištekės! — pridūrė baro- 
nienė. 

— Neįmanoma, ponia: teisėtumas vykdomas tam 
tikra tvarka. 

— Net ir man? — paklausė baronienė pusiau juo- 
kais, pusiau rimtai. 

— Visiems,— atsakė Vilforas,— net ir man pačiam. 

— Ak...— tarė baronienė, žodžiais nepaaiškindama 
minties, kuri sužadino tą šūktelėjimą. 

Vilforas pažvelgė į ją savo skvarbiu žvilgsniu. 

— Žinau, ką jūs norite pasakyti, — tarė jis.— Jūs 
turite galvoj mieste pasklidusius siaubingus gandus, 
kad mirtis, kuri štai jau trečias mėnuo gaubia mano 
namus gedulu, mirtis, nuo kurios tik per stebuklą išsi- 
gelbėjo Valentina, — nėra savaiminė mirtis. 

— Aš visiškai apie tai negalvojau, — skubiai tarė 
ponia Danglar. 

— Taip, jūs apie tai galvojote, ponia, ir visai teisin- 


290 


gai, nes jūs negalėjote apie tai nepagalvoti ir nepasakyti 
sau: tu, kuris baudi už nusikaltimus, atsakyk, kodėl tavo 
namuose nebaudžiama už nusikaltimus? 

Baronienė išbalo. 

— Jūs apie tai galvojate, ar ne tiesa? 

— Taip, prisipažįstu. 

— Aš jums atsakysiu. 

Vilforas prisitraukė krėslą prie ponios Danglar kė- 
dės, abiem rankom atsirėmė į rašomąjį stalą ir dusliau 
negu paprastai prabilo: 

— Yra nusikaltimų, už kuriuos nebaudžiama, nes 
nežinomi juos padarę nusikaltėliai: baisu suduoti per 
nekaltą galvą vietoje kaltos. Bet kada tie nusikaltėliai 
bus išaiškinti, — Vilforas ištiesė ranką į didžiulį kryžių, 
kabantį prieš jo stalą, — kada tie nusikaltėliai bus išaiš- 
kinti, — pakartojo jis, — gyvuoju Dievu prisiekiu, jie mirs, 
kas jie bebūtų! Dabar, po tos priesaikos, kurią aš ištesė- 
siu, ar jūs drįsite prašyti pasigailėjimo tam niekšui? 

— Bet ar jūs tikras, kad jis toks jau didelis nusikal- 
tėlis, kaip apie jį kalbama? — paklausė ponia Danglar. 

— Klausykite, štai jo byla: Benedetas, būdamas 
šešiolikos metų, jau nuteistas penkeriems metams į ka- 
torgą už suklastojimą, kaip matote, jaunuolis jau tada 
teikė vilčių. Paskui pabėgimas, paskui žmogžudystė. 

— Bet kas jis... tas nelaimingasis? 

— Bala jį žino! Valkata, korsikietis. 

— Niekas jo neatsišaukė? 

— Niekas. Jo tėvai nežinomi. 

— O tas žmogus, kuris buvo atvažiavęs iš Lukos? 

— "Toks pat sukčius kaip jis, gal net jo sėbras. 

Baronienė sudėjo rankas lyg maldai. 

— Vilforai! — tarė ji be galo švelniu, meiliu balsu. 

— Dėl Dievo, ponia,— atsakė karališkasis prokuro- 
ras tvirtu, net šiek tiek sausu balsu, — niekuomet nepra- 
šykite manęs pasigailėti kaltininko! 

Kas aš? Įstatymas. Argi įstatymas turi akis, kad 
matytų jūsų širdgėlą? Argi įstatymas turi ausis, kad 
girdėtų jūsų švelnų balsą? Argi įstatymas turi atmintį, 
kad jį paveiktų jūsų taurios mintys? Ne, ponia, įstaty- 
mas įsako, o įsakęs — smogia. 


+ 291 


Jūs pasakysite, kad aš gyva būtybė, o ne kodeksas, 
žmogus, o ne knyga. Pažvelkite į mane, ponia, apsidairy- 
kite aplinkui: ar žmonės kada laikė mane broliu? Ar 
mylėjo mane? Gailėjosi manęs? Lepino? Ar kas nors prašė 
pasigailėti Vilforo ir ar buvo kada nors jo pasigailėta? 
Ne, ne, ne! Persekiojamas, amžinai persekiojamas! 

O jūs, moteris, sirena, žiūrite į mane savo kerinčio- 
mis akimis, kurios primena man, dėl ko aš turiu rausti. 
Taip, rausti dėl to, ką jūs žinote, ir galbūt ne vien dėl to. 

Bet nuo to laiko, kai aš pats puoliau, ir galbūt že- 
miau už kitus, — nuo to laiko plėšiu nuo žmonių drabu- 
žius ieškodamas pūlinio ir visada jį randu! Daugiau 
pasakysiu: randu jį su džiaugsmu, su triumfu tą žmogiš- 
kojo silpnumo ar sugedimo ženklą, nes kiekvienas žmo- 
gus, kurį pripažįstu kaltu, ir kiekvienas nusikaltėlis, kurį 
baudžiu, man atrodo gyvas įrodymas, naujas įrodymas, 
kad aš nesu kokia nors bjauri išimtis! Deja, deja! Visi žmo- 
nės blogi, ponia. Įrodysime tai ir nubausime piktadarį. 

Paskutiniuosius žodžius Vilforas ištarė su atkakliu 
įniršiu, beveik nuožmiai. 

— Bet jūs sakote, — paskutinį kartą mėgino priešta- 
rauti ponia Danglar,— kad tas jaunuolis valkata, našlai- 
tis, visų apleistas. 

— Juo blogiau arba juo geriau. Apvaizda sutvarkė 
taip, kad nebus kam jo apverkti. 

— Jūs puolate silpną, pone. 

— Žmogžudys — silpnas? 

— Jo negarbė suterš ir mano namus. 

— O ar mano namuose neviešpatauja mirtis? 

— Jūs negailestingas kitiems, — sušuko baronienė. — 
Atminkite mano žodžius: kiti jums irgi bus negailes- 
tingi! 

— Tebūnie taip! — tarė Vilforas, grėsmingai iškel- 
damas aukštyn ranką. 

— Jeigu tas nelaimingasis bus areštuotas, bent ati- 
dėkite jo bylą iki kitos sesijos. Praeis pusmetis, ir viskas 
pasimirš. 

— Ne,— atsakė Vilforas,— aš dar turiu penkias 
dienas. Tardymas baigtas, penkios dienos — tai net per 
daug man. Be to, argi jūs nesuprantate, ponia, kad ir man 

reikia užsimiršti? Kai aš dirbu, o dirbu dieną ir naktį, 
būna valandėlių, kada aš nieko neatsimenu, o kada nieko 
neatsimenu, jaučiuosi laimingas, kaip laimingi mirusieji. 
Bet ir tai geriau negu kentėti. 

— Bet jisai juk dingo. Leiskite jam pabėgti. Nieko 
neveikiant parodyti gailestingumą — juk taip nesunku. 

— Aš juk sakiau jums, kad jau per vėlu. Telegrafas 
jau švintant perdavė įsakymą, o dabar... 

— Pone,— tarė įėjęs liokajus, — telegrama iš Vidaus 
reikalų ministerijos. 

Vilforas pagriebė voką ir skubiai atplėšė. Ponia 
Danglar sudrebėjo iš baimės, o Vilforas iš džiaugsmo. 

— Areštuotas! — sušuko Vilforas.— Jį suėmė Kom- 
pjene. Viskas baigta. 

Ponia Danglar atsistojo rimta ir išblyškusi. 

— Sudie, pone, — šaltai tarė ji. 

— Sudie, ponia,— atsakė karališkasis prokuroras, 
beveik linksmai lydėdamas ją iki durų. 

Paskui jis grįžo prie rašomojo stalo. 

— Taip,— tarė jis, suduodamas dešine ranka per 
telegramą.— Turėjau suklastojimą, tris vagystes, tris 
padegimus, man stigo tik žmogžudystės. Dabar ir ji yra: 
sesija bus puiki. 


XXVII + VAIDUOKLIS 


Kaip buvo sakęs karališkasis prokuroras poniai 
Danglar, Valentina dar nebuvo pasveikusi. 

Nusilpusi ji tebegulėjo lovoje. Apie Eženi pabėgimą, 
Andrea Kavalkančio, teisingiau, Benedeto, areštą ir iš- 
keltą jam kaltinimą žmogžudyste Valentina sužinojo savo 
kambaryje iš ponios de Vilfor. 

Bet Valentina buvo per daug silpna, ir tos žinios ne- 
padarė jai tokio įspūdžio, kokį būtų padariusios, jeigu ji 
būtų buvusi sveika. 

Keistas mintis ir trumpalaikes šmėklas, kylančias 
jos liguistose smegenyse arba prašvilpiančias pro jos akis, 
tik papildė dar keletas miglotų minčių, keletas nerimas- 
tingų vaidinių, bet ir tie netrukus dingo, bloga ligonės 
savijauta ir juos išstūmė. 

Dienos metu Valentiną dar siedavo su tikrove Nu- 
artjė, kuris reikalaudavo nugabenti jo krėslą į anūkės 
kambarį, ir čia praleisdavo visą dieną, nenuleisdamas 
nuo ligonės savo tėviško žvilgsnio. Grįžęs iš Teisingumo 
rūmų, Vilforas taip pat pabūdavo vieną kitą valandą su 
tėvu ir dukterimi. 

Šeštą valandą Vilforas išeidavo į savo kabinetą. 
Aštuntą valandą atvykdavo d'Avrinji, kuris pats atneš- 
davo nakčiai paruoštus vaistus. Paskui išgabendavo 
Nuartjė. 

Visus tuos lankytojus pakeisdavo gydytojo parinkta 
slaugė, kuri išeidavo tik apie dešimtą ar vienuoliktą, Va- 
lentinai jau užmigus. 

Išeidama ji paduodavo Valentinos kambario raktą 
pačiam Vilforui, taigi pas ligonę galima būdavo patekti 
tik iš ponios de Vilfor miegamojo per mažojo Eduaro 
kambarį. 

Kiekvieną rytą pas Nuartjė ateidavo Morelis pasi- 
teirauti apie Valentinos sveikatą. Keistas dalykas, kas- 
dien jis atrodydavo vis mažiau nerimaująs. 

Pirmiausia, Valentina diena iš dienos gerėjo, nors 
jos nervai vis dar buvo labai sukrėsti, antra — argi Mon- 
tekristas jam nesakė, kai jis lyg be galvos buvo atbėgęs 
pas jį, kad jeigu Valentina išgyvens dvi valandas, tai ji 
išgelbėta? 

Ir štai Valentina gyva, nors praslinko jau keturios 
dienos. 

Tas mūsų minėtas nervų sukrėtimas pasireikšdavo 
Valentinai net per miegą, tiksliau, kai ji vakarais snaus- 
davo. Nakties tyloje, krūpsint blausiai spingsulei, kuri 
vos žibėdavo ant židinio po alebastro gaubteliu, jai ro- 
dydavosi akyse įvairūs šešėliai, kurie paprastai susirenka 
ligonių kambariuose, purtomi neregimų ir trūksmingų 
karštligės sparnų. 

Tuomet jai vaidendavosi čia pamotė su rūsčiai 
spindinčiomis akimis, čia Morelis, tiesiąs į ją rankas, čia 
žmonės, beveik svetimi jai, kaip grafas Montekristas. 
Kliedint jai atrodydavo, kad net baldai atgyja ir juda po 
kambarį. Taip tęsdavosi iki antros ar trečios valandos 
nakties, kol ją įveikdavo sunkus it švinas miegas ir ji 
nubusdavo tik vėlyvą rytmetį. 

Tos dienos vakarą, kai Valentina sužinojo apie EĖženi 
pabėgimą ir Benedeto areštą, palikus ją Vilforui, d'Av- 
rinji ir Nuartjė ir Šv. Pilypo bažnyčios bokšte išmušus 
vienuoliktą, slaugė pastatė šalia ligonės lovos gydytojo 
paruoštą gėrimą, užrakino duris ir nuėjo į šeimyninę, kur 
drebėdama ėmė klausytis pasakojimų apie šiurpius įvy- 
kius, jau trečias mėnuo jaudinančius karališkojo proku- 
roro tarnų širdis. Kaip tik tuo metu rūpestingai užrakin- 
tame Valentinos miegamajame prasidėjo keista scena. 

Slaugei pasišalinus, praėjo gal dešimt minučių. 

Valentiną jau visa valanda kamavo kasnakt jai pa- 
kylantis karštis, ir jos smegenyse, kurių nebekontroliavo 
valia, tęsėsi tas atkaklus, vienodas ir nepaliaujamas 
darbas, be paliovos ir be naudos verčiąs suktis vis tas pa- 
čias mintis ir tuos pačius įvaizdžius. 

Tik staiga suribuliavo paslaptinga ir blausi sping- 
sulės šviesa, ir Valentinai pasirodė, kad sienos įduboje 
prie židinio stovinti knygų spinta pamažu atsidarė, nors 
durelės nė kiek nesugirgždėjo. 

Kitu metu Valentina būtų griebusi skambutį ir šau- 
kusi pagalbos, bet ji buvo beveik be sąmonės ir niekas 
jos nestebino. Ji suprato, kad ją aplanką vaiduokliai 
tėra karščiavimo išdava: juk rytą, vos tik šyptelėjus 
saulutei, visi jie dingsta be jokių pėdsakų. 

Iš spintos išėjo žmogus. 

Valentina per daug buvo apsipratusi su savo karšt- 
ligės vaiduokliais, kad išsigąstų. Ji tik išplėtė akis, vil- 
damasi pamatyti Morelį. 

Vaiduoklis ėmė artintis prie lovos, paskui sustojo, 
tarsi kažko atidžiai klausydamasis. 

Tuo metu lemputės spindulys nuslydo per nakties 
svečio veidą. 

— Ne, ne jis, — sušnabždėjo ligonė. 

Ir, įsitikinusi, jog čia sapnas, ji ėmė laukti, kad tas 
žmogus, kaip esti sapnuojant, išnyktų arba įgytų kokį 
nors kitą pavidalą. 

Ji pasičiupinėjo pulsą ir, klausydamasi smarkių jo 
tvinkčiojimų, prisiminė, kad tie įkyrūs vaiduokliai dings- 
ta, jei išgeri truputį mikstūros: gaivus gėrimas, kurį 
gydytojas paruošė, kai Valentina jam pasiskundė karšt- 

lige, apramindavo ją, sumažindavo temperatūrą ir pra- 
skaidrindavo sąmonę. Išgėrus visuomet jai kuriam laikui 
palengvėdavo. 

Valentina ištiesė nusilpusią drebančią ranką, norė- 
dama paimti nuo krištolinės lėkštelės stiklinę, bet vai- 
duoklis greitai žengė porą žingsnių link lovos ir sustojo 
taip arti prie Valentinos, kad mergina išgirdo jo kvėpa- 
vimą ir net pajuto rankos prisilietimą. 

Dar niekuomet vaiduokliai, aplankydavę Valentiną, 
nebuvo tokie artimi tikrovei. Ji ėmė suprasti, jog nemie- 
ga, turi blaivią sąmonę, ir krūptelėjo. 

Prisilietimas, kurį pajuto Valentina, sulaikė jos iš- 
tiestą ranką. 

Valentina lėtai ją atitraukė. 

Tuomet vaiduoklis, nuo kurio ji negalėjo atplėšti 
akių ir kuris, beje, kėlė jai greičiau pasitikėjimą negu 
baimę, paėmė stiklinę, priėjo prie lempelės ir apžiūrėjo 
prieš šviesą gėrimą, tarsi norėdamas ištirti jo skaidrumą 
ir švarumą. 

Tačiau to paviršutiniško tyrimo, matyt, nepakako. 

Tas žmogus ar, teisingiau, vaiduoklis, — nes jis vaikš- 
čiojo taip tyliai, kad kilimas visiškai nuslopindavo jo 
žingsnius, — šaukšteliu pasėmė keletą lašų gėrimo ir nu- 
rijo jį. Didžiai nustebusi, Valentina žiūrėjo, kas darosi 
prieš jos akis. 

Ji vis dar tikėjosi, kad vaiduoklis tuojau išnyks, 
užleis vietą kitam, bet paslaptingasis svečias, užuot iš- 
tirpęs kaip šešėlis, priėjo prie jos, ištiesė stiklinę ir su- 
jaudintu balsu tarė: 

— Dabar gerkite!.. 

Valentina krūptelėjo. 

Tai buvo pirmas kartas, kada šmėkla prakalbėjo į ją 
gyvo žmogaus balsu. 

Ji prasižiojo ir vos nesuriko. 

Žmogus pridėjo sau prie lūpų pirštą. 

— Grafas Montekristas! — sušnibždėjo Valentina. 

Iš merginos akyse atsispindėjusio išgąsčio, iš jos 
rankų virpėjimo, iš to, kaip skubiai ji užsitraukė antklo- 
dę, buvo galima spėti, kad paskutinė abejonė buvo pasi- 
ruošusi nusileisti regimam faktui. Bet vis dėlto Monte- 

kristo atsiradimas jos kambaryje tokiu metu, jo paslap- 
tingas, fantastiškas, neišaiškinamas įėjimas per sieną 
sukrėstam Valentinos protui atrodė neįmanomi. 

— Nebijokite, nešaukite,— tarė grafas, — tegu jūsų 
širdyje nelieka nė mažiausio įtarimo, nė kibirkštėlės 
nerimo. Žmogus, kurį jūs matote prieš save (jūs teisi, 
Valentina, šį kartą tikrai čia ne šmėkla), — yra toks švel- 
nus tėvas, toks pagarbus draugas, apie kokį jūs galėtu- 
mėte tik svajoti. 

Valentina nesumojo, ką atsakyti: tas balsas, liudi- 
jąs, kad prieš ją ne šmėkla, o gyvas žmogus, kėlė jai tokią 
baimę, kad ji nedrįso nė žodžio ištarti. Bet jos išgąstingos 
akys tarsi klauste klausė: jeigu jūs nieko blogo nema- 
note, tai ko čia atėjote? 

Būdamas nuostabiai įžvalgus, grafas akies mirksniu 
suprato viską, kas dėjosi merginos širdyje. 

— Paklausykite manęs, — tarė jis, — arba geriau pa- 
žiūrėkite į mane, į mano paraudusias akis, į veidą, išblyš- 
kusį dar labiau negu visuomet: keturias naktis nė sekun- 
dei nesumerkiau akių, keturias naktis budžiu prie jūsų, 
ginu jus, saugau mūsų Maksimilijanui. 

Iš džiaugsmo ligonei ūmai užkaito skruostai, grafo 
ištartas vardas ištirpdė paskutinį nepasitikėjimo ledelį. 

— Maksimilijanas!..— pakartojo Valentina, nes taip 
miela buvo tarti tą vardą.— Maksimilijanas! Tai jisai 
jums viską išsipasakojo? 

— Viską. Jis man sakė, kad jūsų gyvybė — jo gy- 
vybė, ir aš jam prižadėjau, kad jūs liksite gyva. 

— Jam prižadėjote, kad aš liksiu gyva? 

— Taip. 

— Jūs sakėte, kad budėjote prie manęs, saugojote 
mane. Argi jūs daktaras? 

— Taip, ir, patikėkite, geresnio dangus jums nebūtų 
galėjęs atsiųsti. 

— Sakote, naktis nemiegojote,— nerimaudama tarė 
Valentina.— Tai kur jūs buvote? Aš jūsų nemačiau. 

Grafas parodė ranka į knygų spintą. 

— Už tų durų,— jos išeina į gretimą namą, kurį aš 
išsinuomojau. 

„ Valentina nusisuko, užkaitusi iš gėdos ir pasipikti- 
nimo. 

— Pone,— tarė ji, nuoširdžiai pasibaisėjusi,— tai, 
ką jūs padarėte,— tikra beprotybė, o jūsų globa labai 
panaši į įžeidimą. 

— Valentina, — atsakė jis,— tomis ilgomis nemigo 
naktimis vienintelis dalykas, ką aš mačiau, tai — kas 
pas jus ateina, kokį maistą jums atneša, kokį gėrimą jums 
paduoda. Kai tas gėrimas man atrodydavo pavojingas, 
aš įeidavau, kaip įėjau šiandien, išpildavau jūsų stiklinę 
ir nuodus pakeisdavau gydančiais vaistais, kurie vietoje 
jums parengtos mirties įliedavo į jūsų gyslas gyvybės. 

— Nuodai! Mirtis! — sušuko Valentina, manydama, 
kad ją vėl apėmė karštligės haliucinacijos.— Apie ką jūs 
kalbate, pone? 

— Tyliau, vaikuti mano,— tarė Montekristas, vėl 
pridėjęs prie lūpų pirštą,— taip, aš sakiau: nuodai, sa- 
kiau: mirtis, ir aš kartoju: mirtis. Bet išgerkite šitai. 
(Grafas išsiėmė iš kišenės buteliuką su raudonu skysčiu 
ir įvarvino keletą lašų į stiklinę). Išgerkite šitai ir dau- 
giau jau nieko nebegerkite visą naktį. 

Valentina ištiesė ranką, bet, vos palietusi stiklinę, 
išsigandusi ją atitraukė. 

Montekristas paėmė stiklinę, pusę jos nugėrė ir pa- 
davė Valentinai, kuri šypsodamasi ištuštino, kas buvo 
likę. 

— Aš pažįstu savo nakties gėrimo skonį,— tarė 
mergina.— Nuo jo visuomet atsigauna mano krūtinė ir 
nurimsta galva. Ačiū, pone. 

— Tai taip jūs išgyvenote tas keturias naktis, Va- 
lentina,— tarė grafas.— O kaip aš jas išgyvenau? Kokių 
baisių valandų aš čia praleidau! Kokių siaubingų kančių 
patyriau matydamas, kaip pilami į jūsų stiklinę mirtini 
nuodai. Kaip aš drebėdavau, kad tik jūs neišgertumėte 
stiklinės, nespėjus man šliūkštelėti jos į židinį! 

— Jūs sakote, pone, — tarė Valentina, apimta neap- 
sakomo siaubo,— kad išgyvenote baisias kančias maty- 
damas pilant į mano stiklinę mirtinus nuodus? Bet jeigu 
taip, tai matėte ir tą, kas juos pylė? 

— Taip. 

Valentina truputį pasikėlė ir, suėmusi ant krūtinės, 
baltesnės už sniegą, siuvinėtus batistinius marškinius, 

dar drėgnus nuo šalto ligos prakaito, išgąstingai pa- 
klausė: 

— Matėte? 

— Taip, — pakartojo grafas. 

— Tai siaubinga, pone. Jūs norite priversti mane 
patikėti kažkokiais pragariškais prasimanymais. Kaip? 
Mano tėvo namuose, mano kambaryje, ligos patale mane 
nori pribaigti? Išeikite, pone, jūs drumsčiate mano są- 
žinę, piktžodžiaujate prieš Dievo gerumą, tai neįmanoma, 
to negali būti! 

— Argi jums pirmai, Valentina, smogia ta ranka? 
Argi jūs nematėte, kaip žuvo markizas de Sen Meranas, 
markizė ir Barua? Argi nebūtų žuvęs ir ponas Nuartjė, 
jeigu jau treji metai vartojami vaistai nebūtų jo pripra- 
tinę prie nuodų ir tokiu būdu apsaugoję. 

— Dieve mano! — tarė Valentina.— Tai štai kodėl 
senelis jau beveik mėnuo reikalauja, kad aš gerčiau jo 
vaistus? 

— O tie vaistai kartūs lyg sudžiūvusi apelsino žie- 
velė? 

— Taip, taip! 

— Dabar man viskas aišku! — tarė Montekristas. — 
Jis žino, kad šiuose namuose nuodijama, ir galbūt net 
žino, kas nuodija. Jus, savo mylimą kūdikį, jis ėmė pra- 
tinti prie to pražūtingo vaisto, ir jo veikimas susilpnėjo. 
Štai kodėl jūs dar gyva,— o to aš niekaip negalėjau su- 
prasti, — nors prieš keturias dienas jūs buvote apnuo- 
dyta tokiais nuodais, kurie paprastai žudo be jokio pasi- 
gailėjimo. 

— Bet kas gi tas žudikas, kas nuodytojas? 

— Pirma aš jus paklausiu: ar jūs niekuomet nema- 
tėte naktį ko nors įeinant į savo kambarį? 

— Mačiau. Man dažnai rodydavosi kažkokie šešėliai, 
jie prieidavo, atsitraukdavo, dingdavo. Bet aš juos laiky- 
davau vaiduokliais, net šiandien, kai įėjote jūs, man ilgai 
atrodė, kad aš kliedžiu arba sapnuoju. 

— Tai nežinote, kas kėsinasi į jūsų gyvybę? 

— Ne,— atsakė Valentina,— nežinau, kas galėtų 
geisti mano mirties! 

— Tuojau sužinosite,— tarė Montekristas suklus- 
damas. 

— Kokiu būdu? — paklausė Valentina, su baime 
dairydamasi aplinkui. 

— Todėl, kad dabar jūs nekarščiuojate, nekliedite, 
todėl, kad jūsų sąmonė praskaidrėjusi, todėl, kad muša 
vidurnaktį, o vidurnaktį mėgsta žudikai. 

— Dieve mano! — tarė Valentina, perbraukdama 
ranka per aprasojusią kaktą. 

Palengva ir gūdžiai išmušė vidurnaktį, ir kiekvienas 
dūžis lyg plaktukas trenkė merginai per širdį. 

— Valentina,— tarė grafas,— sukaupkite visas sa- 
vo jėgas, aptramdykite krūtinėje spurdančią širdį, už- 
gniaužkite besiveržiantį riksmą, apsimeskite mieganti, 
ir jūs pamatysite. 

Valentina nutvėrė grafą už rankos. 

— Aš girdžiu krebždant,— tarė ji,— išeikite! 

— Sudie ar, tiksliau, iki pasimatymo,— atsakė 
grafas. 

Ir su liūdna tėviška šypsena, nuo kurios merginos 
širdį užplūdo dėkingumas, negirdimais žingsniais grafas 
nuėjo prie spintos durų. 

Bet, prieš įeidamas pro jas, jis atsigręžė ir dar kartą 
pasakė: 

— Nė vieno judesio, nė vieno žodžio! Tegu jus pa- 
laiko miegančia, kitaip gali nužudyti man nespėjus iš- 
gelbėti. 

Po to baisaus perspėjimo grafas dingo už durų, ku- 
rios tyliai užsidarė. 


XXVIII + LOKUSTA 


„ Valentina liko viena. Du kiti laikrodžiai, atsilikę nuo 
Pilypo Ruliečio bažnyčios, vienas paskui kitą taip pat 
išmušė vidurnaktį. 

Paskui viskas nutilo, buvo girdėti vien tolimas ka- 
rietų dardėjimas. 

Tada visas Valentinos dėmesys nukrypo į jos kam- 
baryje kabantį laikrodį, kurio švytuoklė ramiai taksėjo 
sekundes. 

Ji pradėjo skaičiuoti tas sekundes ir pastebėjo, kad 

jos du kartus retesnės už jos širdies plakimą. Bet ji vis 
dar abejojo. Romioji Valentina negalėjo įsivaizduoti, kad 
kas galėtų geisti jos mirties. Už ką? Kokiu tikslu? Ką 
bloga ji padarė, kad įsigytų priešų? 

Apie miegą nebuvo ko nė galvoti. 

Ją kankino vienintelė baisi mintis: pasaulyje yra 
žmogus, kuris mėgino ją nužudyti ir vėl tą pat pamėgins. 

O kas, jei šį kartą, matydamas, kad nuodai neveikia, 
žudikas, kaip sakė Montekristas, griebsis peilio? Kas, 
jei grafas nespės sukliudyti? Kas, jeigu ji gyvena pasku- 
tiniąsias minutes ir jau niekuomet nebepamatys Morelio? 

Nuo tos minties Valentiną nukrėtė baisus šiurpas, 
ji vos iškentė nepaskambinus ir nepašaukus pagalbos. 

Bet jai pasirodė, kad pro knygų spintos duris ji mato 
Montekristo akis. Apie tas akis ji negalėjo negalvoti ir 
nežinojo, ar dėkingumas kada nors padės jai užmiršti tą 
baisią gėdą, atsiradusią dėl grafo nekuklaus rūpestin- 
gumo. 

Taip praslinko dvidešimt ilgų minučių, dvidešimt 
amžinybių. Paskui dar dešimt. Pagaliau laikrodis sušnypš- 
tė ir skardžiai būbtelėjo vieną kartą. 

Tą pačią akimirką vos girdimas krebždesys nagu į 
spintos medį pasakė Valentinai, kad grafas budi ir ragina 
ją taip pat budėti. 

Ir tučtuojau kitoje pusėje, kur buvo Eduaro kamba- 
rys, Valentina išgirdo silpnai girgžtelėjus parketą. Ji 
sukluso ir užgniaužusi kvapą apmirė. Brakštelėjo ran- 
kena, ir durys atsidarė. 

Valentina vos spėjo klastelėti ant pagalvio ir užsi- 
dengti ranka veidą. 

Drebėdama iš susijaudinimo, neapsakomo siaubo 
suspausta širdimi ji laukė. 

Kažkas priėjo prie lovos ir palietė užuolaidą. 

Valentina sukaupė visas jėgas ir ėmė kvėpuoti lygiai, 
tarsi ramiai miegodama. 

— Valentina! — tyliai pašaukė kažkieno balsas. 

Merginai kūnas pagaugais nuėjo, bet ji neatsakė. 

— Valentina! — pakartojo balsas. 

Ta pati tyla: Valentina juk buvo žadėjusi grafui 
nepabusti. 

Kambaryje niekas nė krust. 

Dabar Valentina išgirdo tylų skysčio garsą: kažkas 
kažką pylė į stiklinę, iš kurios ji ką tik buvo gėrusi. 

Tada ji išdrįso pramerkti vokus ir žvilgtelėti iš po 
rankos. 

Moteris su baltu peniuaru pylė iš buteliuko į jos stik- 
linę kažkokį skystį. 

Tą akimirksnį Valentina ar užgniaužė kvapą, ar 
truputį krustelėjo, nes moteris išsigandusi stabtelėjo ir 
pasilenkė prie lovos patikrinti, ar ji tikrai miega. Tai 
buvo ponia de Vilfor. 

Pažinus pamotę, Valentiną taip smarkiai ėmė krėsti 
drebulys, kad net lova pradėjo virpėti. 

Ponia de Vilfor tuojau prisiglaudė prie sienos ir, pa- 
sislėpusi už lovos užuolaidų, tylėdama atidžiai ėmė sekti 
menkiausią Valentinos krustelėjimą. 

Mergina prisiminė baisius Montekristo žodžius, jai 
pasirodė, kad pamotės rankoje blykstelėjo ilgas, aštrus 
peilis. Tuomet Valentina, įtempusi visą savo valią, pa- 
mėgino užsimerkti, tačiau tas jautriausio mūsų organo 
veiksmas, toks paprastas ir nesunkus, šiuo metu atrodė 
beveik neįvykdomas: smalsumas, noras patirti tiesą ne- 
leido vokams susiglausti. 


Nuraminta tylos, kurioje vėl pasigirdo lygus Valen- 
tinos kvėpavimas, ponia de Vilfor pamanė, kad ji miega. 
Ji ištiesė ranką ir, užlindusi už užuolaidos, lovos galvū- 
galyje kiek atitrauktos, supylė į Valentinos stiklinę, kas 
buvo likę buteliuke. 

Paskui ji išėjo taip tyliai, kad Valentina negirdėjo 
nė mažiausio šlamesio. 

Ji tik matė, kaip dingo ranka, grakšti ir apskrita 
gražios dvidešimt penkerių metų moters ranka, pylusi 
mirtį. 

Neįmanoma išreikšti, ką išgyveno Valentina per tą 
trumpą valandėlę, kurią ponia Vilfor išbuvo jos kam- 
baryje. 

Silpnas krepštelėjimas spintoje pažadino merginą iš 
sustingimo. 

Vargais negalais ji pakėlė galvą. 

Spintos durys tyliai atsidarė, ir vėl pasirodė grafas 
Montekristas. 

— Na,— paklausė svečias, — dar vis abejojate? 

— Dieve mano! — sušnibždėjo Valentina. 

— Matėte? 

— Deja! 

— Pažinote? 

Valentina sudejavo. 

— Taip,— tarė ji, — bet negaliu patikėti. 

— Tai jūs geriau norite mirti ir tuo pribaigti Mak- 
similijaną?.. 

— Dieve mano, Dieve! — kartojo beveik paklaikusi 
Valentina.— Argi aš negaliu išeiti iš šių namų, pabėgti?.. 

— Valentina, ranka, kuri jus persekioja, pasieks 
jus visur. Auksas papirks jūsų tarnus, ir mirtis įvairiau- 
siais pavidalais tykos jūsų visur: gurkšnyje vandens iš 
upelio, vaisiuje, kurį nusiskinsite nuo medžio. 

— Bet juk sakėte, kad senelis mane pripratino prie 
nuodų? 

— Taip, bet tik prie vienų ir prie mažos dozės. Ji 
pakeis nuodus ar padidins dozę. 

Jis paėmė stiklinę ir paragavo. 

— Teisingai! — tarė jis.— Dabar jus nori nunuodyti 
jau ne brucinu, o paprastu narkotiku. Jaučiu, kvepia spi- 
ritu, kuriame jį ištirpdė. Jei būtumėte išgėrusi tai, ką 
ponia de Vilfor dabar įpylė, jau būtumėte žuvusi! 

— Viešpatie! — sušuko mergina.— Bet už ką ji ma- 
ne persekioja? 

— Nejaugi jūsų širdis tokia skaisti, jūs tokia tolima 
bet kokiam blogiui, kad dar nesupratote? 

— Ne,— atsakė Valentina,— aš jai nieko nepa- 
dariau. 

— Bet jūs turtinga, Valentina, jūs turite du šimtus 
tūkstančių metinių pajamų ir tuos du šimtus tūkstančių 
atimate iš jos sūnaus. 

— Kaip tai? Juk čia ne jos turtas, jį man paliko 
mano giminės. 

— Žinoma. Štai kodėl ir mirė abu de Sen Meranai: 
reikėjo, kad jūs gautumėte jų palikimą. Štai kodėl tą 
dieną, kai ponas Nuartjė padarė jus savo įpėdine, jis buvo 

pasmerktas. Štai kodėl atėjo ir jūsų eilė mirti, Valentina. 
Tuomet jūsų tėvas paveldi jūsų turtą, o Eduaras, likęs 
vieninteliu sūnumi, viską paveldės po tėvo mirties. 

— Eduaras! Vargšas berniukas! Vadinasi, visi tie 
nusikaltimai daromi dėl jo? 

— Pagaliau supratote! 

— Dieve, kad tik visa tai nekristų ant jo galvos! 

— Jūs tikras angelas, Valentina. 

— (O) kaip senelis? Vadinasi, jo pasigailėta? 

— Matyt, sumetė, kad po jūsų mirties jo turtas 
visai teisėtai atiteks jo sūnui, jei tik Nuartjė neatims 
jam paveldėjimo teisės. Tokiu būdu ta nauja žmogžu- 
dystė darosi nebereikalinga, užtat itin pavojinga. 

— Ir toks planas kilo moters galvoje! Dieve, mano 
Dieve! 

— Prisiminkite Perudžą, vynuogių pavėsinę Pašto 
viešbutyje ir vyrą su rudu apsiaustu. Tą vyrą jūsų pamo- 
tė klausinėjo apie akva tofaną. Jau tuomet tas pragariš- 
kas planas brendo jos galvoje. 

— Ak, grafe! — sušuko mergina, paplūsdama aša- 
romis.— Jeigu taip, aš pasmerkta! 

— Ne, Valentina, tikrai ne. Aš viską esu numatęs, 
ir jūsų priešas nugalėtas, nes jis susektas. Ne, jūs gyven- 
site, Valentina, gyvensite, kad mylėtumėte ir būtumėte 
mylima, kad būtumėte laiminga ir suteiktumėte laimę 
kitai tauriai širdžiai. Bet dėl to jūs privalote visiškai 
pasitikėti manimi. 

— Įsakykite, grafe, ką aš turiu daryti? 

— Priimti, ką jums duosiu. 

— Dievas mato,— sušuko Valentina,— jei būčiau 
viena, norėčiau numirti. 

— Ar nesakysite apie tai niekam, net tėvui? 

— Juk mano tėvas nedalyvauja tame siaubingame 
sąmoksle, tiesa, grafe? — tarė Valentina, sudėjusi ran- 
kas lyg maldai. 

— Ne, bet jūsų tėvas, pratęs išaiškinti nusikaltė- 
lius, turi įtarti, kad visos tos jo namus ištikusios mirtys 
nenatūralios. Jūsų tėvas pats turėtų jus saugoti, jis tu- 
rėtų būti šią valandą mano vietoje, jis pats turėtų išpilti 
tą stiklinę, pats turėtų stoti prieš žudiką. Smėkla prieš 

šmėklą,— sušnibždėjo jis, baigdamas savo mintį. 

— Grafe,— tarė Valentina,— aš padarysiu viską, 
kad likčiau gyva, nes pasaulyje yra dvi būtybės, kurios 
myli mane taip, kad nepergyventų mano mirties, — tai 
senelis ir Maksimilijanas. 

— Aš saugosiu juos taip, kaip jus saugojau. 

— Sakykite, ką aš turiu daryti? — paklausė Va- 
lentina. Paskui tyliai pridūrė: — Viešpatie, kas bus man? 

— Kas jums beatsitiktų, Valentina, neišsigąskite. 
Jeigu jums skaudės, jeigu nustosite mačiusi, girdėjusi, 
jautusi — nieko nebijokite. Jeigu atbusite ir nežinosite, 
kur jūs, nebijokite, nors atsipeikėtumėte kapų rūsyje ar 
grabe. Susikaupkite ir tarkite sau: šiuo metu mane saugo 
draugas, tėvas, žmogus, trokštąs laimės man ir Maksimi- 
lijanui. 

— Dieve, nejaugi taip reikia? 

— Valentina, nejaugi jūs mieliau sutiktumėte iš- 
duoti savo pamotę? 

— Ne, ne, geriau mirti! 

— Jūs nemirsite, Valentina. Kad ir kas jums atsi- 
tiktų, ar prižadate nesiskųsti ir nenustoti vilties? 

— Aš galvosiu apie Maksimilijaną. 

— Aš jus myliu kaip tikrą dukterį, Valentina. Aš 
vienas galiu jus išgelbėti ir išgelbėsiu. 

Siaubo apimta, Valentina atsisėdo ir sudėjo rankas 
maldai. Ji jautėsi, kad tik Dievas gali suteikti jai drąsos 
tą baisią valandą, ir ėmė kuždėti padrikus žodžius, už- 
miršusi, jog baltus jos pečius dengia tik ilgi plaukai, jog 
pro plonus naktinių marškinių nėrinius matyti, kaip 
plaka jos širdis. 

Grafas švelniai palietė jos ranką, užtraukė iki kaklo 
aksominę antklodę ir tarė tėviškai šypsodamasis: 

— Brangus kūdiki, tikėkite mano atsidavimu, kaip 
tikite Dievo gerumu ir Maksimilijano meile. 

Valentina pažvelgė į jį dėkingomis ir nuolankiomis 
it vaiko akimis. 

Tuomet grafas ištraukė iš liemenės kišenaitės sma- 
ragdinę dėžutę, atidarė auksinį dangtelį ir įbėrė Valen- 
tinai į delną mažytį apvalų žirniuką. 

Valentina paėmė jį ir įdėmiai pažiūrėjo į grafą: be- 

baimio jos globėjo veide tviskėjo dieviškojo didingumo 
ir galios atspindys. Valentina klausiamai tebežiūrėjo 
1 JĮ. 

— Taip,— tarė Montekristas. 

Valentina pakėlė žirniuką prie lūpų ir prarijo jį. 

— Iki pasimatymo, kūdiki mano,— tarė grafas.— 
Dabar aš pamėginsiu užmigti, nes jūs išgelbėta. 

— Eikite,— pasakė Valentina,— aš jums prižadu 
nebijoti, nors ir kažkas man atsitiktų. 

Montekristas ilgai nenuleido akių nuo merginos, 
kuri pamažu migo, įveikta jo duoto narkotiko. 

Tada jis paėmė stiklinę, tris jos ketvirtadalius išpy- 
lė į židinį, kad atrodytų, jog Valentina iš jos gėrė, ir vėl 
pastatė ant naktinio staliuko. Paskui priėjo prie spintos 
ir dingo joje, paskutinį kartą žvilgtelėjęs į Valentiną. 
Ji migo ramiai ir saldžiai it angelas prie Sutvėrėjo 
kojų. 


XXIX + VALENTINA 


Spingsulė ant židinio baigė degti, siurbdama pasku- 
tiniuosius alyvos lašus, dar tebeplūduriuojančius virš 
vandens. Jos alebastrinį gaubtelį dažė jau rausvėjantys 
ratilai. Spragsėdama liepsnelė jau mirksėjo paskutiniais 
tvyksčiojimais, nes ir negyvi daiktai turi priešmirtines 
konvulsijas, kurias galima palyginti su vargšų žmonių 
agonija. Blausi, kraupi šviesa opaliniais atspindžiais nu- 
dažė baltas merginos lovos užuolaidas ir paklodes. 

Nutilo gatvės triukšmas ir įsiviešpatavo klaiki tyla. 

Ir štai durys iš Eduaro kambario atsidarė ir mūsų 
jau matytas veidas pasirodė priešais kabančiame veidro- 
dyje: tai ponia de Vilfor atėjo pažiūrėti, kaip veikia jos 
paruoštas gėrimas. 

Ji sustojo ant slenksčio, pasiklausė spragsėjimo, 
vienintelio garso tame kambaryje, kuris atrodė negyve- 
namas, paskui tyliai priėjo prie naktinio staliuko, norė- 
dama įsitikinti, ar stiklinė tuščia. 

Ponia de Vilfor paėmė ją, likučius išpylė į židinio 
pelenus, pamaišė juos, kad skystis greičiau susigertų, 

paskui rūpestingai išskalavo stiklinę, iššluostė savo no- 
sine ir vėl pastatė ant stalelio. 

Jeigu tuo metu kas būtų galėjęs mesti akį į tą kam- 
barį, tai būtų pastebėjęs, kad ponia de Vilfor ilgai nesi- 
ryžo prieiti prie lovos ir pažvelgti į Valentiną. 

Ta kraupi šviesa, ta tyla, ta šiurpi nakties poezija, 
matyt, pasiekė kažkokį tamsų jos sąžinės kampelį: nuo- 
dytoja bijojo savo darbo. 

Pagaliau ji įsidrąsino, atitraukė užuolaidą, pasilenkė 
ties galvūgaliu ir pasižiūrėjo į Valentiną. 

Mergina nekvėpavo. Nė menkiausias pūkelis nebūtų 
sujudėjęs ant jos pravirų sustingusių lūpų. Truputį pa- 
brinkusius jos vokus dengė violetiniai šešėliai, o ilgos 
juodos blakstienos ryškiai skyrėsi ant jau pageltusios 
it vaškas odos. 

Ponia de Vilfor ilgai stebėjo šį sustingusį ir nepapras- 
tai iškalbingą veidą. Paskui sukaupė visą narsą ir, pakė- 
lusi antklodę, pridėjo ranką prie merginos širdies. 

Ji tylėjo atšalusi. 

Ponia de Vilfor pajuto, kaip tvinksi gyslos jos pačios 
pirštuose. Krūptelėjusi ji atitraukė ranką. 

Valentinos ranka buvo nukarusi nuo lovos. Ta ranka 
nuo peties iki riešo atrodė kaip Žermeno Pilono skulptū- 
ra, tik tobulos formos plaštaka mėšlungio buvo kiek de- 
formuota, ir ploni praskėsti pirštai gulėjo sustingę ant 
raudonmedžio lovos krašto. 

Nagų pašaknės buvo pamėlusios. 

Poniai de Vilfor neliko jokių abejonių: viskas buvo 
baigta. Baisus darbas, paskutinis, kurį reikėjo jai atlikti, 
pagaliau įvykdytas. 

Daugiau tame kambaryje nuodytojai nebebuvo kas 
veikti. Nepaleisdama iš rankų užuolaidos, atsargiai, at- 
bula kilimu ji ėmė trauktis atgal, bijodama savo pačios 
žingsnių. Ją užkerėjo mirties reginys, kuriame glūdi ste- 
bėtinas žavumas, kol mirtis dar ne irimas, o tik sustin- 
gimas, kol ji tebėra paslaptis, o ne dūlėsiai. 

Minutės slinko, o ponia de Vilfor vis negalėjo paleisti 
užuolaidos, kurią laikė ištiesusi virš Valentinos galvos 
kaip įkapių drobulę. Ji giliai susimąstė, o nusikaltėlio 
susimąstymas — sąžinės priekaištai. 

Spingsulė garsiau suspragsėjo. 

Ponia de Vilfor krūptelėjo ir paleido užuolaidą. 

Tuo metu švieselė užgeso ir kambaryje įsiviešpatavo 
juoda tamsa. 

Toje tamsoje staiga pabudo laikrodis ir išmušė pusę 
penkių. 

Šiurpo pagauta, nusikaltėlė apgraibom pasiekė du- 
ris ir grįžo į savo kambarį; ant jos kaktos spindėjo šalto 
prakaito lašai. 

Dar dvi valandas kambarys skendėjo tamsoje. 

Paskui po truputį jį užliejo blausi šviesa, skverbda- 
masi pro langines. Ji vis ryškėjo ir grąžino daiktams 
spalvas bei formas. 

Netrukus ant laiptų pasigirdo kosčiojimas, ir į Va- 
lentinos kambarį įėjo slaugė su puodeliu rankoje. 

Tėvas, mylimasis iš pirmo žvilgsnio būtų supratę: 
Valentina mirė, bet šitai tarnaitei Valentina tik mie- 
gojo. 

— Taip,— tarė ji, eidama prie stalelio, — dalį savo 
vaistų išgėrė, stiklinėje tik trečdalis belikęs. 

Paskui ji priėjo prie židinio, užkūrė ugnį, atsisėdo 
į fotelį ir, nors ką tik buvo atsikėlusi, panoro dar truputį 
nusnūusti, nes Valentina miegojo. 

Ją pabudino aštuonias išmušęs laikrodis. 

Stebėdamasi tokiu kietu ligonės miegu, išsigandusi 
nukarusios ir iki šiol nė nekrustelėjusios jos rankos, slau- 
gė priėjo prie pat lovos ir tik dabar pastebėjo šaltas mer- 
ginos lūpas ir sustingusią krūtinę. 

Ji norėjo pakelti Valentinos ranką, tačiau ta buvo 
jau pastirusi, ir tada viską suprato. 

Ji baisiai suriko ir puolė prie durų. 

— Pagalbos! — ėmė šaukti ji. — Pagalbos! 

— Kas atsitiko? — paklausė iš apačios d'Avrinji 
balsas. 

Tai buvo ta valanda, kurią jis kadaise ateidavo. 

— Kas atsitiko? — pasiteiravo Vilforas, skubiai 
išeidamas iš kabineto.— Daktare, ar girdėjote, šaukia 
pagalbos? 

— Taip, taip, — atsakė d'Avrinji,— eime, greičiau 
eime pas Valentiną. 

Bet, tėvui ir daktarui dar nespėjus ateiti, į Valenti- 
nos kambarį jau sugužėjo tarnai, buvę to aukšto kamba- 
riuose bei koridoriuose, ir, pamatę merginą lovoje išba- 
lusią ir sustingusią, siaubo apimti ėmė laužyti rankas. 

— Pašaukite ponią de Vilfor! Žadinkite ponią de 
Vilfor! — šaukė karališkasis prokuroras, stovėdamas 
prie slenksčio, kurio jis, atrodė, nedrįsta peržengti. 

Bet tarnai tylėdami žiūrėjo į d'Avrinji, kuris įėjęs 
puolė prie Valentinos, pakėlė ją ant rankų. 

— Ir šita!..— sušnibždėjo jis, guldydamas ją at- 
gal.— Viešpatie, kada gi galas?! 

Vilforas įšoko į kambarį. 

— Dieve mano, ką jūs sakote, — beviltiškai šaukė 
jis. — Daktare!.. Daktare!.. 

— Sakau, kad Valentina mirė! — atsakė d'Avrinji. 
iškilmingu ir rūsčiu balsu. 

Vilforas susmuko lyg pakirstas, nuleidęs galvą ant 
Valentinos lovos. 

Išgirdę gydytojo žodžius ir tėvo riksmą, apimti pa- 
nikos, svaidydami kurčius prakeiksmus, tarnai išdūmė 
lauk, ant laiptų ir koridoriuose trinksėjo skubūs jų žings- 
niai, paskui buvo girdėti garsus šurmuliavimas kieme. 
Po kiek laiko viskas nutilo: visi iki vieno išbėgo iš pra- 
keiktų namų. 

Tuomet ponia de Vilfor, užsimetusi peniuarą, pakėlė 
durų užuolaidą. Ji sustojo ant slenksčio dėdamasi nuste- 
busi ir stengdamasi išspausti keletą neklusnių ašaryčių. 

Staiga ji išblyško ir atkišusi rankas šoko prie sta- 
liuko. 

Ji pamatė, kad d'Avrinji pasilenkė ir susidomėjęs 
varto stiklinę, kurią ji savo rankomis šiąnakt buvo iš- 
pylusi. 

Stiklinėje buvo lygiai tiek pat skystimo, kiek ji iš- 
pylė jo į pelenus. 

Jeigu nuodytojai būtų pasivaidenusi Valentinos 
šmėkla, ji nebūtų taip išsigandusi. 

Taip, tai buvo tokios pat spalvos gėrimas, kurio ji 
įpylė į Valentinos stiklinę ir kurį Valentina išgėrė. Tie 
nuodai neapgaus d'Avrinji, jis dabar įdėmiai juos apžiū- 
rinėja. Tai stebuklas, jį padarė Dievas, kad, nepaisant 

žudikės atsargumo, pasiliktų pėdsakas, liudijimas, daik- 
tinis įrodymas. 

Ponia de Vilfor taip stovėjo be žado lyg tikras bai- 
mės įsikūnijimas, Vilforas, įkniaubęs veidą į mirusios 
patalą, nieko nematė aplinkui, o d'Avrinji priėjo prie 
lango. Jis dar kartą kruopščiai apžiūrėjo stiklinėje skys- 
tį, pamirkė į jį piršto galiuką. 

— Čia jau ne brucinas,— sušnibždėjo daktaras, — 
pažiūrėsime, kokia čia naujiena. 

Jis priėjo prie vienos spintelės, paverstos vaistinėle, 
išėmė iš sidabrinės dėžutės buteliuką azoto rūgšties ir 
įlašino kelis lašus į opalinį skystį, kuris bematant pasi- 
darė kraujo spalvos. 

— Taip! — tarė d'Avrinji. Jo balse skambėjo tiesą 
atskleidusio teisėjo pasibaisėjimas ir kartu mįslę išspren- 
dusio mokslininko džiaugsmas. 

Ponia de Vilfor apsidairė aplinkui. Jos akys sužibo, 
paskui užgeso. Svirduliuodama ji užčiuopė durų rankeną 
ir dingo. 

Po valandėlės jos kambaryje kažkas žnegtelėjo ant 
žemės. 

Bet niekas neatkreipė į tai dėmesio. Slaugė stebėjo 
cheminę analizę. Vilforas vis dar tebebuvo lyg be są- 
monės. 

Tik d'Avrinji nulydėjo akimis ponią de Vilfor ir pa- 
stebėjo, kaip skubiai ji išėjo. 

Jis pakėlė portjerą ir per Eduaro kambarį jo žvilgsnis 
pasiekė miegamąjį: ponia de Vilfor kaip negyva tysojo 
ant grindų. 

— Eikite tenai, — tarė jis slaugei,— poniai de Vil- 
for bloga. 

— O panelė Valentina? — sumikčiojo ši. 

— Panelei Valentinai pagalbos jau nebereikia,— 
tarė d' Avrinji,— ji mirė. 

— Mirė! Mirė! — vaitojo Vilforas, varstomas dva- 
sinio skausmo, juo aštresnio, kad akmeninei jo širdžiai 
jis buvo nepatirtas, naujas, negirdėtas. 

— Ką aš girdžiu! Mirė? — sušuko trečias balsas.— 
Kas sako, kad Valentina mirė? 

Vilforas ir daktaras atsigręžė. Tarpduryje stovėjo 

Morelis, išblyškęs, sukrėstas, baisus. 

Štai kas buvo atsitikę. 

Įprastą valandą pro mažąsias dureles Morelis atvyko 
pas Nuartjė. 

Kaip niekuomet, jis rado duris atviras, todėl įėjo 
neskambinęs. 

Prieškambaryje valandėlę palaukė, šūktelėjo tarnus, 
kad kas nors palydėtų jį pas Nuartjė. 

Tačiau niekas neatsiliepė, kaip žinome, tarnai buvo 
palikę namus. 

Morelis neturėjo dėl ko nerimauti: Montekristas 
jam buvo žadėjęs, kad Valentina gyvens, ir iki šiol tas 
pažadas nebuvo pažeistas. Kiekvieną vakarą grafas jam 
pranešdavo geras žinias, kurias rytais patvirtindavo 
pats Nuartjė. 

Vis dėlto kodėl niekur nėra nė gyvos dvasios? Jis 
pašaukė antrą, trečią kartą — ta pati tyla. 

Tada nutarė lipti aukštyn. 

Nuartjė durys buvo atdaros kaip ir visos kitos. 

Pirmiausia krito jam į akis senis, besėdįs krėsle 
įprastoje vietoje. Jis buvo nepaprastai išbalęs, jo išplės- 
tose akyse glūdėjo siaubas. 

— Kaip jaučiatės, pone? — paklausė Morelis virp- 
telėjusia širdimi. 

— Gerai,— parodė senis,— gerai. 

Tačiau jo veide kaupėsi vis didesnis nerimas. 

— Jūs kažkuo susirūpinęs, — klausinėjo Morelis.— 
Gal pašaukti ką nors iš tarnų? 

— Taip,— parodė Nuartjė. 

Morelis pagriebė skambučio virvelę, bet veltui tampė 
vos nenutraukdamas: niekas neatėjo. 


Jis atsigręžė į Nuartjė. Senio veidas vis labiau balo 
ir nerimavo. 
— Dieve mano! — tarė Morelis.— Kodėl niekas ne- 


ateina? Ar dar kas nors susirgo? 

Nuartjė akys vos neiššoko iš akiduobių. 

— Kas jums yra? — šaukė Morelis.— Jūs mane 
gąsdinate. Valentina! Valentina?.. 

— Taip! Taip! — rodė Nuartjė. 

Maksimilijanas prasižiojo, bet liežuvis jo neklausė: 
jis susverdėjo ir prisišliejo prie sienos. 

Paskui ištiesė ranką į duris. 

— Taip! Taip! Taip! — rodė senis. 

Maksimilijanas puolė prie mažųjų laiptų, dviem šuo- 
liais užlipo jais, o tuo tarpu Nuartjė, rodos, šaukė jam 
akimis: 

— Greičiau, greičiau! 

Kaip žaibas Morelis perbėgo keletą kambarių, tuščių 
kaip ir visas namas, ir atsidūrė prie Valentinos miega- 
mojo. 

Jam nereikėjo daryti durų, jos buvo atdaros iki 
galo. 

Pirmiausia, ką jis išgirdo, buvo rauda. Lyg pro rūkus 
Jis pamatė juodą figūrą, klūpančią ir įsikniaubusią į ne- 
tvarkingą krūvą baltų paklodžių. Baimė, šiurpi baimė 
prikaustė jį prie slenksčio. 

Tada jis išgirdo balsą, kuris sakė: „Valentina mirė!“ 
ir kitą, kuris atsiliepė lyg aidas: 

— Mirė! Mirė! 


XXX + MAKSIMILIJANAS 


Vilforas atsistojo kone gėdydamasis, kad buvo už- 
kluptas tokiame skausmo priepuolyje. . 

Rūstaus kaltintojo pareigos, kurias jis ėjo jau dvide- 
šimt penkerius metus, padarė iš jo kažką daugiau arba 
galbūt mažiau negu žmogų. 

Jo žvilgsnis, iš pradžių sutrikęs ir neramus, paga- 
liau įsmigo į Morelį. 

— Kas jūs, gerbiamasis? — paklausė jis.— Iš kur 
jūs? Taip neinama į namus, kuriuose vieši mirtis. Išeikite! 

Morelis nejudėjo, jis negalėjo atitraukti akių nuo 
siaubingo reginio, sujaukto patalo ir išblyškusio veido 
ant pagalvių. 

— Išeikite! Girdite? — suriko Vilforas. D'Avrinji 
taip pat prisiartino, norėdamas išstumti Morelį iš kam- 
bario. 

Vaikinas lyg apkvaišęs apmetė akimis Valentiną, 
abu vyrus, kambarį,— norėjo, matyt, kažką sakyti,— 
pagaliau, nė žodžio neištaręs, nors visas spiečius skau- 


312 


džių minčių užplūdo jam smegenis, susiėmė už galvos ir 
puolė pro duris. Vilforas ir d'Avrinji, valandėlę atitrūkę 
nuo savo godų, išlydėjo jį akimis, o paskui pažvelgė vienas 
į kitą tartum sakydami: 

„Tai beprotis!“ 

Bet nepraėjus nė penkioms minutėms laiptai sugirgž- 
dėjo nuo sunkių žingsnių, ir pasirodė Morelis, nežmoniš- 
ka jėga užnešęs Nuartjė su jo krėslu į antrąjį aukštą. 

Pasiekęs laiptų aikštelę, Morelis pastatė krėslą ant 
žemės ir greitai įstūmė jį į Valentinos kambarį. 

Visa tai jaunasis vyras atliko dėl to, kad pašėlęs 
skausmas dešimteriopai padidino jo jėgas. 

Bet siaubingiausiai atrodė Nuartjė veidas, kai Mo- 
relis stūmė senį prie Valentinos lovos. Tame veide kupi- 
nos gyvybės buvo tik akys, jose buvo susitelkusi visa jo 
proto ir jausmų jėga. 

Pamatęs tą perbalusį veidą su degančiomis akimis, 
Vilforas išsigando. 

Visą gyvenimą, kada tik jis susidurdavo su tėvu, 
atsitikdavo kas nors baisaus. 

— Žiūrėkite, ką jie padarė! — šaukė Morelis, viena 
ranka stumdamas krėslą prie pat lovos, o kita rodydamas 
Valentiną.— Žiūrėkite, tėve! 

Vilforas atsitraukė žingsnį ir nustebęs žiūrėjo į jau- 
nuolį, kurio jis beveik nepažinojo ir kuris vadino Nuartjė 
savo tėvu. 

Atrodė, tuo metu visa senio siela susitelkė krauju 
pasruvusiose jo akyse: kaklo venos išpampo, sprandas, 
žandai ir smilkiniai pasidarė mėlyni kaip epileptiko. Tam 
skausmingam sukrėtimui, apėmusiam visą jo būtybę, 
stigo tiktai riksmo. 

Tas riksmas tartum sklido iš visų jo porų, šiurpus 
savo nebylumu, širdį draskąs savo bežadiškumu. 

D'Avrinji puolė prie senio ir davė jam pauostyti 
spirito. 

— Pone, — sušuko tada Morelis, griebdamas neju- 
dančią paralitiko ranką, — mane klausia, kas aš, kokia 
teise čia atėjau. Jūs tai žinote, pasakykite jiems, pasa- 
kykite! 

Išsiveržusi rauda nustelbė jo balsą. 

Trūksmingas kvėpavimas purtė senio krūtinę. Tas 
susijaudinimas buvo panašus į agonijos pradžią. 

Pagaliau iš Nuartjė akių ištryško ašaros. Moreliui 
buvo sunkiau, nes jis raudojo be ašarų. Senis negalėjo 
nulenkti galvos, jis tik užsimerkė. 

— Pasakykite, — kalbėjo Morelis suspaustu balsu, — 
kad aš buvau jos sužadėtinis! Pasakykite, kad ji buvo 
mano kilnioji draugė, mano vienintelė meilė žemėje! 
Pasakykite jiems, kad tas bedvasis lavonas priklauso 
man! 

Ir jis puolė ant kelių prieš lovą, mėšlungiškai įsikibo 
į ją rankomis. 

Matyti sielvarto palaužtą tą didelį, stiprų žmogų 
buvo taip sunku, kad d'Avrinji nusigręžė slėpdamas su- 
sijaudinimą, o Vilforas, jau nieko nebeklausinėdamas, 
pastūmėtas tos jėgos, kuri traukia mus prie žmonių, my- 
lėjusių tuos, kuriuos mes apverkiame, ištiesė jam ranką. 

Bet Morelis nieko nematė. Jis pagriebė ledinę Valen- 
tinos ranką ir, nemokėdamas verkti, kurčiai dejavo, su- 
kandęs dantimis paklodės kraštą. 

Valandėlę tame kambaryje buvo girdėti tik rauda, 
prakeiksmai ir maldos. Tačiau viską nustelbė vienas gar- 
sas: tai buvo kriokiąs, gargaliuojąs Nuartjė kvėpavimas. 
Atrodė, su kiekvienu atsikvėpimu jo krūtinėje trūkinėjo 
gyvybės siūlai. 

Pagaliau Vilforas, tvardęsis geriau už kitus ir tar- 
tum užleidęs savo vietą prie mirusios Maksimilijanui, 
ryžosi prabilti: 

— Pone,— tarė jis,— jūs sakote, kad mylėjote Va- 
lentiną, buvote jos sužadėtinis. Aš nežinojau apie tą 
meilę, apie jūsų susitarimą, bet vis dėlto aš, jos tėvas, 
viską jums atleidžiu, nes matau: jūsų skausmas didelis 
ir nuoširdus. Juk ir mano sielvartas pernelyg didelis, 
kad širdyje liktų vietos pykčiui. Bet jūs matote, angelas, 
žadėjęs jums laimę, paliko šią ašarų pakalnę. Ji jau toli 
nuo žemiškosios tuštybės, ji jau stojo prieš Tvėrėjo sostą. 
Taigi atsisveikinkite su jos palaikais, paskutinį kartą 
palieskite ranką, kurios tikėjotės, ir išsiskirkite su ja 
amžiams: Valentinai dabar reikia tik kunigo, kuris at- 
liktų paskutines apeigas. 

— Jūs klystate, gerbiamasis, — sušuko Morelis, ant 
vieno kelio atsistodamas, o jo širdį pervėrė niekada nepa- 
tirtas skausmas,— jūs klystate. Valentina mirė, tačiau 
mirė tokia mirtimi, kuri šaukiasi ne tik kunigo, bet ir 
keršytojo. Ponas de Vilforai, kunigu pasirūpinkite jūs, o 
keršytoju būsiu aš. 

— Ką jūs tuo norite pasakyti? — sumurmėjo Vil- 
foras, krūptelėjęs nuo pakvaišėliškų Morelio žodžių. 

— Noriu pasakyti, kad jumyse — du žmonės,— 
tesė Morelis.— Tėvas užtenkamai paverkė, dabar tegu 
veikia karališkasis prokuroras. 

Nuartjė akys žybtelėjo, d'Avrinji priėjo artyn. 

— Aš žinau, ką kalbu, gerbiamasis, — tęsė jaunasis 
vyras, stebėdamas savo pašnekovų veiduose atsispindin- 
čias mintis, — jūs taip pat gerai žinote, ką aš pasakysiu: 
Valentina nužudyta! 

Vilforas nuleido galvą. D'Avrinji dar žengė žingsnį 
artyn. Nuartjė mirktelėjo: „Taip“. 

— Musų laikais,— vėl prašneko Morelis,— gyva 
būtybė, kad ir ne tokia jauna, graži ir nuostabi kaip 
Valentina, negali mirti smurto mirtimi, nepareikalavus 
atsakomybės už jos žuvimą. Taigi, ponas karališkasis 
prokurore,— pridūrė Morelis, vis labiau karščiuodama- 
sis, — jokio pasigailėjimo! Aš jums pranešu apie nusikal- 
timą, ieškokite žudiko! 

Ir jis įsmeigė į Vilforą rūstų žvilgsnį, o šis klausia- 
mai žvalgėsi tai į Nuartjė, tai į d'Avrinji. 

Tačiau nei tėvas, nei daktaras Vilforo neparėmė: jie 
taip pat įsmeigė į jį rūstų žvilgsnį. 

— Taip! — parodė senis. 

— Teisingai! — tarė d'Avrinji. 

— Pone,— prabilo Vilforas, mėgindamas priešintis 
visų trijų valiai ir stengdamasis nesijaudinti, — jūs apsi- 
rinkate, mano namuose nedaroma nusikaltimų. Mane 
persekioja likimas, Dievas siunčia sunkius išbandymus. 
Baisu apie tai pagalvoti, bet mano namuose niekas nieko 
nežudo! 

Nuartjė akys sublizgo, d'Avrinji norėjo prieštarauti. 

Morelis ištiesė ranką, kviesdamas tylėti. 

— O aš jums sakau, kad čia žudo! — tarė jis ne- 
garsiai, bet rūsčiai. 

Aš jums sakau, kad tai jau ketvirta auka per keturis 
mėnesius! 

Aš jums sakau, kad jau prieš keturias dienas buvo 
kėsintasi nunuodyti Valentiną, bet nepavyko tik todėl, kad 
ponas Nuartjė buvo ėmęsis atsargumo! 

Aš jums sakau, kad žudikas padvigubino dozę arba 
panaudojo kitus nuodus ir šį sykį pasiekė savo! 

Aš jums sakau, kad jūs žinote viską ne blogiau už 
mane, nes ponas d'Avrinji buvo įspėjęs jus ir kaip gydyto- 
jas, ir kaip draugas. 

— Jūs kliedite, gerbiamasis, — tarė Vilforas, bergž- 
džiai mėgindamas išsivaduoti iš veržiančios jį kilpos. 

— Aš kliedžiu? — suriko Morelis.— Tuomet krei- 
piuosi į patį poną d'Avrinji. Paklauskite jį, gerbiamasis, 
ar jis dar atsimena žodžius, kuriuos pasakė jums šių rūmų 
sode tą vakarą, kai mirė ponia de Sen Meran. Tuomet jūs 
abudu, manydami, kad esate vieni, kalbėjote apie tragišką 
jos mirtį. Jūs remiatės likimu, be reikalo kaltinate Dievą, 
bet likimas ir Dievas dėl šios mirties kalti tik tuo, kad 
sutvėrė Valentinos žudiką! 

Vilforas ir d'Avrinji susižvalgė. 

— Taip, taip, prisiminkite,— kalbėjo toliau More- 
lis, — jūs manėte, kad jūsų žodžius girdėjo tik tyla ir vie- 
numa, bet jie pasiekė mano ausis. Aišku, matydamas 
nusikalstamą Vilforo nuolaidumą savo namiškiams, po to 
vakaro aš pats turėjau viską atskleisti valdžios orga- 
nams. Tada nebūčiau pasidaręs vienu iš tavo mirties 
kaltininkų, mano brangioji Valentina! Bet kaltininkas 
virto keršytoju. Ši ketvirtoji žmogžudystė tokia akivaizdi 
visiems, kad, jeigu tėvas tave palieka, Valentina, prisiekiu 
tau, aš pats surasiu žudiką! 

Ir prigimtis pagaliau tarsi pasigailėjo to stipraus 
vyro, kone palūžusio nuo savo paties jėgų, — paskutinieji 
Morelio žodžiai sustingo jo lūpose, iš krūtinės išsiveržė 
rauda, atkaklios ašaros ištryško iš akių, jisai susverdėjo 
ir verkdamas vėl suklupo prie Valentinos lovos. 

Dabar atėjo d'Avrinji eilė. 

— Aš taip pat, — tvirtai prabilo jis, — prisidedu prie 
pono Morelio ir reikalauju teisybės. Man širdis plyšta 
pagalvojus, kad mano silpnadvasiškas atlaidumas padrą- 
sino žudiką! 

— Dieve, Dieve! — murmėjo priblokštas Vilforas. 

Morelis pakėlė galvą ir, kažką išskaitęs senio akyse, 
degančiose antžmogiška ugnimi, tarė: 

— Žiūrėkite, ponas Nuartjė nori kažką pasakyti. 

— Taip,— parodė Nuartjė, ir jo akys buvo ypač 
baisios, nes visos to vargšo nelaimingo senio jėgos buvo 
sukauptos tik žvilgsnyje. 

— Ar jūs žinote, kas žudikas? — paklausė Morelis. 

— Taip, — parodė Nuartjė. 

— Ir mums pasakysite? — sušuko Maksimilijanas. — 
Mes klausome! Ponas d'Avrinji, klausykite! 

Paralitikas liūdnai, švelniai akimis nusišypsojo varg- 
šui Moreliui, kaip dažnai šypsodavosi Valentinai, ir susi- 
kaupė. 

Paskui, tartum prikaustęs pašnekovo akis prie savųjų, 
jis nukreipė žvilgsnį į duris. 


Morelis. 

— Taip,— parodė Nuartjė. 

— Pasigailėkite manęs! 

Senio akys nepermaldaujamai tebebuvo įsmigusios 
į duris. 

— Bet paskui ar galėsiu grįžti? — paklausė Morelis. 

— Taip. 

— Man vienam išeiti? 

— Ne. 

— Ką man išsivesti? Karališkąjį prokurorą? 

— Ne. 

— Daktarą? 

— Taip. 

— Jūs norite pasilikti vienas su ponu de Vilforu? 

— Taip. 

— Ar jis susikalbės su jumis? 

— Taip. 

— Būkite ramus,— tarė Vilforas, džiaugdamasis, 
kad tardymas vyks be liudininkų, — kuo puikiausiai su- 
prantu tėvą. 

Nors karališkojo prokuroro balsas skambėjo beveik 
džiaugsmingai, bet jo dantys garsiai barškėjo. 

D'Avrinji paėmė Morelį už rankos ir išsivedė į gre- 
timą kambarį. 

Tada visuose namuose įsiviešpatavo gili tyla, gilesnė 
už mirties tylą. 

Pagaliau po ketvirčio valandos pasigirdo netvirti 
žingsniai, ir Vilforas atėjo į svetainę, kur jo laukė d'Av- 
rinji su Moreliu, pirmasis sunkiai susimąstęs, antrasis 
draskomas širdgėlos. 

— Eime,— tarė Vilforas. 

Ir jis nuvedė juos pas Nuartjė. 

Morelis įdėmiai pasižiūrėjo į Vilforą. 

Karališkojo prokuroro veidas buvo baltas kaip drobė, 
kakta išmušta rūdžių spalvos dėmėmis, pirštai mėšlun- 
giškai pešiojo plunksną ir draskė ją į skiautelius. 

— Ponai,— prislėgtu balsu kreipėsi jis į d'Avrinji 
ir Morelį, — duokit man garbės žodį, kad ta šiurpi paslap- 
tis bus palaidota mūsų širdyse. 

Abu vyrai nejučiom sujudėjo. 

— Maldauju!..— tarė Vilforas. 

— O kaltininkas?..— paklausė Morelis.— Žudikas!.. 
Nuodytojas!.. 

— Būkite ramus, pone, teisingumas bus įvykdytas, — 
atsakė Vilforas.— Tėvas man atskleidė kaltininko vardą, 
jis trokšta keršto kaip ir jūs. Bet jis, kaip ir aš, maldauja 
jus laikyti nusikaltimo paslaptį. Tiesa, tėve? 

— "Taip, — ryžtingai parodė Nuartjė. 

Morelis nejučiom pasitraukė, apimtas siaubo ir nepa- 
sitikėjimo. 

— Pone,— sušuko Vilforas, stabdydamas jį už ran- 
kos, — jūs žinote, mano tėvas žmogus nepalenkiamas, ir 
jeigu jis kreipiasi į jus su tokiu prašymu, vadinasi, tiki, 
kad už Valentiną bus baisiai atkeršyta. Tiesa, tėve? 

Senis vėl parodė: „Taip“. 

Vilforas kalbėjo toliau: 

— Jis mane pažįsta, o aš jam daviau žodį. Būkite 
ramūs, ponai. Aš prašau trijų dienų, tai mažiau negu jus 
paprašytų teismas. Po trijų dienų kerštas už mano dukters 
nužudymą sukrės iki širdies gelmių net abejingiausius 
žmones. Tiesa, tėve? 

Tardamas šiuos žodžius, jis sugriežė dantimis ir 
papurtė bejausmę senio ranką. 

— Ar pažadas bus ištesėtas, ponas Nuartjė? — pa- 

klausė Morelis. D'Avrinji taip pat klausiamai pažvelgė 
] JĮ. 

— Taip! — parodė Nuartjė, ir jo akyse blykstelėjo 
kraupus džiugesys. 

— Tai prisiekite, ponai, — tarė Vilforas, suimdamas 
d'Avrinji ir Morelio rankas, — prisiekite, kad pasigailė- 
site Mano namų garbės ir keršyti paliksite man. 

D'Avrinji nusigręžė ir burbtelėjo „taip“, bet Morelis 
ištraukė savo dešinę iš Vilforo rankų, puolė prie lovos, 
prispaudė lūpas prie šaltų Valentinos lūpų ir šoko lauk, 
iš baisios širdgėlos pratisai sudejavęs. 

Mes jau sakėme, kad visi tarnai buvo dingę. 

Užtat Vilforui teko prašyti d'Avrinji imti ant savo 
pečių visus tuos gausius ir sudėtingus rūpesčius, kurių 
sukelia mūsų didmiesčiuose mirtis, ypač kai ji aplanko 
tokiomis įtartinomis aplinkybėmis. 

O pažvelgus į Nuartjė, buvo tiesiog baisu matyti tą 
jo sustingusį sielvartą, tą begalinę neviltį, tas tylias 
ašaras. 

Vilforas užsidarė savo kabinete. D'Avrinji išvyko 
ieškoti miesto gydytojo, kurio pareiga — paliudyti mirties 
faktą ir kurį žmonės vaizdingai vadina „mirusiųjų dak- 
taru“. 

Nuartjė nenorėjo palikti anūkės. 

D'Avrinji su savo kolega grįžo po pusvalandžio. 
Vartai buvo užrakinti, o kadangi vartininkas buvo dingęs 
drauge su kitais tarnais, tai juos įleisti turėjo pats Vil- 
foras. 

Bet prie Valentinos kambario jis sustojo, — neturėjo 
jėgų ten įeiti. 

Abu gydytojai įėjo vieni. 

Nuartjė sėdėjo prie lovos, išblyškęs kaip mirusioji, 
sustingęs ir bežadis kaip ji. 

Mirusiųjų daktaras priėjo prie lovos stebėtinai abe- 
jingai, kaip žmogus, pusę amžiaus praleidęs su lavonais, 
atmetė nuo merginos veido paklodę ir pračiaupė lūpas. 

— "Taip,— atsiduso d' Avrinji,— vargšė mergytė ne- 
gyva, jokių abejonių. 

— Taip,— trumpai atsakė mirusiųjų daktaras, vėl 
užtraukdamas ant Valentinos veido paklodę. 

Nuartjė dusliąi sukriokė. 

D'Avrinji atsigręžė — senio akys žaižaravo. Gerasis 
gydytojas suprato, kad Nuartjė būtinai nori matyti savo 
kūdikį. Jis pristūmė senį prie lovos ir, kol antrasis gydy- 
tojas plovė chloruotame vandenyje mirusios lūpas lie- 
tusius pirštus, atidengė tą ramų ir išblyškusį veidą, 
panašų į miegančio angelo veidą. 

Ištryškusios iš Nuartjė akių ašaros d'Avrinji sakė, 
kaip labai jam dėkingas tas vargšas senis. 

Mirusiųjų daktaras priėjo prie stalo, čia pat, Valen- 
tinos kambaryje, išrašė pažymėjimą ir,atlikęs tą paskutinį 
formalumą d'Avrinji lydimas išėjo. 

Vilforas išgirdo ant laiptų jų žingsnius ir atidarė 
kabineto duris. 

Taręs gydytojui keletą padėkos žodžių, jis kreipėsi 
į d' Avrinji: 

— Dabar reikia kunigo. 

— Ar jūs turite kokį numatęs, kurį norėtumėte 
pakviesti melstis prie Valentinos? — paklausė d'Avrinji. 

— Ne,— atsakė Vilforas,— kreipkitės į pirmą pasi- 
taikiusį. 

— Arčiausia,— tarė miesto gydytojas, — tai italų 
abatas, apsigyvenęs greta jūsų. Jei norite, galiu paprašyti 
jį, Man nereikės sukti iš kelio. 

— Būkite toks geras, d'Avrinji,— tarė Vilforas,— 
paėjėkite su ponu daktaru. Štai jums raktas, kad galė- 
tumėte įeiti ir išeiti kada tinkamas. Atveskite kunigą 
tiesiog į mano vargšės mergytės kambarį. 

— Norėsite su juo pasikalbėti, mano drauge? 

— Noriu pabūti vienas. Jūs atleisite man, tiesa? 
Kunigas privalo suprasti kiekvieną skausmą, net tėvo 
skausmą. 

Vilforas padavė d'Avrinji raktą, dar sykį linktelėjo 
miesto gydytojui ir grįžęs į kabinetą sėdo prie darbo. 

Yra žmonių, kuriems darbas — tai vaistas nuo visų 
kančių. 

Išėję į gatvę, abu gydytojai pastebėjo sutana apsi- 
vilkusį vyrą, stovintį gretimų namų tarpduryje. 

— Va tas, kurį minėjau, — tarė mirusiųjų daktaras. 

D'Avrinji priėjo prie dvasininko. 

— Pone,— paklausė jis,— ar nesutiktumėte pada- 
ryti paslaugą nelaimingajam tėvui, karališkajam proku- 
rorui de Vilforui, kuris ką tik neteko dukters? 

— Taip, žinau,— labai ryškiu itališku akcentu at- 
sakė kunigas,— jo namus aplankė mirtis. 

— Tad man nereikia nė sakyti, kokios paslaugos 
jisai nori iš jūsų. 

— Aš jau norėjau eiti pas jį, — tarė kunigas, — mūsų 
pareiga — ieškoti, kam galėtume būti naudingi. 

— Tai jauna mergaitė. 

— Taip, žinau. Man sakė tarnai, aš mačiau, kaip jie 
bėgo iš tų namų. Sužinojau, kad jos vardas Valentina, ir 
jau meldžiausi už ją. 

— Ačiū, pone,— padėkojo d'Avrinji,— kadangi jūs 
jau pradėjote savo šventą darbą, malonėkite jį ir tęsti. 
Eime prie mirusios, ir jums tars ačiū į sielvartą nugrimz- 
dusi šeima. 

— Einu, pone, — atsakė abatas, — ir drįstu pasakyti, 
kad vargu ar kieno maldos bus karštesnės už mano. 

D'Avrinji paėmė abatą už parankės ir, nesutikęs 
Vilforo, kuris buvo užsidaręs savo kabinete, nuvedė jį 
pas velionę. Velionė turėjo būti pašarvota tik naktį. 

Jiems įėjus į kambarį, Nuartjė akys susitiko su 
kunigo akimis ir, matyt, įžiūrėjo jose kažką ypatinga, 
nes jo žvilgsnis taip ir liko prikaustytas prie kunigo 
veido. 

D'Avrinji paprašė kunigą budėti ne tik prie mirusios, 
bet ir prie paralitiko, ir šis pažadėjo daktarui pasimelsti 
už Valentiną ir pasirūpinti Nuartjė. 

Kunigo pažadas nuskambėjo iškilmingai. Matyt, dėl 
to, kad jam niekas nekliudytų melstis, o Nuartjė liūdėti, 
vos tik d'Avrinji išėjus, jis užsklendė skląsčius ne tik 
koridoriaus durų, bet ir tų, pro kurias galima patekti 
pas ponią de Vilfor. 


XXXI + DANGLARO PARAŠAS 


Rytas išaušo liūdnas, apsiniaukęs. 
Laidotuvininkai naktį atliko savo gedulingą pareigą, 

apsiuvo lovoje gulintį kūną įkapėmis — liūdnais miru- 
siųjų drabužiais, kurie, nors ir karštai būtų įrodinėjama, 
kad mirtis visus suly gina, vis dėlto yra paskutinė pagarba 
prabangai, kurią jie mėgo būdami gyvi. 

Tos įkapės buvo atraiža puikaus batisto, kurią mer- 
gina buvo nusipirkusi prieš dvi savaites. 

Nuartjė jau iš vakaro buvo išneštas į savo kambarį. 
Senis, nors buvo tikėtasi atvirkščiai, visai nesipriešino, 
kad jį išskiria su anūkės kūnu. 

Abatas Buzonis budėjo iki ryto ir išėjo auštant, nie- 
kam netaręs nė žodžio. 

Aštuntą valandą atvažiavo d'Avrinji. Jis susitiko 
Vilforą, kuris ėjo pas Nuartjė, ir palydėjo jį, norėdamas 
pasiteirauti, kaip senis praleido naktį. 

Jiedu rado Nuartjė didžiajame krėsle, kuris jam 
atstodavo lovą. Senis miegojo ramiai, be jokių rūpesčių. 

Nustebę jie sustojo tarpdury je. 

— Pažiūrėkite,— tarė d'Avrinji Vilforui,— gamta 
moka numalšinti net aštriausią skausmą. Juk niekas ne- 
galėtų pasakyti, kad ponas Nuartjė nemylėjo savo anūkės, 
ir vis dėlto jis miega. 

— Taip, teisybė, — atsakė stebėdamasis Vilforas, — 
labai keista, kad jis taip miega: juk dėl mažiausio nema- 
lonumo jis prasikankindavo ištisas naktis. 

— Skausmas jį parbloškė,— nusprendė d'Avrinji. 

Ir abu, giliai susimąstę, grįžo į karališkojo prokuroro 
kabinetą. 

— O aš nė akių nesudėjau,— tarė Vilforas, rody- 
damas nepaliestą patalą, — manęs skausmas neįveikia 
parblokšti, štai jau dvi naktis nebuvau atsigulęs. Bet pa- 
žiūrėkite į mano stalą: Dieve mano, kiek aš prirašiau per 
tas dvi dienas ir dvi naktis!.. Kaip aš įsitraukiau į tą bylą, 
kiek pastabų padariau kaltinamajame žmogžudžio Bene- 
deto akte!.. Taip, darbas, darbas! Tu mano aistra, mano 
džiaugsmas, mano apkvaišimas — tu vienas padedi įveikti 
skausmą! 

Ir jis konvulsyviai suspaudė d'Avrinji ranką. 

— Arašjums dar reikalingas? — paklausė daktaras. 

— Ne,— atsakė Vilforas,— tik prašom grįžti apie 

vienuoliktą valandą. Dvyliktą... išneš... Dieve, Dieve! Mano 
mergytė, mano vargšė mergytė! 

Karališkasis prokuroras, vėl pavirtęs žmogumi, pa- 
kėlė akis į dangų ir atsiduso. 

— Ar jūs priiminėsite užuojautos pareiškimus? 

— Ne, vienas mano pusbrolis imasi šios sunkios 
pareigos. Aš dirbsiu, daktare. Dirbdamas viską užmirštu. 

Nespėjus daktarui nueiti net iki durų, karališkasis 
prokuroras vėl palinko prie popierių. 

Koridoriuje d'Avrinji sutiko Vilforo minėtą giminai- 
tį, nežymų asmenį ir mūsų pasakojime, ir savo šeimoje, 
vieną iš tų būtybių, kurioms nuo gimimo dienos skirta 
būti gyvenime statistais. 

Apsirengęs juodai, rankovė perjuosta krepu, jis at- 
vyko į Vilforo namus su momentui tinkama liūdesio 
kauke ant veido, kurią ketino dėvėti tol, kol reikės, o po 
ceremonijos tučtuojau nusimesti. 

Vienuoliktą valandą kiemo grindiniu ėmė tarškėti 
gedulo karietos, ir Sent Onorė priemiestis skardėjo nuo 
minios klegesio. Minią vienodai masina turtuolių džiaugs- 
mas ir jų sielvartas, ji lygiai taip pat skuba į iškilmingas 
laidotuves kaip ir į kunigaikštytės vestuves. 

Svetainėje, kur stovėjo karstas, pamažu ėmė darytis 
ankšta. Iš pradžių atvyko kai kurie mūsų seni pažįstami: 
Debrė, Šato Reno, Bošanas. Paskui visos teismo, litera- 
tūros ir karinių sluoksnių įžymybės, nes ponas de Vilforas 
ne tiek dėl savo visuomeninės padėties, kiek dėl asmens 
savybių užėmė vieną pirmųjų vietų Paryžiaus aukštuo- 
menėje. 

Pusbrolis stovėjo prie durų, sutikinėjo atvykstančius, 
ir, reikia pasakyti, abejingiems žmonėms tiesiog akmuo 
nuo krūtinės nukrisdavo pamačius šaltą veidą, nereika- 
laujantį nei apsimestinio liūdesio, nei veidmainingų 
ašarų, be kurių neišsiverstum, jei čia būtų tėvas, brolis ar 
sužadėtinis. 

Pažįstami, susišaukę viens kitą žvilgsniais, būriavosi 
atskirai. 

Vieną tokį būrelį sudarė Debrė, Sato Reno ir Bošanas. 

— Vargšė mergaitė! — kalbėjo Debrė, nejučiom kaip 
ir visi kiti minėdamas tą liūdną įvykį.— Tokia turtinga! 

Tokia graži! Ar galėjote apie tai pagalvoti, Šato Reno, 
kai buvome atėję čia prieš... prieš tris, daugiausia keturias 
savaites pasirašyti jos vedybų sutarties, kuri taip ir liko 
nepasirašyta? 

— Prisipažinsiu, ne,— tarė Šato Reno. 

— Ar pažinojote ją? 

— Kalbėjau su ja vieną ar du kartus per balių pas 
ponią de Morser. Man ji pasirodė žavinga, nors truputį 
melancholiška. O kur jos pamotė? Nežinote? 

— Ji išvykusi visai dienai pas to garbingo pono 
žmoną, kuris mus čia sutiko. 

— Kas jis toks? 

— Kaip tai kas? 

— Nagi tas ponas, kuris mus sutiko. Deputatas? 

— Ne,— atsakė Bošanas.— Aš pasmerktas kasdien 
matyti mūsų įstatymų leidėjus, bet šita fizionomija man 
nepažįstama. 

— Ar jūs painformavote apie Valentinos mirtį 
savo laikraštyje? 

— Yra žinutė, ne mano rašyta, bet ji pridarė triukš- 
mo, aš net labai abejoju, ar ji bus maloni Vilforui. Kiek 
prisimenu, ten sakoma, kad jeigu keturis kartus mirtis 
būtų pasibeldusi į kieno kito, ne į karališkojo prokuroro 
namus, tai karališkasis prokuroras tikriausiai tuo būtų 
susidomėjęs. 

— Daktaras d'Avrinji,— tarė Šato Reno,— kuris 
yra ir mano motinos gydytojas, sako, kad Vilforas baisiai 
pritrenktas. 

— Ko jūs dairotės, Debrė? 

— Grafo Montekristo. 

— Eidamas čia aš jį sutikau bulvare. Matyt, jis 
ruošiasi išvykti, važiavo pas savo bankininką,— tarė 
Bošanas. 

— Jo bankininkas — Danglaras? — paklausė Šato 
Reno Debrė. 

— Atrodo, taip,— atsakė asmens sekretorius, kiek 
sutrikęs.— Bet čia trūksta ne tik Montekristo. Aš nema- 
tau Morelio. 

— Morelio? Argi jis pažįstamas su Vilforais? — 
paklausė Šato Reno. 

— Man atrodo, kad buvo supažindintas tik su ponia 
de Vilfor. 

— Nesvarbu, vis tiek turėjo ateiti, — atsakė Debrė.— 
Apie ką jis kalbės vakare? Tos laidotuvės — paskutinė 
naujiena. Bet tšš, tylėkime, va teisingumo ir kulto minist- 
ras. Jis laikys savo pareiga kreiptis į liūdintį Vilforo 
giminaitį trumpa kalba. 

Ir trys jaunuoliai priėjo prie durų, norėdami išgirsti 
tą trumpą teisingumo ir kulto ministro kalbą. 

Bošanas nemelavo. Eidamas į laidotuves jis susitiko 
Montekristą, kuris važiavo pas Danglarą į Šosė d'Anteno 
gatvę. 

Bankininkas pro langą pastebėjo į kiemą įsukančią 
grafo karietą ir išėjo jo pasitikti liūdnu, tačiau maloniu 
veidu. 

— Matau, grafe,— kreipėsi jis, tiesdamas Montekris- 
tui ranką,— jūs atvykote pareikšti man užuojautos. Taip, 
baisi nelaimė aplankė mano namus, ir aš, pamatęs jus, 
net ėmiau klausti save, ar nelinkėjau bloga tiems varg- 
šams Morserams,— tuomet būtų pasiteisinusi patarlė: 
„Nekask kitam duobės — pats įkrisi“. Bet ne, garbės žodis, 
nelinkėjau Morserui bloga. Gal jis kiek per daug rietė 
nosį, būdamas tokios pat žemos kilmės kaip ir aš, pradėjęs 
taip pat tuščiomis rankomis kaip ir aš. Bet visi mes turime 
ydų. Būkite atsargus, grafe: mūsų kartos žmonėms... tiesa, 
atleiskite, jūs ne mūsų kartos, jūs dar jaunas... Mūsų kar- 
tos žmonėms šie metai nelaimingi: štai mūsų puritonas, 
karališkasis prokuroras, ką tik neteko dukters. Baisu 
pagalvoti: keistu būdu išmiršta visa Vilforų šeima. Morse- 
ras neteko garbės ir nusišovė. Ant manęs galanda dantis 
dėl to niekšo Benedeto ir dar... 

— Kas dar? — paklausė grafas. 

— Deja, argi nežinote? 

— Vėl kokia nelaimė? 

— Mano duktė... 

— Panelė Danglar? 

— Eženi mus paliko. 

— Ką jūs sakote? 

— Taip, brangusis grafe. Jūsų laimė, kad neturite 
nei žmonos, nei vaikų. 

— Jums taip atrodo? 

— Jokios abejonės! 

— Tai sakote, kad panelė Eženi... 

— Ji negalėjo pakelti gėdos, kurią mums padarė tas 
niekšas, ir pasiprašė išleidžiama keliauti. 

— Ir jau išvyko? 

— Praėjusią naktį. 

— Su ponia Danglar? 

— Ne, su viena giminaite... Šiaip ar taip, vis tiek 
netekome savo mielos Eženi, nes žinau jos charakterį ir 
abejoju, ar ji kada begrįš į Prancūziją! 

— Ką padarysi, brangusis barone,— guodė jį Mon- 
tekristas.— Visi tie šeimos rūpesčiai pribaigtų kokį skur- 
džių, kurio visas turtas — vaikai, bet milijonieriui tokie 
smūgiai nebaisūs. Kad ir ką teigtų filosofai, biznio žmonės 
visada įrodys priešingą tiesą. Pinigai guodžia žmogų 
daugeliu atvejų, o jūs turėtumėte pasiguosti greičiau 
negu kas kitas, jei pripažįstate to balzamo gydomąją 
galią, nes jūs — finansų karalius, visų galingųjų jėgų 
susikirtimo taškas. 

Danglaras šnairomis žvilgtelėjo į grafą, norėdamas 
įsitikinti, ar tas šaiposi iš jo, ar rimtai kalba. 

— Taip,— tarė jis,— jei turtas guodžia, paguodos 
ieškoti man nereikia: aš turtingas. 

— Toks turtingas, brangusis barone, kad jūsų turtai 
nelyginant piramidės: jei kas norėtų jas nugriauti, tai 
nedrįstų, o jei išdrįstų, tai neįstengtų. 

Danglaras nusišypsojo iš grafo naivaus pasitikėjimo 
juo. 

— Beje, jums įeinant aš kaip tik ruošiau penkis 
popieriukus, du jau ir pasirašiau, ar nesiteiktumėte leisti 
man pasirašyti ir kitus tris? 

— Prašau, brangusis barone, prašau. 

Stojo tyla, buvo girdėti, kaip girgžda bankininko 
plunksna. Montekristas apžiūrinėjo paauksuotus lubų lip- 
dinius. 

— Ispanijos bonai? — pasiteiravo Montekristas.— 
Ar Haičio? Ar Neapolio? 

— Ne,— patenkintas nusijuokė Danglaras,— bonai 
valstybiniam Prancūzijos bankui. Žiūrėkite,— pridūrė 

jis, — jūs finansų imperatorius, jeigų aš — karalius, ar 
daug jums teko matyti tokių štai popiergaliukų, kurie 
verti po milijoną? 

Montekristas paėmė, lyg norėdamas pasverti, penkis 
popieriaus lakštelius, kuriuos puikaudamasis padavė jam 
Danglaras, ir perskaitė: 


„Ponas banko direktoriau, malonėkite išmokėti 
šio raštelio įteikėjui iš mano sąskaitos milijoną 
frankų. 

Baronas Danglaras“ 


— Vienas, du, trys, keturi, penki, — suskaičiavo Mon- 
tekristas,— penki milijonai! Velniai rautų, tai bent užmo- 
jis, ponas Kreze! 

— Štai kaip aš tvarkau reikalus! — tarė Danglaras. 

— Tiesiog nuostabiai, ypač jei ši suma bus išmokėta 
grynais, kuo aš, beje, neabejoju. 

— Taip ir bus, — patvirtino Danglaras. 

— Malonu turėti tokį kreditą! Iš tikrųjų tik Prancū- 
zijoje sutiksi tokius dalykus: penki popieriukai — penki 
milijonai. Tik matydamas savo akimis gali patikėti. 

— Jūs abejojate? 

— Ne. 

— Bet sakote tokiu tonu... Norite, pasidarykite sau 
tą malonumą: nuvykite su mano patikėtiniu į banką ir 
pamatysite, kaip jis išeis iš ten nešinas banknotais šita 
suma. 

— Ne, čia iš tikrųjų be galo įdomu,— tarė Monte- 
kristas, sulankstydamas visus penkis čekius, — žinote, 
verčiau aš pats išbandysiu. Jūsų banke turėjau šešių 
milijonų kreditą, išėmiau devynis šimtus tūkstančių 
frankų, pas jus liko penki milijonai šimtas tūkstančių 
frankų. Taigi imu jūsų popieriukus, kuriuos laikau tikra 
valiuta vien dėl jūsų parašo, o štai jums pakvitavimas 
šešiems milijonams, ir mes atsiskaitę. Paruošiau jį iš 
anksto, nes, turiu prisipažinti, šiandien man labai reikia 
pinigų. 

Ir, viena ranka dėdamasis į kišenę čekius, kita grafas 
ištiesė bankininkui pakvitavimą. 

Trenkęs po kojomis perkūnas nebūtų įvaręs Dangla- 
rui didesnio siaubo. 

— Kaipgi tai? — suburbleno jis.— Jūs imate tuos 
pinigus? Bet, atleiskite, grafe, tuos pinigus aš skolingas 
prieglaudoms, tai indėlis, aš pažadėjau šiandien išmokėti. 

— AĄ,čia kas kita, — tarė Montekristas.— Aš visiškai 
nesispiriu, kad būtinai man šituos čekius, išmokėkite 
kokiomis nors kitomis vertybėmis. Paėmiau juos tik iš 
smalsumo, juk malonu visiems pasakoti, kad visai ne- 
perspėtas, nepaprašęs nė penkių minučių palaukti, Dang- 
laro bankas išmokėjo man penkis milijonus grynais! Tai 
būtų tikrai nuostabu! Štai jūsų čekiai, kartoju, duokite 
man ką nors kita. 

Jis padavė popierius Danglarui, ir tas, mirtinai iš- 
blyškęs, jau tiesė ranką kaip vanagas nagus pro narvo 
grotas, norėdamas įsikibti į mėsą, kurią norima iš jo 
atimti. 

Bet staiga apsigalvojo, susitvardė ir nuleido ranką. 
Po to nusišypsojo, ir jo perkreiptas veidas atsileido. 

— Tiesą pasakius, — tarė jis, — jūsų pakvitavimas — 
irgi pinigai. 

— Žinoma! Jeigu būtumėte Romoje, Tomsono ir 
Frenčio bankas išmokėtų jums pagal mano pakvitavimą 
taip pat lengvai, kaip jūs pats mokate. 


— Atleiskite, grafe, atleiskite. 

— Tai aš galiu pasiimti tuos pinigus? 

— Taip, taip, pasiimkite,— atsakė Danglaras, šluos- 
tydamasis aprasojusią kaktą. 

Montekristas vėl įsidėjo čekius į kišenę, o jo veidas 
tartum sakyte sakė: 

„Ką gi, apsigalvokite ir, jeigu gailitės, dar nevėlu“. 

— Ne, ne,— tarė Danglaras,— pasiimkite tuos če- 
kius. Bet, žinote, mes, finansininkai, labai skrupulingi. 
Buvau numatęs tuos pinigus prieglaudoms, ir man atrodė 
beveik vagystė neatiduoti joms kaip tik tų čekių, tarsi 
pinigas pinigui nelygu. Atleiskite! 

Ir jis garsiai, bet nervingai nusijuokė. 

— Atleidžiu,— maloniai atsakė Montekristas,— ir 
dedu pinigus į kišenę. 

Jis įsidėjo čekius į piniginę. 

— Bet juk dar lieka šimtas tūkstančių frankų? — 
paklausė Danglaras. 

— O,  menkniekis! — tarė  Montekristas.— Biržos 
priemokų susidaro maždaug ta suma. Pasilikite juos sau, 
ir būsime kvit. 

— Grafe, jūs rimtai kalbate? 

— Su bankininkais aš niekuomet nejuokauju,— 
rimtai, kone įžūliai atkirto Montekristas. 

Ir jis pasuko pro duris kaip tik tuo metu, kada liokajus 
pranešė: 

— Ponas de Bovilis, generalinis Prieglaudų valdybos 
iždininkas. 

— Na, matote,— tarė Montekristas,— atėjau pačiu 
laiku ir galiu pasinaudoti jūsų čekiais: juos graibstyte 
graibsto. 

Danglaras vėl išblyško ir paskubėjo atsisveikinti su 
grafu. 

Montekristas ceremoningai nusilenkė ponui de Bovi- 
liui, kuris stovėjo laukiamajame ir, grafui išėjus, tuojau 
buvo įvestas į Danglaro kabinetą. 

Visuomet tokį rimtą grafo veidą akimirksniu nutvies- 
kė šypsena, kada jis Prieglaudų iždininko rankose pamatė 
portfelį. 

Prie durų jo laukė karieta, ir jis tučtuojau liepė 
važiuoti į banką. 

Tuo metu Danglaras, stengdamasis nesijaudinti, 
žengė pasitikti generalinio iždininko. 

Aišku, kad jo lūpose vėl atsirado meili šypsena. 

— Laba diena, brangusis kreditoriau,— kalbėjo 
jis, — taip jus vadinu dėl to, kad galėčiau kirsti lažybų, 
jog pas mane atvyksta kreditorius. 

— Įspėjote, barone,— atsakė Bovilis,— mano asme- 
nyje pas jus atvyksta prieglaudos: našlės ir našlaičiai 
tiesia į jus mano ranką, prašydami penkių milijonų išmal- 
dos. 

— O dar sako, kad našlaičių reikia gailėtis! — at- 
sakė Danglaras svečio stiliumi.— Vargšai vaikučiai! 

— Taigi aš ir atėjau jų vardu, — pakartojo Bovilis. — 
Turbūt jūs jau gavote mano vakarykštį laišką? 

— Taip. 

— Štai ir aš su pakvitavimu. 

— Brangusis ponas de Bovili,— tarė Danglaras,— 


329 


jūsų našlės ir našlaičiai, jeigu sutinkate, gal bus tokie 
geri ir palauks dvidešimt keturias valandas, nes grafas 
Montekristas, kuris ką tik iš čia išėjo... juk sutikote jį, 
tiesa? 

— Taip, bet kas čia tokio? 

— Tai va, Montekristas išsinešė jų penkis milijonus! 

— Kaip tai? 

— Grafas turėjo pas mane neribotą kreditą, kurį jam 
atidarė Tomsono ir Frenčio bankas Romoje. Jis paprašė 
manęs iš karto penkių milijonų, aš jam ir daviau čekius 
į valstybinį banką, kuriame saugomi mano fondai. Supran- 
tate, bijau, kad jei pareikalausiu iš valdytojo dešimties 
milijonų per vieną dieną, jam tai gali pasirodyti labai 
keista. Per dvi dienas, — pridūrė šypsodamasis Dangla- 
ras, — visai kas kita. 

— Bet ką jūs! — sušuko Bovilis, ir jo balse nuskam- 
bėjo nepasitikėjimas. — Penkis milijonus tam ponui, kuris 
ką tik išėjo iš čia ir dar pasisveikino su manimi, tarsi 
mes būtume pažįstami? 

— (Gal jisai jus pažįsta, nors jūs jo ir ne. Grafas 
Montekristas visus pažįsta. 

— Penkis milijonus! 

— Štai jo pakvitavimas. Būkite kaip apaštalas 
Tomas: pažiūrėkite, pačiupinėkite. 

Bovilis paėmė Danglaro paduotą popierių ir per- 
skaitė: 

„Gavau iš barono Danglaro penkis milijonus vieną 
šimtą tūkstančių frankų, kuriuos bet kada jam išmokės 
Tomsono ir Frenčio bankas Romoje.“ 

— Viskas kaip reikiant! — pripažino jis. 

— Ar jūs žinote Tomsono ir Frenčio banką? 

— Taip,— tarė Bovilis,— kadaise turėjau su juo 
operaciją dviejų šimtų tūkstančių frankų suma, bet nuo 
to laiko nieko nesu girdėjęs apie jį. 

— Tai vienas tvirčiausių bankų Europoje, — pareiškė 
Danglaras, atsainiai mesdamas ant stalo iš Bovilio rankų 
paimtą raštelį. 

— Ir jo sąskaitoje tik pas jus buvo penki milijonai? 
Betgi tas grafas Montekristas tikras nabobas! 

— Teisybę sakant, aš nežinau, kas jis, bet jis turėjo 

tris neribotus kreditus: vieną pas mane, kitą pas Rotšildą 
ir trečią pas Lafitą. Kaip matote,— nerūpestingai pri- 
dūrė Danglaras,— pirmenybę jis suteikė man ir paliko 
šimtą tūkstančių priemokoms. 

Bovilis klausėsi nepaprastai susižavėjęs. 

— Reikės jį aplankyti, — tarė jis.— Pasistengsiu, 
kad jis finansuotų mums kokią nors labdarybės įstaigą. 

— Tikrai laimėsite: vien tik išmaldoms jis išdalija 
per mėnesį daugiau kaip dvidešimt tūkstančių. 

— Labai puiku! Be to, aš jam nurodysiu ponios 
de Morser ir jos sūnaus pavyzdį. 

— Kokiu atžvilgiu? 

— Jie paaukojo prieglaudoms visą savo turtą. 

— Kokį turtą? 

— Savo pačių turtą, likusį po generolo de Morsero 
mirties. 

— Bet kodėl? 

— Todėl, kad nenorėjo naudotis turtu, kuris įgytas 
tokiais žemais būdais. 

— Tai iš ko jie gyvens? 

— Motina važiuoja į provinciją, o sūnus stoja į ka- 
riuomenę. 

— Žiūrėk tu man, kokie skrupulai! — sušuko Dang- 
laras. 

— Vakar užregistravau jų dovanojimo aktą. 

— Tai kiek jie turėjo? 

— Ne kažkiek, milijoną du šimtus tūkstančių su 
trupučiu. Bet grįžkime prie savo milijonų. 

— Mielai, — natūraliausiu tonu pritarė Danglaras.— 
Tai jums labai skubiai prireikė tų pinigų? 

— Labai: rytoj pas mus kasos revizija. 

— Rytoj! Kodėl iš karto nesakėte? Iki rytojaus dar 
visa amžinybė! Kelintą valandą revizija? 

— Antrą. 

— Atsiųskite dvyliktą,— tarė Danglaras, kaip pa- 
prastai šypsodamasis. 

Užuot ką nors atsakęs, Bovilis tik linktelėjo galvą, 
gniaužydamas portfelį. 

— Arba štai kas,— tarė Danglaras,— galima dar 
geriau padaryti. 

— Kaip? 

— Grafo Montekristo pakvitavimas — taip pat pini- 
gai. Nuneškite jį Rotšildui arba Lafitui, jie tučtuojau 
apmokės. 

— Nors jiems teks skaičiuotis su Roma? 

— Aišku. Tik jums atskaitys penkis ar šešis tūks- 
tančius. 

Iždininkas pašoko. 

— Tiek to, žinote, verčiau palauksiu iki rytojaus. 
Jums tai atrodo niekniekis! 

— Atleiskite, man pasirodė,— tarė Danglaras nuo- 
stabiai įžūliai, — vos nepagalvojau, kad jums reikia pa- 
dengti nedidelį trūkumėlį. 

— Ką jūs! — sušuko iždininkas. 

— Taip juk pasitaiko, o tuomet kartais ir aukos 
neišvengiamos. 

— Ačiū Dievui, man taip neatsitiko. 

— Tad iki rytojaus. Sutinkate, mano mielas iždi- 
ninke? 

— Gerai, iki rytdienos. Bet jau tikrai? 

— Juokaujate! Atsiųskite dvyliktą valandą, bankui 
bus pranešta. 

— Aš pats atvyksiu. 

— Dar geriau, turėsiu malonumą pasimatyti su 
jumis. 

Jie paspaudė vienas kitam ranką. 

— Beje, — pasiteiravo Bovilis,— argi jūs nevyksite 
į vargšės panelės de Vilfor laidotuves? Bulvare sutikau 
eiseną. 

— Ne,— atsakė bankininkas,— iš manęs dar kiek 
pasišaipoma po tos istorijos su Benedetu, užtat vengiu 
žmonių. 

— Be reikalo, kuo gi jūs kaltas? 

— Žinote, mano brangusis, kai žmogus turi tokį 
nesuteptą vardą kaip aš, nejučiom daraisi skrupulingas. 

— Patikėkite, visi jus užjaučia, o ypač gailisi jūsų 
dukters. 

— Vargšė Eženi! — tarė Danglaras, giliai atsidus- 
damas.— Ar žinote, kad ji stoja į vienuolyną? 

— Ne. 

— Deja, tikra tiesa. Kitą dieną po to skandalo ji 
nutarė išvažiuoti su viena savo drauge vienuole. Ji nori 
susirasti kokį nors labai griežtą vienuolyną Italijoje ar 
Ispanijoje. 

— Tiesiog baisu! 

Ir ponas de Bovilis išėjo, pareiškęs užuojautą ne- 
laimingam tėvui. 

Bet, vos jam uždarius duris, Danglaras su išraiškingu 
gestu, kurį gali įsivaizduoti tik tie, kurie matė Frederiką 
vaidinant „Rober Makere“, sušuko: 

— Kvailys!!! 

Ir, įsidėjęs į mažą piniginę Montekristo pakvitavimą, 
pridūrė: 

— Ateik dvyliktą! Mano ir pėdos jau bus atšalusios! 

Paskui du kartus pasuko duryse raktą, ištuštino 
visus savo kasos stalčius, surinko apie penkiasdešimt 
tūkstančių frankų banknotais, kai kuriuos popierius su- 
degino, kitus padėjo matomoje vietoje, parašė laišką, 
užantspaudavo ir įvardijo: 


„Baronienei Danglar“ 


— Vakare aš pats jį padėsiu ant jos tualetinio sta- 
liuko. 

Paskui išsitraukė iš stalčiaus pasą: 

— Puiku,— tarė jis,— galioja dar du mėnesius. 


XXXII + PER LAŠEZO KAPINĖS 


Bovilis iš tikrųjų buvo sutikęs laidotuvių eiseną, 
lydinčią Valentiną į paskutinio poilsio vietą. 

Diena buvo niūri, apsiniaukusi. Dar drungnas, bet 
pageltusiems lapams jau pragaištingas vėjas draskė juos 
nuo plinkančių šakų ir siautė virš didžiulės minios, už- 
plūdusios bulvarus. 

Vilforui, tikram paryžiečiui, Per Lašezo kapinės 
atrodė vienintelės, kurios vertos priglausti paryžietiškos 
šeimos nario palaikus. Kitos kapinės jam atrodė pernelyg 
kaimiškos, kažkokie mebliuoti mirties kambariai. Tik Per 
Lašeze diduomenės velionis gali jaustis kaip namie. 

Kaip jau žinome, čia jis nusipirko sklypelį amžinam 
naudojimuisi, čia iškilo mauzoliejus, kuriame taip greit 
apsigyveno visi jo pirmosios šeimos nariai. 

Mauzoliejaus frontone buvo užrašas: „Sen Meranų ir 
Vilforų šeimos“, — toks buvo paskutinysis vargšės Renė, 
Valentinos motinos, pageidavimas. 

Taigi prašmatnus kortežas iš Sent Onorė priemiesčio 
slinko į Per Lašezą. Perėjo visą Paryžių, Tamplio prie- 
miestį, paskui traukė užmiestiniais bulvarais iki pat 
kapinių. Daugiau kaip penkiasdešimt nuosavų ekipažų 
sekė paskui dvidešimt gedulo karietų, o paskui ekipažus 
daugiau kaip penki šimtai žmonių ėjo pėsti. 

Tai buvo daugiausia jaunimas, kurį Valentinos mirtis 
pritrenkė it perkūnas. Nepaisant ledinio amžiaus dvelkimo 
ir epochos prozaiškumo, jaunimą traukė poetiškas tos 
gražios, skaisčios, stebėtinos, pačiame žydėjime pakirstos 
merginos žavesys. 

Eisenai išvingiavus už miesto ribų, atlėkė karieta, 
pakinkyta keturiais žirgais, kurie staiga sustojo, įtempę 
it plieno spyruoklės savo nerimstančias kojas. Atvyko 
grafas Montekristas. 

Grafas išlipo iš karietos ir įsimaišė į minią, pėsčiomis 
lydinčią katafalką. 

Sato Reno jį pastebėjo, tuojau išlipo iš savo karietos 
ir priėjo prie jo. Bošanas taip pat paliko savo samdytą 
kabrioletą. 

Grafas atidžiai dairėsi po minią, matyt, kažko ieško- 
jo. Pagaliau neištvėręs paklausė: 

— Kur Morelis? Ar niekas jo nematėte? 

— Tą klausimą mes sprendėme dar prieš išlydint, — 
tarė Šato Reno.— Mes nė vienas jo nematėme. 

Grafas nieko neatsakė, tik vis žvalgėsi aplinkui. 

Pagaliau priėjo kapines. 

Montekristas akylai perbėgo akimis kukmedžių ir 
pušų guotus ir netrukus nurimo: po kupliu skroblu šmėkš- 
telėjo šešėlis, ir Montekristas, matyt, pažino tą, kurio 
ieškojo. 

Visiems aiškų, kas yra laidotuvės tame didingame 
nekropolyje: juodi būreliai žmonių, išsklidusių po baltas 
alėjas, tyla danguje ir žemėje, kurią kartkartėmis sutrikdo 

trakštelėjusi šakelė ar žalitvorė netoli kokio nors kapo. 
Paskui liūdnas kunigų giedojimas, į kurį tarpais įsiterpia 
rauda, pratrūkusi pro gėlių puokštę, už kurios pamatysi 
kokią nusiminusią, maldingai sudėtomis rankomis moterį. 

Montekristo pastebėtas šešėlis greitai perėjo gazoną 
už Eloizos ir Abelaro kapo ir prisišliejo prie laidotuvinin- 
kų, vežančių karstą. Taip jis atsidūrė visai prie mauzo- 
liejaus. 

Visų akys šokinėjo nuo vieno daikto prie kito. 

Bet Montekristas stebėjo tik tą šešėlį, į kurį aplin- 
kiniai bemaž nekreipė dėmesio. 

Du kartus grafas buvo išėjęs iš eilės įsitikinti, ar to 
žmogaus ranka neieško ginklo, paslėpto po drabužiais. 

Kortežui sustojus paaiškėjo, kad tas šešėlis — tai 
Morelis. Išblyškęs, įkritusiais skruostais, apsivilkęs iki 
kaklo užsagstytą surdutą, konvulsyviai lamdydamas 
rankose skrybėlę, jis stovėjo atsirėmęs į medį kalvelėje 
prieš mauzoliejų, stengdamasis nepraleisti nė vienos gedu- 
lingų apeigų smulkmenos. 

Viskas vyko pagal papročius. Keletas žmonių — kaip 
visuomet, mažiausiai sielvartaujančių, pasakė kalbas. 
Vieni apgailestavo tą ankstyvą mirtį, kiti plačiai pasa- 
kojo apie tėvo sielvartą, buvo ir tokių, kurie tikino, kad 
Valentina ne kartą prašiusi poną de Vilforą pasigailėti 
kaltųjų, virš kurių galvų jis buvo iškėlęs teisingumo 
kardą. Žodžiu, negailėta įmantrių metaforų ir jausmingų 
posakių, visokiais būdais pritaikant Malerbo stansus 
Diuperjė. 

Montekristas nieko neklausė, nieko nematė. Jis tik 
žiūrėjo į Morelį, kurio ramumas ir sustingimas atrodė 
baisūs, žinant, kas dedasi jaunojo karininko širdyje. 

— Žiūrėkite! — staiga tarė Bošanas, kreipdamasis 
į Debrė.— Antai Morelis! Ko jis ten įlindo? 

Ir parodė jį Šato Reno. 

— Koks jis išbalęs! — pastebėjo šis krūptelėjęs. 

— Jam šalta,— užjautė Debrė. 

— Ne,— palengva tarė Šato Reno,— man rodos, 
jisai sukrėstas. Maksimilijanas labai jautrus įspūdžiams. 

— Kad ne! — tarė Debrė.— Jis juk beveik nebuvo 
pažįstamas su panele de Vilfor. Jūs pats tai sakėte. 

— Teisybė. Bet vis dėlto, prisimenu, baliuje pas 
ponią de Morser tris kartus šoko su ja,— žinote, tame 
baliuje, grafe, kur jūs padarėte tokį milžinišką įspūdį. 

— Ne, nežinau,— atsakė Montekristas, nesuvokda- 
mas nei ką, nei kam jis atsako, nes visą savo dėmesį buvo 
sutelkęs į Morelį, kurio skruostai dabar paraudo tarsi 
žmogui, sulaikiusiam kvėpavimą. 

— Kalbos pasibaigė, sudie, ponai, — ūmai tarė Mon- 
tekristas. 

Jis pirmas davė ženklą skirstytis ir dingo, niekam 
nepastebėjus kur. 

Gedulingos iškilmės pasibaigė, dalyviai patraukė 
atgal į Paryžių. 

Tik Sato Reno paieškojo akimis Morelio, bet, jam dar 
tebežiūrint į nueinantį Montekristą, Maksimilijanas paliko 
savo vietą, ir Šato Reno, bergždžiai jo pasidairęs, nusekė 
paskui Debrė ir Bošaną. 

Montekristas įlindo į krūmus ir, pasislėpęs už plataus 
antkapio, stebėjo kiekvieną Morelio judesį. Vaikinas pa- 
mažu prisiartino prie mauzoliejaus, kurį paliko smalsuo- 
liai, o paskui ir kapinių darbininkai. 

Morelis palengva apsidairė. Tuo metu, kai jis žiūrėjo 
į priešingą pusę, Montekristas nepastebėtas priėjo dar 
dešimt žingsnių artyn. 

Jaunuolis atsiklaupė. 

Pasilenkęs, įsmeigęs išplėstas akis, visas įsitempęs, 
tarsi kiekvienu metu pasiruošęs šokti prie jo, grafas vis 
artinosi prie Morelio. 

Morelis palietė kakta tvoros akmenį, įsikibo abiem 
rankom į grotas ir sušnibždėjo: 

— Valentina! 

Tie žodžiai pervėrė grafo širdį, jis žengė dar žingsnį 
ir palietė Morelio petį. 

— Jūs čia, mano drauge,— tarė jis.— Aš jūsų ieš- 
kojau. 

Montekristas tikėjosi aimanų, priekaištų, bet apsiriko. 

Morelis pažvelgė į jį ir dėdamasis ramus atsakė: 


— Matote, aš meldžiausi. 
Grafas tiriamu žvilgsniu permetė vaikiną nuo galvos 
iki kojų. 

Po to, atrodo, jis nurimo. 

— (Gal norite, parvešiu jus į miestą? — paklausė jis. 

— Ne, ačiū. 

— „Ar jums nieko nereikia? 

— Leiskite man melstis. 

Grafas tylėdamas nuėjo pasislėpti kitoje vietoje. Iš 
ten, kaip ir anksčiau, jis nenuleido nuo Morelio akių. 
Pagaliau tas atsistojo, nusipurtė nuo kelių smėlį ir nuėjo 
Paryžiaus keliu, nė karto neatsigręžęs. 

Jis iš lėto nužingsniavo La Roketo gatve. 

Grafas, pasiuntęs savo karietą, laukusią prie Per 
Lašezo, ėjo paskui Maksimilijaną per kokį šimtą žingsnių. 
Maksimilijanas perėjo per kanalą ir iš Bulvarų pasuko į 
Melė gatvę. 

Varteliai, užsidarę Moreliui grįžus, po valandėlės 
vėl atsidarė, ir pro juos įėjo Montekristas. 

Žiuli buvo sode ir atidžiai stebėjo, kaip dėdė Penelo- 
nas, rimtai ėmęsis sodininko pareigų, pjaustė Bengalijos 
rožių šakutes dauginimui. ' 

— Grafas Montekristas! — sušuko ji su nuoširdžiu 
džiaugsmu, kurį paprastai reikšdavo kiekvienas tos šei- 
mos narys, Montekristui apsilankius Melė gatvėje. 

— Maksimilijanas ką tik sugrįžo, tiesa? — paklausė 
grafas. 

— Taip, jis, rodos, parėjo,— atsakė jaunoji mote- 
ris, — bet prašau pašaukti Emanuelį. 

— Atleiskite, ponia, man tučtuojau reikia eiti pas 
Maksimilijaną,— tarė  Montekristas,— turiu pasakyti 
jam nepaprastai svarbų dalyką. 

— Tuomet eikite,— tarė ji, lydėdama svečią savo 
žavinga šypsena tol, kol jis dingo ant laiptų. 

Montekristas skubiai užlipo į trečią aukštą, kur 
gyveno Maksimilijanas. Laiptų aikštelėje jis pasiklausė: 
jokio garso. 

Kaip ir daugelyje senoviškų namų, statytų gyventi 
vienam šeimininkui, iš aikštelės ėjo tik vienos įstiklintos 
durys. 

Tačiau tose duryse nebuvo rakto. Maksimilijanas 
buvo užsirakinęs iš vidaus, o pro duris nieko nebuvo 
galima įžiūrėti, nes stiklus iš kitos pusės dengė raudonos 
šilkinės užuolaidos... 

Grafo veidą iš nerimo nudažė skaistus raudonis — 
ženklas, kad tas šaltas žmogus nepaprastai jaudinasi. 

— Ką daryti? — sušnibždėjo Montekristas. 

Valandėlę jis mąstė. 

— Skambinti? — tarė jis.— Ne! Dažnai skambutis, 
kieno nors atėjimas tik paskubina apsispręsti tą, kuris 
atsidūrė tokioje padėtyje kaip Maksimilijanas, ir tuomet 
į skambučio garsą atsiliepia kitas garsas. 

Montekristas sudrebėjo nuo galvos iki kojų ir, 
kadangi jo sprendimai visuomet būdavo žaibiški, trenkė 
alkūne į durų stiklą, ir tas sudžerškėjęs pabiro. Grafas 
praskleidė užuolaidą ir pamatė Morelį, kuris sėdėjo prie 
rašomojo stalo su plunksna rankoje ir staigiai atsisuko, 
išgirdęs skambtelėjus stiklą. 

— Nieko,— tarė grafas,— labai atsiprašau, bran- 
gusis drauge: paslydau ir sudaviau alkūne į jūsų duris. 
Kadangi stiklas išdužo, aš tuo pasinaudosiu ir įeisiu pas 
jus. Nesirūpinkite, nesirūpinkite. 

Ir, įkišęs ranką pro išmuštą stiklą, grafas atrakino 
duris. 

Morelis, aiškiai nepatenkintas, atsistojo ir žengė link 
Montekristo, ne tiek norėdamas jį sutikti, kiek užstoti 
kelią. 

— Iš tikrųjų,— kalbėjo Montekristas, trindamas 
alkūnę,— čia kalti jūsų tarnai, nes parketas blizga kaip 
veidrodis. 

— Ar susižeidėte? — šaltai paklausė Morelis. 

— Nežinau. O ką čia jūs veikėte? Rašėte? 

— Aš? 

— Pirštai rašaluoti. 

— Taip, rašiau,— atsakė Morelis,— kartais tai 
padarau, nors ir esu kariškis. 

Montekristas žengė per kambarį keletą žingsnių. 
Maksimilijanas turėjo duoti jam kelią, bet sekė paskui jį. 

— Rašėte? — pakartojo Montekristas, įtemptai, įdė- 
miai žiūrėdamas jam į akis. 

— Jau turėjau garbės pasakyti jums, kad taip,— 
tėškė Morelis. 

Grafas apsidairė. 

— O šalia rašalinės — pistoletai? — tarė jis, pirštu 
rodydamas ginklus ant rašomojo stalo. 

— Išvykstu į kelionę,— paaiškino Maksimilijanas. 

— Drauge mano! — tarė Montekristas neapsakomai 
švelniai. 

— Gerbiamasis! 

— Drauge mano, brangusis Maksimilijanai, maldau- 
ju, nereikia beviltiškų sprendimų! 

— Beviltiškų sprendimų? — gūžtelėjo pečiais More- 
lis. — Malonėkite pasakyti, kodėl kelionė — beviltiškas 
sprendimas? 

— Maksimilijanai,— tarė Montekristas,— nusimes- 
kime kaukes. Maksimilijanai, neapgausite manęs savo 
apsimestine ramybe, kaip aš jūsų neapgausiu savo tariama 
užuojauta. Juk pats suprantate, jeigu aš pasielgiau taip 
kaip dabar, jeigu išmušiau stiklą ir įsibroviau pro užra- 
kintas duris pas savo draugą,— vadinasi, turiu rimtą 
įtarimą ar net baisų įsitikinimą. Moreli, jūs norite nusi- 
žudyti. 

— Še tau! — krūptelėjo Morelis.— Iš kur jūs tai 
ištraukėte, grafe? 

— Aš jums sakau, kad jūs norite nusižudyti, — pa- 
kartojo grafas tuo pačiu tonu,— štai ir įrodymas. 

Ir, priėjęs prie stalo, jis pakėlė švarų popieriaus 
lapą, kuriuo Maksimilijanas buvo pridengęs pradėtą 
laišką, ir paėmė tą laišką į rankas. 

Morelis puolė prie jo, norėdamas atimti laišką. 

Bet Montekristas buvo numatęs tą judesį ir nuo jo 
apsisaugojo. Nutvėręs Maksimilijaną už riešo, grafas 
sustabdė jį, kaip plieninė grandinė sustabdo besitempian- 
čią spyruoklę. 

— Jūs norėjote nusižudyti, Moreli! — pakartojo 
grafas. — Čia juodu ant balto parašyta! 

— Na tai kas! — sušuko Morelis, iš karto nusimetęs 
tariamo ramumo kaukę.— Jeigu net ir taip, jeigu aš nu- 
tariau paleisti sau kulką į kaktą, tai kas man neleis to 
padaryti? 

Kas išdrįs man sukliudyti? 

Kai aš pasakysiu: visos mano viltys žlugo, mano 
širdis sutraiškyta, mano gyvybė užgeso, aplinkui vien 

tamsa ir niekšybė, žemė pavirto pelenais, girdėti žmogaus 
balsą man kančia. s 

Kai aš pasakysiu: leisti man mirti — tai gailestingu- 
mas, nes jeigu neleisite mirti, aš neteksiu galvos, išeisiu iš 
proto. 

Kai aš tai pasakysiu, kai visi pamatys, kad tariu tuos 
žodžius su ašaromis akyse ir plyštančia iš skausmo širdimi, 
kas man galės atsakyti: jūs klystate! Kas man sukliudys 
liautis buvus nelaimingiausiu tarp nelaimingų? 

Sakykite, grafe, ar tik ne jūs turėsite tiek drąsos? 

— Taip, Moreli,— tvirtu balsu tarė Montekristas, 
ir jo ramumas keistai nesiderino su Maksimilijano ne- 
rimu.— Taip, aš išdrįsiu. 

— Jūs! — sušuko Morelis, vis labiau akinamas 
pykčio ir priekaištų. — Jūs apgavote mane kvaila viltimi, 
jūs laikėte mane, liuliavote, migdėte tuščiais pažadais, 
tuo tarpu kai aš galėjau padaryti ką nors ryžtingo, drą- 
saus ir išgelbėti ją arba nors matyti mirštant ant mano 
rankų. Jūs gyrėtės, kad valdote visus proto vaisius, visas 
gamtos jėgas, jūs vaidinate arba dedatės vaidinąs Apvaiz- 
dos vaidmenį, o net nepajėgėte apnuodytai mergaitei 
rasti priešnuodžių! Ne, gerbiamasis, tikrai jūs man sukel- 
tumėte gailestį, jeigu nežadintumėte pasibjaurėjimo! 

— Moreli... 

— Taip, jūs pasiūlėte nusiimti kaukę. Gerai, būkite 
patenkintas, aš ją nusiėmiau. Taip, kai jūs sekėte mane 
kapinėse, aš jums dar atsakinėjau, nes mano širdis gera. 
Kai ėjote čia, aš leidau jums įeiti... Bet jūs piktnaudžiauja- 
te mano kantrybe, jūs persekiojate mane mano kambaryje, 
kur aš pasislėpiau tartum kape, jūs teikiate man naujų 
kančių,— man, kuris manė visų jau paragavęs... Tai 
klausykite, grafe Montekristai, mano tariamasis geradary, 
įgudęs visų gelbėtojau, galite būti patenkintas: jūsų 
draugas numirs prie jūsų!.. 

Ir paklaikusiai kvatodamas Morelis vėl puolė prie 
pistoletų. 

Montekristas, išbalęs kaip šmėkla, bet žaibus svaidan- 
čiomis akimis, uždėjo ranką ant ginklų ir tarė bepročiui: 

— O aš kartoju: jūs nenusižudysite! 

— Tai sukliudykite man! — atkirto Morelis, dar 

sykį bandydamas prasiveržti, bet, kaip ir pirmą kartą, 
atsitrenkė į plieninę grafo ranką. 

— Sukliudysiu! 

— Bet kas jūs pagaliau? Kas jums davė teisę taip 
tironiškai elgtis su laisvais ir mąstančiais žmonėmis? — 
sušuko Maksimilijanas. 

— Kas aš? — pakartojo Montekristas.— Klausykite. 
Ašvienintelis žmogus pasaulyje, turįs teisę jums pasakyti: 
Moreli, nenoriu, kad tavo tėvo sūnus šiandien mirtų! 

Ir didingas, pasikeitęs, neįveikiamas, sukryžiavęs 
ant krūtinės rankas, Montekristas priėjo prie drebančio 
vaikino, kuris, nejučiom sutramdytas kone dieviškos to 
žmogaus jėgos, pasitraukė žingsnį atgal. 

— Kodėl jūs kalbate apie mano tėvą? — sušnibždėjo 
šis.— Kam čia painioti tėvo atminimą? 

— Todėl, kad aš esu tas, kuris išgelbėjo tavo tėvui 
gyvybę tą dieną, kai jis norėjo nusišauti, o šiandien tą pat 
nori padaryti tu. Todėl, kad aš esu tas, kuris atsiuntė 
jaunai tavo seseriai piniginę, o senajam Moreliui — 
„Faraoną“. Todėl, kad aš esu Edmonas Dantesas, ant 
kurio kelių tu žaisdavai būdamas vaikas! 

Nustėręs, svirduliuodamas, sunkiai kvėpuodamas, 
Morelis dar pasitraukė truputį atgal. Paskui jėgos apleido 
Jį, ir jis, garsiai surikęs, puolė Montekristui po kojų. 

Ir ūmai toje kilnioje sieloje įvyko staigus ir visiškas 
lūžis: Morelis pašoko, išdūmė iš kambario ir puolė prie 
laiptų, šaukdamas visu balsu: 

— Žiuli! Emanueli! Žiuli! Emanueli! 

Montekristas norėjo pulti paskui jį, bet Maksimili- 
janas verčiau būtų davęsis užmušamas, negu leidęs atida- 
ryti duris, kurias užtrenkė prieš grafą. 

Į Maksimilijano šauksmą atbėgo persigandusi Žiuli, 
Emanuelis, Penelonas ir kiti tarnai. 

Morelis paėmė juos už rankų ir atidarė duris. 

— Ant kelių! — sušuko jis nuo ašarų dusliu balsu.— 
Stai mūsų geradarys, mūsų tėvo išgelbėtojas! Štai... 

Jis jau norėjo sakyti: 

— Štai Edmonas Dantesas! 

Bet grafas, nutvėręs už riešo, sustabdė jį. 

Žiuli prispaudė lūpas prie grafo rankos. Emanuelis 

bučiavo jį kaip dievą, Morelis vėl puolė ant kelių ir nusi- 
lenkė jam iki žemės. 

Tada tas geležinis žmogus pajuto, kad-jo širdis plyšta, 
kaitri liepsna siūbtelėjo iš jo krūtinės prie akių. Jis nu- 
lenkė galvą ir pravirko. 

Valandėlę tame kambaryje skambėjo tik ašarų ir 
atodūsių choras, kuris būtų atrodęs tikrai dangiškas net 
mylimiausiems Viešpaties angelams! 

Vos tik atsipeikėjus iš didelio susijaudinimo, Žiuli 
šoko iš kambario, nulipo į antrąjį aukštą, vaikiškai džiaug- 
damasi nubėgo į svetainę ir pakėlė krištolinį gaubtą, 
saugantį piniginę, kurią buvo padovanojęs nepažįsta- 
masis iš Meljanų alėjų. 

Tuo tarpu Emanuelis kalbėjo Montekristui sujaudintu 
balsu: 

— Ak, grafe, juk žinote, kad mes taip dažnai kalbame 
apie mūsų nepažįstamą geradarį, žinote, su kokiu dėkingu- 
mu ir tiesiog dievinimu mes saugome jo atminimą. Kaip 
jūs galėjote taip ilgai slėptis? Iš tikrųjų tai buvo žiauru 
ne tik mums, bet aš linkęs manyti, kad ir jums! 

— Supraskite, mano drauge,— tarė grafas,— aš 
galiu jus taip vadinti, nes, pats to nežinodamas, jūs mano 
draugas štai jau vienuolika metų, atskleisti tą paslaptį 
aš turėjau dėl vieno labai svarbaus įvykio, apie kurį jums 
nieko negaliu pasakyti. Dievas mato, aš norėjau visą 
gyvenimą laikyti tą paslaptį savo širdies gelmėse. Maksi- 
milijanas išplėšė ją iš manęs grasinimais, kurių, esu tikras, 
jis jau gailisi. 

Maksimilijanas truputį atokiau vis dar klūpojo, 
įkniaubęs veidą į krėslą. 

— Saugokite jį, — tyliai pridūrė Montekristas, reikš- 
mingai spustelėdamas Emanueliui ranką. 

— Kodėl? — nustebęs paklausė tas. 

— Negaliu jums paaiškinti, bet saugokite jį. 

Emanuelis apžvelgė kambarį ir pastebėjo Morelio 
pistoletus. 

Jo akys išgąstingai įsmigo į ginklą, jis pamažu pa- 
kėlė pirštą ir parodė pistoletus Montekristui. 

Šis linktelėjo galvą. 

Emanuelis norėjo juos paimti. 

— Palikite, — tarė grafas. 

Paskui priėjo prie Morelio ir paėmė jį už rankos. 
Audringi jausmai, prieš valandėlę kunkuliavę Maksimi- 
lijano širdyje, pasikeitė giliu sustingimu. 

Žiuli grįžo. Rankose ji laikė šilkinę piniginę, o dvi 
spindinčios džiaugsmo ašarytės it ryto rasos karoliukai 
riedėjo jos skruostais. 

— Štai mūsų relikvija, — tarė ji. — Nemanykite, kad 
ji man nebe tokia brangi, kai mes sužinojome, kas mūsų 
išgelbėtojas. 

— Kūdiki mano,— tarė Montekristas rausdamas, — 
leiskite man atsiimti tą piniginę. Dabar, kai mane pažįs- 
tate, norėčiau, kad prisimintumėte mane tik dėl draugiš- 
ko palankumo, kurį jūs man jaučiate. 

— Ne, ne, prašau jus, — sušuko Žiuli, spausdama 
piniginę prie širdies.— Jūs juk galite išvykti, juk ateis 
liūdna diena ir jūs mus paliksite, tiesa? 

— Įspėjote,— šypsodamasis atsakė Montekristas, — 
po savaitės paliksiu tą kraštą, kuriame tiek daug žmonių, 
užsitarnavusių dangaus keršto, gyveno laimingai, o mano 
tėvas mirė iš bado ir sielvarto. 

Pasakęs, kad greitai išvyks, Montekristas nenuleido 
akių nuo Morelio ir įsitikino, jog žodžiai „... paliksiu tą 
kraštą“ nepažadino Morelio iš letargo. Grafas suprato, 
kad jam teks dar sykį susiremti su draugo sielvartu. Pa- 
ėmęs Žiuli ir Emanuelį už rankų, jis tarė jiems švelniai ir 
įsakmiai kaip tėvas: 

— Brangieji bičiuliai, būkite malonūs, palikite mane 
vieną su Maksimilijanu. 

Žiuli galėjo išsinešti savo brangiąją relikviją, kurią 
Montekristas užmiršo. 

Ji timptelėjo vyrą tardama: 

— Palikime juos. 

Grafas liko su nejudančiu it stovyla Moreliu. 

— Klausyk, Maksimilijanai,— kreipėsi grafas, val- 
dingai paliesdamas jo petį, — ar tu pagaliau tapsi žmo- 
gum? 

— Taip, vėl pradedu kentėti. 


Grafas suraukė kaktą. Atrodė, jame vyko sunki kova. 
— Maksimilijanai! — tarė jis.— Tave apnikusios 
mintys nevertos krikščionio. 

— Nusiraminkite, mano drauge,— tarė Maksimili- 
janas, pakeldamas galvą ir neapsakomai liūdnai šypso- 
damas grafui, — aš neieškosiu mirties. 

— Vadinasi, į šalį pistoletai, į šalį neviltis? — pa- 
klausė Montekristas. 

— Į šalį, juk aš turiu geresnį vaistą išsigydyti nuo 
skausmo negu pistoleto vamzdis arba peilio ašmenys. 

— Vargšas beprotis!.. Ką gi jūs turite? 

— Savo skausmą, jis pats mane nužudys. 

— Drauge, išklausyk mane,— tarė Montekristas, 
taip pat apimtas didelio liūdesio, — vieną kartą atsidūręs 
nevilties bedugnėje, kokioje dabar tu esi, buvau nuspren- 
dęs padaryti tą pat ką ir tu: nusižudyti. Kadaise ir tavo 
tėvas klaikios nevilties sūkuryje taip pat norėjo nusižu- 
dyti. 

Jeigu senajam Moreliui tą akimirką, kai jis buvo 
nukreipęs pistoleto vamzdį sau į kaktą, arba man, kai 
stumdavau nuo savęs kalinio duoną, kurios jau tris dienas 
nebuvau lietęs, jeigu mudviem tada kas būtų pasakęs: 
„Gyvenkite! Ateis diena, kada būsite laimingi ir laiminsite 
gyvenimą“, — iš kieno lūpų bebūtų skambėjęs tas balsas, 
mes jį būtume sutikę abejinga šypsena, su netikėjimo 
širdgėla. O vis dėlto kiek kartų tavo tėvas bučiuodamas 
tave laimino gyvenimą, kiek kartų aš pats... 

— Ak! — sušuko Morelis, pertraukdamas grafą.— 
Jūs buvote praradęs tik laisvę, mano tėvas buvo netekęs 
tik turto, o aš praradau Valentiną. 


— Pažvelk į mane, Moreli,— kreipėsi į jį Montekris- 
tas su tuo iškilmingumu, kuris versdavo visus grafu pa- 
tikėti ir suteikdavo jam nepaprasto didingumo.— Mano 
akys sausos, mano kraujas ramiai teka gyslomis, širdis 
plaka be liūdesio, nors aš matau, kad tu kenti, Maksimi- 
lijanai, tu, kurį myliu kaip tikrą sūnų. Ar tai nesako tau, 
kad skausmas — tarsi gyvenimas: ateityje visuomet glūdi 
kažkas nežinoma. Aš prašau tave, aš įsakau tau gyventi, 
nes žinau: ateis diena, kai tu dėkosi man, kad išsaugojau 
tavo gyvybę. 

— Dieve mano! — sušuko jaunuolis.— Grafe, kam 
jūs tai sakote? Būkite atsargus! Gal jūs niekada nepa- 
tyrėte meilės? 


344 


— Kūdiki! — atsakė grafas. 

— Nepatyrėte tikrosios meilės, noriu pasakyti, — 
pridūrė Morelis.— Supraskite, aš nuo jaunystės kareivis. 
Sulaukiau dvidešimt devynerių metų meilės nepatyręs, 
nes tų jausmų, kuriuos anksčiau man teko išgyventi, 
negalima vadinti meile. Ir štai dvidešimt devintaisiais 
savo gyvenimo metais sutikau Valentiną. Beveik dveji 
metai aš ją myliu, beveik dveji metai skaitau toje širdyje, 
atviroje man tarsi knyga, paties Viešpaties ranka įrašy- 
tas mergaitės ir moters dorybes. 

Grafe, Valentina man buvo begalinė laimė, milžiniš- 
ka, nepatirta laimė, pernelyg didelė, pernelyg tobula, 
pernelyg dieviška šiam pasauliui, ir jeigu šiame pasaulyje 
ji nebuvo man skirta, tai be Valentinos žemėje man lieka 
tik sielvartas ir skausmas. 

— Aš jums sakiau: tikėkitės,— pakartojo grafas. 

— Kartoju, būkite atsargus,— tarė Morelis,— jūs 
stengiatės mane įtikinti, o jeigu įtikinsite, aš išeisiu iš 
proto, nes imsiu manyti, kad vėl pamatysiu Valentiną. 


Grafas nusišypsojo. 
— Drauge mano, tėve mano! — sušuko užsidegęs 


Morelis.— Sakau jums trečią kartą, būkite atsargus, nes 
jūs man turite didelę galią, ir ji mahe gąsdina. Būkite 
atsargus tardamas žodį, nes mano akys atgyja ir širdis 
vėl bunda. Būkite atsargus, nes nedaug trūksta, kad 
įtikėčiau antgamtiniais dalykais! 

Aš pasiruošęs klausyti, jeigu man liepsite nuristi 
akmenį nuo Jairo dukters kapo, aš eisiu per vandenį kaip 
apaštalas, jeigu man mostelėsite eiti. Būkite atsargus, 
aš pasiruošęs klausyti. 

— Tikėkis, drauge mano,— pakartojo grafas. 

— Ne! — sudejavo Morelis, iš savo egzaltacijos vir- 
šūnių krisdamas į sielvarto bedugnę,— jūs žaidžiate 
manimi, jūs elgiatės kaip gera motina, ne, kaip egoistė 
motina, kuri saldžiais žodžiais ramina savo sergantį 
vaiką, nes jo riksmas jai įkyrėjęs. 

Ne, be reikalo sakiau jums, kad būtumėte atsargus. 
Nebijokite, aš kruopščiai paskandinsiu savo skausmą 
širdies gelmėse, padarysiu jį tokį tolimą, tokį slaptą, kad 
jums nebereikės net užjausti jo. Sudie, mano drauge, 
sudie! 


345 


— O ne, Maksimilijanai, — tarė grafas, — nuo šiol tu 
gyvensi su manimi, mudu jau nebesiskirsime, ir po savai- 
tės abu paliksime Prancūziją. 

— Ir jūs vis dar man liepiate tikėtis? 

— Sakau, kad tikėtumeis, nes žinau, kaip tave iš- 
gydyti. 

— (Grafe, jūs mane dar labiau liūdinate, jeigu tai 
apskritai galima. Jums atrodo, kad mane ištikusi nelaimė 
paliko tiktai paprastą skausmą, ir tikitės nuraminti 
mane paprasta priemone — kelione. 

Morelis niekinamai ir nepasitikėdamas papurtė galvą. 

— Ką čia tau dar pasakyti? — paklausė Monte- 
kristas.— Aš tikiu savo pažadais, leisk man išbandyti. 

— Jūs tik pratęsite mano agoniją. 

— Taip, silpnadvasi,— tarė grafas,— tu nepajėgi 
duoti savo draugui kelių dienų, kad jis galėtų padaryti 
bandymą. 

Matyt, tu nežinai, ką sugeba grafas Montekristas? 

Matyt, tu nežinai, kokios žemiškos galios jam pa- 
klūsta? 

Aš pakankamai tvirtai tikiu į Dievą, kad išprašyčiau 
stebuklą iš to, kuris yra pasakęs, jog tikėjimas kalnus 
išjudina. 

Todėl lauk to stebuklo, kuriuo aš viliuosi, arba... 

— Arba...— pakartojo Morelis. 


— Arba — saugokis, Moreli, aš tave pavadinsiu ne- 
dėkingu. 

— Pasigailėkite manęs, grafe! 

— Klausyk, Maksimilijanai, man baisiai tavęs gaila. 
Taip gaila, kad, jeigu neišgydysiu tavęs per mėnesį, lygiai 
per vieną mėnesį, — gerai įsidėmėk mano žodžius: aš 
pats pastatysiu tave prieš šituos užtaisytus pistoletus arba 
prieš taurę nuodų, patikimiausių itališkų nuodų, patiki- 
mesnių ir greičiau veikiančių už tuos, kurie nužudė Va- 
lentiną. 

— Prižadate? 

— Taip, nes aš žmogus, kuris taip pat norėjo mirti, 
ir dažnai, nelaimei net jau atitolus nuo manęs, aš svajo- 
davau apie amžino miego palaimą. 

— Tai sutariam, jūs man prižadate, grafe? — sušuko 
Maksimilijanas it apsvaigęs. 

— Ne prižadu, bet prisiekiu,— tarė Montekristas, 
pakeldamas ranką. 

— Prisiekiate savo garbe, kad po mėnesio, jeigu aš 
nenusiraminsiu, jūs man leisite pačiam disponuoti savo 
gyvybe ir, kaip aš bepasielgčiau, nevadinsite manęs ne- 
dėkingu? 

— Lygiai po mėnesio, Maksimilijanai. Lygiai po 
mėnesio, ta data šventa, nežinau, ar tu apie ją pagalvojai? 
Šiandien rugsėjo penktoji. Šiandien sukanka lygiai dešimt 
metų, kai aš išgelbėjau tavo tėvą, kuris taip pat norėjo 
mirti. 

Morelis pagriebė grafo ranką ir pabučiavo. Grafas 
nesigynė, tartum suprasdamas, kad ši pagarba pelnyta. 

— Po mėnesio,— tarė Montekristas,— mudu sėdė- 
sime už stalo, ir ant jo gulės geri ginklai ir neskaus- 
minga mirtis. Bet už tai ar prižadi man laukti tos dienos 
ir gyventi? 

— Aš irgi prisiekiu! — sušuko Morelis. 

Montekristas prisitraukė jį ir stipriai apkabino. 

— Nuo šiol tu gyvensi pas mane,— tarė jis.— Už- 
imsi Haidės kambarius, ir dukterį man pavaduos sūnus. 

— O kur Haidė? — paklausė Morelis. 

— Šiąnakt ji išvyko. 

— Paliko jus? 

— Ne, ji laukia manęs... 

Taigi pasiruošk persikelti į Eliziejaus laukus ir iš čia 
mane taip išvesk, kad niekas nematytų. 

Maksimilijanas nulenkė galvą paklusnus kaip vaikas 
arba kaip apaštalas. 


XXXIII + DALYBOS 


Sen Žermen de Prė gatvės viešbutyje, kurį Alberas 
de Morseras buvo parinkęs motinai ir sau, visas antrasis 
aukštas, tai yra atskiras nedidelis butas, buvo išnuomotas 
gana paslaptingai žmogystai. 

Tai buvo vyras, kurio veido, jam įeinant ar išeinant, 

net šveicorius negalėdavo įžiūrėti: žiemą jis įkišdavo 
smakrą į raudoną šaliką, kokius dėvi gerų namų vežėjai, 
laukdami savo pono prie teatro durų, o vasarą visuomet 
šluostydavosi nosį, kaip tik praeidamas šveicoriaus ka- 
maraitę. Reikia pasakyti, kad visai ne pagal įsigalėjusius 
papročius tos žmogystos niekas per daug nepersekiojo: 
gandai, jog po tuo inkognito slepiasi labai aukštas parei- 
gūnas, turįs plačių ryšių, neleido kėsintis į jo paslaptį. 

Atsirasdavo jis paprastai visada tuo pačiu laiku, tik 
retkarčiais truputį anksčiau ar vėliau, bet kone visuomet, 
žiemą ir vasarą, ateidavo į savo butą apie ketvirtą valandą 
ir nė karto jame nebuvo nakvojęs. 

Pusę ketvirtos žiemą nekalbi tarnaitė, tvarkanti tą 
butą, užkurdavo židinį. Pusę ketvirtos vasarą ta pati 
tarnaitė atnešdavo ledų. 

Kaip jau sakėme, ketvirtą valandą atvykdavo paslap- 
tingasis gyventojas. 

Po dvidešimties minučių prieš namą sustodavo ka- 
rieta, iš jos išlipdavo juodai arba tamsiai mėlynai apsi- 
rengusi, ant veido visuomet užsileidusi tankų šydą mote- 
ris. Kaip šešėlis praslinkdavo ji pro šveicoriaus kamaraitę 
ir užlipdavo aukštyn taip, kad nė viena pakopa nesu- 
girgždėdavo nuo lengvų jos žingsnių. 

Nė karto nepasitaikė, kad kas nors paklaustų, kur 
ji eina. 

Taigi jos veidas, lygiai kaip ir nepažįstamojo veidas, 
buvo nematytas abiem sargams, pavyzdingiems duri- 
ninkams, kurie galbūt vieninteliai milžiniškoje sostinės 
šveicorių brolijoje buvo tokie diskretiški. 

Savaime aišku, kad ji lipdavo tik į antrąjį aukštą. 
Sutartu būdu tyliai pasibelsdavo, durys atsidarydavo, 
paskui vėl aklinai užsidarydavo, ir viskas. 


Išeinant iš namo — tas pats manevras kaip ir įeinant. 
Nepažįstamoji išeidavo pirmutinė, vis taip pat užsileidusi 
ant veido šydą, ir sėsdavo į karietą, kuri dingdavo tai 
viename gatvės gale, tai kitame. Po dvidešimties minučių 
išeidavo ir nepažįstamasis, įsikniaubęs į šaliką arba 
šluostydamasis nosį, ir taip pat dingdavo. 

Kitą dieną po Montekristo apsilankymo pas Danglarą 
ir Valentinos laidotuvių paslaptingasis gyventojas atėjo 


348 


ne ketvirtą valandą popiet, kaip visados, bet apie dešimtą 
ryto. 

Beveik tuojau pat privažiavo samdyta karieta, ir 
prisidengusi veidą dama greitai užlipo laiptais aukštyn. 

Durys atsidarė ir užsidarė. 

Bet, dar nespėjus durims užsidaryti, dama šūktelėjo: 

— Liusjenai, drauge mano! 

Tokiu būdu šveicorius, netyčia išgirdęs tą šūktelėji- 
mą, pirmą kartą sužinojo, kad jo gyventojo vardas Liusje- 
nas, bet kadangi tai buvo pavyzdingas šveicorius, tai jis 
davė sau žodį nesakyti to net savo žmonai. 

— Kas atsitiko, brangioji? — paklausė tas, kurio 
vardą, būdama sutrikusi ir skubėdama, išdavė šydu 
užsidengusi dama.— Sakykite, nedelskite. 

— Drauge, ar galiu jumis pasitikėti? 

— Aišku, jūs tai žinote. Bet kas atsitiko? Jūsų 
raštelis man tiesiog baimės įvarė. Toks skubumas, nelygi 
rašysena... Arba nuraminkite mane, arba jau visai išgąs- 
dinkite! 

— Liusjenai, labai svarbus įvykis! — tarė dama, 
įsmeigusi į Liusjeną tiriamą žvilgsnį. — Danglaras šią- 
nakt išvažiavo. 

— Išvažiavo? Danglaras išvažiavo? Kur? 

— Nežinau. 

— Kaip? Nežinote? Tai jis visai išvažiavo? 

— Turbūt. Dešimtą valandą vakare su savo arkliais 
jis nuvyko iki Šarantono užkardos. Ten jo laukė pakinkyta 
pašto karieta, jis sėdo į ją su savo liokajumi, pasakęs 
mūsų vežėjui, kad važiuoja į Fonteneblo. 

— Tai kas čia ypatingo? O jūs sakote... 

— Palaukite, mano drauge. Jis man paliko laišką. 

— Laišką? 

— Taip. Skaitykite. 

Ir baronienė ištiesė Debrė atplėštą laišką. 

Prieš skaitydamas Debrė kiek pagalvojo, tarsi mėgin- 
damas įspėti, kas jame yra, arba norėdamas iš anksto 
apsispręsti, kad ir kažkas jame būtų. 

Po trumpos valandėlės jis, matyt, kažką sugalvojo 
ir pradėjo skaityti. 

Stai kas buvo tame laiške, sukėlusiame poniai Danglar 


tiek są myšio: 


„Gerbiamoji ir ištikimoji mano žmona.“ 


Debrė nejučiom stabtelėjo ir pažvelgė į baronienę, 


kuri buvo išraudusi kaip vėžys. 

— Skaitykite! — paragino ji. 
Debrė tęsė: 


„Kai gausite šį laišką, jūs jau nebeturėsite 
vyro! Per daug nesijaudinkite. Jūs neturėsite vyro, 
kaip neturite dukters, kitaip sakant, prieš mano akis 
jau vingiuos vienas iš trisdešimt ar keturiasdešimt 
kelių, kurie veda iš Prancūzijos. 

Jūs laukiate, kad pasiaiškinčiau, o kadangi esate 
supratinga moteris, tai aš taip ir padarysiu. 

Tai klausykite. 

Šiandien iš manęs buvo pareikalauta sumokėti 
penkis milijonus, aš juos ir sumokėjau. Beveik tuč- 
tuojau buvo pareikalauta vėl tokia pat suma. Mokė- 
jimą atidėjau rytojui ir šiandien išvykstu, norė- 
damas išvengti tos rytdienos, kuri man būtų labai 
nemaloni. 

Jūs tai suprantate, ar ne tiesa, gerbiamoji ir 
neįkainojamoji žmona? 

Sakau „suprantate“, nes jūs žinote mano reika- 
lus ne blogiau už mane, žinote juos net geriau negu 
aš, nes, jei kas paklaustų, kur dingo gera pusė ne- 
seniai dar gana padoraus mano turto, tai aš nemo- 
kėčiau į tai atsakyti, o jūs, esu tikras, gana nesunkiai 
išspręstumėte tą uždavinį. 

Moterys turi neklystančią uoslę ir savo pačių 
išgalvotos algebros pagalba gali išaiškinti bet ko- 
kį stebuklą. Aš žinojau tik savo skaičiuš, ir tą die- 
ną, kada jie mane apgavo, pasijutau absoliučiai 
nieko nesuprantąs. 

Gerbiamoji, ar jums kada teks gėrėtis mano 
smukimo greitumu? 

Ar jus bent kiek masino žėrintis mano aukso 
lydinių tirpdy mas? 

Prisipažįstu, mane apakino sušvitęs žaibas. 


Tikėkimės, kad jūs pelenuose sugraibėte ir trupu- 
tėlį aukso. 

Su ta guodžiančia viltimi aš ir palieku jus, 
gerbiamoji ir išmintingoji žmona, ir mano sąžinė 
nė kiek nepriekaištauja, kad aš jus palieku: jūs 
turite draugų, minėtuosius pelenus ir aukščiausią 
palaimą — laisvę, kurią skubu jums grąžinti. 

Vis dėlto, gerbiamoji, gal bus leista čia tarti 
keletą intymių žodžių. 

Kol tikėjausi, kad jūs veikiate mūsų namų la- 
bui, mūsų dukters interesais, aš filosofiškai už- 
merkdavau akis, bet kadangi tuos namus jūs pa- 
vertėte griuvėsiais, aš nenoriu būti pamatu sveti- 
mam turtui. 

Aš jus paėmiau turtingą, bet ne itin gerbiamą. 

Atleiskite už mano atvirumą, tikiuosi, kad 
kalbu tik su jumis viena, todėl nematau reikalo ką 
nors gražinti. 

Aš didinau mūsų turtą, kuris penkiolika metų 
be paliovos augo, kol. neaiškios ir man pačiam ne- 
suprantamos bėdos užgriuvo mane, ir viskas nuėjo 
vėjais, nors, drąsiai galiu pasakyti, aš esu niekuo 
nekaltas. 

Jūs, gerbiamoji, stengėtės dauginti tik savo 
pačios turtą, ir esu tikras, kad jums tai pavyko. 

Taigi palieku jus tokią, kokią paėmiau: tur- 
tingą, bet ne itin gerbiamą. 

Sudie. 

Nuo šios dienos ir aš pradėsiu rūpintis tik 
savimi. 

Patikėkite, aš labai dėkingas jums už pavyz- 
dį, kuriuo būtinai seksiu. 


Jūsų atsidavęs vyras 
baronas Danglaras.“ 


Baronienė nenuleido nuo Debrė akių per visą ilgą ir 
slogų skaitymą. Visi žinojo, kad jis sugeba tvardytis, bet 
ponia Danglar pastebėjo, jog Liusjeno veidas keletą kartų 
pasikeitė. 

Baigęs jis pamažu sulankstė popierių ir vėl susimąstė. 

— Na ką? — su lengvai suprantamu nerimu pa- 
klausė ponia Danglar. 

— Ką, ponia? — automatiškai pakartojo Debrė. 

— Ką jūs galvojate apie tą laišką? 

— Galvoju, kad Danglaras kai ką įtarė, ponia. 

— Taip, žinoma. Bet negi tik tiek jūs turite man pa- 
sakyti? 

— Aš jūsų nesuprantu, — lediniu balsu atsakė Debrė. 

— Jis išvyko! Visai išvyko! Išvyko ir niekuomet ne- 
begrįš. 

— Baroniene, tuo netikėkite,— tarė Debrė. 

— Ne, tikrai nebegrįš. Aš jį pažįstu, tas žmogus 
nepajudinamas, kai paliečiami jo interesai. Jeigu jis būtų 
manęs, kad aš galiu būti jam naudinga, būtų išsivežęs ir 
mane. Jis paliko mane Paryžiuje, vadinasi, išsiskirti su 
manim buvo numatęs, o jeigu taip, tai išsiskiriame galu- 
tinai, ir aš laisva visam laikui,— pridūrė ponia Danglar 
maldaujančiu balsu. 

Bet į tą neramų klausimą, kuris glūdėjo jos žvilgs- 
nyje ir širdyje, Debrė nieko neatsakė. 

— Tai kaip? — tarė ji pagaliau.— Jūs tylite? 

— Aš galiu paklausti jus tik viena: ką jūs ketinate 
daryti? 

— To paties aš norėjau jūsų paklausti, — drebančia 
širdimi tarė ponia Danglar. 

— Tai jūs prašote mane patarti? 

— "Taip, patarti, — atsakė baronienė, ir jai suspaudė 
širdį. 

— Tuomet,— šaltai prabilo Debrė, — aš jums patariu 
pakeliauti. 

— Pakeliauti! — sušnibždėjo ponia Danglar. 

— Žinoma. Anot Danglaro, jūs turtinga ir visiškai 
laisva. Man atrodo, po to dvigubo skandalo, kai panelės 
Eženi vestuvės iširo ir Danglaras dingo, jums būtinai 
reikia išvykti iš Paryžiaus. 

Labai svarbu, kad visi žinotų, jog jūs pamesta, ir 
manytų, kad esate neturtinga: subankrutavusio vyro 
žmonai niekas neatleis prabangos ir svečiams plačiai 
atidarytų namų. 

Visai užtektų, jeigu liktumėte Paryžiuje dar kokias 
dvi savaites ir paaimanuotumėte visiems, kad Danglaras 
jus pametė, papasakotumėte savo geriausioms draugėms, 
kaip tai įvyko, o jos išnešiotų po visą miestą. Paskui išsi- 
kelkite iš savo rūmų, palikite ten deimantus, atsisakykite 
jums priklausančio turto dalies, ir tada visi šlovins jūsų 
nesavanaudiškumą, kels jus į padanges. 

Tada visi bus tikri, kad vyras jus pametė, ir visi 
manys, jog likote be grašio. Tik aš vienas žinau jūsų 
finansinę padėtį ir esu pasirengęs, kaip sąžiningas kom- 
panionas, duoti jums ataskaitą. 

Išblyškusi, parblokšta baronienė klausėsi jo kalbos 
su neapsakomu siaubu ir neviltimi, o Debrė buvo visiškai 
ramus ir abejingas. 

— Pamesta! — pakartojo ji. — Teisybę sakot, pames- 
ta!.. Visiems bus aišku, kad aš pamesta! 

Tai buvo vieninteliai žodžiai, kuriuos ta moteris, 
tokia išdidi ir taip karštai mylinti, galėjo atsakyti Debrė. 

— Užtat jūs turtinga, net labai turtinga, — tęsė 
Debrė, traukdamas iš portfelio kažkokius popierius ir 
dėdamas juos ant stalo. 

Ponia Danglar tyliai žiūrėjo, dėdama visas pastangas, 
kad nuramintų smarkų širdies plakimą ir sulaikytų iš 
akių besiveržiančias ašaras. Ir vis dėlto orumas nugalėjo: 
jeigu jai ir nepavyko sutramdyti besidaužančios širdies, 
tai bent ji neišliejo nė vienos ašaros. 

— Ponia,— kalbėjo Debrė,— mudu pasidarėme kom- 
panionais maždaug prieš pusmetį. Jūs įnešėte šimtą tūks- 
tančių frankų. Tai buvo šių metų balandžio mėnesį. 

Gegužės mėnesį prasidėjo mūsų operacijos. Tuomet 
mes pelnėme keturis šimtus. penkiasdešimt tūkstančių 
frankų. Birželio mėnesį pelnas išaugo iki devynių šimtų 
tūkstančių. Liepos mėnesį prie jų pridėjome dar milijoną 
septynis šimtus tūkstančių frankų,— atsimenate, tai buvo 
Ispanijos bonų mėnuo. 

Rugpjūčio pradžioje mes praradome tris šimtus tūks- 
tančių frankų, bet apie vidurį išlyginome ir mėnesio 
pabaigoje atsirevanšavome. Aš suvedžiau sąskaitas nuo 
gegužės mėnesio iki vakardienos. Mes turime dviejų 
milijonų keturių šimtų tūkstančių frankų aktyvą, vadi- 

nasi, po milijoną ir du šimtus tūkstančių kiekvienam. 
Dabar, — kalbėjo toliau Debrė, versdamas savo užrašų 
knygelės lapus tvarkingai ir ramiai, kaip tikras biržos 
makleris, — mes dar turime aštuoniasdešimt tūkstančių 
frankų procentų nuo tos sumos, kuri buvo iki šiol mano 


rankose. 
— Iš kur tie procentai? — pertraukė baronienė.— 


Juk jūs tų pinigų į apyvartą niekada neleidote. 

— Atsiprašau, ponia,— šaltai atsakė Debrė,— aš 
turėjau jūsų įgaliojimą leisti juos į apyvartą ir pasinau- 
dojau tuo įgaliojimu. Taigi jums tenka keturiasdešimt 
tūkstančių iš procentų, plius šimtas tūkstančių frankų 
pagrindinio kapitalo,— iš viso jums priklauso milijonas 
trys šimtai keturiasdešimt tūkstančių frankų. Vos užva- 
kar, ponia, aš pasirūpinau paversti jūsų dalį grynais 
pinigais, tarsi nujausdamas, kad netrukus teks su jumis 
atsiskaityti. Jūsų pinigai yra čia — pusė banknotais, pusė 
čekiais. Jie yra iš tikrųjų čia, nes mano namai neatrodė 
pakankamai saugūs, notarai nemoka tylėti, o nekilnojamas 
turtas rėkia dar garsiau už notarus. Pagaliau jūs neturite 
teisės nieko pirkti ir nieko turėti, be bendro santuokinio 
turto, todėl aš ir saugojau tą sumą, — nuo šiandien ji yra 
vienintelis jūsų turtas, — slaptoje dėžutėje štai šioje spin- 
toje. Kad būtų patikimiau, aš ją įtaisiau pats. 

— Taigi, — tęsė Debrė, pirmiau atidarydamas spintą, 
o paskui ir dėžutę, — štai aštuoni šimtai banknotų po 
tūkstantį frankų: kaip matote, jie panašūs į storą albu- 
mą. Prie jų pridedu dvidešimt penkių tūkstančių frankų 
rentos kuponą. Lieka dar šimtas dešimt tūkstančių fran- 
kų,— štai čekis mano bankininkui, o kadangi mano banki- 
ninkas ne Danglaras, tai galite būti rami: čekis jums bus 
apmokėtas. 

Ponia Danglar mašinaliai paėmė čekį, rentos kuponą 
ir ryšulį banknotų. 

Išdėliotas čia, ant stalo, tas milžiniškas turtas atrodė 


menkniekis. | 
Sausomis akimis, bet plyštančia nuo slopinamos 


raudos širdimi ponia Danglar banknotus įsikišo į rankinu- 
ką, rentos kuponą bei čekį — į savo piniginę ir stovėjo 
išblyškusi, bežadė, laukdama švelnaus žodžio, kuris pa- 
guostų ją dėl to, kad ji tokia turtinga. 


354 


Bet ji bergždžiai laukė. 

— Dabar, ponia, — tarė Debrė,— jūs puikiai aprū- 
pinta, išeina maždaug šešiasdešimt tūkstančių metinių 
pajamų, o tai labai daug moteriai, kuri bent metus dar 
negalės atidaryti savo durų svečiams. 

Jūs galėsite tenkinti visas užgaidas, kokios tik ateis 
jums į galvą. Be to, jeigu jūsų dalis jums atrodys per 
maža, palyginti su tuo, ko netekote, galite imti iš mano 
dalies, aš pasiruošęs, — žinoma, kaip paskolą,— pasiūlyti 
jums viską, ką turiu, tai yra, milijoną šešiasdešimt tūks- 
tančių frankų. 

— Ačiū, pone,— atsakė baronienė,— jūs pats su- 
prantate, kad aš turiu kur kas daugiau, negu reikia vargšei 
moteriai, galvojančiai,— bent ilgą laiką,— nesirodyti 
aukštuomenėje. 

Debrė iš pradžių nustebo, bet tuojau susivaldė ir 
mostelėjo ranka, tarsi norėdamas mandagiai pasakyti: 

„Kaip sau norite!“ 

Ponia Danglar galbūt vis dar kažko tikėjosi, bet, pa- 
mačiusi atsainų Debrė mostą ir nenuoširdų žvilgsnį, o 
paskui gilų nusilenkimą, po kurio stojo reikšminga tyla, 
ji pakėlė galvą, atidarė duris ir be pykčio, be šiurpo, tačiau 
ir nesvyruodama nubėgo laiptais žemyn, nesiteikusi net 
linktelėti tam, kuris leido jai taip išeiti. 

— Niekai! — tarė Debrė, jai išėjus.— Visa tai vien 
gražūs žodžiai: ji liks savo rūmuose, skaitys romanus ir, 
negalėdama lošti biržoje, loš kortomis. 

Ir, vėl pasiėmęs užrašų knygutę, pradėjo labai kruopš- 
čiai braukyti išmokėtas sumas. 

— Man lieka milijonas šešiasdešimt tūkstančių fran- 
kų,— tarė jis.— Kaip gaila, kad mirė panelė de Vilfor! 
Būtų buvusi man labai tinkama žmona. 

Ir flegmatiškai, kaip visuomet, ėmė laukti, kol praeis 
dvidešimt minučių poniai Danglar išvažiavus, kad galėtų 
išeiti ir pats. 

Per tas dvidešimt minučių, pasidėjęs prieš save laik- 
rodį, Debrė suvedinėjo sąskaitas. 

Smalsus velniūkštis, kurį kiekviena drąsi vaizduotė 
mažiau ar daugiau vykusiai būtų sukūrusi, jeigu Lesažas 
nebūtų visus nurungęs savo šedevru,— Asmodėjus, nu- 

keliąs namo stogą, kad žvilgtelėtų į vidų,— būtų pasi- 
gėrėjęs keistu reginiu, jeigu būtų nukėlęs mažų Sen Žer- 
men de Prė gatvės namų stogą tuo metu, kai Debrė buvo 
įsigilinęs į skaičius. 

Virš to kambario, kuriame Debrė pasidalijo su ponia 
Danglar pustrečio milijono, buvo kitas kambarys, kurio 
gyventojai taip pat mums pažįstami ir suvaidino gana 
svarbų vaidmenį mūsų nupasakotuose įvykiuose, todėl 
mums turėtų būti įdomu su jais vėl pasimatyti. 

Tame kambaryje buvo Mersedesa ir Alberas. 

Mersedesa per pastarąsias dienas labai pasikeitė, bet 
ne todėl, kad savo turtingomis dienomis ji būtų puika- 
vusis rėksminga prabanga ir pasidariusi neatpažįstama, 
kai tik apsivilko kuklesnį drabužį. Ir ne todėl, kad būtų 
įpuolusi į tokį vargą, kada Žmogus priverstas rengtis 
skurdo drabužiu. Ne, Mersedesa pasikeitė todėl, kad jos 
akys nebespindėjo, lūpos jau nebesišypsojo, o įkyri slogi 
mintis kaustė kadaise tokį gyvą jos protą ir slopino kalbos 
grakštumą. 

Ne skurdas prigesino Mersedesos protą, ne dėl sielos 
menkumo slėgė ją neturtas. 

Palikusi įprastinę sferą, svetimoje aplinkoje, kurią 
pati pasirinko, Mersedesa dar nesusigaudė ir jautėsi kaip 
žmogus, iš ryškiai apšviestos menės staiga patekęs į tamsą. 
Mersedesa buvo panaši į karalienę, kuri iš rūmų persikėlė 
į lūšną ir nepažįsta pati savęs, žiūrėdama į čiužinį, pa- 
keitusį jai pūkų patalą, ir į molinį ąsotį, kurį pačiai tenka 
neštis ant stalo. 

Iš tikrųjų puikioji katalanietė, arba, jei norite, kilnioji 
grafienė, neteko ir savo išdidaus žvilgsnio, ir žavingos 
šypsenos, nes aplink save matė tik liūdnus daiktus: kam- 
barį, išlipintą pilkais popieriais, kuriuos taupūs šeimi- 
ninkai tyčia pasirenka, nes jie ne taip greit tepasi; plikas 
akmenines grindis, neskoningus baldus, traukiančius į 
save akis bei dėmesį tariamos prabangos skurdumu,— 
žodžiu, visa tai, kas erzina akis, pripratusias prie elegan- 
tiškumo ir harmonijos. 

Ponia de Morser gyveno čia nuo tos dienos, kai paliko 
savo rūmus. Nuo amžinos tylos jai svaigo galva nelyginant 
keleiviui, priėjusiam prie bedugnės krašto. Pastebėjusi, 


356 


kad Alberas nuolat žvilgčioja į ją tirdamas jos savijautą, 
ji išmoko šypsotis tik lūpomis, bet ta sustingusi šypsena, 
nenutvieksta švelnaus akių blizgėjimo, buvo panaši į at- 
spindimą šviesą, netekusią gaivinančios šilumos. 

Alberas taip pat buvo prislėgtas ir nesmagus, jį 
varžė prabangos liekanos, trukdančios jam priprasti 
prie naujos padėties. Jis būtų norėjęs išeiti iš namų be 
pirštinių, bet jo rankos buvo per daug baltos. Būtų norė- 
jęs vaikščioti pėsčias, bet jo bateliai pernelyg smarkiai 
blizgėjo. 

Ir vis dėlto šitos dvi taurios, išmintingos būtybės, 
neišskiriamai susietos motinos ir sūnaus meilės ryšiais, 
išmoko suprasti viena kitą be žodžių ir apsieiti be ilgų 
kalbų, neišvengiamų net artimų draugų tarpe, kai susidu- 
riama su materialiniais mūsų gyvenimo pagrindais. 

Trumpai sakant, Alberas galėjo pasakyti savo moti- 
nai, jos neišgąsdindamas: 

— Mama, mes jau nebeturime pinigų. 

Mersedesa niekuomet nematė tikro skurdo. Jaunystėje 
ji dažnai sakydavo esanti neturtinga, bet tai visai kas 
kita: neturtas ir skurdas — sinonimai, tarp kurių visa 
praraja. 

Katalanuose Mersedesai reikėjo daug ko, tačiau daug 
ko ji ir turėjo. Tinklai sveiki — žuvis spurda ant kranto. 
O spurda žuvis — yra siūlų, kad tinklai būtų sveiki. 

Kai nėra draugų, o yra tik meilė, neturinti nieko 
bendra su materialinio gyvenimo smulkmenomis, galvo- 
jama tik apie save ir atsakoma tik už save. 


Kad ir nedaug ką turėdama, Mersedesa viskuo dos- 
niai dalydavosi su visais: šiandien, nieko neturėdama, ji 
turėjo galvoti apie du. 

Artinosi žiema, kambaryje pilkomis sienomis jau buvo 
šalta, o Mersedesa neturėjo kuo pasikurti, tuo tarpu kai 
grafienės de Morser namus nuo prieškambario iki buduaro 
apšildydavo šimtavamzdis kaloriferis. Ji neturėjo nė 
skurdžiausios gėlytės, o anksčiau jos kambariai skęste 
skendo retų rūšių auksu vertinamose gėlėse! 

Bet ji turėjo sūnų... 

Galbūt perdėtai suprastos pareigos egzaltacija iki 
šiol juos laikė aukštybėse. 

Egzaltacija panaši į entuziazmą, o entuziazmas žmo- 
gų padaro nejautrų žemiškiems dalykams. 

Bet pirmoji egzaltacija užgeso, ir iš sapnų šalies 
pamažu reikėjo leistis į realų pasaulį. 

Po daugelio pokalbių apie idealo sritį atėjo laikas 
šnektelėti apie kasdienybę. 

— Mama,— kalbėjo Alberas kaip tik tuo metu, kada 
ponia Danglar leidosi laiptais,— suskaičiuokime savo 
turtus. Man reikia žinoti, kiek jų turime, kad galėčiau 
orientuotis, nuo ko pradėti. 

— Bendra suma nulis,— tarė Mersedesa, karčiai 
šypsodamasi. 

— Ne, mama, suma: trys tūkstančiai frankų, ir aš 
manau, kad mes puikiai su jais įsikursime. 

— Vaikuti! — atsiduso Mersedesa. 

— Mieloji mama,— tarė jaunuolis, — deja, pakanka- 
mai esu išmėtęs jūsų pinigų, kad žinočiau jų vertę. Trys 
tūkstančiai frankų — tai labai daug, ant tos sumos aš 
pastačiau žavingą, amžinai gero gyvenimo rūmą. 

— Tu juokauji, mano drauge. Pagaliau argi mes 
priimame tuos tris tūkstančius frankų? — paklausė raus- 
dama Mersedesa. 

— Man rodos, šitai jau nuspręsta, — tvirtai pareiškė 
Alberas.— Juo labiau mes juos priimame, kad jų dar ne- 
turime, nes, kaip žinote, jie užkasti Marselyje, nedideliame 
Meljanų alėjų namo sode. Už du šimtus frankų mudu 
nuvyksime į Marselį, — pridūrė Alberas. 

— Už du šimtus frankų! — nustebo Mersedesa.— 
Ką tu šneki, Alberai? 

— Taip, aš teiravausi diližanų stotyje, garlaivių 
kontoroje ir viską apskaičiavau. Jūs užsisakote vietą iki 
Šalono pašto karietoje. Tikrai, motute, jūs keliausite kaip 
karalienė. 

Alberas paėmė plunksną ir surašė: 

— Sakysime, šimtas dvidešimt,— pridūrė Alberas 
šypsodamasis.— Koks aš dosnus, tiesa, motute? 

— O tu, vargšas berniuk? 

— Aš? Jūs gi matote, pasilikau aštuoniasdešimt 
frankų. Vyrui nereikia tiek patogumų, be to, juk aš patyręs 
keliautojas. 

— Nuosava karieta ir su liokajumi. 

— Visaip, motute. 

— Gerai,— tarė Mersedesa,— bet kur tie du šimtai 
frankų? 

— Štai jie, ir dar du šimtai. Už šimtą frankų par- 
daviau savo laikrodį ir už tris šimtus brelokus. Tik pagal- 
vokite! Brelokai triskart brangesni už laikrodį. Sena 
istorija: tai, kas nereikalinga, visuomet brangiau negu 
tai, kas būtina! Dabar mes turtingi: vietoje šimto keturio- 
likos frankų, kurių jums reikia kelionei, turėsite du šimtus 
penkiasdešimt. 

— Čia juk irgi reikia užmokėti? 

— Trisdešimt frankų, bet juos aš moku iš savo 
pusantro šimto. Tai nutarta. O kadangi man kelionei 
tereikia aštuoniasdešimt frankų, tai aš tiesiog skęsiu pra- 
bangoje. Bet tai dar ne viskas. Ką jūs į tai pasakysite, 
motute? 

Iš mažos, auksiniais viršeliais užrašų knygutės, — 
senų laikų įnoris arba gal švelnus atminimas, paliktas 
vienos iš tų paslaptingų, šydais apsigaubusių nepažįsta- 
mųjų, ateidavusių pas jį pro mažuosius vartelius,— Al- 
beras išėmė tūkstančio frankų banknotą. 

— Kas čia? — paklausė Mersedesa. 

— Tūkstantis frankų, mama. Tikras tūkstantis 
frankų. 

— Bet iš kur jų turi? 

— Paklausykite, mama, ir nesijaudinkite. 

Alberas atsistojo, priėjęs pabučiavo motiną į abu 
skruostus ir ilgai žiūrėjo į ją. 

— Jūs net nežinote, mama, kokia jūs gražuolė! — 
tarė Alberas, ir jo balse skambėjo didelė sūnaus meilė.— 
Jūs gražiausia, tauriausia moteris visame pasaulyje! 

— Brangus vaikeli, — tarė Mersedesa, veltui mėgin- 
dama sulaikyti ištryškusias ašaras. 

— Garbės žodis, jums beliko tik pasidaryti nelai- 
minga, kad mano meilė virstų dievinimu. 

— Kol turiu sūnų, tol nesu nelaiminga, — tarė Mer- 
sedesa,— ir nebūsiu nelaiminga, kol jis su manimi. 

— Taip,— pritarė Alberas,— bet čia ir visa bėda. 
Atsimenate, kaip mudu susitarėme? 

— Argi mes dėl ko nors susitarėme? — paklausė 
Mersedesa. 

— Taip, susitarėme, kad jūs gyvensite Marselyje, o 
aš vyksiu į Afriką, kur vietoje išsižadėtos pavardės iš- 
garsinsiu tą, kuria pasivadinau. 

Mersedesa atsiduso. 

— Taigi nuo vakardienos aš įstojau į armiją,— tęsė 
Alberas, droviai nuleidęs akis, nes pats nenumanė, koks 
garbingas tas jo nusižeminimas.— Pagalvojau, kad 
mano kūnas priklauso man, ir aš galiu jį parduoti. Nuo 
vakarykštės dienos aš pavaduoju kitą žmogų. Aš parsi- 
daviau, kaip sakoma, — pridūrė jis, mėgindamas nusišyp- 
soti, — ir, be to, mano manymu, brangiau negu esu vertas: 
už du tūkstančius frankų. 

— Tai šitas tūkstantis?..— paklausė sudrebėjusi 
Mersedesa. 

— Pusė sumos, kitą pusę gausiu po metų. 

Mersedesa pakėlė akis į dangų su tokia išraiška, 
kurios niekas nepajėgtų nusakyti, ir dvi ašaros, iš susijau- 
dinimo pakibusios ant blakstienų, tyliai nuriedėjo per jos 
skruostus. 

— Jo kraujo kaina! — sušnibždėjo ji. 

— Taip, jeigu žūčiau,— tarė juokdamasis Alberas, — 
bet būk tikra, motute, kad aš ketinu smarkiai ginti savo 
kailį. Dar niekada taip netroškau gyventi kaip dabar. 


— Dieve mano! — atsiduso Mersedesa. 

— Paskui, kodėl jūs manote, kad mane užmuš? Argi 
Lamorisjerą, tą pietų Nėjų, užmušė? Argi Sangarnjė 
užmušė? Ar Bedo užmušė? Ar Morelį, kurį mes pažįstame, 
užmušė? Įsivaizduokite, kaip jūs džiaugsitės, motute, kai 
aš atvyksiu pas jus su išsiuvinėta uniforma! Pareiškiu 
jums, kad su ja aš atrodysiu puikiai ir kad pasirinkau 
raitelių pulką tik dėl jos puošnumo. 

Mersedesa atsiduso, nors ir stengėsi šypsotis. Ta 

šventa moteris kankinosi, kad tokia sunki auka užgulė 
jos sūnaus pečius. 

— Taigi, motute,— kalbėjo toliau Alberas,— jūs 
jau turite tikrus keturis su trupučiu tūkstančius frankų. 
Iš tų pinigų gyvensite sau be vargo dvejus metus. 

— Tu manai? — paklausė Mersedesa. 

Tie žodžiai išsprūdo grafienei su tokiu atviru skaus- 
mu, kad Alberas gerai suprato, ką jie reiškia. Jam sugėlė 
širdį ir, paėmęs motinos ranką, jis švelniai ją paspaudė 
sakydamas: 

— Taip, jūs gyvensite! 

— Gyvensiu! — sušuko Mersedesa.— Bet tu neiš- 
važiuosi, tiesa, sūneli? 

— Išvažiuosiu, mama,— ramiai ir tvirtai atsakė 
Alberas.— Jūs per daug mane mylite, kad verstumėte 
gyventi šalia jūsų tuščią ir beprasmišką gyvenimą. Be 
to, aš jau pasirašiau sutartį. 

— Tavo valia, sūnau, elkis, kaip išmanai, o aš nesi- 
priešinsiu Dievo valiai. 

— Mano valia, motute, ne viską lemia,— reikia 
elgtis, kaip diktuoja protas ir būtinybė. Mes abu patyrėme, 
kas tai yra neviltis. Kas jums gyvenimas šiandien? Nie- 
kas. Kas man jis? Patikėkite, motute, labai nedaug, jeigu 
nebūtų jūsų. Prisiekiu, jei nebūtų jūsų, būčiau nutraukęs 
jį tą pačią dieną, kada suabejojau tėvu ir atsižadėjau jo 
pavardės! Ir vis dėlto aš gyvensiu, jeigu jūs prižadate 
nenuleisti galvos, o jeigu man pavesite rūpintis jūsų 
būsimąja laime, tai tik suteiksite man jėgų. Aš tik nu- 
vyksiu pas Alžyro gubernatorių,— tai doras žmogus, 
tikras karys, — papasakosiu jam savo kraupią istoriją, 
paprašysiu, kad jis kartais užmestų akį į mano pusę, ir 
jeigu jis ištesės žodį, jei pamatys, ko aš vertas, tai arba 
po pusmečio grįšiu karininkas, arba visai negrįšiu. Jei 
grįšiu karininkas, jūsų ateitis aprūpinta, nes tada užteks 
pinigų mums abiem. Be to, mes didžiuosimės mano nau- 
jąja pavarde, nes juk tai tikroji jūsų pavardė. Jeigu aš 
negrįšiu... tuomet, motute, nutrauksite savo gyvybės 
siūlą, jei nepanorėsite gyventi, ir mūsų nelaimės savaime 
baigsis. 

— Gerai, — atsakė Mersedesa, žiūrėdama į jį savo 

tauriu, išraiškingu žvilgsniu,— tavo tiesa, sūnau, įrody- 
kime žmonėms, kurie stebi mus ir laukia progos mus 
pasmerkti, įrodykime jiems, kad mes verti bent užuo- 
jautos. 

— Varykite šalin niūrias mintis, brangioji mama! — 
sušuko Alberas.— Prisiekiu, mes laimingi, bent galime 
būti laimingi. Jūs išmintinga ir romi, o aš pasidariau 
kuklus ir, tikiuosi, atėjau į protą. Aš tarnauju, vadinasi, 
turtingas. Apsigyvenusi pono Danteso namuose, jūs rasite 
ramybę. Pabandykime, motute, pabandykime. 

— Taip, pabandykime, nes tu turi gyventi, mano 
sūnau, turi būti laimingas, — atsakė Mersedesa. 

— Tad, motute, mūsų dalybos baigtos, — tarė Al- 
beras, apsimesdamas nerūpestingu.— Galima išvykti kad 
ir šiandien. Užsakysiu jums vietą. 

— O sau, sūneli? 

— Man dar reikia dieną ar dvi pasilikti. Tai pradžia 
mūsų persiskyrimo, turime su juo apsiprasti. Man reikia 
kelių rekomendacijų, kai kurių žinių apie Afriką. Pavysiu 
jus Marselyje. 

— (Gerai, važiuokime! — tarė Mersedesa, siausda- 
masi į vienintelę skarą, kurią buvo pasiėmusi ir kuri 
netyčia pasitaikė iš juodo brangaus kašmiro.— Važiuo- 
kime! 

Alberas skubiai susirinko savo popierius, pasikvietė 
šeimininką, užmokėjo jam trisdešimt frankų ir, vesdamas 
už parankės motiną, ėmė lipti laiptais žemyn. 

Kažkas ėjo pirma jų ir, išgirdęs šilkinės suknios 
šiugždėjimą, atsigręžė. 

— Debrė! — sušnibždėjo Alberas. 


— Morserai, jūs! — tarė ministro sekretorius susto- 
damas. 


Smalsumas nugalėjo Debrė norą išsaugoti savo 
inkognito. Be to, vis tiek jį pažino. 

Iš tikrųjų atrodė labai pikantiška sutikti tame niekam 
nežinomame viešbutyje jaunuolį, kurio nelaimės pridarė 
tiek daug triukšmo Paryžiuje. 

— Morseras! — pakartojo Debrė. 

Bet, pastebėjęs laiptų prieblandoje dar grakščią 
ponios de Morser figūrą, apsisiautusią skara, jis šypso- 
damasis pridūrė: 

— Ak, atleiskite Alberai. Nedrįstu jums kliudyti. 

Alberas suprato Debrė mintį. 

— Mama,— tarė jis, kreipdamasis į Mersedesą,— 
čia ponas Debrė, vidaus reikalų ministro sekretorius, 
mano buvęs draugas. 

— Kodėl buvęs? — sušnibždėjo Debrė.— Ką jūs tuo 
norite pasakyti? 

— Noriu pasakyti, ponas Debrė,— atkirto Alberas, — 
kad šiandien jau nebeturiu draugų ir neprivalau jų turėti. 
Labai dėkoju, kad jūs toks malonus ir mane pažinote. 

Debrė grįžo porą pakopų aukštyn ir stipriai paspaudė 
Alberui ranką. 

— Patikėkite, brangusis -Alberai,— tarė jis taip 
nuoširdžiai, kaip tik galėjo,— mane labai sujaudino jus 
ištikusi nelaimė, ir aš visuomet jūsų paslaugoms. 

— Ačiū, pone,— tarė šypsodamasis Alberas,— bet 
ir tos nelaimės ištikti mes dar pakankamai turtingi, kad 
reikėtų į ką nors kreiptis pagalbos. Mes paliekame Paryžių 
ir, apmokėję už kelionę, dar turėsime penkis tūkstančius 
frankų. | 

Raudonis užliejo Debrė kaktą, nes jo portfelyje buvo 
milijonas. Nors jo blaivus protas buvo poezijai ir labai 
svetimas, bet jis nejučiom pagalvojo, kad tame pačiame 
name ką tik buvo dvi moterys, kurių viena, visai pelnytai 
netekusi garbės, išėjo kaip elgeta su pusantro milijono po 
savo apsiausto klostėmis, o kita, nepelnytai nukentėjusi, 
bet didinga savo nelaimėje, jautėsi turtinga su keliais 
skatikais. 

Šitaip palyginęs, jis užmiršo savo riteriškus keti- 
nimus. Akivaizdus pavyzdys apstulbino jį. Jisai sumur- 
mėjo keletą bendrų mandagumo frazių ir greitai nulipo 
žemyn. 

Tą dieną ministerijos valdininkai, jo pavaldiniai, 
gerokai pajuto ant savo kailio blogą jo nuotaiką. 

Bet vakare jis pasidarė labai gražaus namo Magda- 
lenos bulvare savininku. Pajamos iš to namo siekia pen- 
kiasdešimt tūkstančių livrų. 

Kitą dieną, penktą valandą po pietų, Debrė pasirašė 
pirkimo aktą, o ponia de Morser, švelniai išsibučiavusi 
su sūnumi, įlipo į pašto diližaną, kurio durys tuojau 
užsitrenkė. 

Lafito pašto kontoroje prie vieno pusapvalio lango 
stovėjo žmogus. Jis matė, kaip Mersedesa sėdo į diližaną, 
kaip ji išvažiavo, kaip nuėjo Alberas. 

Tada jis perbraukė ranka per abejonių apniauktą 
kaktą ir tarė: 

— Kaip man grąžinti toms dviem nekaltoms būty- 
bėms tą laimę, kurią iš jų atėmiau? Dievas man padės! 


XXXIV + LIŪTŲ DUOBĖ 


Vienas iš La Forso kalėjimo skyrių, tas, kuriame 
uždaryti sunkiausi ir pavojingiausi nusikaltėliai, vadi- 
namas Šv. Bernardo rūmais. 

Kaliniai savo vaizdinga kalba tą skyrių praminė 
Liūtų duobe,— matyt, todėl, kad jo dantingi gyventojai 
dažnai graužia grotas, o kartais ir sargus. 

Tai kalėjimas kalėjime. Jo sienos dvigubai storesnės 
už kitas. Kasdien vienas iš sargų rūpestingai tikrina 
storas grotas. Iš herkuliško sargų stoto, iš šaltų ir skvarbių 
jų akių matyti, kad čia parinkti tokie žmonės, kurie pa- 
jėgia įvaryti savo pavaldiniams baimės ir prašoka juos 
gudrumu. 

To skyriaus kiemas apsuptas aukštomis sienomis, per 
kurias slenka įstriži saulės spinduliai, kada ji ryžtasi 
žvilgtelėti į tą fizinių ir psichinių iškrypimų bedugnę. 
Nuo pat ryto kaip šešėliai čia bastosi susirūpinę, paniurę, 
išblyškę žmonės, virš kurių nuleistų galvų kybo galan- 
damas teisėtumo kirvis. 

Prisiglaudę prie sienos, po du, po tris, o dažniausiai 
po vieną, jie stovi arba tupi ant žemės saulės atokaitoje 
ir be paliovos dairosi į vartus, kurie atsidaro tik tuomet, 
kai iššaukiamas kuris nors iš tos gūdžios buveinės gyven- 
tojų arba kai į tą duobę nukrenta naujas nuodėgulys nuo 
to žaizdro, kuris vadinamas visuomene. 

Šv. Bernardo rūmai turi savo ypatingą pasimatymų 
kambarį. Tai ilgas keturkampis, perdalytas dviem lygia- 
gretėmis grotų pertvaromis per tris pėdas viena nuo kitos, 
kad lankytojas negalėtų paspausti kaliniui rankos arba 
ką nors jam perduoti. Tas kambarys tamsus, drėgnas ir 

nepaprastai siaubingas, ypač kai pagalvoji apie tuos bai- 
sius prisipažinimus, kurie sruvo pro tas grotas ir nuo 
kurių surūdijo virbų geležis. 

Tačiau ta vieta, kad ir kokia šiurpi,— tikras rojus, 
jame vėl džiaugiasi pasiilgtais artimaisiais tie, kurių 
dienos suskaitytos: retai atsitinka, kad iš Liūtų duobės 
kas nors patektų kitur negu prie Sen Žako užkardos, į 
katorgą arba į karcerį! 

Mūsų aprašytame drėgname ir šaltame kieme vaikšti- 
nėjo susikišęs rankas į kišenes jaunas vyras, į kurį Liūtų 
duobės gyventojai žiūrėjo labai susidomėję. 

Sprendžiant iš jo drabužių sukirpimo, jį galima būtų 
buvę pavadinti elegantišku, jeigu tie drabužiai nebūtų 
pavirtę beveik skarmalais, nors medžiaga dar nebuvo 
sudėvėta: sveikose vietose plona minkšta gelumbė lengvai 
atgaudavo savo žvilgėjimą, kai kalinys pabraukdavo ją, 
norėdamas pavalyti. 

Lygiai taip pat rūpestingai jisai sagstėsi batistinius 
marškinius, kurių spalva buvo gerokai pakitusi nuo jo 
arešto dienos, arba kampučiu nosinės, ant kurios buvo 
išsiuvinėti karūna apvainikuoti inicialai, šluostė dulkes 
nuo lakinių batelių. 

Keli Liūtų duobės įnamiai, aiškiai susidomėję, ste- 
bėjo, kaip tas kalinys rūpinasi savo tualetu. 

— Matai, kunigaikštis dabinasi, — tarė vienas vagis. 

— Jis ir šiaip labai gražus, — atsakė kitas, — jei tik 
turėtų šukas ir pomados, nurungtų visus ponaičius su 
baltomis pirštinėlėmis. 

— Jo drabužiai, matyt, buvo naujutėlaičiai, o bate- 
liai ir dabar kaip veidrodis. Ar ne garbė, kad pas mus 
toks paukštis įskrido? Bjaurybės žandarai tikri plėšikai: 
sudraskyk tu man šitokius drabužius! 

— Sako, kad jis vėtytas ir mėtytas,— įsiterpė tre- 
čias.— Menkniekiais neužsiima... Toks jaunas ir jau iš 
Tulono! Tai bent vyras! 

Jų baisingo žavėjimosi objektas, atrodė, mėgavosi 
tų pagyrų nuotrupomis, nors pačių žodžių ir nesuprato. 

Baigęs savo tualetą, jis priėjo prie kalėjimo krautu- 
vėlės langelio, netoli kurios stovėjo į sieną atsirėmęs 
sargas. 

— Klausykite, pone, — tarė jis,— paskolinkite man 
dvidešimt frankų, aš greitai grąžinsiu. Nebijokite, jokios 
rizikos — juk mano tėvai turi daugiau milijonų negu jūs 
grašių... Būkite toks geras. Su dvidešimčia frankų galėsiu 
persikelti į apmokamą kambarį ir nusipirkti chalatą. Man 
baisiai nepatogu visą laiką dėvėti fraką ir pusbačius. Ir 
argi tas frakas tinkamas kunigaikščiui Kavalkančiui! 

Sargas gūžtelėjo pečiais ir atsuko jam nugarą. Jis 
net nenusijuokė iš tų žodžių, kurie daugelį būtų pra- 
linksminę,— tas žmogus girdėjo juos nebe pirmą kartą, 
ir visuomet tuos pačius. 

— Jūs tikras beširdis,— tarė Andrea,— palaukite, 
aš pasistengsiu, kad jus išvytų. 

Dabar sargas atsigręžė ir garsiai nusikvatojo. 

Kaliniai priėjo artyn ir apspito juos. 

— Sakau jums, — tesė Andrea,— už tą menką sumą 
aš galėsiu apsirengti ir gauti atskirą kambarį. Man reikia 
padoriai priimti vieną įžymų lankytoją, kurio kasdien 
laukiu. 

— Tikrai, tikrai! — pritarė kaliniai. — Po velnių, 
tuojau matyti, kad jis iš kilmingųjų. 

— Na ir duokite jam tuos dvidešimt frankų,— at- 
kirto prižiūrėtojas, remdamasis kitu savo galingu petimi 
į sieną.— Argi ne jūsų pareiga sušelpti draugą? 

— Šitiems žmonėms aš ne draugas,— išdidžiai 
atrėžė Andrea,— jūs neturite teisės manęs įžeidinėti. 

Vagys susižvalgė, pasigirdo duslus murmesys, ir virš 
aristokratiškojo kalinio galvos ėmė kilti grėsmingas 
audros debesis, atsiradęs ne tiek dėl Andrea žodžių, kiek 
dėl prižiūrėtojo provokacijos. 

Prižiurėtojas, būdamas tikras, kad sutramdys juos, 
jeigu jie per daug įsismarkaus, neslopino kylančio pykčio, 
norėdamas kiek pamokyti įkyrųjį kaulytoją ir kaip nors 
paįvairinti savo ilgą budėjimą. 

Vagys jau sėlino prie Andrea. Kiti šaukė: 

— Klumpę! Klumpę! 

Tas bjaurus pokštas toks, kad nemalonėn patekusį 
draugą visi pavelėdavo ne klumpėmis, o kaustytu batu. 

Kiti siūlė pyplį — dar vieną pramogą, atliekamą šit 
kaip: į nosinę budeliai įvynioja smėlio, akmenukų, stambių 

variokų, jeigu jų turi, ir kaip spragilu kulia auką per 
pečius, per galvą. 

— Išperkime tą frantą! — aidėjo balsai. — Išperkime 
jo kilnybės šonus! 

Bet Andrea grįžtelėjo į juos, mirktelėjo, išpūtė žandą 
ir pliaukštelėjo liežuviu — tai ženklas, iš kurio pažįsta 
vieni kitus plėšikai, kada jie priversti tylėti. 

Tai buvo masonų ženklas, Andrea buvo išmokęs jį 
iš Kadruso. 

Kaliniai pažino saviškį. 

Nosinės tučtuojau nusileido, kaustytas batas vėl atsi- 
dūrė ant vyriausiojo budelio kojos. Pasigirdo balsai, kad 
tas ponas teisus, kad jis gali elgtis kaip tinkamas ir kad 
jie, kaliniai, nori parodyti sąžinės laisvės pavyzdį. 

Sujudimas atslūgo. Prižiūrėtojas taip nustebo, kad 
pagriebė Andrea už rankų ir ėmė kratyti jo drabužius, 
manydamas, jog tas staigus Liūtų duobės gyventojų 
nuotaikos pasikeitimas turi kokią nors svarbesnę priežas- 
tį negu Andrea žavingumas. 

Andrea niurzgė, bet nesipriešino. 

Staiga pro grotuotus vartelius pasigirdo prižiūrėtojo 
šūktelėjimas: 

— Benedetai! 

Prižiūrėtojas paleido savo grobį. 

— Mane šaukia? — tarė Andrea. 


ww. 


— Na va, pas mane atėjo. Jums dar išaiškins, mano 
mielas, ar galima su Kavalkančiu elgtis kaip su paprastu 
mirtinguoju! 

It juodas šešėlis nušmėžavęs per kiemą, Andrea šoko 
pro pravirus vartelius, palikdamas besigėrinčius juo ne 
tik savo sėbrus, bet ir patį sargą. 

Tikrai jį šaukė į pasimatymų kambarį, ir tuo ne- 
galima nesistebėti, juo labiau kad stebėjosi ir pats Andrea, 
nes gudruolis vaikinas, patekęs į Forsą, tylėjo it pelė po 
šluota, nesinaudodamas, kaip visi daro, teise rašyti laiškus 
ir prašyti pagalbos. 

„Matyt,— svarstė jis, — tikrai turiu galingą globėją. 
Viskas apie tai kalba: netikėtas turtas, taip lengvai mano 
įveiktos kliūtys, staiga atsiradęs tėvas, garsus vardas, 

aukso lietus, puikios vedybos, kurios manęs laukė. Aklas 
nepasisekimas, gal mano globėjo išvykimas pražudė 
mane, bet ne visiškai. Geradarė ranka valandėlei nutolo 
nuo manęs, bet ji vėl išsities ir vėl nutvers mane ant 
bedugnės krašto. Kam man rizikuoti ir elgtis neapdai- 
riai? Tuo galiu užsitraukti globėjo nemalonę! Jis turi du 
būdus man padėti: slaptas pabėgimas už auksą arba 
teisėjų papirkimas, kad jie mane išteisintų. Reikia palauk- 
ti, kol kas nieko nepliaukšti ir nedaryti, o kai paaiškės, 
kad aš visų paliktas, tuomet...“ 

Andrea jau buvo apgalvojęs nekvailą planą: niekšas 
mokėjo narsiai pulti ir aštriai gintis. 

Jis buvo apsipratęs su kalėjimo nemalonumais, su 
įvairiais jo trūkumais. Tačiau po truputį jame ėmė busti 
įgimti ar, teisingiau, įgyti polinkiai. Andrea kankino jo 
skudurai, nešvara, alkis. Laikas jam labai prailgo. 

Tokia buvo jo nuotaika, kai prižiūrėtojo balsas iš- 
kvietė jį į pasimatymų kambarį. 

Andrea širdis suspurdėjo iš džiaugsmo. Tardytojas 
negalėjo šaukti — per anksti, o kalėjimo viršininkui ar 
gydytojui — per vėlai. Vadinasi, tai buvo ilgai lauktas 
svečias. 

Anapus grotų pasimatymų kambaryje, į kurį buvo 
įvestas Andrea, išplėstomis nuo nepaprasto smalsumo 
akimis jis pamatė rūstų, protingą Bertučijaus veidą. 
Liūdnai stebėdamasis, pastarasis žiūrėjo į grotas, į skląs- 
čiais užšautas duris ir į šešėlį, judantį už geležinių virbų. 

— Kas čia? — sušuko nustėręs Andrea. 

— Laba diena, Benedetai,— tarė Bertučijus savo 
skambiu krūtininiu balsu. 

— Jūs! Jūs! — atsakė išsigandęs vaikinas, dairy- 
damasis aplinkui. 

— Tu manęs nepažįsti, nelaimingasis? — papriekaiš- 
tavo jam Bertučijus. 

— Tylėkite, cit, tylėkite! — jaudinosi Andrea, žino- 
damas, kad čia ir sienos turi ausis.— Dėl Dievo, nekalbė- 
kite taip garsiai! 

— Tu norėtum pasikalbėti su manimi be liudinin- 
kų? — paklausė Bertučijus. 

— Taip, taip, — paskubėjo atsakyti Andrea. 

— Gerai. 

Bertučijus pasigraibė kišenėje ir mostelėjo už stiklinių 

— Perskaitykite,— tarė jis. 

— Kas čia yra? — pasiteiravo Andrea. 

— Įsakymas skirti tau atskirą kambarį ir leisti man 
matytis su tavimi. 

Andrea buvo besušunkąs iš džiaugsmo, bet tuojau 
susigriebė ir tarė sau: 


„Vėl paslaptingasis globėjas! Manęs nepamiršta! 
Matyt, nori išpešti kažkokią paslaptį, jci prireikė 
kalbėtis su manimi atskirame kambaryje... Jie mano 
rankose... Bertučijų atsiuntė globėjas!“ 


Sargas pasitarė su vyresniuoju prižiūrėtoju, paskui 
atidarė vienas po kitų dvejas grotuotas duris ir nuvedė 
nesitveriantį iš džiaugsmo Andrea į kambarį antrame 
aukšte su langu į kiemą. 

Kambarys buvo išbaltintas, kaip jau kalėjimuose 
įprasta, atrodė gana linksmai, ir kaliniui tiesiog akys 
nušvito: krosnis, lova, kėdė ir stalas dabar jam tikra 
prabanga. 


Bertučijus atsisėdo ant kėdės, Andrea išsitiesė lovoje. 
Sargas išėjo. 

— Ką tu man ketinai pasakyti? — paklausė grafo 
Montekristo ekonomas. 

— O jūs? — paklausė Andrea. 

— Pirmiau tu kalbėk... 

— Ne, pradėkite jūs, jeigu jau atėjote pas mane. 

— (Gerai, tebūnie taip. Vadinasi, tu ir toliau ėjai 
nusikaltimų keliu: apsivogei, žmogų nužudei. 

— Jeigu jūs atsivedėte mane į atskirą kambarį vien 
tam, kad pasakytumėte šitą žinią, tai nevertėjo vargintis. 
Visa tai ne naujiena. Bet yra ir tokių dalykų, kurių aš 
nežinau. Jei leisite, verčiau apie juos pakalbėkime. Kas 
jus atsiuntė? 

— Koks jūs greitas, ponas Benedetai! 

— Taip, šaunu tiesiog į taikinį. Svarbiausia, be ne- 
reikalingų žodžių. Kas jus atsiuntė? 

— Niekas. 

— Kaip sužinojote, kad aš kalėjime? 

— Aš jau seniai pažinau, kad tas išsigašinęs akiplėša, 
kuris taip šauniai važiuodavo su savo ekipažu Eliziejaus 
laukais, — tai tu. 

— Eliziejaus laukais!.. Aha, „dega“, kaip sakoma 
vaikų žaidime!.. Eliziejaus laukais!.. Taip, taip, pakalbė- 
kime apie mano tėvą, norite? 

— O aš kas? 

— Jūs, mielas pone, esate mano įtėvis... Tikriausiai 
ne jūs man davėte šimtą tūkstančių frankų, kurie ištirpo 
per keturis ar penkis mėnesius. Ne jūs man parūpinote 
garsų italą gimdytoją. Ne jūs mane įvedėte į aukštuo- 
menę ir pakvietėte į vienus pietus (man ir dabar seilės 
varva). Prisimenate Oteilį, ten buvo visa Paryžiaus aukš- 
tuomenė ir net karališkasis prokuroras, su kuriuo, deja, 
nepalaikiau pažinties, dabar ji man labai praverstų. Ne 
jūs pagaliau laidavote už mane dviem milijonais prieš tą 
nelaimingą manęs ištempimą į dienos šviesą... Kalbėkite, 
gerbiamasis korsikieti, kalbėkite... 

— Ką tu nori, kad pasakyčiau? 

— Aš tau padėsiu. Ką tik tu minėjai Eliziejaus lau- 
kus, šlovingasis mano maitintojau. 

— Na ir kas? 

— Ogi tas, kad Eliziejaus laukuose gyvena vienas 
ponas, labai labai turtingas. 

— Kurį tu apvogei ir pas kurį žmogų nužudei? 

— Rodos, taip. 

— Grafas Montekristas? 

— Tu pats jo vardą ištarei, kaip sako Rasinas... Tai 
kaip, ar aš privalau pulti į jo glėbį, glausti jį prie krūtinės 
ir šaukti: „Mano tėve! Mano tėve!“, kaip sako Piksere- 
kuras? 

— Mesk juokus,— griežtai atsakė Bertučijus, — tegu 
tas vardas nebūna čia tariamas taip, kaip tu drįsai jį 
ištarti. 

— Šit kaip! — nustebo Andrea, truputį sumišęs, 
kad Bertučijus taip iškilmingai laikosi. — Kodėl gi ne? 

— Todėl, kad tą, kuris yra tuo vardu, laimina dan- 
gus, ir jis negali būti tėvas tokio niekšo kaip tu. 

— Kokie rūstūs žodžiai... 

— Ir rūsčios pasekmės, jeigu nekreipsi į juos dėmesio. 

— Gąsdinate? Nebijau... aš pasakysiu... 

— Ar tik tu nemanai, kad turi reikalo su tokiom 
smulkiom žuvelėm kaip tu pats? — paklausė Bertučijus 
taip ramiai ir griežtai, kad Andrea širdis krūptelėjo.— 
Ar tik nemanai, kad turi reikalo su savo niekšais katorgi- 
ninkais arba išsivėpėliais didikais?.. Benedetai, tu esi 
galingoje rankoje, ta ranka sutinka tave paleisti, — pasi- 
naudok tuo. Nežaisk su žaibais, kuriuos ji tam kartui 
atidėjo į šalį, bet gali vėl juos užtraukti, jei tu pamėginsi 
sukliudyti jos ketinimus. 

— Kas mano tėvas... Aš noriu žinoti, kas mano 
tėvas?..— atkakliai pakartojo Andrea.— Žūsiu, bet suži- 
nosiu. Kas man skandalas? Tik naudos duos... išgarsėsiu... 
reklama, kaip sako žurnalistas Bošanas. O jums, rinktinės 
diduomenės žmonėms, skandalas visuomet pavojingas, 
nepaisant jūsų milijonų ir herbų... Taigi kas mano tėvas? 

— Aš ir atėjau tau šitai pasakyti. 

— Seniai taip reikėjo! — sušuko Benedetas iš 
džiaugsmo žibančiomis akimis. 

Tuo metu durys atsidarė ir įėjo prižiūrėtojas. 

— Atsiprašau, pone,— kreipėsi jis į Bertučijų,— 
bet kalinio laukia tardytojas. 

— Šiandien paskutinis tardymas,— paaiškino 
Andrea garbiajam ekonomui.— Po perkūnų, kaip ap- 
maudu! 

— Ateisiu rytoj, — tarė Bertučijus. 

— Gerai! — atsakė Andrea.— Ponai žandarai, aš 
jūsų paslaugoms... Brangusis pone, palikite kokią dešimtį 
ekiu kontoroje, kad man duotų viską, ko reikia. 

— Bus padaryta, — pažadėjo Bertučijus. 

Andrea ištiesė jam ranką, tačiau Bertučijus neištrau- 
kė savo iš kišenės, tik sužvangino joje monetas. 

— Aš tai ir turėjau galvoje, — kreivai šypsodamasis 
tarė Andrea, kurį labai blogai veikė keistas Bertučijaus 
ramumas. 

„Nejaugi būčiau apsirikęs? — galvojo jis, lipdamas 
į didžiulę karietą su grotomis, kuri vadinama „pintine 
salotoms“.— Pamatysime!“ 

— Tai iki rytojaus! — tarė jis Bertučijui. 

— Iki rytojaus! — atsakė ekonomas. 

XXXV + TEISĖJAS 


Skaitytojai turbūt prisimena, kad abatas Buzonis ir 
Nuartjė liko vienudu Valentinos kambaryje, kad senis ir 
kunigas vieni budėjo prie mirusios. 

Galbūt krikščioniški abato pamokymai, gal nuoširdi 
jo užuojauta, jo įtikinantys žodžiai įkvėpė Nuartjė stip- 
rybės, nes, pasikalbėjus su kunigu, vietoje pirmykštės ne- 
vilties senio širdyje atsirado nuolankus susitaikymas su 
likimu, keista ramybė, nemažai stebinusi tuos, kurie 
žinojo, kaip labai jis mylėjo Valentiną. 

Vilforas nesimatė su tėvu nuo laidotuvių dienos 
ryto. Namuose visi žmonės buvo nauji: karališkajam 
prokurorui buvo pasamdytas kitas liokajus, Nuartjė — 
kitas tarnas. Dvi naujos kambarinės aptarnavo ponią 
de Vilfor. Net šveicorius ir vežėjas buvo nauji. Jie tarsi 
atsistojo tarp tų prakeiktų namų šeimininko ir šeiminin- 
kės, beveik visai nutraukdami ir taip jau šaltus jų santy- 
kius. Be to, po trijų dienų turėjo prasidėti teismo sesija, ir 
Vilforas, užsidaręs savo kabinete, karštligiškai skubiai 
ruošė Kadruso žudikui kaltinamąjį aktą. Šita byla, kaip 
ir visa kita, kas bent kiek lietė grafą Montekristą, Pary- 
žiaus aukštuomenėje sukėlė daugybę kalbų. Įrodymai 
nebuvo neginčytini, jų ir tebuvo tie keli žodžiai, parašyti 
mirštančio katorgininko, kuris buvo kaltinamojo draugas 
ir todėl galėjo apšmeižti pastarąjį iš neapykantos arba 
keršto. Bet karališkasis prokuroras niekuo neabejojo: jam 
širdis padiktavo baisią išvadą, kad Benedetas kaltas. Po- 
nas de Vilforas vylėsi, jog ta nelengva pergalė patenkins 
ir pradžiugins jo savimeilę, kuri viena dar pajėgė kiek 
šildyti jo apledėjusią širdį. 

Tardymas ėjo į galą, ir čia daug nusipelnė Vilforas, 
kuris ta byla norėjo pradėti būsimąją sesiją. Jis turėjo 
užsidaryti labiau negu bet kada, norėdamas atsiginti 
daugybės žmonių, prašančių jį bilietų į teismo posėdį. 

Be to, dar taip neseniai buvo išgabenta Valentina į 
Per Lašezo kapines, sielvartas namuose buvo dar toks 
šviežias, kad niekas nesistebėjo, matydami tėvą taip 
griežtai atsidavusį savo pareigai, kuri padėjo jam užmiršti 
savo skausmą. 

Tik vieną kartą, kitą dieną po to, kai Bertučijus antrą- 
syk aplankė Benedetą ir, matyt, pasakė jam, kas jo tėvas, 
Vilforas trumpai matė senąjį Nuartjė. Buvo sekmadienis. 
Darbo nukamuotas Vilforas išėjo į sodą ir paniuręs, ne- 
permaldaujamos minties nulenkta galva, nelyginant 
Tarkvinijus, rykšte daužęs aukščiausiai išsišovusias aguo- 
nų galvutes, kapojo savo lazda išstypusias vystančias 
dedešvas, kurios stūksojo alėjos pakraščiais tarsi puikių, 
vasarą skaniai čia kvepėjusių gėlių šmėklos. 

Ne vieną sykį jis jau buvo priėjęs sodo galą, mums 
jau žinomus vartus į apleistą daržą, ir kas kartą grįžda- 
vo ta pačia alėja tuo pačiu žingsniu, bet staiga jo akys 
nejučiom nukrypo į namą, kur triukšmingai siautėjo jo 
sūnus, sekmadieniui ir pirmadieniui parvykęs iš pensiono 
pas motiną. 

Ir štai pro vieną atdarą langą jis pamatė Nuartjė, 
kuris buvo liepęs pristumti jį su krėslu prie to lango, kad 
galėtų pasidžiaugti paskutiniais dar šiltos saulės spindu- 
liais. Švelni saulėlydžio šviesa glostė mirštančius vijoklių 
žiedus ir raudonus, balkoną apraizgiusių laukinių vynuo- 
gių lapus. 

Senio akys buvo įsmeigtos į vieną tašką, kurio Vilfo- 
ras negalėjo gerai įžiūrėti. Tose akyse buvo tiek baisios 
neapykantos, tiek karšto nekantravimo, kad karališkasis 
prokuroras, įgudęs suprasti kiekvieną taip gerai pažįstamo 
veido išraišką, truputį paėjo į šalį, norėdamas pamatyti, 
į ką nukreiptas tėvo žudantis žvilgsnis. 

Tada jis pamatė po kupliomis liepomis su baigian- 
čiomis nuplikti šakomis sėdinčią savo žmoną. Kartkar- 
tėmis ji atitraukdavo akis nuo knygos ir šyptelėdavo 
sūnui arba įmesdavo jam atgal guminį sviedinį, kurį 
vaikas užsispyręs svaidė iš svetainės į sodą. 

Vilforas išbalo: jis žinojo, ko nori senis. 

Nuartjė tebežiūrėjo į tą pačią vietą, bet staiga jo 
žvilgsnis nuo žmonos peršoko į vyrą. Dabar pačiam Vilfo- 
rui teko atlaikyti tą žaižaruojančio žvilgsnio puolimą. 
Pakeitęs kryptį, tas žvilgsnis pakeitė ir savo kalbą, tačiau 
tebebuvo toks pat grėsmingas. 

Ponia de Vilfor, nieko nenujausdama apie tas aistras, 
kurių ugnys kryžiavosi virš jos galvos, ką tik pagavo 

sviedinuką ir mojo sūnui ateiti jo, o kartu ir mamą pa- 
bučiuoti, bet Eduaras ilgai leidosi prašomas: turbūt 
motinos glamonė atrodė jam nepakankamas užmokestis 
už vargą. Pagaliau jis ryžosi, stryktelėjo pro langą tiesiog 
ant lysvės heliotropo bei kiniškų astrų ir suprakaitavęs 
pribėgo prie ponios de Vilfor. Motina nušluostė prakaitą, 
pabučiavo jį į kaktą, ir vaikas su sviediniu vienoje rankoje, 
su sauja saldainių kitoje nudūmė atgal. 

Vilforas, traukiamas neįveikiamos jėgos, lyg gyvatės 
akių užburtas paukštis artinosi prie namo. Nuartjė žvilgs- 
nis leidosi vis žemyn, sekdamas kiekvieną jo žingsnį, ir 
jo vyzdžių ugnis tarsi deginte degino Vilforo širdį. Tame 
žvilgsnyje jis įskaitė žiaurų priekaištą ir negailestingą 
grasinimą. Paskui Nuartjė neskubėdamas pažvelgė į dan- 
gų, tartum primindamas sūnui užmirštą priesaiką. 

— Žinau, pone! — atsakė Vilforas.— Pakentėkite 
dar vieną dieną. Ką pasakiau, padarysiu. 


Tie žodžiai Nuartjė, matyt, nuramino, nes jo akys 
abejingai nukrypo į kitą pusę. 

Vilforas smarkiu judesiu atsisagstė jį smaugiančią 
apykaklę, drebančia ranka perbraukė per kaktą ir grįžo 
į kabinetą. 

Naktis buvo šalta ir rami. Namuose visi miegojo. Tik 
Vilforas, kaip visada, neatsigulė kartu su kitais ir dirbo 
iki penktos valandos ryto, peržiūrėdamas paskutinius 
vakarykščio tardymo duomenis, sugretindamas liudininkų 
parodymus, kai ką aiškiau suformuluodamas savo kalti- 
namajame akte, kuris turėjo būti vienas iš labiausiai įti- 
kinamų ir apskritai puikiausių, kokius kada nors yra gir- 
dėjusi teismo salė. 

Kitą dieną, pirmadienį, turėjo įvykti pirmas sesijos 
posėdis. Vilforas matė, kaip aušo rūškanas- ir kraupus 
rytas, kaip nuo melsvos šviesos sužvilgėjo popieriuje 
raudonu rašalu prirašytos eilutės. Valandėlę jis buvo 
užsnūdęs, ir jo lempa baigė gesti. Vilforas pabudo nuo 
jos traškėjimo ir pamatė, kad jo pirštai drėgni, raudoni, 
tartum krauju ištepti. 

Jis atidarė langą. Ilgas oranžinis ruožas driekėsi 
tolumoje per dangų, tarsi kirsdamas pusiau lieknas tuopas, 
juoduojančias horizonte. Virš apleisto daržo, anapus gele- 

žinių vartų ir kaštonų, kilo aukštyn vieversys, čirendamas 
savo skambią rytmečio giesmę. 

Vėsus priešaušrio oras padvelkė į Vilforą ir prablaivė 
jo galvą. 

— Teismo diena atėjo, — sunkiai tarė jis, — žmogus, 
kuris laiko savo rankoje teisybės kardą, šiandien smogs 
juo visus kaltuosius. 

Jo žvilgsnis nejučiom nukrypo į Nuartjė langą, į tą 
langą, kur vakar buvo matęs senį. 

Jis buvo užleistas užuolaida. 

Tačiau tėvo paveikslas taip ryškiai stovėjo prieš jo 
akis, kad jis kreipėsi į tą uždarytą langą lyg į atvirą, lyg 
matydamas, kaip žvelgia pro jį rūstus senis. 

— Taip, — sušnibždėjo jis,— taip, būk ramus! 

Nuleidęs galvą jis perėjo keletą kartų per kabinetą, 
paskui nenusirengęs išsitiesė ant kanapos — ne pamie- 
goti, bet kad truputį atsileistų nuovargio ir nemigo iška- 
muoti sustingę sąnariai. 

Po truputį namai ėmė busti. Iš savo kabineto Vilforas 
girdėjo vieną po kito įprastus garsus, bylojančius apie 
prasidėjusią dieną: durų trinksėjimą, šaukiančios kamba- 
rinę ponios de Vilfor skambutį, pirmuosius Eduaro krykš- 
tavimus,— vaikas atsikėlė džiugus ir linksmas, kaip 
paprastai keliamasi tokiame amžiuje. 

Vilforas irgi paskambino. Naujasis liokajus įėjo ir 
atnešė laikraščius. Kartu su laikraščiais atnešė puoduką 
šokolado. 

— Kas čia? — paklausė Vilforas. 

— Šokoladas. 

— Aš neprašiau. Kas čia manimi pasirūpino? 

— Ponia de Vilfor. Ji sakė, kad jums reikia pasi- 
stiprinti, nes šiandien nagrinėjama žmogžudžio Benedeto 
byla ir jums teks daug kalbėti. 

Ir tarnas pastatė paauksuotą puoduką ant stovinčio 
šalia kanapos stalelio, apkrauto, kaip ir kiti stalai kabine- 
te, įvairiais popieriais. 

Po to jis išėjo. 

Vilforas valandėlę niūriai žiūrėjo į puoduką, paskui 
nervingu judesiu staiga paėmė jį ir vienu mauku viską 
išgėrė. Atrodė, jis tikėjosi, kad tas gėrimas mirtinas, ir 

šaukėsi mirties norėdamas atsikratyti pareigos, kurią at- 
likti jam sunkiau negu numirti. Paskui atsikėlė ir ėmė 
vaikštinėti po kabinetą su tokia šypsena, kurios būtų 
išsigandęs kiekvienas, kas tik būtų ją matęs. 

Šokoladas buvo nepavojingas. 

Atėjus pusryčių valandai, Vilforas nepasirodė valgo- 
majame. Į kabinetą vėl įžengė liokajus. 

— Ponia liepė priminti, kad jau išmušė vienuoliktą, 
o posėdis paskirtas dvyliktą. 

— Tai kas? — paklausė Vilforas. 

— Ponia jau apsirengė ir liepė pasiteirauti, ar ji 
vyks kartu su jumis? 


— Kur? 

— Į teismą. 

— Ko? 

— Ponia sakė, kad labai nori paklausyti to posėdžio. 
— Ak, labai nori! — tarė Vilforas šiurpiu balsu. 


Tarnas per žingsnį pasitraukė ir pasakė: 

— Jei jūs norite važiuoti vienas, aš taip ir pranešiu 
poniai. 

Vilforas valandėlę patylėjo, nervingai gremždamas 
nagais išblyškusį, su prasikalusia juoda barzda veidą. 

— Pasakykite poniai de Vilfor,— pagaliau tarė jis, — 
kad aš noriu su ja pasikalbėti ir prašau ją palaukti manęs 
savo kambaryje. 

— Klausau, pone. 

— O paskui ateikite nuskusti mane. 

— "Tuojau. 

Liokajus išėjo, bet greitai grįžo, nuskuto Vilforą ir 
aprengė juoda iškilminga eilute. 

Baigęs pranešė: 

— Ponia de Vilfor sakė, kad jinai jūsų laukia. 

— Einu. 

Pasikišęs po pažasčia aplankus ir pasiėmęs skrybėlę, 
Vilforas nuėjo į žmonos kambarius. 

Prie durų stabtelėjo ir nusišluostė nuo kaktos žliau- 
giantį prakaitą. 

Paskui atidarė duris. 

Ponia de Vilfor sėdėjo ant kanapos, nekantriai varty- 
dama brošiūras ir žurnalus, kuriuos mažasis Eduaras 

draskė į skutelius, neduodamas motinai net permesti juos 
akimis. Ji buvo visiškai pasirengusi išeiti: rankos pirštinė- 
tos, skrybėlė šalia ant kėdės. 

— A, štai ir jūs, — tarė ji ramiu ir natūraliu balsu. — 
Dieve mano, koks jūs išblyškęs! Vėl dirbote visą naktį? 
Kodėl neatėjote su mumis papusryčiauti? Tai kaip, imate 
mane kartu ar man važiuoti vienai su Eduaru? 

Kaip matome, ponia de Vilfor bėrė vieną klausimą 
po kito, bet atsakymo nesulaukė. Vilforas stovėjo prieš 
ją sustingęs, nebylus it statula. 

— Eduarai,— pagaliau tarė Vilforas, įsmeigdamas 
į vaiką valdingą žvilgsnį, — eik pažaisk svetainėje, man 
reikia pasikalbėti su tavo motina. 

Ponia de Vilfor krūptelėjo: šaltas vyro santūrumas 
ir jo ryžtingas tonas bei keista įžanga ją išgąsdino. 

Eduaras pakėlė galvą, pažiūrėjo į motiną, bet kadangi 
ji neparėmė tėvo įsakymo, tai vėl ėmėsi savo darbo: pjaus- 
tyti švininiams kareivėliams galvas. 

— Eduarai! — suriko Vilforas taip šiurkščiai, kad 
vaikas net pašoko.— Ar girdėjai? Drožk! 

Nepratęs prie tokio elgesio, vaikas atsistojo visas per- 
balęs, tačiau sunku būtų pasakyti —Įiš pykčio ar iš bai- 
mės. 

Tėvas priėjo prie jo, paėmė už alkūnės ir pabučiavo 
į kaktą sakydamas: 

— Eik, vaikuti mano, eik! 

Eduaras išėjo. 

Vilforas priėjo prie durų ir užsklendė velke. 

— Dieve mano,— tarė jaunoji moteris, stengdamasi 
išskaityti vyro mintis ir mėgindama šypsotis, bet šypsena 
tuojau sustingo nuo Vilforo atšiauraus žvilgsnio.— 
Dieve mano, kas atsitiko? 

— Ponia, kur jūs laikote nuodus, kuriais paprastai 
naudojatės? — aiškiai, be jokių įžangų paklausė karališ- 
kasis prokuroras. 

Ponia de Vilfor pajuto tai, ką turi jausti vieversys, 
matydamas, kaip virš jo galvos vanagas suka vis mažes- 
nius ir mažesnius ratus. 

Iš jos krūtinės išsiveržė kimus, gergždžiantis garsas, 
nepanašus nei į riksmą, nei į aimaną. Ji išblyško, net 
pamėlo. 

— Aš... aš jūsų nesuprantu,— tyliai tarė ji. 

Ji norėjo atsistoti, bet jėgos paliko ją, ir vėl kaip 
pakirsta susmuko ant kanapos pagalvių. 

— Aš jus klausiu, — visiškai ramiu balsu tęsė Vil- 
foras,— kur jūs slepiate nuodus, kuriais nunuodijote 
mano uošvį markizą de Sen Meraną, uošvę, Barua ir 
mano dukterį Valentiną? 

— Ką jūs sakote, pone? — sušuko ponia de Vilfor, 
laužydama rankas. 

— Jūsų uždavinys ne klausti, bet atsakyti. 

— Vyrui ar teisėjui? — sušnibždėjo ponia de Vilfor. 

— Teisėjui, ponia. 

Baisu buvo žiūrėti į tą moterį, mirtinai išblyškusią, 
drebančią, su siaubu akyse. 

— O pone...— vebleno ji. 

— Jūs man neatsakote, ponia! — sušuko rūstusis 
kaltintojas. 

O paskui pridūrė su šypsena, šiurpesne už pyktį: 

— Tiesa, jūs ir nesiginate! 

Ji sujudėjo. 

— Bet jūs ir negalėtumėte gintis, — vėl prabilo Vil- 
foras, tiesdamas į ją ranką, — tuos visus nusikaltimus 
jūs atlikote begėdiškai klastingai, bet ta klasta galėjo 
apgauti tik tuos, kurie iš meilės jums buvo apakę. Nuo 
ponios de Sen Meran mirties aš jau žinojau, kad mano 
namuose yra nuodytojas: mane įspėjo d'Avrinji. Po Barua 
mirties (teatleidžia man Dievas!) mano įtarimai krito ant 
angelo! Netgi neįvykdžius aiškaus nusikaltimo, įtarimai 
visuomet rusena mano širdyje. Bet po Valentinos mirties 
man jau nebeliko jokių abejonių, ir ne tik man, bet ir 
kitiems. Dabar apie jūsų nusikaltimą žino du žmonės, o 
įtaria daugelis, vadinasi, jis iškils aikštėn. Kaip jau sakiau 
jums, ponia, su jumis dabar kalba ne vyras, bet teisėjas! 

Ponia de Vilfor užsidengė rankomis veidą. 

— Kas atrodo tiesa, dažnai nebūna tiesa, netikėkite, 
maldauju,— vebleno ji. 

— Nejaugi jūs tokia bailė? — kupinu paniekos balsu 
sušuko Vilforas.— Teisybė, aš visada pastebėdavau, kad 
nuodytojai bailūs. Kaip suderinti bailumą su tuo, kad 
jums užteko siaubingos drąsos žiūrėti į jūsų akyse mirš- 

tančius jūsų nunuodytus du senius ir nekaltą mergaitę? 

— Pone! Pone! 

— Nejaugi jūs tokia bailė,— vis labiau užsidegda- 
mas tesė Vilforas,— jei galėjote skaičiuoti kiekvieną 
keturių agonijų minutę, jei taip nuostabiai gudriai ir 
drąsiai kūrėte savo pragariškus planus, maišėte savo 
kraupius gėrimus? Jūs viską taip gerai apsvarstėte, tai 
nejaugi užmiršote, kur galite atsidurti, kai jūsų nusikal- 
timai išaiškės? Ne, tiesiog neįtikima, jūs tikriausiai pasi- 
likote maloniausių, greičiausiai veikiančių ir patikimiau- 
sių nuodų, norėdama išvengti pelnytos bausmės... Tikiuos, 
jūs apsirūpinote? 

Ponia de Vilfor užlaužė rankas ir puolė ant kelių. 

— Matau, jūs prisipažįstate,— tarė jis,— bet prisi- 
pažinimas teisėjams, prisipažinimas paskutinę akimirką, 
kai gintis jau nebeįmanoma, — toks prisipažinimas baus- 
mės nė kiek nesušvelnina. 

— Bausmės! — sušuko ponia de Vilfor.— Jūs jau 
antrą kartą ištarėte tą žodį! 

— Žinoma. Ar tik ne dėl to manote jos išvengti, kad 
nusikaltote keturis kartus? Ar tik ne dėl to manėte, kad 
bausmės ranka nepasieks jūsų, nes jūs žmona to, kuris tos 
bausmės reikalauja? Ne, ponia! Kas jūs bebūtumėte, 
nuodytojos laukia ešafotas, jeigu tik, pakartoju, nuody- 
toja nepasirūpino palikti sau lašą kitą patikimiausių 
nuodų. 

Ponia de Vilfor suriko nesavu balsu, ir šlykštus gyvu- 
liškas siaubas iškreipė jos veidą. 

— Nebijokite, aš nereikalauju, kad jūs eitumėte ant 
ešafoto, — kalbėjo karališkasis prokuroras, — aš nenoriu 
jūsų gėdos, nes tai būtų ir mano gėda. Priešingai, jūs 
turėjote suprasti iš mano žodžių, kad jums negalima mirti 
ant ešafoto. 

— Ne, aš nesupratau. Ką jūs norite pasakyti? — vi- 
siškai parblokšta, sušnibždėjo nelaimingoji. 

— Noriu pasakyti, kad karališkojo prokuroro žmona 
nesuteps savo niekšybe švaraus vardo ir nenuplėš šlovės 
savo vyrui ir sūnui. 

— Ne, o ne! 

— Šitaip pasielgdama jūs padarysite gerą darbą, ir 
aš jums dėkoju, ponia. 

— Dėkojate? Už ką? 

— Už tai, ką jūs štai dabar pasakėte. 

— Ką aš pasakiau? Nežinau, neprisimenu, Dieve 
mano! 

Ir ji pašoko, baisi, susivėlusi, su puta ant lūpų. 

— Jūs man atsakėte į klausimą, kurį aš jums daviau 
čia įėjęs: kur nuodai, kuriais jūs paprastai naudojotės. 

Ponia de Vilfor mėšlungiškai sugniaužė rankas. 

— Ne, ne, jūs to nenorite! — suklykė ji. 

— Tik to aš nenoriu, ponia, kad jūs mirtumėte ant 
ešafoto, girdite? — atsakė Vilforas. 

— Pasigailėkite! 

— Aš noriu, kad teisingumas laimėtų. Aš gyvenu 
tam, kad bausčiau,— pridūrė jis liepsnojančiomis aki- 
mis.— Kiekvienai kitai moteriai, nors ir pačiai karalienei, 
pasiųsčiau budelį, bet jums būsiu gailestingas. Jums 
aš sakau: ponia, juk jūs pasilikote keletą lašų maloniau- 
sių, greičiausiai veikiančių ir patikimiausių nuodų? 

— Pasigailėkite, dovanokite man gyvybę! 

— Kokia ji bailė! — tarė Vilforas. 

— Prisiminkite, aš jūsų žmona! 

— Jūs nuodytoja! 

— Dievo vardu!.. 

— Ne! 

— Vardan senos jūsų meilės man!.. 

— Ne, ne! 

— Vardan mūsų kūdikio! Vardan kūdikio dovano- 
kite man gyvybę! 

— Ne, ne, ne. Jeigu aš jums dovanosiu gyvybę, gal 
jūs kada nors ir jį nužudysite. 

— Aš? Savo sūnų? — suriko ta beprotė motina, pul- 
dama prie Vilforo.— Nužudysiu savo Eduarą?.. Cha, cha, 


cha!.. 
Šiurpus, demoniškas kvatojimas, beprotės kvatojimas 


sugriaudėjo kambaryje ir nutrūko, virsdamas kurčia 
aimana. 
Ponia de Vilfor puolė ant kelių. 


Vilforas priėjo prie jos. 

— Įsidėmėkite, ponia,— tarė jis,— jeigu, kol aš 
grįšiu, teisingumas nebus įvykęs, tai aš pats jus demas- 
kuosiu ir suimsiu. 

Ji klausėsi dusdama, parblokšta, sutriuškinta. At- 
rodė, vien tik akys buvo gyvos tame veide, o jose žerplėjo 
šiurpi ugnis. 

— Supratote? — tarė Vilforas.— Aš einu į teismą 
reikalauti mirties bausmės žmogžudžiui... Jei grįžęs rasiu 
jus gyvą, šiąnakt nakvosite Konsjeržeri. 

Ponia de Vilfor giliai atsiduso ir be jėgų susmuko ant 
kilimo. 

Karališkojo prokuroro širdyje tartum pabudo gai- 
lesys, jo žvilgsnis pasidarė švelnesnis, truputį nulenkęs 
galvą, jis palengva tarė: 

— Sudie, ponia! 

Tas atsisveikinimas smogė ponią de Vilfor nelyginant 
giljotinos peilis. Ji apalpo. 

Karališkasis prokuroras išėjo ir, uždaręs duris, du 
kartus pasuko raktą. 


XXXVI + SESIJA 


Benedeto byla, kaip ji buvo vadinama teisme ir aukš- 
tuomenėje, sukėlė didžiausią sensaciją. Nuolatinis Kafe 
de Pari, Gando bulvaro ir Bulonės miško lankytojas 
tariamasis Kavalkantis per tuos du tris mėnesius, kuriuos 
jis gyveno Paryžiuje ir tviskėjo diduomenėje, spėjo už- 
megzti daugybę pažinčių. Laikraščiai pasakojo įvairius 
kaltinamojo aukštuomenės laikotarpio ir katorgos gyve- 
nimo epizodus. Visa tai žadino nepaprastą smalsumą, 
ypač tų, kurie pažinojo kunigaikštį Andrea Kavalkantį. 
Visi jie buvo pasiryžę nieko nepagailėti, kad tik pamatytų 
kaltinamųjų suole Benedetą, savo katorgos bendro žudiką. 

Daugelio manymu, Benedetas buvo jeigu ne teisingu- 
mo auka, tai bent teismo klaidos auka: juk Paryžiuje 
daug kas pažinojo poną Bartolomėjų Kavalkantį, visi 
buvo tikri, kad jis atvyks ir ištrauks iš bėdos savo šauniąją 
atžalą. Daugelis žmonių, niekad negirdėjusių apie garsųjį 
lenkišką durtinį, kuriuo apsivilkęs jis pasirodė pas grafą 
Montekristą, buvo susidarę palankų įspūdį apie seno 
patricijaus didingą išorę, riteriškumą ir mokėjimą elgtis 
aukštuomenėje. Reikia pripažinti, kad jis, kol tylėdavo 

ir nesileisdavo į aritmetikos mokslą, iš tikrųjų kažkuo 
būdavo panašus į seną didiką. 

Patį kaltinamąjį žmonės prisiminė tokį malonų, 
gražų ir dosnų, kad dėl jo nelaimių greičiau buvo linkę 
įtarti kokį nors priešą, o jų pasitaiko šiame pasaulyje, 
kur dideli turtai duoda progų daryti nepaprastai daug 
arba bloga, arba gera ir suteikia žmonėms neregėtą ne- 
girdėtą galią. 

Todėl į teismo posėdį susirinko minios žmonių: vieni 
norėjo pasimėgauti reginiu, kiti — paplepėti apie jį. 
Eilė prie durų stovėjo nuo septintos valandos ryto, ir 
valandą prieš posėdžio pradžią salė jau buvo kimšte prisi- 
kimšusi rinktinės publikos. 

Garsių bylų dienomis, prieš pasirodant teisėjams, o 
dažnai net ir po to, teismo salė labai primena svetainę, 
kur susirinko pažįstami, sveikinasi, eina viens prie kito, 
jei nebijo, kad kas nors užims jų vietą, kalbasi ženklais, 
jeigu juos skiria pernelyg daug žiūrovų, advokatų ir žan- 
darų. 

Buvo viena tų puikių rudens dienų, kurios kartais 
atlygina mums už lietingą arba labai jau trumpą vasarą. 
Debesys, kurie rytą dengė saulę, išsisklaidė tarsi burtų 
lazdele mostelėjus, ir šilti spinduliai nužėrė vieną iš pasku- 
tiniųjų, vieną iš pačių giedrųjų rugsėjo pabaigos dienų. 

Bošanas — spaudos karalius, kuriam visur paruoštas 
sostas, — stebėjo pro monoklį publiką. Jis pamatė Sato Re- 
no ir Debrė, kurie ką tik buvo įgiję vieno policininko pa- 
lankumą ir įtikinę jį stoti užpakalyje jų, o ne priešais, 
kaip jis turėjo teisės padaryti. Vertingasis policininkas 
uoste užuodė ministro sekretorių ir milijonierių. Jis 
labai stengėsi įsiteikti savo aukštiesiems kaimynams ir 
net leido jiems nueiti pasišnekėti su Bošanu, žadėdamas 
pasaugoti jų vietas. 

— Ir jūs atėjote pasimatyti su savo draugu? — pa- 
klausė Bošanas. 

— O kaip kitaip! — atsakė Debrė.— Mūsų mielas 
kunigaikštis! Velniai rautų, štai kokie tie italų kunigaikš- 
čiai! 

— Žmogus, kurio genealogija domėjosi pats Dantė, 
kurio giminė minima „Dieviškojoje komedijoje“! 

— Kartuvių aristokratija, — flegmatiškai įterpė Ša- 
to Reno. 

— Manote, jį nuteis? — paklausė Debrė Bošaną. 

— Man atrodo, šito jus reikia klausti, — atsakė 
žurnalistas,— jūs geriau žinote, kokie vėjai teisme. Ar 
matėte pirmininką paskutiniame jūsų ministro priėmime? 

— Mačiau. 

— Ką jis jums sakė? 

— Vieną dalyką, kuris jus nustebins. 

— Tai greičiau sakykite, brangusis, tiesiog neprisi- 
menu, kada stebėjausi. 

— Jis man sakė, kad Benedetas, kurį visi laiko ap- 
sukrumo stebuklu, klastingumo milžinu, iš tikrųjų yra 
tik smulkus sukčius, labai žioplas ir visai nevertas tų 
tyrimų, kuriuos po jo mirties atliks frenologai. 

— O jis gana pakenčiamai vaidino kunigaikštį, — 
pastebėjo Bošanas. 

— Tik jums taip atrodė, Bošanai, nes jūs nekenčiate 
vargšų kunigaikščių ir visada džiaugiatės, kai jie blogai 
elgiasi. Bet manęs neapmausi: aš kaip koks heraldikos 
kurtas iš tolo užuodžiu tikrą aristokratą. 

— Tai jūs niekuomet netikėjote jo kunigaikštišku 
titulu? 

— Jo kunigaikštišku titulu? Tikėjau... bet jo kuni- 
gaikštišku orumu — niekuomet. 

— Neblogai pasakyta, — tarė Debrė,— bet vis dėlto 
kiekvienas kitas visiškai galėjo jį palaikyti kunigaikščiu... 
Aš jį matydavau pas ministrus. 

— Daug čia jūsų ministrai nusimano apie kunigaikš- 
čius! — leptelėjo Šato Reno. 

— Trumpai ir aiškiai! — nusikvatojo Bošanas.— 
Leiskite man įterpti jūsų žodžius į savo korespondenciją. 

— Prašau, brangusis Bošanai, — atsakė Šato Reno, — 
perleidžiu jums tuos žodžius savo kaina. 

“ — Aš kalbėjau su pirmininkųu,— tarė Debrė Boša- 
nui,— o jūs tikriausiai kalbėjotės su karališkuoju pro- 
kuroru? 

— Kad buvo neįmanoma. Vilforas jau visa savaitė 
nuo žmonių užsidaręs. Pagaliau suprantama, po visos 
virtinės šeimos nelaimių, apvainikuotų ne mažiau keista 
jo dukters mirtimi... 

— Keista mirtimi! Ką tuo norite pasakyti, Bošanai? 

— Žinoma, jūs dedatės, kad nieko nežinote: nepato- 
gu, juk visa tai įvyko teismo aristokratijos pastogėje, — 
atsakė Bošanas, įsistatydamas į akį monoklį ir stengda- 
masis jį išlaikyti. 

— Brangusis pone, — tarė Šato Reno,— leiskite pa- 
stebėti, kad monoklio meno srityje jums toli iki Debrė. 
Debrė, pamokykite poną Bošaną. 

— Žiūrėk tu man, iš tikrųjų, — tarė Bošanas. 

— Kas iš tikrųjų? 

— Tai ji. 

— Kas ji? 

— Kalbėjo, neva išvykusi. 

— Panelė Eženi? — paklausė Šato Reno.— Nejaugi 
būtų grįžusi? 

— Ne, ne ji, o jos motina. 

— Ponia Danglar? 

— Negali būti! — stebėjosi Šato Reno.— Dešimta 
diena, kai duktė pabėgo, trečia diena, kai vyras bankru- 
tavo! 

Debrė truputį nuraudo ir pažvelgė ten, kur žiūrėjo 
Bošanas. 

— Kad ne,— tarė jis.— Ta dama su tankiu šydu — 
kokia nors įžymi užsienietė, gal kunigaikščio Kavalkan- 
čio motina. Berods jūs žadėjote papasakoti kažką įdomaus, 
Bošanai. 

— Aš? 

— Taip. Jūs kalbėjote apie keistą Valentinos mirtį. 

— Ak, taip. Bet kodėl nematyti ponios de Vilfor? 

— Vargšelė! — pasakė Debrė.— Tikriausiai disti- 
liuoja melisą ligoninėms arba maišo pomadas sau ir savo 
draugėms. Sako, ji išleidžia tai pramogai du ar tris tūks- 
tančius ekiu per metus. Bet iš tikrųjų kodėl jos nematyti? 
Mielai būčiau su ja paplepėjęs, ji man labai patinka. 

— O aš jos nepakenčiu,— tarė Šato Reno. 

— Kodėl? 

— Pats nežinau. Kodėl mylime? Kodėl nekenčiame? 
Aš jos nepakenčiu todėl, kad ji man antipatiška. 

— Arba instinktyviai, tas pat. 

— Galbūt... Bet grįžkime prie jūsų pasakojimo, Bo- 
šanai. 

— Ponai,— pradėjo Bošanas, — nejaugi jums nekilo 
klausimas, kodėl taip gausiai mirštama Vilforo namuose? 
— Gausiai? Neblogai pasakyta,— tarė Šato Reno. 

— Mano mielas, tas posakis jau randamas Sen Si- 
mono raštuose. 

— O faktas — Vilforo namuose, taigi grįžkime prie 
jų. 

— Prisipažinsiu, mane labai domina tie namai, — 
štai jau trys mėnesiai juose gedulas po gedulo. Užvakar 
Valentinos mirties proga su manimi apie tai kalbėjo 
ponia,— pasakė Debrė. 

— Kokia ponia? — paklausė Šato Reno. 

— Nagi ministro žmona! 

— Ak, atsiprašau, — pasiteisino Šato Reno, — aš pas 
ministrus nesilankau, palieku tą malonumą kunigaikš- 
čiams. 

— Anksčiau jūs taškėte kibirkštis, barone, o dabar 
svaidote žaibus. Pasigailėkite, kitaip mus pelenais pa- 
versite it koks naujų laikų Jupiteris. 

— Tyliu,— pažadėjo Šato Reno,— bet, po plynių, 
ir manęs pasigailėkite, neerzinkite. 

— Bošanai, pabandykime užbaigti mūsų pokalbį. 
Aš jau minėjau, kad ponia užvakar prašė mane painfor- 
muoti apie Vilforus. Pasakykite man, ką jūs žinote, tada 
aš ir ją apšviesiu. 

— Vadinasi, ponai, — tarė Bošanas,— jeigu namuose 
gausiai mirštama, — man patinka tas posakis, — tai reikia 
žinoti, kad namuose yra žudikas. 

Abu vaikinai krūptelėjo, nes ta mintis ir jiems ne 
kartą buvo atėjusi į galvą. 

— O kas tas žudikas? — paklausė jie. 

— Mažasis Eduaras. 

Šato Reno ir Debrė nusikvatojo. Bošanas, nė kiek 
nesutrikęs, tęsė: 

— Taip, ponai, mažasis Eduaras, fenomenalus vaikas, 
jau dabar žudąs ne blogiau už suaugusį. 

— Juokaujate? 

— Visai ne. Vakar pasisamdžiau liokajų, kuris ką 
tik išėjo iš Vilforo. Taigi klausykite. 

— Klausome. 


25. Grafas Montekristas, III t. 385 


— Ašjįrytojatleisiu, nes jis nežmoniškai daug valgo, 
nori atsigriebti už ilgą pasninką, kurio iš baimės ten lai- 
kėsi. Atrodo, kad tas mielas vaikutis nukniaukęs buteliuką 
kažkokių vaistų, kuriais kartkartėmis pavaišina, kas jam 
neįtinka. Pirmiausia jam neįtiko senelis ir senelė de Sen 
Meranai, tai jis ir įlašino jiems po tris lašus to eliksyro, — 
trijų lašų visai užtenka. Paskui šaunusis Barua, senas 
pono Nuartjė tarnas, kuris kartais pabardavo tą mielą 
išdykėlį; mielas išdykėlis ir jam įlašino tris savo eliksyro 
lašus. Tas pat buvo ir vargšei Valentinai, kuri, tiesa, jo 
nebardavo, bet kuriai jis pavydėjo. Ir jai įvarvino tris 
lašelius savo eliksyro, ir ją ištiko tas pat kas ir kitus. 

— Kokias čia pasakas rezgate? — paklausė Šato Re- 
no. 

— Baisi pasaka, ar ne? — tarė Bošanas. 

— Nesąmonė,— teigė Debrė. 

— Jūs tiesiog bijote žiūrėti teisybei į akis, — atšovė 
Bošanas.— Paklauskite mano liokajų, tikriau sakant, tą, 
kuris rytoj nebebus mano liokajumi. Apie tai visi namai 
užė. 

— Bet koks tas eliksyras? Kur jis? 

— Berniūkštis jį slepia. 

— Kur jis jį gavo? 

— Paėmė iš savo motinos laboratorijos. 

— Tai jo motina turi nuodų laboratoriją? 


— Ar aš žinau? Jūs man keliate tokius klausimus 
kaip karališkasis prokuroras. Aš tik pakartoju, ką man 
sakė, ir tiek. Neslepiu ir iš ko girdėjau. Daugiau nieko ne- 
žinau. Vargšas berniokas iš baimės nieko nevalgydavo. 

— Tiesiog neįtikima! 

— Ne, brangusis, čia nieko nėra neįtikimo. Atsi- 
menate, praėjusiais metais Rišeljė gatvėje buvo vaikas, 
kuris malonumo dėlei miegantiems savo broliams ir sese- 
rims įsmeigdavo į ausį virbalą. Jaunoji karta išsivys- 
čiusi ne pagal metus. 

— Kertu lažybų,— tarė Šato Reno,— kad jūs pats 
netikite nė vienu savo žodžiu. Bet nematyti nė grafo 
Montekristo,— argi jo čia nebus? 

— Jisai žmogus persisotinęs,— atsakė Debrė.— Pa- 
galiau ir nemalonu jam rodytis visų akyse. Juk tie Ka- 

valkančiai apmovė jį. Sako, buvo atvykę pas grafą su 
padirbtais akredityvais. Jis prakišo mažiausia kokį 
šimtą tūkstančių frankų, kuriuos paskolino jiems tikė- 
damas kunigaikštišku orumu. 

— Beje, pone Šato Reno, — paklausė Bošanas, — kaip 
laikosi Morelis? 

— Tris kartus buvau užėjęs pas jį, — atsakė Šato 
Reno, — bet jis kaip į vandenį įkritęs. Tačiau sesuo, matyt, 
nesijaudina dėl jo. Ji sakė, irgi tris dienas jo nemačiusi, 
bet esanti tikra, kad jam nieko neatsitiko. 

— "Tiesa, juk grafo Montekristo čia nė negali būti, — 
prisiminė Bošanas. 

— Kodėl? 

— Todėl, kad jis pats vaidina šitoje dramoje. 

— Argi ir jis ką nors nužudė? — paklausė Debrė. 

— Ne, jį patį norėjo nužudyti. Juk žinote, kad tam 
garbingajam Kadrusui jo draugelis Benedetas įsmeigė 
peilį kaip tik tuo metu, kada tas ėjo iš grafo Montekristo. 
Taip pat žinote, kad jo namuose buvo rasta ir ta garsioji 
liemenė su laišku, dėl kurios vedybų sutartis liko nepasi- 
rašyta. Matėte tą liemenę? Va ji, ant stalo, kruvina — 
daiktinis įrodymas. 

— Matau, matau! 

— Tyliau, ponai, prasideda. Eime į vietas. 

Salėje sujudo. Policininkas energinguų „hm!“ para- 
gino savo globojamuosius grįžti į vietas. Pasitarimų 
kambario tarpduryje pasirodė antstolis ir spiegiančiu 
balsu, kuriuo antstoliai pasižymėjo dar Bomaršė laikais, 
suriko: 

— Teismas eina! 


XXXVII + KALTINAMASIS AKTAS 


Salėje įsiviešpatavo mirtina tyla. Teisėjai susėdo, 
prisiekusieji irgi užėmė savo vietas. Visuotinio dėmesio — 
mes net pasakytume, susižavėjimo — objektas ponas de 
Vilforas, apžvelgęs salę ramiu žvilgsniu, atsisėdo į savo 
krėslą. 

Visi stebėdamiesi žiūrėjo į rimtą ir rūstų jo veidą, 

tokį šaltą, tarsi tėvo skausmas nebūtų palikęs jame jokio 
pėdsako. Tas žmogus, kuriam buvo svetimi visi žmogiš- 
kieji jausmai, keldavo kone baimę. 

— Įveskite kaltinamąjį, — tarė pirmininkas. 

Po tų žodžių visų akys nukrypo į duris, pro kurias 
turėjo įeiti Benedetas. 

Netrukus durys atsivėrė ir pasirodė kaltinamasis. 

Visiems jis padarė visai vienodą įspūdį, niekas neap- 
siriko dėl jo veido išraiškos. 

Jo bruožuose nebuvo nė ženklo to gilaus susijaudi- 
nimo, kuris visą kraują suvaro į širdį ir blyškina veidą. 
Jo rankos, — viena grakščiai laikanti skrybėlę, kita už- 
kišta už baltos pikinės liemenės, — nė kiek nevirpėjo, 
akys buvo ramios, šiek tiek blizgančios. Vos atsidūręs 
salėje, vaikinas permetė akimis prisiekusiųjų eiles, publi- 
ką, ir ilgiau jo žvilgsnis įsmigo į pirmininką, o ypač 
į karališkąjį prokurorą. 

Šalia Andrea atsisėdo jo advokatas, teismo paskirtas 
gynėjas (Andrea nepanoro užsiimti tokiomis smulkmeno- 
mis, kurioms, atrodė, neteikė jokios reikšmės), jaunas 
vyras, šviesiais nublukusiais plaukais, įraudęs, kur kas 
labiau susijaudinęs negu pats kaltinamasis. 

Pirmininkas paprašė perskaityti kaltinamąjį aktą, 
kaip žinome, parašytą įgudusia ir nepermaldaujama 
Vilforo ranka. 

Per visą tą ilgą skaitymą, o jis kiekvienam kitam 
būtų buvęs labai kankinamas, žiūrovai su tokiu pat susi- 
domėjimu stebėjo Andrea, kuris klausėsi labai šaltai, 
kaip tikras spartietis. 

Galbūt Vilforas niekuomet dar nebuvo toks lakoniš- 
kas ir kartu iškalbingas. Nusikaltimas buvo nupieštas 
ryškiausiomis spalvomis. Visa kaltinamojo praeitis, 
laipsniška blogųjų polinkių raida, jo nusikalstami veiks- 
mai jau iš mažumės buvo atvaizduoti labai įtikinamai ir 
sakyte sakė, kad šviesus karališkojo prokuroro protas 
rėmėsi gyvenimo patyrimu ir žmonių pažinimu. 

Vien tik išgirdusi šią įžangą, viešoji nuomonė Benede- 
tą galutinai pasmerkė, nelaukdama, kol apčiuopiamiau 
jį nubaus įstatymas. 

Andrea nekreipė nė mažiausio dėmesio į vienas po 

kito aiškėjančius ir jį triuškinančius rūsčius kaltinimus. 
Vilforas dažnai žvilgčiojo į jį, matyt, studijuodamas jo 
psichinę būseną. Jis dažnai naudodavosi proga patyrinėti 
nusikaltėlius. Nors ir labai įdėmus bei skvarbus buvo 
karališkojo prokuroro žvilgsnis, tačiau nė sykio jam nepa- 
vyko priversti Andrea nuleisti akis. 

Pagaliau kaltinamasis aktas buvo perskaitytas. 

— Kaltinamasis, — kreipėsi į jį pirmininkas, — jūsų 
pavardė ir vardas? 

Andrea atsistojo. 

— Atsiprašau, ponas pirmininke,— tarė jis aiškiu ir 
skambiu balsu,— matau, kad jūs ketinate duoti klausi- 
mus tokia tvarka, kokia nelengva man būtų į juos at- 
sakyti. Aš manau, ir kiek vėliau tai įrodysiu, kad, turint 
galvoje įprastus teisiamuosius, galiu būti laikomas išim- 
timi. Prašau leisti man atsakyti kitokia tvarka, aš vis 
tiek atsakysiu į visus klausimus. 

Pirmininkas nustebęs pažiūrėjo į prisiekusiuosius, 
o šie į karališkąjį prokurorą. 

Publika net kvapą užgniaužė. Tačiau Andrea, matyt, 
nė kiek nesijautė sumišęs. 

— Kiek jums metų? — paklausė pirmininkas.— Į 
šį klausimą atsakysite? 

— Ir į šį klausimą, ir į kitus, ponas pirmininke, kai 
ateis jų eilė. 

— Kiek jums metų? — pakartojo teismo pirmininkas. 

— Man dvidešimt vieneri metai, tiksliau, man sueis 
dvidešimt vieneri metai po kelių dienų, nes esu gimęs tūks- 
tantis aštuoni šimtai septynioliktais metais naktį iš dvi- 
dešimt septintos į dvidešimt aštuntą rugsėjo. 

Vilforas norėjo kažką užsirašyti, bet, išgirdęs šiuos 
žodžius, pakėlė galvą. 

— Kur jūs gimęs? — klausinėjo pirmininkas. 

— Oteilyje, netoli Paryžiaus, — atsakė Benedetas. 

Vilforas vėl pažiūrėjo į Benedetą ir išblyško, tarsi 
būtų pamatęs Medūzos galvą. 

O Benedetas gracingai nusišluostė lūpas išsiuvinė- 
tos plono batisto nosinės kampučiu. 

— Jūsų profesija? — klausinėjo toliau pirmininkas. 

— Pradžioje verčiausi klastojimais, paskui vagystė- 

mis, — ramiai aiškino Andrea,— o neseniai pasidariau 
žmogžudžiu. 

Iš visų salės kampų pasigirdo jau nebe murmėjimas, 
o tikra pasipiktinimo ir nuostabos audra. Netgi teisėjai 
nustebę susižvalgė, o prisiekusieji neapsakomai pasibjau- 
rėjo tokiu cinizmu, kurio sunku buvo tikėtis iš aukštuo- 
menės žmogaus. 

Vilforas perbraukė ranka per kaktą, blyškų jo veidą 
išmušė tamsus raudonis. Staiga jis atsistojo ir sumišęs 
ėmė dairytis. Jam stigo oro. 

— Ar jūs ko nors ieškote, pone karališkasis pro- 
kurore? — paslaugiai šypsodamasis paklausė Benedetas. 

Vilforas nieko neatsakė ir vėl atsisėdo, veikiau su- 
smuko į krėslą. 

— Kaltinamasis, gal jau dabar pasisakysite, kas 
jūs? — paklausė pirmininkas.— Tas demonstratyvus be- 
gėdiškumas, su kuriuo jūs išskaičiavote įvairius savo 
nusikaltimus, vadindamas juos profesija ir netgi didžiuo- 
damasis jais, jau savaime reikalauja, kad moralės ir 
pagarbos žmogui vardu teismas jus griežtai pasmerktų. 
Tikriausiai jūs tyčia iš karto nesisakėte, kas esate: norite 
papuošti savo pavardę visais titulais. 

— Tiesiog neįtikima, ponas pirmininke,— maloniau- 
siu balsu ir mandagiai nusilenkdamas tarė Benedetas, — 
kaip teisingai jūs atspėjote mano mintis. Jūs visiškai 
neklystate, kaip tik dėl to aš ir prašiau jus pakeisti klausi- 
mų tvarką. 

Publika tiesiog nustėro: kaltinamojo žodžiai jau ne- 
bebuvo nei pagyrūniški, nei ciniški. Sujaudinta salė 
jautė, kad iš to debesies gelmių tuojau trenks perkūnas. 

— Tai kaip jūsų pavardė? — klausė pirmininkas. 

— Savo pavardės negaliu jums pasakyti, nes aš jos 
nežinau, bet žinau savo tėvo pavardę ir galiu ją pasakyti. 

Vilforui aptemo akyse, per jo veidą žliaugė prakaitas, 
rankos mėšlungiškai gniaužė popierius. 

— Tuomet pasakykite savo tėvo pavardę, — tarė pir- 
mininkas. 

Didžiulėje salėje stojo mirtina tyla. Visi laukė už- 
gniaužę kvapą. 

— Mano tėvas — karališkasis prokuroras, — ramiai 
atsakė Andrea. 

— Karališkasis prokuroras! — apstulbęs šūktelėjo 
pirmininkas, nepastebėdamas, kaip persikreipė Vilforo 
veidas. 

— Taip, o kadangi jūs norite žinoti jo pavardę, tai 
aš jums pasakysiu: jis — de Vilforas! 

Iš visų krūtinių tarsi perkūno trenksmas išsiveržė 
pasipiktinimo riksmas, ilgai tramdytas iš pagarbos teisė- 
jams. Patys teisėjai iš pradžių nė nepagalvojo tildyti 
įtūžusios publikos. Nesijaudinančio Benedeto plūdimas, 
rėkavimai, mosavimas kumščiais, žandarų sujudimas, 
žvengimas tų padugnių, kurios visada per sąmyšį ir 
skandalą išplaukia į paviršių, — visa tai truko gerą valan- 
dėlę, kol teisėjams ir tvarkos saugotojams pavyko visus 
nutildyti. 

Pro triukšmą pasigirdo rėksmingas pirmininko bal- 
sas:- 

— Jūs aiškiai tyčiojatės iš teismo, kaltinamasis! 
Prieš kitus žmones jūs įžūliai puikaujatės tokiu šiurpiu 
savo ištvirkimu, kuris net mūsų sugedusiais laikais nie- 
kam negali prilygti! 

Ne mažiau kaip dešimt žmonių prišoko prie karališ- 
kojo prokuroro, sugniužusio krėsle, guodė, ramino jį, 
nešykštėjo užuojautos, reiškė savo atsidavimą. 

Salė nurimo, tik viename kampe būrys žmonių bruz- 
dėjo ir kuždėjosi. 

Kalbėjo, kad kažkokia moteris apalpo. Jai davė pa- 
uostyti druskų, ir ji atsigavo. 

Per visą tą triukšmą Andrea šypsodamasis žiūrėjo 
į publiką, paskui, grakščiai atsirėmęs į ąžuolinę kalti- 
namųjų suolo atramą, prabilo: 

— Ponai, gink Dieve, aš nė manyt nemaniau įžeisti 
teismą ir šios gerbiamos publikos akivaizdoje sukelti 
bereikalingą skandalą. Mane klausia, kiek man metų,— 
aš atsakau. Mane klausia, kur aš gimęs, — irgi atsakau. 
Klausia mano pavardės, — į tai negaliu atsakyti, jos 
neturiu, nes mano tėvai mane pametė. Užtat galiu pa- 
sakyti tėvo pavardę, ir aš pakartoju. Mano tėvo pavardė 
de Vilforas, jeigu reikia, galiu tai įrodyti. 

Teisiamojo balsas skambėjo taip tvirtai, kad vietoje 
šurmuliavimo įsivyravo tyla. Visų žvilgsniai nukrypo į 
karališkąjį prokurorą. Vilforas sėdėjo sustingęs ir bežadis, 
tarsi jį būtų palikusi gyvybė. 

— Ponai, — kalbėjo toliau Andrea, rankos mostu 
ir balsu reikalaudamas tylos, — aš turiu paaiškinti savo 
žodžius ir paremti juos įrodymais. 

— Betgi jūs per tardymą,— piktai suriko pirminin- 
kas, — pasivadinote Benedetu, pareiškėte, kad jūs našlai- 
tis ir kad jūsų gimtinė — Korsika. 

— Per tardymą sakiau, ką reikėjo sakyti, kitaip man 
tikriausiai nebūtų leidę iškilmingai ir viešai paskelbti 
savo paslaptį. 

Taigi pakartoju: esu gimęs Oteilyje tūkstantis aštuoni 
šimtai septynioliktais metais, naktį iš dvidešimt septintos 
į dvidešimt aštuntą rugsėjo, ir esu karališkojo prokuroro 
pono de Vilforo sūnus. Norite smulkiau? Galiu papasakoti. 

Esu gimęs Fonteno gatvės dvidešimt aštuntojo nu- 
merio antrame aukšte, raudona medžiaga išmuštame 
kambaryje. Mano tėvas paėmė mane ant rankų, pasakė 
motinai, kad aš negyvas, suvyniojo į rankšluostį su išsiu- 
vinėtomis E ir N raidėmis ir, išnešęs į sodą, gyvą užkasė. 

Visus klausytojus nukrėtė šiurpas, kada jie pamatė, 
kaip stiprėjo ne tik kaltinamojo įsitikinimas savo žodžių 
teisingumu, bet ir Vilforo išgąstis. 

— Iš kur žinote tas smulkmenas? — paklausė pir- 
mininkas. 

— Tuojau pasakysiu, ponas pirmininke. Į sodą, 
kuriame tėvas mane užkasė, tą naktį įlindo vienas korsi- 
kietis, kuris mirtinai nekentė mano tėvo ir seniai jo tyko- 
jo, norėdamas įvykdyti vendetą. Tas žmogus, pasislėpęs 
krūmuose, matė, kaip tėvas užkasė į žemę dėžutę, ir tą 
akimirką smogė jam peiliu. Paskui, manydamas, kad toje 
dėžutėje yra kokios nors brangenybės, atkasė kapelį ir 
rado mane dar gyvą. Tas žmogus nunešė mane į pames- 
tinukų prieglaudą, kur buvau įregistruotas penkiasdešimt 
septintuoju numeriu. Po trijų mėnesių iš Roljano į Paryžių 
atvažiavo jo sesuo, pareiškė, kad aš jos sūnus, ir išsivežė 
mane. Tad, gimęs Oteilyje, užaugau Korsikoje. 

Valandėlę stojo tyla, tokia kraupi, kad, jeigu ne su- 

jaudintas tūkstančio žmonių kvėpavimas, būtum galėjęs 
manyti, jog salė tuščia. 

— Toliau,— paragino pirmininkas. 

— Žinoma,— pasakojo Benedetas,— aš būčiau galė- 
jęs gyventi laimingai pas tuos gerus, mane karštai mylė- 
jusius žmones, bet blogi polinkiai nustelbė tas dorybes, 
kurias mėgino įskiepyti antroji mano motina. Aš augau 
blogyje ir tapau nusikaltėliu. Vieną dieną, kada keikiau 
Dievą, kam jis mane sutvėrė tokį blogą ir paskyrė man 
tokį bjaurų likimą, mano įtėvis tarė: 

„Nepiktžodžiauk, nelaimingasis! Dievas be jokios 
rūstybės davė tau gyvybę! Dėl tavo nusikaltimo kaltas 
tėvas, o ne tu: jis pasmerkė tave amžinoms kančioms, 
jeigu būtum numiręs, ir skurdui, jei per stebuklą liktum 
gyvas!“ 

— Nuo to laiko aš lioviausi keikęs Dievą, bet ėmiau 
keikti savo tėvą. Štai kodėl aš čia ištariau tuos žodžius, 
kurie sukėlė jūsų rūstybę, ponas pirmininke, ir kurie taip 
papiktino bei sujaudino visus čia susirinkusius. Jeigu čia 
dar vienas nusikaltimas, tai nubauskite mane, bet jeigu 
įtikinau jus, kad nuo pat gimimo dienos mano likimas buvo 
nelemtas, skaudus, kartus ir apgailėtinas, tai pasigailė- 
kite manęs! 

— O kas jūsų motina? — paklausė pirmininkas. 

— Mano motina laikė mane negyvu, ji niekuo ne- 
kalta. Nesistengiau sužinoti jos pavardės, užtai jos ne- 
pažįstu. 

Veriamas šūksnis, virtęs raudojimu, pasigirdo tame 
salės kampe, kur sėdėjo nepažįstamoji, ką tik atsigavusi 
po nualpimo. 

Tą moterį ištiko smarkus nervų priepuolis. Ji buvo 
išnešta iš salės. Kai ją pakėlė, tankus šydas, slėpęs jos 
veidą, prasiskleidė, ir žmonės pažino baronienę Danglar. 

Nors Vilforas buvo nepaprastai sukrėstas, nors jam 
spengė ausyse ir kažkas maišėsi galvoje, jis taip pat ją 
pažino ir atsistojo. 

— Įrodymų! — tarė  pirmininkas.— Kaltinamasis, 
įsidėmėkite, kad visa ta šlykštybių virtinė turi būti parem- 
ta nepaneigiamais įrodymais. 

a Reikalaujate įrodymų? — pašaipiai tarė Benede- 

— Taip. 

— Žvilgtelėkite į poną de Vilforą ir pasakykite: ar 
jums dar reikia įrodymų? 

Visų akys nukrypo į karališkąjį prokurorą, kuris 
susigūžė varstomas daugybės sunkių žvilgsnių, jo plaukai 
buvo susitaršę, veidas sudraskytas nagais. 

Per minią nuužė murmesys. 

— Tėve, iš manęs reikalauja įrodymų,— tarė Bene- 
detas,— norite, aš jų duosiu? 

— Ne,— prismaugtu balsu suvebleno Vilforas,— 
nereikia. 

— Kaip tai nereikia? — sušuko pirmininkas.— Ką 
jūs tuo norite pasakyti? 

— Noriu pasakyti, ponai, — prabilo karališkasis pro- 
kuroras,— kad bergždžiai mėginčiau ištrūkti iš mirtinų 
replių, kurios mane triuškina, baudžiančio Dievo ranka 
atkreipta į mane. Įrodymų nereikia! Visa, ką tas jaunuolis 
sakė, yra tiesa! 

Niūri ir slogi tyla, nuo kurios plaukai ant galvų pasi- 
šiaušė, tyla, kokia būna prieš gamtines katastrofas, savo 
švininiu apsiaustu apgaubė visus klausytojus. 

— Ponas de Vilforai, ką jūs, — sušuko pirmininkas, — 
kažkas jums negerai! Jums maišosi! Pagaliau visai su- 
prantama, kad toks negirdėtas, netikėtas, baisus apkalti- 
nimas galėjo sudrumsti jūsų protą. Atsipeikėkite! 

Karališkasis prokuroras papurtė galvą. Jo dantys 
tarškėjo lyg drugiui krečiant, veidas buvo baltas it 1a- 
vono. 

— Mano protas sveikas, ponas pirmininke,— tarė 
jis, — kenčia vien kūnas, ir tai visai suprantama. Prisi- 
pažįstu, kad esu kaltas, kuo tas jaunuolis mane kaltina. 
Einu į namus ir ten lauksiu savo įpėdinio, pono karališ- 
kojo prokuroro, įsakymų. 

Dusliu, vos girdimu balsu ištaręs šiuos žodžius, Vil- 
foras netvirta eisena pasuko link durų, kurias jam maši- 
naliai atidarė budintis šveicorius. 

Salė tylėjo, sukrėsta baisaus demaskavimo ir ne 
mažiau baisaus prisipažinimo — tragiškos atomazgos 
tų paslaptingų įvykių, kurie jau dvi savaites jaudino 
Paryžiaus aukštuomenę. 

— O dar sako, kad gyvenime nebūna dramų, — tarė 
Bošanas. 

— Duodu žodį, — pridūrė Šato Reno, — aš jau geriau 
norėčiau baigti kaip generolas Morseras,— kulka į kak- 
tą — tiesiog malonumas, palyginti su tokia katastrofa. 

— Juo labiau kad ji pritrenkia,— pastebėjo Boša- 
nas. 

— O aš dar norėjau vesti jo dukterį, — tarė Debrė.— 
Vargšė mergytė gerai padarė, kad numirė! 

— Posėdis baigtas, ponai,— tarė pirmininkas, — 
byla atidedama kitai sesijai. Skiriamas naujas tardymas, 
kurį atliks kitas asmuo. 

Andrea, toks pat ramus ir smarkiai pakilęs publikos 
akyse, išėjo iš salės, o jį lydėjusieji žandarai nejučiom 
elgėsi su juo pagarbiai. 

— Na, mielasis, ką jūs apie tai pasakysite? — klausė 
Debrė policininką, sprausdamas jam į delną auksinį. 

— Pritaikys švelninančias aplinkybes,— atsakė šis. 


XXXVIII + ATPIRKIMAS 


Vilforas ėjo durų link. Nors ir labai susigrūdę, žmo- 
nės prieš jį skyrėsi į šalis. Bet koks didelis sielvartas 
žadina pagarbą, ir dar nebuvo atsitikimo, net pačiais 
žiauriausiais laikais, kad minia neužjaustų žmogaus, kurį 
ištiko didelė nelaimė. Įtūžusi minia gali nužudyti tą, kurio 
ji nekenčia, bet labai reta, kad žmonės, dalyvaujantys 
paskelbiant mirties nuosprendį, įžeistų nelaimingąjį, 
net jeigu jis ir nusikaltėlis. 

Vilforas praėjo pro žiūrovų, sargybinių, teismo tar- 
nautojų eiles ir dingo, pats save apkaltinęs, bet ginamas 
savo sielvarto. 

Esti tragedijų, kurias žmonės suvokia jausmu, bet 
negali jų suprasti protu. Tuomet minios jausmus geriau- 
siai išreikš tas, iš kurio krūtinės išsiverš karščiausias ir 
nuoširdžiausias šūksnis. Tas šūksnis miniai atstos visą 
apysaką, ir minia teisi, juo pasitenkindama, ir dar teisesnė, 
pripažindama jį tobulu, jeigu jame skamba širdis. 

Beje, sunku būtų nusakyti tą didžiausio sukrėtimo 

būseną, kai Vilforas ėjo iš teismo, tą liguistą karštį, nuo 
kurio tvinksėjo kiekviena arterija, tempėsi kiekvienas 
nervas, plėtėsi kiekviena gysla ir kiekviena jo mirtingo 
kūno dalelė kentėjo milijonus kančių. 

Tik įpročio jėga padėjo Vilforui nuslimpinti iki durų. 
Jis nusimetė togą ne dėl to, kad to būtų reikalavęs pado- 
rumas, bet kad ji nepakenčiamai degino ir slėgė jo pečius, 
tarsi Neso tunika, virtusi kankinimo įrankiu. 

Svirduliuodamas jis priėjo prie Dofino kieme stovin- 
čios savo karietos, pabudino vežėją, pats atsidarė dureles 
ir susmuko ant sėdynės, pirštu rodydamas į Sent Onorė 
priemiesčio pusę. Arkliai nurūko. 

Visas Vilforo gyvenimo rūmas sugriuvo ir sunkiai 
prislėgė jį. Ta griūtis karališkąjį prokurorą sutraiškė. 
Jis dar nežinojo, kokios bus jos pasekmės, nesuvokė jų 
baisumo, jis tik jautė tas pasekmes. Jis negalvojo apie 
įstatymo raidę, kaip galvoja apie ją šaltakraujis žudikas, 
aiškindamasis gerai jam žinomą straipsnį. 

Jo širdies gelmėse glūdėjo Dievas. 

— Dieve! — nesąmoningai murmėjo jis.— Dieve! 

Jis buvo tikras, kad jį ištikusi katastrofa — tai 
Dievo rykštė. 

Karieta riedėjo greitai. Atsilošęs sėdynėje, Vilforas 
pajuto, jog spaudžia kažkokį daiktą. 

Jis ištiesė ranką: tai buvo ponios de Vilfor užmiršta 
vėduoklė. Ši vėduoklė pažadino prisiminimą, o tas prisi- 
minimas švystelėjo lyg žaibas tamsią naktį. 

Vilforas pagalvojo apie žmoną... 

Jis suvaitojo, tarsi raudona geležis būtų persmeigusi 
jam širdį. 

Visą valandą jis matė prieš save tik vieną savo ne- 
laimės pusę, o dabar staiga atsiskleidė ir antroji, tokia 
pat siaubinga. 

Jo žmona! Jis ką tik stovėjo prieš ją kaip nepermal- 
daujamas teisėjas, jis pasmerkė ją mirti, ir ji, baimės 
apimta, gėdos parblokšta, kamuojama sąžinės graužimo, 
kurį jis pažadino vargšės moters širdyje savo nesuteptu 
dorybingumu, galbūt dabar ji,— vargšė silpna moteris, 
bejėgė prieš tą neaprėžtą aukščiausiąją valdžią, — galbūt 
kaip tik šiuo metu ji ruošiasi mirti! 

Praėjo visa valanda, kai jis paskelbė jai savo nuo- 
sprendį. Šią akimirką ji tikriausiai perkrato atmintyje 
visus savo nusikaltimus, meldžia Dievą pasigailėti, rašo 
laišką, nužemintai maldaudama savo dorybingąjį teisėją 
atleidimo, kurį ji perka gyvybės kaina. 

Vilforas vėl suaimanavo iš skausmo ir įniršio. 

— Ak! — sušuko jis, blaškydamasis po atlasu išmuš- 
tą karietą.— Ta moteris tapo nusikaltėle tik todėl, kad 
sujungė savo likimą su manimi. Aš — įkūnytas nusikal- 
timas! Ji užsikrėtė juo, kaip užsikrečiama šiltine, cholera, 
maru!.. Ir aš baudžiu ją!.. Aš drįsau jai tarti: gailėkis ir 
mirk! Aš! Ne, ne, ji gyvens... ji eis su manimi... Mes pa- 
bėgsime, mes paliksime Prancūziją, mes klaidžiosime po 
žemę, kol ji mus nešios. Ir aš jai kalbėjau apie ešafotą!.. 
Didis Dieve! Kaip aš drįsau ištarti tą žodį! Juk manęs irgi 
laukia ešafotas!.. Mes pabėgsime... Taip, aš jai viską iš- 
pažinsiu! Kasdien jai nusižeminęs kartosiu, kad aš taip 
pat nusikaltėlis... Ak, tigro ir gyvatės sąjunga! Žmona, 
verta tokio vyro kaip aš!.. Ji turi gyventi, jos piktada- 
rybės turi nublukti prieš mano! 

Ir Vilforas smarkiai nustūmė žemyn priešakinį 
karietos stiklą. 

— Greičiau, greičiau! — sušuko jis tokiu balsu, kad 
vežėjas pašoko ant pasostės. 

Išsigandę arkliai lėkte lėkė namų link. 

— Taip, taip, — kartojo Vilforas,— ta moteris turi 
gyventi, turi atgailauti ir auklėti mano sūnų, mano 
vargšą berniuką. Jis vienas su tuo plieniniu seniu liko 
iš mano šeimos. Ji mylėjo sūnų, dėl jo nuėjo nusikaltimų 
keliu. Niekada nereikia liautis tikėjus savo kūdikį mylin- 
čios motinos širdimi. Ji gailėsis, niekas nežinos, kad ji 
nusikaltėlė. Visos baisybės, kurios įvyko mano namuose 
ir apie kurias jau kuždasi aukštuomenė, pamažu nugrims 
į užmarštį, o jei kas nors iš mano priešų jas ir atsimintų, 
sakysiu, kad aš dėl jų kaltas. Vienu, dviem, trim nusi- 
kaltimais daugiau — ar ne tas pat! Žmona pasiims visą 
auksą, o, svarbiausia, sūnų ir pabėgs nuo bedugnės, į 
kurią, rodos, smenga drauge su manimi visas pasaulis. 
Ji gyvens, ji dar bus laiminga, nes nesiskirs su sūnumi, 

kuriam atidavė visą savo meilę. Būsiu padaręs gerą 
darbą, nuo jo ir širdis atsikvėps. 

Karališkasis prokuroras- lengviau atsiduso. 

Karieta sustojo rūmų kieme. 

Nuo pakojos Vilforas nušoko ant prieangio laiptų. 
Jis pastebėjo, kad tarnai nustebo pamatę jį taip greitai 
grįžus. Iš jų veidų daugiau nieko jis neišskaitė, niekas 
jam nepratarė nė žodžio. Kaip visuomet, iš tolo davė 
kelią, ir viskas. 

Jis praėjo pro Nuartjė kambarį ir pro atdaras duris 
išvydo du neaiškius šešėlius, bet, savo nerimo stumiamas, 
nepasidomėjo, kas jo tėvo svečias. 

„Viskas kaip buvę“, — pagalvojo jis, lipdamas ma- 
žaisiais laiptais į aikštelę, iš kurios buvo durys į žmonos 
kambarius ir į tuščią Valentinos kambarį. 

Įėjęs į prieškambarį, užrakino paskui save duris. 

— Tegu niekas nekiša nosies, — tarė jis sau.— Turiu 
pasikalbėti su ja ramiai, atsiprašyti, viską jai pasisakyti... 

Jis priėjo prie durų, uždėjo ranką ant krištolinio 
rankenos bumbulo. Durys prasivėrė. 

— Neužrakinta! — sušnibždėjo jis.— Labai geras 
ženklas. 

Ir įėjo į mažąją svetainę, kur vakarais būdavo kloja- 
mas patalas Eduarui. Nors berniukas ir mokėsi pensione, 
bet nakčiai pareidavo namo: motina niekaip nenorėjo su 
juo skirtis. 

Jis apžvelgė salonėlį. 

— Nieko nėra,— tarė Vilforas.— Matyt, ji miega- 
majame. 

Jis puolė prie durų. Jos buvo užrakintos. Vilforas 
sustojo visas drebėdamas. 

— Eloiza! — šūktelėjo jis. 

Jam pasigirdo, lyg kas pastūmė kėdę. 

— Eloiza! — pakartojo Vilforas. 

— Kas ten? — paklausė žmonos balsas. 

" Atrodė, kad jos balsas skambėjo tyliau negu papras- 
ai. 

— Atidarykite, atidarykite,— šaukė Vilforas,— čia 
aš! 

Nors šis reikalavimas buvo ištartas įsakmiu ir drauge 
baikščiu tonu, bet durų niekas neatidarė. 

Vilforas vienu spyriu jas išlaužė. 

Buduaro tarpduryje stovėjo išblyškusi, perkreiptu 
veidu ponia de Vilfor ir žiūrėjo į vyrą bauginančiu, sus- 
tingusiu žvilgsniu. 

— Eloiza! — suriko jis.— Kas jums? Sakykite? 

Ji ištiesė į Vilforą bekrauję, stingstančią ranką. 

— Viskas išpildyta, pone,— tarė ji, ir jos gergždžian- 
tis balsas, atrodė, dreskia jai gerklę.— Ko jūs dar norite? 

Ir it pakirsta griuvo ant kilimo. 

Vilforas pribėgo prie jos, pagriebė ranką. Ta ranka 
mėšlungiškai spaudė krištolinį buteliuką su auksiniu 
kamšteliu. 

Ponia de Vilfor buvo mirusi. 

Apkvaišęs iš siaubo, Vilforas atbulas ėmė trauktis 
durų link, neatplėšdamas akių nuo lavono. 

— Eduarai! — staiga suriko jis.— Kur mano sūnus? 
Eduarai! 

Ir jis puolė iš kambario klykdamas: 

— Eduarai! Eduarai! 

Tas klyksmas buvo toks šiurpus, kad iš visų pusių 
subėgo tarnai. 

— Sūnus! Kur mano sūnus? — paklausė Vilforas.— 
Išveskite iš namų, kad jis nematytų... 

— Ponaičio nėra žemai, — atsakė liokajus. 

— Jis tikriausiai sode, bėkite! 

— Ne, pone. Šeimininkė pasišaukė jį prieš kokį 
pusvalandį. Eduaras nuėjo pas ją ir po to nenulipo žemyn. 

Šaltas prakaitas išpylė Vilforo kaktą, jam pakirto 
kojas. Mintys galvoje susijaukė kaip išklibę sugedusio 
laikrodžio ratukai. 

— Nuėjo pas ją! — sušnibždėjo Vilforas.— Pas ją! 

Jis palengva nukiūtino atgal, viena ranka šluosty- 
damas kaktą, kita remdamasis į sieną. 

Jis turėjo įeiti į tą kambarį ir vėl pamatyti nelai- 
mingosios kūną. 

Jis turėjo pašaukti Eduarą, pažadinti aidą tame 
karstu virtusiame kambaryje. Prabilti čia — reiškė iš- 
niekinti kapų tylą. 

Vilforas pajuto, kad jam stingsta liežuvis. 

— Eduarai! Eduarai! — suvebleno jis. 

Niekas neatsiliepė. Tai kurgi vaikas, kuris, kaip sakė 
tarnai, nuėjo pas motiną ir iš jos neišėjo? 

Vilforas dar kiek paėjo į priekį. 

Ponios de Vilfor lavonas gulėjo prieš duris į buduarą, 
kuriame tikriausiai buvo Eduaras. Lavonas tartum sau- 
gojo slenkstį. Atmerktose išvirtusiose akyse, negyvose 
lūpose buvo sustingusi pašaipi šypsena. 

Už lavono pro pakeltą portjerą buvo matyti dalis 
buduaro, fortepijono kampas ir žydru atlasu aptrauktos 
sofos galas. 

Vilforas žengė dar keletą žingsnių ir pamatė ant 
sofos gulintį sūnų. 

Vaikas turbūt miegojo. 

Nelaimingąjį tėvą apėmė neapsakomas džiaugsmas. 
Sviesos spindulys tvykstelėjo į tą pragarą, kuriame jis 
raitėsi nuo nepakeliamos kančios. 

Dabar tereikėjo peržengti lavoną, įeiti į buduarą, 
paimti ant rankų vaiką ir bėgti su juo toli toli. 

Tai buvo jau nebe pirmykštis Vilforas, kuris dėl 
savo rafinuoto veidmainiškumo buvo pasidaręs kone 
civilizuoto žmogaus pavyzdžiu. Tai buvo mirtinai sužeis- 
tas tigras, kuriam trupa dantys, paskutinį kartą sukandus 
baisiuosius nasrus. 

Dabar jis bijojo ne žmonių kalbų, o šmėklų. Jis atsi- 
traukė žingsnį ir peršoko per lavoną, tarsi čia būtų de- 
gantis laužas. 

Jis pačiupo sūnų ant rankų, priglaudė, papurtė, 
pašaukė vardu. Berniukas neatsakė. Jis prispaudė go- 
džias lūpas prie jo skruostų — skruostai buvo pamėlę ir 
šalti. Jis pačiupinėjo sustingusias berniuko rankas, kojas, 
pridėjo ranką prie širdies — širdis neplakė. 

Vaikas buvo nebegyvas. 

Keturlinkai sulankstytas popierius iškrito iš Eduaro 
užančio. 

It perkūno trenktas, Vilforas suklupo. Vaikas išslinko 
iš jo bejėgių rankų ir nuvirto prie motinos. 

Vilforas pakėlė popierių, pažino žmonos rašyseną ir 
godžiai perskaitė štai ką: 

„Jūs žinote, kad aš buvau gera motina ir nusikaltėle 
tapau tik dėl sūnaus. 

Gera Motina nesiskiria su savo sūnumi!“ 

Vilforas netikėjo savo akimis, netikėjo savo protu. 
Jis nušliaužė iki Eduaro ir dar kartą apžiūrėjo jį taip 
įdėmiai, kaip liūtė žiūrinėja negyvą savo liūtuką. 

Iš jo krūtinės išsiveržė širdį draskantis šauksmas. 

— Dievas! — suaimanavo jis.— Vėl Dievas! 

Tos dvi aukos jį gąsdino, jis jautė, kad vienumoje, 
tuštumoje, kur daugiau nieko nėra, be lavonų, jį smaugia 
siaubas. 

Dar neseniai jam teikė jėgų įniršis, ta didelė stipriųjų 
dovana, teikė jėgų neviltis, ta paskutinė merdinčiųjų 
dorybė, kuri skatindavo titanus kopti į dangų,į Ajaksą — 
grasinti dievams kumščiu. 

Vilforas nulenkė galvą po skausmų našta, atsistojo, 
drebančia ranka nubraukė nuo kaktos sulipusius plaukus. 
Tas, kuris nepažino gailesčio, sugniužęs nuėjo pas senąjį 
savo tėvą, norėdamas silpnumo valandą nors kam išpasa- 
koti savo nelaimes ir išlieti savo skausmą. 

Jis nulipo mums jau pažįstamais laiptais ir atidarė 
Nuartjė kambario duris. 

Vilforui įeinant, Nuartjė atidžiai ir draugiškai, tai 
buvo matyti iš jo akių, klausėsi abato Buzonio, kaip 
visuomet, ramaus ir abejingo. 

Pamatęs kunigą, Vilforas pridėjo ranką prie kaktos. 
Praeitis užplūdo jį tarsi grėsminga banga, kurios putota 
ketera smarkiau šniokščia negu kitų. 

Jis prisiminė, kaip buvo apsilankęs pas abatą trečią 
dieną po pietų Oteilyje ir kaip abatas buvo atėjęs Valen- 
tinos mirties dieną. 

— Jūs čia, pone! — tarė jis.— Ar jūs visuomet 
ateinate kartu su mirtimi? 

Buzonis išsitiesė. Pamatęs perkreiptą Vilforo veidą, 
rūsčiai spindinčias akis, jis suprato, kad skandalas teismo 
salėje jau įvyko. Kitko jis nežinojo. 

— Aš buvau atėjęs melstis prie jūsų dukters kūno, — 
atsakė Buzonis. 

— (O šiandien ko atėjote? 

— Atėjau pasakyti jums, jog jau visiškai atlyginote 
man savo skolą. Nuo šiol aš melsiu Dievą, kad jis, kaip ir 
aš, tuo ir pasitenkintų. 


26. Grafas Montekristas, III t. 401 


— Dieve mano! — tarė Vilforas, traukdamasis at- 
gal,— tas balsas... jūs ne abatas Buzonis! 

— Ne. 

Abatas nusitraukė nuo galvos peruką su tonzūra, 
papurtė galvą, ir ilgi juodi plaukai nukrito iki pečių, 
apgaubdami jo vyrišką veidą. 


T Grafas: Montekristas! — sušuko nustėręs Vil- 
oras. 
— Ir net ne jis, pone karališkasis prokurore, pri- 


siminkite, giliau pasirauskite atmintyje. 

— Tas balsas, balsas! Kur aš jį girdėjau pirmą 
kartą? 

— Pirmą kartą girdėjote jį Marselyje prieš dvide- 
šimt trejus metus, savo sužadėtuvių su panele de Sen 
Meran dieną. Pavartykite senas bylas. 

— Jūs ne Buzonis? Ne Montekristas? Dieve mano, 
tai jūs tas mano priešas — slaptas, nepermaldaujamas, 
mirtinas! Aš jums padariau kažką bloga Marselyje, vargas 
man! 

— Taip, atspėjai, — tarė grafas, sunėręs rankas ant 
plačios krūtinės.— Atsimink, atsimink! 

— Bet ką aš tau padariau? — sušuko Vilforas, kurio 
sąmonė pleveno ant to slenksčio, už kurio protas ir bepro- 
tybė susilieja į kažkokį rūką, o tas rūkas jau ne sapnas, 
bet dar ir ne pabudimas.— Ką aš tau padariau? Sakyk! 

— Tu mane pasmerkei siaubingai, lėtai mirti, tu 
nužudei mano tėvą, drauge su laisve atėmei iš manęs 
meilę, o su meile — laimę! 

— Bet kas gi tu? Kas? Dieve mano! 

— Aš esu šmėkla to nelaimingojo, kurį tu palaido- 
jai Ifo pilies požemiuose. Kai ta šmėkla išėjo iš kapo, 
Dievas uždėjo jai grafo Montekristo kaukę ir apibėrė ją 
deimantais ir auksu, kad iki šiol tu jos nepažintum. 

— Pažįstu tave, pažįstu! — tarė karališkasis pro- 
kuroras.— Tu... 

— Aš Edmonas Dantesas! 

— Tu Edmonas Dantesas! — sušuko karališkasis 
prokuroras, griebdamas jį už rankos.— Tai eime! 

Ir nutempė jį laiptais aukštyn. Nustebęs Montekris- 
tas sekė iš paskos, nežinodamas, kur prokuroras jį veda, 
bet nujausdamas naują nelaimę. 

— Žiūrėk, Edmonai Dantesai,— tarė jis, rodydamas 
grafui Žmonos ir sūnaus lavonus.— Žiūrėk! Tu patenkin- 
tas?.. 

Montekristas mirtinai išblyško. Jis suprato, kad ker- 
šydamas peržengė ribas, suprato, kad dabar jau nebeturės 
drąsos pasakyti: „Dievas už mane ir su manimi“. 

Neapsakomo siaubo apimtas, jis puolė prie vaiko, 
atmerkė jam akis, pačiupinėjo pulsą ir pagriebęs išbėgo 
su juoį Valentinos kambarį, paskui save duryse du kartus 
pasukęs raktą... 

— Mano sūnus! — sušuko Vilforas.— Jis pagrobė 
mano sūnaus lavoną. Vargas, prakeikimas, mirtis tau! 

Jis norėjo pulti įkandin Montekristo, bet lyg per 
miegą kojos tarsi priaugo prie žemės, akys išsprogo, 
suriesti pirštai vis giliau smigo į krūtinę, kol iš po nagų 
ištryško kraujas. Gyslos smilkiniuose išsipūtė, kiaušas, 
atrodė, susprogs, neatlaikęs kunkuliuojančių minčių spau- 
dimo, ir ugnies jūra užliejo smegenis. 

Tas sustingimas truko valandėlę, ir pagaliau juoda 
beprotybės tamsa prarijo Vilforą. 

Jisai suriko, šiurpiai nusikvatojo ir puolė laiptais 
žemyn. 

Po valandėlės Valentinos kambario durys atsidarė ir 
ant slenksčio pasirodė grafas Montekristas. 

Jis buvo išbalęs, žvilgsnis užgesęs, krūtinė sunkiai 
kilnojosi. Visuomet ramaus, tauraus jo veido bruožus 
buvo iškreipusi kančia. 

Ant rankų jis laikė vaiką, kuriam gyvybės nebesu- 
grąžino jokios priemonės. 

Montekristas priklaupė, pagarbiai nuleido lavonėlį 
ant kilimo prie motinos ir jo galvą padėjo jai ant krūtinės. 

Paskui atsistojo ir išėjo. Sutikęs ant laiptų tarną, 
paklausė: 

— Kur ponas Vilforas? 

Tarnas tylėdamas parodė ranka į sodą. 

Montekristas nulipo žemyn, pasuko nurodyta linkme 
ir tarp susibūrusių tarnų pamatė Vilforą, kuris, nusi- 
čiupęs kastuvą, įnirtingai rausė žemę. 

— Ne, ne čia,— kalbėjo jis,— ne, ne čia. 

Ir vėl rausė kitoje vietoje. 

Montekristas priėjo prie jo ir vos girdimai, beveik 
nuolankiai pratarė: 

— Pone, jūs netekote sūnaus, bet jums liko... 

Visai neklausydamas, Vilforas pertraukė jį. 

— Aš jį rasiu, — tarė jis, — nesakykite, kad čia jo 
nėra, aš jį rasiu, nors tektų ieškoti iki paskutiniojo teismo 
dienos. 

Montekristas atšoko pasibaisėjęs. 

— Jis pamišo, — tarė. 

Ir, tarsi bijodamas, kad ant jo neužgriūtų to pra- 
keikto namo sienos, jis išbėgo į gatvę, pirmą kartą suabe- 
jojęs, ar turėjo teisės padaryti tai, ką padarė. 

— Gana, gana,— sakė jis,— gelbėkime paskutinįjį. 

Grįžęs namo, Montekristas rado Morelį, klaidžio- 
jantį po Eliziejaus laukų rūmus tartum nebylų vaiduoklį, 
kuris laukia Dievo paskirto laiko vėl grįžti į savo kapą. 

— Pasiruoškite,  Maksimilijanai,— šypsodamasis 
tarė jam grafas, — rytoj mes paliekame Paryžių. 

— Argi jūs čia jau nebeturite ko veikti? — paklausė 
Morelis. 

— Nebeturiu,— atsakė Montekristas,— duok Dieve, 
kad ir taip nebūčiau per daug nuveikęs. 


XXXIX + IŠVYKIMAS 


Pastarųjų savaičių įvykiai jaudino visą Paryžių, 
Emanuelis su žmona, visai pagrįstai stebėdamiesi, svarstė 
juos Melė gatvės svetainėje. Jie jautė kažkokį ryšį tarp 
staigių, netikėtų Morsero, Danglaro ir Vilforo katastrofų. 

Maksimilijanas, atėjęs aplankyti, klausėsi jų, bet 
veikiau leido viską pro ausis, nugrimzdęs į jau įprastą 
abejingumą. 

— Ar tau neatrodo, Emanueli,— kalbėjo Žiuli, — 
kad visi tie žmonės, dar vakar tokie turtingi, tokie lai- 
mingi, besirūpindami savo turtais ir savo laime, pamiršo 
užsimokėti piktajam genijui, ir štai visiškai lyg Pero 
pasakoje staiga pasirodė blogoji fėja, kurios niekas ne- 
pakvietė į vestuves ar į krikštynas, ir atkeršijo už tą 
nelemtą pamitfšimą? 

— Visiškas sužlugimas! — tarė Emanuelis, galvo- 
damas apie Morserą ir Danglarą. 

— Kiek skausmo! — tarė Žiuli, galvodama apie Va- 
lentiną ir iš moteriškos nuojautos nenorėdama tarti jos 
vardo gircint broliui. 

— Jeigu čia Dievo bausmė, — kalbėjo Emanuelis, — 
tai, matyt, jis — neišpasakytas gailestingumas — tų 
žmonių praeityje nerado nieko, dėl ko būtų verta sušvel- 
ninti bausmę. Vadinasi, tie žmonės buvo prakeikti. 

— Ar tu ne per griežtai smerki, Emanueli? — pra- 
šneko Žiuli.— Jei tuo metu, kai mano tėvas jau buvo be- 
keliąs prie kaktos pistoletą, kas nors būtų pasakęs, kaip 
dabar tu: „Tas žmogus vertas tokio likimo“, — argi jis 
nebūtų suklydęs? 

— Taip, bet Dievas neleido jam žūti, kaip Abraomui 
neleido paaukoti savo sūnaus. Kaip ir patriarchui, jis 
mums atsiuntė angelą, kuris sustabdė giltinės jau ištiestą 
ranką. 

Vos tik jam ištarus tuos žodžius, sudžerškė skambutis. 

Tai durininkas pranešė, kad atvyko svečių. 

Beveik tuojau pat atsidarė durys ir ant slenksčio 
pasirodė grafas Montekristas. 

Ziuli ir Emanuelis sutiko jį džiaugsmingai šūkčio- 
dami. 

Maksimilijanas pakėlė galvą ir tuojau vėl nuleido. 

— Maksimilijanai,— tarė grafas, apsimesdamas ne- 
pastebėjęs jo šaltumo,— aš atvažiavau jūsų. 

— Manęs? — paklausė Morelis lyg atbusdamas. 

— Taip,— tarė Montekristas,— argi nebuvome nu- 
tarę važiuoti kartu, ir aš jus jau vakar įspėjau, kad būtu- 
mėte pasiruošęs. 

— Aš pasiruošęs,— tarė Maksimilijanas, — atėjau 
atsisveikinti su jais. 

— Kur išvykstate, grafe? — paklausė Žiuli. 

— Pirmiausia į Marselį, ponia. 

— Į Marselį? — pakartojo vienu metu vyras su 
žmona. 

— Taip ir pasiimu jūsų brolį. 

— Grafe,— prašė Žiuli, — grąžinkite jį mums pagi- 
jusį! 

Morelis nusigręžė, slėpdamas užliejusį jo veidą rau- 
donį. 

— Tai jūs pastebėjote, kad jis serga? — paklausė 
grafas. 

— Taip, ir aš bijau, ar tik jam nenuobodu su mumis. 

— Stengsiuosi jį išblaškyti, — pažadėjo grafas. 

— Aš pasiruošęs, pone,— tarė Maksimilijanas.— 
Sudie, mielieji. Sudie, Emanueli, sudie, Žiuli! 

— Kaip? Jau sudie? — sušuko Žiuli.— Negi tuojau 
ir važiuojate? O daiktai? O pasai? 

— Atidėliojant tik aitrinamas išsiskyrimo skaus- 
mas, — tarė Montekristas,— esu tikras, kad Maksimili- 
janas viskuo pasirūpino, kaip aš jį buvau prašęs. 

— Pasą turiu, daiktai sudėti, — pasakė Morelis 
ramiu mediniu balsu. 

— Puiku,— pagyrė šypsodamasis Montekristas,— 
tuoj pažinsi kario tvarkingumą. 

— Tai jūs mus taip ir paliekate? — paklausė Žiuli.— 
Jau dabar? Nepabūsite su mumis nė vienos dienos, nė 
vienos valandos? 

— Ponia, mano ekipažas prie vartų. Po penkių dienų 
turiu būti Romoje. 

— Bet argi Maksimilijanas važiuos į Romą? — pa- 
klausė Emanuelis. 

— Važiuosiu ten, kur grafas teiksis mane vežti, — 
liūdnai šyptelėjęs, atsakė Maksimilijanas.— Aš jam pri- 
klausau dar visą mėnesį. 

— Grafe, kodėl jis tai sako su tokiu kartėliu? 

— Jūsų brolis važiuoja su manim,— švelniai tarė 
grafas, — užtat būkite rami dėl jo. 

— Sudie, sese! — pakartojo Morelis.— Sudie, Ema- 
nueli! 

— Man širdis plyšta matant, koks jis pasidarė viskam 
abejingas, — tarė Žiuli. — Maksimilijanai, Maksimilijanai, 
tu kažką slepi nuo mūsų! 

— Va pamatysite,— tarė Montekristas,— jis grįš 
linksmas ir džiugus. 

Maksimilijanas sviedė į Montekristą beveik nieki- 
nantį ir piktą žvilgsnį. 

— Važiuojame! — paragino grafas. 

— Bet prieš jums išvykstant, grafe, — tarė Žiuli, — 
aš noriu jums pasakyti visa tai, ką aną dieną... 

— Ponia,— pertraukė grafas, imdamas ją už ran- 
kų,— visa, ką jūs man pasakysite, neprilygs tam, ką aš 
matau jūsų akyse, ką jums kužda jūsų širdis ir ką girdi 
mano širdis. Man reikėjo išvažiuoti nepasimačius su 
jumis, kaip elgiasi romanų geradariai, bet tokia dorybė 
ne mano jėgoms, nes aš žmogus silpnas ir tuščias, nes 
ašarotas, švelnus ir džiaugsmingas mano artimųjų žvilgs- 
nis man toks malonus. Dabar išvažiuoju, ir aš toks didelis 
savimyla, kad sakau jums: nepamirškite manęs, brangūs 
draugai, nes daugiau su jumis tikriausiai niekuomet ne- 
pasimatysime. 

— Niekuomet nepasimatysime! — sušuko Emanuelis, 
o Žiuli skruostais nuriedėjo dvi stambios ašaros.— Dau- 
giau jūsų niekuomet nematysime! Tai jūs ne žmogus, o 
Dievas, kuris nužengė ant žemės padaryti gera, o dabar 
vėl grįžta į dangų. 

— Taip nekalbėkite,— skubiai ėmė prieštarauti Mon- 
tekristas, — niekuomet nekalbėkite, mieli draugai. Dievai 
nedaro bloga, jie sustoja, kada nori sustoti. Atsitiktinu- 
mas silpnesnis už juos, jie patys valdo atsitiktinumus. 
Ne, Emanueli, aš esu tik žmogus, ir jūsų žavėjimasis 
manimi šventvagiškas ir nepelnytas. 

Žiuli apkabino grafą, o jis, su gailesčiu palikdamas 
tą jaukią gūžtą, kurioje gyvena laimė, pabučiavo Žiuli 
ranką, atsisveikino su Emanueliu, paskui mostelėjo Maksi- 
milijanui, vis tokiam pat išblėsusiam ir nusiminusiam. 

— Grąžinkite mano broliui džiaugsmą,— šnipštelėjo 
Žiuli grafui į ausį. 

Montekristas paspaudė jai ranką, kaip kadaise, prieš 
vienuolika metų, buvo paspaudęs ant laiptų prie senojo 
Morelio kabineto. 

— Ar jūs vis dar pasitikite Jūrininku Sindbadu? — 
paklausė jis šypsodamas. 

— Taip! 


„— Tuomet dėl nieko neliūdėkite, pasikliaukite Vieš- 
pačiu. 


Kaip jau sakėme, prie vartų laukė pašto karieta. 
Ketvertas neramių žirgų purtė karčius ir nekantriai 
daužė pasagomis grindinį. 

Netoli durų laukė Ali, uždusęs, visas šlapias. Buvo 
matyti, kad jis atskubėjo iš toli. 

— Na ką? — paklausė jį grafas arabiškai.— Buvai 
pas senį? 

Ali linktelėjo. 

— Ar išskleidei prieš jį laišką, kaip buvau liepęs? 

Vergas vėl nulenkė galvą. 

— Ir ką jis pasakė, tai yra ką padarė? 

Ali pasisuko į šviesą, kad jo ponas galėtų jį geriau 
matyti, ir, uoliai bei vykusiai pamėgdžiodamas senį, 
užsimerkė, kaip darydavo Nuartjė, norėdamas pasakyti 
„taip“. 

— Puiku, jis sutinka, — tarė Montekristas,— važiuo- 
jam! 

Vos tik jam ištarus tą žodį, karieta nulėkė, ir iš po 
arklių kojų pabiro kibirkščių lietus. Maksimilijanas tylė- 
damas susigūžė kampe. 

Praslinko pusvalandis. Karieta ūmai sustojo, nes 
grafas trūktelėjo šilkinį raištelį, kurio kitas galas buvo 
Ali rankoje. 

Nubijietis nušoko nuo pasostės ir atidarė dureles. 

Naktis spindėjo žvaigždėmis. Keleiviai buvo užva- 
žiavę ant Vilžuifo kalvos viršūnės, iš kur matyti visas 
Paryžius, ir jis atrodo lyg tamsi jūra, o milijonai jo žiburių 
mirga tarsi fosforescuojančios bangos, tikrai bangos, tik 
audringesnės, smarkesnės, nepastovesnės, labiau įniršu- 
sios ir godžios negu šėlstančio okeano bangos, nes jos 
niekada nenurimsta, amžinai viena kitą daužo, amžinai 
šiaušia putas, amžinai skandina!.. 

Grafui mostelėjus, ekipažas pavažiavo keletą žings- 
nių pirmyn, ir jis liko vienas. 

Sunėręs rankas, Montekristas ilgai žiūrėjo į tą žaizd- 
rą, kuriame lydosi, formuojasi ir grūdinasi įvairios idė- 
jos, o paskui trykšta iš kunkuliuojančios bedugnės, jau- 
dina pasaulį. Ilgai stovėjo grafas, įsmeigęs savo valdingą 
žvilgsnį į tą Babiloną, kuris vienodai žavi ir pamaldžius 
svajotojus, ir iš visko besijuokiančius materialistus. Pa- 
galiau nulenkė galvą ir maldingai sudėjo rankas. 

— Didis mieste, — sušnibždėjo jis, — dar nė pusmetis 
nepraėjo, kaip aš įžengiau pro tavo vartus. Tikiu, kad 

Dievo valia atvedė mane čia, ir aš palieku tave džiūgau- 
damas. Vienam Dievui patikėjau paslaptį, dėl ko buvau 
tavo sienose, jam vienam buvo atvira mano širdis. Jis 
vienas žino, kad išvykstu be neapykantos ir be išdidumo, 
tačiau ne be apgailestavimo. Jis vienas žino, kad ne savo 
labui ir ne dėl menkų tikslų naudojausi man duota galia. 
Didis mieste! Tavo virpančioje krūtinėje radau tai, ko 
ieškojau. Kaip kantrus kalnakasys aš išrausiau tavo gel- 
mes ir pašalinau iš jų blogį. Dabar mano darbas atliktas, 
mano misija baigta. Dabar tu jau nebegali teikti man nei 
džiaugsmo, nei skausmo. Sudie, Paryžiau, sudie! 

It nakties dvasia, jis dar sykį apmetė akimis plačią 
lygumą, paskui, perbraukęs ranka kaktą, įsėdo į karietą, 
jos durelės užsitrenkė, ir dulkių debesyje ji nudardėjo į 
kitą pusę kalvos. 

Porą mylių jie nuvažiavo nepersimetę nė žodžiu. 
Morelis godojo savo godas, Montekristas žiūrėjo į jį. 

— Moreli,— pagaliau kreipėsi į jį grafas, — negi jūs 
gailitės, kad išvykote su manimi? 

— Ne, grafe, bet palikti Paryžių... 

— Jeigu aš būčiau manęs, kad laimė jūsų laukia 
Paryžiuje, tai nebūčiau iš čia jūsų vežęs. 

— Paryžiuje ilsisi Valentina, išvažiuoti — vadinasi, 
nustoti jos antrą kartą. 

— Maksimilijanai,— kalbėjo grafas, — draugai, 
kurių mes nustojame, ilsisi ne žemėje, bet mūsų širdyse. 
Dievas taip sutvarkė, kad jie visada būtų su mumis. Aš 
turiu du draugus, ir jie visada su manimi: vienam aš 
dėkingas už gyvybę, kitam už protą. Jų dvasia gyva 
mano širdyje. Aš tariuosi su jais abejonių valandėlėmis 
ir jeigu esu ką gera padaręs, tai tik jų patarimų dėka. 
Pasiklausykite savo širdies balso, Moreli, paklauskite ją, 
ar gerai, kad jūs taip kreivai žiūrite į mane? 

— Mano drauge,— atsakė Morelis,— mano širdies 
balsas aidi vien sielvartu ir žada man tik skausmą. 

— Tik silpnadvasiai visuomet viską mato pro gedulo 
šydą. Siela pati susikuria savo horizontus. Jūsų siela tam- 
si, todėl ir dangus jums atrodo apsiniaukęs. 

— Gal jūs ir teisybę sakote, — sutiko Morelis. 

Ir jis vėl paskendo savo mintyse. 

Jie važiavo taip greitai, kaip tik grafas galėjo va- 
žiuoti. Miestai pakelėje šmėkščiojo it šešėliai. Pirmųjų 
rudens vėjų siūbuojami medžiai skubėjo į juos tarsi pasi- 
šiaušę milžinai ir prasilenkę greitai dūmė tolyn. Kitą rytą 
jie atvyko į Šaloną, kur jų laukė grafo garlaivis. Negaiš- 
dami nė valandėlės, keleiviai sulipo į jį, paskui buvo 
įstumta ir karieta. 

Laivas buvo statytas greitam plaukiojimui. “Jis pri- 
minė indėnų luotą. Du jo ratai atrodė kaip sparnai, ir jis 
slydo per vandenį lyg paukštis skrajūnas. Net Morelį 
svaigino tas veržlus judėjimas, ir kartais vėjas, taršy- 
damas jo plaukus, valandėlei lyg ir.nupūsdavo šešėlį nuo 


jo veido. | 2 B 
Juo labiau grafas tolo nuo Paryžiaus, juo šviesesnis, 


giedresnis darėsi jo veidas, jis skleidė kone dvasišką 
aureolę. Montekristas atrodė panašus į tremtinį, grįžtantį 
tėvynėn. 

Netrukus prieš jų akis atsiskleidė Marselis, baltas, 
šiltas Marselis, trykštąs gyvybe jaunesnysis Tiro ir Karta- 
ginos brolis, jų įpėdinis Viduržemio jūros pakrantėje, 
tas Marselis, kuris sendamas vis jaunėja. Daug atsimini- 
mų abiem keliautojams žadino ir apvalusis bokštas, ir 
Šv. Mikalojaus tvirtovė, ir Piužo rotušė, ir tašytais akme- 
nimis išmūryta krantinė, kur abu žaidė vaikystėje. 

Jie susitarė išlipti Kanebiero gatvėje. 

Kažkoks laivas rengėsi išplaukti į Alžyrą. Ryšuliai, 
ant denio susigrūdę keleiviai, minia giminių ir draugų, 
atsisveikinimai, šauksmai ir ašaros — reginys, kuris 
visada jaudina net ir matančius jį kasdien. Visa ta maiša- 
tis neįstengė užgožti Maksimilijanui vienos minties, apė- 
musios jį nuo tos akimirkos, kai tik jis pajuto po savo 
kojomis plačias krantinės plytas. 

— Žiūrėkite,— tarė jis, imdamas Montekristą po 
ranka, — šitoje vietoje stovėjo mano tėvas, kai į uostą 
įplaukė „Faraonas“. Štai šičia tas garbingas žmogus, 
kurį jūs išgelbėjote nuo mirties ir nešlovės, puolė man 
į glėbį. Aš iki šiol tebejaučiu ant savo veido jo ašaras, ir 
ne jis vienas verkė: žiūrėdami į mus, daugelis verkė. 

Montekristas nusišypsojo. 

— Aš stovėjau ten,— tarė jis, rodydamas vienos 
gatvės kampą. 

Grafui dar tebekalbant, toj pusėj, kur jis rodė, pasi- 
girdo skausminga aimana, ir jie pamatė moterį, mojuo- 
jančią ranka vienam išplaukti pasiruošusio laivo keleivių. 
Moters veidą slėpė šydas. Montekristas žiūrėjo į ją taip 
smarkiai susijaudinęs, kad Morelis tai būtų lengvai pa- 
stebėjęs, jei jo žvilgsnis tuo metu nebūtų buvęs įsmeigtas 
į denį. 

— Žiūrėkite! — sušuko Morelis.— Tikrai! Tas vai- 
kinas, kur mojuoja skrybėle, tas uniformuotas jaunuo- 
lis — tai Alberas de Morseras! 

— Taip,— tarė Montekristas,— ir aš jį pažinau. 

— Kaip? Juk jūs žiūrėjote visai į kitą pusę. 

Grafas nusišypsojo, kaip visuomet šypsodavosi ne- 
norėdamas atsakyti. 

Ir jo akys vėl nukrypo į moterį su šydu, kuri tuo 
metu pasuko už gatvės kampo. 

Tada jis atsigręžė ir kreipėsi į Maksimilijaną: 

— Brangusis drauge, ar jūs neturite šiame mieste 
kokių nors reikalų? 

— Nueisiu paverkti ant tėvo kapo, — dusliai atsakė 
Morelis. 

— (Gerai, eikite ir palaukite manęs, aš irgi ten ateisiu. 

— Jūs mane paliekate? 

— Taip... man irgi reikia aplankyti vieną šventą 
vietą. 

Morelis silpnai paspaudė ištiestą grafo ranką, liūdnai 
linktelėjo jam galvą ir nuėjo į rytinę miesto pusę. 

Montekristas palaukė, kol Maksimilijanas dingo iš 
akių, paskui nužingsniavo į Meljanų alėjas, kur buvo tas 
kuklus namelis, su kuriuo mūsų skaitytojai susipažino 
šios istorijos pradžioje. 

Tą namelį vis taip pat gaubė kuplios alėjų liepos, 
kurių pauūksmėje taip mėgdavo vaikštinėti Marselio dyki- 
nėtojai. Jis visas buvo apaugęs laukiniais vynuogieno- 
Jais, apraizgiusiais savo juodais gumbuotais stiebais 
mūrines jo sienas, kaitrios pietų saulės nuspigintas. Dvi 
nuzulintos akmeninės pakopos ėjo prie laukųjų durų, 
sukaltų iš trijų lentų, kurios kas vasarą prasikėsdavo, bet, 
neragavusios nei glaisto, nei dažų, kantriai laukdavo 
rudens darganų, tada išbrinkdavo ir vėl susiglausdavo. 


411 


Tas namelis buvo gražus, nors ir senas, linksmas, 
nors ir skurdus. Jame kitados gyveno Danteso tėvas. 
Bet senukas nuomojo mansardą, o dabar grafas jį visą 
buvo padovanojęs Mersedesai. 

Čia ir įėjo moteris su ilgu šydu, kurią Montekristas 
matė prieplaukoje. Kaip tik tuo metu, kada jis išėjo iš už 
kampo, ji jau darė vartelius, tad vėl dingo jam iš akių, vos 
tik trumpam pasirodžiusi. 

Nuzulintos pakopos buvo senos jo pažįstamos. Geriau 
už bet ką kitą jis mokėjo atidaryti tas persimetusias 
duris, kurių velkę galima būdavo pakelti vinimi su plačia 
galvute. 

Todėl jis įėjo į vidų nesibeldęs, neįspėjęs, įėjo kaip 
draugas, kaip šeimininkas. 

Už namo, nutviekstas šiltų saulės spindulių, žaliavo 
nedidelis sodelis, tas pats, kur nurodytoje vietoje Merse- 
desa rado pinigus, grafo užkastus čia neva prieš dvidešimt 
ketverius metus. Nuo laukujų durų slenksčio buvo matyti 
pirmieji to sodelio medžiai. 

Įėjęs į kiemą, Montekristas išgirdo atodūsį, panašų 
į verksmą. Jis pažvelgė į tą pusę ir vešliai sukerojusių, 
ilgais purpuriniais žiedais apsipylusių Virginijos jazminų 
lapinėje pastebėjo Mersedesą; ji sėdėjo ant suolo ir verkė. 

Atmetusi šydą ir viena po dangaus skliautu, užsi- 
dengusi rankomis veidą, ji davė valią ašaroms ir dūsa- 
vimams, taip ilgai tramdytiems esant sūnui. 

Montekristas žengė keletą žingsnių, po jo kojomis 
sugurgždėjo smėlis. 

Mersedesa pakėlė galvą ir išsigandusi riktelėjo. 

— Ponia,— tarė grafas,— jau aš nebeturiu galios 
suteikti jums laimę, bet norėčiau, kad jūs rastumėte 
paguodą. Ar priimtumėte ją iš manęs kaip iš draugo? 

— Taip, aš labai nelaiminga, — atsakė Mersedesa,— 
vienui viena pasaulyje... Beliko tik sūnus, bet ir jis išvyko. 

— Jis gerai padarė, ponia,— tarė grafas, — jo širdis 
tauri. Jis suprato, kad kiekvienas žmogus turi atiduoti 
duoklę tėvynei: vieni atiduoda jai savo talentą, kiti — 
triūsą. Vieni atiduoda nemigo naktis, kiti — kraują. Pa- 
likęs su jumis, jis būtų tuščiai leidęs čia betikslį savo 
gyvenimą ir nebūtų galėjęs apsiprasti su jūsų kančiomis. 

Bejėgiškumas būtų kurstęs jam apmaudą. Dabar, kovo- 
damas su savo nelaimėmis, kurios jam išeis į gera, jis 
pasidarys stiprus ir galingas. Leiskite jam iš naujo kurti 
jūsų abiejų ateitį. Drįstu jums pasakyti, ponia, kad ji 
patikimose rankose. 

— Laime, kurią jūs jam pranašaujate, o aš iš visos 
širdies meldžiu Dievą jam suteikti, man jau nebeteks 
džiaugtis, — tarė nelaimingoji moteris, liūdnai purtyda- 
ma galvą.— Tiek daug sudužo manyje ir aplink mane, 
kad aš jaučiuosi visai prie kapo duobės. Jūs gerai pada- 
rėte, grafe, kad padėjote man grįžti čia, kur aš buvau 
tokia .laiminga: kiekvienas turėtų mirti ten, kur jis patyrė 
laimę. 

— Ponia, jūsų kartūs žodžiai degina man širdį, — 
tarė Montekristas,— degina juo smarkiau, kad jūs visai 
teisingai manęs nekenčiate. Juk aš visų jūsų nelaimių 
kaltininkas. Kodėl jūs manęs nesigailite, užuot smerkusi? 
Tuomet aš būčiau dar nelaimingesnis... 

— Jūsų nekęsti, jus smerkti, Edmonai?.. Nekęsti, 
smerkti tą, kuris pasigailėjo mano sūnaus gyvybės?.. Juk 
jūs turėjote žiaurų ketinimą nušauti pono de Morsero 
sūnų, kuriuo jis taip didžiavosi? Pažvelkite į mane ir pa- 
matysite, ar aš bent kiek priekaištauju? 

Grafas pakėlė akis ir įsmeigė jas į Mersedesą, kuri 
tiesė jam abi rankas. 

— Pažvelkite į mane, — vėl tarė ji be galo liūdnai, — 
mano grožis nuvyto, mano akių spindesys jau užgeso, 
praėjo tas laikas, kada su šypsena ateidavau pas Edmo- 
ną Dantesą, kuris laukdavo manęs ten, prie mansardos 
lango, kur gyveno jo senas tėvas... Daug sunkių dienų 
praslinko nuo to laiko, jos iškasė bedugnę tarp manęs ir 
praeities. Smerkti jus, Edmonai, nekęsti jūsų, mano drau- 
ge? Ne, aš savęs nekenčiu ir save smerkiu! Aš dėl visko 
kalta,— sušuko ji, gniaužydama rankas.— Kaip žiauriai 
esu nubausta!.. Aš turėjau tikėjimą, nekaltybę ir meilę — 
tris dovanas, kuriomis dangus apdovanoja angelus, o aš, 
nelaimingoji, aš suabejojau Dievu! 

Montekristas žengė žingsnį artyn ir tyliai ištiesė jai 
ranką. 

— Ne, mano drauge, — tarė ji, švelniai atitraukdama 

savo ranką,— nelieskite manęs. Jūs manęs pasigailėjote, 
o tuo tarpu aš esu kalčiausia iš visų, kuriuos nubaudėte, 
aš viena neverta pasigailėjimo. Visi kiti veikė iš neapykan- 
tos, godumo, savimeilės, o aš iš bailumo. Jie turėjo tikslą, 
o aš... aš tiesiog išsigandau. Nespauskite man rankos, 
Edmonai. Jaučiu, jūs norite tarti man gerą žodį — ne- 
reikia, patausokite jį kitai, aš jo neverta. Pažvelkite...— 
ji visai atmetė šydą,— nelaimės nubaltino mano plaukus, 
aš išliejau tiek ašarų, kad paakiai pajuodo, mano kaktą 
išvagojo raukšlės. O jūs, Edmonai, vis toks pat jaunas, 
gražus, išdidus. Šitai dėl to, kad jūs nepraradote tikėjimo, 
nepraradote drąsos, pasikliovėte Dievu, ir jis jums padėjo. 
O aš buvau baili, aš visko išsižadėjau, todėl Dievas užmir- 
šo mMane,— ir štai kokia pasidariau. 

Mersedesa vėl ėmė raudoti, širdį draskė prisiminimų 
skausmas. 

Montekristas pagarbiai pabučiavo jos ranką, bet ji 
jautė, kad tas pabučiavimas buvo be ugnies, tarsi būtų 
skirtas marmurinei šventosios rankai. 

— Yra tokių pasmerktų žmonių,— kalbėjo ji,— 
kurių pirmoji klaida sutrupina visą jų ateitį. Aš jus 
laikiau mirusiu, ir man taip pat reikėjo mirti. Kas iš to, 
kad savo širdyje nesilioviau jūsų raudojusi? Trisdešimt 
devynerių metų aš jau sena — ir viskas. Kas iš to, kad, 
vienintelė iš visų pažinusi jus, išgelbėjau tik savo sūnui 
gyvybę? Nors ir labai didelė jo kaltė, argi neprivalėjau 
išgelbėti ir tą, kurį pati išsirinkau sau vyru? O aš leidau 
jam numirti!.. Netgi daugiau, Dieve mano! Aš pati stū- 
miau jį į kapą savo beširdiškumu, savo panieka, negalvo- 
dama, nenorėdama galvoti, kad dėl manęs jis tapo niekšu 
ir išdaviku! Pagaliau kas iš to, kad aš atvykau su savo 
sūnumi čia, jeigu jo netekau, leidau jam išvykti vienam, 
atidaviau jį žudikei Afrikai? Taip, aš buvau baili. Aš 
atsižadėjau savo meilės, todėl, kaip visi renegatai, nešu 
nelaimes tiems, kurie man artimi. 

— Ne, Mersedesa, ne,— tarė Montekristas,— nesmer- 
kite savęs taip griežtai. Jūs tauri, šventa moteris, savo 
sielvarto gilybe jūs mane nuginklavote. Bet už manęs — 
nematomas, nežinomas, stovėjo užsirūstinęs Dievas, kurio 
pasiuntiniu buvau aš ir kuris nenorėjo sulaikyti mano 


414 


sviestą žaibą. Prisiekiu Dievu, prieš kurį jau dešimt metų 
kasdien puolu ant kelių, kad aš jums buvau paaukojęs 
savo gyvenimą ir drauge su gyvenimu — savo ateities 
planus. Bet, Mersedesa, ir sakau tai didžiuodamasis, — 
buvau reikalingas Dievui, ir jis grąžino mane į gyvenimą. 
Prisiminkite praeitį, prisiminkite dabartį, pabandykite 
pažvelgti į ateitį ir pasakykite: argi aš ne Aukščiausiojo 
įrankis? Aš praleidau pusę gyvenimo spaudžiamas ne- 
apsakomai siaubingų nelaimių, kentėdamas neapsakomai 
žiaurias kančias, užmirštas visų tų, kurie mane mylėjo, 
persekiojamas tų, kurie manęs net nepažinojo. Ir staiga po 
kalėjimo, vienatvės, skurdo — grynas oras, laisvė, turtai. 
Tokie milžiniški, neįtikimi, nesuskaičiuojami turtai, kad 
aš turėjau patikėti, jog Dievas siunčia man juos dideliems 
darbams. Nuo to laiko į tuos turtus aš žiūrėjau kaip į 
tarnavimą Dievui. Nuo to laiko jau niekas manęs nebe- 
viliojo šiame gyvenime, kuriuo jūs, Mersedesa, kartais 
mėgaudavotės. Aš neturėjau nė vienos ramios valandėlės, 
kažkokia jėga mane varė pirmyn, tarsi būčiau buvęs 
ugnies debesis, lekiąs per dangų paversti pelenais Dievo 
prakeiktų miestų. Kaip tie drąsūs kapitonai, kurie ruošia 
savo laivus tolimai kelionei, pavojingam žygiui, taip aš 
dariau atsargas, ruošiau ginklus, kaupiau puolimo ir 
gynimosi priemones, pratinau kūną prie sunkiausių ban- 
dymų, o sielą — prie skaudžiausių smūgių, kad mano 
ranka mokėtų žudyti, mano akys — žiūrėti į kančias, 
lūpos — šypsotis baisiausiems reginiams. Iš gero, atvi- 
raširdžio, užmirštančio bloga aš pasidariau kerštingas, 
paslaptingas, piktas ar, tiksliau, bejausmis, kaip kurčias 
ir aklas likimas. Tada stojau į man paruoštą kelią, įvei- 
kiau atstumą, pasiekiau tikslą. Vargas tiems, kuriuos 
sutikau savo kelyje. 


— Gana! — sustabdė jį Mersedesa.— Gana, Edmo- 
nai! Patikėkite, kad jeigu aš vienintelė iš visų jus pažinau, 
tai aš viena tegalėjau ir suprasti jus. Jeigu jūs, sutikęs 
savo kelyje, būtumėte sudaužęs mane kaip stiklinį indą, 
aš ir tuomet, Edmonai, nebūčiau galėjusi jumis nesigė- 
rėti! Kaip mane nuo mano praeities skiria bedugnė, tokia 
pat bedugnė skiria jus nuo kitų žmonių. Man didžiausia 
kančia lyginti jus su kitais, nes nėra pasaulyje žmogaus, 

verto jūsų, panašaus į jus. Dabar atsisveikinkime, Edmo- 
nai, ir skirkimės. 

— Prieš mums išsiskiriant, Mersedesa, pasakykite, 
ką aš galėčiau jūsų labui padaryti? — paklausė Monte- 
kristas. 

— Noriu tik vieno dalyko, Edmonai: kad mano 
sūnus būtų laimingas. 

— Melskite Viešpatį, kurio rankose yra žmonių gy- 
vybė, kad jis atitolintų nuo jo mirtį, o kitkuo aš pasi- 
rūpinsiu. 

— Ačiū, Edmonai. 

— O jūs, Mersedesa? 

— Man nieko nebereikia, aš gyvenu tarp dviejų 
kapų, vienas jų — tai jau seniai mirusio Edmono Danteso. 
Aš jį mylėjau! Nederėtų tą žodį tarti mano apvytusioms 
lūpoms, bet mano širdis nieko neužmiršo, ir už nieką pa- 
saulyje nenorėčiau prarasti tą širdies atmintį. Kitame 
kape ilsisi žmogus, kurį Edmonas Dantesas nužudė. Aš 
pateisinu tą nužudymą, bet mano pareiga — melstis už 
nužudytą jį. 

— Jūsų sūnus bus laimingas,— pakartojo grafas. 

— Tuomet ir aš būsiu laiminga, kiek tai įmanoma. 

— Bet... vis dėlto... kaip jūs gyvensite? 

Mersedesa liūdnai šyptelėjo. 

— Nepatikėtumėte, jei sakyčiau, kad gyvensiu iš 
darbo, kaip anų dienų Mersedesa. Dabar aš moku tik 
melstis, bet man ir nebus reikalo dirbti: jūsų užkastus 
pinigus radau nurodytoje vietoje. Žmonėms bus smalsu, 
kas aš, ką čia veikiu, iš ko gyvenu, bet nesvarbu! Tai 
Dievo, jūsų ir mano reikalas. 

— Mersedesa,— tarė grafas,— aš jums nepriekaiš- 
tauju, bet jūs per daug aukojatės atsižadėdama viso 
turto, kurį įsigijo grafas de Morseras ir kurio pusė teisėtai 
priklausė jums dėl jūsų taupumo ir rūpestingumo. 

— Suprantu, ką jūs norite man pasiūlyti, bet ne- 
galiu to priimti, Edmonai, sūnus nesutiktų. 

— Užtat ir nedrįstu nieko daryti jūsų labui nebūda- 
mas tikras, kad Alberas pritars. Sužinosiu jo pageidavi- 
mus ir jiems neprasižengsiu. Bet jeigu jis sutiktų, ar jūs 
neprieštarausite? 

— Neužmirškite, Edmonai, kad aš jau nebeturiu 
jėgų svarstyti, nebeturiu ryžto ir todėl niekam nesiryžtu. 
Dievas mane taip supurtė per tas audras, kad visai nu- 
stojau valios. Aš jaučiuosi jo rankose kaip žvirblis erelio 
naguose. Jeigu aš dar gyvenu,— vadinasi, tokia jo valia. 
Jei jis atsiųs man paramą, priimsiu ją, nes tokia bus jo 
valia. 

— Atsargiai, ponia,— įspėjo ją Montekristas,— ne 
taip lenkiamasi Dievui! Dievas nori, kad žmogus jį su- 
prastų ir protingai žiūrėtų į jo galybę. Štai kodėl jis ir 
davė mums laisvą valią. 

— Ne! — sušuko Mersedesa.— Taip  nekalbėkite! 
Jeigu patikėčiau, kad Dievas davė man laisvą valią, kas 
išgelbėtų mane iš nevilties? 

Montekristas kiek pablyško ir nulenkė galvą, pajutęs, 
kokios didelės ir neišmatuojamos to skausmo gelmės. 

— Jūs nenorite pasakyti man: iki pasimatymo? — 
tarė grafas, tiesdamas jai ranką. 

— O ne, aš sakau jums: iki pasimatymo, — atsakė 
Mersedesa, iškilmingų mostu rodydama į dangų,— jūs 
matote, kad dar nepraradau vilties. 

Ir, savo drebančia ranka paspaudusi grafo ranką, 
Mersedesa nubėgo prie laiptų ir dingo. 

Tada Montekristas pamažu išėjo iš kiemo ir vėl 
pasuko į uostą. 

Bet Mersedesa nematė jo, nors stovėjo prie lango 
senojo Danteso kambarėlyje. Jos akys ieškojo tolumoje 
laivo, vežančio jos sūnų į tolimą jūrą. 

Tiesa, jos lūpos nejučiom vos girdimai kuždėjo: 

— Edmonai, Edmonai, Edmonai! 


XL + PRAEITIS 


Sunkia širdimi išėjo grafas iš to namo, palikęs Merse- 
desą, kurią galbūt matė paskutinį kartą. 

Po mažojo Eduaro mirties Montekristas labai pasi- 
keitė. Ilgu ir vingiuotu keliu užkopęs į keršto viršūnę, 
kitapus kalno jis nelauktai išvydo prieš save abejonių 
bedugnę. 


27. Grafas Montekristas, III t. 417 


Be to, pokalbis su Mersedesa pažadino jo širdyje 
daugybę atsiminimų, kuriuos jis troško nuslopinti. 

Montekristas buvo ne iš tų, kurie ilgam nugrimzta 
į melancholiją,— tas maistas tinka paprastai širdžiai, 
net teikia jai tariamo originalumo, bet jis pragaištingas 
stiprioms natūroms. Grafas tarė sau, kad jeigu jis abejoja 
ir beveik smerkia save, — vadinasi, bus ką nors klaidingai 
numatęs. 

„Matyt, neteisingai vertinu praeitį, — galvojo jis, — 
negalėjau taip smarkiai apsirikti. Nejaugi būčiau iškėlęs 
sau beprotišką tikslą? Nejaugi dešimt metų būčiau ėjęs 
klaidingu keliu? Nejaugi architektui būtų gana vienos 
valandos, kad jis įsitikintų, jog pastato projektas, į kurį 
jis sudėjo visas savo viltis, jeigu ir nėra neįvykdomas, 
tai bent šventvagiškas? 

Negaliu sutikti su tokia mintimi, ji išvarytų mane 
iš proto. Mano šiandieniniams samprotavimams stinga 
tikslaus praeities vertinimo, nes žiūriu į ją pernelyg iš 
toli. Praeitis panaši į peizažą: kuo labiau nuo jo tolsti, 
tuo jis miglotesnis. Aš tarsi susižeidžiau miegodamas: 
matau kraują, juntu skausmą, bet neprisimenu, kaip ta 
žaizda atsirado. 

Tu, atgimęs gyventi turtingas pakvaišėli, sapnuojąs 
atmerktomis akimis, tu, visagalis aiškiaregy, neįveikia- 
mas milijonieriau, valandėlei atsigręžk į rūškaną skur- 
daus ir alkano savo gyvenimo reginį, vėl pavaikščiok tuo 
keliu, kuriam tave pasmerkė likimas, kuriuo vedė nelemtis 
ir kuriame laukė baisi neviltis. Per daug deimantų, aukso 
ir džiaugsmo spindi šiandien ant to veidrodžio, kuriame 
Montekristas žiūri į Dantesą. Paslėpk tuos deimantus, 
sutepk auksą, aptemdyk spindesį. Turtuoli, prisimink 
vargšą. Laisvasis, prisimink kalinį. Prisikėlusis iš kapo, 
prisimink mirusį“. 

Nugrimzdęs į tokias mintis, Montekristas žingsniavo 
Kesri gatve. Tai buvo ta pati gatvė, kuria prieš dvidešimt 
ketverius metus jį vežė nebylūs sargybiniai. Namai, dabar 
linksmi ir gyvi, tą naktį buvo tamsūs ir tylūs. 

— Taigi čia tie patys namai, — šnibždėjo Montekris- 
tas, — tik tada buvo naktis, o dabar šviesi diena: saulė 
viską nutvieskia ir visur įlieja džiaugsmo. 

Sen Lorano gatve jis nusileido į krantinę ir pasuko 
prie Uosto valdybos: iš čia jis tuomet buvo įsodintas į 
valtį. Pro šalį plaukė laivelis su drobiniu stogeliu. Monte- 
kristas šūktelėjo valtininkui, ir tas skubiai priplaukė prie 
kranto, nujausdamas gerą atlyginimą. 

Oras buvo puikus, plaukti vienas malonumas. Hori- 
zonte leidosi saulė, raudona, liepsnojanti, ir bangos tartum 
plieskė nuo jos. Lygia kaip veidrodis jūra kartais nuvil- 
nydavo ratilai — tai žuvis, persekiojama nematomo prie- 
šo, iššokdavo iš vandens, ieškodama išsigelbėjimo sveti- 
moje stichijoje. Tolumoje Martigo link plaukė balti grakš- 
tūs it skrendančios žuvėdros žvejų burlaiviai ir prekiniai 
laivai, vežą krovinius į Korsiką ar Ispaniją. 

Bet grafas nematė nei giedro dangaus, nei grakščių 

burlaivių, nei viską užliejančios auksinės šviesos. Įsisupęs 
į savo apsiaustą, jis prisiminė vieną po kitos visas tos 
baisios kelionės smulkmenas: vienišą, atskirtą žiburėlį 
Katalanuose, rūstų Ifo pilies siluetą, iš kurio jis suprato, 
kur vežamas, grumtynes su žandarais, kai norėjo šokti 
į jūrą, savo neviltį, kai pasijuto nugalėtas, ir šaltą kara- 
bino vamzdį, įremtą į smilkinį. 
į kuriuos, prasidėjus rudens darganoms, po truputį sun- 
kiasi drėgmė ir lašas po lašo ima juos atgaivinti, — pa- 
„nažu grafas Montekristas pajuto, kad į jo krūtinę lašas 
po lašo pradeda sunktis tulžis, kuri anuomet buvo užlie- 
jusi visą Edmono Danteso širdį... 

Nuo to meto jis nematė nei giedro dangaus, nei grakš- 
čių laivelių, nei auksinės šviesos. Dangus apsitraukė 
gedulo šydais, o kai prieš akis išniro juodas gigantas, 
vadinamas Ifo pilimi, jis krūptelėjo, tarsi būtų pamatęs 
mirtino priešo šmėklą. 

Priplaukė salą. 

Grafas nejučiom pasitraukė visai į valties galą, nors 
valtininkas kuo maloniausiu balsu jam kartojo: 

— Atplaukėme, pone. 

Montekristas atsiminė, kaip toje pačioje vietoje šituo 
uolėtu taku sargybiniai vilkte vilko jį ir, baksnodami 
durtuvais, vertė lipti aukštyn. 

Kadaise tas kelias Dantesui atrodė be galo ilgas, — 

Montekristui jis buvo visai trumpas. Kiekvienas irklo 
mostelėjimas kartu su vandens purslais kėlė aikštėn dau- 
gybę minčių ir atsiminimų. 

Nuo Liepos revoliucijos Ifo pilies kalėjimas buvo 
panaikintas ir paverstas sargybos postu kovai su kontra- 
bandininkais. Prie vartų stoviniavo durininkas, laukda- 
mas lankytojų, kurie atplaukdavo apžiūrėti to Siaubo 
paminklo, virtusio dabar įžymybe. 

Montekristas žinojo tai, ir vis dėlto, kai įėjo po tais 
skliautais, lipo tamsiais laiptais, kai jį vedė į požemį, 
kurį panoro apžiūrėti, jo kakta mirtinai išblyško ir sting- 
dantis šaltis pervėrė širdį. 

Grafas paklausė, ar nėra likę čia kokio nors seno 
Restauracijos laikų prižiūrėtojo. Tačiau nebuvo: vieni 
buvo išėję į pensiją, kiti persikėlę dirbti kitur. 

Jį vedžiojęs durininkas čia gyveno tik nuo 1830 metų. 

Grafas buvo nuvestas į savo paties kamerą. 

Jis vėl pamatė blausią šviesą, besiskverbiančią pro 
mažytį langelį, pamatė tą vietą, kur kadaise stovėjo jo 
lova, dabar jau išnešta, o už jos užmūryta, bet švieses- 
niais akmenimis, abato Farijos išraustoji anga. 

Montekristui pakirto kojas. Jis prisitraukė medinį 
suolelį ir atsisėdo. 

— Kas pasakojama apie šios pilies kalinius, neskai- 
tant Mirabo istorijos? — paklausė grafas.— Ar yra kokių 
nors istorijų apie tuos niūrius požemius, į kuriuos žiūrint 
sunku patikėti, kad žmonės galėdavo įkišti čia gyvą 
žmogų? 

Antuanas man pasakojo vieną atsitikimą kaip tik apie 
šią kamerą. 

Montekristas krūptelėjo. Tas Antuanas buvo jo prižiū- 
rėtojas. Jau buvo beveik pamiršęs jį, bet, išgirdęs tą 
vardą, pamatė jį prieš save kaip gyvą: barzdotas veidas, 
ruda liemenė ir ryšulys raktų, kurių žvangėjimas, rodos, 
vėl suskambo jo ausyse. 

Grafas atsigręžė, ir jam pasivaideno, kad Antuanas 
stovi koridoriaus gilumoje, o tas koridorius, silpnai ap- 
šviestas fakelo, kurį laikė durininkas, atrodė dar niūres- 
nis. 

— Gal jums papasakoti tą atsitikimą? — paklausė 
durininkas. 

— Papasakokite,— atsakė Montekristas. 

Ir jis prispaudė ranką prie krūtinės, norėdamas 
sulaikyti smarkų širdies plakimą, su baime ruošdamasis 
klausytis savo paties istorijos. 

— Pasakokite,— pakartojo jis. 

— Prieš daugelį metų, — pradėjo durininkas,— šioje 
kameroje buvo laikomas vienas kalinys, kaip sako, labai 
pavojingas žmogus, o svarbiausia — labai pašėlęs. Tuo 
pat metu čia sėdėjo ir kitas kalinys, kunigas, bet tas 
buvo ramus, jis, vargšelis, išprotėjo. 

— Išprotėjo,— pakartojo Montekristas.— O ką jis 
darydavo? 

— Jis visiems siūlydavo milijonus, kad tik jį paleis- 
tų. 

Montekristas pakėlė akis į dangų, bet jo nepamatė, 
nes virš galvos buvo akmeninės lubos. Jis pagalvojo, kad 
ne plonesnės lubos buvo tarp lobio ir akių tų žmonių, 
kuriems abatas Farija jį siūlė. 

— Ar kaliniai galėdavo matytis? — paklausė Monte- 
kristas. 

— Ne, pone, tai buvo kuo griežčiausiai uždrausta. 
Bet, nepaisydami draudimo, jie prasikasė urvą iš vienos 
kameros į kitą. 

— Kuris iš jų prakasė tą urvą? 

— Aišku, jaunasis, — atsakė durininkas.— Jis buvo 
gudrus ir stiprus, o vargšas abatas jau senas, be to, jam 
ir galvoje maišėsi. 

— Apakėliai!..— sušnibždėjo Montekristas. 

— Taigi,— toliau pasakojo durininkas,— jaunasis 
prakasė urvą, kuo? — dievai žino, bet prakasė. Štai pažiū- 
rėkite: dar tebežymu buvusi skylė, matote? 

Ir jis prikišo prie sienos fakelą. 

— Taip, matau,— tarė grafas dusliu iš susijaudi- 
nimo balsu. 

— Taigi kaliniai ėmė bendrauti. Kiek laiko tas tru- 
ko? Nežinia. Paskui senis apsirgo ir mirė. Kaip jūs mano- 
te, ką padarė jaunasis? — durininkas nutilo, laukdamas 
atsakymo. 

— Pasakokite. 

— Jis pernešė lavoną į savo kamerą, paguldė į savo 
lovą veidu į sieną, grįžo į tuščiąją kamerą, užtaisė angą 
ir įlindo į mirusiojo maišą. Na, kaip jums atrodo? 

Montekristas užsimerkė ir vėl pajuto ant savo veido 
šiurkštų pakulinį maišą, dar tebedvelkiantį lavono šalčiu. 

Durininkas vėl prabilo: 

— Jo buvo štai kas sumanyta: jis tikėjosi, kad Ifo 
pilyje mirusiuosius užkasa į žemę ir, aišku, nemėto pinigų 
karstams, todėl tikėjosi išlįsti iš žemės. Bet, jo nelaimei, 
pilyje buvo kitoks paprotys, todėl jo sumanymas nuėjo 
niekais: mirusiųjų nekasdavo į žemę, o tiesiog pririšdavo 
jiems prie kojų patrankos sviedinį ir numesdavo į jūrą. 
Taip buvo padaryta ir šį kartą. Mūsų šaunuolis buvo 
įmestas į jūrą. Kitą dieną jo lovoje rado tikrąjį lavoną, ir 
viskas išaiškėjo. Sargai, kurie metė į jūrą, dabar papasa- 
kojo, ką anksčiau bijojo sakyti: tą akimirksnį, kai maišas 
lėkė žemyn, jie išgirdo baisų riksmą, kurį tučtuojau nu- 
stelbė vanduo. 

Grafas sunkiai kvėpavo, nuo kaktos žliaugė prakai- 
tas, širdis iš skausmo susigūžė. 

„Ne,— šnibždėjo jis,— ne! Suabejojau tik todėl, kad 
buvau ėmęs pamiršti. Bet čia mano širdies žaizdos vėl atsi- 
vėrė, ir aš vėl trokštu keršto“. 

— O apie tą kalinį daugiau nieko nebesigirdėjo? — 
paklausė jis. 

— Visiškai nieko. Ką gi, vienas iš dviejų: arba jis 
nukrito gulsčias iš penkiasdešimt pėdų aukščio ir užsi- 
kas Sakėte, kad jam prie kojų buvo pririštas sviedinys, 
jis turėjo nukristi stačias. 

— Arba nukrito stačias,— pritarė durininkas,— ir 
tuomet sviedinys nutempė jį į dugną, kur jis ir liko, varg- 
šas. 

— Jums gaila jo? 

— Teisybę pasakius, gaila, nors jūroje jis jautėsi kaip 
namie. 

— Kodėl? 

— Taigi žmonės pasakoja, kad tas nelaimingas vai- 
kinas anksčiau buvo jūreivis, kurį patupdė į kalėjimą už 
bonapartizmą. 

„Teisybe,— šnibždėjo grafas, — Dievo valia tu iškyli 
iš vandenų ir iš ugnies. Vargšas jūreivis dar nėra už- 
mirštas, apie jo karčią dalią žmonės pasakoja vakarais 
prieš židinį, ir visus šiurpas nukrečia, kai jis skrodžia orą 
ir grimzta į jūros gelmes“. 

— Ar jo pavardę žinote? — garsiai paklausė grafas. 

— Ne, iš kurgi ją žinosi? — tarė durininkas.— Jis 
tik buvo pažymėtas trisdešimt ketvirtuoju numeriu. 

„Vilforai, Vilforai! — kuždėjo Montekristas.— Štai 
ką turbūt ir tu sau kartodavai, kai mano šmėkla vaidenda- 
vosi tau nemigo naktimis“. 

— Ar malonėsite, pone, ir toliau kai ką apžiūrėti? — 
paklausė durininkas. 

— Taip, parodykite man vargšo abato kamerą. 

— Dvidešimt septintojo numerio? 

— Taip. Dvidešimt septintojo numerio, — pakartojo 
Montekristas. 

Ir jam pasirodė, tartum jis vėl girdi kalbant abatą 
Fariją, kuris, paprašytas pasakyti savo pavardę, per sie- 
ną riktelėjo jam tą numerį. 

— Prašom eiti. 

— Palaukite, — sustabdė jį Montekristas,— aš noriu 
geriau apžiūrėti šitą kamerą. 

— Labai prašau,— tarė vadovas, — aš kaip tik už- 
miršau anos kameros raktą. 

— Atsineškite. 

— Palieku jums fakelą. 

— Ne, pasiimkite. 

— Bet juk čia visai tamsu. 

— Aš matau ir tamsoje. 

— Žiūrėk tu man! Visai kaip jis. 

— Kas jis? 

— Trisdešimt ketvirtas numeris. Sako, jis taip buvo 
pripratęs prie tamsos, kad tamsiausioje savo kameros 
kertelėje būtų pastebėjęs adatą. 

— Jam teko prie to pratintis dešimt metų,— su- 
murmėjo grafas. 

Gidas išėjo ir nusinešė fakelą. 

Grafas nemelavo: pabuvęs valandėlę tamsoje, jis pra- 
dėjo viską matyti kaip dieną. 

Tada apsidairė ir kaip reikiant pažino savo kamerą. 

— Taip,— tarė jis,— štai akmuo, ant kurio sėdė- 
davau! Štai mano pečių žymės sienoje! Štai mano kraujo 
dėmės, jos likusios čia nuo tada, kai norėjau persiskelti 
į sieną galvą!.. Štai skaičiai... atsimenu... įbrėžiau juos 
kartą, apskaičiavęs savo tėvo metus, spėliodamas, ar 
teberasiu jį gyvą, ir Mersedesos metus, spėliodamas, 
ar teberasiu ją laisvą... Baigus taip skaičiuoti, valandėlę 
buvo švystelėjusi viltis... nes nebuvau numatęs nei bado, 
nei neištikimybės! 

Grafas karčiai nusijuokė. Tarsi per sapną jis pamatė 
į kapus lydimą tėvą... ir prie altoriaus žengiančią Merse- 
desą! 

Kitoje sienoje grafui krito į akis užrašas. Jis dar 
ryškiai bolavo ant žalsvo akmens: 

„Dieve,— perskaitė Montekristas,— išsaugok man at- 
mintį!“ 

— Taip, taip, — sušuko jis,— tai vienintelė paskuti- 
niųjų mano metų malda šioje vienutėje. Aš jau nebepra- 
šiau laisvės, prašiau tik atminties, aš bijojau išeiti iš proto 
ir viską užmiršti. Dieve, tu išsaugojai man atmintį, ir aš 
nieko neužmiršau. Ačiū tau, Viešpatie! 

Tuo metu ant sienų ėmė blykčioti fakelo šviesa: 
laiptais lipo durininkas. 

Montekristas nuėjo jo pasitikti. 

— Eikite paskui mane, — pasakė gidas. 

Į kiemą lipti nebereikėjo: gidas nuvedė jį požeminiu 
koridoriumi prie kitų durų. 

Abato kameroje Montekristą vėl užplūdo daugybė 
minčių. 

Pirmiausia jam krito į akis nubraižytas ant sienos 
meridianas, pagal kurį abatas Farija apskaičiuodavo 
laiką. Paskui jis pastebėjo suirusią lovą, kurioje vargšas 
kalinys mirė. Vietoje siaubo, kurį jis patyrė savo kamero- 
je, čia grafą apėmė švelnus ir šiltas jausmas, širdį už- 
plūdo begalinis dėkingumas, ir iš akių ištryško ašaros. 

— Štai čia gyveno pamišęs abatas, — tarė jo palydo- 
vas, — štai pro čia ateidavo pas jį kaimynas. (Jis parodė 
Montekristui iš tos pusės neužtaisytą urvą.) Iš akmenų 
spalvos, — pridūrė jis,— vienas mokslininkas nustatė, 

kad abu kaliniai lankė vienas kitą maždaug dešimt metų. 
Vargšai, nelabai linksmai jie praleido tuos dešimt metų. 

Dantesas išėmė iš kišenės keletą luidorų ir ištiesė 
juos žmogeliui, kuris antrą kartą jo pagailėjo, nors ir 
visai nepažindamas. 

Durininkas pasiėmė pinigus, manydamas, kad lanky- 
tojas duoda keletą smulkių monetų, bet fakelo šviesoje 
pamatė, kad čia didelė suma. 

— Pone,— tarė palydovas,— jūs apsirikote. 

— Kodėl? 

— Davėte man auksinių. 

— Žinau. 

— Žinote? 

— Taip. 

— Ir duodate man tokius auksinius? 

— Taip. 

— Ir galiu juos dėtis į kišenę visai sąžiningai? 

— Ir garbingai,— tarė grafas, cituodamas Hamletą. 

Durininkas nustebęs pažiūrėjo į Montekristą. 

— Pone,— tarė jis, nedrįsdamas patikėti savo lai- 
me, — nesuprantu, kuo nusipelniau tokį jūsų dosnumą. 

— Nieko nepaprasto, mano drauge, — tarė grafas, — 
aš pats esu buvęs jūreiviu, užtat jūsų pasakojimas mane 
labai sudomino. 

— Jeigu taip, pone,— tarė gidas,— jeigu jūs jau 
toks dosnus, tai aš jums duosiu dovanų vieną daiktą. 

— Ką jūs galite man duoti? Kiaukutų, šiaudinių 
pintinėlių? Ačiū. 

— Ne, ne, pone, tas daiktas susijęs su istorija, kurią 
papasakojau. 

— Argi? — gyvai sušuko grafas.— Kas gi tai yra? 

— Štai kaip buvo,— tarė durininkas.— Aš pagal- 
vojau: kameroje, kur žmogus praleido penkiolika metų, 
visuomet ką nors rasi. Ir ėmiau tuksenti sienas. 

— Tikrai! — sušuko Montekristas, prisiminęs abato 
slėptuves. 

— Po kiek laiko pastebėjau,— tęsė vadovas, — kad 
lovos galvūgalyje ir po židiniu atsiliepia aidas. 

— Taip,— tarė grafas,— taip. 

— Išėmiau akmenis ir radau... 

— Virvines kopėčias, įrankių? — sušuko grafas. 

— Iš kur žinote? — nustebęs paklausė durininkas. 

— Nežinau, bet spėju,— atsakė grafas, — paprastai 
kaip tik tokie daiktai randami kalinių slėptuvėse. 

— Taip, pone, ten buvo virvinės kopėčios, įrankiai, — 
patvirtino gidas. 

— Ar tebeturite juos? — sušuko Montekristas. 

— Ne, pone, tuos labai įdomius daiktus pardaviau 
lankytojams, bet man liko kas kita. 

— Kas? — nekantriai paklausė grafas. 

— Tarytum kokia knyga, parašyta ant drobės at- 
raižų. 

— Taip? — sušuko Montekristas.— Tu ją tebeturi? 

— Nežinau, ar tai knyga, bet aš dar turiu tas atrai- 
žas. 

— Nubėk, mano drauge, atnešk jas, — paragino gra- 
fas,— ir jeigu aš teisingai spėju, tai nepasigailėsi. 

— Bėgu, pone. 

Durininkas išėjo. 

Tuomet grafas pamaldžiai atsiklaupė prieš tą suiru- 
rusią lovą, kurią mirtis jam pavertė altoriumi. 

— O mano antrasis tėve,— kalbėjo jis,— tu man 
suteikei laisvę, mokslą, turtus. Kaip koks antžmogis tu 
žinojai kame slypi gėris ir blogis! Jei giliame kape kokia 
nors mūsų būtybės dalelytė suvirpa nuo gyvųjų balso, 
jei, sudūlėjus lavonui, kas nors nemirtinga dar plevena 
tose vietose, kur mes karštai mylėjome arba skaudžiai 
kentėjome, tai maldauju tave, kilnioji širdie, šviesusis 
prote, taurioji siela, — maldauju vardan tėviškos meilės, 
kuria tu mane mylėjai, ir sūnaus pagarbos, kurią tau 
jaučiu,— nors vienu žodžiu, ženklu, apreiškimu išsklai- 
dyk mano abejones. Jeigu jos nevirs tikėjimu, tai virs 
sąžinės graužimu. 

Grafas nuleido galvą ir sudėjo rankas. 

— Štai, pone,— pasigirdo už nugaros balsas. 

Montekristas krūptelėjo ir atsigręžė. 

Durininkas tiesė jam drobės atraižas, kuriose aba- 
tas Farija buvo palikęs visą savo išsimokslinimą. Tai 
buvo jo didelio veikalo apie karaliaus valdžią Italijoje 
rankraštis. 

Grafas skubiai pagriebė jį, ir jo akys pirmiausia 
įsmigo į epigrafą: 

„Tu ištrauksi drakonui dantis! Tu mindysi kojomis 
liūtus, sako Viešpats“. 

— Štai ir atsakymas! — sušuko jis.— Ačiū tau, 
tėve, ačiū! 

Paskui, išsitraukęs iš kišenės piniginę, kurioje buvo 
dešimt banknotų po tūkstantį frankų, tarė vadovui: 

— Imk šią piniginę. 

— Man duodate? 

— Taip, bet su sąlyga: atidarysi ją, kai būsiu jau 
išplaukęs. 

Paslėpęs ant krūtinės rastą relikviją, kuri buvo jam 
brangesnė už visus pasaulio turtus, jis išbėgo iš požemio 
ir vienu šuoliu atsidūrė valtyje. 

— Į Marselį! — tarė jis. 

Toldamas jis nenuleido akių nuo niūrios pilies. 

— Vargas tiems, — tarė jis, — kurie uždarė mane į 
tą juodą kalėjimą, ir tiems, kurie užmiršo, kad aš ten 
uždarytas! 

Plaukiant pro Katalanus, grafas nusigręžė, pri- 
dengė veidą apsiaustu ir sušnibždėjo moters vardą. 

Pergalė buvo visiška: grafas įveikė ir antrąją abejonę. 

Tas vardas, kurį jis ištarė nepaprastai švelniai, 
beveik su meile, buvo Haidės vardas. 

Išlipęs į krantą, Montekristas pasuko į kapines, kur 
žinojo, kad ras Morelį. 

Prieš dešimt metų jis taip pat ieškojo susigraudinęs 
tose kapinėse kapo, ieškojo, deja, bergždžiai. Grįžęs į 
Prancūziją su milijonais, jis negalėjo rasti, kur buvo 
palaidotas iš bado miręs jo tėvas. 

Tiesa, senasis Morelis buvo pastatydinęs ant jo kapo 
kryžių, bet jis nugriuvo, ir kapinių sargas sukūreno jį, — 
toks likimas ištinka visus kapinėse besimėtančius apipu- 
vusius medgalius. 

Sąžiningojo laivo savininko laukė laimingesnė 
dalia: miręs ant savo vaikų rankų, jų palydėtas, jis buvo 
palaidotas šalia žmonos, nuėjusios į amžinybę pora metų 
anksčiau už jį. 

Dvi didelės marmurinės plokštės su iškaltais jų 

vardais gulėjo šalimais, keturių kiparisų pavėsyje, o 
kapai buvo aptverti geležine tvorele. 

Maksimilijanas stovėjo atsirėmęs į kiparisą ir nieko 
nereginčiomis akimis žiūrėjo į abu kapus. 

Atrodė, jis buvo apkvaišęs iš skausmo. 

— Maksimilijanai,— tarė jam grafas, rodydamas 
į dangų, — ne čia reikia žiūrėti, o ten! 

— Mirusieji visur su mumis, — atsiliepė Morelis, — 
ar ne taip, ir jūs sakėte, veždamasis mane iš Paryžiaus? 

— Maksimilijanai,— kreipėsi grafas, — važiuoda- 
mas jūs sakėte, kad norite praleisti keletą dienų Marse- 
lyje. Ar tas noras nepasikeitė? 

— Aš neturiu jokių norų, grafe, tik man atrodo, 
kad laukti lengviau bus čia negu kur kitur. 

— Juo geriau, Maksimilijanai, nes aš palieku jus ir 
išsivežu jūsų žodį, tiesa? 

— Galiu jį užmiršti, grafe,— tarė Morelis,— už- 
miršiu! 

— Ne, neužmiršite, nes pirmiausia, jūs — garbingas 
žmogus, Moreli, o be to, prisiekėte ir vėl prisieksite. 

— Grafe, pasigailėkite manęs! Aš toks nelaimingas! 

— Pažinojau vieną, kuris buvo dar nelaimingesnis, 
Moreli. 

— Negalimas daiktas. 

— Deja,— tarė Montekristas,— tai tik apgailėtinas 
vargšų žmonelių puikavimasis! Kiekvienas mano, kad 
jis 'nelaimingesnis už kitą nelaimingąjį, verkiantį ir 
dejuojantį greta jo. 

— Kas gali būti nelaimingesnis už žmogų, netekusį 
vienintelio dalyko, kurį jis mylėjo ir kurio troško pasau- 
lyje? 

— Klausykite, Moreli,— kalbėjo Montekristas, — 
valandėlei sukaupkite visą savo dėmesį ir paklausykite, 
ką pasakysiu. Pažinojau žmogų, kuris kaip ir jūs visas 
savo laimės svajones siejo su meile vienai moteriai. Jis 
buvo jaunas, turėjo mylimą tėvą ir dievinamą sužadė- 
tinę. Jau buvo suruoštos vestuvės. Bet staiga likimo 
užgaida, tokia, dėl kurios net būtum pradėjęs abejoti 
Viešpaties gerumu, jei vėliau Dievas nebūtų apreiškęs, 
kad viskas tarnauja vienam jo tikslui, — taigi ta užgaida 

atėmė jam laisvę, mylimąją, ateitį, dėl kurios jis jau 
buvo tikras (nes jis, nelaimingas apakėlis, matė tik da- 
bartį), ir įgrūdo jį į gilų požemį. 

— Iš požemio išeinama po savaitės, po mėnesio, po 
metų,— tarė Morelis. 

— Jis išbuvo ten keturiolika metų, Moreli,— tarė 
grafas, uždėdamas jam ant peties ranką. 

Maksimilijanas krūptelėjo. 

— Keturiolika metų! — sušnibždėjo jis. 

— Keturiolika  metų,— pakartojo  grafas.— Per 
tuos keturiolika metų jis irgi patyrė ne vieną nevilties 
valandą. Jis, kaip ir jūs, Moreli, manė esąs nelaimingiau- 
sias žmogus pasaulyje ir norėjo nusižudyti. 

— Ir ką? 

— Ir štai paskutinę akimirką Viešpats apsireiškė 
jam per žmogų, nes stebuklų jau nebėra. Galbūt pra- 
džioje jis nesuprato to begalinio Viešpaties gailestingumo 
(ašarų aptemdytoms akims reikia laiko, kad jos vėl viską 
matytų), bet pagaliau ryžosi būti kantrus ir laukti. Atėjo 
diena, kai per stebuklą jis išėjo iš kapo pasikeitęs, turtin- 
gas, galingas, kone pusdievis. Pirmiausia jis lėkė pas 
tėvą — tėvas buvo miręs. 

— Mano tėvas taip pat miręs, — tarė Morelis. 

— Taip, bet jis mirė ant jūsų rankų, mylimas, lai- 
mingas, gerbiamas, turtingas, sulaukęs gilios senatvės, 
o jo tėvas mirė elgeta, nustojęs vilties, abejodamas Die- 
vu. Kai po dešimt metų sūnus ieškojo tėvo kapo, net ir 
kapas buvo išnykęs, ir niekas negalėjo jam pasakyti: čia 
ilsisi širdis, kuri tave taip mylėjo. 

— Dieve! — suaimanavo Morelis. 

— Tas sūnus buvo nelaimingesnis už jus, Moreli, 
jis net nežinojo, kur ieškoti savo tėvo kapo. 

— Bet jam bent liko moteris, kurią jis mylėjo, — 
tarė Morelis. 

— Klystate, Moreli, ta moteris... 

— Mirė? — sušuko Maksimilijanas. 

— Blogiau: ji buvo jam neištikima, ištekėjo už 
vieno iš savo sužadėtinio persekiotojų. Matote, Moreli, to 
žmogaus meilė padarė jį dar nelaimingesnį negu jus! 

— Ir Dievas atsiuntė tam žmogui paguodą? — pa- 
klausė Morelis. 

— Atsiuntė ramybę. 

— Ir tas žmogus dar pažins kada nors laimę? 

— Jis tikisi, Maksimilijanai. 

Morelis tylėdamas nuleido galvą. 

— Aš jums pažadėjau,— tarė jis, tiesdamas Monte- 
kristui ranką,— bet tik atminkite... 

— Spalio penktą, Moreli, aš jūsų laukiu Montekristo 
saloje. Ketvirtą spalio Bastijos uoste bus jachta „Eurus“, 
pasakysite kapitonui savo vardą, ir jis atveš jus pas 
mane. Sutarta, Maksimilijanai? 

— Sutarta, grafe, padarysiu, ką pažadėjau. Bet 
atminkite, kad spalio penktą... 

— Jūs vaikas, Moreli, jūs dar nesuprantate, ką 
reiškia vyro pažadas... Jau dvidešimt kartų sakiau jums, 
kad tą dieną, jeigu jūs dar tebetrokšite mirties, aš jums 
padėsiu. Likite sveikas. 

— Paliekate mane? 

— Taip, turiu reikalų Italijoje. Palieku jus vieną su 
savo nelaime, vieną su tuo galingų sparnų aru, kurį 
Viešpats siunčia pas išrinktuosius, kad jis atneštų juos 
prie jo kojų. Ganimedo istorija, Maksimilijanai, ne pa- 
saka, bet alegorija. 

— Kada išplaukiate? 

— Tuojau, garlaivis jau laukia, po valandos būsiu 
toli nuo jūsų. Ar palydėsite iki uosto, Moreli? 

— Aš jūsų žinioje, grafe. 

— Apkabinkite mane. 

Morelis palydėjo grafą iki uosto. Iš juodo kamino 
kilo į dangų dūmai nelyginant milžiniška plunksnų puokš- 
tė, netrukus laivas nuplaukė, ir po valandos, kaip buvo 
sakęs Montekristas, ta pati balkšva dūmų puokštė vos 
įžiūrima ringavo rytų pusėje, horizonte, kur jau tirštėjo 
artėjančios nakties sutemos. 

XLI + PEPINAS 


Tą pačią valandėlę, kada grafo garlaivis dingo už 
Moržiono iškyšulio, vienas žmogus, keliavęs pašto arkliais 
is Florencijos į Romą, ką tik buvo pravažiavęs Akvapen- 
dentės miestelį. Jis gerokai skubėjo, bet stengėsi to ne- 
parodyti, nenorėdamas sukelti įtarimo. 

Apsivilkęs jis buvo surdutą, gal tiksliau — paltą, 
kelionėje gerokai apsitrynusį, ant kurio žvilgėjo dar 
visai neapiblukusi Garbės legiono juostelė. Tokia pat 
juostelė puikavosi ir jo švarko kilputėje. Ne tik iš ordino, 
bet ir iš tarsenos, kai jis kreipdavosi į vežėją, galima 
buvo aiškiai suprasti, jog tas žmogus — prancūzas. Kad 
jis buvo kilęs iš krašto, kuriame šnekama visame pasau- 
lyje žinoma kalba, rodė ir tai, jog itališkai jis žinojo tik 
muzikinius terminus, kurie kaip Figaro „goddam“ gali 
atstoti visus bet kurios kalbos subtilumus. 

— Allegro! — sakydavo jis vežėjui prieš kiekvieną 
kalnelį. 

— Moderato! — kartojo jis, leidžiantis pakalnėn. 

Vienas Dievas težino, kiek kalnelių ir pakalnių kelyje 
iš Florencijos į Romą, važiuojant pro Akvapendentę! 

Beje, šaunuoliai pašto vežėjai, į kuriuos jis kreipda- 
vosi tais dviem žodžiais, iš jo gardžiai juokdavosi. 

Išvydęs Amžinąjį miestą, tai yra atvykęs į Stortą, 
iš kur jau matyti Roma, keleivis visai neparodė to entu- 
ziastingo susidomėjimo, su kuriuo kiekvienas svetimšalis 
kilstelėdavo nuo karietos pasostės, norėdamas greičiau 
pamatyti garsųjį Šv. Petro kupolą, pastebimą anksčiau 
už visus kitus pastatus. Ne, jis tik išsitraukė iš kišenės 
piniginę, o iš piniginės keturlinkai sulankstytą popierių, 
kurį išskleidė, paskui vėl atsargiai ir pagarbiai sulankstė 
ištaręs: 

— Puiku, tebėra. 

Karieta įvažiavo pro del Popolo vartus, pasuko į 
kairę ir sustojo prie „Ispanijos“ viešbučio. 

Maestro Pastrinis, mūsų senas pažįstamas, su skry- 
bėle rankoje sutiko atvykėlį prie durų. 

Keleivis išlipo, užsisakė gerus pietus ir pasiteiravo, 
kur yra Tomsono ir Frenčio bankas. Adresas jam tuojau 

buvo pasakytas, nes tai vienas pačių žinomiausių bankų 
Romoje. 

Jis buvo Banko gatvėje, netoli Šv. Petro bazilikos. 

Kaip visur, taip ir Romoje pašto karietos atvykimas 
patraukia visų dėmesį. Keletas jaunų Marijaus ir Grak- 
chų palikuonių, basų, kiauromis alkūnėmis, bet viena 
ranka šauniai įsirėmusių į šoną, o kitą vaizdingai už- 
metusių už galvos, spoksojo į keleivį, karietą ir arklius. 
Prie tų gatvės vaikėzų prisidėjo koks pusšimtis žioplių, 
Jo šventenybės valdinių, tų, kurie nuo Šv. Angelo tilto 
spjaudo į Tiberį, grožėdamiesi vandeny sklindančiais 
ratilais,— jeigu Tiberyje yra vandens. 

Kadangi Romos vaikėzai ir žiopliai yra laimingesni 
už savo paryžietiškus draugus tuo, kad supranta visas 
kalbas, tai jie girdėjo, kaip keleivis užsisakė kambarį, 
pietus, o paskui teiravosi Tomsono ir Frenčio banko. 

Todėl, kai atvykėlis išėjo iš viešbučio, neišvengiamo 
čičeronės lydimas, iš smalsuolių būrelio atsiskyrė vienas 
vyrukas ir, nepastebėtas nei keleivio, taip pat, matyt, 
nei jo palydovo, atsargiai, ne blogiau už kokį Paryžiaus 
seklį, šiek tiek atsilikęs nusekė paskui juos. 

Prancūzas taip skubėjo nuvykti į Tomsono ir Frenčio 
banką, kad nepanorėjo gaišti, kol jam bus perkinkyti 
arkliai, — karieta turėjo pasivyti jį kelyje arba laukti 
prie banko durų. 

Bet karieta jo nepasivijo. 

Prancūzas įėjo į banką. Palydovas liko laukti prieš- 
kambaryje, kur jis bematant įsileido į šnekas su keletu 
žmogystų be aiškaus užsiėmimo ar, tikriau sakant, užsi- 
imančių kuo pakliuvo. Tokių žmogystų Romoje visuomet 
šlaistosi prie bankų, bažnyčių, griuvėsių, muziejų ir 
teatrų. 

Kartu su prancūzu įėjo ir žmogus iš smalsuolių 
būrelio. Prancūzas paskambino prie kontoros durų ir įėjo 
į pirmąjį kambarį. Jo šešėlis nusekė iš paskos. 

— Ar aš galiu pamatyti ponus Tomsoną ir Fren- 
čį? — paklausė atvykėlis. 

Kontoros tarnautojas, iškilmingai viešpataująs pir- 
majame kambaryje, mostelėjo liokajui, ir tas priėjo prie 
svečio. 

— Kaip įsakysite pranešti? — paklausė liokajus, 
pasirengęs vesti svetimšalį į kitą kambarį. 

— Baronas Danglaras,— atsakė keleivis. 

— Malonėkite. 

Atsidarė durys, ir liokajus su baronu dingo už jų. 
Žmogus, įėjęs paskui Danglarą, atsisėdo ant suolo lau- 
kiantiesiems. 

Valandėlę tarnautojas rašė, ir visą tą laiką ant suolo 
sėdįs žmogus tylėjo kaip nebylys, net nesujudėdamas. 

Paskui tarnautojo plunksna liovėsi krebždėjusi per 
popierių. Jis pakėlė galvą, įdėmiai apsidairė ir įsitikinęs, 
kad jie vieni, paklausė: 

— A, čia tu, Pepinai? 

— Taip! — trumpai atsakė šis. 

— Užuodei, kad tas storulis šio to vertas? 

— Šį kartą ne mūsų nuopelnas, mus įspėjo. 

— Tai tu žinai, ko jis čia atvyko? 

— O kaipgi! Jis atvyko pinigų. Belieka sužinoti 


— "Tuojau sužinosi, bičiuli. 

— Puiku. Tik, žiūrėk, nepameluok kaip anąsyk! 

— Apie ką tu čia? Apie tą anglą, kuris aną dieną 
išsinešė tris tūkstančius ekiu? 

— Ne, jis tikrai turėjo tris tūkstančius ekiu, mes 
juos radome. Aš kalbu apie tą rusų kunigaikštį. 

— O ką? 

— O tą! Sakei, trisdešimt tūkstančių frankų, o mes 
radome tik dvidešimt du. 

— Matyt, blogai ieškojote. 

— Pats Luidžis Vampa kratė jį savo rankomis. 

— Vadinasi, jis arba užsimokėjo skolas... 

— Rusas? 

— arba išleido tuos pinigus. 

— Galėjo būti ir taip. 

— Ne galėjo būti, bet taip ir buvo. O dabar leisk 
mane į stebėjimo punktą, antraip prancūzas atliks reika- 
lus ir aš nežinosiu tikslios sumos. 

Pepinas linktelėjo ir, išsitraukęs iš kišenės rožančių, 
ėmė vapėti poterius, o tarnautojas įėjo pro tas pačias 
duris, už kurių buvo dingę liokajus su baronu. 


28. Grafas Montekristas, III t. 483 


Po valandėlės tarnautojas grįžo spindėdamas iš 
džiaugsmo. 

— Na? — paklausė Pepinas savo draugą. 

— Alerte, alerte!' — tarė tarnautojas.— Apvali su- 
melė! 

— Kokie penki ar šeši milijonai, tiesa? 

— Taip, tu jau žinai? 

— Pagal jo šviesybės grafo Montekristo raštelį? 

— Argi tu pažįsti grafą? 

— Ir su kreditu Romoje, Venecijoje bei Vienoje? 

— Tikrai taip! — sušuko tarnautojas.— Iš kur tu 
taip gerai viską žinai? 

— Aš juk sakiau, kad mus iš anksto įspėjo. 

— Tai kam klausei mane? 

— Norėdamas įsitikinti, jog jis tikrai tas, kurio 
mums reikia. 

— "Tikrai tas... Penki milijonai. Nieko sau, Pepinai? 

— Taip. 

— Mudu niekada tiek neturėsime. 

— Ką padarysi, — filosofiškai tarė Pepinas, — šis tas 
ir mums nubyrės. 

— Cit! Jau išeina. 

Tarnautojas vėl griebėsi plunksnos, o Pepinas — ro- 
žančiaus. Kai durys atsidarė, vienas rašė, kitas meldėsi. 

Įėjo Danglaras, švytėdamas iš džiaugsmo, ir banki- 
ninkas, kuris palydėjo jį iki durų. 

Paskui Danglarą nulipo laiptais ir Pepinas. 

Kaip buvo sutarta, prie Tomsono ir Frenčio banko 
durų laukė karieta. Čičeronė, labai paslaugus ir visam 
kam tinkantis žmogus, atidarė jos dureles. 

Danglaras įšoko į karietą lengvai kaip dvidešimtme- 
tis jaunikaitis. 

Čičeronė užtrenkė dureles ir atsisėdo šalia vežėjo. 

Pepinas įsitaisė karietos užpakalyje. 

— Ar jūsų šviesybė norėtumėte apžiūrėti Švento 
Petro baziliką? — pasiteiravo čičeronė. 

— Kuriam galui? — atsakė baronas. 

— Pasižiūrėti. 


|! Dėmesio!(ital.). 

— Aš atvykau į Romą ne žiūrėti, — atsakė Dang- 
laras. Paskui su savo godžia šypsena tyliai pridūrė: — 
Aš atvykau gauti. 

Ir pačiupinėjo piniginę, į kurią ką tik buvo įsidėjęs 
akredityvą. 

— Tai jūsų šviesybė važiuosite... 

— Į viešbutį. 

— Į Pastrinio viešbutį! — pasakė čičeronė vežėjui. 

Karieta nudardėjo taip greitai, tarsi būtų nuosava. 

Netrukus baronas jau buvo savo kambaryje, o Pepi- 
nas įsitaisė ant suolo netoli viešbučio durų, prieš tai 
šnipštelėjęs keletą žodžių vienam iš tų Marijaus ir Grak- 
chų palikuonių, kuriuos mes jau minėjome šito skyriaus 
pradžioje. Palikuonis galvotrūkčiais nurūko Kapitolijaus 
link. 

Danglaras buvo pavargęs, patenkintas, jį ėmė miegas. 
Jis atsigulė, pasidėjo piniginę po pagalviu ir užmigo. 

Pepinui skubėti nebuvo kur. Jis sulošė su nešikais 
„morra“, pralošė tris ekiu ir nusiraminimui išgėrė butelį 
Orvieto vyno. 

Kitą rytą Danglaras pabudo vėlai, nors ir atsigulė 
anksti, — mat jau šešias naktis jis miegojo labai blogai, 
net jeigu ir pavykdavo užmigti. 

Jis stipriai papusryčiavo ir, nelabai domėdamasis, 
kaip pats ir sakė, Amžinojo miesto grožybėmis, užsisakė 
vidurdieniui pašto karietą. 

Tačiau Danglaras nepagalvojo apie policijos prieka- 
bumą ir stoties prižiūrėtojo tingumą. Arkliai atvažiavo 
tik antrą valandą, o čičeronė atnešė vizuotą pasą tik 
trečią. 

Visi tie pasiruošimai prie maestro Pastrinio durų 
vėl subūrė nemaža žioplių. 

Grakchų ir Marijaus palikuonių taip pat nestigo. 

Baronas pergalingai nužingsniavo pro minią susirin- 
kusiųjų, kurie jį vadino „jūsų šviesybe“, tikėdamiesi 
arbatpinigių. 

Kaip žinome, Danglaras, žmogus labai demokratiš- 
kas, iki šiol tenkinosi barono titulu ir niekada nebuvo 
girdėjęs, kad jį kas vadintų „šviesybe“. Tas kreipinys jį 
paglostė, ir jis išdalijo kokį tuziną sidabrinių monetų 

tiems valkatoms, kurie už antra tiek mielai būtų jį liaup- 
sinę „aukštybe“. 

— Kuriuo keliu? — paklausė vežėjas itališkai. 

— Į Ankoną,— atsakė baronas. 

Maestro Pastrinis išvertė klausimą ir atsakymą, ir 
arkliai nulėkė šuoliais. 

Danglaras ketino užsukti į Veneciją ir pasiimti ten 
dalį savo pinigų, o iš Venecijos nuvykti į Vieną ir ten 
gauti likusius. 

Jis nusprendė apsigyventi Vienoje, nes buvo girdė- 
jęs, kad tai labai linksmas miestas. 

Nuvažiavus vos kokias tris mylias Romos lyguma, 
ėmė temti. Danglaras nemanė, kad išvažiuos taip vėlai, 
būtų nė nesijudinęs. Jis paklausė vežėją, ar dar toli arti- 
miausias miestas. 

— Non capisco!' — atsakė vežėjas. 

Danglaras linktelėjo, o tai turėjo reikšti: puiku! 

Karieta riedėjo toliau. 

„Pirmoje stotyje apsistosiu“,— nusprendė Danglaras. 

Jam dar nebuvo praėjusi pakili vakarykštė nuotai- 
ka, dėl kurios taip saldžiai išsimiegojo. Tad patogiai atsi- 
drėbė ant minkštų pagalvių geroje, su dvigubomis spy- 
ruoklėmis angliškoje karietoje, kurią greitai vežė pora 
gerų arklių. Jis žinojo, kad iki artimiausios stoties septy- 
nios mylios. Ką prasimanyti karietoje bankininkui, kuris 
ką tik ir labai sėkmingai subankrutavo? 

Kokią dešimt minučių Danglaras galvojo apie Pary- 
žiuje likusią žmoną, kitas dešimt minučių apie dukterį, 
kažkur besibastančią su panele d'Armilji. Dar dešimt 
minučių paskyrė savo kreditoriams ir planams, kaip 
geriau panaudoti jų pinigus. Pagaliau, nebeturėdamas 
daugiau apie ką galvoti, užsimerkė ir užmigo. 

Kartkartėmis jį pažadindavo smarkesnis krestelė- 
jimas, ir jis trumpam atsimerkdavo, o atsimerkęs kiek- 
vieną sykį įsitikindavo, kad lekia vis tuo pačiu greičiu 
Romos lyguma, nusėta apgriuvusių akvedukų, kurie buvo 
panašūs į granito milžinus, suakmenėjusius bebėgant. 
Naktis buvo šalta, tamsi, lietinga, ir apsnūdusiam žmo- 


' Nesuprantu! (ital.) 

gui kur kas maloniau užsimerkusiam tūnoti karietos 
gilumoje, negu kaišioti galvą pro langą ir klausinėti, 
ar dar toli, ypač kai vežėjas į viską atsakydavo tuo vienu 
„Non capisco!“ 

Taigi Danglaras vėl užsnūdo, sakydamas sau, kad 
jis visuomet spės pabusti, kai nuvažiuos į pašto stotį. 

Karieta sustojo. Danglaras pamanė, kad jis pagaliau 
atsidūrė, kur norėjo. 

Bankininkas atsimerkė ir žvilgtelėjo pro langelį, 
tikėdamasis pamatyti kokį miestą ar bent miestelį. Bet 
jis pamatė tik vienišą lūšną ir it šešėlius apie ją slankio- 
jančius tris ar keturis vyrus. 

Danglaras laukė, kad vežėjas, atvežęs jį į tą stotį, 
ateis ir paprašys jam priklausančio užmokesčio. Jis manė, 
kad pasinaudos vežėjų pasikeitimu ir naująjį iškaman- 
tinės, bet arkliai buvo perkinkyti, o užmokesčio niekas 
neatėjo. Labai nustebęs, Danglaras atidarė dureles, bet 
kažkieno stipri ranka tuojau įstūmė jį atgal, ir karieta 
nuvažiavo. 

Apstulbusiam baronui visi miegai išlakstė. 

— Ei,— šūktelėjo jis vežėjui. — Ei! Mio caro!! 

Šituos žodžius Danglaras atsiminė iš tų laikų, kada 
jo duktė su kunigaikščiu Kavalkančiu dainuodavo duetus. 

Bet mio caro neatsiliepė. 

Tada Danglaras nuleido langą. 

— Ei bičiuli! Tai kur mes važiuojame? — paklausė 
jis, iškišęs galvą pro karietos langą. 


— Dentro la testa! — sušuko rūstus, valdingas bal- 
sas. 


Danglaras suprato, kad „dentro la testa“ reiškia 
„nekaišiok galvos“. Kaip matome, jis darė greitą pažangą 
mokydamasis italų kalbos. 

Jis pasitraukė, nors ir truputį nerimaudamas. Šis 
nerimas kas valandėlę didėjo, ir po kurio laiko jo galvoje 
vietoj tos tuštumos, apie kurią kalbėjome kelionės pradžio- 
je ir dėl kurios mūsų keleivį suėmė miegas, — jo galvoje 
ėmė knibždėti daugybė minčių, labai tinkančių sukaupti 
keleivio dėmesį, ypač keleivio, atsidūrusio Danglaro 
padėtyje. 


' Mano mielas! (ital.) 

Jo regėjimas tamsoje paaštrėjo, kaip paprastai 
paaštrėja pirmomis smarkaus susijaudinimo akimirkomis, 
o vėliau nuo įtampos vėl apsilpsta. Prieš išsigąsdamas 
žmogus mato kaip reikiant, išsigandus jam akyse dveji- 
nasi, o baimei praėjus — visai tavaruoja. 

Danglaras įžiūrėjo, kad prie dešiniųjų durelių joja 
žmogus, užsimetęs apsiaustą. 

„Turbūt žandaras,— pagalvojo jis,— nejaugi pran- 
cūzų telegrafas pranešė apie mane popiežiaus vyriausy- 
bei?“ 

Jis nutarė išbristi iš nežinios. 

— Kur mane vežate? — paklausė jis. 

— Dentro la testa! — grėsmingai pakartojo tas 
pats balsas. 

Danglaras pasisuko į kairįjį langą. 

Ir čia jojo raitelis. 

„Pakliuvau“,— baimės apimtas, suvapėjo Danglaras. 

Jis vėl atsilošė ant pasostės, tik jau ne užmigti norė- 
damas, o viską apmąstyti. 

Po valandėlės užtekėjo mėnulis. 

Iš savo karietos Danglaras metė žvilgsnį į lygumą ir 
vėl pamatė tuos milžiniškus akvedukus, granitines šmėk- 
las, kurias jau buvo pastebėjęs anksčiau, tik dabar jie 
buvo jau ne dešinėje, o kairėje pusėje. 

Jis suprato, kad karieta apsigręžė ir veža jį atgal 
į Romą. 

— Pražuvau! — sušnibždėjo jis.— Išreikalavo, kad 
mane grąžintų į Prancūziją! 

Karieta tebeskriejo siaubingai greitai. Praslinko 
šiurpi valanda, kiekviena naują šmėkla pakelėje bėgliui 
neabejotinai sakė, kad jį veža atgal. Pagaliau jis vėl 
pamatė kažkokį didžiulį juodą griozdą, ir jam pasirodė, 
kad karieta būtinai atsitrenks į jį. Bet arkliai pasuko ir 
nuvažiavo palei tą griozdą: tai buvo Romą juosiančių 
įtvirtinimų siena. 

— Kaip tai? — sumurmėjo Danglaras.— Mes neva- 
žiuojame į miestą, vadinasi, ne policija mane suėmė. 
Gailestingasis Dieve! Nejaugi tai... 

Jam plaukai ant galvos pasišiaušė. 

Jis prisiminė tas įdomias istorijas apie romėnų ban- 

ditus, kuriomis maža kas tikėjo Paryžiuje ir kurias 
Alberas de Morseras pasakojo poniai Danglar ir Eženi 
tais laikais, kada jaunasis vikontas turėjo tapti pirmosios 
žentu ir antrosios vyru. 

— Nejaugi plėšikai? — sumurmėjo jis. 

Staiga vežimas ėmė riedėti kažkuo kietesniu negu 
smėlėtas kelias. Danglaras įsidrąsinęs žvilgtelėjo į vieną 
ir į kitą pusę. Jis pastebėjo keistos formos paminklus ir, 
prisiminęs Morsero pasakojimus, iškilusius atmintyje su 
visomis smulkmenomis, nusprendė, jog atsidūrė Apijaus 
kelyje. 

Kairėje, slėnyje, buvo matyti apskrita įduba. Tai 
buvo Karakalos cirkas. 

Paliepus raiteliui iš dešinės, karieta sustojo. 

Tuo pat metu atsidarė kairiosios durelės. 

— Scendi!' — įsakė kažkieno balsas. 

Danglaras tuojau išlipo. Jis dar nemokėjo itališkai, 
bet jau viską suprato. 

Nei gyvas, nei miręs baronas apsidairė aplinkui. 

Be vežėjo, jį buvo apsupę keturi vyrai. 

— Di gua“,— tarė vienas iš tų keturių, leisdamasis 
nuo Apijaus kelio siauru takeliu tarp uolėtų kalvų, kurių 
pilna Romos lygumoje. 

Danglaras neprieštaraudamas nusekė paskui savo 
vadovą ir net neatsigręžęs jautė, kad kiti trys eina paskui 
jį. Jam pasirodė, kad tie vyrai vienas po kito lygiais 
tarpais atsilieka, kaip sargybiniai, prieš užimdami savo 
postus. 

Maždaug po dešimties minučių tokio kelio, nei banki- 
ninkui, nei jo vadovui nepratarus nė žodžio, Danglaras 
atsidūrė tarp kalvelės ir aukštos žolės sienos. Trys vyrai 
tylėdami stovėjo trikampiu, kurio vidury buvo suimtasis. 

Jis norėjo prašnekti, bet liežuvis neklausė. 

— Avanti!' — tarė tas pats šiurkštus ir įsakmus 
balsas. 

Sį kartą Danglaras suprato daug geriau, nes žodis 


| Išlipkite! (ital.) 
* Čia (ital.) 
* Pirmyn! (ital.) 

buvo paremtas veiksmu: ėjęs paskui vyras taip smarkiai 
jį stumtelėjo, kad bankininkas atsitrenkė į vadovą. 

Tas vadovas buvo mūsų draugas Pepinas, kuris 
leidosi per aukštą žolę tokiu vingiuotu takeliu, kad tik 
kiaunės ir driežai būtų galėję laikyti jį pramintu keliu. 

Pepinas sustojo prieš neaukštą uolą, apaugusią 
tankiais krūmais. Vaikinas prasmego tos uolos plyšyje, 
kaip mūsų fantastiškose pjesėse prasmenga grindyse 
velniūkščiai. 

Ėjęs paskui Danglarą žmogus balsu ir mostu para- 
gino bankininką padaryti tą pat. Neliko jokios abejonės: 
subankrutavęs prancūzas buvo patekęs į Romos plėšikų 
rankas. 

Danglaras pasielgė kaip žmogus, atsidūręs tarp 
kūjo ir priekalo ir iš baimės pasidaręs drąsus. Nors jo 
pilvas buvo nelabai pritaikytas landžioti po Romos apy- 
linkių uolų plyšius, bet Danglaras įsmuko paskui Pepiną, 
užsimerkė, nučiuožė ant nugaros žemyn ir atsistojo. 
Pajutęs po kojomis žemę, atsimerkė. 

Dabar eiti buvo erdvu, bet visiškai tamsu. Atsidūręs 
namie, Pepinas jau nesisaugojo, įskėlė ugnį ir uždegė 
fakelą. 

Paskui Danglarą nusileido dar du vyrai, sudarydami 
ariergardą ir pastūmėdami baroną pirmyn, jeigu jis 
stabtelėdavo. Šitaip nuožulniu taku jį atvedė į niūrią 
kryžkelę. 

Baltos sienos su iškaltomis viena virš kitos nišomis 
karstams, atrodė, žiūrėjo juodomis įgriovomis, panašio- 
mis į kaukolės akiduobes. 

Čia stovįs sargybinis atstatė į juos karabiną. 

— Kas ateina? — paklausė jis. 

— Savi,— atsakė Pepinas.— Kur vadas? 

— Ten,— per petį sargybinis parodė lyg ir kokią 
didelę salę, iškirstą uoloje. Pro aukštas skliautinės angas 
iš jos sklido į koridorių šviesa. 

— Puikus grobis, vade,— tarė Pepinas itališkai. 

Nutvėręs Danglarą už pakarpos, Pepinas nuvedė jį 
prie panašios į duris angos, pro kurią visi eidavo į salę, 
kur buvo, matyt, vado būstinė. 

— Ar čia tas pats žmogus? — paklausė vadas, kuris 

labai įsigilinęs skaitė Plutarcho veikalą „Aleksandro gy- 
venimas“. 

— Tas pats, vade. 

— Gerai, parodyk jį man. 

Vykdydamas tą nemandagų įsakymą, Pepinas taip 
staigiai prikišo fakelą prie veido Danglarui, kad šis greit 
atšoko bijodamas nusvilti antakius. 

Šlykšti baimė iškreipė to mirtinai išbalusio veido 
bruožus. 

— Jis pavargęs,— tarė vadas,— parodykite jam 
lovą. 

— Ta lova turbūt koks karstas, iškaltas uoloje, — 
sušnibždėjo Danglaras,— o miegas, kuris manęs laukia, — 
tai mirtis nuo vieno iš tų durklų, blizgančių ten tamsoje. 

Iš tikrųjų didžiulės salės gilumoje nuo sausų žolių 
ir vilkenų pakilo draugai to žmogaus, kurį Alberas de Mor- 
seras rado skaitantį „Cezario komentarus“, o Danglaras 
užtiko su „Aleksandro gyvenimu“ rankose. 

Bankininkas dusliai sudejavo ir nuėjo paskui va- 
dovą. Jis nemėgino nei rėkti, nei maldauti pasigailėjimo. 
Jis jau nebeturėjo nei jėgų, nei valios, nei norų, nei jaus- 
mų. Ėjo todėl, kad jį vertė eiti. 

Jisai suklupo ant pakopos, suprato, kad prieš jį 
laiptai, instinktyviai pasilenkė bijodamas prasiskelti 
kaktą ir atsidūrė celėje, kuri buvo iškalta tiesiog uoloje. 

Celė buvo švari ir, be to, sausa, nors giliai po že- 
mėmis. 

Viename kampe buvo paklotas guolis iš sausų žolių, 
užklotų ožkų kailiais. Išvydęs savo guolį, Danglaras 
palaikė jį šviesiu išsigelbėjimo ženklu. 

— Garbė tau, Viešpatie! — sušnibždėjo bankinin- 
kas.— Čia iš tikrųjų lova! 

Antrą kartą per tą valandą jis minėjo Dievo vardą — 
taip nebuvo pasitaikę jam jau dešimt metų. 

— Ecco',— pasakė vadovas, įstūmė Danglarą vidun 
ir uždarė duris. 

Sugirgždėjo velkė. Danglaras buvo belaisvis. 

Beje, ir be tų velkių būtų reikėję būti šventu Petru, 

o vadovu turėti dangaus angelą, kad prasmuktum pro 
įgulą, įsikūrusią San Sebastijano katakombose ir išsi- 
dėsčiusią aplink savo vadą, kurį mūsų skaitytojai tikriau- 
siai jau pažino, nes tai buvo garsusis Luidžis Vampa. 

Danglaras irgi suprato, kad čia tas pats plėšikas, 
kurio egzistavimu jis nenorėjo tikėti, kai Alberas mėgino 
supažindinti su juo paryžiečius. Pažino ne tik jį, bet ir 
celę, į kurią buvo uždarytas Morseras ir kuri, matyt, 
buvo rezervuojama užsienio svečiams. 

Tie prisiminimai grąžino Danglarui ramybę. Jeigu 
plėšikai nenužudė jo tuojau pat, vadinasi, jie apskritai 
neketina žudyti. 

Jį sučiupo norėdami apiplėšti, o kadangi savo kiše- 
nėje jis beturėjo tik kelis luidorus, tai iš jo pareikalaus 
išpirkos. 

Jis prisiminė, kad Morseras buvo įkainotas berods 
keturiais tūkstančiais ekiu. Kadangi jis manė, jog yra 
nepalyginamai svarbesnis žmogus už Morserą, tai įkai- 
navo save aštuoniais tūkstančiais. 

Pavertus frankais, būtų keturiasdešimt aštuoni 
tūkstančiai. 

Jis turi maždaug penkis milijonus penkiasdešimt 
tūkstančių frankų. Su tiek pinigo galima išsinarplioti iš 
bet kokios bėdos. 

Būdamas beveik tikras, jog išneš sveiką kailį ir pi- 
nigus, nes niekur negirdėta, kad už belaisvį reikalautų 
penkių milijonų penkiasdešimt tūkstančių frankų išpirkos, 
Danglaras išsitiesė savo guolyje, truputį pasivartė ir 
užmigo nerūpestingai kaip tas didvyris, kurio gyvenimo 
istoriją studijavo Luidžis Vampa. 


XLII + LUIDŽIO VAMPOS 
KAINORASŠTIS 


Po kiekvieno miego, išskyrus tą, kurio vakar bijojo 
Danglaras, ateina pabudimas. 

Pabudo ir Danglaras. 

Paryžiečiui, pripratusiam prie šilkinių portjerų, 
prie minkšta medžiaga apmuštų sienų, prie traškančių 

židinyje sakingų malkų kvapo, prie aromatų, sklindan- 
čių nuo lovos atlasinės užuolaidos, pabudimas žemėtoje 
oloje turi atrodyti kaip slogus sapnas. 

Palietęs savo guolio ožkenas, Danglaras turbūt 
pagalvojo, kad per sapną pakliuvo pas nencus arba lapius. 
Bet tokiomis aplinkybėmis visos abejonės išsisklaido 
per vieną akimirką. 

„Taip, taip, — prisiminė jis,— aš esu plėšikų naguo- 
se. Apie juos mums pasakojo Alberas de Morseras“. 

Pirmiausia jis giliai atsikvėpė, norėdamas įsitikinti, 
ar nesužeistas. Šitai jis buvo skaitęs „Don Kichote“, vie- 
nintelėje knygoje, kurią buvo šiek tiek vartinėjęs ir iš 
kurios šį tą atsiminė. 

— Ne,— tarė pats sau,— jie manęs nenužudė ir net 
nesužeidė. Bet galbūt apvogė? 

Jis greitai ėmė tikrinti kišenes. Jose niekas nebuvo 
paliesta. Kelnių kišenėje rado tą šimtą luidorų, kuriuos 
buvo paskyręs kelionei iš Romos į Veneciją, o piniginė su 
čekiu penkiems milijonams penkiasdešimt tūkstančių 
frankų tebebuvo surduto kišenėje. 

„Keisti plėšikai, — tarė pats sau,— jie paliko man 
ir piniginę, ir dokumentus! Taip ir yra, kaip aš vakar 
vakare maniau: reikalaus išpirkos. Žiūrėk, ir laikrodį 
tebeturiu! Pažiūrėsime, kelinta valanda“. 

Danglaro laikrodis, Bregeto šedevras, kurį prieš 
išvažiuodamas rūpestingai buvo prisukęs, išmušė pusę 
šešių ryto. Be jo Danglaras visai nebūtų susigaudęs, 
kelinta valanda, nes dienos šviesa į celę neprasiskverb- 
davo. 

Ką daryti? Pareikalauti, kad plėšikai pasiaiškintų? 
Ar kantriai laukti, kol patys jį užkalbins? Atsargiau 
būtų laukti. Danglaras taip ir nutarė padaryti. 

Jis laukė iki vidurdienio. 

Prie jo durų visą laiką stovėjo sargybinis. Aštuntą 
valandą ryto jį pakeitė kitas. 

Danglarui parūpo žvilgtelėti, kas jį saugo. 

Jis pastebėjo, kad šviesa, teisybė, ne dienos, o lempos, 
skverbiasi pro blogai suleistų durų plyšius. Priėjęs prie 
durų, žvilgtelėjo pro vieną plyšį kaip tik tuo metu, kada 
plėšikas vaišinosi iš odinio krepšio degtine, o nuo to krep- 

šio sklidusiu kvapu Danglaras labai pasibjaurėjo. 

— Tfu,— nusispjovė jis ir nuėjo į tolimiausią celės 
kampą. 

Dvyliktą valandą mėgėją išgerti pakeitė kitas sargy- 
binis. Danglaras pasidomėjo ir šituo, jis vėl prislinko 
prie plyšio. 

Šį kartą jis pamatė atletiško sudėjimo vaikiną, tikrą 
Galijotą, išsprogusiomis akimis, storomis lūpomis, priplo- 
ta nosimi. Jo rudi gaurai buvo apkritę pečius ir susirangę 
kaip gyvatės. 

„Tas labiau panašus į žmogėdrą negu į žmogišką 
sutvėrimą,— pagalvojo Danglaras.— Šiaip ar taip, aš 
jau per senas ir kietokas, suglebęs, apskritai, neskanus 
storulis“. 

Kaip matome, Danglaras dar nebuvo praradęs noro 
juokauti. 

Tą pačią valandėlę, tarsi norėdamas įrodyti, jog yra 
visai ne žmogėdra, jo sargas atsisėdo prieš pat duris, išsi- 
traukė iš krepšio žiauberę juodos duonos, keletą svogūnų, 
sūrio ir pradėjo godžiai žiaumoti. 

— Velniai žino,— tarė sau Danglaras, stebėdamas 
pro plyšį pietaujantį plėšiką,— tiesiog nesuprantu, kaip 
galima valgyti tokias šlykštybes. 

Ir jis atsisėdo ant savo ožkenų, kvepiančių panašiai 
kaip degtinės krepšys, iš kurio vaišinosi anas sargybinis. 

Nors Danglaras ir labai tvardėsi, bet prigimties pas- 
laptys neįveikiamos: alkanam skrandžiui kitą kartą pa- 
prasčiausi valgiai atrodo labai viliojantys. 

Danglaras staiga pajuto, kad jo skrandis visai tuš- 
čias. Sargas už durų jam pasirodė ne toks jau šlykštus, 
duona ne tokia juoda, o sūris ne toks jau kietas. 


Pagaliau ir žali svogūnai, bjaurus to laukinio mais- 
tas, priminė jam Robero padažus ir tam tikrus užpilus, 
kuriuos tiesiog tobulai gamindavo jo virėjas, kai Dang- 
laras kartais tardavo jam: „Denizai, paruoškite man 
šiandien ko nors aštraus“. 

Jis atsistojo ir pabeldė į duris. 

Sargybinis pakėlė galvą. 

Danglaras dar kartą pabeldė. 

— Che cosa?' — paklausė plėšikas. 

— Sakyk, bičiuli,— kreipėsi į jį Danglaras, nesi- 
liaudamas belsti pirštais į duris,— man rodos, metas 
pagalvoti ir apie mano pietus! 

Bet ar milžinas jo nesuprato, ar nebuvo gavęs jokių 
nurodymų, nes vėl ramiausiai ėmė kimšti į burną savo 
skanėstus. 

Danglaras pasijuto įžeistas ir, nenorėdamas daugiau 
prasidėti su tokiu juodnugariu, vėl atsigulė ant ožkenų 
ir nepratarė daugiau nė žodžio. 

Praslinko dar keturios valandos. Milžiną pakeitė 
kitas plėšikas. Danglaras, kuriam jau seniai žarna žarną 
rijo, tyliai atsistojo, vėl priglaudė akį prie plyšio ir pažino 
suktą savo palydovo veidą. 

Tai buvo Pepinas, kuris, matyt, nutarė maloniau 
praleisti savo budėjimo laiką: jis tyliai atsisėdo prieš 
duris ir įsispraudė tarp kojų molinį dubenį karštų, kve- 
piančių turkiškų žirnių, šutintų su lašiniais. 

Šalia jų Pepinas pasistatė dailią pintinėlę su Veletrio 
vynuogėmis ir butelį Orvieto vyno. 

Pepinas aiškiai buvo smaližius. 

Pamačius tuos gastronominius pasirengimus, Dang- 
larui kaipmat seilė ištįso. 

„Pažiūrėsim,— tarė sau belaisvis,— gal šis bus 
sukalbamesnis“. 

Ir jis kukliai pabeldė į duris. 

— Einu, einu, — tarė plėšikas prancūziškai; landžio- 
damas po maestro Pastrinio viešbutį, buvo gerai pra- 
mokęs tą kalbą. 

Jis priėjo ir atidarė duris. 

Danglaras pažino, kad tai jis taip rūsčiai rėkė: „Ne- 
kaišiok galvos!“ Bet dabar ne priekaištai rūpėjo. Jis 
nutaisė kuo maloniausią miną ir įtaikiai šypsodamasis 
paklausė: 

— Atsiprašau, pone, bet ar man neduos valgyti? 


— Kaipgi, kaipgi! — sušuko Pepinas.— Nejaugi jūsų 
šviesybė alkanas? 

— Tas „nejaugi“ žavingas! — sumurmėjo Dangla- 
ras.— Jau visa para, kai nieko burnoje neturėjau. 


'" Kas yra? (ital.) 

O garsiai pridūrė: 

— Žinoma, pone, esu alkanas, ir net smarkiai. 

— Ir jūsų šviesybė nori pavalgyti? 

— "Tučtuojau, jei tik galima. 

— Nieko nėra lengvesnio,— atsakė Pepinas,— čia 
galima gauti visko, ko tik nori. Žinoma, reikės užmokėti, 
kaip daro visi geri krikščionys. 

— Suprantama! — sušuko Danglaras.— Nors, tei- 
sybę pasakius, jeigu jūs laikote žmones uždarę, turėtu- 
mėte bent maitinti juos. 

— Ne, jūsų šviesybe,— atšovė Pepinas,— čia nėra 
tokio papročio. 

— Tasargumentas nepagrįstas, bet nesiginčysime,— 
atsakė Danglaras, tikėdamasis meilumu palenkti savo 
sargą.— Tai liepkite atnešti man pietus. 

— Tuojau pat, jūsų šviesybe. Ko pageidausite? 

Ir Pepinas pastatė savo dubenį ant žemės, o iš jo 
garai ėmė kilti tiesiog Danglarui į nosį. 

— Užsakykite,— tarė jis. 

— Tai jūs čia turite virtuvę? — paklausė banki- 
ninkas. 

— O kaipgi? Aišku, turime. Ir ne bet kokią! 

— Ir virėjus? 

— Puikiausius! 

— Na, tai viščiuką ar žuvies, ar kokios žvėrienos, — 
nesvarbu, tik duokite ką pavalgyti. 

— Visko yra, ko tik jūsų šviesybė pageidauja. Taigi, 
sakysim, viščiuką? 

— Taip, viščiuką. 

Pepinas įkvėpė oro ir visa gerkle suriko: 

— Jo šviesybei viščiuką! 

Pepino balsas dar tebegaudė po skliautais, o jau 
pasirodė gražus, lieknas jaunuolis, iki juosmens nuogas 
kaip antikiniai žuvų išnešiotojai. Ant galvos, neprilaiky- 
damas rakomis, jis nešė sidabrinį dubenį su viščiuku. 

— Kaip Kafe de Pari,— sumurmėjo Danglaras. 

— Prašau, jūsų šviesybe,— tarė Pepinas, imdamas 
iš jaunojo plėšiko rankų viščiuką ir statydamas ant kir- 
varpų sugraužto stalo, kuris drauge su taburete ir ožkenų 
guoliu buvo ir visi celės baldai. 

Danglaras pareikalavo šakutės ir peilio. 

— Prašau, jūsų šviesybe,— tarė Pepinas, paduoda- 
mas nedidelį buku galu peiliuką ir buksmedžio šakutę. 

Danglaras paėmė viena ranka. peilį, kita — šakutę 
ir jau norėjo pjauti kepsnį. 

— Atsiprašau, jūsų šviesybe,— sulaikė jį Pepinas, 
dėdamas ant peties ranką, — čia įprasta mokėti iš anksto, 
kad nebūtų nesusipratimų... 

„Dabar jau visai ne kaip Kafe de Pari,— pagalvojo 
Danglaras,— nekalbant jau apie tai, kad jie tikriausiai 
apiplėš mane. Bet nesvarbu, nereikia šykštauti. Visuomet 
girdėdavau, kad Italijoje pragyvenimas pigus. Romoje 
viščiukas kaštuoja ne daugiau kaip dvylika su“. 

— Imkite,— numetė jis Pepinui luidorą. 

Pepinas pakėlė monetą. Danglaras vėl buvo benorįs 
pjauti mėsą. 

— Lukterėkit, jūsų šviesybe,— tarė Pepinas atsi- 
tiesdamas,— jūsų šviesybė dar ne viską man sumokėjote. 

„Aš taip ir maniau, kad jie mane apiplėš“,— su- 
murmėjo Danglaras. 

Bet jis ryžosi nesipriešinti tam lupikavimui. 

— Tai kiek aš jums dar skolingas už tą liesą gai- 
džioką? — paklausė jis. 

— Jo sąskaita jūsų šviesybė davėte man vieną lui- 
orą. 
L Luidorą viščiuko sąskaita? 

— Taip, viščiuko sąskaita. 

— Gerai... Na, o toliau? 

— Tuomet jūsų šviesybė skolingi man dabar tik 
keturis tūkstančius devynis šimtus devyniasdešimt devy- 
nis luidorus. 

Danglaras išsprogino akis, išgirdęs tą pasibaisėtiną 
pokštą. 

— Labai įdomu,— sumurmėjo jis, — labai! 

Jis vėl buvo besmeigiąs viščiuką, bet Pepinas kaire 
ranka nutvėrė jo dešinę ir ištiesė savo delną. 

— Mokėkite,— paragino jis. 

— Kaip tai? Jūs nejuokaujate? — paklausė Dangla- 
ras. 

— Mes niekuomet nejuokaujame, jūsų šviesybe,— 
rimtai lyg kvakeris atrėžė Pepinas. 

— Kaip, šimtas tūkstančių frankų už tą viščiuką! 

— Jūsų šviesybe, tiesiog neįmanoma patikėti, kaip 
sunku auginti paukščius šiose prakeiktose olose. 

— Visa tai be galo juokinga,— tarė Danglaras,— 
be galo linksma, sutinku. Bet aš alkanas, leiskite man 
valgyti. Štai jums dar luidoras, mano bičiuli. 

— Dabar iš jūsų priklauso tik keturi tūkstančiai 
devyni šimtai devyniasdešimt aštuoni luidorai,— vis 
taip pat šaltakraujiškai pareiškė Pepinas,— truputis 
kantrybės, ir atsiskaičiuosime. 

— Niekuomet! — sušuko Danglaras, pasipiktinęs 
tokiu įžūliu tyčiojimusi.— Nešdinkitės po velnių! Jūs 
nežinote, su kuo turite reikalą! 

Pepinas mostelėjo, jaunuolis vikriai paėmė viščiuką. 
Danglaras krito ant savo ožkenų, o Pepinas uždarė duris 
ir vėl ėmė kramsnoti žirnius su lašiniais. 

Danglaras negalėjo matyti, ką Pepinas daro, bet 
plėšikas taip garsiai čepsėjo, jog kaliniui neliko jokios 
abejonės, ką jis veikia. 

Buvo aišku: jis valgė, ir valgė garsiai, kaip neišauk- 
lėtas žmogus. 

— Galvijas! — plūdo jį Danglaras. 

Pepinas dėjosi negirdėjęs. Net nepasukęs galvos, jis 
kruopščiai ir neskubėdamas valgė toliau. 

Danglarui atrodė, kad jo skrandis kiauras tartum 
Danaidžių statinė, kad jis niekada neįstengs jo pripildyti. 

Vis dėlto jis kentė dar pusvalandį, bet reikia pri- 
pažinti, jog tas pusvalandis jam prailgo kaip šimtmetis. 

Pagaliau atsikėlė ir vėl priėjo prie durų. 

— Klausykite, pone,— tarė jis,— nekamuokite 
manęs ilgiau ir pasakykite iš karto: ko čia iš manęs nori? 

— Jūsų šviesybe, verčiau jūs sakykite, ko iš mūsų 
norite... Įsakykite, ir mes išpildysime. 

— Pirmučiausia atidarykite man duris. 

Pepinas atidarė. 

— Aš alkanas kaip vilkas! — tarė Danglaras. 

— Jūs alkanas? 

— Jūs puikiausiai tai žinote. 

— Ko jūsų šviesybė pageidautumėte? 

— (Gabalą sausos duonos, jei viščiukai tokie nežmo- 
niškai brangūs tame prakeiktame rūsyje. 

— Duonos? Prašau,— tarė Pepinas.— Ei, duonos! — 
sušuko jis. 

Jaunuolis atnešė mažą bandelę. 

— Malonėkite,— tarė Pepinas. 

— Kiek? — paklausė Danglaras. 

— Keturi tūkstančiai devyni šimtai devyniasdešimt 
aštuoni luidorai. Du jau sumokėti iš anksto. 

— Kaip? Už bandelę šimtas tūkstančių frankų? 

— Šimtas tūkstančių frankų,— patvirtino Pepinas. 

— Bet juk už viščiuką jūs prašėte šimtą tūkstančių! 

— Mes neturime kainoraščio, pas mus viskam viena 
kaina. Ar mažai suvalgysite, ar daug, užsisakysite dešimt 
patiekalų ar vieną — kaina ta pati. 

— Jūs vėl juokaujate! Tai absurdiška, tiesiog kvaila! 
Geriau pasakykite iš karto, kad norite numarinti mane 
badu, ir viskas aišku. 

— Visai ne, jūsų šviesybe, jūs pats norite nusima- 
rinti badu. Mokėkite pinigus ir valgykite. 

— Galvijau tu, iš kur aš jų gausiu? — netekęs kant- 
rybės, suriko Danglaras.— Gal tu manai, kad aš taip ir 
trinu kišenėje šimtą tūkstančių frankų? 

— Jūsų šviesybe, jūs turite kišenėje penkis mili- 
jonus penkiasdešimt tūkstančių frankų,— tarė Pepinas, — 
už juos išeina penkiasdešimt viščiukų po šimtą tūkstančių 
frankų ir pusė viščiuko už penkiasdešimt tūkstančių. 

Danglaras sudrebėjo, raištis nuo akių nukrito. Ži- 
noma, tai buvo juokai, bet dabar kalinys juos suprato. 

Teisybės vardan reikia pasakyti, kad tie juokai jam 
jau nebeatrodė tokie lėkšti kaip anksčiau. 

— Klausykite,— tarė jis,— jeigu aš jums duosiu tą 
šimtą tūkstančių, ar mes būsime su jumis atsiskaitę? Ar 
galėsiu ramiai pavalgyti? 

— Žinoma,— pareiškė Pepinas. 

— Bet kaip aš juos duosiu? — paklausė Danglaras, 
lengviau atsikvėpdamas. 

— Labai paprastai: jūs turite einamąją sąskaitą 
pas Tomsoną ir Frenčį, Banko gatvėje, Romoje. Duokite 
man čekį keturiems tūkstančiams devyniems šimtams 

devyniasdešimt aštuoniems luidorams: mūsų bankininkas 
priims jį. 

Danglaras norėjo bent pasirodyti, kad veikia gera 
valia. Jis paėmė Pepino paduotą plunksną ir popierių, 
parašė raštelį ir pasirašė. 

— Štai jums čekis, — tarė pagaliau. 

— O jums štai viščiukas. 

Danglaras dūsaudamas supjaustė viščiuką: kaip už 
tokią riebią sumą, jis jam pasirodė labai liesas. 

O Pepinas atidžiai perskaitė raštelį, įsikišo į kišenę ir 
vėl ėmė žiaumoti turkiškus žirnius. 


XLIII + ATLEIDIMAS 


Kitą dieną Danglaras vėl pasijuto alkanas: tos olos 
oras nepaprastai žadino apetitą. Belaisvis manė, kad tą 
dieną išsivers be išlaidų. Būdamas taupus, savo celės 
kamputyje jis buvo paslėpęs pusę vakarykščio viščiuko 
ir gabalą duonos. 

Bet, vos spėjęs pavalgyti, užsinorėjo gerti. Šito jis 
nebuvo numatęs. 

Danglaras kovojo su savimi, kol pajuto, kad išdžiūvęs 
liežuvis limpa prie gomurio. 

Tuomet, daugiau nebepajėgdamas atsispirti deginan- 
čiam troškuliui, jis vėl pabeldė. 

Duris atidarė jam dar nematytas sargybinis. 

Bankininkas pamanė, kad geriau bus derėtis su senu 
pažįstamu, todėl ėmė šaukti Pepiną. 

— Aš čia, jūsų šviesybe, — tarė plėšikas, skubėdamas 
prie durų. Danglaras tai palaikė geru ženklu.— Ko no- 
rite? 

— Gerti, — atsakė kalinys. 

— Jūsų šviesybe, tikriausiai žinote,— pareiškė Pe- 
pinas,— kad vynas Romos apylinkėse nepaprastai bran- 
gus. 

— Tai duokite vandens, — atsakė Danglaras, mėgin- 
damas atremti smūgį. 

— Ak, jūsų šviesybe, vandens stinga labiau negu 
vyno: dabar tokia baisi sausra! 

— Matau, viskas prasideda iš pradžių! — tarė Dang- 
laras. 

Jis šypsojosi, dėdamasis, kad juokauja, nors smilki- 
nius išpylė prakaitas. 

— Klausykite,  drauguži,— kalbėjo bankininkas, 
matydamas, kad Pepinas vis toks pat nepajudinamas,— 
prašau jūsų stiklą vyno, nejaugi neduosite? 

— Aš jau sakiau, jūsų šviesybe,— rimtai paaiškino 
Pepinas,— kad mes neparduodame mažmenomis. 

— Tai duokite visą butelį. 

— Kokio? 

— Pigesnio. 

— Visų vynų kaina viena. 

— Kokia? 

— Dvidešimt penki tūkstančiai frankų butelis. 

— Verčiau sakykite, kad norite mane apiplėšti! — 
sušuko Danglaras su tokiu kartėliu, kokį tik Harpagonas 
būtų pajėgęs teisingai suprasti žmogaus balse.— Taip 
paprasčiau negu lupti nuo manęs kailį diržais. 

— Galbūt viršininkas ir turi tokį ketinimą, — tarė 
Pepinas. 

— Viršininkas? O kas jis? 

— Jus buvo nuvedę pas jį užvakar. 

— Kur jis yra? 

— Čia. 

— Ar aš galiu jį pamatyti? 

— Labai nesunku. 

Po trumpos valandėlės prieš Danglarą stovėjo Luidžis 
Vampa. 

— Jūs mane šaukėte? — paklausė jis belaisvį. 

— Tai jūs, pone, viršininkas tų, kurie mane čia 
atgabeno? 

— Taip, jūsų šviesybe. 

— Kokios išpirkos iš manęs reikalaujate? 

— Nagi tų penkių milijonų, kuriuos turite kišenėje. 

Danglaras pajuto, kaip ledinė ranka sugniaužė jam 
širdį. 

— Tai viskas, ką aš turiu, pone, tai didžiulio turto 
likutis. Jeigu jį atimsite, atimkite ir gyvybę. 

— Mums uždrausta pralieti jūsų kraują. 

Kas jums uždraudė? 

Tas, kurio mes klausome. 

Vadinasi, jūs ko nors klausote? 

Taip, viršininko. 

Aš maniau, kad jūs ir esate viršininkas? 

Aš šitų vyrų viršininkas, bet yra taip pat mano 


viršininkas. 


O tas viršininkas irgi ko nors klauso? 
Taip. 

Ko? 

Dievo. 


Danglaras susimąstė. 


Nesuprantu jūsų,— tarė jis. 

Gali būti. 

Tai jūsų viršininkas įsakė su manimi taip elgtis? 
Taip. 

Kodėl? 

Nežinau. 

Bet juk ateis laikas ir mano piniginė bus tuščia. 
Gali taip atsitikti. 

Klausykite,— tarė bankininkas,— norite mili- 


Ne. 

Dviejų? 

Ne. 

Trijų?.. Keturių?.. Na, ar norite keturių? Duodu 


jums keturis milijonus, jeigu mane išleisite. 

— Kodėl jūs siūlote mums keturis milijonus už tai, 
kas kainuoja penkis? — paklausė Vampa.— Man atrodo, 
tai lupikavimas, ponas bankininke. 

— Imkite viską! Ar girdite, viską? — suriko Dang- 
laras.— Ir nužudykite mane! 


Nusiraminkite, jūsų šviesybe, nereikia karščiuo- 


tis, — nuo to atsiras toks apetitas, kad per dieną po mili- 
joną pravalgysite. Po šimts velnių, būkite taupus! 


— O kai neturėsiu pinigų užmokėti jums? — sušuko 
ne savo kailyje Danglaras. 

— Tada badausite. 

— Badausiu? — pakartojo Danglaras blykšdamas. 

— Taip,— flegmatiškai atsakė Vampa. 

— Bet jūs sakote, kad nenorite manęs žudyti? 

— Nenorime. 

— Ir leisite mirti badu? 

— Tai kas kita. 

— Gerai, niekše, — sušuko Danglaras.— Apsišausite 
su savo bjauriais apskaičiavimais. Jeigu jau man lemta 
mirti, tai kuo greičiau, tuo geriau. Kankinkite mane, 
draskykite, žudykite, bet mano parašo daugiau nebegau- 
site! 

— Jūsų valia,— tarė Vampa ir išėjo iš celės. 

Staugdamas iš pasiutimo, Danglaras krito ant ožkenų. 

Kas tie žmonės? Kas tas jų nematomas viršininkas? 
Ko jie nori iš jo? Jeigu visi gali išsipirkti, tai kodėl jis 
vienas negali? 

Taip, žinoma, mirtis, greita prievartinė mirtis, savi- 
žudybė yra geriausias būdas paversti niekais visus tuos 
kėslus, dėl kurių trina rankas jo nuožmūs priešai, turbūt 
numatę jį kažkokio nesuprantamo keršto auka. 

Bet mirti! 

Galbūt pirmą kartą per savo ilgą gyvenimą Dangla- 
ras galvojo apie mirtį, kartu ir trokšdamas jos, ir bijo- 
damas. Išmušė valanda, kada tenka pažiūrėti tiesiog į 
akis tai nepermaldaujamai šmėklai, kuri tūno kiekvie- 
noje būtybėje ir su kiekvienu širdies plakimu kartoja: 
„Tu mirsi!“ 

Danglaras buvo panašus į laukinį žvėrį, kuris perse- 
kiojamas įniršta, paskui puola į neviltį, o nustojęs vilties 
kartais ištrūksta. 

Danglaras ėmė galvoti, kaip pabėgti. 

Bet aplink buvo uola, vienintelis išėjimas iš celės — 
pro salę, kurioje sėdėjo žmogus ir skaitė, o už jo šen ir ten 
slankiojo šautuvais ginkluoti šešėliai. 

Jis tvirtai laikėsi dvi dienas, paskui paprašė maisto 
ir pasiūlė už jį milijoną. 

Iš jo paėmė tą milijoną ir davė puikią vakarienę. 

Nuo tos dienos nelaimingojo kalinio gyvenimas 
virto nuolatiniu traukimusi. Jis tiek prisikentėjo, kad 
daugiau nebenorėjo kentėti ir darė viską, ko iš jo buvo 
reikalaujama. Praėjo dvylika dienų, ir štai papietavęs, 
ne blogiau kaip kadaise savo klestėjimo laikais, jis susis- 

kaičiavo, kiek išdavė raštelių: pasirodė, kad belikę vos 
penkiasdešimt tūkstančių. 

Tada jame įvyko keista permaina: atidavęs penkis 
milijonus, jis nutarė išgelbėti paskutiniuosius penkiasde- 
šimt tūkstančių, nutarė vėl alkti, kentėti, kad nereikėtų 
atiduoti tų pinigų. Jo galvoje šmėkščiojo vilties prošvais- 
tės, artimos beprotybei. Jau kada užmiršęs Dievą, ėmė 
galvoti apie jį. Danglaras tikino save, kad Dievas kartais 
padaro stebuklus. Urvas gali sugriūti, popiežiaus kara- 
binieriai gali aptikti tą prakeiktą slėptuvę ir išgelbėti jį. 
Tada jam liks tie penkiasdešimt tūkstančių frankų, o 
tokios sumos pakanka, kad žmogus nemirtų badu. Užtat 
su ašaromis akyse jis meldė Dievą palikti jam tuos pini- 
gus. 

Taip praslinko trys dienos, per kurias Dievo vardas 
visą laiką buvo jei ne jo širdyje, tai bent lūpose. Kartais 
jis imdavo kliedėti, jam atrodydavo, tartum pro kažkokį 
langą skurdžiame kambarėlyje jis mato ant menko guolio 
merdintį senį. 

Tas senis taip pat miršta badu. 

Ketvirtą dieną baronas buvo jau nebe žmogus, o 
gyvas lavonas. Jis surinko nuo žemės paskutinius savo 
ankstesnių pietų trupinius ir ėmė graužti demblį, kuriuo 
buvo išklota jo celė. 

Tada jis ėmė maldauti Pepino, kaip maldaujama 
angelą sargą, kad duotų jam pavalgyti. Pasiūlė jam 
tūkstantį frankų už kąsnį duonos. Pepinas nieko neatsakė. 

Penktą dieną baronas prišliaužė prie celės durų. 

— Argi jūs krikščionys? — tarė jis, atsiklaupęs ant 
kelių.— Jūs norite numarinti žmogų, savo brolį, Dievo 
akyse? 

„Kur mano senieji draugai!“ — sumurmėjo jis ir 
griuvo kniūbsčias ant žemės. 

Paskui atsistojo ir desperatiškai suriko: 

— Viršininką! Viršininką! 

— Aš čia! — tarė staiga atsiradęs Vampa.— Ko 
jums reikia? 

— Imkite mano paskutinį auksą, — vebleno Dangla- 
ras, tiesdamas jam piniginę, — bet palikite gyvą nors ir 
šioje oloje. Aš jau nebeprašau laisvės, aš prašau tik gyvy- 
bės. 

— Jūs labai kenčiate? — paklausė Vampa. 
— Taip, žiauriai kenčiu! 
— Bet yra žmonių, kurie kentėjo dar žiauriau negu 


— Netikiu! 

— Tikrai! Yra tokių, kur mirė iš bado. 

Danglaras prisiminė tą senį, kurį kliedesio valando- 
mis regėjo pro skurdaus kambarėlio langą vaitojantį 
savo varganame guolyje. 

Vaitodamas jis prispaudė kaktą prie akmeninės aslos. 

— Teisybė, buvo tokių, kurie kentėjo daugiau už 
mane, tačiau jie kankiniai. 

— Ar jūs gailitės? — paklausė jį kažkieno niūrus ir 
iškilmingas balsas, nuo kurio Danglarui plaukai ant 
galvos pasišiaušė. 

Nusilpusiomis akimis jis bandė susigaudyti aplinkui 
ir už Luidžio nugaros pamatė žmogų su apsiaustu. Ne- 
pažįstamasis stovėjo akmeninės kolonos šešėlyje. 

— Už ką aš turiu gailėtis? — vos girdimai suveble- 
no Danglaras. 

— Už padarytą pikta,— atsakė tas pats balsas. 

— Taip, aš gailiuosi. gailiuosi! — sušuko baronas. 

Ir savo sugeibusia ranka ėmė muštis į krūtinę. 

— Tuomet aš jums atleidžiu,— tarė nepažįstamasis, 
nusimesdamas apsiaustą ir išeidamas į šviesą. 

— Grafas Montekristas,— siaubo apimtas suriko 
Danglaras, ir jo veidas, jau perbalęs nuo bado ir kančių, 
išblyško dar labiau. 

— Klystate, aš ne grafas Montekristas. 

— Tai kas jūs? 

— Aš tas, kurį jūs pardavėte, išdavėte, kuriam 
nuplėšėte garbę. Aš tas, kuriam atėmėte sužadėtinę, kurį 
sutrypėte, norėdamas įkopti į turtus. Aš tas, kurio tėvas 
dėl jūsų kaltės mirė badu. Aš pasmerkiau jus mirti iš 
bado ir vis dėlto atleidžiu jums, nes man pačiam reikia 
atleidimo. Aš Edmonas Dantesas! 

Danglaras suriko ir puolė jam po kojų. 

— Stokite,— tarė grafas,— aš dovanoju jums gyvy- 
bę. Abu jūsų sėbrai ne tokie laimingi: vienas išėjo iš 
proto, kitas mirė! Pasilaikykite savo likusius penkiasde- 

šimt tūkstančių frankų — tebūnie tai mano dovana. O iš 
prieglaudų jūsų pavogti penki milijonai nežinomos rankos 
jau sugrąžinti. Dabar valgykite ir gerkite, šiandien jūs 
mano svečias. Vampa, kai tas žmogus bus sotus, paleisk 
JĮ. 

Kol grafas nuėjo, Danglaras gulėjo kniūbsčias. Pa- 
kėlęs galvą, jis pamatė koridoriuje nykstantį neaiškų 
šešėlį, prieš kurį lenkėsi banditai. 

Vampa įvykdė grafo įsakymą, ir Danglarui buvo 
patiekti geriausi vaisiai, geriausias Italijos vynas. Paskui 
jį įsodino į pašto karietą, nuvežė į kelią ir išlaipino prie 
kažkokio medžio. 

Atsišliejęs į medį, jis išstovėjo šitaip iki ryto, neži- 
nodamas, kur atsidūrė. 

Išaušus pastebėjo netoliese upelį. Jausdamas troškulį, 
nušliaužė prie vandens. 

Pasilenkęs gerti, Danglaras pamatė, kad jo plaukai 
visiškai balti. 


XLIV + SPALIO PENKTOJI 


Buvo maždaug šešta valanda vakaro. Opalinė šviesa, 
varstoma auksinių rudens saulės spindulių, plūdo iš 
dangaus į melsvą jūrą. 

Dienos kaitra pamažu vėso. Jau buvo jaučiamas 
lengvas dvelkimas, panašus į gamtos alsavimą po vidur- 
dienio karščių, pūtė malonus vėjelis, kuris gaivina Vidur- 
žemio jūros pakraščius ir neša nuo kranto į krantą medžių 
aromatus, sumišusius su aitriu jūros kvapu. 

Per tą milžinišką ežerą, plytintį nuo Gibraltaro iki 
Dardanelų ir nuo Tuniso iki Venecijos, kylančios vakaro 
miglos gaubiama, slydo lengva, grakšti jachta nelyginant 
gulbė, kai ji sklendžia vandens paviršiumi, plačiai išskė- 
tusi sparnus. Jachta greitai ir gracingai skrido pirmyn, 
užpakalyje palikdama fosforine šviesa ribančią vagą. 

Pamažu saulė nugrimzdo anapus horizonto, bet, tarsi 
atgaivindami reto grožio antikinės mitologijos legendas, 
nekuklūs jos atspindžiai dar blykčiojo bangų viršūnėse, 
išduodami Amfitritės paslaptį: ugnies dievaitis prigludo 

prie jos krūtinės, ir ji bergždžiai mėgino pridengti myli- 
mąjį savo mėlynos tunikos klostėmis. 

Jachta greitai lėkė pirmyn, nors vėjas, atrodė, buvo 
toks silpnas, kad nė mergaitės garbanėlių nebūtų pajėgęs 
sutaršyti. 

Laivo priešakyje stovėjo augalotas, saule įdegęs 
vyras ir išplėstomis akimis stebėjo besiartinančią žemę, 
tamsią kūgio formos salą, kylančią iš bangų tarsi milži- 
niška katalaniška kepurė. 

— Ar čia ir yra Montekristo sala? — rimtu, labai 
liūdnu balsu paklausė keleivis, kurio žinioje, matyt, buvo 
ta jachta. 

— Taip, jūsų malonybe,— atsakė kapitonas,— mes 
jau atplaukėme. 

— Mes jau atplaukėme! — su nenusakomu liūdesiu 
sušnibždėjo keleivis. 

Paskui tyliai pridūrė: 

— Taip, čia mano uostas. 

Jis vėl paskendo savo mintyse. Jo lūpos šyptėlėjo 
graudžiau už raudą. 

Po valandėlės ant kranto blykstelėjo ir tuojau užgeso 
šviesa ir jachtą pasiekė šūvio garsas. 

— Jūsų malonybe,— kreipėsi į jį kapitonas, — tai 
ženklas iš salos, gal malonėsite į jį atsakyti? 

— Koks ženklas? — paklausė keleivis. 

Kapitonas parodė ranka į salą: jos viršūnėje rangėsi 
vienišas balkšvas dūmelis, pamažu besisklaidąs ore. 

— Taip, taip! — tarsi atsibudęs tarė jaunasis kelei- 
vis.— Gerai. 

Kapitonas jam padavė užtaisytą karabiną. Keleivis 
paėmė jį, pamažu pakėlė ir iššovė. 

Netrukus jūreiviai nuleido bures ir išmetė inkarą už 
kokių penkių šimtų žingsnių nuo nedidelio uosto. 

Valtis su keturiais irkluotojais ir vairininku jau 
suposi ant bangų. Keleivis įlipo į ją, sunėrė ant krūtinės 
rankas ir stovėjo, užuot atsisėdęs valties gale, kur jam 
buvo skirtas mėlynu kilimu uždengtas suolelis. 

Pakėlę irklus, nelyginant paukščiai, džioviną spar- 
nus, irkluotojai laukė komandos. 

— Pirmyn! — tarė keleivis. 

Aštuoni irklai vienu metu be jokio garso paniro 
į vandenį, valtis kaip strėlė nurūko pirmyn. 

Po valandėlės jie jau buvo mažytėje įlankoje, uolų 
tarpeklyje, ir valtis įsmigo į smėlėtą dugną. 

— Jūsų malonybe,— tarė vairininkas,— pora vyrų 
nuneš jus į krantą. 

Keleivis atsakė į tą pasiūlymą abejingu mostu, per- 
lipo per valties kraštą ir nušoko į vandenį, kuris jam 
siekė iki juosmens. 

— Be reikalo, jūsų malonybe,— sumurmėjo vairi- 
ninkas,— šeimininkas mus bars. 

Nieko neatsakęs, keleivis brido į krantą paskui du 
jūrininkus, taikančius žengti kuo lygesniu dugnu. 

Po kokių trisdešimties žingsnių išlipo į krantą. Kelei- 
vis nusipurtė ir ėmė dairytis, į kurią pusę jį ves toliau, nes 
jau buvo visai sutemę. 

Vos truputį grįžtelėjus, ant jo peties nusileido kaž- 
kieno ranka, ir balsas, nuo kurio jis krūptelėjo, tarė: 

— Sveikas, Maksimilijanai, jus reikia pagirti už 
punktualumą, ačiū. 

— Čia jūs, grafe! — sušuko Morelis ir greitai, beveik 
džiaugsmingai abiem rankom suspaudė Montekristo 
ranką. 

— Kaip matote, ir aš punktualus. Bet jūs visas 
šlapias, drauguži mano. Jums reikia persirengti, kaip 
Kalipsė pasakytų Telemachui. Eime, čia jums paruoštas 
prieglobstis, kur užmiršite ir nuovargį, ir šaltį. 

Montekristas pastebėjo, kad Morelis nusigręžė. Jis 
truputį palaukė. 

Jaunuolis nustebęs pamatė, kad jį atvežusieji vyrai 
nuplaukė atgal, nieko jam nepasakę ir nepareikalavę 
užmokėti. Dar buvo girdėti irklų teškenimas — valtis 
grįžo prie jachtos. 

— Jūs dairotės savo jūreivių? — paklausė grafas. 

— Taip, jie nuplaukė, o juk aš neužmokėjau. 

— Nesirūpinkite,  Maksimilijanai, — juokdamasis 
tarė Montekristas.— Su jūrininkais turiu sutartį, pagal 
kurią prekės ir keleiviai į mano salą gabenami nemokamai. 
Turiu abonementą, kaip sakoma civilizuotuose kraštuose. 

Morelis nustebęs pažvelgė į grafą. 

— Grafe, jūs čia visai kitoks negu Paryžiuje, — 
tarė jis. 

— Kodėl? 

— Jūs čia juokiatės. 

Montekristas staiga paniuro. 

— Teisybė, Maksimilijanai, aš užmiršau. Nudžiugau 
jus pamatęs, ir man tiesiog iš galvos išdulkėjo, kad kiek- 
viena laimė laikina. 

— Ne, ne, grafe! — sušuko Morelis, vėl griebdamas 
draugo ranką.— Juokitės, būkite laimingas ir įrodykite 
man savo abejingumu, kad gyvenimas sunkus tik ken- 
čiantiems. Jūs gailestingas, geras, kilnus, jūs tik apsi- 
metate linksmas, norėdamas sustiprinti mano dvasią. 

— Klystate, Moreli,— tarė Montekristas,— aš iš 
tikrųjų jaučiausi laimingas. 

— Vadinasi, mane užmiršote. Juo geriau! 

— Kodėl? 

— Jūs puikiai žinote, mano drauge, kad aš sveikinu 
jus, kaip gladiatorius cirke sveikina didįjį imperatorių: 
„Einąs mirti tave sveikina“. 

— Tai jūs dar nenusiraminote? — paklausė Monte- 
kristas, mįslingai žvilgtelėjęs į jį. 

— Nejaugi manote, jog tai įmanoma? — su kartėliu 
tarė Morelis. 

— Klausykite, Maksimilijanai,— tarė grafas.— Jūs 
turbūt nelaikote manęs plepiu, aušinančiu burną be rei- 
kalo. Aš turiu teisę klausti, ar jūs nusiraminote, nes 
man žmogaus širdis neturi paslapčių. Įsibraukime abu 
į jūsų širdį, Moreli, ir ištirkime jos gelmes. Ar ir dabar 
ji jaučia tą patį geliantį skausmą, nuo kurio dreba kūnas, 
kaip dreba moskito įgeltas liūtas? Ar ją tebedegina tas 
troškimas, kurį numaldo vien kapas? Ar tebeslegia tas 
beviltiškas sielvartas, kuris nutraukia žmogaus ryšius su 
gyvenimu ir stumia jį į mirties glėbį? O gal jūsų širdis 
tiesiog prarado tvirtybę, gal sielvartas užpūtė joje pasku- 
tinį vilties žiburėlį, ir ta širdis, netekusi atminties, užmiršo 
verkti? Jeigu taip, jeigu jums jau išseko ašaros, jeigu 
atrodo, kad jūsų širdis mirė ir vienintelė jūsų parama 
Dievas, jūsų akys nukreiptos tik į dangų, tuomet, mano 
drauge, jūs nusiraminote, ir daugiau nėra kuo skųstis. 

— Grafe,— atsakė Morelis švelniai ir drauge tvir- 
tai, — išklausykite mane kaip žmogų, kuris pirštu rodo 
į žemę, o akis kelia į dangų. Aš atvykau pas jus numirti 
ant draugo rankų. Žinoma, yra žmonių, kuriuos aš myliu: 
myliu seserį, myliu jos vyrą. Bet man reikia, kad paskuti- 
niąją akimirką kažkas nusišypsotų man ir ištiestų į mane 
savo stiprias rankas. Sesuo paplūstų ašaromis ir apalptų, 
tektų matyti, kaip ji kankinasi, o aš pakankamai jau 
prisikentėjau. Emanuelis stengtųsi atimti iš manęs pisto- 
letą, ir viskas skardėtų nuo jo riksmo. Jūs, grafe, davėte 
man žodį, o kadangi jūs daugiau negu žmogus ir aš laiky- 
čiau jus dievybe, jeigu nebūtumėte mirtingas, tai jūs 
nulydėsite mane ramiai ir švelniai iki amžinybės vartų. 

— Drauge mano,— tarė grafas,— belieka man tik 
viena abejonė: gal jūs toks silpnadvasis, kad puikaujatės 
savo skausmu? 

— Ne, grafe, žvilgtelėkite į mane: aš visai nuo- 
širdus, visai ne silpnadvasis,— tarė Morelis, tiesdamas 
grafui ranką, — mano pulsas plaka ne greičiau ir ne lėčiau 
kaip visuomet. Aš tik jaučiuosi priėjęs kelio galą ir toliau 
neisiu. Jūs vadinate save išminčiumi, jūs man sakėte 
laukti ir tikėtis, o ar žinote, ko pasiekėte, nelaimingasis 
išminčiau? Aš laukiau visą mėnesį, vadinasi, aš visą 
mėnesį kentėjau! Žmogus — apgailėtina ir nelaiminga 
būtybė: aš tikėjausi, pats nežinau ko, matyt, kažko negir- 
dėto, absurdiško, beprotiško! Gal kokio stebuklo? Vienas 
Dievas težino, Dievas, kuris į mūsų protą primaišė kvaily- 
bės, vadinamos viltimi. Taip, aš laukiau, taip, aš tikėjausi, 
ir per tą valandėlę, kurią mes čia šnekučiuojamės, jūs, 
pats nejausdamas, šimtą kartų badėte, kankinote man 
širdį, nes iš kiekvieno jūsų žodžio mačiau, kad man nėra 
jokios vilties. Ak, grafe, kaip meiliai, kaip švelniai liūliuo- 
ja mane mirtis! 

Paskutiniuosius žodžius jis ištarė su tokia aistringa 
jėga, kad grafas krūptelėjo. 

— Drauge,— toliau kalbėjo Morelis, matydamas 
grafą tylint,— spalio penktą pasibaigia jūsų skirtas lau- 
kimo mėnuo... Šiandien spalio penktoji... 

Morelis išsitraukė laikrodį. 


ie Dabar devynios, man liko gyventi dar trys valan- 
os. 

— (Gerai,— atsakė Montekristas.— Eime. 

Morelis automatiškai nusekė paskui grafą ir net ne- 
pastebėjo, kaip jie įėjo į urvą. 

Jis pajuto po kojomis kilimą. Atsidarė durys, pa- 
dvelkė kvepalais, skaisti šviesa krito į akis. 

Morelis sustojo dvejodamas. Jis būgštavo tos valią 
silpninančios prabangos. 

Montekristas švelniai pastūmėjo jį prie stalo saky- 
damas: 

— Kodėl mums nepraleidus tų trijų valandų kaip 
senovės romėnai? Nerono, savo valdovo ir imperatoriaus, 
pasmerkti mirti su gėlių vainikais ant galvų jie sėsdavo 
už stalo ir mirtį įkvėpdavo drauge su rožių ir heliotropų 
aromatu. 

Morelis nusišypsojo. 

— Kaip norite,— atsakė jis.— Mirtis visada mirtis: 
užsimiršimas, poilsis, gyvybės, vadinasi, ir skausmo nebu- 
vimas. 

Jis atsisėdo prie stalo. Montekristas — priešais jį. 

Tai buvo tas pats pasakiškas valgomasis, kurį mes 
jau kartą aprašėme. Marmurinės statulos po senovei 
laikė ant galvų pintines, pilnas gėlių ir vaisių. 

Išsiblaškęs Morelis apžvelgė kambarį ir tikriausiai 
nieko nematė. 

— Aš noriu jus kai ko paklausti, — tarė jis, atidžiai 
žiūrėdamas į grafą. 

— Klauskite, — atsakė šis. 

— Grafe,— tęsė Morelis,— jūs esate sukaupęs sa- 
vyje visą žmogiškąjį žinojimą, ir man atrodo, kad jūs 
atėjote iš kito, aukštesnio ir protingesnio pasaulio negu 
mūsiškis. 

— Jūsų žodžiai, Moreli, nėra visai be pagrindo, — 
tarė grafas, šypsodamasis savo liūdnu, tiek grožio jam 
teikiančiu šypsniu.— Aš atsiradau iš planetos, kurios 
vardas — kančia. 

— Tikiu kiekvienu jūsų žodžiu, net nemėgindamas 
perprasti, kas juose slypi. Jūs man sakėte — gyvenk, ir 
aš gyvenau. Jūs man sakėte — tikėkis, ir aš beveik tikė- 
jausi. Dabar aš klausiu jus, tarsi jau būtumėte patyręs 
mirtį: grafe, ar tai labai skausminga? 

Montekristas žiūrėjo į Morelį neapsakomai švelniai. 

— Taip,— tarė jis,— tai labai skausminga, jeigu 
šiurkščiai plėšite tą mirtingą kiautą, kuris „atkakliai 
stengiasi gyventi. Jeigu žalosite savo kūną neįžiūrimais 
durklo dantimis, jeigu kvaila kulka, visada pasirengusia 
nukrypti nuo kelio, pradursite savo smegenis, tokias 
jautrias mažiausiam sutrenkimui, tai, žinoma, kankinsitės 
ir bjauriai paliksite gyvenimą. Priešmirtinių skausmų 
valandą jis pasirodys jums geresnis negu tokia kaina 
perkama ramybė. 

— Taip, suprantu,— tarė Morelis,— mirtis, kaip ir 
gyvenimas, pilnas ir kančių, ir malonumų,— reikia tik 
pažinti jos paslaptis. 

— Teisingai, Maksimilijanai, jūs pasakėte gilią 
mintį. Pagal tai, ar maloniai, ar priešiškai mes ją sutin- 
kame, mirtis mums arba draugė, kuri it gera auklė švel- 
niai liūliuoja mus, arba priešas, kuris šiurkščiai plėšia 
iš kūno mūsų sielą. Kada nors, po kokio tūkstančio metų, 
kai žmogus apvaldys visas griaunamąsias gamtos jėgas 
ir pajungs jas tarnauti žmonijos labui, kada žmogus 
sužinos, anot jūsų, mirties paslaptis, mirtis tuomet bus 
tokia pat maloni ir džiaugsminga kaip miegas mylimo- 
sios glėbyje. 

— Grafe, jeigu jūs panorėtumėte, ar mokėtumėte 
taip numirti? 

— Taip. 

Morelis ištiesė jam ranką. 

— Dabar suprantu,— tarė jis,— kodėl paskyrėte 
pasimatymą čia, toje gūdžioje saloje, vidury okeano, 
tuose požemio rūmuose, tame rūsyje, kurio pavydėtų 
net faraonas. Jūs mane mylite, grafe, tiesa? Taip mylite, 
jog norite, kad aš numirčiau tokia mirtimi, apie kurią 
neseniai kalbėjote: be kančių, leisdamas ramiai užgesti 
tariant Valentinos vardą ir spaudžiant jūsų ranką. 

— Atspėjote, Moreli,— paprastai patvirtino gra- 
fas,— to aš ir noriu. 

— Ačiū. Mintis, kad rytoj aš jau nebekentėsiu, 
džiugina mano iškankintą širdį. 

— Ir nieko nesigailite? — paklausė Montekristas. 

— Ne! — atsakė Morelis. 

— Net manęs? — tarė grafas, nepaprastai jaudin- 
damasis. 

Morelis tylėjo. Giedros jo akys staiga apsiblausė, 
paskui sužėrėjo keistu spindesiu: dvi stambios ašaros 
ištryško ir nusirito, palikdamos ant skruostų sidabrinį 
pėdsaką. 

— Kaip! — tarė grafas.— Kažko dar gailitės žemėje 
ir vis tiek norite mirti? 

— Maldauju, daugiau nė žodžio, grafe,— sušuko 
Morelis nusiminusiu balsu, — užteks jums mane kankin- 
ti! 

Grafas pamanė, kad Morelio tvirtumas silpsta. 

Jo sieloje vėl pabudo baisi abejonė, su kuria kartą 
jau buvo susirėmęs Ifo pilyje. 

„Aš noriu grąžinti tam žmogui laimę,— tarė jis 
sau,— tą laimę noriu mesti ant svarstyklių, kad ji atsver- 
tų tą jų lėkštę, kur pririoglinau blogio. O kas, jei aš klystu 
ir tas žmogus nėra toks nelaimingas, kad būtų vertas 
laimės? Kas tuomet man bus? Juk tik atsimindamas 
gera aš galiu užmiršti bloga!“ 

— Klausykite, Moreli,— tarė jis,— matau, jūsų 
kančia neapsakoma, bet vis dėlto jūs tikite į Dievą ir 
nenorėsite pražudyti savo sielos. 

Morelis liūdnai šyptelėjo. 

— Grafe,— atkirto jis,— aš nemėgstu gražių žo- 
džių, bet prisiekiu, mano siela man jau nebepriklauso. 

— Moreli, jūs žinote, kad aš vienas pasaulyje, — 
tarė Montekristas,— įpratau į jus žiūrėti kaip į tikrą 
sūnų. Norėdamas išgelbėti sūnų, atiduočiau ne tik savo 
turtus, bet ir gyvybę. 

— Ką norite tuo pasakyti? 

— Noriu pasakyti, Moreli, kad jūs nutarėte atsisvei- 
kinti su gyvenimu, nes nežinote, kokių malonumų gali 
suteikti didelis turtas. Aš turiu apie šimtą milijonų — 
visus atiduodu jums. Su tokiais turtais pasieksite visko, 
ko tik panorėsite. Jeigu jūs garbėtroška, galėsite imtis 
bet kokios veiklos. Pertvarkykite pasaulį, pakeiskite jo 
veidą, darykite visokiausias kvailybes, jei norite, nusikal- 
timus, bet gyvenkite. 

— Grafe, jūs man davėte žodį, — šaltai atsakė More- 

lis ir, išsitraukęs iš kišenės laikrodį, pridūrė: — jau pusė 
dvyliktos. 

— Moreli! Pagalvokite! Mano akyse, mano namuose! 

— Tai leiskite man išvykti, — niūriai tarė Morelis.— 
Kitaip pagalvosiu, kad jūs mane mylite ne dėl manęs, o 
dėl savęs. 

Ir atsistojo. 

— Gerai,— Montekristo veidas nušvito,— matau, 
nesiduodate perkalbamas. Taip, jūs labai nelaimingas ir, 
anot jūsų, tik stebuklas galėtų jus išgydyti. Sėskitės, 
Moreli, ir laukite. 

Morelis paklausė. Tuomet Montekristas atsistojo, 
priėjo prie uždarytos spintelės, kurios raktą nešiodavosi 
ant auksinės grandinėlės, ir išėmė iš jos sidabrinę pui- 
kaus meniško darbo skrynelę. Jos kampuose buvo keturios 
grakščios moterų figūrėlės, panašios į tragiškai atsilo- 
šusias kariatides arba dangun besiveržiančius angelus. 

Jis pastatė skrynelę ant stalo. 

Paskui atidarė ir išėmė mažytę auksinę dėžutę, 
kurios dangtelis atšoko paspaudus slaptą spyruoklėlę. 

Joje buvo kažkokia tiršta tyrė, jos spalvą įžiūrėti 
kliudė aukso, safyrų, rubinų ir smaragdų žėrėjimas. Taip 
buvo išpuošta dėžutė. 

Tyrė švytėjo mėlio, purpuro ir aukso atspalviais. 

Auksiniu šaukšteliu grafas pakabino truputėlį tos 
tyrės ir padavė Moreliui, įsmeigęs į jį tiriamą žvilgsnį. 

Dabar buvo matyti, kad ta tyrė žalsvos spalvos. 

— Čia tai, ko jūs manęs prašėte,— tarė jis.— Tai, 
ką aš jums žadėjau. 

— Kol dar esu gyvas,— tarė Maksimilijanas, imda- 
mas iš Montekristo rankų šaukštelį, — noriu jums iš visos 
širdies padėkoti. 

Grafas paėmė kitą šaukštelį ir antrą kartą pakabino 
iš auksinės dėžutės. 

— Ką jūs darote, drauge? — paklausė Morelis, 
griebdamas jį už rankos. 

— Žinote, Moreli,— atsakė grafas šypsodamasis, — 
tegu Dievas atleidžia neprotingam savo tvariniui, bet 
gyvenimas man įgriso ne mažiau kaip jums ir jeigu jau 
pasitaiko tokia proga... 

— Palaukit! — sušuko jaunasis vyras.— Jūs mylite 
ir esate mylimas, jūs nepraradote vilties — nedarykite 
šito! Tai būtų nusikaltimas! Sudie, mano taurusis, pui- 
kusis drauge. Aš papasakosiu Valentinai viską, ką jūs man 
padarėte. 

Ir pamažu, bet nesvyruodamas, lengvai spausdamas 
kaire ranka Montekristo ranką, Morelis mėgaudamasis 
prarijo paslaptingąją tyrę. 

Abu nutilo. Ali, nebylus ir paslaugus, atnešė tabako, 
pypkių, padavė kavos ir vėl dingo. 


Palengva lempos ėmė blaustis marmurinių statulų 
rankose, ir kvapūs dūmai Moreliui jau nebeatrodė tokie 
aštrūs. 

Sėdėdamas priešais, Montekristas žiūrėjo į jį iš 
prieblandos, ir Morelis matė tik žibančias jo akis. 

Neapsakomas silpnumas apėmė Maksimilijaną. Pypkė 
išslydo iš jo rankų, daiktai ėmė netekti savo kontūrų ir 
spalvų. Jo aptemusioms akims vaidenosi, tarsi sienoje 
atsiveria kažkokios durys, prasiskleidžia užuolaidos. 

— Drauge,— tarė jis,— jaučiu, kad mirštu. Ačiū. 

Morelis pabandė paskutinį kartą ištiesti grafui ranką, 
bet ji bejėgiškai nusviro žemyn. 

Tada jam pasirodė, kad Montekristas šypsosi, bet ne 
ta keista bauginančia šypsena, kuri kartais Moreliui 
praskleisdavo tos neaprėpiamos sielos paslaptis, o su 
meilia užuojauta, su kuria šypsosi tėvai, žiūrėdami į kvai- 
liojančius savo vaikus. 

Tuo metu grafas tartum išaugo, atrodė kaip tikras 
milžinas raudonų sienų fone, jis atmetė aukštyn juodus 
plaukus ir stovėjo išdidus, rūstus tarsi angelas, kuris 
sutiks nusidėjėlius paskutiniojo teismo dieną. 

Suglebęs, nusilpęs Morelis atsilošė krėsle. Svelnus 
nuovargis išsklido po visą kūną. Jo sąmonėje viskas 
pasikeitė, kaip keičiasi margi ornamentai kaleidoskope. 

Pusiau gulėdamas, be jėgų Morelis gaudė orą. Jam 
atrodė, kad gyva jame tėra vienintelė vizija: jis skrieja 
išskleidęs visas bures į tą miglotą sapną, kuriuo prasideda 
kita nežinomybė, vadinama mirtimi. 

Jis vėl pabandė ištiesti grafui ranką, bet šį sykį 
ranka net nepajudėjo. Jis norėjo ištarti paskutinį sudie, 

bet apsunkęs liežuvis sustingo kaip akmuo ant kapo 
angos. 

Jo mieguistos akys nejučiom užsimerkė, bet ir pro 
blakstienas jam vaidenosi neaiškus paveikslas, kurį jis 
pažino, nors kambaryje buvo tamsu. 

Tai buvo grafas. Jis priėjo prie vienų durų ir jas 
atidarė. 

Tą pačią akimirką skaisti, akinanti šviesa įsiveržė 
iš gretimo kambario, iš pasakiškų rūmų, ir nutvieskė 
salę, kurioje taip maloniai merdėjo Morelis. 

Ant slenksčio tada jis pamatė nuostabiai gražią 
moterį. 

Išbalusi, švelniai besišypsanti, ji buvo panaši į gai- 
lestingumo angelą, nuginkluojantį keršto angelą. 

„Dangus jau atsidaro prieš mane? — pagalvojo 
mirštantysis.— Tas angelas panašus į aną, kurio aš ne- 
tekau“. 

Montekristas parodė merginai krėslą, kuriame gulėjo 
Morelis. 

Ji priėjo prie jo sudėjusi rankas, su šypsena lūpose. 

— Valentina! Valentina! — iš gilumos širdies sušuko 
Morelis. 

Bet jo lūpos neištarė jokio garso. Jis giliai atsiduso ir 
užmerkė akis, tarsi sudėjęs visas savo jėgas į tą nebylų 
šauksmą. 

Valentina puolė prie jo. 

Morelio lūpos dar kartą sujudėjo. 

— Jisai jus šaukia,— tarė grafas.— Jus šaukia iš 
savo sapno gelmių tas, kuriam patikėjote savo likimą ir 
su kuriuo mirtis vos neišskyrė jūsų. Bet, laimė, aš buvau 
sargyboje ir įveikiau mirtį! Valentina, nuo dabar šioje 
žemėje niekas jūsų neturi išskirti, nes jis veržėsi į mirtį 
todėl, kad norėjo anapus ribos išvysti jus. Be manęs abu 
būtumėte mirę, aš jus grąžinu vieną kitam: teužskaito 
man Dievas tas dvi išgelbėtas gyvybes! 

Valentina nutvėrė Montekristo ranką ir, apimta ne- 
apsakomo džiaugsmo, pakėlė ją prie lūpų. 

— Taip, dėkokite man! — tarė grafas.— Be paliovos 
kartokite man, kad aš jus padariau laimingą! Nežinote, 
kaip man to reikia! 

— Iš visos širdies jums dėkinga,— tarė Valenti- 
na,— o jeigu netikite mano nuoširdumu, paklauskite 
Haidę. Tegu mano brangioji sesuo Haidė pasako jums, 
kad nuo tada, kai mes palikome Prancūziją, tik jos pasako- 
jimai apie jus padėjo man kantriai laukti tos laimingos 
dienos, kuri šiandien išaušo. 

— Tai jūs mylite Haidę? — paklausė Montekristas, 
jaudindamasis ir veltui mėgindamas tai nuslėpti. 

— Iš visos širdies. 

— Klausykite, Valentina,— pasakė grafas,— aš pa- 
prašysiu jus vienos malonės. 

— Mane? Dievuliau brangus! Kokia aš būčiau lai- 
minga... 

— Taip. Jūs pavadinote Haidę savo seserimi: tegu 
ji iš tikrųjų tampa jūsų seserimi, Valentina. Atiduokite 
jai visa, ką jaučiatės skolinga man. Kartu su Moreliu 
globokite ją, nes (grafo balsas pasidarė tylus) nuo šiol ji 
visai viena pasaulyje... 

— Viena pasaulyje! — kažkas pakartojo už grafo 
nugaros.— O kodėl? 

Montekristas atsigręžė. 

Prieš jį stovėjo Haidė, išblyškusi, sustingusi, ir 
žiūrėjo mirtinai persigandusi. 

— Todėl, kad rytoj, dukra mano, tu būsi laisva, — 
atsakė grafas,— ir tvarkysi savo gyvenimą, kaip tau 
patiks. Todėl, kad aš nenoriu, jog mano likimas temdytų 
tavąjį. Didžiojo pašos dukra, aš grąžinu tau turtus ir tavo 
tėvo vardą. 

Haidė išbalo, bejėgiškai išskėtė savo vaiskias rankas, 
kaip mergelė, aukodamasi Dievui, ir tarė dusliu nuo 
tramdomo verksmo balsu: 

— Mano pone, tu palieki mane? 

— Tu jauna, Haide, graži. Užmiršk net mano vardą 
ir būk laiminga. 

— Gerai, — atsakė ji, — tavo įsakymai bus įvykdyti, 
mano pone. Aš užmiršiu tavo vardą ir būsiu laiminga. 

Ir ji žengė durų link. 

— Dieve mano! — sušuko Valentina, prilaikydama 
ant savo peties apsunkusią Morelio galvą.— Ar jūs ne- 
matote, kokia ji išbalusi, kaip ji kenčia? 

Haidė atsakė jai širdį veriančiu balsu. 

— Kodėl jis turi mane suprasti, sese? Jis ponas, aš 
vergė. Jis turi teisę nieko nematyti. 

Grafas sudrebėjo nuo to balso skambesio, palietusio 
slapčiausias jo širdies stygas. Jo akys susidūrė su mergi- 
nos akimis ir nepakėlė jų ugnies. 

— Dieve mano! — tarė  Montekristas.— Nejaugi 
teisybė, ką tu leidai man įtarti? Haide, tai tu nenorėtum 
su manimi skirtis? 

— Aš jauna,— švelniai atsakė ji, — aš myliu gyve- 
nimą, kurį tu padarei man tokį džiaugsmingą, ir būtų 
gaila mirti. 

— Ir jeigu aš tave paliksiu, Haide... 

— Aš mirsiu, mano pone! 

— Tai tu myli mane? 

— Klausia, ar aš jį myliu! Valentina, pasakyk jam, 
ar tu myli Maksimilijaną! 

Grafas pajuto, kaip išsiplėtė jo krūtinė ir kaip lais- 
vai ėmė plakti širdis. Jis ištiesė rankas, ir Haidė surikusi 
puolė jam į glėbį. 

— Taip, aš myliu tave! Myliu kaip tėvą, brolį, vyrą! 
Myliu tave kaip gyvenimą. Myliu tave kaip dievą, nes man 
tu esi gražiausias, tu man geriausias ir didžiausias iš 
visų žmonių! 

— "Tebūnie taip, kaip tu nori, brangusis mano an- 
gele! — tarė grafas.— Dievas, kuris mane prikėlė iš 
numirusiųjų ir leido nugalėti priešus, nenori, kad ta 
pergalė baigtųsi atgaila. Aš ketinau nubausti save, o 
Dievas nori man atleisti. Tai mylėk mane, Haide! Kas 
žino? Gal tavo meilė padės man užmiršti tai, ką reikia 
užmiršti. 

— Ką tu sakai, mano pone? — paklausė mergina. 

— Sakau, Haide, kad vienas tavo žodis išmokė 
-mane daugiau negu visa mano išmintis, kaupta per dvide- 
šimt metų. Haide, turiu tik tave vieną pasaulyje, tik tu 
viena sieji mane su gyvenimu, tik tu viena gali suteikti 
man skausmo, tik tu viena gali padaryti mane laimingą. 

— Girdi, Valentina? — sušuko Haidė.— Jis sako, 
kad aš galiu suteikti jam skausmo, aš, kuri savo gyvybę 
už jį atiduočiau. 

Grafas giliai susimąstė. 

— Nejaugi aš įžiūriu tiesą? — tarė jis.— Dieve, 
nesvarbu, ar atpildas, ar bausmė — aš priimu savo likimą. 
Eime, Haide, eime... 

Apglėbęs grakštų Haidės liemenį, jis paspaudė Valen- 
tinai ranką ir dingo. 

Praslinko dar beveik valanda. Tylėdama, vos kvė- 
puodama, įsmeigusi į vieną tašką akis, Valentina vis 
taip pat sėdėjo prie Morelio. Pagaliau ji pajuto, kad 
smarkiau suplakė jo širdis, lengvas atodūsis išsiveržė pro 
jo lūpas ir vos juntamas drebulys, pranašaująs gyvybės 
grįžimą, perbėgo per visą jo kūną. 

Pagaliau akys atsimerkė, bet žvilgsnis buvo sustin- 
gęs ir neregįs. Paskui jam grįžo regėjimas, aiškus, ryškus, 
su regėjimu grįžo sąmonė, su sąmone — skausmas. 

— Aš vis dar gyvas! — sušuko jis desperatiškai.— 
Grafas mane apgavo! 

Jis ištiesė ranką į stalą ir sugriebė peilį. 

— Drauge,— tarė Valentina, žavingai šypsodama- 
si, — atsipeikėk ir pažvelk į mane. 

Morelis garsiai suriko ir kažką veblendamas, neti- 
kėdamas savo akimis, tarsi dangiškos vizijos apakintas, 
puolė prieš ją ant kelių... 

Ankstyvą kitos dienos rytą, radę duris atdaras, 
Morelis su Valentina išėjo į lauką. Jie vaikštinėjo už pa- 
rankės jūros krantu, ir Valentina pasakojo jam, kaip jos 
kambaryje atsirado Montekristas, kaip jis atskleidė, aki- 
vaizdžiai įrodė pamotės nusikaltimą ir pagaliau kaip 
stebuklingai išgelbėjo ją nuo mirties, tuo tarpu kai visi 
manė ją mirus. 

Žydrame ryto danguje dar tebespindėjo paskutinės 
žvaigždės. 

Staiga uolų šešėlyje Morelis pastebėjo žmogų, tartum 
lūkuriuojantį, kad jį pašauktų. Maksimilijanas parodė 
jį Valentinai. 

— A, tai Džakopas,— tarė mergina, — jachtos kapi- 
tonas. 

Ji mostu pašaukė įį. 

— Jūs norite mums kažką pasakyti? — paklausė 
Morelis. 

— Aš turiu įteikti jums grafo laišką. 
— Grafo! — pakartojo jie vienu balsu. 
— Taip, perskaitykite. 


Morelis atplėšė laišką ir perskaitė: 


„Brangusis Maksimilijanai! Prie kranto jūsų 

laukia burlaivis. Džakopas nuveš jus į Livorną, kur 
ponas Nuartjė nekantriai laukia savo anūkės, no- 
rėdamas ją palaiminti prieš judviem susituokiant. 
Visa, kas yra toje oloje, taip pat mano namai Elizie- 
jaus laukuose ir pilaitė Trepore — tai Edmono Dan- 
teso vestuvinė dovana jo šeimininko Morelio sūnui. 
Tikiuosi, panelė de Vilfor sutiks priimti pusę tos 
dovanos, nes aš prašau ją atiduoti Paryžiaus varg- 
šams visą tą turtą, kurį ji paveldėjo iš tėvo, išėjusio 
iš proto, ir kuris jai teko po brolio mirties, mirusio 
drauge su jos pamote šių metų rugsėjo mėnesį. 
“ Moreli, paprašykite tą angelą, nuo dabar sergs- 
tintį jūsų gyvenimą, kad jis kartais pasimelstų už 
vieną Žmogų, kuris it šėtonas vienu metu laikė save 
lygiu Dievui, bet paskui su krikščionišku nuolan- 
kumu pripažino, jog aukščiausia galia ir tikroji 
išmintis yra tik Dievo rankose. Tos maldos gal kiek 
nuramins sąžinės priekaištus, kuriuos išsinešu 
savo širdyje. 

Jums, Moreli, dabar galiu atskleisti paslaptį, 
kodėl su jumis taip elgiausi: šiame pasaulyje nėra 
nei laimės, nei nelaimės, abi tos sąvokos reliatyvios 
ir išryškėja tik tada, kai gali jas palyginti. Vien tas, 
kuris patyrė begalinę nelaimę, mokės džiaugtis be- 
galine laime. Reikia trokšti mirties, Maksimilija- 
nai, kad suprastum, kaip gera gyventi. 

Gyvenkite ir būkite laimingi, brangūs mano 
širdies vaikai, ir niekuomet neužmirškite, kad, kol 
ateis diena, kada Viešpats teiksis pakelti prieš 
žmogaus akis ateities uždangą, visa žmogiškoji iš- 
mintis slypės šiuose dviejuose žodžiuose: 

Laukti ir tikėtis! 

Jūsų draugas 

Edmonas Dantesas, 
Grafas Montekristas“ 


Klausydamasi šio laiško, iš kurio sužinojo apie tėvo 
išprotėjimą ir pamotės bei brolio mirtį, Valentina paba- 
lo, iš jos krūtinės išsiveržė skausminga aimana ir tylios, 
bet karštos ašaros ėmė ristis skruostais. Laimė kainavo 
jai labai brangiai. 

Morelis neramiai apsidairė aplinkui. 

— Iš tikrųjų grafas per daug dosnus,— tarė jis, — 
Valentina visiškai bus patenkinta mano vieno kukliu 
turtu. Kur grafas, bičiuli? Nuveskite mane pas jį. 

Džakopas ištiesė ranką į horizontą. 

— Ką jūs norite tuo pasakyti? — paklausė Valen- 
tina.— Kur grafas? Kur Haidė? 

— Pažvelkite,— tarė Džakopas. 

Abiejų jaunuolių akys nukrypo ten, kur buvo ištiesęs 
ranką jūreivis, ir tamsiai mėlyname ruože, skiriančiame 
dangų nuo jūros, jie pastebėjo baltą burę, ne didesnę 
kaip žuvėdros sparnas. 

— Išvyko! — sušuko Morelis.— Išvyko! Sudie, mano 
drauge, mano tėve! 

— Ir ji išvyko! — sušnibždėjo Valentina.— Sudie, 
mano drauge! Sudie, mano sese! 

— Kas žino, ar mes dar kada pasimatysime su jais! — 
pasakė Morelis, braukdamas ašarą. 

— Drauge mano,— tarė Valentina,— argi grafas 
mums nesakė, kad visa žmogiškoji išmintis slypi šiuose 
dviejuose žodžiuose: 


Laukti ir tikėtis! 


